
Minden nagy elválásban ott az őrület csírája; vigyáznunk kell, 
hogy meggondoltan keltsük életre és neveljük föl. 
Johann Wolfgang von Goethe 

Kár. Kár. Túl késő. 

Ludwig van Beethoven (utolsó szavai) 

Mehr Licht! [Több fényt!] 

Vagy: 

Me" lischt! [Mai német nyelven: Man liegt! 

Arra célozhatott, hogy kényelmetlen az ágya.)] 
Vagy: 

Gyere ide kicsim, és add a kezed! 

ILányát, Ottilie-t kérte.) 

Johann Wolfgang von Goethe (utolsó szavai) 


1. 


Mi olyan nagyon jó abban, hogy egy voltaképp idegen 
nőszemélybe bedugjuk a krámert? E kérdést dr Mester János (azaz 
Jánoska), egy komoly, középkorú értelmiségi tette föl magának. 
Immár nem először. Ezúttal az autójában. Tudta ő, hogy bráner a 
hivatalos neve, ám kamaszkorában rosszul értette, azóta 
megtartotta magának így. Krámer, csak azért is. Krámer kontra 
Krámer. 

Dr Mester János (a dr mögé sosem tett pontot) Berlinbe indult, 
2006 szeptemberének elején. Egy teljes hónapra. Fizetés nélküli 
szabadságot kért a szerkesztőségben, ahol  hibajavítóként 
(korrektor) maszekolt. Munkaszerződése szerint 
olvasószerkesztőként. Ha nem adják, boldogan fölmond. Épp eleget 
kotlott az újságírók szövegein. Javítgatni a másét ócska meló. 

Egy hónap. Végtelen hosszúságú idődarabnak tetszett, amelyet 
kiszaggathat rendes, magyarországi életéből. Vegyes érzésekkel. 
Nem több a jó, mint a rossz. Nem több a rossz se, mint a jó. 

Az ötödik emeleti ablakból integetett a családja, azaz a kisfia 
meg a kislánya, Sanyika és Jucika. Meg a felesége, Alexa. Csak 
Palika, a nagyfia hiányzott. Hármas oltárkép, kopott fakeretben. 
Jánoska visszaintett, dudált picit, majd gázt adott, egy másodpercre 
Niki Laudának érezte magát, csikorgó kerekekkel fordult rá a 
főútra. Megnyomta a kilométer-számláló gombját, s azt dünnyögte: 
Gyerünk! 

Sóhajtott. Figyelmét visszafordította arra a nőre, aki miatt az 
iménti kérdés megfogalmazódott benne. Előtte lépett ki a ház 
kapuján. Kedves szomszéd. Köszönő viszonyban voltak. Most a nő 


észre se vette. Jánoska, miután eljátszotta a melegszívű férj és 
családapa szerepét, lelassított, hogy minél tovább szemlélhesse a 
szomszédasszony - inkább lány - farjátékát. Talán a magas sarkú 
papucs tette, hogy a dombok a szokásosnál is elszántabban 
páternosztereztek föl-le a vajszínű vászonnadrágban, melynek 
vékony anyagán tisztán áttetszett a tanga. 

A töredezett betonösvényen és harmincas évei elején járt a 
célpont, aki vélhetőleg már az általános iskola felső tagozatában 
elsajátította a lépéstechnikát, amelytől a hímek gyorsabban veszik a 
levegőt. 

Jánoska a kanyarban utoléri — ide a családja már nem láthat el 
-, rádudál. A nő hökkenten néz oda, mire fölocsúdna, ő a karjánál 
fogva behúzza a kocsiba, a kis park mögé siklik az autó, a 
gesztenyefák takarásába, ahol minden megtörténik, ami férfi és nő 
között egyáltalán lehetséges — kár, hogy csupán képzeletben. A 
valóságban ring a nő, ring előre a maga útján. Jánoska hármasba 
kapcsolt. 

A célpontok tudják, mit gerjesztenek a férfinépben, nem 
bánják, sőt. Ha rájuk bizonyítod, tagadják. Dehogyis a pasik miatt 
hordunk tangát, a saját kedvünkért, hogy még dögösebbnek 
érezhessük magunkat! Nem azért tesszük ki a derekunkat, hogy 
bámuljátok, ó, nem, hanem mert így esik jól. Nem azért terjedt el 
újabban az a fajta női nadrág, melyből leüléskor kötelezően 
napvilágra csusszan a tanga fölső része (a bálnafarok formáját 
rajzolva a fenékre), hogy a férfiak nyeldekeljenek, franckarikát, 
pusztán csak ez a divat. 

Jánoska odavan, ha egy ilyen bálnafarokra pillant, reméli, 
viselője sokáig üldögél neki háttal. Abban is bízik, hogy az ilyen 
seggek közelében rendszerint megtalálható alfa hím - kigyúrt test, 
borotvált tarkó, vad tetkók — nem veszi észre, hogy valaki a csaját 
stíröli. 


Berlin messze van, kocsival egy nap alatt embert próbáló 
erőfeszítés, akár így, akár úgy. Az ,így" Prága-Drezda, a régi, 
bevált haladási irány, a szocializmusban sokáig ez volt az egyetlen 
lehetőség, ha az endékába tartott a magyar utazó. Kilométerben 
ugyan rövidebb, kilencszázkevés, de tartamban hosszabb, ha 
beszorulsz a Teplice körüli borzalmas utakon a csúcsforgalomba, az 
örökös építkezésbe vagy egy balesetbe. Márpedig ilyen hosszú 
vezetéskor valamelyik elkerülhetetlen. Az ,úgy" Ausztria 
keresztezése, Bécs-Linz-Passau, onnan föl északnak, Regensburg- 
Drezda-Berlin. Majdnem ezerháromszáz, de végig a megbízható 
osztrák és német autópályák. A volt keletdajcs szakaszon 
sokhelyütt még a Hitler által építettek, melyeket Walter Ulbricht 
idejében toldozgattak, az egyesülés óta foltozgatnak, mindenesetre 
jobbak, mint Szlovákiában és Csehországban. 

Talán mégis a repülőt kellett volna választani. De a jegyet nem 
fizetik, plusz akkor nem autózhatna más városokba. Márpedig sok 
terve volt. A könyvén nagyot lendít, ha Goethe nyomába eredhet. 
Pontosabban Goethe nőinek nyomába. 

Már régen elhagyta kívánatos szomszédnőjét, ám a lelkében 
vitte magával. Popsiját. Hosszú combját és lábszárát, melynek alsó 
harmadát gyakran még zord időben is födetlenül hagyta a nadrág. 
Enyhén szögletes vállát, a finoman belevágó melltartópertlikkel. 
Többnyire fekete fehérnemút viselt, ami tulajdonképpen képzavar. 
A szomszéd nő melléről még nem volt szó, járás közben az a kettő 
rengett. Inkább ringott. De - a hátsókkal ellentétben -— azonos 
ritmusban. A bal oldalin bors nagyságú sötét anyajegy. Jánoska 
örömmel megtapintotta volna a kisujjával azt a pöttyöt. Aranyat ér 
a szépség ilyesfajta pici jelvénye a kakaó árnyalatú bőrön - a nő 
nyilván buzgón szoláriumozik, fittyet hányva a bőrgyógyászok 
intelmeire. Azok a mellek dölyfösen szemlélték a világot, tudván, 
mit érnek, szívesen mutatkoztak a merész topokban (amelyeket 


Jánoska magában pruszliknak nevezett), vagy a félig gombolt 
blúzokban. Alexandra egy ízben rajtakapta a férjét, amint az 
íróasztalánál ülve követi tekintetével a járdán távolodó célpontot, és 
azt mondta: Na, ez is megcsináltatta! 

Minthogy ők akkoriban üvegeztették be a loggiát, Jánoska azt 
hitte, Alexa erről beszél. Lassan esett le a tantusz, hogy a szomszéd 
nő a mellét csináltatta meg. Alexa nagy szakértőnek tartotta magát a 
plasztikai sebészet alkotta keblek terén, mióta Lia, az egyik 
kolléganője másodállásban egy ilyen orvosnál dolgozott 
recepciósként. A  mellátszabatás félmilliónál kezdődik, úgy 
tülekednek érte, mintha ingyen volna, háromnegyed éves a 
várólista. Lia a világ minden kincséért se csináltatná meg valami 
rohadt férfi kedvéért, eszi, nem eszi, nem kap mást, különben is 
minden férfi olyan egy szemét! -— nemrég vált. Alexa erre: Nem az a 
szemét, aki azt csinálja, amire vágyik, az a szemét, aki mást csinál. 
Mi van? - Lia. Alexa annyiban hagyta. Nem szeretett 
magyarázkodni. 

Azt se fejtette ki soha, hogy tulajdonképp miért olyan fontos 
neki a tánc. A tangó. Az argentin tangó. Ezt az egyet leszámítva, 
mindent elmondott a témáról. Többször. Jánoska lassacskán 
tangószakértőnek érezhette magát.  Alszakértőnek, mert a 
főszakértő persze Alexa volt és maradt. 

Mi jut eszünkbe arról a szóról: tangó?! — Alexa, költői 
kérdésnek szánva. A tanga! — Jánoska, boldogan. Toll a füledbe! — 
Alexa megsértődött. Jánoska lapított, azt ki se mondta, hogy neki a 
bolhapiac is eszébe jut. 

A tangó a szenvedély művészete, így Alexa. Három perc 
szerelem. Rögtönzött mozdulatsor, ölelés, melyben a férfi felsőteste 
a motor, tőle függ a nő valamennyi mozdulata. A zene irányítja a 
férfit, a férfi pedig a nőt. (Nem túl feminista koncepció.) Eredetileg 
a fölszabadult rabszolgák összejöveteleit hívták így, ezeken a 


tangókon a feketék különböző tartásokban, például a fej 
összeérintésével erotikusan mozogtak, dobok ritmusára. Az 1880-as 
években alakult ki a tango orillero, a külvárosi stílus. Erkölcstelen 
táncnak számított, mert a férfiak a nyilvánosházakban gyakorolták 
a lépéseket, míg a kiválasztott nőkre várakoztak. Az egyház 
hamarosan betiltotta, így csak bordélyokban, eldugott helyeken, 
kikötőkben járták. A tangó több mint tánc — maga az élet, mondják 
Argentínában. Figyelni a másikra, vigyázni rá, azért mozogni, mert 
a társunk is mozog, azért várni, mert ő is vár. A testek néma 
párbeszéde, csodálatos! — Alexa órákig tudott beszélni róla. 

Jánoska remélte, hogy neki nem kell  tangóznia. 
Kamaszkorában elbliccelte a tánciskolát. Megkönnyebbült, amikor 
kiderült, Alexának állandó partnere van. A Gabó. Snájdig, fekete 
hajú férfi. Kevés beszédű. Ha Alexa kér valamit tőle, általában 
biccent, s így szól: Jó... lehet. Gabó nemcsak divattáncos, 
zenekarban is játszik, csellón, főleg persze Piazzollát. Astor 
Piazzolla (1921-1992) a tangósok Bachja. Jánoska többször láthatta 
Alexát és Gabót, magyarországi tangóversenyeken és más 
föllépéseken. Gyönyörűen siklottak. Úgy néztek egymásra tánc 
közben, hogy lehetetlen volt nem belegondolni, nincs-e köztük 
valami. De arra is lehetetlen volt gondolni, hogy van. Gabó hűséges 
volt a társához. Akit úgy hívtak, Jenő. Jenő csippendéllel kereste a 
kenyerét. Állítólag csodásan áll rajta a tanga, mondta Gabó 
Alexának, Alexa pedig Jánoskának. 

Mindig a tangánál kötünk ki. A Wikipédia internetes lexikon 
szerint ágyékkötőt jelent, valamelyik afrikai nyelven. A Tanga- 
szigetek Pápua Új-Guineához tartoznak. Van ilyen nevű város is. 
India bizonyos részein tangának neveznek egy lovaskocsi-féleséget. 
Tádzsikisztánban pedig egy régi pénzt. Mindezt elhomályosította a 
falatnyi bugyi, melyet a világ majdnem minden táján viselnek a 
fölszabadult erkölcsű nők. Tanga internacionalizmus. 


Dr Mester János hónapok óta figyelte a fölszabadult erkölcsű 
szomszéd nőt, aki talán megcsináltatta. Alexa szerint a plasztikázott 
mell úgy áll a bordák fölött, mint két odaragasztott kávéscsésze, 
nincs természetes lógása. Jánoska a szomszéd nő mellének ringását 
nagyon is természetesnek találta. Szívesen megszemlélte volna 
mozgásukat, amikor kiszabadulnak a tartó fogságából. Azon is 
képzelgett, milyen lehet a nőnek ott lent. Biztosan szőrtelen, aki 
megcsináltatja a mellét, az borotválja. Vagy gyantáztatja. Ühhhhhh, 
de fájdalmas lehet! — sajnálta a szomszéd nőt, nem elég a költséges 
műtét, még ez a macera is... 

A nő arca a leltár végére maradt. Jellemző. Szőke haját 
kleopátrára nyírta a fodrász. Dús fÍrufruja a szemébe lógott, pedig 
figyelmet érdemelt az a szempár, égkék fényével és a pillák állandó 
röpködésével. Mint aki semmiről nem akar lemaradni. Amikor a 
tekintete a másodperc tört részéig összekapcsolódott Jánoskáéval, 
azonnal félrekapta. Női praktika? (Nem nézek rád, hogy 
megbámulhass!) Az orr árnyalatnyit fitos, a végéből mintha 
pirinyót lecsaptak volna, negyvenöt fokos szögben. Jánoska 
szexinek találta. Az áll körívben végződött, kislányos benyomást 
keltve, rajta a függőleges felezővonal céltudatosságról vagy 
makacsságról árulkodott. Szép, érdekes arc. Minél tovább 
merengett rajta, annál jobban tetszett neki. Ilyen vagy te, öregem, 
alapjában véve bármelyik nőt meg tudod imádri, ha kellő időt adsz 
rá magadnak. 

A célpont egyedül élt, a barátja kevéssel ideköltözésük után 
hagyta el, roskatag Skodába zsúfolta bele minden cuccát, rakodott a 
csomagtartóba és az utastérbe egy teljes délelőttön át. Halálosan 
ingerelve a nőt, aki az ablakból időnként lehajított néhány 
ottfelejtett holmit. Jánoska tudta, a Skoda szó (Skoda) mind csehül, 
mind szlovákul annyit tesz: kár. A bőrnadrágos, kopaszra nyírt 
Rómeó menetrendszerűen szidta a nő kurva anyját, miközben a 


cuccai landoltak az úttesten. Többségükért már nem volt érdemes 
lehajolnia. Kivételt tett a nagy, kerek ébresztőórával, melynek üvege 
széttörött, oldala behorpadt, s a mutatók sem úszták meg épen a 
zuhanást. A bőrnadrágos vizsgálgatta, majd elbődült: Nem zavar, 
hogy ezt még a nagyanyámtól kaptam az érettségire? Érettségi? 
hogy oda ne rohanjak! - sipította a felbőszült nő. 

Jánoska pontosan ismerte azt a halvány rézutánzatból készült 
vekkert, a keletnémet óraipar remekét, élete során kettőre is szert 
tett. Az egyiket kamaszkorában vette odakint. A másikat pedig 
idehaza, a Novhét téren. Ez valamivel kisebb volt, de szakasztott 
ugyanolyan. Pontosan mutatták az időt, ha az ember nem felejtette 
el fölhúzni őket, azonban németül ketyegtek, hangosan és 
katonásan, épp ezért vastag terítőre vagy törülközőre állította. Mi 
lett velük? Az eredeti, a nagy, az egyik költözéskor tűnt el, talán 
valamelyik hórukkos fújta meg. A második néhány év után 
bedöglött, s nem akadt magyar órás, aki vállalta volna a javítást. 
Nem ér annyit, mondták. Jánoska már bánja, hogy kidobta. 
Mostanára kegyszerré vált volna, mint az endéká szocializmus 
emlékműve. A számlapon a felirat: UMF RUHLA. Ha kimondta, 
érezte a bőrén a lüringiai-erdő leheletét. 

Kívántad-e a szomszéd nőt, a tangást, a feszes nadrágban? 
Nem. Csak annyira, amennyire minden hím odafordul, ha kemény 
női far halad a közelében. A munkásosztály igen tisztelt tagjai 
ciccegnek is. Régebben szívtak, e jellegzetes ajakhang, melyet a 
levegő gyors beszippantása idéz elő, mintha kiment volna a 
divatból. Mi, kulturált értelmiségi férfiak, inkább csak lopva 
sandítunk oda. Tudjuk, nem komilfó. Nem piszi. A nőket az 
eszükért illik szeretni, különben hisztériáznak. Az egyéniségük a 
fontos, ugyebár. 

Mi volna, ha csak úgy odarohannál, bebújnál a két cici közé, 
azután megsimogatnád őket, mint az anyatej forráshelyét — 


Jánoskának egyetlen csöpp se jutott annak idején. Cirógatnád a 
hátsó dombokat is, végül így szólnál: Köszönöm a lehetőséget! — és 
továbbállnál. Istenem, mennyivel becsületesebbek a kutyák. Ha 
találkoznak, a hím menetrendszerűen végigszaglássza a nőstényt, 
nyalogatja, ha kedve tartja, az békésen tűri, aztán ki-ki folytatja 
útját. Nincsenek ígéretek, hátsó szándékú bókok, mellébeszélés. Az 
igazsághoz tartozik, hogy a kutyanők csupán évi kétszer tüzelnek, 
azon belül is összesen hat-hét napig van kedvük a párzáshoz. 

Sűrűsödött a forgalom az autópályán. Jánoska remélte, ez az 
útja nem esik egybe a török vendégmunkások csapatos sereglésével 
haza vagy vissza Németországba. Rémlett, hogy augusztus elején 
rajzanak ki, s a végén be. Már szeptember van. Jánoskának egyszer 
három és fél órát kellett vesztegelnie Hegyeshalomnál, mert szinte 
minden török autót tüzetesen átvizsgáltak. Akkor még nem voltunk 
az EU-ban. De Törökország ma se tag, vagy igen? Reménykedjünk 
sima  határátkelésben. Jánoska ásítozott. Elalszom, ha nem 
vigyázok. 

Alexa és Gabó. Egybeforrva. Mit táncolnak ezek? Argentin 
tangót? Már megint? Nem lehetne magyar tangót, most az egyszer? 
Vagy nyugatnémetet? Hiába szólongatod őket, csak egymásra 
figyelnek, föloldódva a jajongó zenében. Gabó indul a bal lábával, 
Alexa is, Caminada. Gyors kis lépéssorozat, Corrida. Gabó 
elmozdítja Alexa szabad lábát, Barrida. Alexa nyolcasokat ír le 
jobbra-balra, Ocho. Gabó lépteti előre Alexát, de megállítja félúton, 
Volcada. Lassú rívásba kezd a gitár. Körbecsilingeli a zongora. A 
fekete zongora, fehér billentyűkkel, hirtelen csúszni kezd a 
táncosok felé. Segítség, elgázolja őket! 

Jánoska leesni készülő fejét a saját visítására kapja föl. Arra 
ébredt. A volánnál. Görcsösen megmarkolta. Jézusom... innom kell 
egy kávét. 


Úgyis ideje tankolni, és szendvicseket venni. Ha már olyan 
dacosan visszautasítottad, hogy Alexa készítsen neked az útra. Mért 
is? Minek adtad a bankot, hogy fölösleges, hogy majd veszel a 
benzinkútnál? Na ja... nem akartad mutatni, mennyire rászorulnál 
a gondoskodására. A figyelmességére. A kedvességére. Éppen 
most, amikor bajok vannak. Mindegy. Nem mindegy! Áh... egye 
meg a fene... azokat a szendvicseket. Majd bekapsz valamit. Vagy 
inkább nem. A Bajza gimnáziumban arra, hogy bekapok valamit! — 
előírásszerűen az a válasz érkezett: A faszt, derékba! Most, túl az 
ötvenen, Jánoska eltűnődött, hogyan lehet azt derékba bekapni. 

A nőhöz a negyedik emeleten bizonyára jártak férfiak, miután a 
Rómeó kihurcolkodott, de Jánoska sose látott senkit. Hát, még nem 
találta meg az igazit. Persze, ki találta meg az igazit ezen a földön? 
Még a nagy Johann Wolfgang Goethének se sikerült. Ámbár ő aztán 
sok nőt boldogított, , pontosabban  boldogtalanított. Johann 
Wolfgang von Goethe maga se volt boldog. , Talán ha négy boldog 
hetem lehetett!" — állította hetvenöt éves korában. Schimpf und 
Schande! Jánoska előszeretettel alkalmazott német szavakat, ha 
Johann Wolfgang Goethéről volt szó. Szégyen-gyalázat! A csüggedt 
kijelentést a mester abban az időszakban tette, amikor hevesen 
udvarolt Ulrike Levetzownak, a tizenhetediket épp betöltő 
lánykának. 

Dr Mester János a könyve címét még nem döntötte el. Az 
eredeti ötlet a Goethe szerelmei volt. Sajnos, már megjelent néhány 
ilyesmi című munka. Kezdetben fütyült rá, na bumm, majd lesz 
még egy. Goethével kapcsolatban sincs új a nap alatt, mindent 
megírtak, és mindennek az ellenkezőjét. Viszont könyvtárban és 
könyvesboltban összecserélhetik. Ha ugyan eljutunk odáig... De az 
ember nem kezdhet munkába ilyen borúlátón. 

Goethe összes románca. 


Ez jól hangzik, és pontosan fedi a témát. Lehetne cukrozni egy 
picit. 

Goethe összes (románca). 

Csöppnyi humor jót tehet. Vagy rosszat. Jót az olvasóknál. 
Rosszat a kollégáknál és a recenzenseknél. Majd meglátjuk. A cím 
ráér. Előbb készüljön el a teljes szöveg. Azzal nem sokat haladt. 
Néhány bekezdés. Miért is volna több, amikor még folyik az 
anyaggyűjtés? Szerencsés esetben jövőre, 2007-ben megjelenhet. Év 
végén. Noha már szeptember van. Akkor 2008 elején. 

Johann Wolfgang von Goethe (1749—1832) ifjúi élete kezdetétől 
aggastyán koráig a szerelem minden kínját és gyönyörét átélte. 

Így kezdődik majd dr Mester János új könyvének előszava, 
bármi legyen is a címe. Előszó tudományos munkához okvetlenül 
kell, annak ellenére, hogy pontosan arról szól, vázlatosan, amiről a 
többi fejezet részletesen. Jó, ha az olvasót tájékoztatja a szerző, mire 
számítson. És mire ne. Jánoska szerette volna, ha az ő könyve nem a 
bikkfanyelven írt szakmunkák egyike lenne, hanem élvezetes 
szöveg, emészthető azoknak is, akik nem jártasak se Goethében, 
sem a német irodalomban. Arra vágyott, hogy ezúttal ő tegyen egy 
szívességet a költőfejedelemnek. Ha sikerülne néhányakat arra 
indítanom, hogy kézbe vegyék Goethe verseit, regényeit vagy akár 
a színelméletét, már nem éltem hiába. Na jó, lehet, hogy hiába 
éltem, de nem dolgoztam hiába ezen a könyvön. 

Arab számokkal jelzett részekbe kerülnek majd az értekező, 
leíró és elemző szövegek. Római számokkal jelzettekbe pedig az 
egyes nők. Johann Wolfgang a sok-sok lányban és asszonyban, 
akiket szeretett, az Istentől való és örök nőt kereste. Eszményéhez 
legközelebb Stolberg grófnő esetében jutott — sajátságos, hogy őt 
voltaképpen nem ismerte személyesen, szerelmük gyakorlatilag 
levelekben valósult meg. Charlotte Stein asszonyt, Weimar 
hercegség udvari istállómesterének feleségét nagyjából egy 


évtizeden át imádta, e kapcsolatot az rontotta el, amikor annak 
rendje és módja szerint beteljesült. Azaz égi jelenségből földivé lett. 
Charlotte Butf, Lili Schönemann és a többiek mintha fontosabbak 
lettek volna Goethe számára, míg a vágy titokzatos alanyainak 
számítottak, s nem szerelmes nőknek. Az egyetlen, aki a figyelmét 
tartósan élvezhette, s akinek jelenléte és megadása nem ártott a 
viszonyuknak, Christiane Vulpius volt. A felesége. Alacsony 
rendből származott, csinosnak mondták, de kissé bárdolatlannak. 
Gyerekkel ajándékozta meg a költőt, aki még akkor is szívből 
szerette, amikor elhízott, s részeges némberré vált. Kivételes ember 
-— kivételes nőügyek. Ez volna dr Mester János könyvének üzenete, 
ha ugyan használható még a szó a huszonegyedik században. 

Ezzel szemben: átlagos ember - átlagos nőügyek? 

Ha rólam van szó, nem mondhatnám, gondolta Jánoska. 

Vagy mégis? 

Alexa lejtett át a kép hátterében, a vörös tangóruhában, Gabó 
szorosan fogta, s míg Alexa cipőjének magas sarka kopogott, Gabó 
talpai surrogtak a parkettán. Sírt a hetvenegy gombos bandoneon, 
hüppögtek hozzá a vonósok. 

A határőr bele se nézett az útlevelébe, csak intett, tovább! 
Megkönnyebbülten hajtott át. Az osztrák oldalon lassított, az ottani 
üvegezett bódénál még kevésbé érdeklődtek iránta, elő se jött a 
katona. Jánoska szíve óriásit dobbant, amint átért , Nyugatra", mely 
fogalomnak 1990 óta a világon semmi értelme, de annyira 
beleivódott az idegrendszerébe, hogy már nem tud tőle szabadulni. 

Szörnyű procedúra kellett ahhoz, hogy fiatalkorában útlevelet 
kapjon. Amikor német (nyugatnémet) ismerőseinek mesélt róla, 
rendre megakadt a , kapni" igénél — bekommen vagy kriegen —, 
mind a kettő abszurd. A nyugati ember nem kapja az útlevelet, 
állami és párti kegy eredményeképpen, hanem csak úgy van neki. 
Kiváltja. Beszerzi. Ó, de jó, hogy most már mi is... útlevél se kell, 


jöhet-mehet az ember az EU-ban a kártya-személyivel, amennyiben 
van neki. Jánoska első dolga volt, hogy ilyenre cserélje a régi 
kakiszínű könyvecskéjét, amint mód nyílott rá. Mégis, a személyi 
mellett az útlevelet is magával hozta, biztos, ami biztos. Egyáltalán, 
Jánoska mindennel rendelkezett, amire egy külföldi úton az 
embernek szüksége lehet. Zöld kártya.  Betegbiztosítás. 
Hitelkártyák. Egy hónapos magyar és osztrák sztrádamatrica. 
Térképek. Autóklub-hitellevél. Orvosságos doboz. Törlőkendők. 
Szerszámok a kocsihoz, üvegnyitáshoz, szemüvegjavításhoz. 
Bicska, kiskanál, szalvéta, papír zsebkendő, folttisztító. Emezek 
zömét Budapesten is a táskájában cipelte, szükség esetére. Szükség 
ritkán van, biztonságérzet e fölszereltséggel viszont mindig. 
Jánoskának szűz az aszcendense, az ilyesmiben járatosak bizonyára 
értik. 

Alexa az asztrológiában is otthon van. Nem csak a tangóban. Ő 
otthon van. Én meg nem, gondolta Jánoska savanyún. 

A nap már hevítette a karosszériát. Dr Mester János 
negyvenéves koráig természetesnek tudta, hogy az ország 
elhagyásakor halálra szorongja magát. Kinyittatják-e minden egyes 
csomagját? Szétrakatják-e a cuccát azon a piaci árusok asztalára 
emlékeztető, rácstetejű faalkotmányon? Elkoboznak-e valamit? — ez 
inkább visszafelé vetődött föl, különösen, amikor tiltott könyveket 
rejtett a pótkerék mellé. Szétszedik-e a kocsiját, eldugott holmik 
után kutatva? A korabeli szleng az efféle tüzetes átvizsgálást 
autószerviznek hívta. Jánoska boldogan nyugtázta, hogy az az 
időszak, — amikor ettől félnie kellett, — véglegesen és 
visszavonhatatlanul lezárult. Jertek, szabadmellű örömök! 

Világéletében igyekezett minden szabályt betartani, még a 
szocializmusban is, pedig akkor becsület és dicsőség volt áthágni 
őket. Egyetlen kivétel: állandóan tartott a pénztárcájában nyugati 
valutát, némi nyugatnémet márkát. Vagy amerikai dollárt. Olykor 


svájci frankot. Pedig szigorúan tilos volt. Hiába. Nem akarta, hogy 
elveszítse a kontaktust a nyugati világgal. Ahová - szemben a 
magyarok zömével - nagyjából évente kiverekedhette magát, 
legalábbis nyolcvankettő óta. Hála Johann Wolfgang Goethének. 
Vannak neki múlhatatlan érdemei. 

Jánoska úgy gondolta, az első osztrák benzinkútnál megáll 
pisilni. Hagyományaihoz híven. Nem tudta eldönteni, hogy a 
határátlépés feszültségét kell-e kieresztenie, avagy a növögető 
prosztata kényszeríti a piszoárhoz. Mindegy. Hol az az OMV? 
Nyomta a gázt, emlékezete szerint már itt kéne lennie. 

Mindegy, tankolni úgyse kell, azt megtette a magyar oldalon, 
kihúzódott a padkára. Szerencsétlenül választott helyszínt, vastag, 
embermagasságú betonkorlát zárta a sztráda szélét, nem 
húzódhatott az út menti fák takarásába. Akkor bizony ezúttal 
itten... Aki épp az én hímtagomra kíváncsi, annak legyen jó napja. 
Lehúzta a cipzárt, hozzálátott. A Ford csomagtartójánál állt, 
hallgatta a forró kipufogócső egyenletes pattogását. 

Durva fékcsikorgás. Két kocsi egymásba rohant a kanyarban, 
záporoztak az üvegszilánkok, robbantak a fémlemezek, s a ronccsá 
gyűrődött drága és elegáns autóköltemények nyílegyenesen 
Jánoska felé sodródtak. Megremegett a lába. Jézusom. 

Nur nicht beszarren. Nem halhat meg a regény főalakja az első 
rész végén. 

Ámbár ez egy fura főalak. Fura első rész. Fura regény. 

Egyik se komplett. 


Azért ébresztettek föl ilyen kora reggel, mer kell mennem a 
Németországba. Most rögtön. Azért is szedték szét az ágyamat. A 
papa szedte szét. Ledobta a matracot a padlóra. Ugrálni akartam 
rajta, nem engedte. 

Ráírta a deszka aljára tintaceruzával, hogy mester J., Karikás F. 
ált. isk. I. C. Csinált a papa kis címkéket kartonpapírból, 
fölspárgázta a rácsos részekre. Azokra is rá lett írva tintaceruzával, 
hogy mester J., Karikás F. ált. isk. I. C. Mester J., ez vagyok én, és a 
Karikás az iskolám. Abból lettem kiválasztva, hogy menjek a 
Németországba. Hogy hízzak. Látszik minden csontom, a bőrből ki. 
Nekünk nincs elég enni. Flamó van, mer tavaly volt a forradalom, 
mondta a papa. Ellenforradalom, mondta a mama. Vitatkoztak. 
Akármi volt, legatyásodott az ország, odakinn egyél, amennyi beléd 
fér, mondták. 

A mama sürgetett, gyerünk, Jancsika, gyorsan szedd össze 
magad, lekéssük a csatlakozást. Csatlakozást, ezt nem értettem. Én 
azt hittem, táborozni megyek. Taszigált a fürdőszobába, majd 
útközbe elmagyarázom, menjél már mosakodni. 

A papa kötözte össze az ágy rácsos oldalait, a deszkát és a 
matracot, cipelte az előszobába a darabokat. Morgott, ahogy 
szokott, hogy ki hallott már ilyet, vinni kell az ágyat, nincs a 
náciknak rácsos ágyuk, vagy mi a franc. A mama rákiabált, hogy ne 
nácizzon, ezt se értettem. Ne nácizzál a hétéves gyereked előtt, 
különben is, az a mi Németországunk, ahova megy. Én már a 
nyolcadikba vagyok, és mi az a nácizás, kérdeztem a vécéről. Mer 
közbe leültem pisilni. Szokta mondani a papa, hogy csak a lányok 
pisilnek ülve, micsináljak, én ülve szeretek. És fogni kétoldalt a jó 


hideg vécét. A mama halkabban mondta, de értettem. Befűtenek 
nekünk, ha kipofázza az iskolában, hogy nácizol, márpedig 
kipofázza, tudod jól, milyen. 

Befűtenek. Ezt se értettem. Kijön valaki, az osztfő, vagy a púpos 
diri, és fűt a papa helyett a kályhába. Nem volna rossz, a papának 
úgyse szokott sikerülni. Vacak a tüker alágyújtós, és nyirkos a 
pince, amitől nedves a szén. Brikettel fűtünk. Tojásbrikettel, ha 
kapunk. Nem mindig kapunk. Vacak szenet hoznak, nem elég, 
hogy nedves, összetörik, mikor a papa a kannába lapátolja a 
pincébe. Aztán ha gyújtja, jön a füst ki, már nem látjuk egymást. A 
mama köhög, szidja a papát, a papa csak hallgat, azt ismételgeti, 
nyissatok ablakot. Viszont az ablakon a hideg jön be, ami miatt pont 
kéne a befűtés. A Huszár Gabi papája úgy fűt be, hogy rögtön 
meleg lesz, picit se füstöl. Asszem a Huszáréknál nem vacak tüker 
alágyújtós van, és ők kaptak tojásbrikettet. 

A mama egyre mérgesebb lett, hogy én kipofázom. Kipofázza, 
kipofázza. Nem akartam többször hallani, s mondtam, hogy de én 
nem pofázom ki. Akkor csöndbe maradt. 

Mire mentem ki, a papa ollóval vágta le a spárgáknak a végét, 
és megint morgott. Mért nem alszik a Jancsika már rendes 
fekhelyen, rég itt volna az ideje. A mama még idegesebb lett, ne 
okvetetlenkedjél örökké, mi ajánlottuk föl, hogy küldjük az ágyat, 
mert a táborban csak tábori ágyak vannak. Milyen ágyak legyenek 
egy táborban, kérdezte a papa, már dühös volt. A mama is. 
Mindenesetre emeletesek, nem akarhatod, hogy a kicsi fiad 
lezuhanjon. Fektessék alulra, és nem fölajánlottuk, hanem te 
ajánlottad föl. Jó, hát én ajánlottam föl, hagyjál, vitára nincs idő, 
hívjad gyorsan a taxit, addig adok Jánoskának reggelit. Itt az ideje, 
nyögte a papa. A hóna alá vette az ágy elemeit, vitte a 
lépcsőfordulóba ki. 


Én nem is akartam ezt a nagy utazást. Micsináljak, engem sose 
kérdeznek, hogy mit akarok. Ezért rossz gyereknek lenni, és sietni 
kell, hogy nőjek fel. A mama napokig magyarázta, hogy milyen jó 
lesz. Iskolánként csak húsz gyerek mehet. Osztályonként csak kettő. 
Jó, de akkor mitőlünk mért én megyek egyedül. Mert a Huszár Gabi 
tüszős mandulagyulladást kapott, azért, annál nagyobb kitüntetés, 
hogy egyedül te, becsüljed meg magadat, az egész osztályt 
képviseled, az egész iskolát, rólad fogják megítélni a Karikást, és 
persze mindenekelőtt a szüleidet, nehogy aztán szégyent hozzál a 
fejemre. 

Nem tudom mér, valahogy mindig úgy alakul, hogy szégyent 
hozok a mama fejére. A papára is, de őt nem érdekli nagyon. Nem 
érdeklem nagyon. Asszem a mama se érdekli nagyon. Csak a 
keresztrejtvények. 

A dolgok balul ütnek ki. Már azok a dolgok, amik velem 
kapcsolatosak. Bezzeg a Láng Pityu. Bezzeg a Huszár Gabi. Bezzeg 
a Kőrösi Pisti. Őket mondja a mama mindig, amikor pácba kerülök. 
És az sokszor van. Micsináljak. Bezzeg a Láng Pityu, a Huszár Gabi, 
a Kőrösi Pisti meg nem kerül pácba. Hát így nehéz. 

Mér nem tudok én jó lenni, az a kérdés. De pedig jó akarok 
lenni. 

Beírtam ezt a pepita füzetembe, amit a papától kaptam. 
Sormintáztam karikákat alája. Nem lettek jók. Az egyik tojás, a 
másik lapos, a harmadik kocka. Áthúztam az egészet, csináltam 
inkább egy másikat, pont, vonal, pont, vonal. 

A taxiba sehogy se fért be a rácsos ágy. A papa mérgelődött, én 
nagykocsit kértem. A sofőr indulni akart, sajnálom, ez személyautó, 
nem vállalok teherfuvarozást. A mama páros lábbal ugrált a 
betonon, értse meg, jóember, a fiamnak el kell csípnie a vonatot, 
különben itthagyják, és nem mehet Németországba. Addig-addig 
kiabált, míg a papa a túlsó ajtón az ágyam darabjait a két ülés közé 


tolta. Elégedetten biccentett, na ugye, hogy befér. Jó, jó, de maguk 
hova ülnek akkor, kérdezte a sofőr. Mögé, mondta a papa, 
odapasszírozta magát hátra, törökülésbe. Jancsika, másszál ide 
mellém. A mama a sofőr mellé ült, na, csakhogy, most aztán mire 
vár, tapsra. 

A pályaudvaron a mama rohant a hármas vágányhoz, a 
kezemnél fogva rángatott. Kapkodtam a lábaimat, hogy ne kelljen 
röpülni. Ott állt a kalauz a sildes sapkába, az oldaltáskával, amilyet 
én is kaptam a szülinapomra, lyukasztóval. Várjanak, sikította a 
mama. A kalauz mosolygott, nyugalom, asszonyom, még három 
perc indulásig. Jó, de jön az ágy is. Milyen ágy. Rácsos. A kalauz 
megint mosolygott, hát, azt már csak nem hagyjuk itt. 

Hogyha kalauz lennék, én is mindig mosolyognék. 

Szégyelltem magamat, amikor az lett, hogy egyedül énnekem 
kell vinni az otthoni ágyamat ki. Úgy látszik, a többiek mind 
nagyfiúk. Akkor láttam ám. Jaj, mama, itt majdnem csupa lányok 
vannak. 

A mama nem válaszolt, csavargatta a fejét, nem értem, apád 
hol marad. A papa hamarosan befutott, izzadtan, de elégedetten. 
Minden rendben, beraktuk a postavagonba, a többi már a nácik 
dolga. Kérlek, mondta a mama, úgy nézett rá, mintha rögtön 
lekeverne a papának egy zúgóst. Rám is így néz, amikor rögtön 
lekever egyet. 

Fölkapaszkodtunk a vonatkocsi vaslépcsőjén. Odabent sok-sok 
gyerek, de főleg sok-sok lány. A mama úgy beszélt, mintha ezt 
észre se venné, szerbusztok, pajtások, hozok nektek egy kis pajtást, 
fogadjátok szeretettel. Kereste a megfelelő helyet. Nekem. A 
Balatonra utazásokból már tudtam, hogy a mama szerint ablaknál 
ülni a legjobb. Pedig én belül szeretek, a folyosónál, hogy ne kelljen 
átmenni senkin, ha föl akarok állni. Mer énnekem zabszem van a 
seggembe, ahogy a papa mondja mindig. Kell nekem állni folyton 


föl, és ha az ablak mellett vagyok, akkor kimentembe biztos 
rátaposok valamelyik felnőttnek a lábára. Legtöbbször főleg a 
nagypapának a lábára, pedig ha ő jött hozzánk, a mama félórával 
előbb hajtogatni kezdte, hogy Jancsika, mindenre kérlek, ami szent 
neked, vigyázzál, ne lépj a nagyapád lábára, mert fájós neki, azért 
hord gyógycipőt, szóval, légy szíves. Megígértem. De a nagy 
vigyázásba mindig valahogyan rátapostam, és a nagypapa 
sziszegett, a mama kiabált, amér olyan kétballábas vagyok. 
Kétbalkezes is. Még a nagypapa csitította, hagyjad, nem számít, 
kibírom. 

A nagypapa tavaly meghalt, azóta csak a nagymama lábára 
lehet lépni, ő nem hord gyógycipőt. Nem is szoktam rálépni 
mindig. Ez meg azért van, mer félek közel menni hozzája, a szakálla 
miatt. 

Senki nagymamájának nincs szakálla, csak pont az enyimének. 

Amikor a mama elolvasta ezt a beírást a pepita füzetbe, 
lekevert egy zúgóst. Nagyon kiabált. Mit képzelsz te magadról, azt 
hiszed, neked mindent lehet. Nem hiszem. Azonnal radírozd ki. 
Nem várta meg, míg engedelmeskedek, ő ugrott neki a kerek 
gépradírral. Amelyiknek olyan a színe, mint a téglának. És nagyon 
kemény. Beszakította vele a papírt. 

Azér csodálkoztam a sok lányon. Mondták, hogy a Szív 
utcaiból jöttek. Én az Alsóerdősoriba jártam, a fiúba. Az óvodába 
voltak lányok, de az más. Akkor még kisgyerek voltam, most meg 
már elmúltam hét. A nyolcadikba vagyok, így kell mondani. Ezek 
közt már vannak nagylányok. Az, hogy nő a cicije, azt jelenti, 
nagylány. Minden lánynak kuncija van, de cicije csak a 
nagylánynak. 

Cici. Duda. Dida. Csöcs. Mell. 

Ojvé. Ha a mama ezt elolvassa, lesz nemulass. Satír, satír. 


Amikor kicsi voltam, nem tudtam, mér van a cici. A mamát 
kérdeztem, mondta, hogy abból szopik a kis csecsemő, az minden 
evése. De csak a nő cicijéből. Pedig nekünk fiúknak is van ott 
bimbó. Barna. Az Ágacé és a Perecé rózsaszínű. Az Ágacnak kezd 
dudorodni, és már nem mutatja. A Perec se mutatja, pedig neki még 
nem annyira. Mikor a Balatonon nyaraltunk, nem tavaly, hanem 
előbb, akkor fürdőgatyába voltak, mint én. Sülve-főve. Építettünk 
homokvárt. Fogtunk gyíkot. Vívtunk harcot. Vagy én lettem indián 
és ők kovboj, vagy ők lettek indián és én kovboj. De tavaly már nem 
akartak lenni se kovboj, se indián. Nem értettem, mi történt. Kaptak 
a mamájuktól pici melltartót, és nem akartak velem többé. 
Papásmamást se. Horgászosat se. Nem jó egyedül. Pedig akkor 
lehettem minden, kovboj és indián. 

Én azért mindig kovboj akartam. A kolt miatt. Sokáig kellett 
főzni a mamát meg a papát, hogy kapjak olyan koltot, mint a Láng 
Pityu és a Huszár Gabi. Mondták, hogy csak egy boltba lehet venni 
a koltot, a hozzá való patrontekercsekkel és pisztolytáskával. 
Elvittek, megmutatták. A mama hallani se akart róla, fegyvert nem 
kapsz, mi pacilisták vagyunk. Könyörögtem. Karácsonyra kértem. 
Úgy volt, hogy kapom, csak aztán rossz voltam, és a papa mondta, 
hogy akkor mégse. A végén csak odaadták. Amikor nyár lett, az 
Ágac és a Perec nem engedte, hogy patronnal lőjek, csak úgy üresen 
csattogtattam, nem az igazi. 

Amikor kicsi voltam, azt hittem, a lányoknak is kukijuk van. 
Nem engedték az oviban nézni, amikor a lányok pisilnek, hogy ne 
lássuk a kuncijukat. A Görög Ági mondta, hogy kunci. De pedig 
punci. Nekem jobban tetszik a kunci. Kuki, kunci. 

Hoztam magammal a pepita füzetet a Németországba. A 
Németországba benne van a Külpunkt, ami egy kis félsziget, és ott 
leszünk, hogy jól hízzunk meg. Tanított németre a lánte, aki pedig 
osztrák, és az osztrákok is németet beszélnek. De pedig én nem 


tanultam a szavakat meg, csak a mamáék azt hiszik, hogy fogok 
tudni beszélni németül a Németországba, ha már járattak a 
Tántéhoz. A sarkon túl lakik. De csak azt tudom, hogy ih heisze 
Johann Meister, vóne in Budapest. 

A mama addig mondogatta, hogy adjanak helyet a 
kispajtásnak, míg összébb húzódtak az egyik padon. Oda leültem. 
A mama kezdte a szokásos izéket. Nagyon vigyázzak, járdáról az 
úttestre figyelmetlenül sose lépjek, mosatlan gyümölcsöt ne egyek, 
ha valami bajom van, szóljak a csapatvezető tanárnő elvtársnőnek, 
akit Irén néninek hívnak, Szedlacsek Irén elvtársnőnek, ezt jól 
jegyezzem meg. Szerettem volna, ha abbahagyná, mer nézték. A 
mama mindig hangosabban beszél, mint a többiek. A papa nem jött 
föl, odalenn állt, kopogtatta az üveget, kacsintgatott, ha ránéztem. 
Azt is szerettem volna, ha a papa nem kacsintgat. 

Indult a vonat, a papa futott az ablak mellett, amíg bírt. Akkor 
tudtam, most kell vigyázni, ne sírjak, vagy végighallgathatom, hogy 
síró picsogó, óvodába nem való. Az oviba az egész kiscsoportba ez 
volt, mer sírtam, amikor a mama otthagyott. 

Néztem a néhány pár nagylányt, akinek már nemcsak az, hogy 
nőtt a cicijük, hanem hogy rezgett a vonatba. A nagylányok néztek 
vissza, haragudással, akkor inkább fordultam el. Szorítottam a 
pepita füzetem, ültem a helyembe. Majd csak valahogy. Jött az Irén 
néni elvtársnő, kérdezte, ki éhes, jelentkeztem, adott zsírkenyért 
celofánba. Pici volt a zsírkenyér, de nem adott többet. Kérdeztem, 
messze van még a Németország, nagyon nevetett, hogy épp csak 
elindultunk, mi is a neved, kisfiú, ja, te vagy a Jancsika. Nem, 
hanem a Mester János, mondtam, mer a Jancsikát nem szeretem. 
Hiába kérem a mamát, hogy ne Jancsikázzon, vonja a vállát, jó, 
majd nem foglak, édes Jancsikám. 

Sokáig nem írtam a pepita füzetembe a Németországba, vagyis 
a Külpunktba, mer annyi minden volt. 


Kár, hogy mindig kérdezgettem, messze van még a 
Németország, mer a Szedlacsek Irén csapatvezető elvtárs nénit 
idegesítettem vele. Rám szólt, hogy nem elvtársnő, hanem 
csapatvezetőnő pajtás. Hát jó. A kis pajtásaim aztán úgy hívtak, 
Messzevanmég. Ez se jobb, mint a Jancsika. Mindjárt az első nap 
bepisiltem. Éjszaka. Próbáltam mozdulatlanul feküdni, hogy ne 
vegyék észre, talán reggelre megszárad. 

Arra azért nem számítottam, hogy be is kakiltam, mer pisilni 
szoktam be, de bekakilás nem volt, mióta nagyfiú lettem. A német 
csapatvezető pajtásnő ráncigálta a karomat, az Ilze elvtársnő néni, 
hogy keljek föl csöndbe, és menjek vele. Nem értettem, mit beszél, 
de mégis értettem. Vitt a csapatvezetői irodába, le kelletett vetkőzni, 
és ülni egy nagy lavór forró vízbe. A kukimra is ráragadt. Addigra 
jött az Irén néni csapatvezető pajtásnő, mer reggeledett. Piros 
nyakkendőjük volt, mint a még nagyobb fiúknak, akik már úttörők. 
Beszélgettek, és tudtam, pont rólam. Kicsit sírtam. Mostam az 
arcom, hogy ne vegyék észre. Az Irén elvtársnő néni pajtás rám 
szólt, hogy az a víz piszkos, adott egy törülközőt. Az is elég piszkos 
volt, és olyan szagú, mint a vaj, amit itt ettünk, ha vajkenyért adtak. 
Mondták, hogy nem vaj, hanem margarin, a legkiválóbb német 
margarin. Hát, olyan, mint a vaj. Csak büdösebb. Én a zsírkenyért 
jobban szeretem, zsírkenyért szokott adni a mama uzsonnára, 
viszem az isibe. 

Hú de szégyelltem magamat, hogy pont én kakiltam be. Ott a 
lavórba még nem gondoltam, hogy az egész tábor megtudja, hogy a 
Messzevanmég kakilt be. És aztán Kakásnak is hívtak. Inkább a 
Messzevanmég. 

Nem ám csak magyar gyerekek voltak a lágerba, amit pihenő 
falunak kellett nevezni, az Irén csapatvezető megmondta. Hanem 
lengyelek és cseszlovákok. Azok nem barátkoztak velünk. Járt a 
faluból be egy csapat német gyerek is. Azok szóba se álltak velünk. 


A kevés magyar fiú összetartott, de pont nem velem, hanem 
egymással. Nem ismertek. Én se ismertem őket. Nem játszottak 
velem. A nagylányokra maradtam. Nem örültek. De nem küldtek 
el, mer amikor elküldtek, az IIze néni vagy az Irén néni megszidta 
őket. 

Mikor pár szót már értettem, próbáltam beszélni egy német 
lánnyal. Vele akartam lenni. Mer kék volt a szeme, ha benn voltunk, 
és zöld, ha kinn, mikor sütött a nap rá. Akartam ezt mondani neki, 
blau, grűn, de asszem nem értette. Mutogattam magamra, János. 
Mondta, hogy ő meg Jolánka. Tetszett a neve is. És hogy ő nem 
tudta, mi az a Kakás. És úgy hívott, hogy János. De mikor hallotta a 
többiektől, hogy Jánoska, akkor meg Jánoskázott. Még az is jó volt. 
Furcsán mondta. Janossska. 

Jolánka Jolánka Jolánka Jolánka Jolánka Jolánka Jolánka 
Jolánka Jolánka Jolánka 

Szívecskéket rajzoltam alája végig. 

A legnagyobb fiúk szerelmesek voltak a legnagyobb lányokba. 
Főleg pont az egyikbe, a Verocskába, aki a cseszlovák csoportba 
tartozott. Vagyis kontingensbe, így mondta az Irén csapatvezető. 
Aki már kimutatta a foga fehérjét, körmöst adott pálcával 
rosszalkodás esetén. Kaptam egy-két párszor. Írtak a legnagyobb 
fiúk szerelmeslevélt, láttam, hogy szívecskéket kell rajzolni alája 
végig. Akartam írni én is szerelmeslevélt. Téptem hozzá a lapot a 
pepita füzetből, de csak azt bírtam írni, hogy Jolánka, bitte, blau, 
grűn, ih líbe dih, zer gút, dánke. Meg a szívecskék. Ezt nem mertem 
átküldeni. Úgy szokták átküldeni a szerelmeslevélt, hogy a lapos 
elemlámpába teszik, és kérnek egy másik lányt, hogy vigye oda 
annak, akinek. Nem mertem. Pici darabokra téptem a 
szerelmeslevélt. Úgyis csak megharagszik a Jolánka. 

Annyit gondoltam a Jolánkára, hogy mindig. Amikor fürdött a 
tengerbe, én is mentem utána be, pedig hideg volt nagyon. Csípett. 


A német gyerekek meg se érzik. Láttam, hogy a Jolánka nem is 
olyan kislány, picit kinőtt a melle a csíkos fürdőruha alatt. 
Keresztbe volt csíkos neki. A mama nem szereti a keresztbe 
csíkosat, mer kövérít. A Jolánkának nem árt a kövérítés. Sovány. Az 
fix, hogy én nem tetszek a Jolánkának, mer én nem sovány vagyok, 
hanem csontkollekció. A mama mondja. Amikor szappanozom a 
hasamat, a hátam habzik, mondja a papa. Ez vicc, nevet rajta. Néha 
meg mondja rám, hogy Cingárszky, ypszilonnal. Ez is vicc. 

Leselkedtek a fiúk a lányzuhanyozóba, fúrtak lyukakat a falba 
be. De sose engedtek oda. Mindegy, a Jolánka úgyse zuhanyoz, mer 
bejáró a német kontingensbe. Lett neki egy magyar barátnője, az 
Ilcsi. Sötét, göndör hajú lány az Ilcsi, a szemét félig csukva tartja. 
Aszittem, álmos, de nem. Folyton beszél. Jár a szád, mint a 
kacsasegge, mondta az Irén pajtásnő, de az Ilcsi nem törődött vele, 
nyaralunk, vagy nem. Iud az Ilcsi németül, mer a nagymamája 
német neki. Órákig pusmognak a Jolánkával. 

Buta vagy, Jánoska, mondta az Ilcsi, nem Jolánka, Jolanda, 
német név, érted. Nem voltam biztos, hogy igaz, szokott az Ilcsi 
ugratni mindenkit. Bedumálta a szobatársainak, hogy a tenger most 
apályba van, de este jön a dagály, befolyik a víz a szobába, és föl 
kell rakni a cipőket az ágyra. Kaptak apait-anyait az Ilzétől meg az 
Iréntől. Mióta az Ilcsit megismertem, nem félek annyira tőlük, mer 
az Ilcsi mondta, hogy úgyse csinálhatnak semmit, letelik a kéthét, 
hazamegyünk, fertig. Csak duma, hogy hazaküldenek, úgyis a 
kéthét végén jön értünk a busz. Különben meg mi van, ha 
hazaküldenek, nem olyan jó itt, hogy izgassad magad. Hát tényleg. 

Én mégis Jolánkának hívtam, kifigyeltem, hogy ha azt 
mondom, Jolánka, akkor odanéz, tehát viccelt megint az Ilcsi. 
Tudtunk beszélgetni már kicsit akkor is, ha az Ilcsi nem segített. 
Okosabb lett volna rendesen tanulni a németet a Tántéval. 


Délelőttre csináltak mindig programot. Mentünk hármas 
oszlopba a faluba. Mutatták az iskolát, milyen szépek az 
osztálytermek. Sajnos hogy nincs tanítás ilyenkor, nyaralnak a 
német gyerekek is. Lehet, hogy éppen Magyarországon nyaralnak, 
mondta az Irén csapatvezető, pont a Balatonnál. Vicces, hogy a 
magyar gyerekek idejöttek, és addig a német gyerekek odamentek. 
Cserebere. Fogadom. Többé vissza nem adom. De nem minden 
magyar gyerek van itt, és lehet, hogy nem minden német gyerek 
van ott. 

Délután a szabad foglalkozás, a nagyfiúk fociztak, engem 
persze sose vettek be. Lehetett fürödni, de csak a kisvízbe, 
mindennap elmondta az Ilze pajtásnő, nagyon vigyázni kell, 
áhtung, áhtung, ravaszak itt a hullámok, semmiképp se szabad 
annyira bemenni, hogy odáig, ahol úgy barázdálódik, ott erős a 
tengernek a sodrója. Ki akar annyira bemenni, amikor ilyen hideg. 
Csak talán a németek. Jolanda nem akart bemenni, a kisvízbe 
szeretett tapicskolni. Rövid ruhába fürdött, mer rögtön az elején 
nagyon leégett. Két kézzel magasra emelte, látszott a köldöke. Nem 
olyan köldöke volt, mint az enyimé. Énnekem csak egy lyuk. Őneki 
viszont tele van. Mintha ki akarna bújni onnan valami. Dudorodik, 
mint a cici. Pici cicid van itt, mutattam az ujjammal. Az Ilcsi nem 
akarta lefordítani, fújozott. Szerettem volna hozzáérni, nem 
mertem. 

A mama telefonált, hívattak az irodába. Nagyon recsegett. 
Kérdezte, hogy érzem magamat. Hát jól. Tudok már németül, azt 
kérdezte, és kezdett beszélni németül. Csöndbe voltam. Pedig 
értettem. De nem tudtam, mit akar, hogy én mit mondjak. 
Mondtam, afíiderzén, hogy örüljön, és letettem a kagylót az asztalra. 
Mer itt föl a falra csinálták a telefont, és nem értem el. Mentem 
kifele, a mama hallózott, gyorsan becsuktam az ajtót. 


Értek sokat németül, mondani viszont nem bírok sokat. De 
pedig szeretnék. Jolánkának szeretnék sokat mondani, az Ilcsi 
nélkül. Mer az Ilcsi kinevet. Két szerelmespár, mindig együttjár. 
Evvel csúfol. Jolánka asszem nem érti. Bár lehet, hogy lefordította 
neki. 

Most már két zabszem van a fenekembe. Három. Nem találom 
a helyemet, akarok mindig lenni a Jolánkával. És amikor vele 
vagyok, nem lesz jobb. Izzadok folyton, törlöm titokba, pedig nincs 
annyira meleg, elborult az idő. Esz régnet, satöbbi. 

Játszottunk a gártenhauzba, ami egy nagy faház. Ilcsi 
gunyhónak mondja. Aszittem kunyhó, benne van az öreg néne 
őzikéjébe. Az Ilcsi kinevetett, gunyhó, és kész. Hát jó. Abba tartják a 
kerti szerszámokat. Van nagy gépük, amivel vágják a füvet, olyan 
hangos, mint mikor dörög az ég, nem megyek közel, félek tőle. Ha 
dörög az ég, attól is félek. Mikor kicsi voltam, úgy mondtam, lopog 
az ég, még nem tudtam az erret, a papa és a mama utánozott. Néha 
most is. És most se tudom rendesen az erret, de már jobban. 

Benn voltunk a gunyhóba hárman, az Ilcsi félrehúzta a 
Jolánkát. Engem arrább lökött, női dolgok, mondta. Jó van. 
Játszottam a géppel, fölültem rá, mozdonyt vezettem, mint a kovboj 
a filmbe, amit itt láttunk az ebédlőbe. 

Mik lehetnek a női dolgok. Szeretném én tudni. Majd odahaza 
megkérdezem a mamát. 

Azt is szeretném tudni, mér foglalja le a Jolánkát. Nem szép 
tőle. Én akartam a Jolánkával lenni előbb. 

Pusmogták a női dolgokat. Aztán intett nekem az Ilcsi. De mint 
a kutyának szoktak. Mentem azér. Hogy arról beszélgettek, 
mutassam meg. Micsodát. Hát igen, pont a micsodádat. Hogyhogy. 
Mer látni akarjuk, és akkor mi is megmutatjuk. Dráj minúten, 
mondta a Jolánka, ezt értettem. Hogy három percig mutassam. 
Majd megfulladtam izgalmamba. Kérdeztem, ők ketten együtt dráj 


minúten, vagy egyenként. Benne volt a remegés a hangomba. 
Vitatkoztak németül, értettem. A Jolánka, hogy lehet fejenként. Az 
Ilcsi, hogy akkor én duplán járok jól. Mondtam, hogy egyszerre 
nem bírom nézni úgyse, és legyen szerintem inkább kettő-kettő. Az 
Ilcsi, hogy arról szó se lehet, mer az már négy és nem három. Akkor 
úgy lett, hogy másfél-másfél. 

Viszont hogy én kezdjem. Mér. Mer én vagyok a fiú. Na és, ha, 
az mér számít. Az Ilcsi rángatni kezdte a halásznacimat lefele, hogy 
azért számít, mer a nőkkel udvariasnak kell lenni, és mer különben 
meg ők ketten vannak. Túlerő. 

Azt hittem, elsüllyedek a szégyenbe, de toltam azért le a 
nacimat, aztán a fürdőgatyát, mer abba voltam végig, sose lehet 
tudni, mikor megyünk a vízbe. A Jolánka meg az Ilcsi odaguggolt 
elém, láttam a fehér választékot a fejük tetején, egyforma volt, pedig 
a Jolánka szőke, az Ilcsi meg barna. Majdnem fekete. Nézték a 
kukim. Becsuktam a szemem, hátha úgy könnyebb, de nem. 
Megfogták. Pedig elfelejtettem zuhanyozni, orromba éreztem a 
szagát, mint a sokat használt radírgumi, amikor már meleg. Féltem, 
a Jolánka nem szereti, és haragszik. Akartam elfutni, de fogták. A 
Jolánka mondta, hogy noh ájne minúte. Nem tudtam, az Ilcsi vagy a 
Jolánka a fogó, és mire odalestem, már elengedtek. Gyorsan 
felöltöztem. A Jolánka meg az Ilcsi nem mozdult, gondoltam, hogy 
így lesz. Becsaptak, ők nem mutatják, de pedig az enyimét látták. 

Ájn, zváj dráj, mondta a Jolánka, és letolta a bugyiját. A ruhát 
úgy emelte, ahogy a vízbe szokta. Oda is fordult, hogy jól 
nézhessem. Erre az Ilcsi is letolta, de az övé nem izgatott annyira. A 
Jolánkának pici arany pihék voltak rajta. Szerettem volna 
odanyúlni. Nem tudtam, hogy kell kérdezni németül. Csak néztem. 
Megint nem kaptam levegőt. Az Ilcsi unta meg hamarább, most 
már biztos letelt, húzta a bugyiját vissza. A Jolánka várt kicsit, és 
csak aztán húzta vissza. Ez is jó volt. Akartam neki mondani, de 


kiszaladtak a gunyhóból. Ott maradtam. Sírtam. Nem tudtam, mér. 
Sírtam sokáig. 

Én azt gondoltam, a kunci egy olyan cső. De pedig vágás. 
Hosszába. A Jolánkának vastagabb volt, mint az Ilcsinek. Szóval, ez 
nem egyforma. Igaz, hogy a fiúk kukija se teljesen. Van, akinek 
nincs fitymája se, mer levágták. Fitymaszűkület, és akkor az orvos 
levágja. Meg még a zsidók, akiknek vallási okból. Hálisten, mi nem 
vagyunk zsidók. Azér ezt még meg kell kérdezni. Mondták már 
nekem, hogy hülye zsidó, meg is sértődtem. Aki mondja másnak, az 
mondja magának. 

Nehéz volt, hogy ne a Jolánka kuncijára gondoljak. Láttam 
mindig. Lehet, hogy ő is látja mindig a kukim. Jó lenne tudni. 
Éreztem folyton, ahogy az ujjai. Ott. Próbáltam éjjel az ujjaimmal 
matatni. Bizsergett, mocorgott. Megijedtem, abbahagytam. De nem 
tudtam aludni. Eszembe jutott az Alabátya, aki nőgyógyász volt a 
Nagy Váradba. Mi szoktunk menni látogatóba a Nagy Váradba, 
ami Erdélybe van. Már nem szabad így hívni, hogy Nagy Várad, 
hanem csak hogy Oradea Máre. A románok miatt. Az Alabátya se 
nőgyógyászolhat odahaza a  rendelőjébe, hanem csak a 
poliklinikába, ahol mindenki fehér köpenybe van. Egyszer kérdezte 
az Alabátya, mondjad, Jancsika, föláll már a jancsika?. Ezt nem 
értettem. Akkor azt kérdezte, volt már mag ömlésem, vagy még 
nem. Ezt se értettem, milyen mag, hova ömlik. Ráztam a fejem. 
Majd lesz, mondta az Alabátya, és nevetett. Biztos vicc, gondoltam. 

Meg voltam ijedve. Ez az a fölállás talán. Nem akartam, hogy 
az Ilze vagy más észrevegye. Majd az Alabátyától kérdezem, ha 
jönnek megint. Mostanába inkább mi szokunk menni. Biztos már 
félnek, hogy nem tudnak hazautazni, mint tavaly ősszel. A tavalyt 
elipszilonnal kell. Tavaly volt az 1956. Idén van az 1957. Négy napra 
jöttek az Alabátyáék, az Alabátya meg a felesége. De pont az volt, 
hogy a forradalom tört ki, amiről utána azt kellett mondani, hogy 


ellenforradalom. A Sztalinnak a szobrát döntötték le. És lőttek 
nagyon hangosan, mentünk a pincébe, amit akkor úgy hívtak, 
óvóhely. És emiatt vagyok én itt a Kűlpunktba hízásra küldve. Jó 
német kosztra, amibe sok a vaj. Margarin. 

Alabátyáékon sokat tudtam nevetni. Nálunk rekedtek a 
forradalom miatt, nem járt a vonat, a négy napból négy hónap lett. 
Én örültem, a mama nem annyira. Nekünk sincs mit enni, és akkor 
még a Sárikáék is. Nehogy már ezen múljon, mondta a papa. 
Alabátya úgy hívta a feleségét, hogy Sárkányom. Sárika olyan, mint 
a kétajtós konyhaszekrényünk, ezt a papa mondta, mikor nem 
hallotta. A mama nevetett. Mer tényleg, még a porcelángombok is 
ott voltak neki a pongyoláján. Pá, magának, puszi másnak, mondta 
neki az Alabátya. Ez is vicc volt. 

A Jolánka három napig nem jött be, gripét kapott, mondta az 
IIze pajtásnő. Az valami betegség, a gripe. Vártam pedig nagyon. 
Sírtam a gártenhauzba. Reméltem, senki nem veszi észre, de persze 
az Ilcsi, az rögtön. Iudtam, csúfolni fog, és tényleg. Vele voltam 
reggeltől estig, hogy beszélhessek a Jolánkáról. 

Utolsó nap bejött. Örültem. Már lemondtam róla. Hozott 
nekem ajándékot. Becsomagolta aranypapírba, átkötötte vékony 
piros szalaggal. Egy pici gártenhauz volt. Hasonlított arra, amibe 
mindig játszottunk. Az egyik oldalon igazi ablak, nyitható. A 
másikba tájat csináltak véséssel, domboldalba állt a gunyhó, előtte 
egy ember, furcsa kalapba. A harmadik oldalra verset csináltak, 
véséssel. Az Ilcsi próbálta lefordítani, de sok szót ő se tudott. Hogy 
mindenütt, itt egyvalamit nem ért, csönd van, és érzed a lehelést, 
alig, a madárkák dalolnak az erdőbe, várjál, te is nyugodt leszel. 

Igen, de mit jelent ez. Az Ilcsi a vállát rángatta, hogy őneki 
halvány segédlila fogalma sincs, ez egy vers, írta Gőte. Az Irén 
pajtásnő mondta mindig, hogy halvány lila segédfogalma sincs, az 
Ilcsi eltanulta. Ki az a Gőte. Beírtam a verset a pepita füzetbe. 


Über allen Gipfeln 
Ist Run" 
In allen Wipfeln 
Spürest Du 
Kaum einen Hauch; 
Die Vögelein schweigen im Walde 
Warte nur, balde 
Ruhest Du auch. 
(Goethe) 


Megkértem a Jolánkát, olvassa föl nekem a gunyhó oldaláról. 
Úgy olvasta, gyönyörűen, mintha énekelne. És akkor beszéltünk 
utoljára, már sípolták a gyülekezőt a bejáróknak. Mielőtt elszaladt, 
megölelt. Kaptam puszit a számra. Nedveset. Égett a helye. 
Szomorú lettem, hogy elment. Vigasztalódtam, hogy a búcsúesten 
még látom, de nem jött. Mondta az Ilcsi, hogy nem engedték. Más 
lányoktól hallotta. Sírdogáltam. Kimentem a vécébe, hogy 
megmossam az arcom. Láttam, milyen csúnya vagyok. A fejem 
olyan hosszú és vékony, hogy csak na. És cingár vagyok, télleg. És 
folyton borzas, hátul föláll mindig a búb. Hiába simítom le, 
nyálazom a fésűt, a búb nem törődik avval. És szemüvegem van, de 
nem olyan rendes, hanem gyerekszemüveg, az egyik lencse be van 
fehérítve. Jó, hogy azt Jolánka sose látta, mer itt nem hordtam. 
Hiába mondta a mama, hogy mindig kell. Igaz, hogy amit meg 
akartam nézni, ahhoz nagyon közel kellett menni. Legközelebb a 
Jolánkához mentem, de néha mellbe lökött. Az is jólesett. Sírtam 
megint, míg fiúk jöttek be, akkor gyorsan kifutottam. 

Lett a nagy tábortűz, énekelés, szavalás, és ami a legjobban fájt 
nekem, hogy azt a verset, az én versemet, amit a Jolánkától kaptam, 
azt is elmondta egy német kislány. De ő nem szépen. Rúeszt dú 


auh. Akartam a Jolánka címét, és oda voltam, mer nem jött a 
búcsúestre. Kértem az Ilcsit, beszéljen azokkal a más lányokkal, 
hátha megmondják, de elfelejtette. Vagy télleg nem tudták. Írtam 
egy képeslapot a Jolánkának, amin a Kühlpunkt láger fotója volt, 
felülről, bekarikáztam a Garten Haus-ot. Átjavította nekem az Ilcsi. 
Írtam, hogy blau, hogy grün, hogy ich liebe dich, és a budapesti 
címünket, és hogy ich warte die Antwort. Az Ilcsi se volt biztos, 
hogy az Antwort die, és nem der vagy das, de Jolánka így is 
megérti. Kértem a más lányokat, hogy adják át neki, mondták, hogy 
natürlich, de csak ősszel lehet, mer addig Ferien. Szünidő. A 
francba. 

A mama és a papa várt a pályaudvaron. Amikor kiderült, hogy 
csak én jöttem vissza, a rácsos ágy nem, nagyon haragudtak. Tőlem 
kérdezték, hol az ágy, pedig nekem halvány lila segédfogalmam se 
volt. A papa veszekedett, ordibált, az én dolgom lett volna szólni, 
hogy szedjék szét és adják föl a vonatba, a tehervagonba. A mama 
azér is haragudott, mer nem híztam meg, avégett küldtek ki, hogy 
magamra szedjek valamit. Ígérték a németek, hogy jól etetik a 
magyar gyerekeket. Jól etettek, mondtam, de senki nem figyelt rám. 
Mikor tartották be a nácik, amit ígértek, mondta a papa. A mama 
pisszegett. 

Soha nem válaszolt nekem a Jolánka. Beírtam a nevét a pepita 
füzetbe százszor. Le is rajzoltam őt a Garten Haus-ba. Kérdezgetett 
a mama, mér vagyok szomorú, de a Jolánkát nem mondtam el. 
Senkinek nem mondtam el. Mer van egy nagy tervem. 

Ha nagy leszek, megtanulok németül. Ha már tudok, elmegyek 
a Németországba, addig-addig keresek, míg megtalálom a Jolánkát, 
és elveszem feleségül, az fix. Gott zei lób und dánk. 


2. 


Dr Mester János negyed tizenkettőkor érkezett Berlinbe, és 
éjfélkor oda, ahol a Raucherstrasse és a Göhrenerstrasse összefut. 
Parkolóhely természetesen nincs sehol. Megállt a járdára 
merőlegesen veszteglő kocsik sora mögött keresztben. Bekapcsolta 
a vészvillogót. A kormányra hajtotta gyöngyöző homlokát. Kifújom 
magam, aztán meglátjuk. Eredmény, hogy egyáltalán élek. 
Szörnyethalhattam volna a balesetben. Vagy ripityára törhetett 
volna a Ford, ha nekicsapódnak a roncsok. Őrangyalaim — Alexa 
szerint három van nekem - vigyáztak rám. Hát... kösz. Ha az 
ember ilyen helyzetből ép bőrrel menekedik, tekintse úgy, mintha 
második élete kezdődne. 

Este, valamennyivel Drezda alatt a négyesen, amikor Jánoska 
már számlálgatta a kilométereket, saccolt, mennyi idő múlva 
láthatja meg a Berlin határát jelző táblát, illetve előtte Potsdamét, 
hirtelen  összetömörödtek a kocsisorok, a pedáns németek 
szakaszosan fékeztek, vészvillogással figyelmeztették az utánuk 
jövőket, hogy számítsanak rá, Stau következik. 

A dugó a nagy német autópályákon nem olyasmi, mint 
odahaza. Nálunk az esetek többségében van érthető oka. Idekint 
viszont a tömérdek sztrádán még tömérdekebb Kraftwagen 
furikázik, néha bedugul a járműfolyam, csak úgy. A vezetők 
kiszállnak, társalognak, unatkoznak, nem annyira idegesek, mint a 
magyarok. Azt a fáradságot sem veszik, hogy hallgassák a rádiót, 
pedig a jobb adókon közlik, hogy mennyi a várakozás becsült ideje, 
és ha van kerülőút, tájékoztatnak róla. Az egyik réges-régi 
programnak rémlik a címe, Autofahrer unterwegs. Valószínűleg 


endéká adó volt. Vagy osztrák? — nem tudja fölidézni, hol és mikor 
hallgatta. 

Bekapcsolta a rádiót. A szabatos német beszéd tiszteletet 
ébresztett benne. A legpontosabb nyelv a világon. Jánoska apja 
nagy előszeretettel törte kerékbe, arra hivatkozott, hogy ez a bosszú 
a második világháborúért. Általában hozzáfűzte: Rohadt nácik! Mi 
a bajod velük? - Jánoska. Az, hogy annyi embert nyírtak ki a hitleráj 
idején. Jó, de a ruszkikat nem nácizod, pedig a sztálináj idején is 
épp elég embert nyírtak ki! Azért az más. Miért volna más? Csak 
azért, mert nem volt Endlösung, nem voltak koncentrációs táborok. 

Pompás ellenvetés adódnék: Na és a Gulág? De akkoriban még 
nem hallottunk arról. Jánoska inkább új frontot nyitott, nagyon 
érdekes, hogy a papának Thomas Mann a kedvenc írója, és máig 
emlegeti a csodálatos türingiai nyaralást a mamával, a Jánoska 
születése előtti évben. Heinrich Mannt is szeretem, de attól még 
inkább legyek bolsevik, mint fasiszta! — az apja olyan hangot adott, 
mint a pulykák. A fiának esélye se volt, hogy meggyőzze. Sem 
erről, se másról. 

Dr Mester János sajnos nem német szakon végzett, mint a 
germán irodalom más, rendes kutatói, neki csak magyar-pedagógia 
jutott. Német szakra nem vették föl. Át-átjárt a németesek 
előadásaira, de papírt nem szerzett róla, sem akkor, se később. Ezt 
fájó űrnek érzi szakmai önéletrajzában, sebnek a szívében, mely az 
első német nyelvű könyve megjelenése után se hegedt be. Johann 
Wolfgang Goethe magyar és kelet-európai vonatkozásairól írt. 
Szerette volna, ha később elfogadják kandidátusi disszertációként, 
de a magyar akadémiai körök nem  engedékenységükről 
közismertek. Bezzeg a hülye németek kiadták, mert ők rejtélyes 
okból szeretik elfelejteni, hogy a végzettség számít, nem a tudás... 
Igaz, csak egyetemi jegyzetként, rendes könyvesbolti forgalomba 
sosem került, ezt viszont Jánoska szereti elfelejteni. Azt is, hogy ő 


csupán óraadóként vagy helyettesként taníthatott a budapesti 
német tanszéken. Státuszt nem sikerült kiverekednie magának. Ez 
is a Császár professzor lelkén szárad. 

Mikor Mester János az egyetemre járt, Strényi professzor és 
Császár professzor vívott élet-halál — harcot, nemcsak a 
tanszékvezetői kinevezésért, hanem általában azért, melyikük 
legyen a német irodalmi ügyek hazai helytartója és korlátlan 
hatalmú ura. Jánoska Császár professzor csillagához kötötte a 
szekerét. Rossz döntésnek bizonyult. Császár professzor a 
strukturalizmus kapcsán kitört háborúskodásban csúfos vereséget 
szenvedett. Az igazi indok nem ez volt, hanem az ötvenhatos múltja 
(a diáktanács tagjaként exponálta magát). Az ok pedig Császár 
professzor személyisége. Csak azzal nem veszett össze, akivel nem 
találkozott. Tévedés, sikerült összevesznie külföldi 
irodalomtörténészekkel, levelezésben. Száműzték Debrecenbe, az 
ottani egyetemen lett a német tanszék vezetője. Hívta Jánoskát, 
merjen vele. Le is utazott a cívisvárosba, de csöppet se tetszett neki. 
Minden olyan bántóan sárga. És nagyon-nagyon messze van. 

Császár — professzor ajánlatának visszautasítása életed 
legrosszabb döntése volt, vélte Jánoska, visszatekintve a 
pályafutására. Sok kapu azért záródott be előtte, mert Császár 
professzor nem segítette a maradék erejével, Strényi professzor 
viszont az ellenlábasa vazallusának tekintette. Jánoska sokáig abbéli 
nézetét hangoztatta, hogy ő akarta így, jobb a függetlenség és a 
kívülállás. Amikor betöltötte az ötvenediket, belátta, pusztán arról 
van szó, hogy mindig mások jutottak oda a leghúsosabb fazekakhoz 
—- helyette. Az ilyen ember nem független, nem kívülálló, hanem 
balfék. 

Egyéb lehetősége nem lévén, úgy döntött, kapják be a 
tudományos élet igen tisztelt hatalmasságai. leltek az évek, de a 
címzettek nem kapták be, se derékba, se másként. Kapták ellenben 


csőstül az ösztöndíjakat, a kinevezéseket, a megrendeléseket 
tankönyvek írására, s minden egyebet, amit ez a rögös pálya 
nyújthat. Nekik járt. Jánoskának viszont csak a szája. Gyakran 
rosszkor, rossz helyen. Az álmoskönyvek szerint csöppet sem okos 
lépés, ha egy Goethe-kutató épp a mester legnagyobb hazai 
szakértőjének számító agg akadémikus monográfiáját szedi ízekre a 
Goethe-Schiller konferencián. Hagyjuk... ilyen az én formám. 
Idővel azért csak megszerezte a szükséges tudományos fokozatot. 
A grádicson föl kell ballagni, ha oda akarsz jutni, ahová... — nem 
tudta befejezni a mondatot. Annyi bizonyos, hogy neki csak azok a 
munkák jutottak, amit a befutottak nem vállaltak. Mindegy, így is 
sikerült megélnie. Kicsire nem nézünk, a nagy meg nem számít. 

Az autórádióban a hírek végén bemondták, hogy a valahányas 
autópályán valamennyivel Drezda alatt súlyos baleset történt, 
kamion ütközött üzemanyag-szállító tankautóval, nagy mennyiségű 
benzin ömlött a betonra, a mentés órákig is eltarthat, az arra 
haladók legyenek türelemmel, amúgy mindenkinek balesetmentes 
vezetést és a legjobbakat! — addigra már hallatszott a szirénázás. 
Látta a visszapillantó tükörben, hogy mentőautó evickél előre a 
kétfelé húzódó kocsik között nyíló vékony sávon. Kapkodva a bal 
oldali szalagkorláthoz kormányozta a Fordot, annyira, hogy többé 
nem tudott volna kiszállni, míg itt kell vesztegelnie. Márpedig 
nagyon úgy látszott, hogy így lesz, az előtte és a mögötte lévő 
szorosan rázárt. Aztán, olyan egyszerre, mintha vezényszóra 
tennék, kikászálódtak, rágyújtottak. Nekik bezzeg volt eszük egy 
kis helyet hagyni oldalt. 

A hőmérséklet rohamosan emelkedett a fémkaszniban. Jánoska 
leeresztette mind a két ablakot. Vészesen nyikorogtak. Elektromos 
ablakemelő nuku. Jó... akkor nyugalom. Majd csak lesz valami. 
Kevés vártatva hatalmas tűzoltóautó nyomult át a kocsisorok közti 
folyosón, minden képzeletet felülmúló  vijjogással. Jánoska 


aggódott, átfér-e egyáltalán, az előtte lévő fehér és a mögötte lévő 
ezüstszínű kocsi nem húzódott félre olyan múűgonddal, mint ő. De 
nekik lett igazuk. A tűzoltók áttértek. Jött még kettő, azok is. 

Jánoska izzadt. Kezdett pánikba esni. Éhes vagyok, szomjas 
vagyok, pisilni kell... mi lesz velem? - várta, hogy a rádió 
részletezze a helyzetet, ehelyett főzési tanácsadásba fogtak. Az 
erdei gombákat szalvétával töröljük tisztára, majd késsel 
kapargassuk meg, de az isten szerelmére, semmiképp se mossuk 
meg! - így Sepp Mayer, sztárszakács Hannoverből. Betelefonált 
valami Rummenigge, és az almaszószról érdeklődött. Jánoska 
kikapcsolta a főzést. Éppenséggel átmászhatnék az anyósülésre, 
onnan kiszállhatnék. Nem érzett elegendő erőt. A nyitott ablakon 
párbeszédeket hallott, megállapíthatta, hogy előtte lengyelek, 
mögötte olaszok. Príma nemzetközi társaságba keveredtem. 

A külső sávban végestelen végig kamionok vesztegeltek, 
némelyik sofőr járva hagyta a motort, a tompa brummogás 
bőszítette Jánoskát. Minek pazarolják az üzemanyagot? Eszébe 
jutott a katonaság, a T-34-es tankot csak félórás előkészület után 
tudta beindítani a legénysége, ha ugyan egyáltalán, főleg télen, 
disznóperzselőre . hasonlító — eszközzel melegítették alulról. 
Rebesgették, hogy egy ilyen tank szabályosan fölrobbant a nyílt 
lángtól, Jánoska soha nem merészkedett közel. Ha végre beindult, 
többé nem kapcsolták ki, addig bruhogott az öreg szovjet motor, 
míg vissza nem értek a tankkal a laktanyába, az oldalsó kerítésnél 
lévő úgynevezett harckocsibázisra, a terebélyes és omladozó 
fészerbe. Talán ezek a kamionok is indítási problémától félnek? Á, 
nem valószínű, ezek (nyugathnémet gyártmányok. Bár... az épp 
mellette veszteglő óriás igen harcviseltnek látszott, noha a márkája 
Volvo. Igen, de a rendszáma ukrán, arrafelé nem biztos, hogy 
minden igényt kielégítő Volvo szervizek vannak, s ha mégis, a sofőr 
talán nem látogatja őket sűrűn. 


Jött még egy mentő, és két rendőrautó. A megkülönböztetett 
jelzéssel utat törők nyomában hamarosan elóvakodott a két kocsisor 
között egy BMW dzsip. Szemesnek áll a világ. Vagy inkább 
szemtelennek. Jánoska imádta volna, ha leszáll az égből néhány 
dajcs rendőr, és jól megbünteti a tolakodót. Szinte végszóra, 
átrepült a sztráda fölött egy helikopter. Zöld-fehér. Polizei fölirattal. 
De fütyültek a BMW-re, melynek azonnal követői akadtak. 
Szivárogtak az élelmesek előre középen. A várakozók fokozódó 
ellenszenvvel figyelték őket. Közös kérdés fogalmazódott a 
fejekben, több nyelven: Mi a francot képzelnek ezek? azt hiszik, mi 
nem tudnánk nyomulni, ahogyan ők? mért nem várnak, mint a 
többi rendes ember? - Jánoska eddig abban a hiszemben volt, hogy 
csak Magyarországon ilyen tetvek a vezetők. 

Pillanatokon belül a tolakodók se haladhattak tovább. Elöl, a 
domb tetején lévő kanyarnál az egyik kamion behúzódott középre, 
hogy elzárja útjukat. Itt is, ott is összeverődött néhány tenyér, a 
szolidaritás szétáradt, ameddig a szem ellátott, és zúgott a vastaps. 
A teherautósofőr, aki hőssé avanzsált, élvezte a megérdemelt sikert, 
a pilótafülke lépcsőjére állt, hajlongva-integetve köszönte a 
tetszésnyilvánítást. Jánoska szívből irigyelte. Éles késszúrásként 
érzékelte, mennyire hiányzik neki Alexa, ajjaj, pedig még nincs 
huszonnégy órája, hogy otthagyta. Hiányoztak a zsebibabák is. 
Amint eszébe jutottak, már gyorsabban telt az idő, a kisgyerekeiről 
bármikor szívesen ábrándozott. 

Ó, Sanyika, ó, Jucika! — szorongatta pici, maszatos kezüket. 
Sanyika, a báty, a cingárszky, lábfejét mintha Michelangelo faragta 
volna, járása légies, hangja cérnavékony, szeme zöld, mint a 
mamájának. Jucika, a húg, picit bumfordibb, murugya végtagok, 
megfontolt mozdulatok, mélyebb hangszín. Jaj, istenem... — 
beléhasított a kétely, jó ötlet volt-e, hogy annyi vita után otthagyta 
őket, és nekivágott az útnak. Ezerkétszáz kilométert legyűrni akkor 


se könnyű, ha van, aki szóval tartson, adjon enni, inni, cirógassa a 
nyakad. Hogyan lesz most már, miként bírod ki harminc napig (így 
valamivel rövidebbnek hangzott, mint ha teljes hónapról beszélne) 
magányosan, te, aki a körmödet se vágod egyedül. 

Majd... valahogy. Azért sok mindent megoldottál. Ha kellett, 
éjszakákon át  fordítottál silány szövegeket.  Korrepetáltál 
gimnazista diákokat, hogy átmenjenek az érettségin németből. 
Tartottál előadásokat a TIT-ben. Foglalkoztál régi kéziratokkal a 
Petőfi Irodalmi Múzeumban. Egy gyereket fölneveltél, nem is 
akárhogyan, Palikára igazán büszke lehetsz. Két családot tartottál a 
válladon Atlaszként. Hármat, ha az első házasságod is számít. 
Idáig. Jaj, ne... — Jánoska, ha eszébe jutott, hogy mindez harmadszor 
is kezdődhet elölről, komolyan fontolgatta, miként végezhetne 
magával fájdalommentesen. Vagy a legkevesebb fájdalommal. 

Johann Wolfgang Goethe szeretett játszadozni a halál 
gondolatával. Idős korában odanyilatkozott, hogy mielőtt a 
Werthert megírta, kacérkodott az öngyilkossággal, éles tőrt szorított 
a bőréhez, azután másképp döntött, megírta inkább a kor 
legsikeresebb könyvét. Annyian olvasták, mintha Nobel-díjat kapott 
volna. A regény olyan közkeletűvé vált, hogy többen gyártottak 
különféle utánzatokat. Egy Nicolai nevű szerző Berlinben 
újrafogalmazta a históriát, öngyilkosság helyett boldog 
végkifejlettel, nála a szerelmesek egymáséi lesznek. Johann 
Wolfgang Goethe ezen fölbátorodva szintén megírta a happy 
endinges változatot, ebben a főhősnek csak a szemöldökét horzsolja 
a golyó, együtt gyógyítgatják, és csók és szerelem. A költőfejedelem 
a kor legolvasottabb ponyvaszerzője óhajtott lenni. Egyúttal. 
Olimposz és kassza. Határ a csillagos ég. 

Jánoska is szeretett játszadozni a halál gondolatával. Szakadt 
róla a víz. Mi lesz, ha a német Polizei és Feuerwehr napokig nem 
képes megoldani a helyzetet, mi lesz, ha a rengeteg üzemanyag 


alámossa az utat s használhatatlanná válik, mi lesz, ha sorstársaival 
együtt ittreked több éjszakára? Elfogy a türelem és a lelkierő. Talán 
a benzin is, ha éjszaka fűteni kell. Éhen halunk. Előbb szomjan. 

Dummkopf, mért kell neked mindjárt a legrosszabbra 
gondolnod? Középütt, a tolakodók oszlopában egy se-vége-se- 
hossza fekete Audi került melléje. A sofőr integetett neki, ám a 
sötétített üvegen át nem tudta kivenni, hogy mit. Finom zizegéssel 
lesiklott az innenső ablak, mokány, bajszos férfi ült a volánnál, 
mellig nyitva hagyott ing, vastag nyaklánc, UV-napszemüveg. A 
pasi beszédes mozdulattal kérte Jánoskát, csússzék pirinyót 
hátrébb. Legszívesebben ráüvöltött volna az aranyifjúra, mi a 
lószart képzelsz te? nem pofátlankodtál még eleget? Warte nur, 
balde / ruhest du auch! - a Vándor éji dalát nyilván ismeri egy ilyen 
(német) bunkó is. 

Szemrehányó szózatát természetesen megtartotta magának, 
szolgálatkész mosolyt erőltetett az arcára, és engedelmeskedett, a 
lehetőséghez képest. Csupán tíz centit tudott farolni, az olaszok így 
is villogni kezdtek, nehogy beléjük rükverceljen. Az Audi óvatos 
manőverekkel a szélső sávbéli kamionokhoz kanyarodott, 
keresztben az úton, a két nagy teherkocsi közt maradt némi rés, 
azon passzírozta át magát a leálló sávba. Ha neki sikerült, én is 
megpróbálom! - Jánoska sietve indítózott, egy életem, egy halálom! 
- furakodott a fekete Audi nyomába, a lengyelek és az olaszok 
értetlen pillantásától kísérve. A leálló sávban húztak el ők ketten a 
kamionoszlop mentén, az egyik ilyen monstrum vezetője rájuk 
dudált, búúúúúú, mint a tengerjáró hajók ködkürtje. Jánoska 
behúzta a fejét, most már mindegy, lesz, ami lesz, követem. 

Alig húsz méter után a külső szalagkorlát megszakadt, 
vékonyka betonút ereszkedett meredeken a völgybe, torkolatánál 
zsákutca-tábla, ha ez igaz, jöhetünk vissza, gondolta. Az Audi 
lendületet vett, úgy siklott alá, mint a hullámvasút, Jánoska 


szorosan a nyomában, mint hű fegyverhordozója. Remélem, tudja, 
mit csinál! — próbálta kitalálni a rendszám alapján, hogy helybéli-e, 
ám olyan betűkkel nem kezdődött általa ismert német település. 
Egyre távolabb kerültek az autópályától mezőgazdasági földek 
közé csusszant az út, aszfaltozott ösvény inkább, jól nézünk ki, ha 
vége szakad! - már-már úgy tetszett, bekövetkezik az 
útfogyatkozás, amikor mégis folytatódott, éles kanyarral balra, 
hamarosan látótávolságba került az autópálya, épp a baleset 
helyszíne, tűzoltók, rendőrök, tévéhíradó, mentőhelikopter, ha ide 
jutunk vissza, adtunk egy pofont a szarnak. 

De az Audi tényleg tudta, mit csinál, a pici út átsiklott a sztráda 
alatt a túloldalra. Jánoska most azon aggódott, hogy innen viszont 
csak az ellenkező irányú sávokra hajthatnak rá, az se jó. Ingadozó 
derűvel váltogatta a sebességeket. Dimbdombos falucskán hatoltak 
keresztül, s amikor Jánoska bánatosan összegezte, hogy az Audinak 
bizonyára itt van dolga, ő meg kóvályoghat napestig. Hirtelen 
föltűnt a Berlinbe vezető sztráda boldogítóan kék fölirata. A felhajtó 
előtt az Audi jobbra indexelt, s az ismét lehúzódó ablakon át a 
mokány, bajszos férfi búcsút intve elporzott a következő falu felé. 

Hú... tett nekem egy szívességet. Mégse bunkó. Sőt. Én vagyok 
a bunkó, meg se köszöntem. lörölközött a vászonkendőbe, amelyet 
hosszú vezetések alkalmával az ölében tartott. A gázpedálra 
taposott. Száguldott az autópályán Berlin felé, teljesen egyedül. A 
többiek várakoznak a baleseti helyszínnél, ki tudja, meddig. 
Jánoska nem akarta elhinni. Tapasztalatai szerint ő az, akivel 
kitolnak, aki a legrosszabbul jár, a legtovább vár, a legrövidebbet 
húzza. Mi történt? 

Azon kapta magát, hogy jódlizik. Hollarióóó, hollarióóó, 
hollarióóó, jahóóó! - svájci népdalmúsor ment a rádióban, 
önkéntelenül csatlakozott az énekeshez. Ezt inkább ne... — 
átkapcsolt CD-módra. Liszt Ferenc  Faust-szimfóniáját hozta 


magával, Alexa választotta neki az útra. Jánoska valamennyi 
Goethével kapcsolatos zenemű ismeretét kötelező penzumnak 
tekintette. Szerette volna, ha sikerül annyira elmélyednie bennük, 
hogy az első taktusokról fölismerje őket. Ámde botfüle volt. Ilyen 
alapon hiába bőgette otthon Gounod operáját, idegei csak annyit 
rögzítettek bombabiztosan, hogy: Eladóóó az egééész vilááág! — azt 
se most, hanem gyerekkorában. Az apja szerette hallgatni ezt az 
áriát, recsegő bakelitlemezről. Egészen addig nyúzta, míg a mama 
bekiabált a konyhából: Az isten szerelmére, tegyél föl végre valami 
mást! Rendben! - a papa föltette a Mozart-hegedűversenyt, amit a 
negyvenedik születésnapjára kapott Laci bácsitól. Ez a két lemez 
volt otthon, ami a klasszikus zenét illeti. Miért nem vett magának a 
papa többet a Supraphon lemezjátszóhoz? Azt is a negyvenedik 
születésnapjára adta neki a mama. Pozsonyba vonatozott el érte, 
odahaza akkoriban nem lehetett kapni. Vagy igen, csak drágábban? 

A Faust-szimfónia kitartott Berlinig, ötször egymás után 
harsantak föl a tételek. A rezesek és az ütősök Jánoskának Wagnert 
juttatták eszébe. Nem először. Alexa autójában egyszer a Bartók 
rádió szólt, viharos tengerre emlékeztető muzsikát adtak. Mi ez? 
Liszt, mondta Alexa, a család zeneszakértője. Jánoska merengett 
egy darabig, eszébe jutott, hogy Wagner Liszt veje volt. Érdekes 
lehetett náluk a vasárnapi ebéd. Azért, kezdte félénken, Wagner 
sokat tanult Liszttől. Ügyes vagy, hogy észrevetted! — Alexa. Ritkán 
dicsérte a férjét. Jánoska hamarjában nem is emlékszik más esetre a 
közelmúltból. 

Még mindig a szabálytalanul álló autóban rostokolt, a 
Rauchertrasséban, homlokkal a kormányra borulva. Nem érzett 
elegendő erőt, hogy parkolóhelyet keressen. Hallgatta a szimfónia 
első tételét, hatodszor. Ma egyszer oltári nagy mázlim volt, amikor 
megúsztam a balesetet, meg egy közepes, amikor az Audi 
megmutatta a kerülőutat — kizárt, hogy harmadik is legyen. E 


pillanatban, pontosan a ház bejárata előtt, amelyben ezt a hónapot 
tölteni készült, egy vörös hajú nő a fekete Mercedesével kifordult a 
járda mellől, s kerekeit zúgatva húzott a Danzigerstrasse felé. 
Jánoska a torkában kalapáló szívvel foglalta el azt a tágas helyet. 
Úristen... itt vagyok. 

Akkor lépett ki a nyitott bejáraton a szomszéd nő. 
Békásmegyerről. Fehér nadrágban, enyhén szögletes vállát 
szabadon hagyó csipkefelsőben. A sötét melltartópertlik finoman 
bevágtak, mint rendesen, a kleopátrafrizurát borzolta az éjszakai 
szél. 

Jánoska kiugrott a Fordból, üdvözült mosollyal sietett elébe: 
Csókolom, hát maga itt? A nő szája — a vastag ajkakról még nem 
esett szó — megvető fintorba biggyedt: Leck mich im Arsch! -— 
faképnél hagyta. Nem beszélt magyarul. Hegyes sarkai kopogtak a 
hajdani munkáskerület egyenetlen kövezetén. Jánoskának nem 
maradt más, mint értetlen tekintettel bámulni a távolodó nőt, az 
ingerlően mozgó farpofákat, a feszes nadrágot, s alatta a tanga 
körvonalát. 


II. 


Rögtön belezúgtam a Pajor lányokba. Nem voltam evvel 
egyedül. Tulképp már a Bajza táborban beléjük zúgtam, ahová 
hármunkat meghívtak a Karikásból mint leendő KISZ tagokat. A 
Lángot, Huszárt, és engem. Jöttek hónapokkal korábban a kiszisták 
a Karikásba, és a végzős osztályokba tartottak előadást a KISZ-ről 
meg a gimnáziumról. A papa erőltette, hogy inkább az Eötvösbe 
jelentkezzek a német tagozatra. Beadtam oda a papírokat, az 
írásbeli felvételin egy ponttal kevesebbem lett a kelleténél. 
Ajánlották, hogy fellebbezzek. De addigra jártak nálunk a kiszisták, 
köztük a Ritterhorn, akit ismertem az utcánkból. Tudtam, a Láng és 
a Huszár a Bajzába megy, inkább akkor én is, és tanulok franciát. 
Orövoár! 

1968-ba fogok érettségizni. Úristen, de tök soká! Négy év. Ha 
meg nem bukok évismétlésre. Fel kell kötnöm a gatyám, mert a 
mama letöri a derekam. Akkor is letöri, ha simán bukok, nem 
évismétlésre. 

Mire kezdődött a suli, kiderült, hogy a franciát akarja mindenki 
az osztályból. A László osztfő erősködött, föltétlenül kell néhány 
németes is, a német nagyon fontos itt Európába, mit csináljak, 
beadtam a derekam. Eszembe jutott Jolánka, akit már teljesen 
elfelejtettem. Jolánka Irabandt. Biztos ő is gimibe jár. Rémes, hogy 
azt se tudom pontosan, hány éves. Mintha eggyel idősebb volna 
nálam. A Tante is eszembe jutott. A Kühlpunkt is eszembe jutott. 

aknáloJ tdnabarT 

Kísértem haza a Pajor Beát. Megint. A hónom alatt vittem a kis 
spirált. Nem olyan nagy spirál volt ez, amilyet a lányok használnak 
a gimibe füzetnek, hanem feleakkora. A kis spirálba írtam a 


verseket. Szerelmes verseket tudok csak. Írtam egyet az ár-apályról, 
de nem lett jó. Hármat írtam a Pajor Beának, vagyis a Pajor Beáról, 
mindig akartam megmutatni neki, de olyan idétlen lett volna 
kitépni, és úgy, borítékba téve, á. Gondoltam, inkább egyszer majd 
megmutatom a kis spirálba. Csináltam egy olyan verset, hogy a 
sorok első betűi kiadták: PAJOR BEA. 

aeB rojaP 

Mikor kezdtük a gimit, még nem bírtam eldönteni, melyik 
Pajorba vagyok jobban belezúgva. De persze a nővére szóba se 
jöhetett, a Pajor Szilvi harmadikos, nem áll le egy elsőssel. Rá kellett 
ébrednem rögtön a Bajza táborba. Egyszer zászlólevonáskor mellé 
sodródtam. Igazság szerint direkt cseleztem magam oda. Fagylalt 
volt a kezébe, amit lehetett venni a rácsos kapu mellett a triciklistől, 
aki egész nap ott strázsált. Tudta, hogy a táborozók úgyse bírnak 
ellenállni, és veszik a fagyikat, míg futja rá a pénzük. A fagyit nem 
volt megengedve a tábor területére behozni, de a Pajor Szilvi mégis. 
A harmadikosok már csináltak mindent, amit nem szabad. 

Rám nézett, és akkor azt hittem, nekem hunyorít. Kérdeztem: 
Nyalhatok? Mire ő azt mondta, hogy igen. Égtem, mint a rejsztág. 
Tudtam, hogy a nyalhatok egy csúnyaság, amire a lánynak el kell 
vörösödnie, és el is kell futnia, mire az ember jót nevet. De hogy azt 
mondta, igen, fogalmam se volt, mi legyen. Én vörösödtem el, és 
kotródtam. Hallottam még, hogy a barátnőjének azt mondja, gőze 
sincs a srácnak. Nevettek. 

Másnap a Népszabadság ismertetésen, amit a Ritterhorn 
tartott, a Pajor Szilvi hason feküdt a törülközőjén, kétrészes 
fürdőruhába, én csak azt skubiztam, ami kilátszott, és sok minden 
látszott ki. Olyan kerek feneke volt, kettő, ugye, mintha a 
gumilabdát félbevágták volna. A bőre kakaóbarna, pedig alig sütött 
a nap, mióta idejöttünk. Iehát már ilyen csokiszínnel jött eleve. A 
cicijét csak oldalról lehetett skubizni, az is olyan féllabdának 


látszott, de kisebb. Teniszlabda. A lába izmos, mozogtak rajta az 
izmok, ahogy a levegőbe lóbálta. A talpa homorú, odafért volna 
alája a tenyerem a földön, amikor járt. Tartottam a kezembe egy 
fűszálat, és gőzöm sincs, mért csináltam, hirtelen bedugtam a 
nagylábujja és a második lábujja közé. Hogy hívják azt, lábmutató 
ujj? Hátrasandított, rám szólt: Srác, szórakozol? 

Nem válaszoltam, nem tudtam, mit. De akkor kiszerettem 
belőle, és a húgát, a Pajor Beát választottam. Őutána koslattam a 
tábor hátralévő részébe. Kedves volt velem a Pajor Bea, ha szóltam 
hozzá. Sajnos, kedves volt mindenkihez. 

Kísérgettem haza a Bajzából. Tettem fogadalmakat, hogy 
utolérem, és azt mondom, hogy. Ez a kérdés. Mit mondjak? Pajor 
Bea, járnál velem? Nem túl eredeti. Olvassad el a verset, amit neked 
írtam! Melyiket mutassam meg? 

Az a baj, hogy mióta kivették a mandulámat, kövér lettem. 
Érdekes, mennyire nem szerettem, hogy cingárszky voltam, most 
meg visszasírom. Akkor azt hittem, nincs annál rosszabb. 

Úgy látszik, mindennél van rosszabb. 

Ezt beírom a kis spirálba. Hátra írom a gondolatokat és a 
jegyzeteket, előre a verseket. Van egy másik jó füzetem, akkora, 
mint a kis spirál, de olyan, mint egy könyv, kék vászonba kötve. 
Gondoltam, abba írhatnék naplót. A Huszár mindennap ír a 
naplójába. Azt mondja, jobban alszik tőle. Ilyet ki hallott? Ha én 
este írok akármit, tökre felélénkülök. 

Mért kellett kivenni a mandulámat, gőzöm sincs. Egy az, hogy 
nagyon fájt. Azt mondták, kevesebbet leszek náthás, mert én 
mindig náthás voltam. De most is sokszor náthás vagyok, úgyhogy 
szart sem ért. Tokám nőtt. Mint a papámnak. Nála nem olyan baj, 
mert már öreg. Meg ő olyan nagydarab, hogy kisebbnek látszik a 
tokája. Utálok a tükörbe nézni. Pelikánra emlékeztetek. Igyekszek 
kevesebbet enni. 


A Birtalan utcába lakik a Pajor Bea. Egyszer megkértem a 
Huszárt, tartson bakot, és fekete ragtapasszal az I-ből E-t csináltam, 
az R-ből A-t. BEATALAN utca lett. Neki akartam üzenni evvel. 
Gőzöm sincs, észrevette-e. Nem szólt. Mit csináljak, kérdezzek rá? 
Az se jó. Aztán lejött a ragtapasz magától. Vagy az eső áztatta le, 
nagyon esett azokba a napokba. 

Tudta a Pajor Bea, hogy kísérgetem, de úgy tett, mintha nem 
venné észre. Igazgatta mindig a lófarkát, és amikor befordult a 
sarkon, hátralesett. A Huszár szerint ez jó jel. Volt, hogy jött velem, 
mert ilyen jóbarát, ketten kísértük a Pajor Beát, sokkal könnyebb. 
Egyszer nagy KISZ taggyűlés volt, értve ezen, hogy az egész iskolai 
alapszerv, a tornaterembe. Onnan kísértük a Pajor Beát ketten a 
Huszárral. Addig taszigált a Huszár, míg utolértük, és mielőtt 
befordult volna a kapujukba, azt mondtam: Szia, Bea. Szia, mit 
kerestek itt? Erre nem tudtam a választ. Ha lett volna nála fagyi, 
bedobhattam volna, hogy nyalhatok-e. A Huszár, mintha 
gondolatot olvasna: Gyere velünk fagyizni a Szulák bácsihoz! 

A Szulák bácsi a maszek cukrász volt a Bajzához közel, és 
lehetett tudni, hogy a Pajor lányok élnek-halnak a fagyiért. Nagyon 
mosolygott a Huszárra a Pajor Bea, hogy köszöni, és tulképp mért 
ne? 

Tulképp. A Pajor Szilvi visszatérő szava. A Pajor Beáé meg az 
egy az hogy. 

Egy az hogy. Sose nincs, hogy kettő az hogy. Vagy három. 

Nyomott valami a mellkasomba. De nagyon. Nem értettem, mi. 
Csak később. 

Féltékeny voltam a Huszárra, mert őrá mosolygott a Bea, nem pedig 
rám. Fizetni is ő bírt a Szulák bácsinál, nekem nem volt pénzem. 
Basszusmúária. 

Amikor jöttünk visszafelé, mégse mertem kérdezni, hogy 
nyalhatok-e. Egy az hogy ott volt a Huszár, féltem, beleröhög 


nekem, vagy tesz valami megjegyzést, kinek kell az. Sose lehet 
tudni, azért mert a nővére azt mondta, hogy igen, a Bea talán 
megharagszik. Próbáltam inkább beszélgetni, mondtam neki, hogy 
olyan jó így menni vele a járdán. De pont az, hogy ezen röhögött, 
visszakérdezett, mi a jó abba? Ezen gondolkozni kellett, közbe meg 
hazaértünk, vagyis, ő, a Pajor Bea ért haza, adott puszit mind a 
kettőnknek, és beszaladt a nyitott kapun. Az ecetfa tövébe srácok 
fociztak, néztük egy kicsit a Huszárral. A harmadik emeletre ment a 
Pajor Bea, a Pajor Szilvi ott napozott a gangon egy takaróval borított 
nádszéken, de nem vett minket észre, ki se nyitotta a szemét, azt 
kérdezte a húgától: Közért? Később, mondta a Pajor Bea, és eltűnt 
az üvegbetétes konyhaajtó mögött. 

Puszit adott, de a Huszárnak is. Akkor tehát ez nem jelent semmit. 

Sajnos hogy a Bajzába örökké maceráltak a hajam miatt. Már 
amikor első elején bementem az évnyitóra, megállított egy 
hústorony. Olyan magasról nézett le rám, hogy megfájdult a 
nyakam, ha vissza akartam nézni. Irdatlan méretű testen golyónyi 
fej, pici disznószemek. Bizisten, elsőre egy kukkot sem értettem 
abból, amit beszélt. Azt ismételgette, birkanyírás kell. Selypített és 
raccsolt. Arra célzott, hogy bitliszes a hajam, és a Bajzába tiltják azt. 
Plusz még nyakkendő se volt rajtam. Nem tehetek róla, úgy érzem, 
megfulladok a nyakkendőtől. A vállamra eresztette a tenyerét, vagy 
húsz kiló súly, megroggyant a térdem. Újra hadarászott valamit. 
Nehezen jöttem rá, hogy azt mondta, vegyem föl a köpetet. Milyen 
köpetet? Mutatta. A homokos udvaron, ahol kézi-és kosárlabdázni 
szoktak, tényleg láttam valakinek a köpetét. Ahhoz nekem semmi 
közöm. Szóval nem veszed föl? Vegye, aki csinálta. 

Durván megfordított, lódított a belső kapu felé, aló mars az 
igazgatói irodába! Így mindjárt megismerkedhettem a dirivel, s egy 
osztfői intővel indítottam gimnáziumi pályafutásomat. 


Pedig a papa megmondta, mindig az antré számít. Jó antrém mikor 
volt nekem? Soha. Sajnos hogy a csajoknál is mindig rossz lett az antré, s 
aztán kellett fölküzdeni magamat a mínuszból. 

Nem az intő volt a főbaj, azt én könnyű kézzel aláírtam. Már a 
felsőtagozatba is így oldottam meg. Hanem hogy a diri utasítására a 
hústorony, aki a tornatanárom lett aztán, fölhozta a szertárból a 
kézi nullásgépet, és ott, az irodába, saját kezűleg nyírt egy kopasz 
sávot a tarkómtól a homlokomig. Rögtön utánam a Ritterhornnak 
csinálta, ő csak röhögött. Én nem tudtam röhögni. Égtem, mint a 
rejsztág. Ha a Pajor Bea így meglát, abba belehalok. Fordított irokéz, 
mondta a Huszár, és annyira nevetett, hogy köhögőrohamot kapott. 

Nem haltam bele, de a mama elzavart borbélyhoz, kopasz 
lettem. Kétszer voltam kopasz életembe. A Ritterhorn bezzeg! 
Másnap úgy jött suliba, hogy valakivel vágatott magának egy 
kopasz csíkot keresztbe is. Délbe hivatták az igazgatóiba, és a kézi 
nullásgéppel teljesen lecsupaszították a koponyáját. Milyen kis 
golyó feje van, most derült ki. Attól fogva úgy hívtuk, a Gandi. 

Kár, hogy nem énnekem jutott eszembe a keresztbe csik. Kár, 
hogy ha eszembe jut, se mertem volna megcsinálni. Kár, hogy nem 
én lettem a Gandi. Én a Kopi lettem. Hálisten csak két-három 
hónapra. 

Egyetlen valakinek tetszett a csupasz fejem, a kis Gizikének. 
Kérte, hadd húzhassa végig rajta a kezét. Jó hűvös tenyere van neki. 
Sisteregtek a sörték az ujjai alatt, nem zavart, élveztem inkább. Nem 
bántam volna, ha csinálja tovább, de féltem kérni. Iulképp az is 
csoda, hogy egyáltalába szóba áll velem. Azok után. 

A Gizike is ott volt a táborba. Hívtak gólyákat két másik 
iskolából is. Mondta, hogy az egyik fiú az osztálytársa. 
Csodálkoztam. Nálunk a Karikásba csupa fiú voltunk. Sokat 
lógtunk együtt a kis Gizikével a táborba. Egy az hogy ugyanabba a 
csoportba tartoztak a gólyák. Szekciónak hívták a csoportot. 


Hármas sorba álltak a szekciók a zászlórúdnál, mikor fölvonásra és 
levonásra oda kellett gyülekezni. 

Picikét dülledt a szeme a Gizikének, és nagyon csillogott. A 
füle elállt neki, és a fogai közt átfújt a szél, ahogy a Huszár mondta. 
De aranyos lány. Csak sokat beszélt. Mindig beszélt. Volt egy 
szabadfoglalkozás, . amikor — néhányan a tűzrakó mellett 
ücsörögtünk, igazából vártuk a vacsorát. Én annyira éhes voltam, 
hogy korgott a gyomrom. Szégyenkeztem, mert a Pajor lányok is ott 
heverésztek a falatnyi bikinibe, olyan kicsit még nem is láttam. 
Gizike fölállt, elszaladt. 

A Pajor lányok gerince kirajzolódott a sima barna bőr alatt. 
Akkor már a Szilviből átszerettem a Beába. Szóval inkább a Beát 
bámultam. A fenekét. Meg ahogy a bikini úgy alákanyarodik a 
puncijához. Meg hogy a Pajoroknak egyáltalán nem állnak ki a 
szőrök, mint a többi lánynak. 

Visszaért a kis Gizike, hozott nekem mézes puszedlit. Aranyos. 
Kínálta a többieket is. Engem kétszer. Az egyiket megettem. 
Nagyon kemény volt a mézes puszedli, de a számba lassan 
elolvadt. Olyan volt, mint egy korong, a közepén pici búbbal. 
Fogdostam a másik puszedlit, és arra gondoltam, hogy a Pajor Bea 
cicijén is ilyen pici búb van. Közbe a Gizike szakadatlanul mesélte, 
hogy az egyik nagynénjének puszedliboltja van a Fürst Sándor 
utcába, és a körútig szokott állni a sor, ők, a rokonok 
beslisszolhatnak a hátsó ajtón. Itt tartott, mikor a Pajor Bea hirtelen 
ránk nézett a válla fölött. A válla is annyira tetszett, hogy csak na. 
Gondolom, tele lehetett már a feje a Gizike történeteivel. Pajor Bea 
épp elkaptaa ahogy a Gizike mondja-mondja nekem a 
puszedliboltot. Fintorított, mint aki mindent ért, és visszafordult a 
nagyobb fiúkhoz, akiket táborszerte úgy hívtak: a Pajor bojok. 

Akkor történt az, amire nincs ok, nincs magyarázat. Tiszta 
erőből elhajítottam a puszedlit. Vaktába. De pont a kis Gizikét 


találtam el, a két szeme közt, a homlokán. Akkorát csattant, hogy 
mindenki odanézett. Nem értették, mi történt. Mert a puszedli nem 
ragadt rá, leesett a fűbe. Nőtt egy vörös folt, aztán fölpúposodott, 
tisztára, mint a puszedli. Egy sápadt, szeplős puszedli. És a Gizike 
szeme olyan lett, mint a kő. leljes döbbenet. Szerettem volna 
elsüllyedni. Vártam, hogy sírjon. De egyetlen csepp könny se jött 
neki. 

Kérdezte a Pajor Bea, hogy mi van. Senki nem válaszolt. A kis 
Gizike megint fölállt. Félfordulat, elfutott. A Pajor Bea megrázta a 
puszedlis zacskót, ez marad? Nem szerettem akkor a Pajor Beát. 
Ilyenkor befoghatná a száját. Égtem, mint a rejsztág. 

Kerültem a kis Gizikét. Nem csak a táborba. A gimibe is. Pedig 
ő nem haragudott. Mindig mosolygott és integetett. Viszont annyira 
elállt a füle, plusz a fogai is. 

Tényleg bocsánatot kell kérned tőle. Nem a Gizikére voltál mérges. 
Mért nem a Pajor Beát dobtad fejbe tiszta erőből? Mert hülyeállat vagy. A 
Pajor Bea is egy hülyeállat. Száradjon le a lábam, ha még egyszer 
hazakísérem. 

Tökre elhatároztam, hogy nix Pajor Bea. Mással foglalkoztam. 
Tanultam a németet, hogy végre tudjak rendesen. Pechem volt, mert 
a némettanárnő nem bírta a pofám. Doktor Farkas Jenőné. Vagyis 
inkább Frufru. Mindenki így hívja, még az osztfő is. Rögtön 
kiderült, hogy nem bír engem. A nevemet se vette be az agya, 
mindig Jenőnek szólított. Pontosabban Eugennak. 

Eugen Meister aus Ungarn. 

Elárulta az osztfő, hogy említette neki a Frufru, kicsikét 
emlékeztetem a férjére, a Jenőre. Ez lehetett volna jó nekem. De a 
doktor Farkas Jenőné olyanba volt a férjével, hogy legutóbb 
hozzávágta a forró vasalót. Nyolc napon túl gyógyult. Mindegy, 
fölvettem a harcot. Magoltam a der, die, das, die, den, die, das, die- 


t, mint egy verset. Csak a melléknévragozással nem boldogultam. 
Kaptam a ketteseket, hármasokat. Föl kell kötnöm a gatyám. 

Minden szorgalmit megírtam, hogy örüljön a Frufru. De nem 
bírt örülni semminek, amit csináltam. Jól van, akkor rohadjál meg. 

A Huszárék le akartak menni egy hétre a Balatonhoz, kaptak 
beutalót a kórházi üdülőbe. És mehettem velük én is. A suliba azt 
kellett mondani, hogy hasmenésünk van, a Huszár bácsi írt 
igazolást, mert orvos. Könnyű a Huszárnak. Mi hátul ültünk a 
kocsiban Huszárral, és ha beértünk egy másik autót, kórusba 
biztattuk a papáját, előzd meg, előzd meg! Huszár bácsi mindenkit 
megelőzött. Na ja, Opel Olimpia, a testvére küldte Münchenből. A 
kinti Huszár bácsi is orvos, Münchenbe nem probléma egy Opel 
Olimpia. Különben is, már hároméves, a kinti Huszár bácsi pont 
venni akart egy újat. Mi meg alig bírtuk kinyögni a vámot, mondta 
a Huszár bácsi. Örültem, hogy ki bírták nyögni, és ülhetek az Opel 
Olimpiába, és száguldunk, mint a szél. 

Nagyon sütött a nap, pedig októberbe nem szokott. Ne nagyon 
számítsak rá, hogy lehet fürödni, mondták még indulás előtt. 
Gőzöm sincs, hogy kell ne nagyon számítani rá, hogy lehet fürödni, 
ha egyszer az ember pont a Balatonra megy. Olyan mázlim volt, 
hogy fürödhettünk. A felnőttek közül azért nem sokan, de mi igen. 
A kórházi üdülőbe még sose jártam, pedig csak hét sarokra van a 
faháztól, ami a nagybácsimé, néha ott szoktunk nyaralni. Viszont az 
üdülőbe közös reggeli, ebéd, vacsora. Az étkezdébe. Legjobb, mikor 
reggelire sült kolbászt adnak. Huszár bácsi úgy mondja, 
mustkolbász. Uzsonnára mindig kiraknak aludttejeket poharakba a 
teraszon az asztalra, aki akarja, elveszi. Nem is tudtam, hogy 
szeretem az aludttejet. Nálunk sosincs. 

Este a szalonba, ami az étkezde elfüggönyzött része, játszik a 
zenekar. Olyan régi lassúkat. Zongorista, gitáros és dobos. Az egyik 
nyaraló, egy sovány bajszos pasi, az zenész, Huszár bácsi szerint 


valami stúdió tizenegyesbe van. Szombat este jó kedve volt, addig 
kérlelték a többiek, különben máskor is kérlelték, de csak most lett 
hajlandó. Elkérte a gitárt, beült a zenekarba, és játszotta a tviszteket 
egymás után. A gitáros pedig rumbatököt rázott addig is. 
Popokatapetl tviszt. TIviszt egén. Iviszt end sál. Akkor aztán 
mindenki táncolt. Majdnem mindenki. Basszusmária, hogy én sose 
tudtam. Küldött a mama tánciskolába, de valahogy nem mentem. 

Végén hölgyválasz lett, engem is fölkért egy lány, húzott a 
csuklómnál fogva. Jó erős marka volt neki. És nagy cicije. Ugrált a 
bordó ruhába, ami direkt ki volt vágva. Jeleztem, hogy egyáltalán 
nem tudok, erre mutatta, hogy kell. Az ember rázza a térdét meg a 
fenekét, ellenkező irányba. Egész hamar belejöttem. A Huszár a 
Katussal tvisztelt, akit már tavalyról ismert. Mi négyen körbe 
álltunk, és úgy. Volt, hogy már a felnőttek leültek, és csak mi 
négyen, és tapsolt az egész üdülő. Mikor az a férfi visszaadta a 
gitárt, s bemondta a mikrofonba, hogy csüccs, rólam szakadt a víz. 
A Huszár meg a Katus hajlongott, mint a színészek. Mi csak 
lihegtünk. Akkor derült ki, hogy a nagymellű lány nem magyar. 
Hanem német. Keletnémet. 

Nagyon örült, hogy tudok vele beszélni. Azt hiszem, a doktor 
Farkas Jenőné is elégedett lett volna velem. Ő persze a néhány hibát 
bökte ki volna, nem azt, hogy milyen prímán társalogok. Majdnem 
mindent értettem. 

Karin Wangold. Aus DDR. Aus Gotha. 

Mondta, hogy ők hatan Gothából jöttek, mint az almanach. Az 
almanachot nem értettem, kérdeztem viccelve: Talán Gőtéből? 
Nevetett, Gotha, közel van Weimarhoz, ahol élt a Goethe. Ah zó, 
mondtam, mint mindig, ha nem jutott eszembe más. Karinnak 
olyan volt a ruhája, mint a páncél, fönt elállt, mintha kifogyott volna 
belőle. Amikor pörgött a táncba, beláttam. Annyira izgatott lettem 
attól a nagy sötét körtől, hogy alig kaptam levegőt. Szerencsére 


táncoltunk. Később a vécébe láttam, hogy kicsorgott nekem. 
Vécépapírral törölgettem. Eszembe jutott az Alabátya. Aki 
gyerekkoromba kérdezte, hogy ömlik-e a mag. Csak már meghalt 
Nagyváradon. A felesége is meghalt. És evvel a nagyváradi 
rokonságnak annyi. Nem megyünk többet szerintem, ebbe a büdös 
életbe. Ami tökre jó, mert ki szeret fél napot várni a határon, a sötét 
vonatba, míg jönnek a magyar vámosok, meg a román vámosok, 
meg a magyar útlevelesek, meg a román útlevelesek. És kinyittatják 
a bőröndöt, a táskákat, mindent, még az én uzsonnadobozomat is, 
belenyomják az ujjukat a májkrémbe, hátha abba akarunk valamit 
kicsempészni. És elveszik a papa cigarettáit, majdnem mindet, mert 
vámszabály. 

Szerelmes vagyok a Karin Wangoldba, most jöttem rá. Ich liebe dich 
Karin Wangold. De ez azt jelenti, szeretem. Hogy kell mondani, hogy 
szerelmes? Kár, hogy nincs itt a szótár. 

Hát, ez ilyen? Mért nem szólt erről senki? Egyáltalán nem 
tudtam. Akkor a Pajor Szilvi meg a Pajor Bea, az semmi se. Azért 
valaki elmagyarázhatta volna. A papával vagy a mamával nem 
lehet ilyesmiről. A mama rögtön kiabál. A papa rögtön elveszti a 
türelmét. 

Mindig a Karinnal akartam lenni. Korán leszaladtam a 
reggelihez, hogy vele ülhessek, és amíg nem jött, csak őgyelegtem. 
Az egész üdülő rájött, hogy én a Karint várom, és mindenki 
mondott kedveset vagy biztatót. Rossz volt. Inkább titokba akartam. 
A többi német is kiszúrta, ujjal mutogattak rám. Karin azt mondta, 
ne törődjek velük. Nehéz nem törődni. 

A németek, tudtam ezt már, szeretik a hideg vizet. Karin és a 
többi dajcs minden délelőtt bement a Balatonba. Sokáig lehet 
talpalni, és még csak térdig ér, aztán lesz mélyebb hirtelen. A 
németek csoportba mentek. Csatlakoztam. Battyogtam a Karin 
mellett, nem szóltunk semmit, mert nem kellett. Néztem a 


világosbarna szemét. Kölyökfrizuráját fölállította a szél, fiús lett a 
feje. Egybefürdőruhája volt, az is olyan keményebb anyagból, úgy 
látszik, a németek az ilyet hordják. Volt, hogy egy pillanatra 
beláttam, a hidegbe kisebb lett a két barna kör. Amikor úszott, 
tempóztam mögötte, és a fenekét skubiztam. Izmos. Mert 
egyesületbe úszik odahaza Gothába. Heti négyszer, mindig iskola 
előtt, korán. Tudott mellen, háton, gyorson, pillangón. Versenyeken 
indult, náluk csillagot kap, aki nyer. Az tetszett a legjobban, mikor a 
pillangóval magasra kiemelkedett, és röpködtek a vízgyöngyök a 
válla fölött. 

Reszkettem, amikor fölértem a szobába, azonnal bezárkóztam a 
fürdőbe, lezuhanyoztam forróval, és rögtön a víz alatt kellett 
Alabátyáznom. A Huszár bácsi vagy a Huszár néni kopogott, hogy 
adjam már át a fürdőszobát. JÓ, jó. 

Nem lehet azt elhinni, mennyit Alabátyáztam ott a kórházi 
üdülőbe. Szédelegve járkáltam. Huszár bácsi szólt, hogy nagyon 
beesett a szemem. Mgeg is vizsgált, az jött ki, vérszegény vagyok. 
Üzenem apádéknak, etessenek veled csukamájolajat. Napi egy 
kanállal. A Huszár megsúgta, jobb, ha nem adom át, fos egy íze van 
annak. 

Már folyton olyan szagot éreztem magamon, pedig lemostam 
rendesen. Szappanoztam, mint az őrült. A végén a számat is 
öblögetni kezdtem vízzel, pedig annak ugye semmi köze. Agyamra 
ment. Agyamra mentem. 

Így nem lehet élni, hogy ennyit foglalkozok a fütyimmel. 
Sokmindenhogy lehet, de így nem. Akkor mi legyen már. Segítség. 
Kegyelem. Hilfe. ILIETMTILEI . 

Ábrándoztam a Karin Wangoldról feszt. Elképzeltem 
meztelenül. Rám mosolyog, mutatja mindenét. A punciját úgy 
képzeltem, mind Jolandáét, csak persze nagyobba. Nem tudtam, mi 
a következő lépés. Oktatott a Huszár, hogy átölelni, megcsókolni, 


levetkőztetni, megbaszni. Akkorát ugrottam, mint akit darázs 
csípett, rikácsoltam, ne merészeljen így beszélni az én Karinomról. 
Hülye vagy teljesen, mondta a Huszár, de nem erőltette. 

Hogy kell átölelni, ez itt a kérdés. Azt bezzeg nem mondta a 
Huszár. Hogy fogjak hozzá? Néha csak úgy néztük egymást a 
Karinnal, gondoltam magamba, most. Láttam filmekbe többször, 
azért az más. Mentünk sétálni a töltés mellett. Szedtem neki virágot, 
örült, adott puszit. Átnyúltam a nyaka fölött, addigra 
visszahúzódott, maradtam abba az idióta mozdulatba, mintha 
kerítésen akarnék átmászni, talán nem vette észre. 

Elhatároztam, hogy ott lesz az ölelés, a töltés oldalába, ahol 
sűrűbbek a fák, és nem láthat senki. Arra vittem újra meg újra. 
Összeszedtem a bátorságot, mondtam, üljünk le, fáradt vagyok. 
Müde. Kérdezte, mitől, mondtam, nem aludtam az éjszaka. 
Kérdezte, hanem mit csináltam, mondtam, őrá gondoltam. 
Elvörösödött. Odadöntöttem a fejem a vállára, hogy kicsit alszok. 
Nevetett. Akkor nem féltem annyira már. Cirógatta a hajam, 
remegtem, mintha fáznék, közbe meg épp hogy izzadtam. Lehúzta 
a fejem az ölébe, a fülem a cicikhez ért. Na, ez kellett csak. Most már 
csupa izzadság voltam, lopva letöröltem. Akartam fölugrani, hogy 
puszit adjak, de beszorultam az erős combja és a cicik közé. 
Próbáltam érezni a barna köröket. Azokat nem éreztem, de a két 
csúcsot igen. Eddig is fölállt nekem, most már fájt, annyira. 

Ahogy vitte le a kezét, a felállásomba akadt. Azt hittem, 
elsüllyedek a szégyentől. Megint akartam fölugrani, most se ment. 
Benyúlt a klottgatyámba, érintette a pocakomat, azt még jobban 
szégyelltem, hogy kövér vagyok, bocsánat, mondtam, azt hiszem, 
hibásan. Akkor ő megfogta. Szorosan. le ilyen nagyfiú vagy már? A 
kezemet rányomta a cicijére. Két forró labda. Nőttek, mikor beszívta 
a levegőt. Összementek, mikor fújta ki. Hullámzott a fejem. 


Beszöktek az ujjaim a blúzába. A kemény melltartója alá. 
Számoltam tízig, és megérintettem a csúcsot.  Ráncos? 
Csodálkoztam. Lestem. A barna kör szegélyén erős szőrszálak 
meredeztek, egy irányba hajolva. Sose gondoltam, hogy szőrök 
volnának ott, a kör szélinél. Karin behunyta a szemét, nyújtotta a 
száját. Éreztem a forró levegőt, ahogy jött ki. Rátapadtam. Ilyen a 
csók? Amikor az enyém elfogyott, visszahúzódtam lihegni. Még 
mindig szorította a fütyimet. 

Du küsst nicht richtig. Azt mondta. Hogy nem csókolózom jól, mert 
nem dugom be a nyelvemet a szájába. Be kell dugnom a nyelvem? Fúj. 
Senki nem mondta ezt. Akartam kérdezni, biztos? De inkább kussoltam. 
Nehogy rájöjjön, gőzöm sincs semmiről. 

Továbbra se tudtam, mi legyen. Akkor elsültem, pont a 
tenyerébe. Kihúzta a kezét, a sárga fűbe törölte. Rendezgette a 
blúzát. Olyan komoly lett, hogy biztosra vettem, mindent elszúrtam 
avval a gusztustalansággal. Gyorsan begomboltam a sliccem. Többé 
nem jön velem ide a töltés oldalába. Az is lehet, hogy szóba sem áll. 

Belém karolt, ahogy mentünk vissza a kórházi üdülőbe. Mégse 
haragszik annyira. Reménykedtem. Délután ettük az aludttejet a 
teraszon. Picit csöpörgött az eső. Búsultam, ha esik, akkor se 
mehetünk ki, ha. De mondta a Karin, sétáljunk, ő direkt szereti az 
esőt. Azt hittem, az esőt senki se szereti. Rögtön rájöttem, hogy 
tulképp én is direkt szeretem az esőt. 

Ich liebe wenn es regnet. Nem pont így mondta, de sehogy se jut 
eszembe. Als-zal mondta? Ich liebe Karin als es regnet. 

Először a partra mentünk le. Hajladozott a nagy fűzfa. Ő is 
szereti az esőt, mondtam a Karinnak. Átölelt. Remegett a térdem. A 
cicije hozzám nyomódott. Úgy fölállt nekem, hogy attól féltem, 
megütöm vele. Húzódtam volna hátrébb, de tartott erősen. 
Lementünk a kis móló végibe. Van egy pad, de nem arra ültünk, 
hanem elébe, nekivetve a hátunkat. Állt egy akácfa a kövezetből 


nőve ki, alatta védve voltunk. Karin odahengeredett, hívott, 
feküdjek mellé. Arra számítottam, hogy hideg lesz a kő, de nem 
annyira. Karin sose fázott különben, és forró volt a keze. 

Addig-addig, míg levette a pulóverét, aztán a blúzát. 
Kikapcsolta a melltartóját, foghattam a cicijét. Megfulladok. 
Elájulok. Széthullok. 

Az én ruháimat is ő tornázta le. Csöppent a hátamra néhány 
csepp eső azért, hideg volt, de jólesett. Szeretem az esőt direkt. És 
akkor a számba dugta a cicijét. Nyalogattam. Meleg fagyi. Mikor 
kicsi voltam, a tejszínhabot hívtuk így, majdnem jobban szerettem, 
mint a rendeset. Tökre tejszín íze volt a cicijének, és ezt a Huszár se 
hinné el, ha mondanám neki. Óistenem. 

Már Karinon feküdtem, nem maradt rajtunk semmi, csak az ő 
fehér bugyija, pici csokornyakkendőt varrtak rá alulra. Hozzáértem 
a sima anyaghoz, féltem, mindjárt odafolyik az egész, mit szólna, 
arrébb csusszantam. Letolta a bugyiját. Nem olyan volt neki, mint a 
Jolánkáé. "Meredek domb, sok-sok aranybarna szőrrel. Két 
sötétvörös tarajba hajlott a hús, és kikandikált egy olyan izé. Mint 
egy pici fütyi. Nem számítottam erre. Nedvesnek látszott. 

Imbolyogtam fölötte, tudtam, valahogyan be kéne jutnom a két 
taraj közé. Próbáltam. Nem találtam a bejáratot. A Karin csukott 
szemmel várt. Lihegtem a kétségbeeséstől. Majd szétdurrant a 
fejem, annyira szerettem volna, ha most is megfogja. Hát, ez így 
reménytelen. Kétségbe voltam esve. Most már csak vártam. 
Oldódjon meg. Jussunk valamire. Rázkódtam, nyöszörögtem. 

Ich habe Angst, mondta a Karin, és félretolt. Abba a pillanatba 
kiszaladt belőlem az egész. Olyan sok, hogy csak na. Több, mint 
amikor Alabátyázom. Pont az utolsó kőre, ami ferde volt. Fehér 
giliszták, hét vagy nyolc. Csúsztak lassan lefelé. Égtem, mint a 
rejsztág. 


Ich habe Angst. Fél. Mitől? Csak utólag jöttem rá, a gyerektől félt. 
Hogy nehogy. Erre nem gondoltam. Semmire se gondoltam. 

Aznap este elutaztak a németek. Basszusmária. Hagyott nekem 
egy cédulát a Karin a nevével, címével. Hogy levelezzünk. 

Karin Wangold. Schiller utca 119. Harmadik emelet 4. Gotha. DDR. 

Vigasztalt a Huszár, hiába. Csöndbe voltam már, míg haza 
nem vittek. Még azután is. Semmit se bírtam mesélni a papának 
meg a mamának. Vagy bárki másnak. 

Német lányok, boszorkányok. 

Jaj de szőrös a Tr... . 

Berlin közepének vajszaga volt. Vagy margarin? A néhai Kelet- 
Berlinnek is, főként az Unter den Linden tájékán. A keletdajcsok 
vélhetőleg ugyanolyan vajat köpültek nagyüzemileg, mint a 
nyugatdajcsok. Kelet-Berlinben a vajszag diadalittasan terjengett a 
levegőben, mintha kifejezetten Walter Ulbricht dicsősége volna, 
hogy van mit a kenyérre kenni. Sozialismus siegt. Nyugat-Berlinben 
ugyanez a gazdagságra emlékeztetett, legalábbis Jánoska így vélte. 
Ha az ember megállt a Kudammon, ahol pedig a nagy áruházak 
miatt inkább az új cipők szagtengésére lehetett számítani, ott is a vaj 
győzött. A kávéházi teraszok miatt? De akkor miért nem kávéillat? 
Érdekes módon a vajszag a fal lebontása után ugyanúgy egyesült, 
mint a két városrész. 

Azokban a körzetekben, ahol dr Mester Jánosnak volt 
szerencséje lakni, egészen más szag uralkodott. A , lakni" túlzás, 
leghosszabb kintléte se haladta meg a három hónapot. A mostani az 
első komoly (bár túl rövid) ösztöndíj, amelyet sikerült elnyernie. 
Kiérdemelnie. Verdienen. Komoly ösztöndíj az, amiből ki lehet 
jönni a tárgyidőszakban, spórolás nélkül. Ő eleddig csak 
guggolósan tartózkodott külföldön, ha szakmai ügy odavezérelte. 
Kényelmetlen, olykor kínos körülmények között. Bármelyik 
külvárosban sikerült bevackolódnia, a szóban forgó bérház 
lehullatta már vakolata javát, a lépcsők nyikorogtak vagy recsegtek, 
s ott kóválygott a szag. Az a bizonyos. A szegény Berlin szaga, nem 
a vajas. 

Tollat próbáló feladat leírni. Sűrű és barna, az biztos. 
Föltétlenül akad benne az ócska vezetékekből szivárgó gázéból 


valamennyi - Jánoska Vajda Vilitől hallotta, a merkaptán nevű 
anyagot keverik bele, kifejezetten azért, hogy ha a levegőbe kerül, 
érezzük. Jellemző a beázások és penészfoltok soha nem szűnő 
párolgása, csakúgy, mint a főzési gikszerek légnemű emlékei. 
Mindezekből új elegy jön létre, mely valójában egyikre se hasonlít. 
Ha valamire mégis, az egy jókora svábbogár szellentése lehet, 
gondolta Jánoska, noha még soha nem szagolta meg őket. Első 
(nyugat)berlini . szállásán járkált belőlük néhány — a 
mellékhelyiségekben, láthatólag megbarátkoztak az emberek 
jelenlétével, nagylelkűen tűrték, hogy otthonukban társbérlőként 
éljenek. 

Jánoska imádkozott, hogy most itt, a Raucherstrassén sem a 
szag, sem a svábbogár ne legyen része a mindennapjainak. Sajnos, a 
szegény Berlin illata már a lépcsőházban fogadta, mintha rábízták 
volna a londineri feladatkört. Jánoska e pillanatban nem bánta, 
hogy Alexa nincs vele, szégyellte, hogy a komoly ösztöndíjból se 
sikerült finom illatú lakhelyet szereznie. Drága Alexám, tudod, mi 
itt a Prenzlauer Bergben kifejezetten szeretjük a berlini szagot, jó, 
bűzt, ne vágj közbe! azok a kerületek, amelyeket felkap az 
értelmiség - főként a fiatalok és a kisgyerekesek -, mind ilyen 
büdösek. Amíg a város és a háziurak észbe nem kapnak. Akkor 
szépen kitataroztatják az épületeket, elmegy a bűz, jön a legalább 
kétszer akkora lakbér, a fiatal értelmiségiek és a kisgyerekesek 
pedig kénytelenek fölfedezni egy újabb ramaty környéket, satöbb- 
satöbb. A jó hír az, dc$/ágám, hogy bár bűzölgünk a Raucherstrassén, 
legalább nem dohányzunk, hacsak te nem szivarozol! — Alexa rá- 
rágyújtott egy-egy kurta La Créme-re. 

Remekbe szabott eszmefuttatás. Csöpp hibával. Dr Mester 
János érzékenyebb a szagokra és zajokra, mint a felesége. Alexa a 
való világ körülményeihez ügyesebben alkalmazkodik. Nem a kor 
teszi — Jánoska gyereknek is ilyen volt. Szegény anya, szinte minden 


áldott nap odaégette a tejet. Kifutott, jelentette meghökkenten, 
mintha ez sose fordulna elő vele, csak most az egyszer. A szénné 
kozmált lábost az udvarról összekapart homokkal tisztogatta, az 
éles sercegéssel Jánoskát kikergethette a világból. Ráparancsolt: 
Homokot! még! - Jánoska kulloghatott le az udvar hátsó sarkába a 
kislapáttal. Homokkal mosogatni... elmebeteg ötlet, gondolta. 
Egészen addig, amíg a televízióban látta, Afrikában egy fél 
kontinens mosogat Így. 

Jánoska a raucherstrassei konyhában többnyire hideg vízben 
mosogatott, a gázbojler csak kivételképpen kapcsolt be. Nem 
kérdezősködhetett, mi a teendő, a lakás gazdái — Bogarték, ismerős 
ismerősének ismerősei — Olaszországba utaztak, másfél hónapra. 
Ennek köszönhette, hogy olcsón jutott szálláshoz. Készült 
bekopogtatni valamelyik szomszédhoz, de napközben jóformán 
senki nem volt otthon, este pedig Jánoska nehezen szánta rá magát, 
hogy idegenekhez forduljon. Pedig tetszettek neki a németek, 
rajongott a kultúrájukért, szerette a nyelvüket. Egy hónapra 
elszegődött volna gályarabnak, ha cserében olyan hibátlan 
választékossággal fejezhetné ki magát auf Deutsch, mint Strényi 
professzor, a magyar Goethe-kutatás doyenje. Na ja, Strényi 
professzor a németet von Haus aus tudta, hiszen az édesanyja egy 
bécsi baronesz. Vagyis az anyatejjel szívhatta magába. Jánoska 
ellenben az anyatejet se szívhatta magába, lévén erősen koraszülött. 
Képzelhető, milyenek lehettek az inkubátorok (szovjet import?) 
1950-ben. 

Alexára bezzeg ragadnak az idegen nyelvek. Is. Vigyázz, az 
asszony ragadós. És harapós, olykor-gyakran. Tíz év után persze 
mit várhat az ember? - Jánoska sóhajtott. Szeretett öregesen 
sóhajtozni, amire Alexa néhányszor-ezerszer fölhívta a figyelmét. 
Erre ő: Öreg vagyok, hadd sóhajtozzak! Zam, mer ikes ige, és addig 
öregezed magadat, míg tényleg az leszel! — Alexa szeme villámlott. 


Jánoska behúzta a fejét. A villám minden válfajától félt egy kicsit. 
Inkább nagyon. Gyerekkorában bepisilt, ha dörgött az ég. Az apja 
sose nyugtatta meg, csak ráförmedt: Szokjál hozzá, fiam, mert az ég 
nem fog hozzád szokni! Jánoska egyszer se kérdezte, miért nem. 
Elfogadta, hogy ha valakinek alkalmazkodnia kell, az ő. Talán a 
legelső eset, hogy Alexa ellenében döntött, éppen ez - kijött ide 
Berlinbe. Noha a felesége nem akarta. Elkísérni sem akarta. Maradt 
Békásmegyeren a gyerekekkel. Ez van. Jánoska most az egyszer 
föllázadt. Az első házasságában szintén csak egyszer fordult elő, 
hogy mást akart, mint Zsuzsi. Amikor elvált. Iulképp a 
másodikban is. Így bonyolódnak az ő tartós kapcsolatai. És így 
mennek tönkre. Alexával mintha zátonyra futottak volna. Fene 
tudja, sikerül-e valahogyan visszarúgni a csónakot a folyóra. Vagy 
tengeren hajózunk? 

Az öregkorral kapcsolatos megjegyzések minden óvatossága 
ellenére ki-kicsusszantak a száján. Pedig aki húsz évvel fiatalabb 
nőhöz köti az életét, ne játsszék a tűzzel. Igen ám, de akár tetszik ez 
Alexának, akár nem, idővel mégiscsak öregemberré romlok (jó, - 
lom). Bekövetkezik a pillanat, amikor csöppet se maradok férfi, 
Alexa pedig még javában nő lesz. Megcsal vagy elhagy, 
szükségszerűen. Elhágy, ahogyan Johann Wolfgang Goethe korai 
magyar fordítói írták, a tizenkilencedik század kezdetén. Goethe 
János Farkas, szerették így  magyarítani a tizenkilencedik 
században. Akkor már legyen Gőte. 

A te alapelved az volt — nagyobb baj, hogy lépten-nyomon 
hirdetted is —: fölvilágosult férfiúként lenézed, ha a nemi szerveket 
valaki magántulajdonnak tekinti. Ú, de jól hangzott! Méltón Johann 
Wolfgang Goethe avatott kutatójához. Hiszen a Mester — ő-Mester, 
nem pedig te-Mester, dr Mester János — a poligámia prófétájaként 
lépett föl, olykor nyíltabban a kelleténél, hisz eleinte még a 
tizennyolcadik század végén jártunk. Jártak. Járt ő, aki olykor két 


századdal is a kora előtt haladt, mint tudjuk. Gőte ide, Gőte oda, 
egy csapásra kiviláglott, csak addig nem vagy féltékeny, míg nincs 
rá okod. Ameddig csak képzeletben játszol a lehetőséggel, hogy a te 
nőd - csajod, asszonyod - valaki mást akar. Ha ráadásul olyan 
becsületes, hogy mindjárt az első találka után be is vallja, 
fölvilágosult férfiúból azonnal átlagpasivá hanyatlasz, lőttek az 
alapelvnek, az önérzetnek, a nagyvonalúságnak. Esz a penész, 
hordasz össze hetet-havat, őrjöngsz, fenyegetőzöl, rettegsz, 
gyanakszol, hízelegsz, könyörögsz, átkozódsz, rémképeket látsz. 

MINT BÁRKI MÁS. 

Rémes. Ki akar átlagember lenni? 

Dr Mester János világos pillanataiban hajlamos beismerni, 
hogy ő bizony, minden törekvése ellenére, átlagos maradt. Átlagos 
férj. Átlagos szülő. Átlagos Gőtista. Olyan, mint ő, akad a világban 
száz. Francokat - ezer. Vagy több. A drága Mester (ő) rengeteget 
összeírt, ez a mennyiség kismiska ahhoz képest, amit róla 
összeírtak. Jánoska a saját becslése szerint a felét sem olvasta. A btb 
Verlag éppen most nyomtatja újra a Goethe-összes müncheni 
kiadását — der komplette Goethe -, harminchárom mélybordó 
zsebkötetben, igényesebb vásárlók attraktív bőröndben is 
rendelhetik, tárolásra és ajándékozásra egyaránt kitűnő. Jánoska 
némettudásának maximális fordulatszáma szükséges ahhoz, hogy a 
régi gót betűs kiadások szövegét ne megoldandó rejtvényként, 
hanem szépirodalomként tegye magáévá. Német Goethe-összes 
még soha nem volt a tulajdonában. Most se lesz. A btb Verlag színes 
reklámlapja egy könyvből hullott az ölébe. Az exkluzív Goethe- 
összes 410 euróért kapható, az ismertető szerint ez , mesés ár". 
Hogy a csinos bőrönd mibe kóstál, az nem derült ki. Igazán ildomos 
volna, hogy egy elszánt Gőtista rendelkezzék tárgyszemélye 
munkásságának efféle hordozható változatával. Vihetné magával 
mindenüvé, átmeneti szállásai sarkában helyezhetné el. A koffer a 


rövidebbik oldalára állítva és kinyitva praktikus polcként üzemel, 
mint az a színes fotón látható. Össze tudnám spórolni, gondolta 
Jánoska. De minek? Rázza a rongyot Strényi professzor. 

Alexa egészen biztosan rábeszélné. Neki a pénz nem számít. 
Igaz, ami igaz, nem is keres. Ha van neki, inkább találja. Általában 
Jánoska pénztárcájában. Ahová természetesen nem a Gőtizmus 
eredményeképpen érkezik. Dr Mester János sokféle kapcsolatra tett 
szert, pláne amióta a napilapnál olvasószerkeszt. Könnyedén jut 
fordításhoz, és óvakodik attól, hogy elvállaljon bármit, ami értékes 
vagy nehéz. Legszívesebben lágy pornóregények magyarításán 
fáradozik, melyek egy elemista diák szókincsével fogalmazódtak, 
plusz az erotikus kifejezések, ám azokból nincs olyan sok, hogy 
gondot okoznának. Jánoska az erre a célra beszerzett műanyag 
kottatartóra helyezi a kötetet, s viharos sebességgel gépeli a magyar 
verziót. Ha olykor kettőt lapozna, azt se venné észre senki. És 
olykor kettőt lapoz. Néha hármat. 

A szexjelenetek sajátságosan hangzanak Goethe, Schiller és 
Thomas Mann nyelvén. A szoft pornó már nagyon megy 
Jánoskának. A hard pornó is csak annyiban probléma, hogy a derék 
németeknek igen szegényes a káromkodás-készletük. Ganz egal, a 
kontrollszerkesztés már fehér holló a magyar könyvkiadásban, 
különösen az olyan félvilági cégeknél, mint amelyeknek Jánoska 
ezeket a szarokat gyártja. Újabban sajna kezd leáldozni a pornónak. 
Kénytelen lesz beledolgozni magát a horrorba. A sci-fibe. A 
krimibe. Vagy ami adódik. 

Másik komoly bevételi forrása a tolmácsolás. Goethe- 
kutatóként nagyobb cégek előszeretettel alkalmazták, lehet vele 
dicsekedni a külföldi vendégek előtt. Amit a munkaadók nem 
tudtak: Jánoska eléggé közepesen tolmácsolt. Mire a fordítandó 
személy befejezte a néhány mondatát, s jelentőségteljesen ránézett, 


Jánoska az elejét már elfelejtette. Mindegy, három mondatból az 
utolsó másféllel érjék be, gondolta. 

Alexa habozás nélkül megrendelné az exkluzív Goethe-összest 
a férjének. Hiszen szereti. Kár, hogy nem csak őt. Jánoskának nincs 
bátorsága arra gondolni, hogy Alexa és az a nyálas — soha nem 
nevezte a nevén - találkozgatnak-e odahaza. Megfogadta, sose 
telefonál. Hívja őt Alexa, ha beszélni akar. Indulás előtt nagyon 
megkérte a feleségét, naponta egy sms-ben tudósítsa, mi újság a 
zsebibabákkal. Alexa ezt teljesítette. A szabványüzenetek — 
SANYIKA JUCIKA NAGYON EDES JOL VANNAK SOKAT 
KERDIK H HOL A PAPA EN IS JOL SOK PUSZI A. - néha jobban 
fájtak, mint a csönd. Jánoska elmentette valamennyit, nehéz óráiban 
olvasgatta. Alexa teletonüzenetben nem használt sem ékezeteket, se 
központozást. Viharos sebességgel tudta bepötyögni a szavakat, 
ami neki, a virsliujjaival, lassan és nehezen ment. Alexa lazán és 
rátermetten használta a modern technika áldásait, pedig alapjában 
véve idegenkedett tőlük. Gyorsan ráérzett, miként működik a 
komputer vagy a programozható DVD-fölvevő, anélkül, hogy 
valaha is elolvasta volna a gépekhez mellékelt, olykor igen vastag 
Bedienungsanleitungot. Alexa néha az angol szót használta. 

MÁNUEL. 

Ez régebben boldog kacagások forrása volt, különösen 
társaságban. Ők ketten tudták, amit a többiek nem, hogy Alexa 
szerelmük hajnalán Jánoska farkát hívta Mánuelnek, Jánoska már 
elfelejtette, mely okból. Ó, de rég becézte így... -— szíve 
összefacsarodott. . Odalépett az ablakhoz,  letekintett a 
Raucherstrasséra. A házzal szemben egy másik, terecskéből folyó 
utca futott bele. Annak a sarkain két kávéház. Mintha 
összebeszéltek volna, azonos sebességgel hordták ki a pincérlányok 
a tisztára mosott íves járdákra az asztalokat, székeket. Ha mégse 
beszéltek össze, akkor tudják a pontos időt, mindjárt nyolc, nyitnak. 


Jobbra az arab hely, a Gibraltar, balra a meghatározhatatlan 
nemzetiségű Rubycon. Az arabnál öt Ajró a vacsora, amibe egy 
Apfelsaft is belefért. A Rubyconban hat a lagesgericht, erre jött az 
ital ára. A napi menüt Jánoska úgy rendelte, hogy meg se nézte, mi 
az. Ez biztosította a változatosságot. 

Szerelmük hajnalán Alexa a férfi szinte valamennyi testrészét 
becenévvel látta el. Némelyik azóta kikopott a használatból. A 
többség tartja magát. Jánoska tömzsi ujjai az érzelmes virslik. Talpai 
az akháj harcosok, egy bizonyos szandál miatt. Háta a Golan- 
fennsík. Homloka pedig - rím -— a Gibraltár. Alexa tudta, hogy e 
földrajzi név eredeti jelentése Gebel al Tarik, azaz Tarik sziklája, 
Jánoska boltozatos homloka sziklatetőre emlékeztette. A Gibraltár a 
tíz év alatt, mióta ismerik egymást, folyamatosan növekedett. Dr 
Mester János ezt súlyos igazságtalanságnak tekintette, mert hasonló 
ütemben őszült is. Az ember vagy kopaszodjék, vagy őszüljön! 
Alexa kinevette, ugyan, kicsikém, annyi minden mást is csinálsz 
egyszerre! Jánoska gyanút fogott, például micsodát? — de Alexa csak 
nevetett, nem mondta meg. Jánoska a nevetésének sose tudott 
ellenállni, hagyta az egészet a francba. Most sajgott, hogy mire 
célozhatott az ő kis felesége. Fáradok? Lanyhulok? Ráncosodom? 
Vagy? 

le miért nem találtál ki semmit Alexa testtájaira, amelyeket 
annyira szeretsz? Benned nincs annyi költőiség? Ez legalábbis 
meghökkentő. le vagy az irodalmár. Alexa voltaképpen tornatanár. 
Titkos reménye, hogy egy szép napon, akár a lepke, bábjából 
kiszökkenve világhírű táncosnő lesz. Az argentin tangó Isadora 
Duncanje. Ámbár tangózni se mezítláb nem lehet, sem egyedül. 
Utóbbi nem egészen igaz, Alexa kidolgozott egy színpadi számot, 
melyben a tangót egy álló ruhafogassal járta. Fölfokozott érzéki 
kapcsolatba került a hetyke bútordarabbal. Olyankor adta elő, ha 
meghívták valahová műsorszámnak, de csak egy gázsit tudtak 


fölajánlani. Jánoska látta néhányszor, s mindig szexuális izgalomba 
jött. 

Ó, ha álló fogas volnék. 

Alexa heti háromszor járt táncórára a balettintézetbe, azért oda, 
mert ott bérelt termet a mestere — mesternője. Egyidős volt 
Alexával. Ő már a visszavonulását fontolgatta. Kérdés, mikor lesz a 
bábból kiszökkenés, ha egyszer a profik abban az életkorban 
hagyják abba, amikor Alexa be akar robbanni. Alexa vonogatta a 
vállát, ővele soha semmi nem úgy történik, mint másokkal. Jánoska 
egy percig se aggódjék. Ha majd beüt neki, és ő lesz az argentin 
tangó Isadora Duncanje, vesz magának egy jó nagy nyitott 
sportkocsit, s ügyel rá, hogy még véletlenül se viseljen hosszú 
sálakat, amelyek rátekeredhetnek valamelyik kerékre. Mindenkinek 
az útja egyedi, vannak korai abbahagyók és kései kezdők, ő az 
utóbbiak közé tartozik. Amikor meghallják, hogy már harminchat 
vagyok, plusz két kisgyerek anyja, fintorognak, igen, de ez csak 
addig tarthat, amíg a színpadra engednek, utána elnémulnak, ne 
félj! 

Alexa okfejtése meggyőző volt, Jánoska nem félt. (Ettől nem.) 
Ámbár nehéz feledni, hogy Alexa eleinte így kezdte érvelését: 
Amikor meghallják, hogy már huszonöt vagyok... Alexát nem 
olyan fából faragták, hogy tények vagy évszámok lefékezzék. 
Hiszen épp ezért szereted, mondta ki félhangosan Jánoska. Ekkor 
jutott eszébe, hogy Alexa legfontosabb szerelmi testrésze kapott 
nevet, szerelmük hajnalán. De azt is Alexa adta. 

A MADÁR. Mely egy lépést se tesz gyalog. Azt szereti, ha 
Jánoska viszi. Egészen addig, amíg szárnyra kap, és repül föl, egyre 
feljebb, a nap és a csillagok közé. 

Jánoska szipogott, s miközben a reggeli fények a szemébe 
sütöttek, sírva fakadt. Őszintén sajnálta magát. Egyedül vagyok, 
nincs kedvem enni, nem tudok aludni, munkaundorom var, sajog a 


gerincem, fázom, hiányzik Sanyikám és Jucikám, és hiányzik Alexa 
- az nem biztos, hogy még az én Alexám. Úgy szerettem volna, 
hogy velem jöjjenek, az volt az eredeti terv, minden gondosan 
előkészítve, a lakás egy hónapra kivéve, itt a Prenzlauer Berg, a 
Berlin, a Németország, a Gőte, esetleg a német művészeti ügynökök 
és táncpódiumok... meg itt vagyok én, én, én, Jánoska, dr Mester 
János, Johann Meister. Der Teufel soll das alles busieren. 


III. 


Mikor hazaértem a kelet-berlini fesztiválról, ott állt az Frika a 
szekreter lapján. Sokáig annyira kértem, és nem. Végre ideadták. 
Nyilván anyámnak kell megköszönnöm, ő szokta használni, néha, 
amikor levelet ír. De az Erika eredetileg mégis az apámé. Nagyon 
kevés holmija van az apámnak. Úgy értve, ami tényleg az övé. 
Valahol vidéken vette, abban az évben, amikor megszülettem, arra 
nem emlékszik, előtte vagy utána. Egy bizományi kirakatában látta, 
a főtéren, fogalma sincs, hogy melyik városban. Világéletében 
szeretett volna magának egy táskagépet, és ez nagyon megtetszett 
neki. 

Tizenhét évesek vagyunk mind a ketten. Dehogyis, az Erika 
öregebb, mert a bizományiba nyilván nem újonnan adták be. Én 
tizenhét, ő mondjuk huszonkettő. 

Harcolnak a gitárok. Politikai Dalok Nemzetközi Fesztiválja. 
Berlin, "67. 

Meg kellene tanulnom gépelni, tíz ujjal. Lehet írni feketén vagy 
pirosan, kétszínű a szalag. Én spec most már géppel fogok írni 
mindent. Naplót? Nem tudom, fogok-e írni naplót egyáltalán. 
Elment tőle a kedvem. Érthető. Inkább kitakarítom az Erikát, van 
hozzá tisztasági csomag. Fényes fekete lakkbőr tokban, különféle 
kefék, és egy kék puha gumitégla, amivel a hengerről leracskázhatja 
az ember a festéket. 

Hát. Sajnos hogy egy kis baj történt. Addig-addig tisztogattam, 
amíg az egyik betű letörött. Ha az anyám megtudja, visszaveszi a 
gépet. Az 

betű törött le, és ha leütöm, akkor ez 


lesz a papíron. Még jó, hogy nem az a A vagy az e E törött le. 
Hanem az 


Lehet úgy, hogy kihagyom. 

Egye ene. Micsoda aszság. 

Vagy németesemn, vau, ugye, v-vel. 

Vájdalom. Vagylalt. Vranckarika. 

Á, nem. 

Inkább a § jellel helyettesítem. Az úgyse kell semmire. 

Srász. §ing. Sülzsír. 

Nincsen különben hosszú í, ú és ű sem. Én spec be szoktam 
húzni az ékezeteket vékony §ilctollal. A Gáti tanár úr szerint az 
ember legalább az írására legyen kényes. Szerinte nincs még egy 
nép a világon, amelyik ilyen hanyag a saját nyelvével kapcsolatban. 
Hozzá szokta tenni: is. Mint a Kádár elvtárs. A magyaroknak simán 
el lehet adni írógépet hosszú í, ú és ű nélkül. Röhej. A granciáknak 
nem lehet írógépet eladni kalapos a vagy e nélkül, nem is beszélve a 
Sordított vesszőről, vagy a c alján a kis Sarkincáról. A németeknek 
umlautos a vagy sárg§esz sz nélkül. A spanyoloknak §ordított ! és ? 
nélkül. Épp ezért ő, a Gáti tanár úr, megcsináltatta az írógépén az í, 
ú és ű-t. Meg §ogom kérdezni, hol csináltatta, és mennyibe kerül. 
Hátha vissza tudják tenni egy §üst alatt a letört darabot is. 

Surcsa érzés, hogy kimehettem a §esztiválra Kelet-Berlinbe. 
Mikor én nem is zenéltem sose. Úgy kerültem az egészbe, mint 
Pilátus a krédóba. Hívattak az igazgatóiba. Kérdi a diri 
Sontoskodva, hogy akarok-e inni Seketét. Kávét? Igen, mert ő most 
úgyis iszik. Nem hittem a §ülemnek. Kávéval kínálnak az 
igazgatóiban? Engem? Kértem. Ilyen több úgyse lesz. Dörzsölgette a 
tenyerét a diri, hogy hány cukorral. Kis tejjel inkább, cukor nélkül. 
Nagyon helyes, mondta, akkor nem §ogok elhízni. Az biztos, 
gondoltam, mert én már el vagyok hízva. 


Ittuk a kávét. A diri szürcsölt, mint a vízcsap. Aztán csak 
kibökte, ami a begyét nyomta. Honnan vagyok én ismerős a 
központi KISZ-ben. Én spec sehonnan. Márpedig telegonáltak, hogy 
ma délután háromkor várnak. Engem, háromkor, ma délután? Édes 
§iam, ne kérdezz vissza örökké, mint a zs... mint a izé... Jó, 
mondtam neki, hát én erről nem vagyok értesülve. Nem is sejted, 
milyen ügyben? S§ogalmam sincs. Akkor most merjél szépen haza, 
öltözz §el rendesen, és holnap majd elmeséled, mi volt, rendbe? 
Rendbe, mondtam én. A diri mindig így, hogy rendbe, n nélkül. 
Amitől a Gáti tanár úr §alra mászik. 

FFFFFfEfffffE!!! 

Haha! Éljen, éljen! 

Adott a Huszár fémragasztót, a papája hozta haza a kórházból, 
azzal javítják a műszereket. Vissza tudtam ragasztani. Kérdés, 
meddig tart ki. Hát, ha orvosi műszerhez jó, akkor talán. 

Mentem a központi KISZ-be, abba a nagy fehér házba, a Margit 
hídnál. Tudtam a mamától, hogy az ő fiatalkorában sok teniszpálya 
volt a helyén, a dacisták pályái. Játszott velük a mama sokat. DAC, 
vagyis Detektív Atlétikai Club. Szóval, a nyomozóké. Belügyeseké 
tehát. A mama szerint nagyokat tudtak ütni a dacisták, különösen 
fórhenddel. 

A hátsó portán kellett jelentkezni. Hátul a KISZ, elöl a PÁRT. 
Izgultam, halvány lila segédgőzöm se volt, mit akarhatnak tőlem. 
Kaptam belépőcédulát, amit majd alá kell íratni, a harmadikra 
voltam hivatalos. Páternoszterral mentem. Még én olyat nem 
láttam, csak a Kovács mesélt rólaa hogy valamilyen 
minisztériumban van, a Szalay utcában. Féltem, hogy nem találom 
el, amikor be kell lépni, de egész jól sikerült. Sajnáltam, mikor 
fölértem a harmadikra. 

Két kiszes vezető fogadott az irodában, és mindjárt németül. 
Zavarba jöttem, de értettem. Kérdezték, honnan tudok németül. 


Mondtam, hogy kiskoromban a Tante, most meg a gimiben a doktor 
Farkas Jenőné. Voltam-e kint. Igen, gyerekként Kühlpunktban, 
hízásra küldtek. Hol van az a Kühlpunkt? Rostock fölött kicsit 
balra, a Mecklenburgi-öbölben. Az még az NDK? Persze. 

Elégedettek voltak, és akkor megmondták, hogy delegáció 
utazik a kelet-berlini pol-beat fesztiválra, de csak egy hivatásos 
tolmács van, kevés tizennégy emberre, ezért küldenek engem. Muk 
Ferenc javasolt, a Barikád zenekarból, én melléjük leszek beosztva. 
Szállást és napidíjat kapok. Van-e szolgálati útlevelem? Nincs. No, 
akkor sietve töltsem ki a nyomtatványokat, és hozzak két 
fényképet, különben nem is lesz, szorít az idő, a fesztivál két hét 
múlva kezdődik. De és az iskola? Kikérünk. 

Ilyen szerencsém se volt még. Mehetek Kelet-Berlinbe, szállás, 
napidíj, és a repülőjegyet is a KISZ fizeti. Arról nagyon hallgattam, 
hogy engem még nem vettek föl a KISZ-be, csak tagjelölt voltam, 
mert nem vagyok elég aktív, azt mondták a taggyűlésen. Féltem, ha 
ez kiderül, ugrik nekem a fesztivál, de a kutya se törődött vele. 

A delegáció tíz napra megy ki. Három nap Kelet-Berlin után 
két csoportra oszlunk. A Barikád zenekar turnéra indul, Karl-Marx- 
Stadt, Jéna, Erfurt. Ezekben a városokban sok magyar fiatal 
dolgozik, és azért. Végül egyesül a delegáció Kelet-Berlinben a 
búcsúkoncertre. 

Anyám azt hitte, április elsejei tréfa. Pedig nincs is április. 
Apám gyanakodva hallgatott, csak vigyázz, lehet, hogy kérnek ám 
majd valamit cserébe. Nem értettem, miért nem lehet elhinni, hogy 
kell nekik egy ingyen tolmács. A Huszár megmondta, hogy a 
rendes tolmácsnak rendes fizetség jár, a napidíj arra való, hogy 
abból egyek. Mindegy. Fő, hogy utazhatok a fesztiválra, nem 
érdekelt, ki mit morog. 

A Dorottya utcában volt a találkozó, hajnali hatkor, szerencsére 
pontosan — odaértem. — Különbusszal — mentünk Ferihegyre. 


Megköszöntem a Muk Ferinek, hogy beajánlott, csak vigyorgott. A 
másik srác a zenekarban, a Kósa Balázs, ő is nagyon kedves volt, 
már a buszon kérdezgette, hogy van a köszönöm, a szívesen, az 
egészségedre. Az énekesnőjük, a Fruzsina, ő viszont nem sokat 
beszélt, mindig olvasott, méghozzá franciául. Forró Fruzsina. Nem 
elég, hogy Forró, még Fruzsina is. Francia szakra akar felvételizni. 
Kósa Balázs a földmérő karra jár, a Műegyetemre. A Muk Feri 
Bajzás, mint én, csak eggyel följebb. Alig lehet látni a gimiben, 
folyton kikéri a KISZ a fellépésekre. 

Kezdetben fordítottam mindent mindig. De kiderült, hogy a 
Muk Feri gagyog németül, az énekesnő, a Fruzsina belebújt a 
könyvébe, az sem izgatta, mit eszik. Csöndes egy lány. Főleg a Kósa 
Balázsnak  fordítgattam aztán. A hivatásos tolmács, egy 
koszorúkontyos nő, sokkal kevesebbet dolgozott. Csak ha muszáj 
volt. De a muszáj kerülendő. Muss sein. Miért küldött ki a Barikád 
mellé a KISZ tizenegy embert? Semmit nem csináltak, 
turistáskodtak. Néhányan követték a zenekart, mint menyasszonyt 
az uszály. Fene se érti. Pénz nem számít a KISZ-nél. KISZ pénz, az 
igaz, már ami a napidíjat illeti. De nekem elég. 

Három éve a Huszárék levittek a Balatonra, a kórházi üdülőbe. 
Ott belezúgtam egy NDK-s lányba, a Karin Wangoldba. Utána 
leveleztünk. De nem könnyű levélben, egyre rövidebbeket, egyre 
ritkábban, aztán úgy elhalt. Most írtam neki, pláne hogy megyek 
Erfurtba, láttam a térképen, közel van oda az ő városa, Gotha. 
Reméltem, hogy válaszol, de semmi. Eszembe jutott a gyerekkori 
barátnőm, a Jolánka. Gáti tanár úr mindig mondja, hogy 
tulajdonnév elé nem kell határozott névelő. Szóval, csak Jolánka. 
Aki nem adott címet, és sose hallottam róla többet. Fogalmam sincs, 
Németország melyik pontján él. Hát, mindegy már. 

Írtam róla a naplómba sokat. Karinról is. Általában a lányokkal 
kapcsolatosan mindent. Ha jobban belegondolok, szinte csak arról, 


hogy mi van velük. 

A lányok meg én. 

Gyerekkoromban a pepita füzetbe írtam. Később a kis spirálba. 
A szekreter fölső fiókjában tartottam, pont jól befértek. Arra nem 
gondoltam, hogy az anyám rendszeres fiók-és polcvizsgálatokat 
tart. És állandó olvasója annak, amit a naplómba írtam, csak 
magamnak. Ez spec sose derült volna ki, ha egyszer nem megyek 
haza jóval korábban a német szakkörből. Anyám a nagyszobában 
olvasott valamit apámnak, és teljes egyetértéssel nevetgéltek. Egy az 
hogy sose szoktak nevetgélni. Kettő, nem szoktak egyetérteni. 

Tényleg bocsánatot kell kérned tőle. Nem a Gizikére voltál 
mérges. Mért nem a Pajor Beát dobtad fejbe tiszta erőből? Mert 
hülye állat vagy. A Pajor Bea is egy hülye állat. 

Ezt olvasta az anyám. És ezt találták ellenállhatatlanul 
nevetségesnek. Berontottam, kitéptem az anyám kezéből a kis 
spirált, az asztalról fölragadtam a pepitát, ordítottam, mint az 
oroszlán. Úgy akartam, de inkább sakálvonítás lett belőle. Hogy mi 
a szart képzelnek, beleolvasnak a más naplójába, levéltitokról még 
nem hallottak? Nem engedtem őket szóhoz jutni. Kirohantam a 
hallba, elővettem a dugi cigimet és a gyufát, szaladtam le a ház 
mögé, lapokra téptem a kis spirált és a pepitát, szépen elégettem az 
egészet. Nehezen boldogultam a kis spirál kemény borítójával, 
sehogy se kapott lángra, csak kormolt. Untam a szarakodást, 
foggal-körömmel apró darabokra szaggattam, belehajigáltam a 
szélbe. Így végezte az én két drága naplóm. 

Cigiztem. Nem akartam visszamenni. Egyre több részlet jutott 
eszembe, amit tehát az anyámék  végigcsámcsogtak, az 
Alabátyázásoktól a Jolánka puncijáig. Tök ciki. Késő estig 
csavarogtam a környéken. De fenn voltak, amikor végre 
hazamentem. Rájuk förmedtem, ne szóljatok egy büdös szót sem, 
igen? Három napig a köszönésüket se fogadtam. Levegőnek néztem 


őket. Nem segített. Én se szóltam egy büdös szót sem. Az se segített. 
Semmi nem segített rajtam. Senki nem segített. 

Borzasztóan tetszettek a berlini lányok. A sok aranyszőke haj, 
égkék szem, vajfehér bőr! Engem spec nagyon vonzanak a szeplők, 
és az van nekik doszt. Az első két napban mégse közeledtem 
senkihez, mondogattam magamnak, hogy járok én a Szegő 
Krisztával, hűséges vagyok. Írtam neki hosszú levelet, vettem 
bélyeget a szálloda portáján, boríték volt a szobában lévő 
mappában. Bedobtam a postaládába. Jó érzés töltött el. 

A harmadik nap estéjén volt a nagy koncert a kongresszusi 
palotában az Alexon, a delegáció minden tagja kapott jegyet. 
Nekem a színpad mögött kellett tartózkodnom, készenlétben, ha 
fordítani kéne a Barikádnak. Nem a Barikád volt az egyetlen 
külföldi résztvevő a fesztiválon, jött a Lutschina Moszkvából, Paco 
és Federico Barcelonából, Tadeusz Koniak Varsóból, és az Adler 
fivérek a BRD-ből. Szó volt egy chilei zenekarról is, de ők lekésték a 
nagy koncertet. A Barikád aratta a legzajosabb sikert, és ebben egy 
kicsit én is közrejátszottam. Már a repülőn mellém ült a Muk Feri, 
kérte, fordítsunk le németre egy versszakot. Az egyik számukat, 
négy sor az egész. Ő írta. 


Sok beszédnek híg a leve, 
Aus der Rede wird keine Suppe, 
Szegény ember vízzel főz. 
Die Rede ist nur schwache Waffe in dem Kampf. 
Sok beszédnek híg levéből 
Die Suppe welche ist aus der Rede gekocht, 
Nem leves lesz, hanem gőz! 
Hat kein Geschmack, nur ein Dampf! 


Hát, nem mondom, hogy zseniálisan sikerült áttenni németre, 
de így, szótár nélkül, megjárta. Talán érteni lehet azért. A Barikád 
úgy csinálja magyarul, hogy ezt a strófát eléneklik kétszer, utána 
halandzsázni kezdenek mind a hárman, gitárkíséretre, értelmetlen 
szavakat hadarva, azért közben alig kivehetően elhangzanak 
ilyenek, hogy KISZ, párt, értekezlet, kormány, minisztérium. 
Addig-addig, míg a közönség megérti, hogy a politikusok beszédeit 
parodizálják. Amikor kitör a taps, újra eléneklik a versszakot, és 
vége. 

Összeírtuk németül, hogy FDJ, Partei, Delegation, und so 
weiter. És amikor a német közönség rájött, miről van itt szó, 
szétverték a házat. Büszke voltam. Tudni kell, hogy a kongresszusi 
palotába több ezren beférnek, és nemcsak tapsoltak, dobogtak is. 
Hiába hoztak a Lutschináék a színpadra egy böhöm nagy 
szamovárt, ajándékul az Oktober-Klubnak, vagyis a német pol-beat 
énekeseknek, a Barikádról beszélt aztán mindenki, pedig ők nem 
hoztak semmit, csak énekeltek négy számot. Kettőt magyarul. Egyet 
angolul, Viseloverkám. Meg ezt a Dampfosat. 

Buli volt a koncert után az épület földszintjén, Muk Feri engem 
is hívott, hogy most jön a csajozás. Akartam is, nem is. Szegő 
Kriszta miatt nem. Azért mégis igen. Láttam, a Barikádból a két 
fiúnak nagyon megy, a legszebb lányokra csaptak le. Kósa Balázs 
tíz perc múltán smárolt az egyikkel, pedig csak annyit tud a témába 
vágóan, hogy ich liebe dich, azt is én mondtam neki. Úgy látszik, 
nem a nyelvtudás számít. Muk Feri mindig odalökdösött 
valamelyik csajhoz, de én nem tudok kezdeni. Ha már folyik a 
duma, helytállok. Mosolyogtak a német lányok, és valahogy csak 
szóba elegyedtünk. Egy kis copfos szöszi tetszett nekem, csakhogy 
őrá Muk Feri helyből rástartolt. Maradt a barátnője, Gisela. 

Gisela Boerner 


Olyan sötét fekete haja és szeme volt, mint a szén. 
Beszélgettünk. És táncoltunk. Sajnos hogy nem tudok táncolni. 
Giselával könnyen ment. A gyorsra sékeltünk, tulképp egy helyben 
állva ráztuk magunkat. A lassúra meg csak kettőt jobbra, kettőt 
balra. A nyakamba csimpaszkodott a karjával. Nem az, hogy úgy 
eltartott volna magától, ahogy a KISZ bulikon szokták a mi 
lányaink a lassúra. Éreztem a pici mellét. Nagyon jólesett. Láttam 
már, hogy sokkal szebb, mint a copfos. Gondolatban 
megköszöntem Muk Ferinek. Megköszöntem volna rendesen is, de 
már eltűnt valahova a szöszivel. 

Félhomályban voltunk, néhány színes égő villogott csak 
csupán. Smároltak a párok. Iudtam, le kéne smárolnom Giselát. De 
hogyan? Olyan alacsony, hogy le kellett volna hajolnom a szájához. 
Vagy a nyakamat megdönteni kilencvenfokos szögben. Számolok 
tízig, és! Mikor tízhez értem, valahogy nem volt alkalmas a pillanat, 
vége lett a lassúnak, sékeltünk a gyorsra. Vártam a következő 
lassút. 

Gisela kérdezte, szomjas vagyok-e. Mondtam, hogy igen. 
Kézenfogva hátravitt. Az Oktober-Klubosok csináltak egy piknik 
pultot, onnan ingyen vehettünk szendvicset vagy üdítőitalt, amit 
úgy hívtak, Brause. Inkább én smárolni szerettem volna, gyorsan 
ettem, ittam, hogy jussunk vissza hamar a félsötétbe. Amikor végre 
nekiindultunk, megpusziltam a nyakát, csak úgy menet közben. 
Úgy tett, mintha észre se venné. Lassúztunk. Óvatosan a mellére 
csúsztattam a tenyerem. Mosolyogva biccentett, s ugyanazzal a 
svunggal lefejtette az ujjaimat, és a saját hátára rakta mindkét 
kezem. Jó, bocs, súgtam neki. Nem kell bocsánatot kérned, de 
nekem így túl gyors, érted? Értem. Viszont akkor lesmárolt. Ő 
engem. Lábujjhegyre ágaskodott, és a fejem a megfelelő 
magasságba húzta. 

Nem lehet érteni a lányokat. 


Így csináltuk hajnalig. Néha próbáltam észrevétlenül a 
melléhez érni, mindig leszerelt. De a smacizást hagyta, a 
végtelenségig. Erősen fölállt nekem, és Gisela azt is engedte, hogy 
odaérintsem, a szövetnadrágon át. Semmit tovább nem juthattam. 
Akartam kérdezni, szeretné-e, ha leszállnék róla, de nem tudtam, 
hogy mondják ezt németül. A lass mich zufrieden jutott eszembe, az 
nem passzol. Különben ha le akarna léptetni, minek smárolna 
velem annyit? 

Megengedte, hogy hazakísérjem, mit mondjak, jó messze 
lakott, valami Köpenick nevű külvárosban. Visszafelé nem jött a 
busz, nekivágtam gyalog. Reggel lett, mire eltaláltam a szállodához. 
Reméltem, hogy másnap, vagyis aznap, ugye, folytatjuk. De 
amilyen pechem volt, Gisela Boerner soha többé nem jött szembe a 
fesztiválon. Pedig ott volt! Tudakozódtam, mindig azt mondták, 
még nem, vagy már nem. Folyton elkerültük egymást. Aztán 
föladtam. Mert indultunk a vidéki turnéra. Az itt dolgozó magyar 
fiatalokhoz. Busszal. Karl-Marx-Stadt, Jéna, Erfurt. 

Állati sikere volt a Barikádnak mindenütt, ahhoz képest, hogy 
nincs is elég számuk egy egész estéhez. Két dal között Muk Feri 
dumált totál hülyeségeket a közönségnek. Érthető, hogy zabálták 
őket, biztos ritkán jön erre magyar zenekar. Muk Feri szereti, ha a 
közönség velük együtt énekel. Van direkt erre egy-két számuk. 
Tapsoltatnak is, az énekesnő vezényli, vagyis veri a ritmust a két 
darabra szétszedett furulyával, amin egyébként játszani szokott. 

Karl-Marx-Stadtban az volt, hogy a koncert után megint 
bulizás. A munkásszállás ebédlőjében ugyanolyan színes égők 
villogtak, mint a berlini bulin, úgy látszik, a németeknél ez a divat. 
Itt élő zenekar játszott, valami Maschinsky vagy Naschinky Gruppe 
aus Berlin. Bitlisz fölállás, három gitár, dob. A lapgitárok mind 
pirosak. Sékeltem pár lánnyal, be is mutatkoztunk, nem értettem a 
neveket a hangos zenétől, meg plusz itt a magyar fiúk erősen 


csapkodták a talpukat a kőpadlóhoz, mert ugráltak tánc helyett. 
Radeberger sört ittam, keletnémet specialitás. Nem mondhatnám, 
hogy odavagyok a sörért, akkor se, ha specialitás. 

Jenában a magyar fiatalok főleg a világhírű Carl Zeiss gyárban 
dolgoztak. Mikroszkópokat, távcsöveket, nagyítókat, lencséket, 
mindenféle optikai eszközöket gyártanak, német precizitással. Amit 
a magyaroknak tartaniuk kell. Jénában is az ebédlőben táncoltunk, 
magnetofon szólt. Adtak enni, bablevest csipetkével, hogy legyen 
egy kis hazai, és Hackepetert, hogy legyen német íz. Mondták a 
magyar fiatalok, hogy a Hackepeter olyan, mint a tatárbifsztek 
odahaza, csak ezt disznóhúsból csinálják. Ezzel spec nem sokat 
segítettek, még sosem ettem tatárbifszteket. Nem is hallottam róla. 
Vörös krém. Brötchenre kenték, nyomtak bele hagymakarikákat. 
Túl fűszeres. Azért ízlett. Lehet, hogy csak éhes voltam. A 
bablevesből nem akartam enni, nehogy fingjak a tánc közben. 

A büfépult mögött három fehérkendős lány szolgált ki, 
harminc pfennigbe került a leves és a Hackepeter, húszba a Brause. 
Az egyik irtó kedvesen nézett, csak miatta mentem vissza kétszer. 
Akartam adni borravalót, nem fogadta el. Kérdezett valamit, pont 
nem értettem, mutattam, nem hallom, legyintett, ganz egal. De 
nekem nem ganz egal, újra odasündörögtem, kaptam tőle egy potya 
Brötchent, jó meleg volt. Kértem, mondja, amit az előbb. Rázta a 
fejét. A szeme kékjében ott villogtak a színes körték, pici reszkető 
fényecskék. 

Blau, grün. 

Villámcsapásként, hogy talán... Odahajoltam, kezdtem a 
szokásos mondókámat, engedje meg, hogy bemutatkozzam, úgy 
hívnak... Közbevágott: Janoschka. Már tudtam, hogy ő az. Akinek 
kék a szeme a szobában, és zöld a napsütésben. Jolánka, 
dünnyögtem. Jolanda, javította ő. A magyar barátnője, az Ilcsi 


mondta annak idején, de nem hittem neki. A vezetékneve csak 
később lett meg az emlékezetemben. 

Jolánka Jolanda Irabandt 

Dt-vel, mert diplomatakocsi, gondoltam. Lapos. Hát, bocsánat. 

Nyakába ugrottam, öleltem, csókoltam, lesodortam a fejéről a 
patyolattiszta kendőt, a kőre esett. Hámozott magáról, újra mindig 
rávetődtem. Szemrehánytam neki, miért nem adta meg a címét. Azt 
mondta, hagyott nekem levelet annál a kislánynál, az Ilcsinél, benne 
volt a címe. Rohadék Ilcsi, nem adta oda. Hogy őneki ez eszébe se 
jutott, azt hitte, elfelejtettem, mert a férfiak gyorsan felejtenek. 

Boldog voltam. Jolanda, Jolanda. Legszebb név a világon. 
Jolanda, mondtam neki százszor. Janoschka, felelte mindig. Jól 
elvoltunk. Amikor nem kellett kiszolgálnia, fogtuk egymás kezét. A 
szép hosszú ujjain a körme, mint egy  moziszínésznőnek, 
megnövesztve, "— gyöngyházszínűre — lakkozva. — Ahogy ott 
ácsorogtunk, észrevettem, hogy már egy fejjel magasabb nálam, 
igaz, tűsarkúban volt. A haját valahogy kiegyenesítette, és elöl 
hosszú fírufruba hagyta a szemébe lógni. Jól állt neki, nem úgy, mint 
a doktor Farkas Jenőnének. 

El se mozdultam a büféspulttól. Haragudott pedig a többi két 
lány, de le voltak sajnálva. Éjfélkor a bulinak vége lett, a 
csendrendelet miatt. A Barikádéknak és nekem egy másik 
épületben adtak szobát, mindegy, én maradtam Jolandával. 
Addigra már tudtam tőle, hogy Georgenthalban lakik, viszont ide 
jár gimibe, Jénába. Koleszos. Megsúgtam Muk Ferinek, hogy most 
még nem megyek. Fölírta egy darab papírra, hol a szállás, jó 
mulatást kívánt. Rendes srác. 

Kis probléma lett, hogy Jolanda a szomszédos lánykoleszban 
lakott, oda viszont fiúkat nem engednek föl. Jolanda azért 
megoldotta, a hátsó bejáraton vitt be, a kazánházon keresztül. A 
fűtő a kuckójában üldögélt, látott, de nem foglalkozott velem. A 


hetedik emeleten volt Jolanda szobája, két lánnyal, csak az egyik 
volt ott, a másik hazautazott. Jolanda megdumálta azt a csajt, hogy 
kéredzkedjen be valahova. Ketten maradtunk. Bekulcsolta az ajtót. 
Azt hittem, eggyel idősebb nálam, de nem, ő is harmadikos. 
Mondtuk egymásnak, hogy mi minden történt Kühlpunkt óta. Jött a 
neheze. Kérdezte, járok-e valakivel. Azt feleltem, nem igazán, van 
ugyan egy lány, a Szegő Kriszta, bár inkább nincs. Hazudtam. Hogy 
a Szegő Krisztának csak a kezét fogtam meg. A smárolást nem 
vallottam be. 

Ami azt illeti, őneki van barátja, mondta Jolanda. Már 
majdnem két éve jár egy jénai fiúval. Nem túl gyakran szoktak 
találkozni, mert a szülei ki nem állhatják a fiút. Mivel Friedrich nem 
jár középiskolába, hanem a vasútnál dolgozik. Titokban 
randevúznak. Friedrich már vett neki gyűrűt, pedig még nem volt 
eljegyzés. Abba a szülők soha nem egyeznének bele. Ő azért kábé 
gyűrűs menyasszonynak tartja magát. Mégiscsak neki kell 
eldöntenie, milyen párt akar. 

Fú, ez fájt. Kábé gyűrűs menyasszony... 

Lehervadtam. Pedig ugye mire számítottam. Vagy tíz éve nem 
láttam, nem is hallottam felőle. Vártam, mikor küld el. Odahúzott 
magához az ágyra. Megölelt. Úgy feküdtünk sokáig. Dobogott a 
szívem, kicsit gyorsabban, mint az övé. Lassan aztán az Ő szíve is 
fölgyorsult, és akkor egyszerre. Dudumm, dudumm. 

Úgy érzem, szeretlek, súgta a fülembe. Néztem rá, 
főbekólintva. Pillanat, mi van akkor a Friedrichhel, és a 
gyűrűzéssel? Fogalmam sincs, mi van a Friedrichhel, azt se tudom, 
mi van velem. 

Smároltunk. Bedugtam a nyelvem, amennyire csak bírtam, 
nehogy már a végén ő is azt mondja, mint a Karin Wangold, hogy 
du küsst nicht richtig. Semmit se mondott, csak finoman 


nyögdicsélt. Jó volt hallgatni. Akartam én is nyögdicsélni, de 
valahogy nem jött, csak valami zihálás. Azt inkább ne. 

Reménykedtem, hogy most aztán megtörténik MINDEN. Nem 
hittem igazából, mert még csak most találkoztunk, és a lányok nem 
úgy szokták, előbb járni kell, beszélgetni kell, udvarolni kell, meg 
virág, és nézni a csillagokat az égen, ilyenek. 

Úgy érzem, szeretlek, súgta megint, szeretlek, szeretlek, 
szeretlek! Ez aztán már igazán... meg voltam lepve teljesen. 
Simogatta az arcom. Tényleg ott volt a kezén a gyűrű, nem olyan 
vékony, mint apáméké, majdnem egy centi széles. Annyi azért nem, 
de rohadt széles. Belevéstek valami receficét, akartam elolvasni, de 
akkor Jolanda megnyomta a villanykapcsolót, sötét lett, csak a hold 
világított be az ablakon. Telihold. Meg picit az utcai neonok a 
magas oszlopokról. Smároltunk, míg bírtuk szusszal. Helytálltam a 
nyelvemmel igazán. Sajnáltam, hogy erről a Karin Wangold nem 
kap hírt. Hacsak össze nem fut a Jolandával véletlenül. 

Sajnos hogy akkor elsültem a nadrágomban. Csoda, hogy nem 
hamarább.  Haboztam. Kérdeztem, hol a toalett.  Mutatta. 
Amennyire tudtam, letörölköztem vécépapírral, de az alsógatyám 
csupa olyanos lett. Vegyem le? Inkább addig dörzsöltem, míg csak a 
nedvességfolt maradt. 

Visszaoldalogtam. Belerúgtam valamibe. Jolanda nevetett. A 
sötétségben kinyúlt értem, a karomnál fogva húzott magához. Nem 
akarattal, de a mellére került a tenyerem. Félretolta, kigombolta a 
blúzát, lehúzta az ujjaival a melltartót. Két hófehér biliárdgolyó. Pici 
rózsaszín körben az apró hegyecskék. Mintha vöröses fonálból 
sodorták volna őket. A halvány bőr alatt kékes patakok 
folydogáltak. Az élet repedései, gondoltam. Pedig ennek semmi 
értelme. 

Ne az ujjaddal, a nyelveddel, finoman, kérte Jolanda. Száz 
fokosra lobbant az agyam. Óvatosan hajoltam oda. Elég finoman 


csináltam-e, nem tudtam. Éreztem és láttam aztán, hogy a 
hegyecskék megnőttek. Akkor ez úgy működik, mint nekünk a 
farok? Ezt még soha senki nem mondta. 

Valami surrogott. Jolanda tolta le magáról a szoknyát és a 
vastag harisnyanadrágot. Bordó bugyija világított, mint a parázs. 
Félrehúzta. Az ájulás határán voltam, dobolt a fejemben a vér. 
Jolanda megfogta a kezem, odanyomta. Nedves. Mozgatta a két 
leghosszabb ujjam fül, le, jobbra, balra, nyögdicsélt megint, újra állt 
a farkam, feszesebben, mint az előbb. Téptem magamról a nadrágot 
és az alsógatyát. Úristen, most megtörténik, pedig gyűrűs 
menyasszony, úristen! Kapkodtam. Nyomultam oda, ahol 
bejuthatnék, mindenütt nedves húsba és síkos bolyhokba ütköztem, 
hogy az istenbe kell ezt? A vállgödrébe gubóztam a fejem, s 
reménykedtem, csak megoldódik, ha már eddig jutottam. Idegen, 
reszelős hang jött belőlem, magyarul és németül, szeretlek, 
szeretlek! Úgy hangzott, mintha könyörögnék. Könyörögtem, 
tényleg. 

Rátaláltam a nyílásra, inkább rés volt, nedves, ruganyos, de 
nagyon szűk, ahelyett hogy haladtam volna előre, csak csupán 
harmadig tudtam benyomakodni. Újra meg újra félrekunkorodtam. 
Jolanda megragadott, és a bolyhos dombjára fektetett, ne haragudj, 
ezt Friedrichnek sem engedem, úgy szeretnék még egy kicsit szűz 
maradni. Kár, gondoltam. Én már egy kicsit se szeretnék szűz 
maradni. Okosabbnak találtam, ha ezt nem mondom. Idáig 
próbáltam úgy viselkedni, mint érett férfi, aki mindenen túl van. 

Ajjaj, elment az eszem, dünnyögte Jolanda. És bekapott. 
Egyszerűen a szájába vette. Aztán fölpattant, kiszaladt a 
fürdőszobába. Otthagyott, mereven. Szinte fájt. Igyekeztem másra 
gondolni. Énekeltem magamban. Éppen rászántam magam, hogy 
gyors Alabátyázással oldjam meg a helyzetet, amikor Jolanda 
visszajött. És ő oldotta meg. Az erős, gyűrűs kezével. 


Ich liebe dich, Jolanda Irabandt. 

Másodpercet , sem aludtunk. Reggel — ő hazautazik 
Georgenthalba, fene se tudja, mikor látjuk egymást megint, különös 
tekintettel Friedrichre, ő kíséri ki a jénai pályaudvarra. Pirkadt. 
Amikor az utcai lámpákat eloltották, vinnyogva sírtam. Mi lesz 
velem Jolanda nélkül? Ő is sírt, de nem annyira. Volna egy 
lehetőség, mondta. Ha kitalálok a pályaudvarra egyedül, és 
csöndesen fölszállok a vonatra, elvisz haza, Friedrichnek maradnia 
kell, a munkája miatt, Georgenthalban úgyse kívánatos személy. Jó, 
viszont a delegáció? Arra találj ki valamit te. És én kívánatos 
személy leszek a szüleidnek? Azt majd én elrendezem. 

Sietve felöltöztem. Szerencsére a zsebemben megtaláltam a 
cédulkát, amire Muk Feri a szálloda címét írta. Futottam odáig. 
Fölkeltettem. Sajnos hogy a Kósa Balázst is, egy szobában aludtak. 
Magyaráztam nekik, hogy mi van, kértem, hadd utazzak 
Georgenthalba, aztán csatlakozom hozzájuk Erfurtban. Muk Feri 
rögtön ráállt, majd addig ő helyettesít a fordításban, csöppet se 
aggódjak. Kérdezte, van-e elég pénzem, megköszöntem, a 
napidíjamhoz még alig nyúltam. Hajlongtam hülyén, mint egy 
színész, és elfutottam. A portán megérdeklődtem, hol a pályaudvar, 
szerencsére a közelben. Rekordot döntöttem szerintem. A 
pénztárnál volt kis gubanc, mert nem tudtam, mi a végállomás, ha 
az ember Georgenthalba utazik, és azt se, kell-e átszállás. Jolanda 
csak annyit mondott, hogy mikor indul a vonat. Ennek alapján azért 
sikerült jegyet vennem. 

Leghátul szálltam föl a szerelvényre, sajnos hogy Friedrich és 
Jolanda három kocsival arrább búcsúzkodott a peronon, tisztára 
mint a Rómeó és Júlia. Basszus. Mikor már indult a vonat, az 
erkélyjelenet is megvolt. A kalauz becsukta az ajtókat, és sípolt, de 
Friedrich kinyitotta, fölugrott, még egy puszi. A kalauz elzavarta, 
újra becsukta, amikor ment hátra, Friedrich megint kinyitotta, 


megint fölugrott még egy puszira. Nagydarab német suttyó. 
Utáltam szívből. Hogy lehet Jolanda gyűrűs menyasszonya ennek? 
Nem volt jó kedvem. Izgultam azon is, mit fog szólni a 
delegációvezető, reméltem, a Barikádos fiúk falaznak nekem. 

Jolanda faggatott, mi a bajom. Semmi. Inkább megenyhültem. 
Fő, hogy engem visz a padlásra, vagyis Georgenthalba. Jolanda úgy 
ejtette, Dzsordzsentál. A szülei is úgy ejtették, meg mindenki más 
arrafele. Thüringer Dialekt. Smároltunk a vécéfülkében. Álltunk a 
folyosón ölelkezve, helyjegyünk nem volt. 

Georgenthalban sokat kellett gyalogolnunk. Szerencsére kevés 
csomaggal, én a kis kockás sporttatyómmal, Jolanda meg a 
hátizsákjával. Kézenfogva mentünk, de ha szembejött valaki, akit 
ismert, gyorsan elengedett. Majdnem mindenkit ismert. Úgy 
köszönt, hogy Grüsz Gott. Kérdeztem, vallásos-e. Hogy nem tudja, 
de az ő családjában ez a szokás. Hát jó. Én is grüszgottoztam. Úgy 
mutatott be, osztálytársa vagyok. Nem bántam, örültem, hogy lyuk 
van a seggemen. 

Kertes részen bandukoltunk. Végre megérkeztünk ahhoz a 
nagy házhoz. Haus Eichengrund a neve. A jénai egyetemnek az 
üdülője. Itt voltak a Trabandték a gondnokok. Ismerős a lejtős kert, 
a cirádás ház, kastély inkább, a lépcsőfeljárattal meg a magas 
tölgyfákkal. Csak sokára jöttem rá, hogy az anyámnak van egy ilyen 
kopott képeslapja, a vitrin üvegajtajába tűzve tartja. Rá van 
nyomtatva, hogy Haus Eichengrund. Ha kérdeztem, mi az, 
sejtelmes arcot vágott. Később kibökte, hogy nagyon fontos hely, 
pláne nekem. Énnekem??? Teneked. Akkor mondjad meg! De csak 
nevetett, majd egyszer. Szerintem sose tudom meg. 

Amikor beléptünk a vaskapun, és fölmentünk a murvás úton, 
még nem jutott eszembe az anyámnak a képeslapja. Csak éreztem, 
hogy ismerős. A kastély bal oldalánál állt a kisebb, földszintes ház, 
a gondnoki lakás. Szúnyoghálós ajtón léptünk be. A konyhába 


jutottunk, ahol egy pufók asszonyság sírva pucolta a hagymát. 
Jolanda mamája. Muti. Sírtam rögtön én is. A hagymától. És alig 
láttam. A dobkályha előtt egy pöttöm férfi térdepelt, rakta bele az 
alágyújtóst. Jolanda papája. Vati. 

Tavasz van, minek fűteni? Ő dolga. 

Nyújtottam a kezem, nem fogadta. Akkor csak fejet hajtottam. 
Irtó idétlen tudok lenni. Azt kaptam, amit vártam. A szülei csöppet 
sem örültek nekem. Otthagytak a konyhában. Ingerülten 
vitatkoztak a nappaliban Jolandával. Azt hazudta, hogy én a 
magyar Barikád együttes szólóénekese vagyok, azért jöttem ide, 
mert az egyik dédapám Georgenthalból származik. Bődületes. Jó 
volna. Nem kéne annyit görcsölnöm a melléknévragozással. Végül 
csak beleegyeztek, hogy a vendégszobában alhatok. Sajnos hogy a 
Jolandáék kutyája is a vendégszobában szokott aludni. Méghozzá 
az ágy kellős közepén. Ménkű nagy rottweiler, dagadt és öreg. 
Wolfgang. Kutyában se szeretem a dagadtat, emberben se. Mióta 
kivették a mandulám... Mért pont nekem kell dagadtnak lennem? 
Annyi osztálytársam van, aki nyüzüge, ehet, amennyi beléfér, 
mégis zörögnek a csontjai. Nem igazság, hogy én meg kövér 
vagyok. Igazságosabb volna, ha beosztanák. Minden hónapban 
valaki más legyen kövér. 

Úgy volt, hogy egy éjszakára maradok, de kettő lett belőle. 
Tudtuk, ebéd utánra a  Barikádnak kirándulást szerveztek 
Weimarba, Jolanda azt mondta, menjünk mi is, közel van. Elkérte a 
Vatitól a kistraktort. Csodálkoztam. Te tudsz vezetni? Naná, egy éve 
van jogosítványom. Tényleg? De csak traktorra és motorra, a 
gimnáziumban lehetett jelentkezni tanfolyamra, majdnem mindenki 
letette a vizsgát. 

Lassú volt a traktor, őrült zajos és büdös. Rázott kegyetlenül. 
Mindegy, én az ülés mögött térdeltem, hátulról öleltem Jolandát. 
Ha szembe jött valaki ismerős, lelökte magáról a karom. Akkor az 


ujjaim a combjai közé nyomakodtak, az nem látszott kintről. 
Hagyta. 

Weimar a német kultúra bölcsője, az Ilm menti Athén, ezt 
doktor Farkas Jenőné tanította. Jolanda a város szélén hagyta a 
traktort, gondosan lelakatolva. Begyalogoltunk. Nézzük meg a 
Goethe házát, mind a kettőt, biztos a delegációt is odaviszik. 

A Láng Pityunak volt egy japán tűzhasú gőtéje. Rettegett az 
emberektől. Ha megkocogtattam az akvárium üvegét, pánikba esett, 
menekült a kavicsok alá. Nem is akvárium, csak ugyanúgy néz ki, 
hanem terrárium. 

Jegyet kellett venni, Jolanda intézte, és nem fogadta el, hogy 
megadjam. Majd Budapeschten. Hát jó. Láttunk egy fehér házat, 
nagy kerttel. Hamar végigjártuk. Ez volt a Gőtének a kerti lakja. Ki 
volt írva, Johann Wolfgang Goethe. Én egyszer úgy írtam, hogy 
Geothe, doktor Farkas Jenőné kitért a hitéből. Sok szép fa meg 
virág, a legtöbbet maga a költő és államférfi ültette. Gyötrötten, 
álmosan pislogtam. A kerítésnek támaszkodtam. Jobban szerettem 
volna Jolandázni, náluk, a vendégszoba ágyán. 

Ki a fasz az a Gőte? 

Fennhangon kérdeztem ezt, magyarul, amikor Jolanda 
elszaladt pisilni. 

Nem az a kérdés, hogy ki a fasz az a Goethe, hanem hogy ki a 
fasz vagy te, édes fiam! 

Nagydarab, izmos férfi állt előttem. Boltozatos koponyáján 
csak oldalt nőtt egy kis őszes haj. Savószínű szeme rám meredt. 
Tömött harcsabajszán néhány pici dohányszál billegett. Az inge a 
nyakánál nyitva, kikandikáltak körben a hosszú szőrök. Akkora 
lapátkeze volt, hogy megijedtem. Fölemelte, azt hittem, ütni akar, 
de jattra nyújtotta. Annyira szorította az ujjaim, hogy majdnem 
följajdultam. Mester János, motyogtam. Doktor Ráth Rudolf! Úgy 
szólt a hangja, mint a trombita. Bemutatta a feleségét. Jolánka. 


Tessék??? Jolánka, ismételte a férfi még öblösebben, az én drága 
feleségem, ő aztán tudna neked mesélni Goethéről napestig. 

Mire Jolanda visszaért, kiderült, hogy doktor Ráth Rudolf a 
budapesti jogi egyetemen professzor, római jog a tárgya. Jolánka 
pedig tanárnő a Krúdy gimnáziumban. Bemutattam Jolanda 
Trabandtot. Aztán próbáltam elmesélni neki németül, hogy én azt 
találtam mondani, ki a franc az a Goethe, satöbbi. De sem a faszt, 
sem a francot nem tudtam. Wer zum Teufel ist der Goethe, így 
fordítottam. Ami azért nem ugyanaz. Doktor Ráth nevetett, ezek a 
derék virslizabálók és  — sörisszák — nem bővelkednek 
káromkodásokban, bezzeg a vérmes borivó magyarok. 

Tettünk egy kört együtt. Jolánka, nem az én Jolánkám, hanem a 
professzor Jolánkája, egyszer csak kijelentette: Már dúsan rügyezik 
a császárvirág, meg a liliom, és kétfelől az út mentén kibújt a 
mályvák zöldje. Elmondta németül is. Tudta ezeket a virágneveket. 
Komoly. Összenéztünk Jolandával, most ez mi? Akkor ő, hogy 
Eckermanntól idézett, pontosan erről a kertről írta. Ki a fasz az az 
Ekkermann, gondoltam én. Láttam, Jolanda se tudja. 

Ráth professzor — elköszönt, — indulniuk kell vissza 
Georgenthalba, vár rájuk az üdülő mikrobusza. Együtt léptünk ki a 
házból, és pont a Haus Eichengrund mikrobusza állt ott, Jolanda 
persze ismerte a sofőrt. Nevettünk nagyon. A professzor úrék a 
Haus Eichengrundban tavaszoltak. Két hétre jöttek, az egyetemi 
csereprogram keretében, más ELTE oktatók társaságában. Ha ezt 
tudtuk volna, nem kell traktorral jönnünk, volt hely a 
mikrobuszban. Az üdülőben találkozunk! - a professzorné Jolánka. 
De mégsem. Mi inkább kettesben akartunk lenni. 

Nappal, amíg a szülei dolgoztak a kastélyban, le se szálltunk 
egymásról. Egyszer a húga, akit még nem is említettem, ránk 
nyitott. Uschi. Kövérkés bakfis. Lány létére határozottan mutált. Azt 
hittük, később jön haza a suliból. Fújozott nagyon. Megzsarolta a 


nővérét, tíz mosogatás, öt falazás, különben beköpi. Mikor végre 
kiment, kulcsra zártuk a vendégszobát. Sajnos hogy Wolfgang, a 
rottweiler, kaparta az ajtót és morgott, hogy bejönne. Ha 
beeresztettük, kaparta az ajtót és morgott, hogy kimenne. Ilyen 
nyughatatlan állatot még sose láttam. Néha az oldalára feküdt a 
matracon, és nem moccant. Maradt nekünk a keskeny hely az ágy 
és a fal között a rongyszőnyegen. 

Weimarban, miután a professzorékat elvitte a mikrobusz, 
megnéztük a másik Goethe-házat is, a nagyot, a Frauenplan nevű 
téren. Legjobban a költő kocsija tetszett. Irtó magasan kellett ülnie, 
lenézhetett az emberekre meg a tájakra. A Barikádéknak se híre, se 
hamva. Talán a színháznál, azt mindenkinek meg szokták mutatni. 
Az épület előtt Goethe és Schiller szobra, mert Schiller is itt lakott. 
Sőt Liszt is, de az ő házát nem néztük meg, visszatraktoroztunk a 
Haus Eichengrundba. 

Úgy eltelt a két nap, mint két perc. Nem lehetett tovább húzni, 
utaznom kellett a delegációhoz. Már újra Kelet-Berlinben voltak. A 
szülőknek megköszöntem a szállást. Mondták, ha Budapesten 
járnak, meglátogatnak. Klassz. Jolanda kikísért. A pályaudvar 
mellett egy boltban vettem elektromos borotvát és Zeiss távcsövet. 
Jolandának pedig egy karkötőt. Alig akarta elfogadni. Sejtettem, fél, 
hogy Friedrichnek meg kell magyaráznia, kitől kapta. 

A peron elején azt mondta, ne ígérjünk egymásnak semmit. 
Budapest messze van. Azért ő mégiscsak gyűrűs menyasszony, 
nekem meg ott az a Kristina. Húztam a számat. Szegő Kriszta 
fényévnyi távolságra csúszott tőlem ezekben a napokban. Csöppet 
se bántam. Jolanda kellett nekem. Jolanda Irabandt, szőröstül- 
bőröstül. El se tudtam képzelni, hogy többé ne lássam. Ne is 
búcsúzkodjunk, kérte Jolanda. Még egyszer átölelt, megcsókolt, 
aztán kitépte magát a karomból, és futva menekült. Kiabáltam 
utána, Jolanda! Nem fordult vissza. Basszus. Basszus. Basszus. 


Lézengtem a vonaton. Most se volt helyjegyem, lehuppantam a 
peronon a vécéfülke előtt. Néztem, kik mennek be. De mindenki 
csak egyedül. Jolandára gondoltam. Miért nem magyar? Vagy én 
német? Istenem, hogy leszek meg nélküle? Sehogy. Ki kéne 
ugranom az ablakon. Amilyen pechem van, úgyse halnék meg. Jól 
megütném magam, aztán várhatnám, míg összekanalaz a mentő. 

Alig bírtam nyitva tartani a szemem. Fájt a nézés. 
Gondolkoztam, hogyan maradhatnék itt, a DDR-ben. Jénában. 
Járhat egy magyar fiú keletnémet gimnáziumba? 

Azon is tűnődtem, hogy Jolanda most szűz még? Vagy pedig? 
Többször nem engedte, hogy bedugjam, csak akkor egyszer. 
Honnan lehet azt tudni, hogy már, vagy még nem. És Friedrich... 
Ezt a gondolatot inkább elhessegettem. Huss, huss. Elhussogattam. 

Kelet-Berlinben nehezen találtam meg a Barikád zenekart. 
Kerestem őket a szállodában. Utána az Oktober-Klubban, az 
Alexon. Már elmentek valahova. Délután biztos ott lesznek a 
bürgermejszter elvtárs fogadásán. Lődörögtem az utcákon. 
Próbáltam enni egy büfében negyed Hühnchent krumplisalátával. 
Kihánytam a vécében. A bürgermejszterség épülete közel volt. Az 
őrök nem engedtek be, mert nem tudtam fölmutatni a meghívómat. 
Adtak pedig, de Jénában maradt. A bőröndömmel együtt. Bánom is 
én. Szerencsére az útlevelet, a pénztárcát és a repjegyet elhoztam. 

Gyászoltam. Szédelegtem. Alvajártam. 

Este találkoztam össze Muk Feriékkel. A koncertjükön, amit 
egy kis színházteremben adtak. Megint bomba sikerük volt. A 
második részben a chilei zenekar szerepelt. Akik az első nagy 
koncertre nem futottak be, a repülőjük sokat késett. Ouilapayún. 
Azt jelenti, három szakáll. Mi a büfében beszélgettünk Muk Ferivel. 
Elsírtam neki a bánatom. Szóval én nem láttam a chileieket, de 
kihallatszott, hogy tombol a közönség. Sok latin-amerikai él Kelet- 


Berlinben, mondta Muk Feri. Aztán ő visszament a terembe. Én 
maradtam inkább a rosszkedvemben. 

Később mentünk vacsorázni, az egyik Oktober-Klubos srác, a 
Jürgen vitt bennünket, fizetni se kellett. Jött velünk két német lány 
is, Kósa Balázs fűzögette mind a kettőt. Nem értettem, mért nem 
startol rá Muk Feri az egyikre, de azt mondta, nem az esete. Rántott 
halat kaptunk, egészbe főtt krumplival. Az egészbe főtt krumpli 
nagyon megy itten. Én csak akkor bírom lenyelni, ha jól megsózom. 
Mindig adnak hozzá vajat, és néha a vaj már eleve meg van sózva, 
de nekem az nem elég. Forró Fruzsina nevetett rajtam, azt mondta, 
sótlan vagyok. Kósa Balázs és Muk Feri is nevetett. Persze hogy 
sótlan vagyok, pláne így egyedül. Sajnálkoztak. El kellett meséljem, 
mi történt Jenában és Georgenthalban. Kihagytam az olyan 
részleteket persze. De értették. Forró Fruzsina megsimogatta a 
karomat. Hogy most nekem nagyon szar lehet. Ezt pont jól eltalálta. 
Mutattam neki a kisujjam. A Huszárral így szoktuk jelezni, hogy 
egyedül vagyok, mint a kisujjam, vagyis nincs barátnőm. A két 
német csaj borzasztóan vihogott. Elhúzhatnának már a francba. 

Német bort ittunk a vacsorához. Mondta az Oktober-Klubos 
srác, a Jürgen, hogy ez egy híres rajnai bor, és már Goethe is ivott 
belőle, említi egyik írásában. Na pláne. Ittam a Goethe borából, 
ahányszor csak utánatöltötte a poharamat a pincér. Ha már lúd, 
legyen kövér. A Barikádosok is ittak, és akkor a Forró Fruzsina 
énekelni kezdett. 


Szegénylegény vagyok én, 
Erdőn, mezőn járok én. 


A két fiú második szólamot rögtönzött. Odajött a zenekarból a 
prímás, és aláhegedült. Pedig ugye nem ismerte. Azt hittem, német, 
bár cigánynak látszott, kiderült, hogy román. 


Aki vót, az rég elhagyott, 
Szebbre vágyott, mint én vagyok, 
Szebbre vágyott, de nem kapott, 
Még olyat se, mint én vagyok. 


Fruzsina sorba énekelte a dalokat, teljes átéléssel. Az egész 
étterem megtapsolta. 


Kitörted a kezedet, 
Mivel ölelsz engemet. 


Ő Erdélyben született, ott mindenki tudja ezeket. Direkt folyton 
rám nézett, az én szemembe. 


Szegény vagyok, szegénynek születtem, 
A rózsámat igazán szerettem, 
Az irigyek elrabolták tőlem, 
Most lett szegény igazán belőlem. 


Ettől már folytak a könnyeim. Fruzsina abbahagyta, hiába 
nógatták az emberek mindenféle nyelveken.  Kikísért a 
mellékhelyiségbe, látta, mindjárt okádok. De nem, csak 
öklendeztem. Bejött velem a férfivécébe, lemosta az arcom. Hogy 
onnan van ebben nagy gyakorlata, mert náluk mindenki piál, rémes 
állapotban támítanak haza. A mamája, a nővére meg ő kúrálják a 
tajt siker férfiakat. A tajt siker azt jelenti, tök részeg? Persze. Nem 
hallottam még. Sok mindenről nem hallottál te még, Jánoska. 
Lötyböltem az arcomra a hideg vizet, örültem, hogy legalább nem 
Jancsikázik. 

Vonultunk haza, összekapaszkodva, fogtuk egymás kezét 
mindannyian, a hátunk mögött, vagyis ki-ki a tőle kettővel arrébb 


lévőnek a kezét, az Oktober-Klubos Jürgent is belevettük. Ez a 
Barikádék köreiben szokás volt. Egyszerre léptünk, ettől lassacskán 
jobban lettem. Vannak azért barátok, akik törődnek velem. Nem 
oszlottunk szét. Csak Jürgen búcsúzott el. A német csajok maradtak. 
Kullancsnak hívják az ilyeneket Muk Feriék. Érdekel engem? 

Kósa Balázsék szobájában telepedtünk le. Sötétet csináltak, 
csak a pici olvasólámpa égett, arra is rádobtak egy piros törülközőt. 
Volt Balázsnak egy üveg konyakja, járt kézről kézre. Vagy inkább 
szájról szájra, mint a népdalok. Ferinek meg egy fél rúd 
téliszalámija, az is. Világítottak az égő cigaretták. Hosszú cigikkel 
kínáltak a német lányok. Ha letüdőztem, guvadt a szemem. Kósa 
Balázs elővette a gitárt, játszott Bitliszeket meg Rollingokat. Ájken 
getnó. A két lány táncolt. Én már haldokoltam. Forró Fruzsina ült 
mellettem az ágyon. Feküdtünk inkább, hátunkat a falnak vetve. 

Arra lettem figyelmes, hogy smárolunk. Mi az isten... én 
Jolandát... Jolandába... eh... 

Nem értettem semmit se már. Nem is akartam érteni. Fogtam a 
kezét. Kitapintottam a gyűrűjét. Kerek. Hm... te is gyűrűs 
menyasszony vagy? Nem tudom, gondoltam vagy kérdeztem. 
Semmi többre nem emlékszem. 

Még két napig voltam Kelet-Berlinben. Mindig Forró Fruzsina 
körül legyeskedtem. De semmi. Azt mondta, ő nem gyűrűs 
menyasszony, a gyűrűt a nagymamájától örökölte, van benne kő, 
csak lefele fordította, mert nagyon hegyes, könnyen megsebezhet 
vele valakit. Nem gyűrűs menyasszony, viszont tisztességes lány. 
Most el kell döntenie, mit akar. Kit akar. Ha tud, szakít a barátjával, 
Elemérrel, és jelentkezik. Adjam meg a telefonszámomat. Hát... 
minekünk nincsen telefonunk. Nagyon csodálkozott. Fölírta a 
címemet. Hogy akkor írni fog. Szavát se hittem. 

Mire hazarepültünk, fülig szerelmes lettem. 

FORRÓ FRUZSINA 


Egyszerűen képtelen vagyok megérteni. Ha egyszer nekem 
Jolanda TIrabandt kell, hogy lehetek ennyire... Mi folyik itt? Meg 
vagyok én hibbanva. 

Keseregtem éjjel-nappal. 

Se Jolanda. 

Se Fruzsina. 

Se senki. 

Azért valahogy a német lányokkal mindig könnyebb volt 
nekem. Alig beszélek németül, mégis bátrabb leszek ezen a 
nyelven? Vagy csak pechem van a magyarokkal? Fordítva jobb 
volna. Mert itt lakok én. 

Egyre forróbb szelek fújtak az utcán, lobogott a hajam. Hívattak 
az igazgatói irodába. A diri jól letolt, hogy telefonáltak a központi 
KISZ-ből, mert nem írtam úti jelentést. Nekem a kutya se mondta, 
hogy kell! Ugyan, már, Mester János, mindenki tudja, hogy 
kiküldetés után jelentést kell írni, még ma megcsinálod, és holnap 
beviszed! Jó, jó. 

Összegépeltem vagy három oldalt, mindent leírtam, csak 
Dzsordzsentált nem, Jolandát nem, Fruzsinát se. Bevittem a KISZ- 
be. Föl sem engedtek, átvették a portán, hogy majd továbbítják. Na, 
azt sem érdekli, aki kérte. Le vagytok ti szarva. Aznap nem mentem 
a Bajzába, majd azt mondom, sokáig kellett várni a KISZ-ben. 
Csavarogtam a városban. Azt játszottam, hogy német vagyok. Nem 
döntöttem el, nyugat vagy kelet. 

Maradt négy márka hetven pfennigem. Kipróbáltam, 
elfogadjákce a Különlegességi cukrászdában, de persze nem. 
Entschuldigungoztam, és fizettem forinttal. 

Frieden, Freundschaft, Solidaritat. 

Késő délután keveredtem haza. A szekreter lapján Forró 
Fruzsina képeslapja várt, melyen a Halászbástya volt látható. Azt 


írta, ott vár, holnap délután ötkor. Visongtam, ugráltam. Rajtam 
kívül senki nem volt otthon, hálisten. 

SORRÓ §RUZSINA éz éz ér ér ér €z Éz 

Megint letörött. 

Gőzöm sincs, hogyan bírtam kivárni, míg másnap délután lett. 
Sélórával hamarabb megérkeztem a Halászbástyára. Kódorogtam 
körbe-körbe. Nagy terület, izgultam, nehogy elkerüljük egymást. 
Sruzsi késett egy kicsit, de aztán minden jó lett. Szakított a 
barátjával. Sagyiztunk egy cukiban. Gondolkodtam, elsüssem-e, 
hogy nyalhatok-e, de kanállal ettük, talpas üvegpohárból. Különben 
is, az ilyen dedós vicceket jobb elgSelejteni. Nézett rám a §ruzsi, a 
szemüvegén át, aztán csöndesen, hogy valami §ontosat akar 
mondani, mégpedig hogy ő már nem szűz, vagyis §élig, s ezt jobb 
előre tisztázni. Zavarba jöttem, hallgattam, mit lehet erre válaszolni. 
Kérdezte, hogyan állok én a témával. Hát, én is §élig... persze, nem 
tudom, te mit értesz ezen. 

Soká nem szólaltunk meg. Aztán mesélte, egyszer 
próbálkoztak az Elemérrel, alaposan megbeszélték, hogy itt az 
ideje, viszont őneki annyira §ájt, hogy nem csinálták végig. Hát, én 
ugyanígy, nagyjából. §ruzsi mosolygott, két Sélszűz tehát. 

Egyszeribe tudtam, hogy csakis a §orró §ruzsina lehet a 
Seleségem. Mi ketten sülve-Sőve. Édes kis §ruzsikám. 

Terveztük, hogy amint vége lesz a sulinak, elutazunk valahova 
ketten. Ebbe sem az ő szülei, sem az enyémek nem egyeztek bele. 
Mit tehetnek? Max egy szívességet. Volt egy kis spórolt pénzem, és 
Sruzsinak adott a nagyanyja. Én Németországra gondoltam. §ruzsi 
strandolni akart a román tengerparton, Mamaiában. Igazából 
persze a Cőöte d" Azurről ábrándozott, de az szóba se jöhetett. 
Beadtam a derekamat. Mamaia. Vonattal, másodosztályon. 

Sajnos hogy az utazásból semmi se lett. Ilyen az én gormám. A 
tanév legutolsó hetében minden előzetes értesítés nélkül beállítottak 


Trabandték. Jolanda szülei. A Muti és a Vati. Hogy én kiSejezetten 
meghívtam őket. Anyám visszagSelé szedte a levegőt. Apám nem 
izgatta 8öl magát, de ragaszkodott ahhoz, hogy egyem meg, amit 
Sőztem, és legyek mindig jelen. Kísérgettem a Mutit és a Vatit búsan 
a Halászbástyára, a Hősök terére, Szentendrére. Nyolc napig 
maradtak. §ruzsi sose volt hajlandó csatlakozni, látni sem akarta 
őket. 

Sogalmam sincs, mit lépek, ha Vati és Muti magával hozta 
volna Jolandát Budapestre. És Uschit, bár az mindegy. Szakadt 
rólam a víz a puszta gondolattól. Hálisten, ezt megúsztam. 


4. 


A Prenzlauer Allee kerékpárútját pici bordó téglákkal rakták 
ki. Szinte nagyobb rajta a forgalom, mint a kétszer kétsávos 
úttesten. Amint dr Mester János lefékezte a biciklit a piros 
lámpánál, melyet a két keréken közlekedők kedvéért az oszlop 
derekára erősítettek (szemmagasság), pillanatok alatt befutott 
melléje hat-hét bringatárs. Mind, ahogyan ő, bal lábbal 
támaszkodott a földön, jobbal a pedálon. A nyergeket általában 
olyan magasra csavarozták, hogy várakozáskor lábujjhegyen kell 
ágaskodni. Akinek ehhez nincs kedve, és a két talpán akar állni, az 
kénytelen a bringát élesen oldalra dönteni. Jánoska a 
lábujjhegyezést választja, mert kevés a hely. 

Mért nem eresztik lejjebb a berliniek a nyerget? A női kerékpár, 
amelyet Jánoska a Raucherstrasse 33. udvaráról, a tárolóból tolt ki, a 
lakástulaj feleségéé. A fotók alapján törékeny nő lehet, átlagos 
méretű, inkább alacsony. Mért ül olyan magasan, ami nekem is 
túlzás? 

A tároló lőrésnyi ablakának párkányán látott kombinált fogót, 
és különböző méretű  csillagkulcsokat egy  széthajtogatott 
motortáskán, valamelyik Zündapp robogó tartozékai lehetnek, 
kettő is porosodott odabent. Átállíthatta volna a saját méretéhez a 
nyerget. De nem volt kedve megfogni az  olajmaszatos 
szerszámokat. Türelme se. Gyermekké vált a biciklitől. Utoljára 
kamaszkorában pedálozott. A szülei parányi telkén, a Pap-szigeten. 
Mi lett a sorsa annak az ormótlan Csepel férfikerékpárnak, melyről 
— a vízszintes fémrúd miatt - eleinte csak leugrani tudott? Amikor 
Jánoska sietve eladta azt a faházat, mindent otthagyott. Valaki máig 


vígan kerekezhet a papa bringáján. Ha ugyan nem ette meg a 
rozsda teljesen. 

Húzni az úttest és a járda közötti sávon maga a boldogság, 
olykor sebesebben mehetsz, mint az autók, lobogó hajjal és a 
légvonat hűtötte arccal. Istenem, miért nem vettem magamnak egy 
bringát Békásmegyerre? 

Karikázhatna a túlzsúfolt magyar fővárosban. Nincs olyan 
csúcsforgalom, melyben elakadna. Berlinbe kellett jönnie ezért az 
ötletért. , Minden — nagyobb  bevásárlóközpontban árulnak 
kerékpárokat. Sokszor nézegette is őket. De sose lépett a tettek 
mezejére. 

Lassacskán agyába ötlöttek az okok. Kevés a bicikliút. A 
magyar autósok kíméletlenül leszorítják a bringásokat. Szükség 
esetén habozás nélkül el is ütik. Néhány hete vagy hónapja a 
teniszpályán várták a negyediket. Lali, egy húsz körüli srác, 
valamelyik állandó partner unokaöccse, sokat késett. A nagybátyja 
helyetteseként ugrott be. Már fölhívták mobilon, mi a fÍranc van. 
Bocsánatot kért, pár perc. Véres fejjel érkezett. Ő bringán 
közlekedik. Elhajtott az egyik parkoló autó mellett. A sofőr, épp 
amikor mellette volt, kinyúlt az ablakon, és se szó, se beszéd, 
oldalba taszította a tenyerével. Mire összekotorta magát a betonon, 
az orvlökész indítózott és elhajtott a helyszínről. Ha ez a tanulságos 
eset nem elég, tegyük hozzá, hogy a békásmegyeri ház tárolójából 
olykor-olykor nemcsak kerékpárt lopnak, de babakocsit is. 

Annyi baj legyen. Ohne Risiko ist kein Gescháft. 

A berlini bringások hiába alkottak többé-kevésbé egységes 
kasztot, a pirosnál nem néztek egymásra, inkább mereven előre. 
Talán mert szűk a hely, túl közel szorulnak egymáshoz, akár a 
liftben. Ott se szokás mások arcába bámulni. Amint a lámpa zöldre 
vált, a szemfülesebbek ugyanúgy kilőnek társaik közül, mint az 
autósok. Köztudott, hogy a kocsi a férfi nemi szerv 


meghosszabbítása. A bringa melyik testrészé? Jánoska újdonsült 
lelkesedésében a lélekre tippelt. A gyermeki lélekre. A 
környezetvédelmi szempont a bónusz. 

A Mollstrasse sarkán a lámpa az átlagosnál lassabban vált. 
Jánoska lopva szemügyre vette a többiek kerékpárját. A közvetlenül 
mellette ácsorgó rövid bőrnadrágos srác vérvörös versenygépen ült, 
ez a választékban a Rolls-Royce. Egy ötven körüli nő ósdi fekete 
biciklije pedig a Wartburg. Vagy inkább a Ford-T - egykorú lehet a 
gazdájával. Jánoska mérlegelte, hogy talán a Thomas Bernhard által 
oly sokat emlegetett fegyverkerékpárt látja. Hát, az Steyr volt, úgy 
emlékszik. Ezen nincs márkajelzés. 

Amikor a piros kihunyt és a lámpa sárgára váltott, így szólt egy 
unott, olajos női hang, magyarul: A következő lehetőségnél fordulj 
jobbra! Minthogy ez az utasítás Jánoska ballonkabátjának zsebéből 
röppent ki, mind a hat sorstársa odakapta a fejét. Szemvillanásnyi 
értetlenség után a bringák elhúztak mellőle — zöld. Jánoska csak állt, 
törölgette a homlokáról a verejtéket, benyúlt a zsebébe, lehalkította 
azt az izét. A dzsi pi eszt. 

Megint piros. Újabb biciklisek sorakoztak föl melléje. Többek 
közt egy anyuka az ikerbabáival, akik pindurka fedett utánfutóban 
csücsültek. Nem rossz. Ilyen is kéne nekem odahaza, vihetném — 
húzhatnám - Sanyikát és Jucikát. Á, nálunk túl veszélyes volna. 

Most nyolc sorstárs körében várakozott. Amikor a lámpa 
sárgára váltott, viharkabátjának belső zsebéből halkabban, de 
határozottan szólt ki az unott női hang: A dzsí pí esz kapcsolat 
megszakadt, újratervezés! — minek folytán Jánoskának ismét jutott 
néhány furcsálkodó pillantás. Mire azonban tehetett volna egy 
mentegetőző mozdulatot, a többiek eltekertek. Ő maradt, izzadt, és 
kikapcsolta. Ez is a rohadék Strényi professzor lelkén szárad. 

A nyár legforróbb napján kellett fölkeresnie, annak előtte zord 
titkárnő telefonált, miszerint a professzor úr beszélni óhajt a tanár 


úrral. Jánoska csupán óraadóként oktatott az egyetemen, jó jelnek 
vette a tanárurazást, és azonnal elfogadta a terminust. Strényi 
professzor előtt a Gőtisták és a Germanisták haptákba vágják 
magukat, különben nem sokra viszik. Azok, akik inkább Császár 
professzor farvizein igyekeztek evezni, csak kivételképpen juthattak 
a pálya közepére. Jánoska a megadott időpont előtt húsz perccel 
érkezett. Tízet sétálgatott föl és alá a járdán, hóna alatt a könyvvel, 
amelyet éppen azért hozott magával, mert sejtette, előszobáztatni 
fogják. Strényi professzor ritkán fogadta őt. Miért hívatta az öreg, az 
itt a kérdés. Lektorálás? Fordítás? Megbízás tanulmányra? 

A titkárnő a barna műbőrborítású fotelokra bökött, s csépelte 
tovább a klaviatúrát. Jánoska engedelmesen odazöttyent. Hülye 
vagy, aki allergiás a műbőrre, maradjon állva! — már mindegy. 
Megfeszítette magát, hogy csak a nadrágja és a pulóvere érjen a 
síkos felülethez. Kinyitotta a térdén a könyvet. Egy Lukács György 
nevű ember műve. Goethe és kora. Az egyetemi jegyzet külsejű 
kiadvány a Hungária Nyomda Rt.-ben készült, Budapest, V., 
Bajcsy-Zsilinszky-út 34. 1946-ban még kötőjellel írták az utat. 
Felelős kiadó Bródy András. Felelős vezető Bródy László. 
Testvérek? 

Dr Mester János Gőtét és korát a TIextilszakszervezetek 
Központi Könyvtárából szerezte. Pontosabban előle. Amikor az 
intézményt fölszámolták, kevéssel a rendszerváltozás után, napokig 
álltak az épület kapujánál a könyvek a járdán, cukorspárgával 
összebálázva. Az, hogy szállításra vagy szemetesautóra várva, nem 
volt világos. Verte őket az eső, fújta a szél. Lehet, hogy Jánoska 
megmentette Lukács György művét. Ennek is már vagy tizennégy 
éve. Azóta őrzi. 

Lukács Györgyöt manapság kutyába se veszik. Sic transit 
gloria mundi. Pedig mekkora tekintély volt. Jánoska emlékszik egy 
rövid közleményére a Népszabadságban, a hetvenes évek eleje 


táján. Az agg filozófus azt írta, hogy egy vele készült külföldi 
interjú hamis, ezért semminemű felelősséget nem vállal, képtelen 
ezeket a szövegeket ellenőrizni, így a jövőben inkább nem 
nyilatkozik. Ügyes, gondolta Jánoska, mérget vett volna rá, hogy 
Lukács ezúttal is politizált. 

Mindig őhozzá rohantak föl a rendszer üldözöttei és amazok 
rokonai segítségért. Lukács, bármennyire belső száműzetésbe 
vonult, valamiképpen mindig tudott Kádárékra hatni. Az, hogy 
már az 1919-es kommünben népbiztos volt, szabad bejárást 
biztosított számára a pártvezetés legfelső köreibe. Mindeközben 
nagy kiadók publikálták az életművét a konvertibilis valuta-övezet 
fővárosaiban. Főleg azokat, amelyeket eleve németül írt, s magyarra 
igen nyakatekerten fordították a tanítványai, őrizve a bonyolult 
német mondatszerkezeteket. Lukács György meg csak ült a Belgrád 
rakparton, és szivarozott feszt. Holta után már csak állt, valamivel 
odébb, a Szent István parkban, bronzba öntve. 

,Ha német irodalmi vagy kulturális kérdésről van szó, 
általános előítélettel találkozunk, mely hallani sem akar semmiről, 
ami német. Ez a felfogás nem mai keletű. Szabó Dezső, amikor a 
középiskolából el akarta távolítani a német nyelv oktatását, azt 
mondotta a német irodalomról: ostörzsirodalom, és egyetemes 
emberi érdeke nincs.x A németellenes kulturális törekvések 
viszonylagos jogosultságát senki nem tagadhatja. Hiszen a hivatalos 
magyar kultúra elnémetesedése egyik eszköz volt, amelynek 
segítségével a parazita lelkiismeretlen magyar uralkodó osztály 
kétszer is katasztrófába vitte Magyarországot. Ez kétségtelen. A 
kérdés csak az, következik-e ebből az a kötelezettség, amelyet Szabó 
Dezső fölvet, hogy eleve és teljes egészében el kell vetni az egész 
német kultúrát?" 

Jánoska ezúttal is megállapította, hogy a háború előtti hivatalos 
magyar kultúra mellett Lukács is elnémetesedett. Az , egyik eszköz" 


különösen bántotta a szemét, legszívesebben aláhúzta volna 
pirossal. De a sárgára vénült papír tiszteletet parancsolt. Különben 
is, Lukács György 1946 márciusában írta ezt, alig egy évvel azután, 
hogy a németeket a szovjet (ukrán? belorusz? tatár?) katonasereg 
kiszorította a hazából. Akkoriban a német szó másként csöngött. 
Kongott. Dübörgött, mint a masírozó csizmák. 

Mester kollega, ezt a szart tanulmányozza? —- Strényi 
professzor, akár egy villanypózna, mely még fogyókúrázik is. Ő 
fölállt. Mester János és Lukács György, ez igazán formidábilis! — 
Strényi professzor betuszkolta az irodájába. Jánoska úgy csüccsent a 
fekete műbőr borítású kanapé szélére (már biztos, hogy másnapra 
virradóra jönnek a pattanások), mint egy elsőáldozós kislány. 

Gondolt valaha arra, kedves kollega, hogy Vilmosra változtassa 
a nevét? - Strényi professzorból kibuggyant a hahota. 

Wilhelm Meister tanulóévet. 

Na jó, volna a kollega úr számára egy ajánlatom! — a professzor 
a dohányzóasztalra helyezte a két tenyerét, mintha zongorázna. A 
hatásszünet alatt Jánoska szíve dobszólót kalapált. Arról volna szó, 
hogy a kollega úr épp olyan fontos és elfoglalt ember, mint 
jómagam, hallom, ősszel is Berlinbe megy egy hónapra, nyilván 
szüksége lehet egy dzsi pi eszre, szívesen hozzásegítem! — közelebb 
hajolt. Jánoska megnyalta a szája szélét, leplezvén tökéletes 
tanácstalanságát. Nem értette pontosan a három szótagot, vagyis 
azt, amire nyilván szüksége lehet. Strényi professzor a belső 
zsebéből az asztalra helyezte a cuccot. Zsebszámológépre 
emlékeztetett. Kihúzott belőle egy fekete pálcikát, azzal ütögette a 
képernyőt, mely alatt a parányi tasztatúrát mintha Sanyika és Jucika 
ujjaihoz méretezték volna. 

Jánoska kékülő arcbőrrel hallgatta, miként jegyzetelhet, 
telefonálhat, internetezhet, tájékozódhat vele, hogyan írhat kézzel a 
monitorra, amit a ketyere automatikusan átváltoztat gépelt 


szöveggé, mely azután egy drót segítségével a számítógépbe 
juttatható, föltéve, hogy mindenekelőtt írásmintát ad neki az ember. 
Ez aztán tényleg grossartig! -— összegezte Strényi professzor, 
tökéletes szászországi kiejtéssel raccsolva. Imádott német szavakat 
keverni a beszédébe, a katedrán épp úgy, mint baráti körben. 
Fiatalabb korában azt terjesztették róla, hogy a szeretőjének az 
ágyban német instrukciókat súg a fülébe. E híresztelés alól kihúzta 
a szőnyeget a szerető - az előző titkárnő -— korai halála. A 
továbbiakban úgy adták szájról szájra: A feleségének az ágyban auf 
Dajcs. Sajátságos, hogy a feleség vagy tíz évvel volt fiatalabb a 
szeretőnél. 

Istenem, ajándékba kapok egy dzsí pi eszt Strényi 
professzortól... ki fogja ezt nekem elhinni? A prof közben témát 
váltott, panaszolta, mekkora a kupleráj az egyetemen. A most 
bevezetett bolognai rendszer még nem működik, a régi szisztéma 
már nem. Kár, hogy nincs többé felvételi, elgépiesedik az egész, az 
emelt szintű érettségi alapján a hozott pontokkal jutnak ide a kis 
idétlenek (az elsősöket hívta így). Aki hozzánk akar jönni, az a 
germán nyelvek bejáratot választja a nyolcból, csak később 
szakosodhat, miért éppen bejárat, micsoda szamárság, biztos 
angolból fordították, majdnem mindent angolból fordítanak... 
figyelsz te egyáltalán? — ha dühbe gurult, mindenkit tegezett. 
Jánoska az éles hangra összerezzent, persze, figyelek, csak az, hogy 
még tanulom a bolognai rendszert. .. én nem vagyok státuszban. 

Úgy hallgatott el, mint aki arra számít, állásajánlatot kap a 
germanisztika legfőbb urától és parancsolójától. A dzsí pi esz mellé. 
Vagy akár helyette — nehezen tudta elképzelni, hogy valaha is 
szüksége lenne rá. Mindegy, ajándék dzsíi pi esznek ne nézd a fogát. 
Strényi a kezébe nyomta a gépecskét, s rászorította Jánoska ujjait: 
Használja egészséggel. 


Azért ez nagyon szép tőle. Jánoska már nyitotta az ajtót, 
idétlenül hajlongva, mint egy rossz színész, amikor a professzor 
utána szólt: Mikor hozza a pénzt? Milyen pénzt? Igaza van, még 
meg sem alkudtunk, a bolti ára százötven plusz áfa, én egyetemi 
tanári kedvezménnyel vettem, százhúszért, odaadom kilencvenért! 
még nincs másfél éves! igazán nagyvonalú vagyok, ugye? 

Jánoska ekkor a kicsi szögletes tárgyat tiszta erőből az 
öregember pofájába vágja, épp az  orrnyereg és a 
szemöldökboltozatok találkozási pontjába, mindkét szemét telibe 
találja, csorognak lefelé az arcán, a pillák egy részét is tartalmazva. 
Valójában szolgálatkész vigyorral bólogatott, igen, most 
nagyvonalú volt a professzor úr. Máskor nem? - Strényi, 
szemrehányón. De... mindig. 

Sokáig —— habozott, —— beszámoljon-e Alexának, hogy 
kilencvenezerért szert tett a miniszámítógépre, mely szükség esetén 
jegyzetelésre és telefonálásra is alkalmas, a lényeg azonban a dzsíi pi 
esz, melynek folytán ő, Jánoska, soha többé nem téved el. 
Természetesen beszámolt. A felesége hangja szoprán fölé siklott: 
Mester János, te hülye vagy! de nem kicsit! rád sózta ezt a használt 
vackot, amire semmi szükséged, és puszta szervilizmusból nincs 
bátorságod visszautasítani??? 

Ez nagyon fájt. Éppen azért, mert volt benne valami. Az 
igazság. 

Értékelte, hogy Alexa az ügy anyagi vetületét szóba se hozta. 
Pedig a kilencvenezer nagyon fog hiányozni a tomboló nyár kellős 
közepén, amikor lassabban és ritkábban folydogálnak a számlára a 
bevételek. Jánoska a szobájának kinevezett lyukban búslakodott. 
Eredetileg étkezőnek szánta a szovjet tervező, ám normális méretű 
ebédlőasztal csak székek nélkül fért be, úgy nem az igazi. Ehet 
persze az ember állva... sokszor eszik is, a szovjet építész a rohanó 
életmódra kalkulálhatott. 


Kíváncsi volnék, ha Alexa iskolaigazgatója tesz hasonló 
ajánlatot, Alexa vajon mit csinál? — beharapta az ajkát. Erre aligha 
lehetsz kíváncsi, pontosan tudod, Alexa simán nemet mond, végső 
esetben tiszta erőből a szeme közé vágja annak a kikent-kifent 
libának, épp az orrnyereg és a szemöldökboltozatok közé, még 
szerencse, ha nem trafálja mindkét szemét telibe, így a helyükön 
maradhatnak, a pillákkal együtt. Alexa bátor, te meg gyáva vagy. 

Idekívánkozik egy kitérő a bizonytalan jövőbe, mely ugyan 
fölrúgja a hagyományos regényírás rendjét — de mégis. Jelen fejezet 
2006 szeptemberében játszódik, s minthogy nem sokra rá íródik, 
aligha kerülhet a szövegbe ennél későbbi esemény. TIegyünk 
kivételt. — Strényi  — professzort — 2009-ben akarata ellenére 
nyugdíjazzák. Halálra sértődik, többé be se teszi a lábát az 
egyetemre. Utolsó nagy munkáját óhajtja tető alá hozni, amelyet 
Goethe valamennyi szerelméről ír. Hosszú évek óta gyűjti hozzá az 
anyagot. A pontos cím az lehetne: Valamennyi nő, akit Johann 
Wolfgang von Goethe megkapott vagy megkívánt — a szám, s ezt 
Strényi professzor két évtizede hangoztatja, száz (plusz-mínusz 
kevés). 

Dr Mester Jánosnak van köze ehhez a szakmunkához. Egy 
korai tanulmánya - A Levetzow család és Goethe — megjelenése 
után a professzor fölhívatta a titkárnőjével, üzente, gratulál. Azt 
nem üzente, hogy Jánoska szövegét csekély húzásokkal és 
változtatásokkal beemeli a következő publikációjába, mely egy 
német szakfolyóiratban jelent meg. Jánoska nem tiltakozott, 
minthogy az egyik lábjegyzet így szólt: Lásd J. Mester: A Levetzow 
család és Goethe [ITK, Bp., 1984/II. pp 32-38.]. Íme a bizonyság 
isten és ember előtt. Ha bárki ezen említés nyomán belelapozna az ő 
írásába, Strényi professzor plagizálása nyomban lelepleződne. 
Minthogy ilyen veszély nincs, Strényi nyugodtan kifizethette 
Mester Jánost e lábjegyzettel — adott neki egy tételt a hivatkozási 


listájához. Márpedig a hivatkozási lista sokat nyom a latban a 
kutatók megítélésekor, azon belül is kitüntetett figyelmet élveznek a 
külföldi szaklapbeli említések. 

Strényi professzor sajnálatos módon nem érheti meg a 
főművének szánt — végül Goethe és a női nem (Goethe und das 
weibliche Geschlecht) címmel kiadott — könyve megjelenését. A 
befejezetlen kéziratot dr Mester János rendezte sajtó alá. Rossz 
szájízzel. Egyrészt, mert A Levetzow család és Goethe szövege [a 
forrás és a szerző megjelölése nélkül] a főműben is szerepel, 
gyakorlatilag változtatás nélkül, önálló fejezetként. Másodszor, 
mert az ő Goethe összes románca című, hasonló témájú kötete — 
amelynek anyagát az egy hónapos berlini ösztöndíja alatt szedte 
össze 2006 szeptemberében - kevés figyelmet kapott. A professzor 
úr posztumusz műve viszont kétségkívül tarolt. Jánoska megint 
háttérbe szorult. Széllel szemben kár pisilni. 

Dr Strényi temetése után az özvegye, Ilonka, a kripta 
hangulatú belbudai lakásra invitálja Jánoskát, egy jó kávéra, mint 
mondta. Kisírja magát a férfi vállán, majd két tucat Goethével 
kapcsolatos szakkönyvet sóz rá, az eredeti beszerzési ár 
(számlákkal igazolta) hatvan százalékáért. Ugyanez volt az arány a 
dzsí pí esznél, gondolja Jánoska búsan. Ez valami családi 
hagyomány. 

Jánoska bambán rááll az üzletre, pedig úgy érzi, Strényi 
professzor teli szájjal kacag rajta. Ugyanúgy készpénzben viszi az 
ellenértéket a rákövetkező héten, mint Strényi titkárnőjének a dzsíi 
pi eszért. A könyvcsomó felével már rendelkezik, a másik felére 
semmi szüksége, elavultak. Végül antikváriumba cipeli őket, 
harmadukat beveszik - a beszerzési ár húsz százalékáért —, a többit 
nem. 

Térjünk vissza oda, ahol és amikor Jánoska végre áttekert a 
kereszteződésen, kissé a bringa nyerge fölé magasodva. Elhagyta a 


Mollstrasse és a Prenzlauer Allee találkozását, gurult az egyre 
jobban lejtő járdaszéli kerékpárúton az Alex felé. Látni akarta a 
Világórát. Kiszámolta, mikor mutatták meg neki az Oktober- 
Klubosok. Te jó isten... hatvanhétben! mintegy negyven éve. Azért 
az mégiscsak tűrhetetlen, hogy vannak dolgok, amelyek NEGYVEN 
éve történtek, itt, Berlinben, s én kristálytisztán emlékszem rájuk. A 
fene egye meg. Hogyan múlhatott el ennyi időm, jóformán anélkül, 
hogy észrevettem volna? 

A biciklit gyorsította a lejtő ereje, Jánoska haja lobogott, füle 
suhogott, arca égett, s már tudta, az élete mellett is pontosan így 
suhant el. Hirtelen vette észre a tévétornyot a magasban, tehát itt az 
Alex, fékezett, kontra híján kézzel, alig sikerült megállnia s 
nyeregben maradnia a járda szegélyénél. Ha nem vigyázol, elütnek. 

Vesztegelt a piros lámpánál, fél tucat pedáltárssal együtt. 
Mellette az épület földszintjét dölyfös bankfiók foglalta el. A széles 
üvegfalat farmernadrágos lány mosta, rúdra esősített ablaktörlővel. 
Jánoska esküdni mert volna rá, hogy egy autóról szerelték le. 
Figyelme a lány fenekére összpontosult. Ahogyan hajlongott jobbra- 
balra, a póló és az öv között kilátszott a bőre, azon pedig a sötét 
ciráda, a mostanában divatos deréktetoválás. Jánoska olyan 
izgalomba jött, hogy elmulasztotta a zöldet. A lány hirtelen 
odafordult, rámosolygott. Jánoska erre nem számított, elöntötte a 
verejték. Most aztán? -— nem tudta, mi legyen a következő lépés. 

A lány lehajolt a vödréért — így még szélesebb sáv mutatkozott 
a hátsójából, a függőleges vágás teteje is előbukkant -—, s a 
kirakatüveg következő szakaszához lépett. Jánoska a lány hűlt 
helyén megpillantotta önmagát. Göthös alak, sötét keretű, az orrán 
picit ferdén nyugvó szemüveggel, örökké búbba tarajodó hajjal, 
melynek feketeségét az őszülés és a kopaszodás már tönkretette. 
Nyakában a kínai mintás selyemsál, melyhez a legforróbb nyárban 
is ragaszkodott. Feltűnő soványsága ellenére némi gömbpocak 


dudorodott elöl, a viharkabát a két alsó gomb között kis ívben 
szétnyílt, akár egy Íriss seb. Jézusom... rémesen nézek ki! — a 
következő zöldnél elmenekült a tükörképétől. 

Hamarosan az Alexander Platzra jutott, mely alig emlékeztetett 
hajdani önmagára. Fölvonulási terepnek látszott. Az autósok nem 
hajthattak át rajta ebből az irányból, táblák terelték a forgalmat 
jobbra, a Kaufhof és a CgzA áruházak mögé. Akkoriban ezek se 
voltak itt, ha mégis, másképp hívták őket. Jánoskának derengett egy 
felhőkarcolónak látszó, magas épület, amelyet a második vagy 
harmadik emelet táján széles  mozaiksáv ékesített, rajta 
emberfigurák. Haus der Lehrer, igen, Tanítók Háza, mintha 
mondták volna az  Oktober-Klubosok, hogy a pedagógus 
szakszervezet irodája. Hol van? 

Félkész betonkolosszusra bukkant, ideiglenes drótkerítések 
mögött, mely a tábla szerint üzletközpont lesz, ALEXA néven. 
Jánoska majd leesett a bringáról. 

Alexa, Alexa, Alexa! — rátört a magány, csípős szaggal, 
melyben önnön verejtéke sűrű illatára ismert. Mit keresek ebben a 
városban, ahol mindenki németül beszél, de senki nem szeret? 
Megkékülök itt egy teljes hónap alatt, amelyből eddig mindössze 
három nap telt el, inkább kettő és fél, pedig olyan, mintha hetek óta 
időznék a Prenzlauer Bergben. Állítólag ez most az egyik 
legsikkesebb kerület, közel az Alexhez, a volt Kelet-Berlin 
főteréhez. Mi olyan sikkes benne? A lerobbant házak? Az 
összevissza utcák? A ramaty kávéházak? Némelyikben rendes 
ülőhelyek sincsenek, régi autóbuszokból kiszuperált műbőrözött 
padok foszladoznak előttük a járdán, lóg a belük. Az én belem is 
lóg. Miért nincs velem Alexa? Miért nincsenek itt a zsebibabák? 

Gőte János Farkas persze veled van. 

Az velem... - még soha nem gyűlölte ennyire a 
költőfejedelmet. Annak nem volt problémája a magánnyal. Egyetlen 


percre se maradt egyedül, csak ha ő kívánta. Strényi professzor 
kalkulációjából kiindulva leszögezhetjük, közel száz nő jutott neki. 
Amennyiben tizenhárom éves korától tekintjük szerelemkésznek -— 
és van okunk így vélni —, hetven esztendő alatt fogyasztotta el a 
rengeteg asszonyállatot és leánygyermeket. A kurva annyát! — 
Jánoska följajdult, neki mindössze 10 nő jutott, tíz, azaz TÍZ. Igaz, 
még nem vagyok nyolcvanhárom, csak ötvenhat, de ahogy így 
elnézem magam és a helyzetem, a listám aligha bővül számottevőn. 
Nem a mennyiség számít, hanem a minőség... Á, csak szerencsétlen 
lúzerek hivatkoznak erre. 

Innen már tolta a biciklit. A tatarozott tér túloldalán a hajdani 
Kongresszusi palota fehér kockája, tetején az üveg-vagy műanyag 
félgömbbel. Betűzött rajta a nap. A zászlók fölirata szerint most bcc 
a neve. Vagy 5cc? A betűgrafika így is, úgy is olvasható. Jánoska 
odament. Érdeklődött az épület előtt álldogáló, karót nyelt 
biztonsági őrtől. Berlin Conzert Centrum, mondta az, ünnepélyes 
hangon. 

Jánoska már továbbkarikázott, amikor fölvetődött benne, hogy 
akkor bkz volna, hiszen a koncertet k-val, a centrumot Z-vel írják 
németül. Lehetséges magyarázat: itt is tombol az anglománia, 
következésképp Berlin Concert Centre. Vagy Center? 

A Világóra, hölgyeim és uraim! — lefékezett. A széles, témmel 
borított betonhengernek támasztotta a bringát. Összecsattintotta a 
hátsó kerék automata bilincsét, lerántva a kallantyút. Mire az a pici 
fémpöcök, amelyet bele kellett dugni a résbe, ha ki akarta nyitni, 
lehullott a kövezetre, fémes pendüléssel, majd beesett a ftémrácson 
át a csatornába. Jánoska fennhangon káromkodott. Hogy a francba 
fogok hazamenni? viszem a hátamon a bringát? mit fognak szólni 
Bogarték, a lakástulaj meg a felesége, amikor visszajönnek 
Olaszországból? az a meglepetés várja őket, hogy többé nem 
használhatják ezt a kerékpárt, hacsak nincs egy pótpöckük, de mért 


volna? a fene egye meg! ilyen is csak velem történhet! — a járda 
szélére zöttyent. Nézte a nadrág szárából előbukkanó bokáját. Hú, 
de göcsörtös. 

Nyúlt a viharkabát belső zsebébe, azzal a körvonalazatlan 
gondolattal, hogy telefonál — valakinek. De csak a dzsíi pí eszt hozta 
magával, a mobilt nem. Mindenesetre bekapcsolta. Ezzel is lehetne 
telefonálni, ha volna benne SIM kártya. Újratervezés! — az unalomig 
ismert női hang. Az biztos... most tényleg új terv kell! — utóbbiról 
Jánoska azt hitte, gondolja. Pedig kimondhatta. Válaszul valaki, 
ugyancsak magyarul: Mit tehetek érted, Mester János?! 

Kese hajú, sörtebajszos férfi állt mellette a járdán, kifogástalan 
fehér szmokingban. Jöjjél Mester János, kapsz nálunk egy 
méregerős olasz kávét, és elmeséled! — a férfi nyújtotta a kezét. 
Jánoska azt hitte, bemutatkozik, ám az illető határozott rántással 
fölhúzta, terelte a nyitott teraszú kávéházba. Útközben leporolgatta 
Jánoska nadrágját az asztalkendővel. Ő bárgyú vigyorral foglalt 
helyet a nádfonatú karosszékben: És ma... te mit keresel itt? Pénzt, 
jóval többet, mint otthon tudnák! 

Jánoska a nákozástól összerezzent. Szokásával ellentétben nem 
igazította helyre. Hallgatta a magyar pincér -— Robi — beszámolóját, 
miként is került Kapuvárról ide, az Alexander Hofba, 2000-ben, 
közvetlenül a válása után. Odahaza képtelen volt megélni, 
szerencsére az anyja révén ő német, így az állampolgárság hamar 
elintéződött. Mester Jánost a középiskolából ismeri, kettővel járt 
alatta, a cébe. Jánoska nem emlékezett rá, azt hazudta, hogy igen. 
Megkapta a méregerős olasz kávét, melytől a szíve zörömbölésbe 
kezdett, akár egy földhöz vágott vekker. Ki tudja, mért hiszi 
mindenki, hogy aki magyar, az méregerős olasz kávét akar. Az 
olaszok sem isznak magyart. 

Elmondta a problémáját, sejtvén, Robi nem képes orvosolni. A 
pincér bólogatott: Az a javaslatom, üldögéljél még egy kicsit a 


teraszon, napozzál, Mester János, addigra befut Vajda Vili, rá 
emlékszel? velem járt a cébe, ő a megoldás kulcsa! Jánoska megörült 
a hírnek, Vajda Vili a barátom, mondta kissé gőgösen. Akkor máris 
van egy közös barátunk! - Robi. 

A drága Vajda Vili... Jánoska még sose hallott tőle Robiról. Jaj, 
de jó. Vili szokott segíteni, tényleg. 

Amikor Vili végre megjött, Robi szertartásosan mutatta be: Íme 
a gimnázium kis tudósa, örökös kémia-és fizikaszertáros, legutóbb 
a Központi Kémiai Kutató Intézet munkatársa! Jánoska bólogatott, 
szevasz öreg! — összeölelkeztek. Robi, árnyalatnyi csalódással: Ti 
ilyen jóban vagytok? 

Ilyen jóban vagyunk. 

A Bajzában ritkán beszélgettek, Vajda Vili kettővel alatta járt, az 
ember általában nem barátkozik fiatalabbakkal a gimiben. Jánoska 
az érettségi után egy darabig nem látta. A Novhét téren botlottak 
egymásba. le tulképp mivel foglalkozol? -— Jánoska. Kristályt 
növesztek! - Vajda Vili. Kevéssel később ismét véletlenül 
találkoztak, ezúttal a Centrál önkiszolgáló étteremben. Vajda Vili 
változatlanul úgy nézett ki, mint a gimnáziumban. Mivel 
foglalkozol mostanság? Kristályt növesztek. Még mindig ugyanazt? 
Igen. Legközelebb Vajda Vili félszeg mosollyal vallotta be, hogy 
változatlanul növeszti, azt a bizonyosat. Tudod, ezek lassan nőnek. 

Itt is kristályt növesztesz? — Jánoska, Berlinben, akár egy régi 
dal refrénjét, noha tudta a választ. Persze! — Vili. De azért most már 
egy másikat, ugye? Sajnos... a régi ott maradt a Kákákái labor 
romjai alatt. Jánoska örült, hogy Vajda Vili még mindig kristályt 
növeszt. Kell valami állandóság. Attól tartott, a kapitalizmus 
farkastörvényei közt át kellett nyergelnie, s a bankszakmában vagy 
más jobban fizető foglalkozásban kamatoztatja pengeéles agyát. 
Szerencsére a kristályszerkezetek vizsgálata a NATO fegyveres 
erőknek is fontos, így Vajda Vili egy harcászati laboratóriumban 


vendégszerepelt, . valamelyik német alapítvány nagylelkű 
támogatásának köszönhetően. Munkájáról további részleteket nem 
árulhatott el. Jánoska kicsit irigyelte. Jó érzés lehet kristályt 
növeszteni, különösen, ha az ember biztos abban, hogy előbb-utóbb 
okvetlenül kezébe veheti s a napsugarak felé tarthatja az 
eredményt. 

Jánoska gyanította, Vilinek lövése sincs a csatornába hullajtott 
fémpöcökkel kapcsolatban, így szóba se hozta. Robi pincér annál 
inkább. Vajda Vili bólogatott, úgy vélem, erre van megoldásom, 
mindjárt jövök! - eliramodott a saját biciklijéhez, melyet az 
ideiglenes drótkerítéshez rögzített egy műanyag csőbe bújtatott 
lánccal. Kétoldalt fekete nyeregtáskák lógtak a hátsó kerékre. Az 
innensőből vette ki a zöld nejlonzacskót, melyet olyasfajta 
mustárszínű gumi zárt le, amilyet iratok  egybentartására 
használnak ebben az országban. Spárgagombolyag került elő, a 
végén dróthoroggal. Tudod, egyszer a slusszkulccsal jártam úgy, 
mint te, akkor készítettem ezt a segédeszközt, már sokaknak 
segítettem vele, remélem, van azon a fémpöckön egy lyuk, mert 
akkor gyerekjáték! 

Aggódva figyelte, miként ereszti le Vajda Vili a zsineget a 
horoggal a rácson át, s húzza föl magabiztosan a fémpöcköt - 
természetesen volt rajta lyuk. Papír zsebkendővel tisztára törölgette, 
mielőtt átadta: Ilessék, használd egészséggel! Jánoska hálálkodott. 
Visszaültek a nádfonatú karosszékekbe. Jánoska kérte, hadd 
egyenlítse ki ő a számlát. Arra aligha lesz módod, Robi nem engedi, 
hogy magyarok fizessenek itt, imádja adni a bankot. Jánoska a 
markába zárta a becses kis ftémdarabot: Akkor hogyan róhatnám le 
a hálámat? Vili eltűnődött, sehogy... illetve... időnként töltsed 
velem az estét... pont az van, hogy válunk, Lujzika nem is hajlandó 
kijönni, magánál tartja a srácokat túszként, olyan egyedül vagyok 


ebben a kurva nagy Berlinben, mint a kisujjam... - a 
kristálynövesztő sírva fakadt. 

Robi olyan mozdulattal adta át neki a damasztszalvétát, hogy 
Jánoskának világossá vált, nem először. Mi a teendő, ha 
embertársunk - jóbarátunk — zokog? Nagyjából te is ebben a 
cipőben jársz... járhatsz, ha nem sikerül kikászálódnotok a 
házassági válságból. Eszébe jutott Budapest, a békásmegyeri lakás, 
Sanyika és Jucika... Robi odasúgta neki, van úgy, hogy rájön, ne 
törődj vele, tudod, nem bírja a németeket. 

Jánoska próbált nem törődni a kristálynövesztővel, aki azért 
sírt, mert nem bírta a németeket. Vagy mert elhagyta az asszony, és 
hiányoznak neki a gyerekei. Jánoska is sírva fakadt. Mi a rosseb lesz 
velem? most mintha én se bírnám a németeket! mert én is olyan 
egyedül vagyok! - rázkódott a válla. Robi hozott neki egy tiszta 
asztalkendőt. Ha nem hagyjátok abba, de rögtön, én is bőgni fogok! 
- mutatóujját fenyegetőn a magasba döfte. Ekkor azonban 
zúgolódni kezdtek más asztaloknál az elhanyagolt német vendégek. 
Schuldigung! -— Robi tovalendült a két síró magyartól. Sebesen 
fölszolgált, számlát készített, készpénzt vett át, hitelkártyát 
ügyintézett, hajlongott. Kisvártatva újra ott állt fölöttük: Nehogy azt 
higgyétek, hogy nekem könnyebb, a válásom után jöttem ide ki... — 
a szeme harmatosodott. Nehogy sírjál nekem, ripakodott rá Vajda 
Vili, amikor szolgálatban vagy! 

A pincér biccentett, magukra hagyta őket. A munka nemesít, 
dünnyögte a  kristálynövesztő.  Jóízűen  beletrombitált az 
asztalkendőbe. Jánoska vonakodva bár, de követte a példát. És te 
mit keresel Berlinben? — Vajda Vili. Én, kérlek szépen... nem mit, 
hanem kit, Johann Wolfgang Goethe miatt vagyok itt, írom a 
könyvem, az lesz a címe, hogy Goethe összes románca. Az klassz! — 
Vajda Vili, kevés meggyőződéssel. 


Jánoska hirtelen maga sem értette, mi abban a klassz. Ki a túrót 
érdekel, hogy személyesen bejárta-e valamennyi várost és falut, 
ahol a költőfejedelem időzött. Egy német kolléga szerint ezerre 
saccolható a települések száma, ahol Goethe megfordult, ennyi 
emléktábla vagy szobor volna állítható néki ezen az alapon. Akad is 
vagy ötszáz az egybesült országban. Nagy ország, nagy főhajtás. 

Elvesztegetted az életed javát Gőtével, és most már késő, 
semmi máshoz nem értesz. Ialán őhozzá se. Mindegy, nincs sok 
hátra a nyugdíjig. (Vagy a halálig. Ez túl melodramatikusan 
hangzott — gondolatban kihúzta.) Látta, Robi még mindig hüppög, 
visszaadta neki az asztalkendőt, a tiszta oldalát fordítva feléje. 
Várta, hogy a pincér is beletrombitáljon, erre azonban nem került 
SOT. 

Vajda Vili búcsúzkodott: Nagyon jó volt veletek, lányok, 
vigyázzatok magatokra! - elkacsázott az U-Bahn megálló felé. Robi 
biccentett: Szórakozott professzor... megint ittfelejti a bicaját! 
Igen... fizetek, dünnyögte Jánoska gépiesen. Robi hozta a számlát. 

Úgy látszik, én mégse vagyok magyar, gondolta, amint 
előkotorta a bankjegyeket. Komoly borravalót adott, hátha ettől 
Robi megvigasztalódik. Már a biciklin ült, amikor bődült egy 
csöndeset: Engem ki próbál vigasztalni? 

Bekapcsolta a dzsi pí eszt (halkra állítva), hogy a legrövidebb 
úton hazavezesse. 

Újratervezés. 


IV. 


Ha az embernek keletnémet az anyósa, súlyosak a 
mellékhatások. Például: útközben kell ünnepelni a  25-ik 
születésnapomat. Kurvaélet. Irabanttal elvezetni Gerába kemény. 
Pláne hogy Zsuzsinak örökké pisilnie kell. Úgy másfél óránként. 
Szegény Zsuzsi, nincs szerencséje — az  anyagcseréjével. 
Vécépapírtekercs nélkül egy lépést se tehet. Ha rájön a kakilhatnék, 
másfél percen belül toalettet kell találni. És akkor Trabanton 
Gerába, ami két nap. Át Csehszlovákián, annak pedig sosem akar 
vége szakadni. A nemzetközi főút néhol a Havlicska néni 
konyhakertjén át vezet, néhol olyan keskeny, mint egy falusi utca. 
Aztán a határtól még jó sokat kell autózni az NDK-ban. 

Szülőhazájába a Trabantot. Biztos örül. 

Zsuzsi imád neveket adni a tárgyaknak. A kocsinkat Foxinak 
hívja. Két okból. Egyrészt piszkos fehér, ismeretlen eredetű barna 
foltokkal. Használtan vettük, már rajta voltak, az eladó azt mondta, 
ő is így kapta az elődjétől. Másrészt az ülés annyira kopott, hogy 
fölállnak rajta a cérnadarabok, ergo drótszőrű. Zsuzsi mustársárga 
huzatot varrt a két első ülésre, nem mondanám, hogy illene a kocsi 
színéhez. Sebaj. 

Én a tárgyakat használom, de nem ruházom föl emberi 
tulajdonságokkal. ID 75-25. Az ID azt jelenti, IDŐS. Egyébként sem 
értem, miért gondolja Zsuzsi, hogy az autónk kutyára hasonlít. A 
kutyák hűségesek, és nem hagynak cserben. ID 75-25 olyan, mint 
egy nő, akinek megjött. Szeszélyes. Megbízhatatlan. Olykor letörik, 
mint a bili füle. 

Ha mégis emberi nevet adnék egy Trabantnak, az csakis 
Jolanda volna. De Zsuzsi a fejemhez vagdosná az NDK 


tányérkészletet, amit nászajándékba kaptunk a faterjától. Voltam 
olyan hülye, és elmeséltem neki a korábbi szerelmeimet. 
Részletesebben Forró Fruzsinát és Jolanda Irabandtot. Bármilyen 
furcsa, mind a kettőre őrült féltékeny, visszamenőleg. Micsoda 
baromság. Vajda Vili szerint hülye vagyok, ha ezen csodálkozom. 
Minden nő féltékeny, ez az alapeset. Legalábbis azok a nők, akiket ő 
feleségül vesz. Meg azok, akiket nem. Már a második házasságánál 
tart. Ahogy elnézem, ez se tart sokáig. Vili mindent megtesz, amit 
csak lehet, hogy ne a felesége kedvébe járjon. A saját kedve 
fontosabb neki. 

Az ember nyugtalankodhat, amikor nekivág az országútnak 
egy Irabant 601-essel, pláne olyan viharverttel, mint ID 75-25. Tuti, 
hogy egyszer-kétszer lerohad. Vinni kell megszakító alaplapot. Új 
gyertyákat. — Ékszíjat. Tartalék — benzint — marmonkannában. 
Műanyagkanna nem jó, tiltja a rendőrség, el is vehetik a határon. A 
főveszély az egyhengerezés. A TIrabantnak két hengere van 
összvissz, ha az egyik leáll, nem húz a motor. Harminccal megy, 
míg le nem fullad végleg. 

Amikor ID 75-25 először egyhengerezett, épp a Balatonról 
jöttünk föl. Vasárnap délután. Budapest felé egyirányúsították mind 
a két sávot. A túlsó szelvényt, hogy rendes autópálya legyen, még 
építik. Júliusra ígérik, hiszem, ha látom. Sokat járunk hétvégén 
Zsuzsi barátnőjéhez, aki a tejtestvére volt, a szüleinek van egy 
faháza Kenesén. Székesfehérvár tájékán indult az egyhengerezés. 
Átkozódtam. Zsuzsi ilyenkor megijed, azt hiszi, az út szélén kell 
éjszakáznunk, először őt kell nyugtatnom, csak aztán 
foglalkozhatom a problémával. Megálltam a padkán, fölnyitottam a 
motorháztetőt. Az Így gondozd a Trabantodat! című szakmunka 
mindig a kesztyűtartóban van, arra az esetre, ha. Sok ilyen eset 
adódik ID 75-25-tel. Azt írta a könyv, ha egyhengerezik, akkor 1. 


tisztítsad ki a benzincsapot, 2. ellenőrizzed a gyertyákat, hátha 
beköpte. 

Ott volt a nagy fekete tank, alatta a benzincsap, ami 
elkoszolódhat. Követtem az Így gondozd a Trabantodat! utasításait. 
Megkértem Zsuzsit, hajoljon le, zárja az anyósülésnél a műszerfal 
alatt a kis kallantyút. Belebuktam a motortérbe, lecsavartam a 
kupakot, kitisztítottam a szűrőt, majd visszacsavartam. Egyszer már 
megesett, hogy nem figyeltem, félrecsavartam, lassan elfolyt a 
benzin. Van teendő bőven egy ilyen Trabanttal. 

Megtaláltam a két gyertyát a fénykép alapján. Azt írta a 
szakember, hogy amelyik nem működik, azt tisztítsam meg 
drótkefével, ha akkor se jó, cseréljem ki. Az egyik gyertya hideg 
volt, a másik forró, megégette a kezem. Gondoltam, ha a 
villanykapcsoló vagy a konnektor melegszik, az baj. Biztos a 
gyertyával is így van. Kicseréltem a forrót. A rohadék ID 75-25 
tovább  egyhengerezett. Zsuzsi rémüldözött, álljunk meg, 
integessünk, — hátha valaki segít. Nem törődtem vele, 
elvánszorogtam a következő benzinkútig. Egy testes ipsze állt ott, 
piros ÁFOR kezeslábasban. Panaszoltam neki, hogy mi történt. 
Olyan megvetően nézett, ahogyan szegény apám szokott volt. Azt 
mondta: Cserélje ki a másikat, fiatalember! Ő persze tudta, hogy 
amelyik gyertya működik és szikrát ad, az tűzforró. 

Az Így gondozd a Trabantodat!-ban erről egy szót sem írt a 
szakember. Föltételezte, olyan hülye nincs, akinek még ezt is el 
kellene magyarázni. Az a baj a szakemberekkel, hogy nem értik, mit 
nem értünk mi, laikusok. 

Azóta már kiokosodtam a szervizben meg más trabantosoktól. 
Körültekintően beraktam a csomagtartóba mindent, ami kellhet. 
Még pumpám is van, pedig az autógumit nem gyerekjáték fölfújni 
kézzel. Beszereztem egy - alakú kulcsot, ami aranyat ér kerékcsere 
alkalmával. Két elemlámpát tartok, hátha az egyikben kifogy az 


elem. Így élünk mi, Trabant-tulajdonosok. Csupa kaland az életünk. 
Mindenesetre a Trabantot nem arra gyártották, hogy a Budapest- 
Gera távot megtegye. Kétszer, tizennégy napon belül. Amikor 
kitaláltam, hogy a húsvéti szünetre utazzunk el valahova, nem épp 
Gera járt az eszemben. Mátraházára gondoltam. Annyira szeretem a 
hegyeket. Zsuzsi inkább a Balatont, persze nem tavasszal, s nem 
amikor úgy zuhog, mintha ősz volna. 

Ünnepi ebédet rendezett a keletnémet anyósom, a férje 
születésnapjára. Ezek azok az ebédek, amiket akkor sem élvezne az 
ember, ha értékelhető abrakot szolgálna föl. De Hannelore úgy főz, 
mintha valamennyien diétáznánk. Az apósom, Pataricza Mihály, 
egész életében a Földművelésügyi Minisztériumban dolgozott, mint 
az erdők tudora. Az ő apjának megszámlálhatatlan hektár fenyvese 
és tölgyese volt Erdélyben, persze mind elvették tőle a háború után, 
akkor költöztek át Kiskunhalasra. Családi ebédeken végig kell 
hallgatni, hogy Magyarországon nem a megfelelő tűlevelűeket 
telepítik, továbbá túl kevés a tölgyes, márpedig a tölgy az 
erdőgazdálkodás alfája és ómegája. Ettől az alfától és ómegától 
hülyét kapok. 

Hannelore centire kiszámolja az abrakot. Ahányan vagyunk, 
annyi szelet hús lesz a tálban. Egy szelet nem nagyobb, mint a libi 
csoki, hajszálvékony, agyonklopfolja. Az a mániája, hogy 
takarékoskodnia kell, mert ha majd a férje meghal, neki befellegzett, 
nincs sem állása, se keresete, kénytelen gyűjteni egy kis pénzt. 
Miféle állása volna, ha egyszer alig beszél magyarul? Hatvanötben 
házasodtak össze, másfél évre rá, hogy Zsuzsi mamája meghalt, 
azóta itt él Budapesten, de szinte egyetlen hibátlan mondatot se tud. 
Miért nem jutott eszébe soha, hogy beiratkozzék egy tanfolyamra? 
Ha azt akarja mondani, férfi, azt mondja, ipsze, sz-szel. Ha azt 
akarja mondani, nő, azt mondja, felessség, legalább három s-sel. Na, 
ez az én anyósom. 


Mikor megettük a babaadag gombalevest és a szelet , rántottás 
húsot"-ot, a fejenként egy-két darab főtt krumplival — vaj csak 
csipetnyi -, Hannelore bedobta, hallja, elutazunk, és hová? Velünk 
mindig németül társalog. A férje kétszáz szóval fejezi ki magát, a 
nyelvtani szabályokat lazán mellőzve. Még nem tudjuk, feleltem. 
Miért nem utazunk Németországba, megszállhatnánk az ő 
rokonainál, az apjáéknál Gerában, a nővérénél Lipcsében, a húgánál 
Kelet-Berlinben. Egyetlen porcikám se kívánta a Hannelore Familie 
Rundfahrtot, de mire megszólalhattam volna, Zsuzsi boldogan 
tapsikolt, jaj, de klassz, úgyis olyan rég látta az Omát és az Opát! 

Gyanítottam, hogy most sincs szó jótéteményről, ez előbb- 
utóbb kiderül. És persze, beröpült az ablakon a kelepcemadár. 
Tudniilik, ha már úgyis megyünk, el kéne vinnünk egy kisebb 
csomagot Gerába az öregeknek. Jó, rendben van. Lipcséből viszont 
haza kéne hoznunk egy szintén nem túl nagy csomagocskát. Az se 
baj, ha mégsem akarunk Lipcsébe menni, arról a kintiek 
gondoskodnak, hogy a pakk jusson el Gerába, mire odaérünk. 
Kelet-Berlinben is lett volna teendőnk, de azt nem vállaltam, annyit 
már nem bír az ID 75-25. 

Böngésztem az atlaszt, láttam, Jéna csak egy ugrás Gerától. 
Gotha és Georgenthal sincs messze. Vad volna, ha összefutnánk 
Jolandával. Netán Karin Wangolddal, őt talán meg sem ismerném. 

Zsuzsi alapossága levett a lábamról. Mellette az ember 
biztonságban érezheti magát. A táskája, mely inkább 
rongytarisznyára emlékeztetett, szóbeszéd tárgya lett a baráti 
körben. Zsuzsi táskájában minden van. Kezdjük ott, hogy egy fél 
gyógyszertár. Ha bárkinek orvosságra volt szüksége, Zsuzsi nagy 
valószínűséggel adhatott neki. Tartott magánál különböző méretű 
köröm-és bőrvágó ollókat. Papírzsepit. Vattát. Kötszert. Dezodort. 
Hintőport.  Sebbenzint.  Ragasztót. Szemcseppet.  Kézkrémet. 


Vécépapírt. Tampont, ami nem mindig kapható, de ő komoly 
készletekkel rendelkezett, a keletnémet rokonság révén. 

Utazáskor sajnos ennek az volt a következménye, hogy három 
bőrönd alatt sosem  úsztuk meg. Amióta ID 75-25 a 
rendelkezésünkre állt, Zsuzsi semmiféle cucckorlátozó kérést nem 
vett figyelembe: Micsoda hülyeség, arra van a kocsi, hogy vigye! 
Telepakolta a csomagtartót és a hátsó ülést. Követelte, hogy 
szerezzünk be tetőrácsot, s csak akkor vette le a napirendről, amikor 
megtudta, nemcsak a haladást lassítaná jelentős mértékben, de a 
benzinfogyasztást is növelné. 

Indulás előtt vagy két héttel látogatóba mentünk Ráthékhoz. 
Mióta az apámat és az anyámat elvesztettem, ők voltak az apa-és 
anyapótlék. Ha nem jelentkeztem, hívogattak telefonon. A Fillér 
utca alján laktak, abban a házban, mely úgy nézett ki, mintha késsel 
vágták volna le a csücskét. Velemkorú gyerekeik már kiröpültek. A 
professzor és a felesége külön dolgozószobát rendezett be, nagyon 
irigyeltem őket. Könnyű egy akkora lakásban. Nekem még sose 
jutott igazi dolgozószoba. Odahaza a hall volt az életterem, jobb 
híján. 

Előbb a mamám halt meg, a világ legrondább betegségében. 
Egy évre rá a papám, szívbajban, amit valamivel jobb megoldásnak 
találtam. Ott maradtam árván. Nem tudtam, hogyan leszek képes 
fenntartani a lakást. Ráthék azt javasolták, adjam el, már az emlékek 
miatt is, kezdjek új életet, szálljak be egy épülő társasházba. Csak 
azt nem mondták, hogy legalább háromszobásat válasszak. 
Mindegy, így legalább maradt egy kis pénzem. Rudi bácsi és 
Jolánka rengeteget segített. Volt olyan időszak az életemben, 
amikor heti háromszor töltöttem náluk az estét. Kaptam vacsorát, 
beszélgettünk. Rászoktam a cigarettára és a feketekávéra, mert 
Jolánka ezt a kettőt szerette a legjobban. Persze, csak Johann 
Wolfgang Goethe és Friedrich Schiller után. Rudi bácsi nem 


dohányzott, ő teniszezett. Miatta mentem le az UVATERV pályára. 
Ott is ragadtam. 

Angyalföldön, a Jász utcában épült az a társasház, Rudi bácsi 
egyik hajdani tanítványa segítségével sikerült megcsípnem. Nem 
volt egyszerű, tolongtak a vevők. Mikor végre átadták a lakásokat, 
már rég együtt voltunk Zsuzsival. Össze is házasodtunk. Körülbelül 
akkor, amikor az első átadási határidő lejárt. Albérleteztünk, míg 
végre-valahára, az ötödik határidőt betartották. Nagyjából. 

Másfél szobánk lett. Óriási boldogság volt a sajátunkba 
költözni. Akkor is, ha eleinte semmi nem működött. A vízcsap 
megrepedt, a gáztűzhely robbangatott, a biztosítékot már egy 
hajszárító is lecsapta. 

A félszobában aludtunk, a , nagy" szobában csináltunk minden 
mást. Én a konyhaasztalon tanultam, utolsó éves voltam, ott 
gépeltem, jegyzeteltem, ha kajálni akartunk, mindent be kellett 
vinnem a szekreterre. Azt az egy bútordarabot megtartottam. 

Zsuzsit Ráthék azonnal befogadták. Jolánka úgy pusmogott 
vele a konyhában, mintha régi barátnők volnának. Azt hiszem, 
Ráthék döntő szerepet játszottak abban, hogy összeházasodtunk. 
Meg abban is, hogy annak előtte fölvettek az egyetemre. Ugyan a 
német szak nem sikerült, hiába készített föl Jolánka. De magyar- 
pedagógiára csak becsusszantam fű alatt. Máig se tudom, szólt-e dr 
Ráth Rudolf az érdekemben, vagy csak addig lelkesített, míg 
valamivel magabiztosabban szóbeliztem. Lényeg a lényeg, ő hívott 
föl a jó hírrel, hogy benn vagyok, bár ez még hétpecsétes titok. 

Amikor a kelet-berlini dalfesztiválról hazajöttem, sokáig nem 
kerestem őket. Egy németórán a dr Farkas Jenőné azt kérdezte: Te 
honnan ismered a Starmüller Jolánt? Kicsodát? Nem esett le a 
tantusz, hogy a Ráth Jolánka az. Kezembe nyomott a Frufru egy 
cetlit, hívjad föl. Jolánka nagyon örült, amikor a sarki fülkéből 
telefonáltam neki, mielőbb látogassam meg őket, van számomra 


egy ajándéka. Zavarban voltam. Orosz krémessel, kávéval és nyers 
dióval indítottak. Dr Ráth Rudolf a hatalmas tenyerével törte fel a 
dió héját, hármasával nyomta össze, olyan könnyedén, mintha tojás 
volna. Gyakoroltam, nem nagyon ment, kivörösödött a bőr a 
kezemen. Mászott egy sovány kukac a tálcán, mutattam. 
Viszolyogtam. Rudi bácsi kinevetett, megragadta, bekapta. Dióíze 
van, mondta. Jolánka kacagott. Majdnem kidobtam a taccsot. 

Az ajándék az Eckermann volt. A Beszélgetések Goethével. 
Mert Weimarban, a nyári lakban ebből idézett Jolánka, amikor 
életünkben először találkoztunk. Jolandának németül is elmondta. 
Jolánka figyelmeztetett, ne higgyek el mindent, Johann Peter 
Eckermann ezt-azt kitalált. Sokszor csak utólag, emlékezetből tette 
papírra Goethével folytatott társalgásait. Néha pletykákat vett 
készpénznek, például hogy Schiller íróasztalának egyik fiókja teli 
volt rothadt almákkal, mert ő abból a szagból nyert ihletet az 
íráshoz. A könyvet a Művelt Nép adta ki, 1956-ban. Fordította 
Lányi Viktor. Szerkesztette és a bevezető tanulmányt írta Túróczi- 
Trostler József. Az elején azt fejtegette, hogy az irodalmi lángelmék 
általában az ifjúkor vagy a férfikor vagy az öregkor kapcsán válnak 
híressé. Byron, Puskin és Petőfi ifjúként, Dante, Shakespeare, Arany 
férfiként, Homérosz öregemberként él az emlékezetben. Johann 
Wolfgang Goethe azon kevesek közé tartozik, akiknek megadatott, 
hogy mind a három életkor költőjévé válhatott. Bizonyos mértékig e 
mondat hatására kezdtem hivatásszerűen érdeklődni Goethe iránt. 
Tehát áttételesen Jolánkának köszönhetően. 

Lenyűgözött, amikor irodalomról beszélt. Akkoriban én még a 
magyar költőkre esküdtem. József Attila, Kosztolányi, Radnóti. Meg 
a franciákra. Rimbaud, Verlaine, Apollinaire. Jolánka viszont a 
németekre. Goethe, Schiller, Heine. Adta kölcsön a versesköteteket, 
szinte tukmálta. Így vittem haza az ötkötetes Goethe-válogatottat, 
melyet a hatvanas évek elején adott ki az Európa, barna borítóban. 


Hetekig abban éltem. Amikor a végére értem, kezdtem újra. Az első 
kötet lett a bibliám. Dalok. Balladák. Elégiák. Isten és világ. Vegyes 
költemények.  Xéniák és  epigrammák.  Hozzáolvastam az 
Eckermannt. Megértettem, hogy ez a csodálatos ember legalább 
olyan teljes életet élt, mint amilyen teljes életművet hagyott ránk. 
Élet és Irodalom. (Olvasni kezdtem az ilyen című hetilapot.) Jelzem, 
az előszóban Halász Előd, akinek a nevét a német szótárakról 
ismertem, áperté kijelentette, hogy Goethe legnagyobb alkotása 
maga az élete. Örültem, hogy olyasmit gondoltam, mint a nagy 
germanista és szótárkészítő. Aki egyébként Jolánka baráti körébe 
tartozott. 

Élni kell tehát, sokat és tartalmasat, üzente Johann Wolfgang 
Goethe. Ezt a receptet használhatnám, gondoltam. Élni azért talán 
én is tudok. A többi csak ráadás. 

, Goethe objektíve több emberéletre valót élt át, s mindaz, amit 
átélt, mindaz, aminek akár szemlélője, akár részese volt, 
egyéniségét bontakoztatta ki, fejlesztette és gazdagította. Ebben: 
énje harmonikus és organikus kiteljesítésében volt életművész, és 
élete azért talán a legnagyobb műalkotása, mert részint engedte, 
hogy a valóság alakítsa és formálja egyéniségét (ebben egyedülálló 
felfogó, illetve felvevő képessége segítette), részint szüntelenül 
tevékenykedett: alkotott, formált, kutatott és irányított, élete a 
legaktívabb emberi életek egyike volt, kicsiben és nagyban 
egyaránt." Ezt fontos megállapításnak éreztem. Sokszor elolvastam. 
Meg is tanultam, pedig olyan bonyolult, mintha németül volna. 
Magvas. Csakúgy, mint a Halász Előd idézte versszak. 


Mindent megadnak a végtelen istenek 
kedvenceiknek egészen, 
minden végtelen örömöket, 

a végtelen kínt is egészen. 


Dr Ráthéknál sokszor volt gesztenyepüré, Jolánka ,,piré"-nek 
mondta. Van a közelben egy kis maszek cukrászda. Soha senkit 
nem láttam akkora élvezettel enni, mint Jolánkát, amikor a pirét 
kanalazta. Behunyta a szemét, s nem szerette, ha hozzá szólnak. 
Teljesen átadta magát az élvezetnek. 

Említettem Rudi bácsinak, hogy eltrabantolunk Gerába. 
Jolánka összecsapta a tenyerét, ők pedig Dzsordzsentálba mennek a 
húsvéti szünetre. Ó. Elvihetünk titeket, ajánlotta Zsuzsi. Rudi bácsi 
köszönte, de visszautasította, szerinte ő nem fér be egy Irabantba. 
Abban maradtunk, hogy esetleg meglátogatjuk őket. No, az nem jó 
ötlet, gondoltam én, már csak az hiányzik, hogy összefussunk 
Jolandával, s ha nem vele, akkor a szüleivel. Csöndes 
aknamunkával meghiúsítom ezt a kirándulást. Ha Zsuzsi valamit a 
fejébe vesz, nincs más megoldás, mint taktikázni, ügyeskedni. Nyilt 
ellentmondással csak még mélyebbre kalapálja az ember az adott 
dolgot, s ő annál szívósabban ragaszkodik hozzá. 

Zsuzsit az ELTE-klubban ismertem meg. Jártunk az Omega 
együtteshez. — Fölkértem. — Előbb csak táncoltunk. Aztán 
beszélgettünk. Hazakísértem. És így, lassan. Fokozatosan. De végül 
annál alaposabban. 

Sok jót tett velem. Amikor a szüleimnél kezdődtek a 
betegségek, elkísért a kórházba. Én annyira irtózom a 
klinikaszagtól, hogy néhányszor rosszul lettem, amikor bementem. 
Hívniuk kellett hozzám az ügyeletes orvost. Csináltam ezt az 
apámnál és az anyámnál is. A mama úgy megrémült, hogy 
odaugrott hozzám az ágyból, megfeledkezve az infúzióról, 
kitépődött a tű az alkarjából a leukoplaszttal együtt, spriccelt a vér. 
Bumm, elájultam, bevertem a kőpadlóba a fejem. 

Ha Zsuzsi velem volt, az valahogyan megnyugtatott. Szerintem 
ő pályát tévesztett, az isten is doktornak vagy ápolónőnek 


teremtette. Csak azért nem jelentkezett az orvosira, mert félt, hogy 
nem veszik föl, a reál tággyakból gyönge osztályzatokat kapott. 
Emiatt ment a jogra. Mondjuk így is dr lett, de jogi dr, ami nagy 
különbség. Dr Pataricza Zsuzsanna. Az volt az érzésem, bármi 
bajom lesz valaha, Zsuzsi ápolni fog. Ha jogi problémám adódik, 
professzionálisan megoldja. Mi kellhet még? 

Zsuzsi biztosra vette: gyönyörű szép gyerekeink születnek. Ő 
azt már kislánykorában elhatározta, hogy háromig meg sem áll, két 
fiút képzelt, s közibük egy kislányt. Az én fejemben egyáltalán nem 
volt gyerek. Gondoltam, gyereknek itt vagyunk mi ketten. 
Összekapaszkodtunk, hogy pótoljuk egymásnak a szüleinket. Az ő 
apja ugyan élt, de nem számíthatott rá. Semmit nem adott neki 
soha. Szeretetet a legkevésbé. 

Mindent elkövettünk. Mégse bírt teherbe esni az én kis 
feleségem. Aggódott. Szorongott. Idegeskedett. Én voltam a 
második az életében, nekem ő a harmadik vagy a negyedik. Attól 
függ, beleszámítjuk-e Karin Wangoldot. Vagyis azt a három 
másodpercet, amikor félig. Ha nem, akkor Jolanda Irabandt és 
Forró Fruzsina. Senki többet, harmadszor. 

Forró Fruzsina szeretett dugni, de mindig ő akart lenni fölül. 
Meglovagolt, elment, kész. Szíves örömest rávettem volna egyre- 
másra abból, amit Jolanda fölvillantott. De hogy fogjak hozzá? Mire 
fölbátorodtam annyira, hogy szóljak, Fruzsina már kidobott. Elment 
az ingyen fogászati rendelőbe, a Révai utcába, ahol végzős 
egyetemisták gyakorolnak mindenkin, aki bemerészkedik. Spec én 
is odajártam. És az egyik fogorvoshallgató azt mondta neki, hogy 
mielőtt betömné a bal alsó hármasát, szeretné tudni, találkozna-e 
vele randevú végett. 

Randevú végett, így mondta az a hülye ipsze. És Fruzsina azt 
felelte, szívesen. Amint leérettségizett, összeházasodtak. Most ő az 
asszisztense. Addig is utáltam a fogászokat. Azóta gyűlölöm. 


Zsuzsi az ágyban még szemérmesebb, mint Fruzsi volt. Ha 
csináljuk, szépen hanyatt fekszik, de vastag flanelpizsamáinak csak 
az alsóját húzza le. Sokáig el sem élvezett. Azt hazudta, hogy igen. 
Évekbe telt, mire bevallotta. Akkor már sikerült neki. Az is igaz, 
hogy én kezdetben nem tudtam, a férfi minél tovább kitart, annál 
nagyobb a nő esélye, hogy följusson a csúcsra. Szörnyen hülye 
voltam. Senki nem világosított föl. Végül valahogyan rájöttem. 
Kényszerítettem magam, hogy egészen másra gondoljak. 
Vadvirágos rétre. Munkahelyi nehézségekre. Ételekre. Pénzre. Ez jó 
iránynak bizonyult, bár sokszor túllőttem a célon, s váratlanul 
lekonyultam. Középút, arany középút, hölgyeim és uraim. 

Jaj, de utálom én a flanelpizsamát! Hiába, Zsuzsi ragaszkodik 
hozzá. Hogy ő fázós. Való igaz, a keze meg a lába mindig jéghideg. 
Én azért jöjjek tűzbe, ugye. Igyekeztem a lehető legmélyebbre 
küldeni kis csapatomat. Eredmény nem mutatkozott. Zsuzsinak 
mindig menetrendszerű pontossággal jött a havi érzése. Akkor 
aztán sírdogált. Toporzékolt. Verte a falat ököllel. Ment 
nőgyógyászhoz. Minden rendben, annyi gyereke lehet, amennyit 
akar. Hármat akarok, hajtogatta. Tudom, tudom, két fiú, s közibük 
egy kislány. Láttam, ha nem fogom be, szájon vág. Kotródtam. 

Miért gondolnék gyerekre, mikor még csak huszonöt éves 
vagyok, és olyan kevés jó jutott nekem. Utazni szeretnék, 
szórakozni, élvezni az életet. Könyvet írni, tudományos előmenetelt 
és tisztes állást akartam. Persze, ha besikeredik egy kiskrapek, 
nyilván imádni fogom. De énbennem még nem lobog az atyaság 
iránti vágy tüze! Nem is pislákol. Fontolgattam, hogyan adjam ezt 
Zsuzsi tudtára. Vártam a megfelelő alkalmat. 

Mikor nekivágtunk az országútnak Bratislava felé, akkor is épp 
biztosra vette, hogy terhes, örökké rám szólt, lassabban hajtsak, 
nehogy kirázódjék belőle az új élet. Szerette így emlegetni, az új 
élet. Amiről nekem mindig a búza jutott eszembe, nyilván Ady 


miatt. Nem örültem, hogy hetvennel cammoghatok, dél lett, mire 
átléptük a magyar határt. Onnan Prága az úti cél, alatta vagy fölötte 
megalszunk, aztán irány a keletnémet határ. A csehszlovák 
vámosok nem firtatták a két ránk bízott csomagot, az NDK-sok 
annál inkább. Fogalmunk se volt, mi van bennük. A zöldes 
egyenruhát viselő tiszt fölvágta a vastag papírt ollóval, és megvető 
arccal a targoncára öntötte a tartalmát. Tizennyolc rúd téliszalámi 
volt az egyikben, külön-külön zsírpapírba burkolva. A másikban 
negyven pakli cigaretta. Fecske. A tiszt pattogó hangon kijelentette, 
súlyosan megsértettük a Deutsche Demokratische Republik 
vámszabályait, ami elkobzást, följelentést és pénzbírságot von maga 
után, esetleg kiutasítást. 

Kétségbe voltam esve. Az embert a saját anyósa behúzza a 
csőbe! És mit szóljon Zsuzsi, akit a saját nevelőanyja? Zsuzsit persze 
Hanneloréval kapcsolatban semmi nem lepte meg. Csüggedten 
néztem a rendetlenül heverő szalámikat, s a marokkó játék jutott 
eszembe róluk. Melyiket lehetne fölemelni úgy, hogy a többi ne 
moccanjon? Évek óta nem láttam téliszalámit rúdban. Egyet se, 
nemhogy ennyit. Összefutott a számban a nyál. Vámos elvtárs, 
kezdtem, a lehető leghalkabban, nincs valami megoldás mégis, 
hogy... A tiszt nem segített: Hogy? Ööö, hogy a kecske is jóllakjék, 
és a káposzta is megmaradjék. A közmondást szó szerint 
fordítottam. Valami efféle létezik németül is, de nem jutott eszembe. 
A tiszt a derékszíjába mélyesztette mindkét hüvelykujját, s így szólt: 
Fele-fele. Nem moccantam. Erre ő, sürgetőn: Sebesen pakoljon, míg 
meg nem gondolom magamat! 

Vihettük tehát a fele szalámit és a fele cigarettát be az NDK-ba. 
Willkommen. Ahogyan a kormányt markoltam, éreztem az 
ujjaimon a penészport, mely az igazi téliszalámit borítja, gőzöm 
sincs, miért. Nyugi, megúsztuk, vigasztalt Zsuzsi. Nem szóltam 
hozzá Jénáig. Ott is csak annyit, hogy ne gyújtson rá a baba miatt, 


pláne a kocsiban. Mintha meg se hallotta volna, lecsavarta az 
ablakát ütközésig, s a füstöt kifelé fújta. A légvonat visszanyomta a 
pofámba. 

Néhány éve kiderült, hogy allergiás vagyok a műbőrre. Csupa 
ragya leszek, ha hozzáérek. Konstatálnom kellett, amit eddig észre 
se vettem: az NDK műbőr ország. Szinte minden, amit itt 
gyártanak, műbőrös. A Trabant ülésének a fölső része ugyanúgy 
fekete műbőr, mint az ajtókárpit. Ami tehát ajtóműbőr inkább. Az 
ülésre tekertem egy pokrócot, tripla rétegben. Nem túl kényelmes, 
de a Zsuzsi varrta huzat vékony ahhoz, hogy a problémám 
megoldódjék. Hosszabb úton a pokróc se tökéletes, időnként 
elmozdul, lecsúszik, a Sicherheits tűk ellenére. Kurvaélet. Már 
Prágában kiverte a ragya a hátam. A keletnémet szakaszon a 
nyakam és az állam is. Klassz tavaszolás lesz ez. Zsuzsit irritálják a 
pörsenéseim, nem vallja be, de ilyenkor rám sem akar nézni. Hogy 
engem mi irritál Zsuzsiban, hosszan sorolhatnám. Ez van. 
Megszoksz. Megszöksz. 

Hosszan  gubbasztottunk ID  75-25-ben, anélkül, hogy 
bármelyikünk megszólalt volna. Zsuzsi az ablak felé fordulva, 
szinte nekem háttal. Úgy húszpercenként gyújtott rá, ami azért több 
a soknál. Mostanában mentolosat szívott, attól köhögök is. 
Elbúsultam, de nagyon ám. Három éve vagyunk együtt. Hogyan 
lesz ez egy életen át? Miért is vettem feleségül? Azért, mert kérte. 
Miért kell mindig azt csinálnom, amit kérnek tőlem? Sajnos, Rudi 
bácsiék is kardoskodtak, vegyem el, épp nekem való, csöndes, 
rendes, okos, szeretetre méltó. Ez mind igaz. Dr Ráthék azt nem 
vették észre, mennyire idegesítő tud lenni. Pláne, amikor így össze 
vagyunk zárva. 

Dr Ráthék kábé harminc éve házasok. Őket tényleg egymásnak 
teremtette az isten. Rudi bácsi olvassa a római jogi szövegeket az 
íróasztalánál, Jolánka javítja a dolgozatokat a sajátján. Kábé 


óránként összegyűlnek a lakás közepén a nappaliban, Jolánka főzi a 
méregerős kávét az elektromos Unipresszel, megisszák, nápolyit 
rágcsálnak hozzá, aztán ki-ki visszahúzódik a munkájához. Délben 
leugranak a sarki vendéglőbe, a  Kacsába, abrakolni. Á, 
munkanapokon nem ez van, mind a ketten tanítanak. Bár a 
professzor úr csak heti háromszor megy be az egyetemre. Amikor 
Jolánka korán végez, Rudi bácsinak pedig kutatónapja van, akkor 
esznek a Kacsában. Egyszer minket is meghívtak oda. Kacsasült 
nem volt, pedig az a specialitásuk. 

Rudi bácsi és Jolánka azért egyedi eset. Háborús házasság. 
Jolánka hűségesen kivárta, míg Rudi bácsi elveszti a második 
világháborút. Mihelyt kiverték az oroszok a németeket az 
országból, egybekeltek. A nászéjszakán égtem, mint Gyöngyös, 
mesélte Rudi bácsi nevetve. Túl sokat ivott, kiterült, reggelig 
hortyogott. Jolánka megbocsátott. Amennyire én látom, Jolánka 
mindent megbocsát. Veszekedés őnáluk nuku. Rudi bácsi hátán fát 
lehet vágni. Jolánka hátán vasat. Őt csak azzal lehet kihozni a 
sodrából, ha nem szeretjük a költészetet, a szépirodalmat. Szeretjük. 

Halálomon voltam, mire lefékezhettem Gera kertvárosában, a 
vajszínűre festett, faborítású ház előtt, amelyben Hannelore szülei 
éltek. Már besötétedett. Jénától idáig egy böhöm nagy teherautó 
mögött pöfögtünk. Valamivel Jéna alatt lettem figyelmes arra, hogy 
beért, és szünet nélkül dudált. A sofőr olyan magasan ült, hogy nem 
láthattam a hátsó ablakban. Mit akarhat ez az állat? Két sáv van, 
előzzön. Csak dudált, mint az őrült. Taposs a gázra, te 
szerencsétlen, ha olyan sürgős! Lassan mellém húzott. Iszonyúan 
hájas ipsze vezette, mutogatott az út túlsó oldalára. Odanéztem, 
nagy roncstemetőt láttam, kibelezett autókarosszériák, egymásra 
stószolva. Csupa Wartburg és Irabant. Tehát az ipsze úgy gondolta, 
ID 75-25 megérett a leselejtezésre. Faszkalap, kiáltottam magyarul, 
minek gyártjátok akkor? 


Zsuzsi csitított, s hátrafelé mutogatott. Akkor vettem észre, 
hogy sűrű olajos füstből húzunk magunk után legalább 
ötvenméteres uszályt. Ajjaj, félig nyitva hagytam a szivatót. Mázli, 
hogy nem köpte be a gyertyákat. Egy darabig húzattam a motort, 
hogy kiköhögje magát. Addigra az utasteret is megtöltötte a bűz. 
Csodás dolog a kétütem. De ha már, akkor inkább spórolnom kéne 
egy Wartburgra. A Wartburg kevésbé füstöl. Nagyobb is. Fémből 
készül, nem papírmaséból. 

A ház előtt percekig csak ültem szótlanul, mire képesnek 
éreztem magam, hogy kiszálljak. Addigra lejött a kocsihoz Oma és 
Opa. A keletnémet nagymama olyan sovány volt, mint egy 
kamaszlány. A keletnémet nagypapa pedig olyan kövér, mint a 
dudálós teherautósofőr. Nedvedző szem, vastag, barnás árnyalatú, 
ráncos bőr. Arcon csókolt, rám kenve sós izzadságát. A nagymama 
is megcsókolt, az ő bőre dörzsölt, akár a smirgli. Mind a ketten 
nehezen azonosítható szagot árasztottak. Csak tippjeim voltak. 
Molyirtó. Denaturált szesz. Gezarol. 

Föltrógeroltam Zsuzsi súlyos koffereit a harmadikra az 
iszonyúan recsegő falépcsőn, aztán lementem a csomagolópapírba 
úgy-ahogy visszabugyolált szalámirudakért és cigarettapaklikért. 
De magasan laknak! Kiderült, hogy a vendégszoba a negyediken 
van, a padlásból lecsípve. Keskeny, meredek lépcső, vagy inkább 
létra vezet oda. Kurvaélet. Komoly mutatvány volt föltornásznom a 
három bőröndöt. Nulla kedvet, erőt éreztem, hogy visszamásszam 
a harmadikra, ahol vacsorával vártak. Nyilván éjszakába nyúló 
bájolgás következik. Nincs is annál jobb, egész napi autózás után. 

A falimosdónál sokáig spricceltem az arcomra a vizet, míg 
kissé fölfrissültem. Láttam a repedt tükörben, hogy a nyakam és az 
állam csupa ragya. Klassz. Adott az orvos egy kalciumos kenőcsöt, 
néha segít, ha bekenem vele, de sikeresen otthon felejtettem. Lehet, 
hogy szép nem vagyok, és mégis hódítok, hogy miért, az többé nem 


titok. Dúdoltam ezt a hülye slágert, picit vertem a talpammal a 
ritmust, amíg eszembe nem jutott, hogy biztosan lehallatszik. 

Visszaereszkedtem a harmadikra. Zsuzsi a legnagyobb 
egyetértésben kacarászott Omával. Közben Opa terítette az asztalt, 
egy húsz év körüli lány segítségével, aki rögtön bemutatkozott: 
Britta. Friss szappanillatot árasztott. Végre valami jó szag ebben a 
nehéz levegőjű lakásban. 

Valamiért úgy döntöttem, hogy Britta a legkisebb lányuk, noha 
én még nem hallottam róla. Utánaszámolhattam volna, ahhoz túl 
fiatal. Nagyobb baj, hogy vagy egy óra hosszat úgy is beszéltem 
vele, mint egy családtaggal. Míg fölvilágosított, ő az alsó szomszéd 
lánya, szokott segíteni a háztartásban a Rehlein bácsinak meg a 
Rehlein néninek, jól jön az a kis zsebpénz. Aha, bocsánat. Égtem, 
mint Gyöngyös. 

Britta hófehér kötényt viselt, kantárosat, amelyiken fönt elöl 
négyzet alakú anyag van, épp a mellén, kétoldalt bidrekkel- 
bodrokkal. A szoknyája és a blúza is fehér volt, nem sajnálták a 
keményítőt. Viszont a négyzet alatt a blúz kigombolva, beláthattam, 
főleg ha lehajolt, márpedig sokszor lehajolt, hogy megnézze a sütőt, 
vagy kidobjon ezt-azt a szemetesbe. Eleinte iparkodtam másfelé 
nézni, de vonzotta a tekintetem. Mint a kemencéből kivett zsömle, 
ez járt a fejemben, annál is inkább, mert egy pici liszt hullott azokra 
a mellekre. Eszembe jutott a téliszalámi, arról pedig, hogy basszus, 
mindjárt feláll nekem. Az asztal és a damasztabrosz takarásába 
húzódtam. 

Szégyen-gyalázat, hogy ennyire fölkavar egy lány. Nő. Már 
megint egy német. Keletnémet. Kíváncsi volnék, milyenek a 
nyugatnémet nők. Vélhetőleg ugyanilyenek. Attól, hogy Walter 
Ulbrichték meg a szovjetek kettéválasztották az országot, aztán 
fölhúzták a berlini falat, csak egy nép maradt. Hát, nem egészen, 
sose volt egy nép, szászok, bajorok, poroszok, satöbbi. Britta mintha 


direkt ki akarna szúrni velem, folyton köröttem sertepertélt, egyszer 
hozzám is ért a melle, amikor a vállam fölött az asztalra helyezte a 
porcelántálat a majonézes krumplival. Kevés választott el attól, 
hogy az üde nyakába harapjak. Mint egy vámpír. 

Próbáltam figyelni, Zsuzsi észrevette-e, úgy láttam, tök jól 
fecserészik a mostoha nagyanyjával. Lélegezz mélyeket, Mester 
János, gondolj valami egészen másra. Johann Wolfgang Goethére 
goendoltham. A weimari házaira, ahová okvetlenül elkirándulunk, 
ha rajtam múlik. A disszertációmra goendoltham, melyet tovább 
szeretnék fejleszteni, hogy megjelenhessék könyv alakban. A stabil 
munkámra goendoltham, a Tömegkommunikációs 
Kutatóközpontban, ahol kérdezőbiztosként keresem a kenyerem. 
Tudományos felmérésekhez összeállított kérdőívekkel vagyok 
kénytelen becsöngetni vadidegenek lakásába, a cenzus alapján 
kapott lista szerinti címeken. Brrr, utálom csinálni. De megfizetnek. 
És adnak egy-két szabadnapot, amikor Goethével foglalkozhatom. 
Ahelyett, hogy mindig azt tenném... Ha sikerült volna Strényi prof 
szárnyai alá keverednem, s nem Császár professzor seggevégébe 
helyezkedem, másképp alakulnak a dolgaim. Késő bánat, eb 
goendolath. 

Amikor végre nekiláttunk a vacsorának, Britta jó étvágyat 
kívánt, levette a kötényt, fölakasztotta a konyhában. Ekkor vette 
észre, hogy a blúza mélyen nyitva, sietve begombolkozott. Friss 
zsömléi a keményített anyagon keresztül is harapásra ingereltek. 
Szörnyű vagy, korholtam magamat. Higgadj le sebesen. Britta 
elment, de szappanszagát a konyhában hagyta. Meg az orromban. 

Tésztalevest kaptunk, ami osztrák specialitás. Aztán 
Hackepetert, Oma úgy hívta, Mett. Következett a hidegtál, 
kaszinótojással, májpástétommal, hurkára emlékeztető 
kolbászokkal, sajtokkal. Föltálalták az egyik rúd téliszalámit is, Opa 
maga elé húzta, a bicskájával vagdosta föl, nem szeletekre, hanem 


nagyobb darabokra, és egyedül zabálta be az egészet. Csoda, hogy 
szét nem durrant. Én a Hackepeterre mentem rá, közben Jolanda 
járt a fejemben, Jolanda Trabandt. Ki-kiszorította Brittát. Olykor 
összekeveredtek. Istenem, de rég nem láttam Jolandát. Határozottan 
hiányzott. Azt hiszem, elment az eszem. Mit képzelgek Jolandáról, 
ha egyszer Brittára gondolok, és minek gyötröm magam 
bármelyikkel, amikor nekem úgyis csak Zsuzsi jut. Agybeteg ipsze 
vagyok én. 

Oma föltálalta a buktára emlékeztető süteményt a tepsiben. 
Ettem, amíg a derékszíjam úgy megfeszült a hasamon, hogy kijjebb 
kellett eresztenem. Zsuzsi és az öregek dumáltak, be nem állt a 
szájuk, zúgott a fejem. Alig vártam, hogy lefeküdjünk. Macerás 
volt, mert fürdőszoba csak a harmadikon, sorba kellett állni, míg az 
öregek betakarodtak a hálószobájukba. Zsuzsinál húsz perc a 
minimum az esti tisztálkodásra, és van, hogy csak negyven. 
Gyötrelmes, ha az embernek pisilnie kell. Otthon néha megesik, 
hogy nem bírom tovább, akkor a konyhában, a sámliról a 
mosogatóba. Utána mindig gondosan kiöblítem, lesikálom. 
Idegenben ilyesmi szóba se jöhet, természetesen. Azért óriási dolog 
a külön vécé, felebarátaim. Kurvaélet, be fogok hugyozni. 
Kopogtattam. Zsuzsi nem válaszolt. Benyitottam. Fölpattant a 
kagylóról, mint akit darázs csípett meg, és rám mordult: Mi az 
anyád valagának nem kopogsz? Kopogtam, és bepisilek, bazd meg! 
E mondat elején tartottam még, amikor erélyes mozdulattal rám 
rúgta az ajtót. 

Ide-oda topogtam a folyosón. Anyám valagának? Zsuzsi még 
soha nem mondta ezt. Mitől lett ilyen ideges? Ő nem riglizte be! A 
te anyád valagának, gondoltam. A falat padlótól plafonig szürkére 
festett lambéria borította. Én nem leszek a szürkék hegedőse. Mi 
lesz akkor a szegény szürkékkel, őnekik senki se fog hegedálni? Az 
anyja valagát az Ady Endrének is. Az a minimum, hogy a költő 


akarjon . muzsikálni mindenkinek. Úgyse sikerül. Goethe 
megmondta. Eckermannak. Ha igaz. 

Kis fenyőfakeretekben régi fényképek lógtak a lambérián, 
szemmagasságban, három sorban. Fölismertem  Hannelorét, 
kislánykorában, karikázott a kertben. Opa sovány volt, mint a 
nádszál. És katonatiszt. Wehrmacht egyenruhában. Az egyik fotón a 
pesti Duna-parton feszített, háttérben a királyi vár. Bajtársa 
letérdelhetett, hogy a vár beleférjen a képbe. Opa tehát ugyanúgy 
elvesztette a második világháborút, mint dr Ráth Rudi bácsi. Csak 
éppen... azért ez más. Eszembe jutott az apám nácizása. Keletnáci. 
Nyugatnáci. Opanáci. Meine Damen und Herren, kelepcemadár. 

Visszaidézve Zsuzsi mozdulatát, zavarát és mérgét, egyszer 
csak leesett a tantusz. Zsuzsi éppen... hm... magához nyúlt. 
Majdnem biztos, hogy erről van szó. Kilencvenkilenc százalék. 
Megvan az száz is. Elhűltem. Naná. Mindenki csinálja. Eszerint a 
vécén ülve szokta. Nehezen bírtam beismerni, hogy zavart a 
gondolat. Kutattam az emlékezetemben, árulkodó jelekre vadászva. 
Hiába. Egészen idáig úgy oldotta meg, hogy én soha ne vegyem 
észre? Ami azt illeti, én is úgy oldottam meg, hogy ő soha ne vegye 
észre. 

Hallatszott, hogy csak most kezdi a zuhanyozást, még legalább 
tíz perc. Valamit tennem kell, szétreped a hólyagom. Úgy, ahogy 
voltam, ruhában, de mezítláb, lesettenkedtem az összes lépcsőn, a 
fordulókban volt a legnehezebb. Mindezt teljes sötétségben, mert 
nem találtam a villanykapcsolót. Tapogattam a falat minden 
emeleten, sehol semmi. 

Kijutottam az előkertbe. A szemben lévő épület emeletéről épp 
ideláttak. Féltucatnyian ültek egy kerek asztalnál, magasztos arccal. 
A háziasszony most vitte be a tortát, rengeteg gyertyával. 
Születésnap. Gyorsan átmentem a ház túlsó oldalára. Sűrű bokrok 
szegélyezték itt a kerítést, a legszélsőt megöntöztem. Innen a mi 


házunkba láttam. Az első szinten nyitva az erkélyajtó. Britta nézte a 
televíziót. Közben szobabiciklizett. Fehér válltrikóban, fekete 
klottnadrágban. A melle ütemesen ringott. Az én célszerszámom, 
ahogyan Vajda Vili mondaná, úgy emelkedett föl, mint a sorompó. 
Nem voltam képes otthagyni a látványt. Amúgy se mehetek vissza, 
amíg ennyire áll. Elképzeltem a jelenetet, amint a harmadik szinten 
átóvakodom, és szembetalálkozom Opával, vagy még inkább 
Omával. Az volna ám a klassz. 

Belopakodtam a házba. Annyira recsegtek a lépcsők, hogy nem 
csodálkoztam volna, ha Britta vagy egy családtagja előront a 
lakásból, kezében égő fáklyával: Ki mászkál itt éjnek évadján? Hogy 
miért éppen fáklyával, arra nem tudnék válaszolni. Filmélmény, 
talán. 

Még öt-hét percet kellett várnom, és Zsuzsi átadta a terepet. 
Kezet, arcot, fogat. Bebújtam a jéghideg ágyba, a vastag dunyha alá, 
mely úgy ropogott, akár a vékony jég, ha rálépsz. A matrac 
besüppedt alattam. Csúsztam a közepe felé, ahol a gödör mélyén 
Zsuzsiba ütköztem. Ő a másik oldalról gurult ide. Próbáltam 
visszakapaszkodni az én térfelemre, nem sikerült. Komoly alvás 
lesz itten, gondoltam. Zsuzsi kuncogott, azt hitte, kezdeményezek. 
Általában én szoktam. Szinte mindig. Ha véletlenül ő, akkor 
szóban. Legyűrte a combján a vastag pizsamaalsót, de csak a térde 
alá, és a hasára fordult. Na ja. A nőgyógyásza javasolta, csináljuk 
hátulról, így nagyobb az esély, hogy kis harcosaim célba érjenek. 
Hát... gyerünk. 

Csakhogy míg a kertben keményfa rudam volt, itt, a hűvös 
ágyneműk között legföljebb malacfarkincám. Zsuzsi fenekéhez 
nyomtam, hátha ihletet kapok. Félreértette, na, visongta nyúlósan, 
mi a túrót akarsz? Az égvilágon semmit, dünnyögtem. Erősen 
Brittára összpontosítottam. Britta zsömle mellére és hegyes kis 
fenekére. 


Bármit tettem, csődöt mondtam. Nem először. Amióta a 
gyerekgyártás lett a kamatyolás legfőbb célja, vágyaim lohadoztak. 
Közelg az imp? A teljes szót babonából nem ejtem ki, nem írom le. 

Egyszer szóba hoztam a témát Rudi bácsinak. Csak úgy 
általánosságban. Kérdeztem, ők milyen gyakran csinálják 
Jolánkával. Rudi bácsi hosszan tűnődött. Nem tudnék számot 
mondani, de az az érzésem, hogy többé-kevésbé minden férfi imp, 
korra, nemre és származásra való tekintet nélkül, szerencsére a 
rendesebb nők képesek arra, hogy túltegyék magukat a problémán, 
és akkor meg is oldódik. Biztató. 

Égtem, mint Gyöngyös. Zsuzsi visszarántotta a pizsamaalsóját. 
Az oldalára fordult, bús sóhajjal, mint aki mindent ért. 
Ráförmedtem: Nem tudnál áldozni az ügyre még két percet? De, 
válaszolta megadón, húzzam le akkor? 

Erre már nem feleltem. Húzzad, ha akarod, hadartam némán. 
Vagy ne húzzad. Hozz egy felnőtt döntést, életedben először. Zsuzsi 
kivárt, aztán arcon csókolt, jóéjszakát, Jánoska. Erre se feleltem. 
Csak magamban. Fulladj meg. 

Zsuzsi fulladás helyett egyenletes, sűrű  álomfelhőbe 
burkolózott, néhány pillanat leforgása alatt. Mindig így alszik el, 
gyorsvonati sebességgel. Világéletemben irigyeltem. Rossz alvó 
vagyok. Pláne ha egy másik test rám tehénkedik. Kiültem az ágy 
szélére. Ott viszont fáztam. Vac, vac. Fölvettem Zsuzsi kék 
frottírköpenyét, én nem hoztam. Levánszorogtam az alsó szintre. A 
nappaliban a kanapéra vackolódtam, betakaróztam a fürdőszobából 
szerzett törülközőkkel. Az egyik nedves volt, azt raktam legfölülre. 

A kanapén forgolódtam át az éjszakát. Elképzeltem, milyen 
pózban szuszoghat egy emelettel lejjebb az édes kis Britta. Erről 
fantáziálni olyan, mintha meleg kakaót iszogatnék. Ha otthon 
volnék, venném a fáradságot, és főznék magamnak. De nem volt 
kedvem Oma konyhaszekrényeit átkutatni a sötétben. 


Percekre el-elaludtam azért. Álmodtam is. Az UVATERV- 
pályán játszottam. Párost. A partnerem adogatott, tarkón lőtt a 
labdával. Leestem a kanapéról, bevágtam a fejem a dohányzóasztal 
lábába. Nőtt a púp. Tulajdonképpen mi a lófaszt keresek én itt, 
Gerában, Hannelore szüleinél? Nem biztos, hogy túlélem ezt a 
csodás kikapcsolódást. 

Visszakászálódtam a kanapéra. Újra Brittát láttam. A 
keményített kötényben. Semmi másban. Juj, keményített lettem 
azonnal. Nem  Alabátyázhatok a  bútorhuzatra. Menjek a 
fürdőszobába? Nem éreztem elég erőt hozzá. Az álmomat 
elemezgettem. Miért lőttek fejbe? Nyilván én lőttem magamra. 
Önbüntetés Britta miatt? Ugyan, semmi se történt. Vagy azért, mert 
nem bírtam megdugni a feleségem? Hát, inkább. Majd reggel 
megdugom. Vagy este. 

Britta, Britta... elég belőled. Hess. 

Fölkeltem. Tétováztam. Nem tudtam ellenállni a kísértésnek. 
Újra leosontam a hátsó kertbe. Reméltem, hogy láthatom Brittát. 
Világosodott az ég alja. Már a lépcsőkön éreztem, baj lesz, nagy baj, 
elkerülhetetlen. . Gyomromban növekedni kezdett valami. 
Nyelőcsövemen át dohos szag érkezett a számba. A Hackepeter. 
Alig sikerült elérnem ugyanazt a bokrot, amelyet az éjjel lepisáltam. 
Hiába szerettem volna kerülni a föltűnést, görcsben rángó belső 
izmok arra kényszerítettek, hogy ahányszor tátom a számat, 
annyiszor ordítsak is, vagy inkább bőgjek, miközben a gyomrom 
tartalma szakaszos rohamokban zúdult a szerencsétlen bokorra. 
Málnabokor, már láthattam. Áááááá, áááááá, áááááá, harsogtam, 
ádázul és kitartón. 

Térlátásom jelezte, mind népesebb közönség előtt okádom ki a 
Hackepetert. A Mettet. Britta szülei mutogattak is. Opa kiabált, 
hogy ne a bokorra. Oma érdeklődött, kérnék-e egy pohár vizet. 
Britta lehajított egy csomag papírzsepit. Kár, hogy a kert közepére. 


Még sokáig nem mehettem érte, maradt bennem kihányni való 
bőven. 

A következő napokban elmentünk Weimarba és Gothába. Rudi 
bácsiékat "nem sikerült meglátogatnunk  Dzsordzsentálban, 
kifutottunk az időből. 

Minden élménynél maradandóbb, amit ott éltem át, a 
meggyalázott málnabokornál, eleinte állva, majd térdre hullva. 
Hálás voltam a Hackepeternek. Britta véglegesen kiürült belőlem. 
Úgy látszik, ha ilyesfajta problémám adódik, ez a megoldás. 


5. 


A berlini macskák mintha valamivel halkabban kiáltanák 
világgá kéjvágyukat. De ugyanolyan mély fájdalommal. Amikor 
odahaza a békásmegyeriek rákezdték, Jánoska esküdni mert volna, 
hogy kétségbeesett csecsemő bőg. Lelketlen szülők, gondolta. Néha 
mondta. Alexa megnyugtatta, cicajaj ez, bagzanának! — erősen 
megnyomta a gé-t. 

Dr Mester János a Raucherstrasse harmincháromban könyökölt 
a franciaerkélyen, mely voltaképp csak egy vasrács az utcára nyíló 
dupla ajtó tokjába illesztve. A túloldalon arasznyi peremek 
szakaszolták emeletekre a kanárisárga lakóházat. Szürke bádog 
borította a párkányokat, ezeken úgy grasszáltak a cicák, mintha 
korzó volna. Többségük vörhenyes. Jánoska nem tudta, csak ezen a 
környéken ilyenek, vagy egész Berlinben, esetleg az egész 
országban. Dobhártyáját itt kevésbé bántotta a cicavisítás, mint 
Budapesten. Talán, mert ezek németül miákolnak? Esetleg 
fegyelmezettebbek, akár a nép, melynek körében élnek. 

A macskák csak az év bizonyos napjain hajlamosak a párzásra, 
a kutyákhoz hasonlóan. Azokban a rövidke időszakokban viszont 
majdnem mindegy nekik, hogy kivel csinálják. Mennyi bajt 
megúsznak! — Jánoska  — odaképzeli — magát a  bádogozott 
macskakorzóra, birkózóterpeszben tárják föl magukat neki a 
cicusok, ő rájuk mászik, s teszi a dolgát, ahogyan a génjeibe kódolt 
parancs irányítja. Átélnek-e a macskák olyasfajta csúcspontot, mint 
az ember? Reszketnek-e, amikor ott tartanak? És mit érez a kandúr, 
amikor kibocsátja magából a jövő zálogát? Jó volna megkérdezni. 
Jánoska, amióta felnőtt, ha a csúcspontra ér, vonít, pedig 


szívesebben fojtaná magába. Attól tart, nevetséges az a fejhang. 
Kandúrként nem számítana. Egy macska azt tesz, amit akar. 

Jánoska vörhenyes fiúcicaként az emelet királya. Élvezi. Ám 
csupán addig, amíg észreveszi Alexát. A macska-Alexa ugyanolyan 
pezsgőszínű, mint az igazi, csakhogy sima szeplős bőr helyett is a 
bozont, mindenütt. Valamivel lágyabban kiáltja világgá kéjvágyát, 
mint a többiek, de ugyanolyan mély fájdalommal. Tolonganak 
mögötte a fiúcicák. Egyikük , önkéntes rendőr" föliratú karszalagot 
visel, szigorú ábrázattal utasítja a tolakodókat vissza az oszlopba: 
Csak türelem, mindenki megkapja a magáét, érkezési sorrendben! 
A Jánoska nevű macska nincs a várakozókkal egy emeleten, de még 
egy épületben sem. Ezt már nem bírja tovább, fölordít. A látomás 
szertefoszlik. Maradnak a túloldali peremeken grasszáló vörhenyes 
négylábúak, meg a hátborzongató cicabú, melyet soha nem az az 
állat hallat, amelyikre Jánoska néz. Vagy csak nem látszik rajtuk, ha 
kiabálnak? 

Rajtam se látszik, hogy kiabálok. 

A padlóra ereszkedett, törökülésbe. Van németülés? Igen. 
Azonos a vigyázzüléssel. Hanyatt vetette magát. Bőrét borzingolták 
a hűvös éjszakai fuvallatok. Szeptember elején. Milyen féltékeny 
állat lehetett a nagy magyar költő is. Huszonévesen arról 
rendelkezett, mit csináljon Szendrey Júlia, ha ő, a Sándor, ne adja 
isten előbb halna el. Petőfinek tetszett volna, ha a hátrahagyott 
asszonyka soha nem dobja el az özvegyi fátylat. Mindenesetre 1848 
elején ejtette teherbe. Júlia cserébe megvarrta az első kokárdát 
ebben az országban, saját kezűleg tűzte a költő mellére március 
tizenötödikén. 

Szendrey Júlia utóbb kétszer is férjhez ment, emiatt kitört a 
hazafias fölháborodás. A nemzet azt óhajtotta, hogy a nő gebedjen 
meg abban a bizonyos özvegyi fátyolban. Arany János a maga 
részéről megírta A honvéd özvegyét, s elégedetten hátradőlt, 


szájában pipával, most aztán jól arcul csapta a csélcsap Júliát. Volt 
pofája nyilatkozni, neki, aki jószerivel egyetlen igazi szerelmes 
verset se hagyott az utókorra. Mit értett ő ehhez? Goethe bezzeg 
tudta, mi a szerelem, a féltékenység, a poligámia. 

És mit tudsz te? — hasra fordult. Subaszőnyeg fedte a padlót, 
pulikutyára emlékeztette. A vastag bolyhok egyszerre szúrták és 
simogatták, erről megint a felesége jutott eszébe. Alexa. A drága 
tornatanárnő, aki hamarosan nemzetközi tangókirálynő lesz, Gabó 
oldalán. Ha Alexa lépett, lábszárán hátul föl-le járt az izom, s a 
combján a függőleges vájat elmélyült. Jánoskát felizgatta a látvány. 
Az argentin tangóhoz beszerzett speciális, merev talpú cipőben, 
amelyre egészen hátul erősítették a különlegesen magas sarkat, 
Alexa szálas izmai annyira megfeszültek, mintha ki akarnának törni 
a bőr alól. Jánoska, amikor csak tehette, térdre vetette magát előtte, 
és odaszorította a homlokát a combvájathoz. Nyilvános helyen azért 
nem. Alexa pedig annak örült volna a legjobban, ő nem bánta, ha 
megbámulták, sőt. Könnyű annak, aki színpadi pályára készül. 
Meztelenségét olyan természetességgel viselte, mint... — Jánoska 
nem talált jó példát. Akkor se zavartatta magát, ha Sanyika nézte. 
Előbb-utóbb úgyis fölfedezi a női testet! — Alexa. Jánoska bezzeg 
maga elé kapta a törülközőt, ha a fia vagy főleg a lánya rányitotta a 
fürdőszoba ajtaját. 

Kling-klang! Ki csöngethet ilyenkor? A kutya se tudja, hogy itt 
vagyok. Jánoska sóhajt, nem moccan, biztosan tévedés, valaki 
elnézte az ajtót. Kling-klang, újra, kétszer, és sokszor, egészen 
hosszan - az a valaki odakünn rátapad a gombra. Makacs ember! — 
Jánoska föltápászkodik, megigazítja a félig nyilt cipzárt a sliccén, az 
előszobába slattyog, talpát süti a lehűlt padló, hiába a jó idő, ősz 
van már. Félrehúzza a cirklit, kiles a csöppnyi nagyítós üvegen. A 
lépcsőházban teljes a sötétség. Ki az? — motyogja bizonytalanul, 
előbb az anyanyelvén, utána németül. Válasz nincs. Óvatosan 


elfordítja a biztonsági zár rézgombját. Valaki a nyakába ugrik, 
ledönti a lábáról, a padlóra zuhannak. Alexa! — Jánoska képtelen 
hinni a szemének, fülének, bőrének, hogy kerülsz te ide? -— 
kérdezné, ám Alexa nyelve addigra a szájába nyomul, férfias 
határozottsággal, keze erőteljes mozdulattal letépi róla a nadrágot, 
vészes reccsenés, a varrás? a szíj? Azért az ajtót be kéne csuknunk, 
súgja Jánoska, dehogy kéne, vágja rá Alexa, ha jön valaki, legalább 
hozunk egy kis életet ebbe az ódon házba. Tényleg eléggé ódon, 
kívülről olyan kevés vakolat maradt rajta, mintha tatarozás 
kedvéért verték volna le, pedig csak az idő dolgozott rajta, a jelek 
szerint a második világháború óta hozzá se nyúltak. Jánoska 
alsónadrágja is följajdul, amint Alexa lerántja a combja tövéig, 
onnét a talpával taszítja tovább. Ideje volna, hogy ő is tegyen 
valamit a felesége meztelenítése érdekében, óvatosan fölhúzza a 
derekán a pólót, éjvilágra kerül a világító hasfal az édes szeplőkkel, 
a szülések óta kissé megereszkedett rajta a bőr, Jánoskának ettől 
függetlenül annyira kedvére való, hogy finoman beleharap. Alexa 
hosszú, vékony sikkanása még inkább beindítja, küldi hát az 
érzelmes virsliket minden lehetséges irányba a forró bőrön. Alexa a 
Golan-fennsíkot szántja tíz körömmel, s a Gibraltárba mélyeszti 
fogsorát, tigrisasszony, ahogyan mondani szokta. Jánoska bezzeg 
nem ragadozó, inkább növényevő orrszarvú, egy kisebb, félénkebb 
példány, akinek nagyon tetszenek a tigrisasszony gyöngyfényű 
fogai, a harapásokért kevésbé lelkesedik, ellenben szívesen nyúlkál 
a tigrisasszony szájába, megőrül az íny hajlataiért és a nyelv 
középső mélyedéséért. Mire azonban mindezt végiglátogatná, a 
Madár rácsusszan Mánuelre, forrón és szilajul, Alexa lovagol, a pici 
mellek szabálytalan táncot lejtenek, Jánoska megfogja őket, közben 
emelgeti a csípőjét, amennyire csak telik tőle. Alexa ostorozza a 
lovait, hogy még gyorsabban vágtassanak, artikulátlan hangokat 
adnak. Közel a teljes megsemmisülés, előtte azonban Alexa hirtelen 


leugrik paripájáról, s maga áll négykézlábra, hogy Jánoska mögé 
kerülhessen. Hátulról kettőt ér! E nézetben még tisztábban 
látszanak Alexa combján bakfiskora atlétikai edzései és a táncórák, 
a rengeteg futás, szökdelés, térdhajlítás, guggolás. Középtávokon 
sokra vihette volna, ha közbe nem jön a tangószenvedély. Jánoska 
biztonságban érzi magát a képzett izmok társaságában, Alexa 
szükség esetén egy közepesen erős mácsót bármikor földhöz vág, 
boldogító a tudat, hogy ő, Jánoska, rohamozhatja hátulról, akkor 
talán mégsem olyan gyönge, erőtlen, nyimnyám, mint ahogyan 
Alexa szokta mondani. A nyimnyám fáj a legjobban. Pedig nemcsak 
a Madár hánykolódik ennyire, Alexa egész teste is — Mánuel tudhat 
valamit azért, Jánoska tehát valamennyire jó pasi, vagy nem? A víz 
alatti vulkán kitörése várható, a felszíni hullámverés ritmusára 
ordítanak mind a ketten, Alexa á-á-á-ja mélyebb, mint Jánoska jaj- 
jaj-jaj-a. Alexa kisvártatva a hátára hengeredik, dugj be egyet, 
parancsolja, gyorsan, gyorsan! Jánoska megteszi, Alexa a nyakába 
hurkolja a lába szárát, nincs egy hosszabb? - szokásos játékuk ez, 
természetesen nincs hosszabb a középsőnél, különben sem a méret 
számít. Jánoska addig forgatja érzelmes virslijét, míg rábukkan a 
szeméremcsont alatti belső meredélyre, melyet egyszerre tapint 
szivacsosnak, ruganyosnak és síkosnak, nyomogatja mind 
erősebben, valahol itt lehet az a bizonyos G-pont, amiről annyit 
olvashatna a női magazinokban, ha egyáltalán kezébe venné 
valamelyiket, így inkább csak hall róluk, létezésében sem egészen 
biztos. Abban viszont igen, hogy ha kellő kitartással és egyre 
gyorsabban csinálja, amit csinál, Alexából megint kitör az ááá-ááá- 
ááá, és az istenem-istenem-istenem. Mindez bekövetkezik, ebben a 
sorrendben. 

Amikor a zihálás csillapult, s végre megkérdezhette volna, 
miként került Alexa Budapestről Berlinbe, a Raucherstrasse 33.-ba, 
már nem volt kitől. Egyedül hevert a subaszőnyegen a nappaliban. 


A franciaerkély előtt. Tárt ajtóknál. Didergett. Negyed három. Úgy 
látszik, itt aludtam el. 

Föltápászkodott, hogy kizárja a szobából a hideget. A lógó 
kilincs vonakodva engedelmeskedett. Meg kéne ágyazni, 
nyugovóra térni. De már cserbenhagyta az álom. Helyét átvette a 
magány. Cipőjébe bújt. Zsebre vágta a pénztárcát és a lakáskulcsot, 
habozott, kell-e a tároló kulcsa és a biciklihez a fémpöcök, á, azt se 
tudom, van-e rajta lámpa. A lépcsőházban nem találta a 
villanykapcsolót, vakon botorkált lefelé, a fekélyes falat tapogatva. 

A Raucherstrasse úgy festett e kora hajnali időpontban, mintha 
nappal volna. A két szemközti kávéházban nagyüzem, a kinti 
asztalok többsége foglalt. Üvegkarimák alatt gyertyák fénye 
imbolygott, a kezekben itt-ott cigaretták parázslottak. Az égbolt 
sötétjében fehér lánggal világított a hold. Jánoska az arab kávéházat 
választotta. Az L-alakú belső térben egy lélek sem ült, az enyhe 
időre való tekintettel a járdateraszt részesítették előnyben a 
vendégek, pedig a nagy üvegablakok nyitva. Amióta lejött, már 
Jánoska se fázott. Úgy látszik, a lakásban hidegebb van, mint az 
utcán. Fordult volna vissza, amikor észrevette azt a magas lányt. A 
pult tetején állt. Soha véget nem érő lábakon. A szűk farmernadrág 
fiút sejtető alkatot takart, a derék táját födetlenül hagyta. Látszott a 
medence befelé tartó vonalának kezdete kétoldalt. Olyan kicsi 
popsija és semmi hasa volt annak a lánynak, hogy az ember nem 
értette, mi tartja rajta a nadrágot. A vízszintes csíkozású póló 
jottányit se szélesített a törzsén, a pingponglabdánál nem sokkal 
nagyobb mellek bimbója a képzelhetőnél följebb nyomta ki az 
anyagot. Ibolyakék szem, szőke, rövid haj, egyenletes fogsor — 
Jánoska úgy vizsgálta, mintha leltárt kéne fölvennie. A lány 
villanykörtét cserélt a vörösréz csillárféleségben. Lenézett rá, s azt 
kérdezte, fényes hangon: Mit szeretnél? 


Jánoska a tegezéstől ellágyult. Megállapította, alkalmas időben 
képes volna belezúgni ebbe a német lányba. De az ember csak 
akkor lehet szerelmes, ha engedélyezi magának. Az esetben be kéne 
mutatkozni. Társalgásba bonyolódni. Majd érdeklődni, mikor 
végez. Megvárni. Hívni vacsorázni, akár a szemközti étterembe, a 
Rubyconba. Ha kötélnek áll, fölmehetnének a lakásba az utca túlsó 
oldalán, ennél közelebbi kégli egyszerűen nem létezik. Jánoska 
elképzelte, milyen a két befelé tartó vonal folytatása, mit látna, ha 
lehúzhatná a soha véget nem érő lábról a farmert. Bizonyára tanga 
fedi a nem túl magas dombot, melyet a lány esetleg a női lapok 
instrukcióinak megfelelően leborotvált vagy legyantázott. Kérdés, 
attól még fiúsabb benyomást kelt-e, avagy épp ellenkezőleg. E 
gondolattól Jánoska rúdja moccant egyet. Ő nem olyan hűséges 
típus, mint én. 

Arra persze kevés az esély, hogy annyira jó legyen vele, mint 
Alexával volna. 

Lenne. 

Volt? - ezt fájt kimondani. 

Jánoska nem tudta azt érezni, hogy vége. Vége lehet. Vége lett. 
Viszkettek az érzelmes virslik, hogy azonnal felhívja, szerencsére a 
telefont fönt hagyta, különben is, fél háromkor Alexa mélyen alszik. 
Ha ugyan otthon van... Otthon kell lennie, mert a gyerekek... De 
megkérhette valamelyik testvérét, vagy... — nna, épp most 
féltékenykedsz, amikor lemászott hozzád a magas lány? Nem is 
annyival magasabb nálad. Csak egy fejjel. Majd lehajol, ha úgy 
alakul. 

Jánoska rendelt magának egy latte macchiatót, hamarjában 
elfelejtve, hogy ő már délután sem iszik kávét, nemhogy éjnek 
évadján. De a nagy pohárban szervírozott, csupa hab italban 
gyűszűnyi adag a kávé, a koffeintartalom elenyésző. Még 
megkérdezte, épp csak hogy folytatódjék a beszélgetés, hogyan 


használható itt az internet. A lány úgy mosolygott, mintha együtt 
jártak volna óvodába: Ha a mi gépünket használod, félóra egy euró, 
ha nótbukot hozol, ötven cent. Jánoska indult a három 
számítógéphez, a lány is ott termett, hellyel kínálta, mellécsücsült, 
hosszú ujjai repkedtek a billentyűkön, míg a képernyőre terült a 
Google jól ismert rajzolata, németül. 

Jánoska nagyon megköszönte, a lány talányosan mosolygott, 
ugyan, szóra sem érdemes! — nem állt föl mellőle. Biztató. Jánoska 
fejet hajtott, s ültében alig észrevehetően összecsattintotta a bokáját: 
Engedje... jed meg, hogy bemutatkozzam, az én nevem Johann 
Meister! — nyújtotta a kezét. A lány még jobban mosolygott - 
Jánoska esküdni mert volna rá, hogy több fog van a szájában 
harminckettőnél -—: Rita vagyok. Lovely Rita, meter maid! — szavalta 
Jánoska a Beatles-től. Rita nem értette. Hát, az ő nemzedékének már 
nyilván nem a Beatles kell. Jánoska közben eljutott a saját e-mail 
fiókájához. Az első üzenet mellékletéből Sanyika és Jucika nézett rá, 
a békásmegyeri játszótérről. Ezek a tiéid? — Rita. Aha... — Jánoska 
töprengett, sietve bezárja-e az ablakot, vagy mondja meg a nevüket. 
Hogy hívják őket? A szőke a Sanyi, a barna a Juci. Szépek! — Rita 
mintha ellágyult volna. Szeretnél gyereket? — Jánoska. Nagyon! 
Hányat? Legalább hármat! 

A párbeszéd e ponton félbeszakadt. Egyrészt, mert Jánoska azt 
nem merte, hogy csinálok én neked, ha akarod. Másrészt, mert 
valaki fizetni akart a teraszon. Rita a pénztárgéphez sietett, 
ugyanolyan tempósan klimpírozott rajta, mint a számítógép 
billentyűzetén. Hátrahagyta az illatát. Fanyar, tiszta szag. Ha 
parfümé, akkor nagyon ravasz, következésképp igen drága, azt 
nem nézte ki ebből a lányból. Inkább szappan vagy tusfürdő és 
dezodor, összekavarodva a fiatalság semmivel össze nem 
téveszthető  aromájával. Jánoska remélte, hogy Rita dolga 
végeztével visszatér hozzá. 


Alexa illata tört rá. Illatai. A bőre kipárolgása az olíva szagát 
idézte, nem az olajét, hanem a gyümölcsét, jártak olívaligetben, 
vagy tíz éve, Görögországban, a kempingelős tengerparti 
nyaraláson. Szájából általában nyers életerő áradt, talán a sok 
zöldség miatt, melyeket bárminemű főzés híján szeretett fölfalni, 
gyakran rögvest azután, hogy megérkeztek a konyhába a piacról. 
Nem mindig volt ez jó szag, de Jánoska szerette. Alexa verejtékét is, 
az valamiképp a nyári Balatonra emlékeztetett, semmiféle 
izzadsággátló permet nem volt képes elnyomni. A Madár viszont 
kifejezetten a tengert idézte — az ízével is. Kár, hogy csak kétszer 
tudtunk a tengerhez utazni. Ki tudja, lesz-e még rá mód. 

Kérsz valamit enni? -— a pincérlány ekkor zuttyant vissza mellé. 
Kösz... nincs étvágyam. Úgy érezte magát, mintha rajtakapták 
volna. 

Semmit sem akart már a magas, jó szagú lánytól. Ha igaz, hogy 
a kéz nagysága jelzi, mekkora az erotikus főszerv, komoly 
méretproblémáink lennének. 

Zabhlen, bitte. 


A költözködés nagyon tud fájni. Akkor is, ha csak a lakás 
változik. (Ám pláne, ha minden.) Nem tudom, más hogy van vele, 
én belegyökerezem a helyszínbe, ahol élek. EI kell tépnem magam, 
amikor odébbállni kényszerülök. 

Megint bedobozolhatom az életem. A múltam. Mindjárt 
harminc leszek, ennyi idő alatt rámgyűltek a papírok meg a 
könyvek. Föláll a hátamon a szőr a gondolattól, hogy újra össze kell 
csomagolnom őket. Gyakorlat teszi a meisztert, kialakítottam a 
szisztémámat. Szoktam segíteni barátaim költözködésekor, mindig 
elégedettek. Vajda Vilitől egy arany pecsétgyűrűt kaptam, mert a 
könyvtárát átjuttattam a régi lakásából az újba, vissza a polcokra, az 
eredeti rendben. Pontosabban rendetlenségben, úgy, ahogyan 
voltak. 

Nem túl bonyolult. Üres dobozokat kell szerezni. Legjobb a 
banános, ha nem túl régi. Berakja az ember a köteteket, olyan 
sorrendben, ahogyan levette. Vastag spárgával körbekötöd, ráfűzve 
egy könyvtári kartoncetlit, melyen ugye eleve ott a kerek lyuk. 
Fölírod, hányas számú doboz, és mit tartalmaz. Pl. A-An. Vagy: 
Goethe-monográfiák és -életrajzok. Biztonság kedvéért ugyanezt 
egy szótárfüzetbe is rögzíteni érdemes, hátha valamelyik karton 
leesik a hurcolkodás során. 

Rosszabb a helyzet a papírokkal. Mi kell, mi nem. Egyenként 
kézbe venni minden iratot, jegyzetet, dokumentumot. Zavarba ejtő 
időutazás. Minden kell. Azaz semmi. E végletek között imbolyogva 
pakolásztam.  — Kényszerítettem magam, hogy mindentől 
megszabaduljak, amitől csak lehet. Megfelelő alapelv: amihez az 
elmúlt öt évben nem nyúltál, ahhoz a következő ötben se fogsz. Így 


is tizenhat banánosdobozt töltött meg mindaz, amit vinni akartam. 
Biztonság kedvéért újra  átszortíroztam a  kidobottakat, 
visszamentve ezt-azt. A tizenhetedik doboz lett a menekülteké. Ezt 
írtam a kartonra. 

Szívszaggató, ha egy iratos csomag szétesik. Amikor Zsuzsival 
költözködtünk, elejtettem egy faládikát, az ő papírjai szálltak 
szerteszana a járdán, némelyiket csak úgy tudtam megkaparintani, 
hogy rátapostam. A szerelmes leveleink... mind megőrizte, 
összegumizva. Rajtuk maradt a tornacipőm talpának mintázata. 
Már akkor sejthettem volna, hogy ez a házasság nem lesz hosszú 
életű. Négy év után váltunk el. Mert belehabarodtam Gigibe. Én 
úgy képzelem, akkor is elválunk, ha Gigi egy másik században 
vagy földrészen él — Zsuzsival nem voltunk egymáshoz valók. Ő ezt 
sosem akarta beismerni. 

Külön dobozba kerültek a személyes  följegyzéseim, 
igazolványaim, anyakönyvi kivonataim,  bizonyítványaim. A 
naplóimba belenéztem. Éles fájdalom, hogy az első kettő nincs már 
— elégettem, miután az anyám végigolvasta őket. A pepita füzetet és 
a kis spirált. Milyen tökkelütött vagyok. El kellett volna dugnom, és 
kész. Voltak titkos helyeim, például a spájzban a legfelső polcon a 
piros, ovális bádogdoboz, a Stühmer. Ahhoz soha senki nem nyúlt. 
Vastagon állt rajta a por. Szerintem belefért volna a pepita meg a kis 
spirál. (Míg otthon laktam, a Stühmerben tartottam a kotonokat, 
sose buktam le.) Anyám szerint eredetileg csokoládé volt benne, 
nászajándékba kapta, az első házasságakor, 
kilencszáznegyvenkettőben. Az a házasság a Krámer Lacival csak 
két évig tartott, mert az ürge a háború végén kiment Kanadába. 
Hívta anyámat is, de ő maradni akart, a szülei miatt. Ha megy, és 
Kanadában jövök a világra, most kanadai vagyok. Különben nem 
stimmel, negyvenhétben visszatelepült Európába, Hamburgban 
vezetett valami hajózási vállalatot. Ha ott születek, német 


állampolgár vagyok. Nyugatnémet. Hagyjuk. Magyar vagyok, 
magyarnak születtem, slussz-passz, punktum. 

Azok a naplóim, amiket írógéppel írtam, fekete mappákba 
kerültek. Nagyjából három év fért egybe. Kivétel a hetvenhat- 
hetvenhét, mely külön mappa - érthető, az volt a váltás (és a válás) 
időszaka. 

Ez lesz az első igazi otthonom. Úgy értem, ezt talán fenntartás 
nélkül szeretni fogom, mert semmiféle kényszer nem játszott 
szerepet, mi választottuk sok közül, viszonylag kevés 
kompromisszummal. Bár azért ez inkább Gigi tulajdona, mint az 
enyém, az ő szülei adták a pénz javát, én csak a harmadát álltam. 
Mindegy, hosszú távra gondolkozom. (Remélem, Gigi is.) Még egy 
válásba belepusztulok. Poén, hogy én mondom ezt, mikor én 
akartam válni. Pedig gyilkos érzés, hogy valaki száz százalékig 
része volt az életednek, és nyissz, többé semmi közötök egymáshoz. 
Szidhatnám Zsuzsit napestig, de az biztos, hogy rendben tartotta a 
szénám. Ő fizette a számlákat, intézte a hivatalos ügyeket, tudta a 
dátumokat. Jogász lévén eligazodott a bürokrácia útvesztőiben. Sok 
mindenhez értett, csak ahhoz nem, hogy megszüntesse a közös 
életünkre rátelepedő unalmat. (Ahhoz én sem értettem.) 

Gigit a sors küldte az utamba. Apróhirdetés révén kerültünk 
kapcsolatba. Bár ez így félreérthető — Gigi az írógépét hirdette, nem 
magát. [,IBM  gömbfejes írógép  tartozékokkal, megkímélt 
állapotban eladó annak, aki becsüli a minőséget."] Évek óta IBM 
gömbfejesre vágytam. Mióta a szinkron irodájában láttam egyet. 
Különösen megragadott az íráskép tisztasága, fölvette a versenyt a 
nyomtatással. Minden hosszú ékezetes betű rendelkezésre áll, még 
a francia ékezetek is, van umlaut, £, sőt rendes és szögletes zárójel is 
- kommunizmus. (Az Erikán ugye csak /így/ lehetett, az elég 
ronda.) 

IBM!!! 


000000 

GOMBEEJES!!! 

LIEIEI[1[1[] 

A javítógomb is csodás találmány, ha az ember félreüt, 
kitörölhető a hiba, a gép visszaugrik. Mesélte az az ürge a 
szinkronban, hogy lehet venni több gömbfejet, és akkor cserélhető a 
betűkészlet. De talán az a legjobb, hogy bár elektromos a gép, alig 
zúg. Szemben a csehszlovák elektromosokkal, azok úgy zakatolnak, 
mint a traktorok. Kinek jut eszébe bármi, abban a zajban? Nekem 
néha akkor se jut eszembe semmi, ha teljes csönd van. Megjegyzem, 
soha nincs teljes csönd, odakinn utcazaj, idebenn kopog a gázóra, 
szörcsögnek a vízcsövek a falban, surrog a gáz a konvektorokban, 
pattog a fémház, amikor kikapcsolja a lángsort a bimetál, ketyeg a 
vekker, plusz az ember légcsövében és tüdejében is zizeg a levegő, 
nem beszélve a szív egyenetlen dobbanásairól. (Van egy kis 
ritmuszavarom, apámtól örököltem.) 

Telefonáltam, és fölmentem Gigihez. Tény, hogy először az 
IBM-be szerettem bele. Gigibe csak később. Sokáig próbálgattam. A 
férjéé, mondta Gigi, de őneki már nincs rá semmi szüksége. Három 
tartalék gömbfej is volt hozzá. Nem alkudoztam. Gigi bevallotta, 
hogy engedett volna az árból. Mindegy. Jó, de akkor a tokot és a 
plusz gömbfejeket ingyen adja. Kezet fogtunk. Ekkor néztem a 
szemébe először. Hah. Két kis napkorong. Alig akartam elengedni 
az ujjait. Pedig éreztem a karikagyúrű keménységét. Persze. Akinek 
ebben a korban még nincs házastársa, az már elvált. 

Hívogattam néhányszor, mindig az IBM gömbfejes ügyében, 
mert az egyetlen hiányosság az volt, hogy a használati utasítást 
nem adta oda. Ígérte, megkeresi. Nem találta. Kérdéseimre szabatos 
válaszokat kaptam. Egyszer aztán megelégelhette a telefonjaimat, 
azt ajánlotta, följön, mindent megmutat. Zsuzsi épp otthon volt, 
akkoriban váltott állást, addig az IKV-nál dolgozott, onnan ment a 


belker minisztériumba. Az utolsó két hétre fölmentették a 
munkavégzés alól, úgy örült, mint majom a farkának, mindennap 
úszni járt a Széchenyibe, a barátnőivel libázott, ment fodrászhoz, 
manikűröshöz,  szabóhoz, fogorvoshoz, egyszóval behozta 
lemaradásait. Teljes karbantartás. 

Amikor Gigi csöngetett, Zsuzsi nyitott ajtót. Behallatszott a 
párbeszéd. Jónapot! — Gigi. Kit keres? — Zsuzsi. Doktor Mester János 
urat. Milyen ügyben? Most ezt meg kell mondanom? Igen, ha azt 
akarja, hogy beeresszem. Ez esetben írógépelési ügyben. 

Szégyenkeztem, amiért Zsuzsi ilyen agresszív, nem értettem, 
mi ütött belé. Hót ziher, hogy féltékeny volt, ám ez föl se vetődött 
bennem, hiszen semmi oka. Kikacsáztam az előszobába, jöjjön, Gigi, 
már nagyon vártam! Lesegítettem a kabátját, addigra kilépett a 
fekete körömcipőjéből, mely pontosan olyan volt, mint Zsuzsié. 
Ahogyan ott álltak az előszoba szűrt fényében — látszottak a 
levegőben imbolygó szöszök -—, belém szúrt a gondolat, Gigi milyen 
izgalmas nő, s hozzá képest Zsuzsi mennyire plump. Nemcsak 
azért, mert Gigi fekete miniszoknyában, sötét harisnyában és bátor 
dekoltázsban érkezett, Zsuzsi pedig a vastag fürdőköpenyében 
támasztotta a falat, sértett arccal. Hanem mert Zsuzsi abban a 
pillanatban jóval idősebbnek látszott. (Csak négy év köztük a 
korkülönbség.) 

Vezettem a spájzba, amit átalakítottam dolgozólyuknak, 
leültünk a helyiséget keresztező falap - munkaasztalom - elé, 
bekapcsoltam az IBM-et. Az ajtót nyitva hagytam, Zsuzsi kedvéért. 
Gigi zongorista ujjai szánkáztak a gyönyörű billentyűzeten, 
magyarázott, amiből kevés jutott el az agyamig. Ahogyan forgatta a 
fejét, röpködött a sötét haja, a fürtök a vállamhoz értek. 
Elképzeltem, milyen volna, ha a meztelen bőröm csapkodná. 
Kéjkorbács. Istenem, ugyanolyan remekbe szabott ez a nő, mint az 
IBM vállalat minden igényt kielégítő írógépe. Néha a válla is 


hozzám ért, annyira fölizgatott, hogy a tasztatúrára meredtem. 
Tartottam tőle, ha Gigire nézek, azonnal átölelem. 

Mikor elment, láttam az órán, összvissz tizenkilenc percet 
ültünk egymás mellett. Ez a tizenkilenc perc megpecsételte a 
sorsom. Pedig még azt se tudtam, ki fia-borja, mi a foglalkozása, és 
ami a legfontosabb - ki a férje. Soká készültem rá, hogy fölhívjam. 
Néha eljutottam a tárcsázásig, ám mielőtt kicsöngött volna, mindig 
lenyomtam a bakelitvillát. Aztán csak bambultam a telefon fekete 
kávájára, a tárcsa fehér alapján a sötét számokra, s a pici 
bádogtáblára, elöl, alul: , A Magyar Posta tulajdona". Idegesített ez 
a fölirat, többször próbáltam lepattintani csavarhúzóval, nem 
sikerült. Most igen, bár csak úgy, hogy a fekete bakelitházból is 
letört egy darabka. 

Végül ő telefonált. Megkerült a használati utasítás, szívesen 
átadja. A Dunapark kávéházban találkoztunk, kábé félúton, 
minthogy ő Óbudán lakott, mi pedig Angyalföldön. Mielőtt 
beléptem volna az üvegezett fémajtón, egy  malacvisításra 
emlékeztető hang szólalt meg, valahol a nyúltagyam tájékán: Ajjaj!!! 
(Igaza lett.) 

Alig ismertem Gigire. Szemüvegben volt, s a haját vöröses 
árnyalatúnak láttam, nem sötétbarnának. Kinevetett, jottányit se 
változott a színe. Ialán mások a fényviszonyok, mint az én 
spájzomban. Mindenesetre most is nagyon jól néz ki! - én. 
Legyintgetett, rémes formában van. Nevettünk, mondtam, hogy 
hagyományaimat figyelembe véve kettőnk között semmi nem 
történhet, mert nekem csak olyan nőkkel szokott dolgom lenni, 
akiknek van német vonatkozásuk. Gigi rám nézett, azzal a 
leírhatatlan szemével, és fölzokogott. Nnna... itt ülök egy síró nővel 
a kávéházban... Körülbelül mindenki ránk bámult. A pincér oda is 
jött, segíthet-e? Köszönjük, megoldjuk! - én. 


Gigi apja és férje az NSZK-ban dolgozott, Düsseldorf 
közelében, ugyanazon az építkezésen.  Iartózkodási és 
munkavállalási engedély nélkül. Schwarz. Az ottani rokonok 
segítségével. — Tudniillik Gigiék svábok - ennyit a német 
vonatkozásról. A háború után kitelepítették őket. Az apjának 
sikerült visszaverekednie magát, Budapestre jött, hogy elvégezze a 
Műegyetemet, aztán ittragadt. Szépen kerestek odakinn a pasik, 
Gigi és a mamája igazán elégedett volt. Mígnem levelet kaptak. Az 
apa, csakúgy, mint a férj, arról számolt be, hogy politikai 
menedékjogot kértek. A sorok között kiderült, hogy — poén — mind 
a ketten szépen becsajoztak. (Csajozási menedékjog.) 

Ha ezt egy regényben olvasnám, hót ziher, hogy nem hinném 
el. Nyugodtan elhiheted! — Gigi, könnyes szemmel. Ekkor az a hang 
a nyúltagyamban, a malacos, gordonkává alakulva búgta, Paul 
Ankával duettezve: You are my destiny. 

Megkérdezte, hogy a feleségem nem haragudott-e. Á, miért 
haragudott volna? Mert az ő cipőjében jöttem el. Tényleg? Igen, és 
szívesen visszacserélném, az enyém egészen új, viszont az övé már 
félre van taposva. Poén, hogy Zsuzsinak föl se tűnt a csere. Mindig 
ígérgettem Giginek, hogy konvertáljuk a körömcipőket, ám ezt -— 
mint oly sok mást - a válás elsöpörte. 

TISCH GIZELLA (GIGD 

Amióta az Árpád fejedelem útján lakunk, igazi boldogság 
kinézni az ablakon. A Dunát látjuk. A házbeli öregek mesélik, 
fiatalkorukban még strand volt itt a parton. Kár, hogy már nincs, 
mekkora poén leslattyogni fürdőgatyában és vietnami papucsban, 
úszni egy nagyot, aztán vissza az íróasztalhoz, Goethéhez, vagy a 
pénzkereső gályamelókhoz. Mostanában német filmek dialóglistáját 
fordítom a szinkronnak, jól fizet, de majdnem mindig az utolsó 
pillanatban adják oda, akkor aztán éjjel-nappal nyomatni kell, hogy 
elkészüljön határidőre, cserébe viszont ráteszik a sürgősségi felárat. 


Nem mintha olyan nagyon kéne a pénz, Gigi legalább annyit hoz 
haza, mint én, főleg a borravalóból. Csak azt nem szereti, hogy a 
hidrogén néha megfogja a körmét. 

Szerintem a fodrászatnak hamarosan annyi. Kezdjük ott, hogy 
még alig költöztünk be, rögtön úgy adódott, hogy Gigibe is 
beköltözött valaki. Olyan édesen adta tudtomra! Az ebédlőasztalon 
hagyott egy könyvet. Csecsemőgondozás. Azt hittem, valamelyik 
barátnőjének vette, ketten is terhesek. Kérdeztem, ez mi? Nem 
válaszolt. Csak nézett. Márpedig ahol ő néz, ott nézve van. Így 
értettem meg, hogy hamarosan apa leszek. Lám, ha az ember nem 
foglalkozik vele, egykettőre beakad, ha pedig görcsösen akarja, nem 
lesz belőle semmi. Figyelmeztette erre Zsuzsit a nőgyógyásza, de 
nem hitt neki. Soha senkinek nem hitt. Számítottam rá, hogy amikor 
megtudja, hogy nálunk baba érkezik, őrjöngeni fog. Arra azért nem, 
hogy a konyhaszekrény teljes tartalmát összetöri, mint később 
hallottam. Kár volt otthagynom a mama meisseni készletét, amit 
még az első férjétől kapott. 

Amikor végre Giginek is sikerült elválnia, sebesen 
összeházasodtunk. Tekintettel viharvert családi helyzetünkre, 
igazán szűk körben bonyolítottuk. Neki a mamája volt a tanúja, 
nekem Vajda Vili barátom. Mi tudtuk, amit az anyakönyvvezető 
nem, hogy már hárman vagyunk. 

MESTER PÁL. PALIKA. HÁROM KILŐ HÚSZ DEKA, 
ÖTVENÖT CENTI. 

Gigi nehezen szült, de nagyon megérte. (Ő mondta így.) Palika 
gyönyörúre sikeredett, csodájára jártak az osztályon az ápolónők. 
Pici, bodros pelyhek borították a golyófejét, s az a legkülönösebb, 
hogy mélyvörös színűek. Noha Gigi eredetileg gesztenyebarna. 
(Brünett.) Ha az édesmama sokáig festeti a haját, az idővel átmegy a 
génekbe? Hót ziher, hogy nem. Velem madarat lehetett fogatni. Fél 


tekercs filmet ellőttem a picire, amikor fölmutatták az üvegfal 
mögött. 

Érdekes, hogy én soha nem akkor írok magamnak az életemről, 
amikor történik valami. Mindig utólag. Amikor már valami más 
történik. Gigi szerint a konkrét helyzetekben nincs bátorságom 
szembenézni a tényekkel, félek, hogy valamit nem veszek észre 
vagy rosszul látok. Inkább visszatekintek, a jövő biztonságos 
távlatából. Leesett az állam. Ilyen gondolatai vannak az én 
Gigikémnek. Pedig diplomája sincsen. Csak esze van neki. Később 
megtaláltam ezt az Idézetek könyvében, ceruzával aláhúzta. 
Mindegy, ha nem is ő találta ki, intelligensen használta. 

Hónapokig nem aludtunk, Palikának folyton fájt a hasa. 
Ritkábban tudtam teniszezni, kezdtem hízni. Amúgy se voltam 
sovány, de azért hetvennyolc kiló fölé sose kerültem. Szörnyen 
idegesített a pocakom, ha ültem, a combomra lógott az alja. Ha a 
köldökömig húztam a nadrágot, nyomta a heréimet. Ha a szíjat 
lazára engedtem, hogy ne vágjon, a nadrág lecsúszott a hasam alá. 
Így is, úgy is állati kényelmetlen. Próbálkoztam hózentrágerral, 
lehet kapni vékony gumiból, őrült nevetségesen festettem, poén, 
hogy oldalról kifejezetten terhesnek láttam magamat. Gigi 
viccelődött, a férfi-női egyenlőség jegyében a másodikat nyilván én 
akarom megszülni. Ez tetszett, de csak amíg négyszemközt adta 
elő. Durva fogyókúrával lement három kiló, örültem. Kicsit 
ellazultam, visszajött négy. Mire a drága Palika egyéves lett, az én 
súlyproblémám ugyanúgy megoldódott, mint Gigié. (Szolidaritás.) 

Akkoriban anyagi gondjaink voltak, Gigi fizetése és borravalója 
kiesett, én meg nem kaptam elég munkát a szinkrontól, mert a többi 
fordítónak is anyagi gondjai voltak. Amit nem tudtam: a 
ravaszabbak leadtak a honorból a szerkesztőnek, hogy legalább 
őneki ne legyenek anyagi gondjai. Ha valaki fölvilágosít, 
viszolyogva bár, de követem a példát. Szerencsére az apósom 


addigra ráébredt, hogy a  lelkifurdalását legkönnyebben 
nyugatnémet márkaátutalásokkal csökkentheti. Amerikai cigarettát 
vásároltunk a dollárboltban a Bazilikánál. Többször elsütöttem, 
hogy utána ugorjunk be gyónni. Giginél ezzel nem volt sikerem, az 
ő szülei bigott katolikusok voltak. Még az apja is. Ne paráználkodj, 
ugyebár. Az öreg mindennap eljárt a templomba, ekkor már 
Münchenben élt, raktárosként dolgozott a Kammerer pékségben. 
Néha szentképeket dugdosott a borítékba, ha írt a lányának. 
Nyugatnémet szentképek érkeztek tehát, főleg Pál apostolok (mert 
Pálnak hívták) és Szűzmáriák (mert... miért is?). Gigi egyet-kettőt a 
jégszekrényre ragasztott. Az ő vallásos praxisa ebben merült ki. 
Meg hogy időnként gyertyákat gyújtott a jégszekrény tetején a 
nagyszülei emlékére. Néha én is odaraktam kettőt, anyámért és 
apámért. Lenn a szentek, fenn a gyertyák. Az égő viasz szaga 
elkomorította a hangulatot. Tömjénnel is  kísérletezhetnénk, 
ajánlottam, de ez a poén se sült el. 

Már-már rávettem magam, hogy fix állást vállaljak (e végzetes 
lépés azzal járt volna, hogy: 1. a könyvemet [Johann Wolfgang 
Goethe és Johann Peter Eckermann] nem tudom befejezni, 2. Gigi 
megőrül, mert Palika minden gondja egyedül őrá marad), amikor 
megkaptam az ösztöndíjat. Fölvillanyozott. Mindjárt bizakodóbban 
néztem, a jövőbe. Vagy inkább álltam elébe. Én már azt is 
elfelejtettem, hogy pályáztam. Szoktam pályázni — nem szoktam 
bekerülni a győztes csapatba. Ilyen kívülállóknak nincs esélyük. 
Hamarosan megértettem, most is csak azért adták nekem, mert 
rendes kutatók alig jelentkeztek, inkább egyetemisták. Három 
hónapról volt szó, és mindössze annyi márkát adnak, amennyit a 
szobáért kell fizetni a diákszállón. Viszont három hónap Nyugat- 
Berlinben! Az Ösztöndíjtanács Dorottya utcai épületében tartotta a 
tájékoztatót két ürge, teljesen egyforma sötét öltönyben, 
nyakkendőben, cipőben. Korombeliek lehettek, harmincasok. 


Ösztöndíjas társaim húsz körüliek. Érdeklődtem: Tessék mondani, 
ha a pénz épp csak a szállásra elég, miből fogunk megélni Nyugat- 
Berlinben? A két ürge pajzán mosollyal összenézett, majd 
hatásszünet után a magasabb (aki főnökebbnek látszott): Nos, nagy 
szükség lesz az elvtársak leleményességére. 

Poén, hogy gyakorlatilag valutabűncselekmény elkövetésére 
buzdított, s ugyanakkor élből elvtársozott bennünket. Pedig, 
gondolnám, elvtárs nem csinál olyat, hogy megveszi az aluljáróban 
gyanús kinézetű és sötét bőrszínű (arab) emberektől a valutát, majd 
a cipőjében kisíbolja a határon. Nem lévén párttag, elvtársnak sem 
éreztem magam, és pontosan erre a csempészmanőverre készültem. 
Gigi azt ajánlotta, üzleteljek inkább az apjával, néhány havi 
pénzküldeményt adjak neki forintban, és a papája odakint kifizeti 
nekem a márkát. Jó terv. De hogyan beszéljük meg vele? Levélben 
vagy telefonon nem ajánlatos, felbonthatják, lehallgathatják. Ritkán 
fordul elő, hogy nyugatról érkezett borítékot ne föltépve kapjunk 
meg, az obligát címkével: ,A küldemény sérülten érkezett." 
Ilyenkor barna  ragasztópapírossal erősítették meg, vagy 
benejlonzacskózták. A papírborítékok nagyon sérülékenyek ám! 

Vártunk, míg a baráti körből valaki Németországba utazott, 
történetesen Nürnbergbe, őt kértük meg, hívja föl Gigi apját kintről, 
tárgyalja le a nevünkben a dolgot. Az öreg a beszámoló szerint 
eleinte értetlenkedett, ám azután ráállt, mondván, hogy a 
mindenkori banki középárfolyam lesz az irányadó. Fösvény dög! — 
Gigi. 

Jegeltem az ösztöndíjat, amíg csak lehetett, vagyis 
halasztgattam, mert szerettem volna, ha hárman utazhatunk ki. 
Repjegy is járt, de csak nekem, talán elintézhető, hogy inkább 
ideadják az árát, ha kocsival megyek. Lada 1200-asunk volt, 
gondoltam, elvezetek én Berlinig, úgy számoltam, 930 kilométer 
Prágán át. Ha két napot szánok rá, ki lehet bírni. Gigi szeretett 


volna jönni, de aggodalmaskodott, hogy s mint lesz Palikával, 
Nyugat-Berlinben nincs ott az anyja, nincsenek barátnők, akik 
besegíthetnek. De ott leszek én! - én. Ja, te ott leszel! — Gigi. 
Hangsúlya jelezte, bennem kevésbé bízik. Amire nem adtam okot, 
igazán kivettem a részem a Palikával kapcsolatos teendőkből. 
Mindegy. 

A fiam tökéletesen  átrendezte az életemet. Az 
értéksorrendemet is. Palika került a dobogó legfölső fokára. Sose 
hittem volna, hogy ennyire átalakulok. Örömapa - erre kéne 
használni ezt a szót. Bármiről boldogan lemondtam, csak hogy 
hazaérjek fürdetésre, beemelhessem a babakádba (később a 
nagyba), szappanozhassam a kis testét. Egyetlen gramm fölösleg 
sincs rajta. Mint egy pici atléta. Rossz nélküle ébredni. Már nagyon 
megszoktam, hogy őt látom, amikor kinyitom a szemem. Bevett 
szokása odatopogni az ágyunkhoz. Kapaszkodik a kezecskéjével a 
lepedőbe, gyűrögeti, és csak áll ott csöndesen. Amint magamhoz 
térek, fölhúzom, az ágy szélére fektetem. Cirógatom. Harapdálom a 
fülét, mert én vagyok az egyfejű süsüsárkány. Göcög. Megzabálom. 
Halkan beszélgetünk, hogy a mama aludhasson még néhány percet. 
Ő sem egy kelőbajnok. 

Amióta a könyvemen dolgozom [Johann Wolfgang Goethe és 
Johann Peter Eckermann], állandó problémám, hogy kismilliószor 
kéne leírnom a , mondta" és az , írta" szót. Nem méltó a nagy 
Goethéhez. Elhatároztam, hogy következetesen kihagyom. ,, Az 
volna az óhajom, hogy ezen a télen maradjon velem Weimarban" — 
Goethe. , Mi mindent fogok tőle tanulni ezen a télen és mennyi 
nyereségem lesz a vele való puszta érintkezésekből, még olyan 
órákban is, amikor éppen nem mond semmi jelentékenyt!" 
Eckermann. (Fordította Lányi Viktor.) 

Úgyis tudja minden épeszű ember, hogy a szóban forgó 
személy mondta, illetve írta. Elég a gondolatjel. Lehet persze 


variálni. Bedobhatóak a szinonimák. Kifejez, közöl, kijelent, állít, 
szól, nyilatkozik, beszél, említ, fejteget, előhoz, felhoz, szaval, regél, 
mesél, vall, satöbbi. Szerintem a variálás még idegesítőbb. A 
csúcsírusztráció a körmönfont kikerülés: — sóhajtotta Gőte, — nézett 
rá csodálkozva Christiane, — fordult oda Johann. Jaj, ne. 

Mázlista volt ez az Eckermann. Ott élhetett a költőfejedelem 
közvetlen közelében, csak papírra kellett vetnie mindazt, amiről 
beszélgettek. Általában Goethe vitte a szót. Szinte diktált, 
tökéletesen átérezve, hogy az utókornak üzen. Valószínűleg az 
olyasfajtáknak, mint Eckermann és én, akik nem születtek 
semmiféle különleges tehetséggel, nagy adomány, ha akkora 
emberrel szívhatunk egy levegőt, mint Goethe. (Vagyis egy 
zsenivel.) Mit nem adnék, ha egy napot együtt tölthetnék vele. Vagy 
legalább egy délelőttöt. Egy órát. Weimarban, a frauenplani ház 
emeletén. . Amikor — gondolkozott, szívesen  föl-alázott a 
dolgozószobájában, s nem zavarta, ha a titkára vagy Eckermann 
ülve hallgatta. Goethe kedvéért bizisten megtanulnék gyorsírni. 
Talán értékelné. Nehéz mesterség. (Anyámtól tudom, aki gyors-és 
gépíró kurzusra járt a harmincas évek végén.) 

Ki volna az a mai írók közül, akiért érdemes akkora áldozatot 
hozni, mint amekkorát Eckermann hozott Goethéért? Nem ismerek 
olyat. Itthon biztosan senki. A németeknél? Talán Heinrich Böll? Á, 
nem. Ha amerikai is lehet, Ernest Hemingway. Kár, hogy főbe lőtte 
magát, tizenkilenc évvel ezelőtt. Vele úgyse lehetne másról 
beszélgetni, mint a vadászat, a horgászat vagy a bikaviadal. És 
persze a nők! A franciák közül Albert Camus-t szeretném. Ő sajnos 
egy évvel Hemingway előtt halt mmeg, 1960-ban, súlyos 
autóbalesetben, állítólag a kiadója ült mellette a kocsiban. 

Miért , vagyok én ennyire jelentéktelen pontja a 
világmindenségnek? Miért ne lehetnék valami icipici dologban 
kiemelkedő? Miért nem tudtam megtanulni három labdával 


zsonglőrködni? Miért nem megy a hasbeszélés? A pillangóúszás? 
Az argentin tangó? 

Goethe minden lehetséges versenyszámban indult, és 
dobogóra állhatott. Költészet, próza, tudomány, rajz, politika, 
színházépítés, szerelem, házasság, atyaság, lelki nyugalom, 
társasági élet, önbizalom... Nem csoda, ha Eckermann annyira 
elájult tőle. Én is annyira elájulnék, ha krónikása lehetnék Johann 
Wolfgang Goethe utolsó évtizedének. Vagy bármelyiknek. Johann 
Meister, az ifjú Goethe állandó beszélgetőtársa. Följegyzéseimet egy 
kötetben adnák ki Eckermann emlékezésével. Az ifjú és az agg 
Mesterről, testközelben. Johann Peter Eckermann und Johann 
Meister. (Alcím: Ki volt a nagy Goethe?) Igen, aztán fölébredsz, 
hogy bilibe lóg a kezed! -— a nagy Gigi. 

Az utóbbi években végre a magyar tévé is közvetítette a 
wimbledoni bajnokság fontosabb meccseit. Vajda Vilivel nálunk 
néztük a döntőt. Ő persze az izgága amerikainak drukkolt (John 
McEnroe), én természetesen a hallgatag svédnek (Björn Borg). 

Borg öt szettben győzött, s ötödször lett wimbledoni bajnok. 
Könnyeztem, annyira örültem. Gigi nem értette, mi olyan nagy 
szám abbar, ha két izzadt milliomos egy olyan pici labdával játszik, 
amit alig lehet látni a képernyőn. Zsuzsi sem értette, miért fontos 
nekem a tenisz. Giginek már nem próbáltam elmagyarázni. 

Palika születése óta lanyhult a szex. Ameddig Gigi szoptatott, 
föl se vetődött, egy darabig az orvos nem ajánlotta. Néhányszor 
elképzeltem, hogy nekilátunk, és a gyerekajkak szívásától sajgó 
mellből anyatej csorog rám. Gigi nem szereti hátulról, majdnem 
mindig lovagolni akar. Amivel nekem semmi bajom, de azért 
varietas delectat. Persze, Zsuzsihoz képest Gigi jóval többre 
kapható. Ha nagyon szépen megkérem, a szájába vesz egy-két 
percre. Meg szoktam kérni. Mostanában nem. Tudomásul vettem, 
hogy Palika érkezése gyökeres változást okozott, Gigi már 


elsősorban anya, csak másodsorban feleség. Én is elsősorban atya 
vagyok, csak másodsorban férj. Mindenesetre nagyon vártam, hogy 
végre szabad legyen az út. 

Amikor a doktor azt mondta, lehet, de ne túl huszárosan, és 
már a tej is elapadt, próbálkoztam esténként. Gigi addigra túl fáradt 
volt. Meg kellett értenem. Próbálkoztam reggel. Gigi ébredéskor 
mindig morcos. Ha nem akarta, egy rock szám címével utasított el: 
No milk today. Majdnem soha nem volt tej. Szép lassan leszoktam 
róla, hogy kezdeményezzek. Őszintén szólva, nem hiányzott 
annyira. Pontosabban, ha rágondoltam, nagyon, de amikor eljött a 
konkrét pillanat, már kevésbé. Mert én is lestrapálódtam. Ha a 
drága Palika éjjel fölsírt, éberalvó lévén, én rohantam oda hozzá. 
Nem sokat tehettem. Amint megtanult beszélni, így zajlottak 
éjszakai eszmecseréink. Palika bömbölt a rácsosban. Odarontottam. 
Mi baj van, édes Palika? - én. Mamit hívom! - ő. Ne hívjad a mamit, 
mert alszik, itt vagyok, szülőapád, mindent megteszek, amit kérsz, 
szomjas vagy? éhes vagy? kipisiltél a pelusból? rosszat álmodtál? 
mondjad el szépen a papának! Mire a gyerek: Mamit hívom! - és 
így tovább. Végül visszamásztam a franciaágyba, finoman 
fölráztam Gigit, bocs, de téged akar. Mindez kétszer-háromszor 
ismétlődött éjjelenként. Ki lehet fingani rendesen. 

Lázadoztam, mégse járja, hogy pusztán a fiunk miatt ne legyen 
soha dugás! Gigi erősködött, ez ilyen időszak, kérdezzem meg a 
barátaimat. Kisgyerekesek nem dugnak. Vagy csak ritkán. Főleg 
reggel. Sajnos, ő nem egy reggeli típus. Éjszaka született, talán ezért 
is, éjszaka van elemében igazán, akkor él. Élne, ha az egész napi 
robotolás után élne még. Emlékezzem csak vissza, Palika előtt sose 
feküdtünk le éjfél vagy inkább egy óra előtt. Valóban. Gyárilag én is 
éjjeli típus volnék. Éjszakai bagoly. Nem csoda, ha képtelen vagyok 
haladni a könyvemmel, pedig érzem, most végre akkorát 
dobhatnék, amekkorát... marha nagyot. 


Azokban a hónapokban sokat szúrt a szívem. Tudtam, 
vigyáznom kéne, a szívzűr hajlamot bizonyára örököltem. 
Leszoktam a cigiről, nagy nehezen. A vérnyomásom egyre 
magasabb, fölírt a körzeti doktornő Betalocot. A gerincem is fájt. Be 
kéne melegítenem a teniszhez. Romlok, öregszem. Aggodalommal 
töltött el, hogy érzékeltem, a férfiasságom sem a régi. Már nem 
mindig pattant lóra a huszár, hogy teljes harci díszben rontson 
előre, ha megérintettem. Gigi nem szívesen fogdosta, csak kivételes 
kegyként. Ritkán volt olyan szerencsém, hogy amikor Gigi 
hajlandónak mutatkozott, kellően fölmeredtem volna, ilyenkor 
igyekeztem tömpe ujjaimmal leplezni, hogy nem elég acélos a 
rohamhoz. Ekkortájt kaptam rá a nyalakodásra, egytálételként. 
Erősen szorongtam, mi lesz, ha a negatív tendencia folytatódik. 

Hosszú köntörfalazás után tanácsot kértem Vilitől. Rázta a 
fejét. Nincs mit tenni, barátom, az a legokosabb, ha még fiatalon 
megtanulsz fasz nélkül baszni, mert öreg fejjel már megalázó! 
Őneki ezt egy nőgyógyász haverja mondta. Eszembe jutott 
Alabátya. Anyám mesélte, hogy a hímtag legnagyobb tudora volt 
Nagyváradon, vagy talán egész Erdélyben. A főkapun jártak hozzá 
a lányok és az asszonyok. A cselédlépcsőn a nemi beteg és imp 
bajokkal küzdő kanok. Ha még élne, talán tudna valamilyen kúrát 
vagy gyógyszert. Föltéve, hogy mernék hozzá fordulni. Jaj, de ciki. 

Mire Palikát megfürdettem, ágyba dugtam, s elmondtam az 
esti mesét (ez mind az én reszortom), rendszerint össze voltam 
zuhanva, mint a colstok. Résre hagytam a gyerekszoba ajtaját, 
ledöccentem Gigi mellé a kanapéra. Nézte a tévét. Szinte minden 
este a film első félórájának végére érkeztem. Giginek ritkán volt 
kedve vagy ereje beavatni, hogy mi történt addig. Általában ki 
lehetett következtetni. Gigi üres arccal meredt a képernyőre, a 
szeme le-lecsukódott. Ez akár a magyar televízió műsorának 
bírálataként is fölfogható. Ha valami tényleg jót adnának, az talán 


ébren tartaná. Ilyen körülmények között az ember nem számít 
szexre. Néha azért az ágyban odabújt, nem világos, hogy azért, 
vagy csak jóéjtpuszira. 

Ha azért, akkor heves csókokkal indítok, s várom, kezdődjék 
valami mozgolódás alant. Amennyiben nem kezdődik, 
markolászom a mellét, harapdálom a nyakát, karmolom a fenekét. 
Ha mindez nem segít, a combjához dörzsölöm a bágyadt katonát, ez 
a csodafegyver. Némi feszülés esetén sietek, hogy bejussak, 
tapasztalataim szerint odabenn meg szokta emberelni magát. 
Boldoggá tenne a fordított sorrend, de örüljek, ha egyáltalán 
összejön. Gigi olyan édes, ha csődöt mondok, úgy tesz, mintha ő 
volna túl álmos az egészhez, ásítozva fordít hátat, na, majd holnap 
befejezzük, apukám, jóccakát. 

A legutóbbi kúdvarc után soká forgolódtam. Nézzek szembe a 
lúdvérces ténnyel, hogy nyakamon az imp? Nem lehetek örökké 
fáradt, gyötrött, rosszkedvű. Meg kéne beszélnem Gigivel. 
Szörnyen kellemetlen. De jobban járok, ha nem ő beszéli meg velem 
- akkor talán már késő lesz. Vajda Vili szerint a 
vérnyomáscsökkentők szokásos mellékhatása, hogy legunnyasztják 
a férfierőt. Vili nem orvos, kémikus. Érdeklődni kéne szakembertől. 
Hol találok olyat? És hogyan kezdjek bele? Doktor úr, segítsen 
rajtam, valahogyan nem áll rendesen a micsodám. A gondolattól, 
hogy ezt meg kéne osztanom egy idegennel, agonizálok. 

A Művész presszóban volt találkozóm két diákommal, hogy 
végre aláírjam az indexüket. Helyettesítettem a tanárképzőn a 
Balázs Ferit, úgy tervezte, hogy a szemeszter végére visszajön 
Göttingenből, s majd ő vizsgáztat, de nem. Állítólag ez a két lány is 
külföldön volt, azért csak most jelentkeztek. A magyar egyetemista 
annál is linkebb, mint a... professzorai. Én miért nem lehetek 
valahol kint? 


Ami engem illet, most kétszer tanítottam a tanárképző 
főiskolán, először és utoljára. Röhejesen keveset fizetnek. A diákok 
időnként kétségbeejtőek. Az egyik srác reklamált, hogy miért 
szerepel a kötelező irodalom listáján a Bűn és bűnhődés, amikor azt 
egy orosz mókus írta, és nem magyar. Azért, mert a speckol címe: 
, Jóízűen olvasni magyar és idegen nyelven". Igen, de mi értelme 
végigrágnom magam egy ilyen vastag könyvön, amikor rögtön az 
elején lelövik a poént, hogy ki a gyilkos. 

Miután végighallgattam a két csaj  mellébeszélését, 
aláfirkantottam az indexüket, s fizettem. Az Operaház előtt a zebrán 
odalépett hozzám egy szemüveges, enyhén bandzsító nő - bár talán 
csak a bifokális lencsék tették —, megfogta a zakóm: Nem ismersz 
meg? - németül. Ezt jól eltalálta, fogalmam se volt, ki lehet. A 
hajtókámba kapaszkodva kísért a járdáig, csak ott súgta a fülembe: 
Szerbusz, Janoschka, hogy vagy te, egesseggedre! 

Te jó világ. Az én drága kis Jolandám, Dzsordzsentálból. 

A húgával, Uschival és egy barátnőjükkel vannak itt, Irabanttal 
jöttek, képzelhetem. Bár a Lada se sokkal jobb. A népi demokrata 
autók nem visznek el hosszabb távra anélkül, hogy ne kellene 
megismerkedned több ország sárga angyalaival. Nemzetközi 
autóklub-igazolvány és hitellevél nélkül egy kilométert se! 

Visszaültem Jolandával a Művészbe, gyakorlatilag ugyanahhoz 
az asztalhoz, ahonnét az imént fölálltam. Már nem értettem, miért 
nem ismertem rá, pontosan ugyanúgy nézett ki, csak a haja színe 
(vörös) és a szemüvege vezetett félre. Pillanatok alatt 
újjáteremtődött a jénai és georgenthali szép napok hangulata. 
Bármit kérdeztem, válaszolt. Bármit kérdezett, válaszoltam. Örült, 
hogy fiam született;  Goethe-kutató lett belőlem;  Gigivel 
megvagyunk; készül a könyvem. Örültem, hogy Gothában dolgozik 
(Gotha, már megint, úgy látszik, Gotha Németország közepe - 
remélem, Karin Wangold nem a barátnője) színházi pénztárosként; 


szép kis garzont bérel; végre komolyan jár valakivel, akit 
Günthernek hívnak, nagydarab ürge, seszínű a haja és a 
pofaszakálla, a pénisze akkora, amekkorát ritkán látni, ha nem 
vigyáznak, fáj, amikor benyomja - vigyáznak. 

Érdeklődtem, nem zavarta-e annak idején, hogy az enyém 
enyhén szólva szintén akkora, amekkorát ritkán látni, de a 
mérettáblázaton a másik irányban. Jolanda kikacagott, neked 
rosszul állna egy olyan nagy bunkó. Bunkó? - ezen megint 
nevettünk. Alaposan elszaladt az idő, a szinkronba kellett 
rohannom, megbeszéltük, hogy újra találkozunk, még három napig 
maradnak, odaadta a panzió telefonszámát. Kérdeztem, miért nem 
írta meg, hogy jön. Csodálkozott, ő bizony megírta, több mint négy 
hete postára adta a levelet. 

Én is csodálkoztam. Nem kaptam tőle semmit. Idáig csak a 
nyugat-németországi küldeményekkel voltak galibák. Az egyes 
busz peronján ötlött agyamba, hogy talán mégis megjött az a 
boríték, csak Gigi elsüllyesztette. Ő szokta fölhozni a ládából a 
postát. Latolgattam, csinálna-e ilyesmit, puszta féltékenységből. 
Kizárni nem lehet. De Gigit meggyanúsítani sem. 

Állandóan Jolanda járt a fejemben, mindaz, ami velünk és 
köztünk történt 1967-ben, úristen, már tizenhárom éve, és 1957-ben 
- ki se számolom. A kühlpunkti napok elhomályosodtak. Jenára és 
Georgenthalra annál tisztábban emlékszem. Már délután fölhívtam. 
Furcsamód épp a szinkron közelében volt a panzió. Másnap 
délelőttre beszéltük meg, hogy odaugrom kávézni. Miután leraktam 
a kagylót, eszembe jutott, hogy amióta a szívzűröm van, ritkán 
kávézom. Majd iszom teát. Dehogy, a teát utálom, csak Gigi 
kedvéért szoktam. 

Este többször nekifutottam, hogy elmeséljem Jolandát, de sose 
volt alkalmas a pillanat. Nem tudtam biztosan, mennyit mondtam 
el Giginek a régi dolgokból - hagyjuk. Jolanda három nap múlva 


visszautazik a keletnémet népköztársaságba, komoly az esély, hogy 
jó darabig nem hallok felőle. Talán soha. Este a jóéjtpusziból 
csókolózás lett. Eleinte igyekeztem Jolandát kiseprűzni az 
agyamból, ám csodálkozva érzékeltem, hogy amint a georgenthali 
jelenetekre gondolok, úgy áll az én kis katonám, mint a cövek. Gigi 
azt szerette, ha két-három lassúbb és felületesebb döfést követ egy 
vadabb, tövig, s azután ez ismétlődik, míg el nem sülök. Boldogan 
rohamoztam, ó, de jó, úgy látszik, az imp odébb van. Elégedetten 
szuszogtunk. Poén, hogy mindezt Jolandának köszönhetjük. 
Holnap tényleg megköszönöm neki, gondoltam. Üdítően mély 
álomba merültem. Kifolyt a nyálam a párnára. 

Amor Pension. Így hívták. Nyilván osztrákokra és németekre 
specializálódtak. Recepció nincs, az étterem pultjánál szóltam, hogy 
Jolanda TIrabandtot keresem. Föltelefonáltak. Jolanda farmerban és 
tengerésztrikóban szaladt le a lépcsőn, a haja fehér 
törülközőturbánban. Kézen fogva vezetett a másodikra, a 208-ba. 
Parányi szoba, jóformán csak a franciaágynak jutott hely, íróasztal 
helyett vékony, fekete deszkalap a falra erősítve, fölötte fémtartón a 
minitévé. Ülj le! — Jolanda az ágyra dobta a törülközőt, a haja 
nedves kígyókba tömörödött. Kiszaladt az ajtón. Pillanatokon belül 
visszajött, tálcával. Egy fél üveg bort meg néhány keletnémet csokit 
hozott, olyasfélét, mint nálunk a Tibi, és két vizespoharat. Boros 
nincsen. Az ágyra rakta a tálcát, kettőnk közé. löltött. 
Koccintottunk. Ittunk, a találkozásunkra. Az ölembe hajtotta a fejét. 
Gigire gondoltam, s a nagydarab Güntherre, noha sejtettem, nincs 
visszaút. 

JOLANDA TRABANDT 

Magához húzott. Felborítottam az egyik poharat, szerencsére 
csak egy korty maradt benne, megtartotta a tálca pereme. Jolanda 
mindent az ablakpárkányra pakolt, s a tálcáról a szájába öntötte a 
bort. Majd a sajátjából az enyémbe. Az ajkára tapadtam. 


Megharapott. Téptük egymásról a ruhát. Mikor már anyaszült 
meztelenül feküdtem hanyatt az ágyon, ő pedig bugyiban és 
melltartóban térdelt fölöttem, azt kérdezte, van-e nálam gumi. 
Gumi? - énnekem eszembe se jutott, hogy mi ketten... különben is, 
elszoktam már a kotontól. Nem baj, akkor majd mindent 
kipróbálunk, amit csak lehet, dünnyögte ő. Ígéretét beváltotta. 

Amikor kifújtuk magunkat, fölült, villámgyorsan magára 
csavarta a törülközőt, megint átszaladt a szomszéd szobába. Kék 
celofánba csomagolt óvszerrel tért vissza. Eszébe jutott, hogy 
Lolának, a barátnőjének szokott lenni vésztartaléka. Lola nyíltszívű 
teremtés, koton nélkül egy lépést se tesz. Kölcsönvettük. 

Jolanda kétszer is följutott a szirti tetőre, zergeugrásokkal és 
csikónyihogással. Én úgy krúgattam, mint a darumadár. Reméltem, 
Jolanda húga és barátnője nincs a szomszédos szobában. 
Hálistennek, a budai várba kirándultak. 

Jolandával minden olyan könnyű és természetes, mintha csak 
mi ketten élnénk ezen a világon. Amikor elbúcsúztunk, a folyosó 
végéig kísért. Átölelt, megcirógatott, azt mondta, legyek jó fiú, s 
visszaszaladt a szobába. Könnyű szívvel indultam haza. A térdem 
remegett, szédültem. Megálltam a lépcsőfordulóban szusszanni, 
nehogy leguruljak. 

Tartottam tőle, hogy Gigi észreveszi rajtam, mivel töltöttem a 
délelőttöt — neki azt mondtam, ma is a szinkronban dolgozom. Hála 
istennek, amikor befutottam, már Palika vacsoráját kavargatta, így a 
fürdőszobába slisszolhattam, mielőtt tüzetesebben szemügyre vett. 
Bámultam magamat a tükörben. Látszott rajtam. Megcsaltam Gigit. 
Vártam, hogy szemrehányón mennydörögjön az ég, rengjen alattam 
a padló. De nem. Ronda dolog pedig. Zsuzsit úgyszólván soha nem 
csaltam meg. Guvadt olykor a szemem, ha kedvemre való nőt 
láttam, ennél tovább sose léptem. Míg Gigi föl nem tűnt a színen. 


Alig néhány óra múlott el, s Jolanda már lenge álomnak tűnt, 
nem valóságnak. Nem is bántam, hogy többé nem láthatom -— a 
csúcson kell megállni, nem igaz? A drága Palika esti vircsaftja után 
odatelepedtem az IBM gömbfejeshez, kikészítettem a köteteket, 
amelyekből dolgozom, és a nagy Goethével társalkodtam hajnalig. 

Beírtam a naplómba: 

ÉVEK ÓTA EZ A LEGJOBB NAPOM. 

Részletezni nem akartam. Hátha egyszer Gigi kezébe kerül. 
Igaz, akkor talán azonnal el kell válnom. 

Fogalmaztam egy levelet Jolandának, azt akartam, hogy tudja 
nyugat-berlini tartózkodásom pontos időpontját, a kolesz címét is 
megírtam. Noha sejtettem, ő aligha jöhet át  Nyugat- 
Németországba. Valószínűleg én se mehetek át keletre. 
Pontosabban átmehetnék, a visszatéréskor gyűlne meg a bajom a 
határon - az ösztöndíjhoz csak egyszeri belépésre adnak 
útlevélablakot. Mindennek dacára, Németországban leszek, az ő 
hazájában. Ha elmaradt volna a második világháború, akkor... — 
hagyjuk. 

Az Ösztöndíjtanács írásban figyelmeztetett: Tisztelt Mester 
elvtárs, a három hónapot haladéktalanul meg kell kezdenie még 
ebben a naptári évben, különben jogosultságát kénytelenek leszünk 
visszavonni. A , haladéktalanul" és az ,ebben a naptári évben" 
furcsán festett ugyanabban a sorban. Az ösztöndíj-elvtársak nem a 
stílusérzékükről — híresek.  Gigivel úgy gondoltuk, legyen 
szeptember-október-november. Viszont akkor találták a cisztát a 
méhén, a nőgyógyásza szerint azonnal műteni kell, ráment az 
október. Novemberben én szorultam orvosok kegyelmére, zsibbadt 
a bal karom, nyomás a mellkasomban. Nnna, gondoltam, itt van. 
Lecsapott. Nem úsztam meg a kórházi kivizsgálást. Gigi beleőszült 
abba a néhány napba Palikával, aki első dackorszakát élte. 
Átkereszteltük. , Mester Nem" az új neve 


Romlott a ritmuszavarom, s megint nagyon magas a 
vérnyomásom, ezt állapították meg. Mozgás, szabad levegő, nuku 
idegeskedés, plusz szedjem a pirulákat.  Vízhajtó, kétféle 
vérnyomáscsökkentő, szíverősítő, vitamin. Reggel öt tabletta, este 
három. Szépen vagyok. Kiporcióztam az erre szolgáló műanyag 
dobozba, melyet a kórházban adtak. Mint egy öregember. A 
DÉLBEN rekesz egyelőre üres maradt. 

Fölvetődött, hogy hagyjam a fenébe a három hónap Berlint, 
ennyi baljós előjel bizonyára nem véletlen. Gigi azt mondta, egész 
életemben bánnám. Merjek ki egyedül, legalább senki nem zavar, 
be tudom fejezni a könyvem. Egyedül sokkal kevesebbet is 
költenék. Mit csinálnánk odakinn, ha Palika beteg lesz? Vagy én? 
Vagy ő? Egészen belelovalta magát, hogy egyedül kell mennem, ne 
izguljak, erre a három hónapra az anyjához költözik, vele is jót tesz, 
legalább kiunokázhatja magát. 

Végül beadtam a derekam. Összekészítettem a jegyzeteket és a 
könyveket, amelyekre szükségem lesz. Mindennap ráállítottam a 
csomagom a fürdőszobai mérlegre, nem akartam túllépni a 
húszkilós súlyhatárt, sokat kell fizetni a reptéren a pluszért. Ruhát 
alig viszek. Minek öltözködjem, ha úgyis éjjel-nappal Gőtézni 
fogok. 

Aznap érkeztem Nyugat-Berlinbe, amikor New Yorkban lelőtte 
John Lennont egy elmebeteg rajongója. Valamennyi német újság 
ezzel foglalkozott. Én meg azzal, honnét tehetnék szert egy 
olvasólámpára. A charlottenburgi koleszban a szoba akkora volt, 
hogy az ágy keresztben el se fért volna. A fejénél zseblámpa fényű 
pici neon világított, vagy inkább homályított. A szűk íróasztalon 
semmi. Vegyek? Sajnáltam rá a pénzt. Próbáltam kérni a portán, 
nem adtak. Szégyen ide, szégyen oda, két nap múltán elcsentem 
egyet valamelyik nyitva hagyott szobából. Legföljebb négy órát 
szántam alvásra, a többi időt könyvtárban, archívumban és az 


íróasztalomnál töltöttem. Az IBM  gömbfejest kihoztam, 
vámengedéllyel. 

Mióta a drága Palika jelen volt az életünkben, erősen áhítottam 
a magányt, meglepett, hogy ilyen rosszul bírom. Esténként, amikor 
a koleszban fél tucat helyen tombolt kisebb-nagyobb buli, sajgott 
mindenem a magánytól. Sokat adtam volna, ha valamelyikbe 
áthívnak. De nem ismertem senkit, magyar ösztöndíjas társaimat se. 
Nem segített volna, ha ismerem őket, egy ilyen harmincas ürge nem 
való az egyetemisták közé. 

Valami baj lehet azért a katonámmal. Előbb-utóbb meg kell 
mutatni őt orvosnak. Jaj, de gáz. Talán más szervek a hibásak. Van 
ottan a prosztata, meg a dülmirigy, illetve ez a kettő egy és 
ugyanaz, továbbá a herék, a mellékherék... abban se vagyok biztos, 
merre lehet a mellékhere. Lóhere. Lófadd. Olvastam valahol, hogy a 
lófasz a seggedbe" voltaképpen azt jelenti, húzzanak karóba, a 
,lófadd" [lofat] annak a rúdnak a neve, amelyhez a lovakat kötik a 
szekér előtt. 

Alabátyázáskor hol Gigire gondoltam, hol Jolandára. 
Valahogyan Jolandára könnyebben mert, biztosan azért, mert vele 
csak néhányszor feküdtem le. Egy kezemen megszámolhatom, 
hányszor. Nnna, kettőn. Ha Jolandára se ment, egy kis segítséget 
kértem. Liv Ullmann és Bibi Andersson volt a kis segítség. Ők 
azután megtették a magukét. Egy gyötrelmes éjszakán egyszerre 
hívtam mind a kettőt. Hajnalig képzelegtem, milyen lehet két nővel. 
Két isteni nővel. Vagy akár két átlagossal. Goethe vajon csinált ilyet? 
Nincs rá semmiféle írásos bizonyíték. Goethe, ha kedve szottyant 
rá, biztosan megtette. Ezt se hagyta ki. Ő persze sose szűkölködött 
női gondoskodásban. Imádták. Nem csoda, királyi küllem, zseniális 
lélek, szilárd anyagi háttér, a fejedelem barátsága és kegyei... így 
persze könnyű. Fölteszem, célszerszáma is impozáns lehetett. 

GŐTE JÁNOS FARKA. 


Bocs. 

Gigit minden héten fölhívtam a postáról, késő este, mikor a 
legolcsóbb. Volt, hogy másfél órát kellett sorba állnom, mert Kelet- 
Európa összes Nyugat-Berlinben tartózkodó vékonypénzű polgára 
szintúgy akkor óhajtott hazatelefonálni, amikor a legolcsóbb. 
Hiányzott Gigi. Hiányzott az én kis Palikám. A kecses lábszára. A 
göcögése. A vicces szavai, mint a Kukorék - így hívta a kakast. Ó, 
édes Palikám! 

Párhuzamosan -— igen -— hiányzott Jolanda. Ővele különben 
leveleztünk, egyre sűrűbben. Megtudhattam, hogy még mindig 
pénztáros a gothai színházban. Günther hétvégén jár hozzá. 
Édesapja sajnos már nem él, édesanyja viszi tovább a gondnoki 
teendőket a georgenthali üdülőben. A húga viszont nagy karriert 
csinált, sikeres festő, állandó kiállításokat rendeznek neki híres 
múzeumokban. Hamarosan Nyugat-Berlinben lesz egy tárlata, ha 
sikerül, Jolanda is elkíséri, január hetedikén. Ez kecsegtetően 
hangzott. Hiszem, ha látom. 

Liv Ullmann és Bibi Andersson is hiányzott. Velük nem 
leveleztem. Se svédül, se norvégul nem tudok. Nagy poén... 

Az év végi ünnepek sanyarúan teltek. Főleg a karácsony. 
Vettem magamnak brémai mákos kalácsot — mákos bejgli helyett, az 
itt nincsen. Nem bírtam a szoba szegényességét, lementem kocsmát 
keresni. De karácsonykor minden zárva. Jobb is, drágán mérik az 
italt. Állatira spóroltam a nyugatnémet márkákkal. Majd a végén 
komoly ajándékokat veszek Giginek és Palikának. Palikának Legót, 
az biztos. Giginek 4711 kölnit. Meg amit kér. 

Lekullogtam a Spree partjára. Vékony kis folyócska a mi 
Dunánkhoz képest, voltaképpen nagyobb patak inkább. Leültem 
egy kőre. Hallgattam a vízizenét. Nem a Haándelét. Búslakodtam. 
Messziről karácsonyi ének foszlányait terelte ide a csípős szél. Stille 
Nacht. Szirup a köbön. Super süt. 


Valaki rám ordított, nem értettem. Fekete sísapkás ürge állt 
mögöttem, ütésre emelt farúddal. Lassan sikerült fölfognom, mit 
akar: Pénzt vagy életet! Elnevettem magam. Barátom, amim van, a 
tied! — kiforgattam a zsebeimet. Akkor mutatta, hogy az órámat 
kéri. Lecsatoltam és átadtam. Nézegette, majd odadobta a 
lábamhoz: Pfúj, de vacak, hogy hordhat valaki keletnémet órát? 
Sajnálom! - én. Nem mondtam el neki, hogy mielőtt kijöttem, azért 
vettem a vacakot az Óra Ékszerben, mert otthon akartam hagyni az 
apám karóráját, nehogy baja essék. A gyűrűt! - ő. De sehogy se 
bírtam lehúzni. Sürgetően lengette a rudat. Valahogyan csak 
legyötörtem magamról, átnyújtottam: A feleségem nagyon odalesz! 
- én. Majd megvigasztalod! — indult, velem szemben maradva, 
hátrafelé lépegetve, míg el nem tűnt a fák között a sötétségben. 

Nesze neked, karácsony. 

Elvenni a karikagyűrűút... több a soknál. Miért nem mondta 
senki, hogy ez veszélyes hely? Ámbár... ki mondta volna? 
Egyáltalán semmit nem mondott senki. Csak könyvtárosokkal és 
ügyintézőkkel állok valamiféle kapcsolatban. 

Jolanda földíszített fenyőfát ábrázoló dupla képeslapon kívánt 
kellemes ünnepeket, melyet ha szétnyitottam, fölcsendült a Stille 
Nacht. Nem tudhatta, mennyire utálom. Scheisse. 

Szilveszterkor nem sikerült fölhívnom Gigit, a háztömb végéig 
állt a sor az éjjel-nappali postánál. Írtam neki levelet. Jolandának is 
írtam, volt otthon bélyegem. Még 31-én bedobtam mind a kettőt a 
ládába. A kolesz éttermében rock zenekar játszott, hallgattam egy 
kicsit. Ráztak a fiatalok, már eléggé becsiccsentve. Vettem 
magamnak két deci pezsgőt, műanyag pohárban adták, 
támasztottam a falat oldalt, vártam az éjfélt. Mondják olykor, hogy 
ólomlábon jár az idő. Ha odafigyeltem volna kémiaórákon, most 
tudnám, mi nehezebb az ólomnál. 

A szívem. 


A koleszban a három magyar ösztöndíjason kívül főleg 
szovjetek, jugoszlávok, bolgárok és lengyelek laktak. Kiderült, hogy 
a zenekar összetétele orosz-lengyel-jugoszláv. Bekonferálták, hogy 
most pedig hazai melódiák [melógyiák, úgy ejtették] következnek. 
Áttértek a rockról a polkára, a mazurkára és a kólóra. Aztán 
Poljuska és Kalinka. A szovjet fiúknak nagyon ment a guggolós 
lábkirúgós, a lányok csípőre tett kézzel forgolódtak körülöttük. 
Tiszta Mojszejev együttes. A szlávikus csajok copfban vagy 
lófarokban hordták világos hajukat, röpködtek a fonatok. Öten- 
hatan népviseletben voltak, hímzett pruszlikfélében - fel-le, fel-le. 

Semmi kétség megbomlott az agyam.  Vizionáltam, 
pillanatokig határozottan úgy láttam, mintha meztelenül 
ugrálnának, erdei tisztáson, majd újra a kolesz ebédlőjében, 
pruszlikban, blúzban, pulóverben. E kettő egyre gyorsabban 
váltakozott. Pedig még alig ittam. Rá kellett döbbennem, hogy 
őrjítően kívánom valamennyit, egyetemlegesen és külön-külön, 
válogatás nélkül. Bármelyikről letéptem volna a ruhát, hogy 
koitáljunk a kövezeten - az tartott vissza, hogy tudtam, a szlávikus 
fiúk péppé vernének. 

Éjfél előtt a zenekar levonult, bekapcsolták a rádiót. Egy férfi és 
egy női hang úgy közvetítette az utolsó másodperceket, mintha 
futballmeccs volna. A koleszosok németül számlálták a tizenkét 
gongot, s rázendítettek a saját nemzeti himnuszukra. Négy vagy öt 
dallam keveredett ünnepélyes lassú-gyors gyászzenévé. Hirtelen 
arra lettem figyelmes, hogy egymagamban sipítom a mi 
Himnuszunkat. Iii-sten áldd meg a magyart. A többi honfitárs hova 
tűnt? Mihelyt kezdődött az általános koccintás és csókolózás (a 
szlávok háromszor,  cupp-cupp-cupp),  fölmenekültem zord 
odvamba. Gigi mit csinálhat? És Jolanda? Palikám remélhetőleg 
alszik. 

Álomba sírdogáltam magam. 


Az újév azzal a rossz hírrel kezdődött, hogy Jolanda sehogyan 
se tud átjönni a húgával. Kétoldalas levelet írt, igen udvariasan 
fogalmazva. Sejtettem, a cenzúra miatt. Kurva szocializmus. Nem 
kap útlevelet. Mi a lófaddnak kellett ideépíteni azt a böhöm falat? 
Szemetek. Agyrém, hogy az egyik német nem látogathatja meg a 
másikat. Arról már nem is beszélve, hogy Jolanda miért nem 
látogathat meg egy hülye magyart? Annyira fölidegesítettem 
magam, hogy zord levelet írtam Giginek, tudósítva karikagyűrűm 
elvesztéséről. Még zordabbat Jolandának, hogy őszintén sajnálom, 
de már a nagy Sztálin elvtárs is megmondta, hogy ami nem megy, 
azt ne erőltessük. Nem említettem, mit mondott a nagy Goethe: , Ha 
kiderült, hogy egy nőnél nincs esélyem, idővel sikerült teljesen 
megszabadulnom a gyötrő vágyaktól." Kár, hogy arról nem számolt 
be, hogyan. 

Nem hagyom ám annyiban! 

Kibumliztam Zehlendorfba, többszöri átszállással. Ott székelt a 
Magyar Népköztársaság nyugat-berlini  konzulátusa.  NDK- 
vízumért folyamodtam. Szóban és blankettán. Lengettem az 
ösztöndíjas " igazolványomat, — az Akadémiai könyvkiadó 
szerződését, és a szinkronbelépőmet, azt hadováltam, hogy film is 
készül Goethéről és Eckermannról, okvetlenül el kell ugranom 
Weimarba terepszemlére. Még kétszer mentem Zehlendorfba, 
sürgetni, hepciáskodni, mire megadták a vízumot. Gondolom, 
dögölj meg!-alapon, csak ne lássanak többet. 

Express ajánlva írtam Jolandának, és tizenegyedikén a 
friedrichstrassei átkelőnél elhagyhattam Nyugat-Berlint. Kelet- 
Berlinben minden olyan olcsó volt, hogy taxival vitettem magam a 
pályaudvarra, s egyszeri átszállással megérkeztem  Gothába. 
Jolanda várt az állomáson, egy bugyikék Trabanttal, melynek az 
oldalára azt festették: Színházi Jegyiroda. 


Szolgálati kocsi! — Jolanda. Nem csodálkoztam. Addigra már 
láttam rendőrségi, sőt katonai Irabantot is, melynek nem volt teteje 
(hiszen dzsip, ugyebár), terepszínűre pingálva. 

Egyetlen szót se szóltunk az autóúton. Ő a hajamat borzolta a 
jobb kezével, én a combjait fogdostam a ballal, ujjaim időnként 
beslisszoltak a tövükhöz. Forró izmai összezártak, a kezem 
fogságba esett. 

Georgenthal. A Haus Eichengrund kertjébe kanyarodott a 
Trabival. Futólépésben közelítettük meg a főépület hátsó bejáratát. 
Az alagsorba jutottunk, erős ételszag. A félhomályos folyosón 
Jolanda kulccsal nyitott ki egy fehér ajtót. Pöttöm szoba. 
Kísértetiesen hasonlított a  koleszbeli hajlékomra, azzal a 
különbséggel, hogy ez félig a föld szintje alatt volt, így a rácsos 
ablakon bárki  benézhetett. Jolanda összehúzta a sárga 
nejlonfüggönyt. Mosolygott, ahogyan csak ő tud. Elkértem az egyik 
szolgálati szobát, mert Karin néni elutazott Drezdába a fiához, 
remélem, megfelel! Persze... ki az a Karin néni? Az egyik 
szakácsnő. 

Szolgálati Irabant, szolgálati szoba. A dolgozó népet 
szolgálom. 

Öt napig maradhattam. Nem volt Günther-veszély, ő csak 
hétvégén jöhet. 

Goethe és Eckermann vesztett öt napot. Én, úgy éreztem, 
nyertem vagy tíz évet. Enni se keltünk föl, Jolanda hozott be 
harapnivalót, ovális műanyag tálcán. 

Olykor eszembe ötlött, mi történne, ha Jolanda magyar volna. 

Bölcsebb nem gondolni erre. 

A jövő bizonytalan. 

Éljen a jelen [-ben az ember]. 

Csak öt nap az élet. 


6. 


Szállt az égben egy ló. Egy sötét ló. Magasan. Lassan forgott 
körbe, de nem haladt előre. Csak a Pegazus lehet, gondolta dr 
Mester János, mert szárnya is volt. Talán égi jel, a készülő 
könyvemhez? Á, nem vagyok én olyan fontos a mennynek. 

A berlini állatkert másik főbejárata előtt, az Elefánt Kapunál 
nézett föl, s vette észre a lovat. Amikor megbeszélte ezt a randevút 
Jolandával, még nem tudta, hogy a 200 két főbejárattal rendelkezik. 
Minthogy az U2-essel érkezett, sokáig az Oroszlán Kapunál 
tipródott, mely közelebb esett az U-Bahn állomáshoz. Az itt kirakott 
reklámfüzetkékből értesült arról, hogy van ám kapujuk az 
elefántoknak is, az akvárium mellett, méghozzá a Budapestről 
elnevezett utcán. Jolanda vélhetőleg arra gondolt, amilyen 
figyelmes, hogy otthon érezzem magam. Talpalt oda. Valóban, a 
drága Jolanda az Elefánt Kapunál olvasgatta az újságját, kezében a 
két jeggyel — ez is rá vall. Németországban, amióta egyesült, soha 
nem engedte Jánoskát fizetni. 

Jolanda alig változott a múló évtizedek során. Másként volt ez, 
amikor először találkoztak felnőttként, Budapesten. 
Kilencszáznyolcvan tájt. Odajött az Operaház előtti zebrán az az 
idegen nő, szemüvegben. Bandzsának látszott. Jánoska elsőre nem 
jött rá, kivel áll szemben. Ha jól számolta, akkor már tizenhárom 
éve nem látta, harminc körül jártak. Jolanda most kétgyerekes 
családanya. Jánoska tripla atya. Eliramlott az élet. 

Jolanda sem a budapesti Operánál, sem a berlini állatkertben 
nem olyannak látta a férfit, mint hajdanán, ám a szeme 
megbocsátón átsiklott az idő okozta károkon. Háromszoros puszi 


cuppant. Nem változtál semmit! — kánonban, két nyelven. Jolanda 
belékarolt: Megbolondultam, vagy egy ló röpül ott fent!? Ló, 
szerintem is, csak az, hogy nem él! - Jánoska. Egy döglött ló röpül? 
- a nő ráncolta a homlokát, két szeme közt megjelent az idézőjel, 
amit a férfi annyira szeretett. Nagyon úgy néz ki! -— Jánoska. Ha 
lekakál, én panaszt teszek! - Jolanda. 

Jánoska ezt végtelenül szellemesnek találta. Jókedvüket sem a 
beboruló ég, sem a ketrecbe zárt állatok csüggedt tekintete nem 
tudta elrontani. Érdeklődésük homlokterében a fölöttük lebegő ló. 
Várták, hogy történjék vele valami. Pukkadjon ki. Zuhanjon le. 
Nyerítsen föl. 

Te miért nem akartál nálunk lakni? — Jolanda. Jánoska zavarba 
jött, lehetett volna? A nő bólogatott, mért is ne? Hát... Wilhelm... 
izé... nem féltékenykedne? Ugyan, édes Janoschkám, túlvagyunk 
mi már az ilyesmin. Az édes Jánoskának ezt még emésztenie kellett. 
A nő megszorította az alkarját, ne viccelj, huszonkét éve vagyunk 
együtt, ki-ki járja a maga útját. Aha... most mit mondtál neki, hová 
mész? Azt, hogy veled találkozom az állatkertben! - Jolanda, az ő 
Jolánkája, rendületlenül mosolygott. Nem lesz baj? - Jánoska, 
Mondtam már, mi nyitott házasságban vagyunk. 

Nyitott házasság... németül még idétlenebbül hangzott, mint 
magyarul. Jánoska hátán a függőleges árokban folydogált a 
verejték. Az egész világ megbolondult? Mért nem tudnak veszteg 
maradni az emberpárok, ha egyszer szeretik egymást? Minek 
örökké más partnerekkel próbálkozni? Hát... volt olyan korszak az 
életedben, amikor te is habozás nélkül bedugtad mindenkinek a 
nyílásába, aki engedte. Peched van, hogy most Alexára jött rá a 
dughatnék. Lehet egy nőnek dughatnékja? Ő inkább dugódni akar, 
vagy nem? Cseszd meg. 

Alexa gyűlölte Jánoska cseszd meg!-jeit. Ha már úgy érzed, 
káromkodnod kell, mondd ki rendesen, abban van élet, ne 


finomkodjál, mint egy őrgrófnő! Anyád! - sziszegte Jánoska. A 
kurva anyád! a buzdítás dacára is benne szorult. Utolsó 
veszekedéseik egyike volt ez, melynek a végén Alexa darabokra 
törte a pezsgőspoharat, mely a nagymamája készletéhez tartozott. 
Jánoska nem mozdult, hogy összesöpörje, ahogyan szokta, inkább 
mellévágta a sajátját: Nesze neked, élet! asszed, én nem merem? — 
toporzékolt. Alexa hirtelen elmosolyodott: Na látod, ezt már 
szeretem! ez olyan igazi. 

Micsoda baromság. Ha összetörjük a nagymama féltve óvott 
poharait, amelyeket az ötödik házassági évfordulóra kaptunk tőle, 
az az igazi? abban volna az élet? Elmebeteg gondolat. 

Voltaképpen mért ragaszkodsz Alexához, ha ennyire az 
agyadra megy? 

Igen. Nem. Mégis. Azért, mert. . . 

Nagy tenger, nagy hullámok. 

Te sírsz? — Jolanda. Az elefántoknál jártak. Az ormányosok 
élvezték az enyhe őszt, mely Berlinben ritkaság, fújdogálták 
magukra a homokot. Mi a baj? — a nő hangsúlyában Jánoska az 
anyjáéra ismert, ettől aztán úgy kezdett bőgni, mint egy kisgyerek. 
Jolanda a nyakánál fogva terelte a büfébe, meg se kérdezte, akar-e, 
hozta a két-két tejeskávét és Bockwurstot. Jánoska szipogva 
dánkesőnözött. Nem szólt, hogy itt Berlinben átállt a latte 
macchiatóra. A rendes kávétól égett a gyomra. Hadd égjen... ez 
legyen a legnagyobb bajom. 

Jolanda — Trabandt, — a  — diplomatakocsi, —— figyelmesen 
végighallgatta, közben kitartóan kavargatta a kávéját, balról jobbra. 
Anélkül hogy egyetlen kortyot is ivott volna belőle. Kihűl, gondolta 
Jánoska, a története végén beálló csendben. Nem baj, van, aki 
hidegen szereti. 

Ha jól értem, kezdte Jolanda, az a helyzet, hogy Alexa szeret 
tégedet, csak éppen van neki egy lovagocskája, fölbukkanva a 


múltjából. Igen... de plusz hogy ő nyitott házasságot akar, állítólag 
végre nőnek érzi magát a szülés után, és le akar feküdni 
mindenkivel, akire kedve szottyan! - Jánoska lihegett a 
méltatlankodástól. Értem én, de min csodálkozol? Hogyhogy? 
Hallgass ide, mennyi ideje vagytok ti együtt? Tíz éve. Ó, ennyi sok 
idő után nem csoda... adhatnál neki egy kis szünetet. Szü-ne-tet? — 
Jánoska úgy szótagolt, ahogyan olvasni tanították az első 
osztályban. Krákogott. De Jolanda, ez nem színdarab, hanem az 
életem! Persze, meg az övé is! 

Jánoskának ezt emésztenie kellett. Már magába tömte a 
Bockwurstot — zsíros kezét önkéntelenül a nadrágjába törülte. 
Jolandáé érintetlenül várta a sorsát. A nő most eléje tolta a sajátját: 
Edd meg, nem is vagyok éhes. Jánoska szabadkozni próbált, 
Jolanda legyintett, ha van kedved hozzá, a tiéd, ha nincs, itthagyjuk. 
Jánoska nekilátott a második adagnak. Pólót hordott a viharkabát 
alatt, melynek ujjából majdnem könyékig kilátszott a szőrös alkarja. 
A nő birizgálni kezdte. A baráti ciróka és az erotikus simogatás 
határmezsgyéjéről sem erre, sem amarra nem tért le. Időnként 
csavargatta a szőrszálakat, parányi kévékké sodorintva őket. 
Jólesőn fáj, állapította meg Jánoska. Újra csordogálni kezdett a 
verejték a gerince medrében. Mindjárt dadogni fogok... pedig... 
nincs rá okom, nem csináltam semmit! — már védekezett, mintha 
támadnák. 

Jolanda, akár egy gyógypedagógus: Tudod, én nagyon 
szeretem a karalábét, de elpusztulnék, ha semmi mást nem ehetnék! 
Így van ez. Az ember először egyedül áll az életében, szabad, de 
magányos. Akkor keres egy másikat, és aki keres, az talál, 
beleszerelmesedik a megfelelő alanyba. Összeköltöznek, talán 
házasságot is kötnek, hipp-hopp, nincsen magány, de nincsen 
szabadság sem. Amint az első boldogság időszaka elmúlik, az 
ember fölemeli a fejét, mi lesz már, ebben a járomban kell élnem a 


halálomig? Nem akarom, menekülőre fogja, kezdődik újra a 
szabadság, de a magányosság is, da capo al fine. (Jolanda Irabandt 
újabban a zenei könyvtárban dolgozott.) Így se jó, úgy se jó, 
sehogyan se jó. Akiknek vitathatatlanul fontosabb a szabadság a 
társas életnél, azokból lesznek az agglegények-aggleányok, akik 
pedig inkább tűrik a szabadság elvesztését a magánynál, azokból a 
hűséges és kitartó házastársak. Veszteség nélkül nem megy, és aki 
ezt a gordiuszi csomót képes megoldani, annak jár a Nobel-díj. 

Majmok visongtak a háttérben, sőt jajongtak, pedig őnekik nem 
lehet problémájuk a társkapcsolat, harmonikus nőközösség van, a 
rendező elv egyszerű, az erősebb majom kefél, a többi csorgatja a 
nyálát. Jánoska mérget vett volna rá, hogy ő, ezzel a testi alkattal, a 
nyálcsorgatók sorának legvégére kerülne, így nem irigyelte az 
orangutánokat, gorillákat, csimpánzokat. 

A sötét ló még mindig odafönn úszott, forogva egy helyben. 
Jánoska legjobb ötlete az volt ezen a napon, hogy a Zo0 üzletben 
informálódott, kapható-e fekete ló lufi. Természetesen, négy 
méretben. A legkisebbet megvette Jolanda Trabandtnak, fölfújni 
azonban nem sikerült. Vissza akart menni, hátha pumpát is 
tartanak. Jolanda nem engedte, majd Wilhelm fölfújja, öt pumpája 
van neki, kettő gumimatrachoz, kettő bringához, meg egy 
elektromos, amit az autó szivargyújtójába kell dugni. 

A ,dugni" németül nem hangzott olyan erotikusan, mint 
magyarul, Jánoskát azért beindította. 

Túlvilágított szobabelső. Jánoska ül az ágyon, Jolanda előtte 
térdepel, küzd a gombokkal a nadrág elején, a hatvanas években a 
sliccbe még csak kivételképp varrtak cipzárt. Előhúzza az 
alsónadrág rézsútos nyílásán a  türelmetlenkedő testrészt, 
dédelgetni kezdi, és a fiú, akinek ebben az élményben még csak 
ritkán volt része — ha jobban belegondolunk, soha —, feszeng, mint 
aki csapdába esett. Attól tart, hogy az övé aligha felel meg a 


kívánalmaknak. Nem elég nagy, nem elég erős, nem elég férfias, 
nem elég szőrös. Jolanda félig lehunyt szemmel borul oda, alul az 
ujjai, fölül a szája. Képtelenség kibírni, hánykolódik, szeretné, ha 
most már elengedné a kéz és a száj, mer úristen, jön, jön, jön! — 
Jolanda nem zavartatja magát, benntartja a lováról lehanyatló 
délceg huszárt, mely fokozatosan megy össze, bágyadt csecsemővé 
válik. N... nem b-b... nem baj, hogy... — Jánoskának nincs bátorsága 
befejezni. Jolanda nevet, miért volna baj? jó íze van! 

Mindez olyan régen történt, hogy a képek egy része fakó, de dr 
Mester János följavította a minőségüket. Próbált épkézláb mondatot 
fogalmazni, kevés sikerrel: Nagyon illetlenség... illetlen kérés, hogy 
jöjjünk... menjünk a Raucherbe? Miért, rá akarsz gyújtani? — 
Jolanda átölelte s szorította a nyakát hátulról, ahogyan régen. 
Kérdésre vagy válaszra már nincs szükség, annál inkább az U2-es 
metróra, mely szerencsére éppen akkor húzott be az állomásra, 
amikor leértek a mozgólépcsőn. Az Eberswalderstrassénál szálltak 
ki, többé-kevésbé futva tették meg a hétsaroknyi utat a Raucherig. 
Jolanda egyik lába valamiképp már a lépcsőházban föllendült 
Jánoska nyakába, ez ugyan fizikai képtelenség, de az erotika 
zegzugos útjain vannak még csodák. 

A biztonsági zár nem akart engedelmeskedni, Jánoskának 
túlságosan remegett a keze, Jolanda vette át a kulcscsomót, s oldotta 
meg a problémát, maga felé húzva az ajtót a cirádás témgombnál 
fogva.  Ruhadarabjaikat  szétdobálták az előszobában, s a 
legrövidebb úton az ebédlőasztalra kerültek, Jánoska bábuként ült, 
terpeszben, Jolanda az inádkozó mohamedánok pózában, keze és 
ajka munkába lendült. Jánoska fölhúzta volna magához a nőt, 
Jolanda ellenállt. Jánoska a fülébe súgta: Szeretném, ha rám ülnél és 
lovagolnál! Jolanda rázta a fejét, ez illetlen kérés! — végezte, amibe 
belekezdett. Jánoska zihált, akkor is vetkőzz le! Jolanda hagyta, 
hogy tépkedje róla a fekete melltartót és bugyit, a bőre fénylett, 


átütöttek rajta a sötét erek, izmai már nem annyira tagoltak, mint 
régen, ujjai azonban erősek, ajka mintha szélesebb volna, 
szakavatottan játszott a férfival, nem pontosan úgy, mint hajdanán 
Georgenthalban, azóta láthatólag csiszolta a technikáját. Jánoska 
hiába szeretett volna lassítani, hogy sokáig érezhesse magát a 
hetedik mennyországban, hamar zuhant onnan alá a semmibe. 

Georgenthalban, Jolandáék otthonában, kora délelőtt ugyanez 
úgy végződött, hogy Uschi, Jolanda húga, rájuk nyitott. A 
következő alkalommal gondosan kulcsra zárt ajtó mögött csinálták. 
Jó lesz, ahogy legutóbb? -— Jolanda, akkor. Jánoska csak bólogatni 
tudott, hang nem jött ki a torkán. 

Jó volt így? - Jolanda, most. Jánoskától ezúttal se telt többre 
fejmozdulatnál. Egy ekkora nagy lakásban biztosan van ágy, vélte 
Jolanda. A hálószobában folytatták. Akkor az mégsem illetlen 
kérés? Jánoska nyomban mindent akart, de nem mindent merészelt. 
Jolanda nem értette: Mi a baj? Semmi, csak hogy... kell-e védenem 
a... Öööö... kell védekeznünk? Jolanda fölnevetett, ugyan, barátom, 
én már védett vagyok. Mi? Túlestem a klimaxon. Tényleg? de te 
még olyan fiatal vagy! Aha, mint te... már nem emlékszel? 

Jolanda lovagolt rajta irgalmatlan tempóban, átugratván 
gödrön, horhoson, míg belezuhantak a szakadékba, paripástul, 
nyergestül, kengyelestül. Jánoskának eszébe jutott az Erlkönig, 
előbb a vers, a fiával a halál elől hiába vágtázó apa, majd a dal. 
Schubert? Schumann? 

Percek vagy negyedórák múltak el, hevert a hátán, lehunyt 
szemmel. Arra révedt, hogy fázik a lába. Na bazmeg... a házasság 
meg van törve, dünnyögte, kivételesen fütyülve a germanizmusra. 
Tessék? — Jolanda a férfi hóna alól bukkant föl. Csak... nagyon jó 
volt! - Jánoska németre váltott. Igen, pedig már rég nem csináltuk! — 
Jolanda fölkelt, kisétált a szobából, anyaszült meztelenül, de 
tűsarkú cipőben, az, úgy látszik, végig rajta maradt. A lába 


ugyanolyan isteni, mint valaha. Csípőjén afféle zöldes rajz, 
amilyeneket kovácsoltvas kapuk díszítésére alkalmaznak. Te... hm, 
tetováltattad? - Jánoska hüledezett. Naná, ki más? A férjed 
kedvéért? Nem, a saját kedvemért, és be is vált, tudod, amióta 
túlestem az ötvenen, egyre inkább nőnek érzem magam. 

Ez ismerősen hangzott. Jolanda elmagyarázta, hogy a gyerekek 
születése után tudomásul vette, egyszer s mindenkorra megszűnt a 
női mivolta, gyakorlatilag fejős tehénné, illetve háztartási és 
nevelőgéppé változott. De aztán, hálisten, csak visszaalakult nővé. 
Most, hogy a srácok már nagyobbak, több szabadideje is van. 

Jánoska fancsali arccal hallgatta. Mint a szabadidő izgalmas 
eltöltésének - egyik? — eszköze. Remélte, hogy inkább alanya. 

Jolanda kiszaladt a vécébe. Dús, vastag sugarat sejtettek a 
neszek. Neki nincs  prosztata-gondja. Amikor visszatért, 
odaheveredett mellé. A szája be nem állt. Wilhelm a semminél is 
kevesebbet tett azért, hogy a felesége jobban érezze magát, az egész 
problémát félresöpörte: Ugyan, édesem, nekem így is tetszel! — 
rápaskolt a tomporára. Ha különösen kedves akart lenni, ami nem 
túl gyakran fordult elő, még hozzátette: Jóból nem árt a sok. Jolanda 
inkább filigrán kolléganője nézetét osztotta: A jóból kicsit adnak! 
Beiratkozott a konditerembe. Vörösre festette a haját, s biodauert 
rakatott bele. Ruháit a turkálók helyett a CgA áruházból szerezte 
be, az Alexon. Jánoska láthatta, a bal mellét is tetoválás ékesítette, 
keleti krikszkraksz. Japán szerelmi szimbólum! - Jolanda. Az arany 
bokaláncot mindezek után Wilhelmtől kapta a születésnapjára. 
Vegyes érzésekkel csattintotta magára: A rabszolgák és a 
veszedelmes bűnözők kapnak lábláncot. Vedd úgy, hogy a szerelem 
rabja vagy! - vágta ki magát a férj, mesélte Jolanda. Mosolyra nyílt a 
szája: Azt nem mondta, ki iránti szerelemről van szó! — csókolgatni 
kezdte Jánoska lábujjait, s belenyalt a közükbe. Csinálták neked már 
ezt? Még soha. Akkor esküdj, hogy megtartod nekem! 


Jánoska ráállt. Amennyibe ez nekem kerül, gondolta. Nulla 
esélyt látott arra, hogy bárki mással szexuális kapcsolatba 
keveredjék, mint a két nő, akivel az utóbbi időben. Alexa eddig nem 
érdeklődött a lábujjak és azok köze iránt, nyilván a jövőben se fog, 
ez tehát elintéződik magától. 

Jolanda fölpattant az ágyról, keresgélte a ruhadarabjait, először 
a legintimebbeket. Megyek, bogárka! — arcon csókolta. Vár a 
férjecskéd, igaz? — Jánoska ezt nem bírta megspórolni neki. Jolanda 
állta a tekintetét: Te, miért is kéne eljátszanunk a nászutas párt, oly 
sok év után? Jó, bocsánat — Jánoska visszavonulót fújt. Ne morogj 
már... egy hónapra jöttél Berlinbe, ha van kedved hozzám, még 
nagyon sokszor találkozhatunk. 

Miután a kinti ajtó becsapódott, Jánoska a hasára fordult. 
Mostan... mi volt ez? Hogy lesz ez? Porcikái lankadt örömmel 
őrizték a történteket. Pillanatfelvételek sorozata villogott a fejében, 
ahogyan a számítógépen nézegeti az ember a digitális fotókat. 
Egynél időzött hosszan. Jolanda felülnézetben, ahogyan ráhajolva 
furulyázik. Tényleg ennyire szereti ha a szájában vagyok? 
Wilhelmnek is ilyen lendülettel csinálja? Hogy másokról ne 
beszéljünk. 

Alexa egyszer ragaszkodott ahhoz, hogy Jánoska megkóstolja a 
sajátját. Engedelmeskedett, legyőzve undorát. Jé... ez édeskés. 
Olajosan savanyúnak képzelte. 

Jolanda szinte csámcsogott, amikor ő a szájába ömlött. Alexa 
inkább nyögdicsélt. Kapcsolatuk elején igen kezdeményezően 
szeretkezett, gyakran közölte szó szerint, hogy mit akar. Jánoskát 
alaposan meghökkentve. Imádok szopni, mondta, amikor először 
csinálta vele. Jánoska nem akart hinni a fülének. Fájt a nyerseség, 
egyszersmind tiszteletet ébresztett a bátorság és a természetesség. 

Alexa azt is a tudtára adta, kevéssel megismerkedésük után, 
hogy ő bizony lenyeli. Jánoska óvatosan bólintott. Nem akart 


teljesen tájékozatlannak látszani. A lány húsz évvel fiatalabb, lehet, 
az ő  nemzedékében ez általános szokás. Alexa, mintha 
gondolatolvasott volna: Van egy barátom, inkább jó ismerősöm, 
akivel akárhányszor találkozom, úgy alakul, hogy leszopom, 
majdnem mindig leszopom, szex nincs vele, csak ez. 

Szóval... ez nem szex?! -— eladdig Jánoska ilyet se hallott. 
Érhetik az embert meglepetések. Ekkoriban töltötte be a 
negyvenötödiket. Nem akarta elhinni Alexát. Második házassága 
romjain tollászkodott. Biztosra vette, hátralévő életében se tehet 
mást. Elképzelte, ahogyan Gigi egyre undokabbá érik. Vele együtt ő 
maga is. Helyzetét nehezítik az öregedés fokozatosan támadó 
szörnyei, amelyek eladdig csupán a szívét, az érrendszerét és a 
gerincét harapdálták. Várhatóan sorra veszik valamennyi testrészét. 
Immár a hímtagját is megtalálták. Gigi tapintatosan úgy tett, mintha 
észre se venné. Vélhetőleg már ő sem igényelte annyira az erotikus 
hormonkezelést. Ebben az időszakban Apukámnak becézte 
Jánoskát. A saját apját viszont önző dögnek. Jánoska nem bánta, 
jobb, mintha fordítva volna. Olykor belátta, ő is rászolgálna. 

Jolandáról nehéz elhinni, hogy korodbéli. Arcán csak akkor 
látszanak a ráncok, ha kifejezetten keresed őket. Alakja és bőre 
hibátlan. Bár... ami azt illeti, a combján látszott némi rengemény, s 
a térdhajlat fölött akadt egy kis narancsozat. Mi ez ahhoz képest, 
ahogyan az osztálytársnőid néztek ki a legutóbbi érettségi 
találkozón... csupa öregasszony. Jánoska föltételezte, ő viszont 
öregember benyomását kelti. 

Fölkászálódott. Fázott. Forró vízben vörösre zuhanyozta 
magát, megborotválkozott, felöltözött, alaposan és rétegesen, aztán 
odaült a fém íróasztalhoz. Rendezgetni kezdte a jegyzeteit. Mind a 
mai napig füzetekbe is írt, ceruzával és töltőtollal. Használta ugyan 
a hordozható számítógépét, de nem bízott benne. Két könyvhöz 


gyűjtötte az anyagot. Goethe összes (románca). Ez, ha végre 
elkészül, talán átszakít minden falat. 

A másik terve hétpecsétes titok. Afféle önéletrajzi esszé. Goethe 
és én. Avagy: Mester János Gőte János Farkas nyomában. Még soha 
senkinek nem beszélt róla. Félt, hogy kinevetnék. Egyszer eszébe 
jutott, milyen lehetne a Mester János összes románca. Vékonyka 
könyv. Inkább füzet. 

JÁNOSKA ÉS A FARKA. 

Bocs, bocs, bocs. 

A Goethe-összeshez három degeszre tömött irattartó dobozban 
lapultak az újságkivágások, fénymásolatok és följegyzések. Az 
önéletrajz-féleséghez egyetlen sovány dossziéban. Az asztal lapját 
kicsinek találta. Kezdte szétrakni a papírokat a hajópadlón és a 
szőnyegen. Mind a két témáét. Általában félt, hogy 
összekeverednek. Most nem bánta volna. Kinyitotta a franciaerkély 
dupla ajtaját, hátha a huzat tesz neki egy szívességet. Odakünn 
csönd, szélcsönd. 


VI. 


Lefogytam. Örültem neki, azt hittem, a sok tenisztől. De amikor már 
fáradt voltam reggel, este, kezdtem aggódni. Az igazat megvallva, Gigi 
hamarabb kezdett aggódni, mint én. Nem hallgattam rá.Nem is figyeltem 
oda. 

Totál belehabarodtam a Commodore 64-be és a Seikoshába. 

ÚŰÍI, úűi. AÁC, áác. B!!! 

Kurzív, fett, sőt mindkettő egyszerre, VERZÁL, VERZÁL, VERZÁL, 
kapitülchen — hosszú gondolatjel, alsó-fölső idézőjel, dupla aláhúzás 

— was gut und teuer. 

Vajda Vilinek köszönhetem. 

KÖSZÖNÖM! 

-"o-tg(j[1" 


Vagy fél éve megmutatta, hogy ő komputeren dolgozik. A 
komputer úgy nézett ki, mint egy pici szürke zongora, csupa fekete 
billentyűvel, — voltaképpen inkább  szupermodern  írógépre 
hasonlított, henger, gömbfej és papír nélkül. Commodore 64. 
Tartozott hozzá egy ugyancsak szürke doboz, abba kellett 
belecsúsztatni a mágneses lemezt, amire az adatokat teszi a Vili, és 
akkor megmaradnak neki. A piros Junoszty minitévén jönnek elő (a 
kávája piros, különben  fekete-fehérj, amit egy dróttal a 
komputeréhez kötött. A Vilinek kettő volt, egy hazulra, egy pedig a 
kutatóban. Csak annyi a különbség, hogy bentre az intézet vette 
neki, és ott rendes monitora van, ami színes. 

Te miért nem írsz komputeren? -— Vili. Ő persze angolosan 
ejtette. Kompjútör. Hogyan írhatnék egy ilyen izén? Nem értettem. 
Nyilván meg sem engedhetem magamnak, méregdrága. És hogyan 


lesz belőle kézirat, pontosabban gépirat? nem vihetem a 
szerkesztőségbe a Junosztyot! Vili pofán röhögött: Mókuska, 
komolyan azt hiszed, hogy én a minitévét adom le, ne röhögtessed 
ki magadat, idesüss! — nyomogatta a billentyűket. Zakatolni kezdett 
az íróasztal alatt valami. Fiókos szekrényke tetején állt egy masina, 
végtelen papírt húzott magába, olyan hengerre, mint az írógépeké. 
A papír két oldala lyukacsos volt. Kinyomtatta a gép a Vili 
számsorait, meg a néhány mondatot, ami volt közöttük. 

De hol vannak a magyar ékezetek? Sehol, ez egy külföldi 
szoftver, még nem magyarították. Na jó, hát magyar ékezetek 
nélkül képtelenség, hosszú ő sincs, az ember legalább az írására 
legyen kényes... voltaképpen mára már eleget röhögtél rajtam! Még 
nem! — nyerített, mint a ló. 

Ellenségesen hallgattam. Mókuskám, annyira kisvonalú vagy, 
számít pár ékezet? ha olyan fontos neked, majd behúzod tollal! 
Ingattam a fejem. Már nagyon megszoktam, hogy az IBM gömbfejes 
tudja az ékezeteket. Vili vonogatta a vállát, mutatta a képernyőn, 
hogy különben a komputer képes mindenféle vesszős betűt 
produkálni, ha kell, csak a printer nem nyomtatja ki, de ha annyira 
fontos ez nekem, egy számítógépes szakember biztosan meg tudná 
oldani. Majd szólj, ha megoldotta! -— így én. Fafej! — így ő. 

Azért bogarat tett a fülembe. Remek volna, ha az ember a régi 
szövegeit csak úgy előhívhatná a mágneslemezről. Szükség esetén 
két régiből gyárthatnék egy újat. Gyakran épp erre van szükség. 
Voltaképp majdnem mindig. Rágtam Vili fülét, hozzon össze egy 
számítógépes szakemberrel. Végül bemutatta Gazda Tibort, aki a 
KKKI komputereit tartja karban. Kinyomtatták az ABC betűit 
nagyon nagyban, ceruzával vízszintes vonalakat húztak. Az összes 
betű kilenc pontból állt össze, függőlegesen kilenc tű mozgott. 
Akkor aztán szétszedték a printert. A Gazda Tibor kipattintott 
belőle egy alkatrészt. Fekete műanyag lapocska, kétoldalt az alján 


pindurka rézlemezkék sorakoztak. Az a neve: eprom, ebben van a 
nyomtató tudása. Meg kell tervezni a betűket kilenc pontból, 
programot írni, beleégetni az epromba, és kész. 

Kevés reményt fűztem hozzá, hogy ez valaha is létrejöjjön. A 
betűtervezéssel gyorsan végeztem. Rám bízták, mondván, én 
vagyok a faksznis. Kockás papíron rajzolgattam, helyesebben 
négyzethálóson. Kilenc pont elég kevés, ha az ember sem azt nem 
akarja, hogy a g, j, y szára ne ugyanazon a vonalon induljon, ahol a 
többi betű, hanem lógjon le, ahogy kell, sem azt nem akarja, hogy a 
nagy ékezetesek ugyanakkorák legyenek, mint a kicsik, vagyis a 
vesszők hajszálnyival magasabban kezdődjenek. A végeredmény 
tűrhető lett. Átadtam az íveket Vilinek, ő továbbította Gazda 
Tibornak. Háromhetenként érdeklődtem. Vili mosolygott, mint a 
szfinx: Még nem. 

Még nem. 

Még nem. 

Türelmetlenkedtem. Vili megnyugtatott, Gazda Tibor olyan, 
mint a viccbéli teknőc. Ha sürgetik, el sem indul. 

Még nem. 

Még nem. 

Már nem, gondoltam ér, föladva. 

Rajtaütésszerűen állított be a Vili a III-be, ahol délutánonként 
németre tanítottam idegen nyelvek ellen beoltott felnőtteket, akik e 
ténnyel nem akartak szembenézni. Két óra között az irodában 
olvasgattam. Vili akkora dübörgéssel rontott be, mintha áttört volna 
a falon: Gyere! Hová? Nem kérdezünk, Mókuska, hanem kabátot 
veszünk! Na pillanka, négykor órám lesz! Addigra visszaérsz! — 
taszigált. Megőrültél? Ie fogsz megőrülni, just you wait, Henry 
Higgins! — az utóbbi időben szavajárása lett ez, már tudtam, a My 
Fair Lady-ből. Őneki Fordja volt, sosem értettem, miből telik rá. Mi 


a Lada 1500-ast is csak kölcsönből bírtuk kifizetni. Ilyen jól keresnek 
a kutatók? 

Hazavitt, az Árpi fejedelem útjára. Amint kiszálltunk a liftből, 
nyílt az ajtónk, mintha automata volna, Gigi beengedett, 
mosolygott. Vili a személyzetibe vezetett. Amióta Palika megkapta 
a régi dolgozószobámat, én rendezkedtem be itt. Az eredeti terv az 
volt, hogy Gigi maszek fodrászatot nyit, feketén. Ám Gigi és az 
anyja kipasszírozott Gigi apjából egy körkötőgépet, azóta a 
mamánál gyártják a pulóvereket, részben feketén — az ottani 
személyzetiben. Szűkösen fértem el, ámbár ha eszembe jutott a 
spájz, abban a lakásban, ahol Zsuzsival éltünk, nem zúgolódtam. 
Csitt. Ha születik még egy gyerekünk, itt is a spájzba fogok 
szorulni. Gigi szeretné, de hiába, évek óta nem akad be. Harmincöt 
múltam, talán nem olyan nagy baj, hogy nincs pelenkamosás- 
vasalás az életemben. Talán még juthatok valamire Gőtistaként, ha 
beosztom az időm-erőm. 

Az IBM gömbfejesbe botlottam, ki rakta le a földre? — mielőtt 
méltatlankodhattam volna, megpillantottam íróasztalomon a 
Commodore 64-est, a lemezegységet, a szovjetpiros Junosztyot és a 
Seikosha printert. Hogy? mi? ööö... — ennyire tellett. Vili a 
vállamnál fogva nyomott a székre. Bekapcsolta a gépeket. Na 
pillanka, miért hoztad ide? — én. Hogy megtanuljad -— ő. Ne 
hülyéskedj, egyelőre úgyse lesz rá pénzem! 

Azt se tudtam, mennyibe kerül. Visszafelé szedtem a levegőt, 
amikor Vili megmondta, kábé nyolcvanezer, ha Junoszttyal, száz, ha 
monitorral, de ő erősen a monitort ajánlja, a Junosztyon kissé 
remegnek a sorok, először a szem fájdul meg, aztán a fej. Elnézést 
kér, amiért olyan szettet hozott, ami Junoszttyal van, de ajándék 
lónak ne nézd a képernyőjét, illetve nézd, csak ne túl sokáig. Nem 
fogadhatom el! — én. Bólintott, van neki az a tanárosan nyugtázó 
fejmozdulata: Tudtam, hogy ezt fogod mondani, hallgass ide, ez az 


otthoni szettem, viszont mostanában nem dolgozom odahaza. 
Miért? Nem is tartózkodom ott. Megint kidobott? Kivételesen most 
én dobtam ki magamat. 

Félórába telt, mire elmesélte. Közben indulnom kellett vissza a 
TIT-be. Elfuvarozott. Egész úton mondta. Beült az órámra. Utána a 
Mérnökben kocsmáztunk. Amikor megkutyáltam magamat, hogy 
most már gyerünk haza, még csak a történet aranymetszéspontjánál 
tartott — ezek az ő szavai. Jött velem. Kicsit Palikáztam, 
megvacsiztunk, bezárkóztunk a személyzetibe. Gigi nézte a tévét, 
Kék fény, áthallatszott a csukott ajtón keresztül. Vili suttogósra 
fogta, s befejezte históriáját. 

Vázlatolom. Van egy nő. Azaz volt. Akivel. Viszont a nő 
barátnőjével is. Hamar lebukott, és amikor találkára ment a 
kölcsönlakásba, mind a két nő várta. Bemelegítésül alaposan 
fölpofozták. Aztán ittak. Végül hármas szeretkezés. Vili álmában se 
gondolta, hogy ilyesmiben lehet része. Igaz, őneki alig állt föl, de a 
két nő nagyon belejött. Nyálát nyeldekelve nézte, milyen szép. Itt- 
ott kicsit segített. 

Nyálamat nyeldekelve hallgattam, mázlista, világéletében az 
volt. 

Akkor tehát volt két nő. Vili abban reménykedett, hogy a 
továbbiakban édes hármasban folytatják a románcot, azonban a 
főnő, szóval az eredeti, közölte vele a kávéházban, hogy egyszer 
volt Pesten kutyavásár. Vili itt eléggé el nem ítélhető módon 
közbeszólt, hogy Budán. Olaj a tűzre, a nő sikítozott: Tudom, hogy 
Budán, de Pesten csináltuk, te stupid állat, azért mondtam így! 
hogy lehet az, hogy soha semmit nem értesz? te tuskó! - és elrohant. 
Vili reménykedett, hogy a másik nem haragszik annyira, tehát 
maradt azért neki egy, ha nem is annyira jó nő, mint aki faképnél 
hagyta. A másik azonban még jobban haragudott, s fölkereste Vili 
nejét, hogy tájékoztassa arról, voltaképpen kivel él. 


És most mi lesz? -— én. Vili a Commodore 64 billentyűit 
nyomogatta, a képernyőn értelmetlen szótagok jelentek meg. 
Sóhajtott, az lesz, hogy az én kis értelmiségi feleségem idővel 
megbocsát. Biztos? Biztos a halál, ez valószínű... minden ember 
életében van egy pillanat, amikor olyat tesz, amit tenni nem szabad! 
- nem énekelte, deklamálta a slágert. Nem javítottam ki, hogy 
minden asszony. Azon tűnődtem, én miért nem vagyok olyan 
szerencsés, hogy két nő... hm, vagy legalább egy. Egy jó nő. Csak az 
a vég, csak azt tudnám feledni! Borsódzott a hátam a gondolattól, 
hogy valaki fölhívja Gigit, mi még nem ismerjük egymást, de nem 
fogod elhinni, drágám, a férjecskéddel annál inkább... 

Amikor a barátom végre elhúzott (csodálom, hogy ennyire 
részegen meri vezetni a Fordot), Gigi már az igazak álmát aludta a 
kanapén. Odatelepedtem az íróasztalomhoz, és eléggé izgatottan 
bekapcsolgattam a négy egységet. Sikerült az Easy Script program 
behívása az A lemezről, utána a használati utasításé is a B-ről, ezt 
Vili maga írta egy , fájlba". Így kezdődött: , Eddig még 
mindenkinek sikerült megtanítanom a komputer működését. Ne 
félj, te is meg fogod tanulni. A számítógépet nem tudod elrontani, 
csak ha leejted. FONTOS: mindig a komputernek van igaza!" 

Vili szószedetében láttam, hogy , cursor" a körzör, és , file" a 
fájl, naccerű. 

Lepötyögtem életem első két mondatát számítógépen. 


A lemezre mentettem. Mikor vissza akartam hívni a 
képernyőre, csak az üres lap jött. Kétségbeestem. Mi lesz, ha egy 
komplett cikket vesztek így el? 


Megpróbáltam újra, sikerült visszakapnom a lemezről, 
lassacskán rájöttem, hogy a nyilas billentyűkkel rontottam el. A 


Nyugi, nem ronthatom el... is megvan, csak a képkivágás fölé 
került valahogyan. 

Behívom, kiküldöm. Fog ez menni. 

Adódtak nehézségek, a printer például egyszer csak 
megbolondult, fekete csíkokat nyomtatott a papírra, amelyekben 
fehér kihagyásként álltak a betűk, naccerű. Fölhívtam Vilit, hogy 
lerohadt a printer, röhögött, újra elmagyarázta, a Commodore 64-en 
minden parancsot úgy adunk ki, hogy lenyomjuk a Commodore 
billentyűt (amin a C embléma van), s mellé az adott parancs angol 
megfelelőjének kezdőbetűjét. Mentés -— Commodore billentyű - S. 
Sokszor megesik, hogy egy betű mellé véletlenül nyomjuk le a C-t, 
így akaratlanul adunk parancsot. Nézzem meg a papíron, hol 
kezdődik az inverz nyomtatás, a fekete csíkos, melyik szónál, azt 
keressem meg a képernyőn, mert minden parancs kezdetét és végét 
egy pici ábra jelzi, ha egyszerűen letörlöm, rendbe jön. Mert a 
gépnek... Tudom, tudom. 

A következő hetekben éjjel-nappal a Junosztyra meredve 
gubbasztottam. Gigi morgolódott, ez a Commodore rosszabb, mint 
a kábítószer! Igaza volt, nem tudtam vele betelni. Rádöbbentem, 
hogy a masina forradalmasítja iparomat. Ha keresek egy részt a 
szövegemberm, elég beírni valamelyik jellegzetes szót, és megtalálja. 
Nyomtatásban változtathatom a méretet. A betűtípust. Csodálatos. 
És akkor még nem beszéltem a különféle játékokról, melyek a C 
lemezen voltak. Autóverseny, pasziánsz, tenisz, foci, biliárd, 
kísértetkastély. 

Próbáltam bevonni Gigit, makacsul ellenállt, van őneki baja 
elég ilyen marhaságok nélkül is. 

Arra készültem, hogy fokozatosan minden eddigi munkámat 
begépelem. Legyenek rajta lemezeken. Ha a Johann Wolfgang 
Goethe és Johann Peter Eckermannt a Commodore 64-en írhattam 
volna, minden részlet közléséhez csak behívom az adott fejezetet és 


átírom. Idáig ugye ki kellett vennem az átütőpapíros másolatból, és 
tintával javítgatni, meg cetliken kapcsolni hozzá a gépelt 
betoldásokat. Ha egy nevet vagy évszámot ki akarok cserélni 
mindenütt, pofonegyszerű, search, replace. 

Új korszak hajnala. 

A Commodore 64 miatt gondoltam arra először, hogy talán 
meg kéne tanulnom angolul. Az is szempont, hogy akad néhány 
forrásmű Goethéről, mely csak angolul hozzáférhető. Szerencsére 
nem sok. 

Sajnos, szembe kellett néznem azzal, hogy bajban vagyok, épp 
az új korszak hajnalán. Titkoltam, amíg csak bírtam, magam előtt is. 
Nem mondhatom el senkinek. Elmondtam hát a Vilinek. Térdét 
csapkodta, annyira röhögött. Na pillanka, elegem van abból ám 
nagyon, hogy te voltaképpen csak röhögni tudsz, amikor beavatlak 
az intim problémáimba! - fújtattam. Utánozta a fújtatásom, és a 
hanghordozásom is: Voltaképpen, voltaképpen, most nem a 
katedrán állsz. Mókuska, ereszkedjél le ide közénk, nyomorult 
férfiak közé, akik mind ugyanabban a cipőben járunk! harminc és 
negyven között az ember már belecsontosodott a házasságába, unja 
a nőt, akit annyira imádott a kezdet kezdetén, és akkor vagy elválik, 
vagy kültaggal frissíti az egyenletet, bőséges a kínálat, harminc és 
negyven között a nők is unnak bennünket, napnál világosabb, hogy 
mindenki másfelé tekintget! magyarán, baszni akar, egyszerűen 
csak baszni! minden vécében kiírják a bunkók, hogy rövid az élet, 
hosszú a sír, basszon mindenki, amennyit bír, és te, a diplomáddal 
meg a doktori disszertációddal ennyit se tudsz? vagy elfogadod, 
vagy kasztrálod magadat!!! 

Ne kiabálj! — én. Mert az Árpi fejedelem útján voltunk, ugyan 
kettesben, azonban papírvékonyak a falak, minden áthallatszik a 
szomszédba, nem hiányzik, hogy valaki befújjon Giginél. De 
kiabálok, sőt ordítozok, fölrobbanok! Ordítozom - én. Bazd meg az 


ikes igéidet, te seggfej! Vagy te! Mókuska, így az óvodában 
vitatkoznak, aki mondja másnak, az mondja magának! - 
toporzékolt. Halálosan összevesztünk. Még aznap este telefonon 
bocsánatot kért. Inkább nekem kell bocsánatot kérnem! -— én. Á, nem 
lett volna szabad ennyire dühbe gurulnom, ne haragudj! le ne 
haragudj! Már megint kezded, ha nem hagyod abba, lecsapom! 
Seggfej, búgtam a kagylóba, tudtam, hogy szent a béke. 

Vajda Vili okfejtése logikus. Viszont nagyon unangenehm. Ha 
föltűnt a láthatáron egy nő - szinte mindegy, milyen —, annyira 
bámultam, hogy az már cikória. Tekintettel arra, hogy tudtam ezt 
magamról, igyekeztem lopva csinálni. Nyilvános helyen például 
próbáltam a tükörrel szemben ülni, s úgy leselkedni. Sajnos, Gigi 
minden esetben észrevette, rám szólt: Ha tetszik egy csaj, nézd meg 
bátran, engem nem zavar! — hazudta. Tudniillik ha tetszett egy csaj, 
és megnéztem bátran, halálra sértődött, pedig semmit nem 
csináltam, csak kicsikét levetkőztettem képzeletben, ez csak nem 
bűn? 

Gigi pattogott: Ha képzeletben megdugsz valakit, az nem 
sokban különbözik attól, mint ha igaziból! Nem értettem, 
képzeletszabadság van, ha már szólás-és sajtószabadság nincs 
ebben a szerencsétlen országban! Gigi rázta a fejét, mint amikor a 
fülébe ment a víz. Ő engem nem értett. Mentségére: én sem értettem 
magamat. Eszem ágában se volt , becsajozni", ahogyan ő mondaná, 
s még kevésbé jutott eszembe, hogy elválhatnék. Gigi az én 
asszonyom, vele szeretnék, tűzön-vízen át. Igaz, hogy annak idején 
Zsuzsival kapcsolatban is gondoltam ilyesmit, de Zsuzsi bocsánatos 
ifjúkori tévedés. Az első lányt, aki éreztette, hogy nagy szüksége 
van rám, feleségül vettem, mert nekem is nagy szükségem volt 
valakire, árvaságunk tehet az egészről. Meg apám, aki nem 
homályosított föl: kár azonnal az anyakönyvvezetőhöz rohanni, 


pusztán azért, mert a másik erre vágyik, és te jófiú akarsz lenni. 
Kimondtam a boldogító igent Zsuzsinak, hogy örüljön. 

Cikória. 

Kezdett kóros méreteket ölteni a fogyás. Az oldalamon 
szeretek aludni, de már képtelen voltam, nyomta kiálló bordáimat a 
matrac. Gigi addig kért, parancsolt, fenyegetőzött, míg lementem a 
körzeti rendelőbe. Skoda doktornőhöz tartozunk. Dr Skoda Ilona. 
Jolanda Trabandt jut róla eszembe. Noha Jolanda nyúlánk, a Skoda 
doktornő meg olyan, mint egy - stílszerűen — autógumi, élére 
állítva. Még soha nem láttam senkit, aki csak a két oldalára hízik, 
előre vagy hátra nem. 

Szar lett az EKG. Jelentősen romlott a szívritmuszavar. Dr 
Skoda szerint ilyen fiatal ember nem szokott infarktust kapni, de 
biztonság kedvéért beutalt a szívkórházba, ami a büdös francban 
van, a Nagyvárad téren is túl. Korombeli orvos fogadott. Jobban 
örültem volna egy öregebbnek. Pláne hogy ezt úgy hívták, dr 
Madár. 

Madár, madár. 

Agyba-főbe vizsgálgatott, műszerekkel, meg puszta füllel is. 
Szobabicikliznem kellett, miközben gumitappancsokat ragasztott a 
mellkasomra. Egy csinos kis ápolónő segédkezett, állati jól állt neki 
a fehér köpeny, fölül kigombolódott, a melle minden mozdulatánál 
ingott. Ha megfordult, nézegettem a körte formájú fenekét, néha le 
kellett hajolnia. Aggódtam, nehogy fölálljon a farkam, itt a nyergen 
ülve, alsógatyában. Közben egyre magasabb fokozatba állította az 
orvos a szobabicajt, erőlködtem, ez megoldotta. 

Dr Madár arra az álláspontra helyezkedett, hogy sokkal 
erősebb gyógyszereket kell szednem. Megfontolandó, hogy a 
későbbiekben beültessen-e egy pészmékert. Pészmékert? nekem? 
doktor úr, az isten szerelmére, harmincöt éves vagyok! Na és? — 
nem értette, mi a problémám. Való igaz, hogy a teniszpályán 


árnyéka voltam önmagamnak. Kérdeztem, javíthat-e ezen a 
pészméker. Föltétlenül, mert akinek pészmékere van, azt eltiltjuk a 
tenisztől, maximum  úszhat, mellen, óvatosan, lassan, a 
legideálisabb pedig a séta, sok megállással. Na pillanka, ezt azért 
még emésztenem kell. Jó, emésztgesse, de havonta jöjjön 
felülvizsgálatra. 

A zsebébe gyűrtem egy ezrest. Ugyan, uram, nincsen erre 
szükség, mondta nyájasan, és kikísért. Nekem a betegtársak adták 
tudtomra a folyosón, hogy a Madárnál ilyen drága mulatság a 
szívbaj. 

Gigi elsápadt, amikor beszámoltam neki. Mit szórakozol, 
neked a tenisz fontosabb, mint az, hogy fölnevelhessed Palikát? A 
kérdés így kelepce, válaszoltam. Olaj a tűzre. Annyira rikácsolt, 
hogy éreztem, rohamosan megy föl a vérnyomásom, szisztolé, 
diasztolé, extraszisztolé. 

Szívügyeim rosszul állnak. 

Lehetséges, hogy a közeli jövőben megmurdelok? Naccerű. 

Hanyagoltam a Commodore 64-et. Mit csináljon az ember, ha 
esetleg már semmit nem csinálhat túl sokáig? Fogas kérdés. 

Meg kéne dugnom egy nőt. Még egy nőt. Sovány kis listámat 
bővítendő. 

I. Karin Wangold (1964) 

II. Forró Fruzsina (1967) 

III. Jolanda Trabandt (1967, 1980) 

IV. Dr Pataricza Zsuzsa (1972—76) 

V. Tisch Gizella Gigi (19777) 

Ennyi. Öt vaginába jutottam be, harmincöt hosszú év alatt. Vili 
hülyére röhögné magát, ha tudná. Na pillanka, Vili tudja! Mindegy, 
ő így is, úgy is hülyére röhögi magát. Nekem viszont nem kell 
ahhoz röhögnöm, hülye vagyok eleve. 

1977-től — meddig? 


Azt álmodtam, hogy válunk Gigivel. Levegő után kapkodva 
ébredtem föl. Nem akarok én válni. Egyszer is elég volt... A 
második házasságkötést némi lelkifurdalással bonyolítottam. Az 
ember odajárul az anyakönyvvezető (ha hívő, a pap) színe elébe, 
szentül megfogadja, kitart választottjánál, holtodiglan-holtomiglan. 
Aztán mégse. Jó, nem sikerült. De megint odajárulni, és újra azt 
mondani (hazudni), holtomiglan-holtodiglan... Valójában törvény 
kéne, hogy csak egyszer házasodhatunk. Persze, a gyerek más 
megvilágításba helyezi (ezt is). A gyerekeknek szükségük van a 
papás-mamásra. 

Nem akarok válni, viszont hideglelős érzés, hogy ebben az 
életben már soha senki mással nem dughatok, csak Gigivel. Hogy a 
listám végleg lezárult. 

Kell egy új nő. 

De honnan vegyem? 

Nem lehetek ilyen tehetetlen dodó, felnőtt, ivarérett hím 
létemre. Mindenkinek flottul megy, csak én baszom itt a rezet, 
ahelyett, hogy a tettek mezejére lépnék. 

Állítólag a szerelmi inger a kisagyban keletkezik. Akiben ilyen 
erős a vágy, annak nagy a kisagya? 

Alabátyázás közben évek óta színésznőkre gondoltam. 
Újabban inkább magyarokra, mint külföldiekre. Azokkal — legalább 
elvileg — megismerkedhetnék. Most rákaptam, hogy Gigi barátnőit 
képzeljem oda. Nem mintha szexbomba barátnői lettek volna. De 
kettőnek kifejezetten jó alakja volt, míg Gigi a szülés óta kissé 
elnehezedett. Örökké tervezte, hogy kemény fogyókúrába kezd, 
diéta, torna, futás a szigeten. Sose fogott bele. Ha mégis, lelkesedése 
csupán napokig tartott. Amikor fölhívtam erre a figyelmét, rögtön 
sírva fakadt. Kinek hiányzik az? Kussolni olcsóbb. 

Mire a vérnyomásom és a szívem kicsit rendbe hozták a 
gyógyszerek, kaptam a hírt, hogy egy német kiadó, a Koller Verlag 


(München) érdeklődik a Johann Wolfgang Goethe és Johann Peter 
Eckermann iránt. Nem túl nagy cég. Inkább pöttöm. Ezt a 
munkámat a szakma csak úgy emlegeti: a Johannok. Helyesebben, 
én emlegetem úgy: a Johannok, titkon remélem, idővel elterjed. 

Örültem, mint majom a farkának, amiért Goethe nyelvén is 
megjelennek a Johannok. Reménykedtem, hogy igényes fordítóra 
bízzák. Sajnos, a szerzői jogvédőn keresztül zajlott a levelezés, ez a 
derék hivatal nem akart hozzájárulni, hogy honor nincs, ellenben 
húsz tiszteletpéldányt adnak, plusz száz különnyomatot az utolsó 
fejezetből, és meghívnak Münchenbe, könyvbemutató, vacsorával 
egybekötött fogadás, interjú. Mindebből a jogvédő semmit nem tud 
levonni, persze, ez az ő problémájuk. Megelégeltem a vacakolást, 
írtam a Koller Verlagnak, hagyják a francba a hivatalos utat. A 
levelet Vajda Vili adta postára Bécsben (valami kristályszerkezeti 
kongresszusra utazott). Kicsit aggódtam, mit szólnak ehhez a 
szőrszálhasogató németek, de hamarosan válaszoltak, hogy 
részükről az öröm, ők is fontolgatták e megoldást, csak féltek, 
nekem lesz bajom belőle. Abból nagyobb bajom lesz, ha füstbe 
megy a terv. Most már nem veszik olyan szigorúan az ilyesmit. 

Szereztem térképet, elolvastam az útikönyvben az idevágó 
fejezetet, megvettem a vonatjegyet, hálókocsiba (Giginek nem 
mondtam, de az útiköltséget ki kellett köhögnöm). Volt 
dugipénzem, a Redl-jutalomból. A Redl ezredes díjat kapott 
Cannes-ban, utána az Objektív Stúdió rendezett egy kis ünnepséget, 
mindenkinek adtak fehér borítékot, aki dolgozott a filmben, még 
nekem is. 

Münchenben sose jártam, inkább csak elautóztam mellette. 
Most gyakorlatilag végigaludtam az odautat, szerencsére nem jött 
más utas a négyágyas fülkébe. A peronon egy magas lány várt rám, 
olyan kosztümben, mintha sakktáblába öltözött volna. Kezében 
rajzlap: MESTER JANÓS. Integettem neki. Csodálkozott. Azt hitte, 


sokkal öregebb vagyok, nyújtotta a kezét, engedjem meg, hogy 
bemutatkozzon, ő a fordítóm, Rosa Laxenburg. Mikor a kiadó egyik 
levelében először bukkant föl a neve, Rosa Luxemburgnak 
olvastam. (Mókás kedvű szülők.) Otthon így is emlegettem, 
vigyáznom kell, nehogy elhibázzam. Laxenburg, mint az a hosszú 
utca Bécsben. 

Míg a taxira vártunk, egy szuszra elhadarta, minő 
megtiszteltetésnek találja, hogy ő tehette át németre a könyvemet, 
amilyenhez még csak hasonlót sem írtak Johann Wolfgang Goethe 
és Johann Peter Eckermann szülőhazájában, pedig annyira adná 
magát a téma, e furcsa pár. Nem jöttem rá, hogy a kortárs vígjáték 
címét idézi, így nem is nevettem. Később konstatálhattam, hogy 
Rosa Laxenburgnak kiváló a humora, csak az a baj, hogy kevesen 
értik, például én se. Tudattam vele, hogy az ékezet az A-n van, 
JÁNOS. Többszörösen elnézést kért, tudja ő, csak a nagy 
kapkodásban eltévesztette, otthon felejtette a papírt, a 
pályaudvaron kellett szereznie. 

A panzió a lassilo téren volt, kérdeztem, van-e a környéken 
Aristid utca, ezt meg ő nem értette. Azt felelte: Igen, a Koller Verlag 
nagyon közel van, két sarokra innét, majd meglátja! Fölkísért a 
szobába, körülnézett a sivár helyiségben, a szűk ablakok és a 
salétromverte fal láttán arcára kiült a jellegzetes búbánat, melytől 
langaléta nőből hoppon maradt Donáld kacsává alakult (e 
metamorfózist gyakran előadta a továbbiakban). Akkor most hagy 
engem pihegni, tisztálkodni, este értem jön, visz a tiszteletemre 
rendezett vacsorára. Adott egy térképet, amelyen piros filccel 
bekarikázta a Tassilo teret, s aláhúzta a kerület nevét: Au. 

Au-ban voltam tehát. AÚ! Kőhajításnyira a Keleti temetőtől. 
Terveztem, hogy egy lazább napon betérek az OsSstíriedhofba, 
megnézem, ki nyugszik ott a híres müncheniek közül - addig 
halogattam, míg elmaradt. Nem voltak lazább napok. A 


végigbóbiskolt vonatozás ellenére álmosan pislogtam. Ledőltem az 
ágyra, Rosa Laxenburg javaslatának megfelelően pihegtem. Később 
talán tisztálkodom is. 

Minitévé állt a szekrény tetején. Gondoltam, nézem egy kicsit, 
a nyelv kedvéért. Csak a székről értem el, de hiába nyomkodtam a 
gombokat, nem sikerült bekapcsolnom. Visszadőltem a nyikorgó 
ágyra. Az éjjeliszekrényen találtam egy lapos, hosszú ketyerét. 
Filmeken láttam már ilyet, addig zongoráztam a négyszögletes 
billentyűkön, míg a tévén megjelent a kép. Boris Becker szervált egy 
fűszaggatót. Hangot nem bírtam csiholni a készülékből. Tátott 
szájjal néztem. Még csak olvastam a csodagyerekről. Nagyra nőtt 
kamasz. Azonban... uram atyám, ez a wimbledoni döntő! 

Otthon a készülődés a müncheni útra valamiképp kisöpörte 
érdeklődésem homlokteréből az angol teniszbajnokságot, minden 
versenyek legfontosabbikát. Egyetlen meccset se láttam, pedig 
néhány éve már közvetíti a magyar tévé. Tehát a döntőbe jutott ez a 
srác, a nagyágyúk meg mind kiestek, őrület. Kevin Curren az 
ellenfele, igen, olvastam az újságban, hogy szépen haladt előre, az is 
meglepetés, hogy ő döntős. Becker a legfiatalabb versenyző, aki 
megnyerheti Wimbledont, és az első német. 

Semmi kétség, Kevin Curren fog győzni, már a visszavonulását 
tervezgeti, rutinos, ravasz róka, párosban sok szép eredménnyel, 
ezt a lehetőséget nem fogja kihagyni, pláne egy tizenhét évessel 
szemben. Áldottam a jósorsom és a vasúti menetrendet, hogy ezt 
végignézhetem. Szomjas voltam, ittam egy kis vizet a 
zuhanyozófülke csapjánál a tenyeremből -— az odakészített vaskos 
üvegpohár nem volt bizalomgerjesztő. 

Becker és Curren épp kifújta magát (páratlan gémállás), amikor 
csöngettek. Ajtót nyitottam. Rosa Laxenburg, széles mosollyal, 
kezében barna kartondobozzal. Hülye pofát vághattam. Olyan 
hangon kezdte, ahogyan boldog születésnapot szokás kívánni: Egy 


Ede dölÉ A 


kis meglepetééés! — nyújtotta a dobozt. Átvettem. A könyvem 
három példánya volt benne. Óóó... — fölsikítottam, ahogy a boldog 
születésnapostól elvárható, s miután a példányokat óvatosan a 
dohányzóasztalra tettem, megragadtam a fordítómat, a magasba 
emeltem, és piruetteztem vele. Jégtánc, gondoltam, abban a 
pillanatban megbotlottam a tarajba gyűrődő  szőnyegben, 
korcsolyapárosunk a padlóra zuhant. Aggódtam, túléljük-e a 
bukást ép csontozattal. Rosa Laxenburgra estem. Félig háttal. Két 
karja körülfogott. Tudtam, tudtam én, kiáltotta, éreztem, éreztem, 
hogy maga az én emberem! - nyakamba lihegett, fülemet 
harapdálta. 

Szűzanyám. Én nem tudtam. Nem éreztem. Nem gondoltam. 
Mert túl magas. Túl fiatal. Túl német. Túl szemüveges. Túl Donáld 
kacsa. Túl... fordító. (Hm, sorsfordító... Á, nem.) 

VI. Rosa Laxenburg (1985) 

Miért adja oda magát első látásra egy ilyen nő énnekem, aki 
csúnya vagyok, félszeg, és... nem is túl acélos. Rejtély. Ámbár őrá 
nagyon fölállt. Pedig nem mondhatnám, hogy annyira tetszett — 
első látásra. Az újdonság varázsa volna az afrodiziákum? 

Meztelenül Rosa sokkal jobban nézett ki, mint a sakktáblában. 
Azt hittem, colos piszkafa. Az alma formájú, maroknyi melleket 
álcázta a kosztümkabát, az íves csípőt és a Michelangelo vésője után 
kiáltó combokat a vastag szoknya. Mikor a szemüvegét is levette, 
ibolyaszínű tekintetében a feltétel nélküli odaadás ígérete csillogott. 
Biztos, hogy ez nekem szól? Okosabb, ha nem kérdezősködöm. 

A mellét szopogattam, bimbói olyan vastagok voltak, mint a 
kisujjam hegye, ilyet se láttam még. Irigyeltem a gyerekeket, akiket 
világra hoz majd (föltételeztem, hogy még nincsenek neki). 
Fölsikoltott, nem létező hasa rángani kezdett — minden jel arra 
mutatott, hogy elélvezett, pusztán a melle nyalogatásától. Létezik 
ez? Úgy látszik, igen. Egyetlen mozdulattal hanyatt fordított, rám 


ült, s vágtatott fakó lován vagy egy mérföldnyit, amíg így is 
följutott a csúcsra. Visított, mintha szülne. (Tisztán emlékszem Gigi 
hangjaira, kiszűrődtek a folyosóra, engem a tett színhelyére nem 
engedtek be.) Kevéssel utána elolvadtam én is. Szerencsére azért 
észnél voltam, s az utolsó pillanatban — a hasára ömlöttem. Már 
csak egy kis német csecsemő hiányzik a káoszból, ami az életem. 

Túlért rajtam, hány centi lehet? Fiatalkoromban kosaraztam, 
mesélte, mikor felköltöztünk az ágyra, a mai napig heti háromszor 
futok a temető körül. Azt hittem, errefelé lakik, de a város ellenkező 
sarkában, Moosach kerület déli csücskében, a Westfíriedhofnál. 
Okvetlenül meg kell látogatnom a garzonjában. Állati, gondoltam, 
félig-meddig elkötelezte magát, hogy együtt töltsük ezt a hetet, 
méghozzá ágyban. Az ember sose számít rá, hogy vágyai rövid 
úton valóra válnak. Nem tudtam betelni Rosa Laxenburggal, 
erotikus éhségem csillapíthatatlannak mutatkozott. Hátulról, oldalt, 
egymással szember, törökülésben, szájjal, kézzel, sőt lábujjal is, ami 
azért tényleg! Ő irányított. Amikor épp a torkát öntöztem, 
félszemmel láttam, hogy Boris Becker megnyerte a wimbledoni 
döntőt, változatlanul hang nélkül. Ezúttal nem cseréltem volna vele, 
boldoggá tett az én Rózám. 

Róza-rózabimbóm. 

Elkéstünk az ünnepi vacsoráról, nem izgatott. A Goethe téren 
(hol másutt) rendezték, egy cső alakú étteremben. Hárman-négyen 
a kiadótól, két újságíró, s fél tucat egyéb germán várt bennünket a 
svédasztalnál, szívesen nekiláttak volna, de illett megvárni a 
díszvendéget. A kiadóvezető, egy erősen szláv kinézetű, 
harcsabajszú férfi (török, mint megtudtam) kacifántos beszédet 
mondott, majd ürítette pezsgős poharát rám.  Koccintottam 
mindenkivel, Rózámmal többször. Egyre gyönyörűbbnek láttam. 
Sajnálkozott, amiért nem maradt ideje hazaugrani és átöltözni. 
Bátorítón mosolyogtam, így is ő a legcsinosabb nő a teremben. 


(Rajta kívül csak a másfél mázsát súroló szerkesztő asszony és a 
török direktor aszott felesége volt nőnemű.) Valamennyi férfi 
elnézőn és bátorítón mosolygott ránk. Villámgyorsan levették. 

Most értettem meg, voltaképpen mit jelent az, hogy sülve-főve 
együtt lenni. Sültünk-főttünk éjjel és nappal, a panzióban, vagy 
őnála, egész Münchenből jóformán csak a két szobabelsőt láttam. 
Egyszer elindultunk, hogy megnézzük a négy városkaput, Isartor, 
Sendlinger lor, Karlstor (régebben Neuhaser) és Schwabinger Tor. 
Csak az első kettőig jutottunk. Máskor a Lehel nevű óvárost akartuk 
fölkeresni, melyet a magyarok Leheljéről, a kürtösről neveztek el. 
Mielőtt megtaláltuk volna, kapualjakban kezdtünk csókolózni. Én 
ugye lábujjhegyre állva. És rohantunk Au kerületbe, a Tassilo térre, 
mielőtt bevisz a rendőr közbotrányokozásért. 

Rosa Laxenburg legjobban azt szerette, ha bort vagy pezsgőt 
öntök palackból a feszes hasára, s onnét szürcsölöm fel, meg azt, ha 
tejszínhabot vagy csokikrémet kenek a mellére, és lenyalom. Rosa a 
látszat ellenére csupán hat évvel fiatalabb Giginél, de még egyszer 
se volt férjnél. Hol arra hivatkozott, minek azt elsietni, hol pedig 
arra, hogy aki őneki kellene, az vagy nős, vagy homokos. 
(Behúztam a fejem a nyakamba.) Mindjárt az első este, amikor 
visszatértünk a panzióba, Gigi telefonált. Kapcsolhatom? - 
érdeklődött a portás. Igen... vagyis ne, majd visszahívom, 
köszönöm! - helyére raktam a kagylót, lángoló arccal. A feleséged, 
ugye? - Rosa. Bólogattam. Hívd csak föl! - bement a 
zuhanyozófülkébe. Kecsesen járt, mint egy gazella. (Alig tudtam 
magam visszatartani, hogy ne rohanjak utána.) Csattant a retesz, 
zubogni kezdett a víz. 

A panzió reklámfüzetéből tudtam, közvetlen tárcsázással 
külföld nem hívható. Leszóltam a portásnak, hogy intézkedjék, öt 
perc múltán csilingelt a készülék. (Az én Rózám rendületlenül 
zuhanyozott, illetve tapintatból vagy önvédelemből folyatta a vizet.) 


Gigi meglepően tisztán szólt bele: Mi a franc van, miért tetted le az 
előbb? Nem tettem le, csak... zuhanyoztam. Toll a füledbe, 
hallottam, azt mondtad a portásnak, igen, vagyis nem, majd 
visszahívsz! nővel vagy, apukám? és ne beszélj mellé, mert úgyis 
kiderítem! Micsoda kérdés ez??? — műfelháborodást produkáltam, 
attól tartok, kissé túlzásba vittem. Tűkön álltam, féltem, hogy Rosa 
előbb-utóbb csak bejön, akkor aztán mohácsi vész. Ám az én 
Rózámnak volt annyi esze, kivárta, míg Gigit lerendeztem. Sűrű 
verejtékben áztam, mire bonthattam a vonalat. Rosa egy perccel 
később lépett a szobába, a kék fürdőköpenyemben, combközépig 
ért neki. Elfancsalodott a kedvem, görbe háttal kuporogtam az ágy 
peremén. Hirtelen szégyellni kezdtem magam meztelenül, 
odahúztam a paplant. 

Megbántottam? -— én. (Még mindig magázódtunk.) Á, nem, 
tudom, hogy nős, nem vagyok féltékeny, legalábbis nem úgy, 
ahogyan maga gondolja. Töprengtem, honnét tudná, hogyan 
gondolom én, de inkább ejtettem a témát, kértem, meséljen 
magáról. A szülei gimnáziumi tanárok, nyelvszakosak, a papa 
franciás, a mama olaszos, van két öccse, azok még gimnazisták, a 
szülei nagy szünetet tartottak utána. Talán azért nincs kedve 
családot alapítani, mert az öccseit folyton őrá hagyták, jól jött az 
ingyen bébiszitter, ez viszont azt jelentette, hogy már bakfisként 
játszhatta a mamaszerepet, elege lett belőle. Nekem van egy fiam, 
Palika, nyolc múlt, akarja látni? Rosa Laxenburg maga elé nézett, s 
határozottan megrázta a fejét. Bocsánat, motyogtam, más vizekre 
eveztem: Honnét tud magyarul? Sehonnan. Hát... nem ön fordította 
a Johannokat? De igen, nyersből! — mosolygott ibolyaszínű 
szemével, mint aki nem érti, mi itt a gond. Gyanút fogtam: Ki 
csinálta a nyerset? A Roschika néni! És ő kicsoda? Ó, egy nagyon 
drága magyar asszony, évek óta itt él, anyámék barátnője, ő mondta 
föl a szöveget magnetofonra. 


Mérgezett nyílvessző a szívembe, telitalálat. Legszívesebben 
azonnal fölpattantam volna, hogy beleolvassak a könyvbe. Valami 
azt súgta, ráér. A kocka el van vetve, a cikória nem orvosolható. Kár 
elrontanom a kedvem, amikor egy ilyen jó nő fekszik itt, anyaszült 
pucéron. Összpontosíts inkább őrá. 

Bajsejtelmem beigazolódott. Rosa Laxenburg fordítása úgy 
viszonyult az eredetihez, mint Kelet-Berlin Nyugat-Berlinhez. Nem 
értettem, hogyan képzelte ezt a Koller kiadó, míg el nem látogattam 
a székhelyére, Rosa Laxenburg kíséretében. Valóban csupán 
kétsaroknyira a Tassilo tértől. A kapucsengőn az állt: Ronni és Ania 
Koller. A harmadik emeleti bejáraton is. Ania Koller az igazgató 
felesége volt. Ronni maga a direktor, aki okosabbnak látta, ha nem a 
saját családi nevét használja, török kiadóhoz nincsen bizalom, 
magyarázta. Most már érzékeltem, hogy kissé töri (töröki... bocs) a 
németet. Miért ad ki egy Goethéről és a krónikásáról szóló 
szakkönyvet? - én. Mert kaptunk rá támogatást a Goethe 
Stiftungtól, az évforduló miatt! Milyen évforduló? Százhetvenöt éve 
halt meg a költőfejedelem! — Ronni direktor, ünnepélyesen. Az 
jövőre lesz, szerintem. Igen, de a pénzt már idén is 
fölhasználhattuk. 

Amint lehetett, távoztunk a Koller Verlag összes termeiből, 
melyek sajnálatosan azonosnak bizonyultak Ronniék két és 
félszobás otthonával. Beúbánoztunk a történelmi városmagba, 
ittunk egy kávét a Maximilian utcában. Rövid — úton 
meggyőződhettem róla, hogy a Johann Wolfgang Goethe und 
Johann Peter Eckermann a valamirevaló könyvesboltokban nem 
kapható. Ennyit róla, gondoltam. Nem foglalkoztam azzal a ténnyel 
se, hogy a húsz tiszteletpéldányért és a száz különnyomatért majd 
még vissza kell mennem a kiadóba, hogy saját kezűleg trógeroljam 
Budapestre. Mint ahogyan azt se nehezményeztem, hogy a beígért 
könyvbemutató és interjú elmaradt. — Rosa  Laxenburgra 


összpontosítottam. Az a tiéd, amit megeszel, mondogatta az apám. 
Na igen. Meg az, akit megbaszol. És amit el. 

Utolsó esténken az én Rózám elvitt egy gótikus templomra 
emlékeztető épületbe. Irdatlan méretű söröző, a rémítő 
belmagasságot színültig töltötte a dohányfüst, több száz részeg 
német gajdolt odabenn, a literes krigliket csapkodva. Itt volt Hitler 
sörpuccsa, állította Rosa Laxenburg, s ajánlotta, dobjunk be egy 
korsóval. Nem akaródzott, szerettem volna inkább kefélni egy jó 
nagyot, búcsúzóul. (Sejtettem különben, hogy téved, de nem 
akartam vitatkozni. Később megnéztem a Bajor Lexikonban, a 
Bürgerbraukellert már lebontották.) 

Hazautazásom napján nem találkoztunk, pontosabban, kora 
hajnalban elváltunk. Rosa Laxenburg azt mondta, ha valaha szingli 
lennék, keressem meg, adott névjegyet. 

Gigi nem várt a pályaudvaron, noha előző este fölhívtam, míg 
az én Rózám agyonzuhanyozta magát. Taxival mentem haza az 
Árpi fejedelem útjára. Amikor fölértem a lakásba, csak Gigi volt 
otthon. — Palika  különnémeten. Gigi a nagy nemzetközi 
segélykoncertet nézte a tévén, a Live Aidet. Miután köszöntem és 
puszit adtam, sokáig nem szólt hozzám. A magyar bemondó arról 
beszélt, hogy Phil Collins mind a két városban, Londonban és 
Philadephiában is föllép, az utat a tengerentúlra hangsebességnél 
gyorsabb Concorde-on teszi meg. Egyesek tudnak élni. 

Este az ágyban Gigi sokáig túráztatta magát, mielőtt azt 
mondta: Kiraktam a bőröndödet. És? És lebuktál, Mester János. 
Lebuktam? Igen, a kotonnal. Milyen kotonnal? Megtaláltam! Ugyan 
kérlek, hadartam felelőtlenül, semmiféle kotont nem használ... — 
eddig jutottam, s már tudtam, lépre csalt, most aztán tényleg 
lebuktam. Nem néztem ki belőle ennyi ravaszságot. 

Az eztán következő üvöltözést, ajtócsapkodást, tányérdobálást 
nincs kedvem leírni. Voltaképp csak magamra  vethetek. 


Gyógyszereimből dupla adagot szedtem be, és imádkoztam. 


7. 


A nem nyilvános könyvtárak és archívumok mindig fölizgatták 
dr Mester Jánost. Euforikus örömöt érzett, ha valahová 
beeresztették, ahová másokat nem. Legalábbis nem mindenkit. 
Életének mintegy a felében másodosztályú állampolgárnak érezte 
magát. A másik felében harmadosztályúnak. Míg Magyarországon 
szocializmus volt, alig utazhatott. Ha mégis, akkor csupán a 
cipőjében csempészhette ki a nyugati bankókat, amelyek híján 
koldussá - esetleg  csőlakóvá -  deklasszálódott volna a 
konvertibilis-valuta-övezetben. Mióta fapados kapitalizmusban élt, 
az okozta a problémát, hogy ne legyen koldus -— esetleg csőlakó — 
odahaza. Fölnézett azokra a barátaira és ismerőseire, akik zsíros 
állást találtak maguknak, vagy mindenféle vállalatokat hoztak létre. 
E barátok és ismerősök nem értesültek arról, hogy Jánoska fölnézne 
rájuk, aligha olvashatták ki a megvető mondatokból, melyeket az 
arcukba zúdított. 

Eladtátok magatokat! 

Aki korpa közé keveredik, azt megeszik a disznók! 

A gazdagság bűn! 

Honnét szedte ezeket a hülyeségeket? Maga se tudta. Valójában 
úgy gondolta, ő keveredett korpa közé, míg az élelmesek ülnek a 
mézben nyakig. Ő is szeretett volna metálvörös sportkocsit, 
hűvösvölgyi villát, bangkoki társasutazást. Ezt azonban még 
magának se vallhatta be, nemhogy a feleségeinek. Nekik a tudás 
hatalmáról szónokolt. Egy darabig bevették. 

Dénes, aki csoporttársa volt az egyetemen, fordítóirodát 
alapított, s bankok idegen nyelvű kiadványait gondozta jó pénzért. 


Jánoska őt irigyelte leginkább. Dénes, falusi gyerek lévén, 
diákkorukban még nála is szegényebb volt. Neki menzára se telt, a 
kollégiumi szobában főzőcskézett, a menü többnyire déneslevesből 
és dénespörköltből állt. A dénesleves porból készült, csigatésztával 
dúsítva,  joghurttal  savanyítva, a  dénespörkölt maradék 
fölvágottakból. Jánoskának ízlett. Ám azért nem annyira, mint a 
luxuséttermek kínálata — Dénes, amióta volt mit aprítania a tejbe, 
kizárólag osztályon felüli helyekre hívta meg. 

Hamar világossá vált, hogy a fordítóiroda se fenékig kaviár. 
Dénes mind többet ivott és dohányzott, a beszédben állandósult 
ugató köhögés akadályozta. Barátom, fakadt ki a Kempinsky 
szállodában, a Bistro Jardin vakító fehérre terített asztalánál, ha még 
egyszer meg kell alázkodnom egy bankvezér előtt, úgy fogok 
jódlizni, mint Vico Torriani! Jánoska lehunyta a szemét. Fogalma se 
volt, miként kell Dénesnek megalázkodnia. Ő bizony megtenné, ha 
eleget adnának érte. Talán ajánlkoznia kéne, megalázás-elviselőnek. 
Persze, ilyesmit az irodalomtudomány fölkent papja aligha vallhat 
be. Tömte inkább a fejét, két pofára. Amit ma megehetsz, ne halaszd 
holnapra. 

Johann Wolfgang Goethével kapcsolatban olyan mennyiségű 
könyvtár, levéltár és más gyűjtemény őrzött értékes műveket, 
dokumentumokat és iratokat, hogy egy élet során semmiképp nem 
juthat el mindenüvé. Szerényebb tervet szőtt. Korábban sorra vette 
a három legfontosabb Goethe-város, Frankfurt, Lipcse és Weimar 
gyűjteményeit. Most Berlinben igyekezett összehordani a szükséges 
anyagokat a könyvéhez. A Strényi professzortól a dzsi pí esz mellé 
bónuszként kapott ajánlólevelek aranyat értek. Igazságtalanság, 
hogy egy bárdolatlan és korlátolt öregember néhány odavetett 
mondata kapuk sorát nyitja ki, míg az ő saját szavai rézpetákot sem 
érnek itten. Otthon talán igen? Hagyjuk. 


Szó volt róla odahaza, hogy Dénes meglátogatná Berlinber, itt 
végre egyszer ő adhatna neki valamit, ha mást nem, szállást a 
Raucherstrassén. Dénes azonban, mióta Jánoska kijött, nem 
jelentkezett, a nógató sms-re se válaszolt. Igaz, Pesten Jánoska még 
úgy tudta, Berlinben két nagy lompos csau-csau kutyára kell 
vigyáznia, míg Bogarték, átmeneti otthona gazdái Olaszországba 
utaznak a lakóautójukkal. Mire azonban megérkezett a 
Raucherstrasse 33.-ba, mind a két kutya elpusztult, titokzatos 
körülmények között. Talán a fönti szomszéd mérgezte meg őket, 
akivel Bogarték perben-haragban álltak az ebek miatt, zavarta őket 
a csaholás. Bármi okozta a két termetes állat — több páros fotó lógott 
róluk a gyerekszobában — szomorú végét, Jánoska nem bánkódott, 
így csupán a Christiane névre hallgató nimfapapagájnak kellett 
gondját viselnie, ami lényegesen egyszerűbb föladat, mint két 
kutya. Vajon a madarat Christiane Vulpiusról nevezték el? 
Gőténéről? Nem valószínű. 

Amikor Dénesnek a szentendrei Aranysárkány étteremben 
elmesélte, miféle kutyák gondviselője lesz majd Berlinben, az 
hátrahőkölt: Csau-csau? ráadásul kettő? az már szinte falka! tudod 
te, hogy a csau-csau mennyire veszélyes? évenként föllázad a 
gazdája ellen, van egy hónap, amikor újra meg újra támad, s ha a 
gazda nem elég kemény, átveszi tőle a parancsnokságot, és ő lesz a 
falkavezér! elég kemény vagy te? ha nem, akkor ezek megesznek 
élve! 

Jánoska aggódott. Sose hitte, hogy elég kemény volna. Kérdés, 
melyik hónapban lázadnak. Remélte, nem szeptemberben. Bogartné 
azt írta az első levelében, hogy a két kutyus - a fotókon nagy, 
vörhenyes medvéknek látszottak - kifejezetten szelíd, csak azt nem 
szeretik, ha az ember a hátuk mögé áll. Jánoska elhatározta, ő 
szemközt marad, bármi áron, ha szerencséje lesz, a két csau-csau — 


apa és fia — mindig azonos irányba néz. Most, a sírban (van olyan 
nekik?), szinte biztosan. 

A kutyák napi adagja egy kilogramm nyers hús. A 
fagyasztóládában Jánoska megtalálta a harmincegy darab, 
gondosan benejlonzacskózott csomagot. Néhányat csöndesen 
megfőzött magának, a vörhenyes ebeknek többé már nincs 
szükségük táplálékra. Kíváncsi volt, miféle temetést rendeztek 
nekik, de Herr Bogart olyan tempóban és szabatos mondatokkal 
adta át neki a lakást, hogy sem a stílus, sem a szűk időkeret nem 
tette lehetővé a kérdezősködést. Talán nem is illett volna — még túl 
friss a seb. 

Lehet, hogy Dénes azért nem jelentkezik, mert fél a kutyáktól. 
Jánoska azt nem írta meg neki, hogy nincs már csau-csau veszély. 
Ha kijönne, bemutathatnám Vajda Vilinek. Elképzelte, milyen szép 
estét tölthetnének a Gibraltarban vagy a Rubyconban, ha ugyan 
ezeket Dénes megfelelőnek találná, ami kevéssé valószínű — túl 
olcsók. Minél többet gondolt Dénesre és Vajda Vilire, annál 
erősebbé vált a magánya, melyet a Jolandával bonyolított sietős 
szeretkezés sem enyhített. 

Jolandáék négy-öt éve egy Berlin környéki faluba költöztek, a 
téliesített , hétvégi  —— házukba. — Jolanda — minden reggel 
betömegközlekedik a munkahelyére, s onnan este haza, komoly 
strabancolás, de az autózás túl drága, s még tovább tartana a 
csúcsforgalomban. Jánoska egyetlenegyszer látogatta meg. A 
Zoologischer Gartennél kellett átszállni az U-Bahnról az S-Bahnra, s 
kizötyögni Spandauba, a végállomásig, onnan pedig még busszal. 
Amikor kiment, Jolanda kocsival várta a megállónál. Wilhelm széles 
mosollyal fogadta az önműködő kerti kapuban. Mintha nem tudná. 
Pedig Jolanda megmondta neki. Rémes délután volt, különösen, 
amikor Jolanda hirtelenszőke gyerekei is befutottak, s kérdések 
özönével bombázták Jánoskát Magyarországról, Budapestről, és 


Goethe szerelmeiről. Váltogatták a lecker-t és a super-t, sőt a super- 
super-t. 

Szuper-szuper, dünnyögte Jánoska Berlin város állami 
könyvtárának kutatótermében. A koszorúkontyos asszony, aki 
beengedte, azonnal odafutott az asztalához: Parancsol? Jánoska 
intett, csak magamban beszéltem. Előtte hevert az asszony angol 
nyelvű névjegye, az állt rajta beosztásként, hogy szuperintendáns. 
Lecker. 

Jánoska képtelen volt Johann Wolfgang von Goethére 
összpontosítani. Friedrich von Schiller most egy hangyányival 
jobban izgatta. Őt még nem unta annyira. A két költőóriás teljes 
levelezésén igyekezett átrágni magát. Hogy a túróba volt idejük 
ennyit irkálni egymásnak? Főleg amikor az egyik Jénában, a másik 
Weimarban élt, átlovagolhattak vagy -kocsizhattak volna, ha eszmét 
óhajtanak cserélni. Időnként meg is tették. Tény, hogy a leveleikből 
szinte szó szerinti részeket jelentettek meg esztétikai 
tanulmányként. Jól hasznosították a takarmányt. Főként Goethe, 
óriási leleménnyel reciklizálta a privát följegyzéseit irodalmi 
szövegként. Az Utazás Itáliában a csúcs. A pontos cím Utazások 
volna, hiszen több vizitről van szó, az 1786 szeptemberétől majd két 
évig tartó időszakban. Útinaplójából és egyéb szövegeiből három 
kötetet állított össze. Jánoska sosem értette, miért várt ezzel 1813-ig, 
amikorra az első adagot sajtó alá rendezte. És ha már várt, miért 
hagyott benne olyan részeket, mint ez: , Kedves leveleteket, a 
huszonnegyediket tegnapelőtt kaptam meg, éppen mikor a 
Vatikánba indultam; újra meg újra elolvastam útközben, meg a 
Sixtus-kápolnában, a szemlélődés és a figyelem pihenőjében. El 
nem tudom mondani nektek, mennyire kívántam, bár itt lennétek 
velem, hogy fogalmatok legyen róla, mit alkothat és vihet véghez 
egy igaz férfiú; ha valaki nem látta a Sixtus-kápolnát, nem lehet 
szemléletes képe róla, mire képes egyetlen ember." 


Köztudomású, hogy az útinaplót elsősorban Carl August, a 
weimari herceg, továbbá annak mamája, az anyahercegnő, és nem 
utolsósorban a saját szeretője, a nála jóval idősebb, és az itáliai 
asszonyokra és lányokra kiváltképp féltékeny von Steinné számára 
írta. De mit számított ez több mint egy évtized múltán? Miért 
akarta, hogy az akkori olvasók tudomást szerezzenek róla, 
mennyire óhajtotta a sorolt személyek jelenlétét a Sixtus- 
kápolnában? Von Steinné asszony bosszankodhatott eleget, a 
levelekben is szerepeltek a nők, akikkel Johann Wolfgang Itáliában 
szórakozott - velük kapcsolatban se tett lakatot a lúdtollára. 

Jánoska féltett kincse a Goethes Italienische Reise 1913-as 
kiadása, melyet Lipcsében nyomatott az Insel Verlag. Ő éppen ott 
vette, antikváriumban. A magyar változatot egy távoli rokonától 
örökölte, kék vászonkötés, aranyozott Goethe-portréval, a borító 
már elveszett. Fordította Rónay György, utószó Vajda György 
Mihály. Fél tucat eredeti Goethe-rajzzal. Mert rajzolt és festett is a 
sokoldalú mester. Jánoska egy gyűjteményben, ahová még Strényi 
professzor ajánlása se volt elegendő, hanem csak a Német 
Akadémia hivatalos igazolása arról, hogy ő jelentős magyar Gőtista, 
végignézte a  költőfejedelem valamennyi  kiruccanását a 
képzőművészet rögös talajára. El kellett ismernie, hogy Johann 
Wolfgang boldogult volna festőként, ha rászánja az időt. Persze, 
rajzolni és festeni nem lehet diktálva, esetenként több írnokot 
foglalkoztatva, föl-alá sétálgatva a szobában, ahogyan Goethe 
szeretett alkotni. 

Micsoda smokk, dünnyögte Jánoska, a Schiller-levelezést 
lapozgatva. Évekig szóba sem állt a költőtárssal, annak úgy kellett 
szívós munkával belopakodnia Goethe kegyeibe. Mivel lehet 
belopakodni egy ilyen gőgös és hiú ember ajtaján? Be kell nyalni 
neki, a vörös májáig. Mit szépítsük, Friedrich megtette, ismétlődőn 
és rámenősen. Ah... - Jánoska elnyomta ásítását. Már Friedrich 


Schillerre se tudott összpontosítani. Búcsút vett a koszorúkontyos 
asszonytól, kiügetett a napfényes őszbe. Hű bringája a villanypózna 
mellett várta. A biztonsági kerékzár fémpöcke nehezen akart a 
résbe kattanni. Jánoska messzire parkolt a csatornarácstól és 
minden egyéb nyílástól, amelybe belehullajthatta volna. Sokadszori 
próbálkozásra sikerült a helyére nyomnia. 

Karikázott a belvárosi utcákon, s már-már úgy érezte, boldog. 
Ich bin ein Berliner! — mint John F. Kennedy. Csak szeretnél berlini 
lenni! — szólt rá a rosszabb májú énje, örülj, amíg itt lehetsz, de ne 
feledd, idővel vissza kell térned Budapestre, a hátrahagyott 
gondjaidhoz. Miről beszélsz? — förmedt rá, mindet kihozattad 
velem ide, te szemét! 

Elfancsalodott a kedve. Bámészkodás, ebédelés, sütkérezés 
helyett egyenest hazament. Bezárta a bicajt a  repedező 
betonfészerbe, a többi bringa, a babakocsik és motorkerékpárok 
közé, és fölszaladt a lépcsőn. A lakásban valamiképp szürkés 
árnyalatúnak érezte a napfényt, szúrósnak a hideget. Fázósan 
összedörzsölte a két tenyerét. Bogarték nem mondták, hogyan 
kapcsolhatná be a fűtést. Cserépkályha állt a nappaliban, a többi 
helyiségben csak villanyradiátorokat látott. Reménykedett, hogy 
enyhe marad az ősz. Abban is, hogy a vacogása csillapul. Mi ütött 
beléd? odakinn rövid ujjúban járnak a németek! 

Különös csilingelés ütötte meg a fülét. A  Krisna-hívők 
csengettyűjére emlékeztetett. Időbe telt, mire rájött, a nimfapapagáj 
adta ki ezeket a hangokat. A madár idáig hallgatagon gubbasztott a 
kalitkában, Jánoska reggelenként kicserélte a vizét, teletöltötte az 
áttetsző műanyag etetőt a Bogarték által kikészített magkeverékkel, 
s a továbbiakban nem törődött a papagájjal. Christiane idáig tartotta 
a száját. Csőrét. Most mit akarhat? Jánoska igyekezett elkapni a 
madár tekintetét. A nimfapapagáj tollászkodott némán. Mégsem ő 
volt? 


Amint hátat fordított a  kalickának, Christiane ismét 
csilingelésbe fogott. Mi van? Éhes nem lehetsz, szomjas sem... — 
ekkor jutott eszébe, tökéletesen elfeledte, hogy a drága madarat 
időnként ki kell almozni. Ő még egyszer se rakta rendbe a kalickát, 
noha Bogart a lelkére kötötte: Christiane nagyon kényes a 
tisztaságra. Amit Bogart nem tudott: Jánoska is nagyon kényes a 
tisztaságra. De nem itt. A Raucher koszladt szobáiban egyáltalán 
nem takarított, rendet se rakott. Érthető, ha a szegény madár 
föllázadt, lakótere piros alsó részét már ujjnyi vastagságban belepte 
a guanó. Ha ugyan megérdemli ezt a nevet az egyenetlen, 
szürkésfehér  madárkakitömb,  —— mely leginkább feltört 
betonalapozásra emlékeztetett. Na gyere! — Jánoska kitárta a kalicka 
ajtaját. Christiane nem mozdult, hátramenekült a rúdján, apró, 
óvatos léptekkel. Gyere ki, ne gatyázz! — Jánoska benyúlt. A 
nimfapapagáj harcias csirregéssel a tenyerének támadt, csőrével két 
mély sebet ütött rajta. Anyád! - Jánoska kirántotta és a szájába 
kapta vérző ujjait. Ha nem, hát nem! - lepattintotta oldalt a 
kapcsokat, és a drótokból álló kalickát fölemelte a piros műanyag 
teknőről. Christiane ekkor kecses mozdulattal kiröppent alul, át a 
szobán, a nyitott ajtókon. Jánoska követte. 

A konyhaszekrény tetején találta meg. Ott tipegett jobbra-balra, 
csilingelés helyett inkább gurgulázva. Jánoska úgy vélte, 
méltatlankodik. Mit akarsz? Christiane nem válaszolt. Jánoska 
székre állt, próbálta elkapni, ám Christiane ügyesen hátrált. Jánoska 
dühbe gurult, hirtelen mozdulattal rácsapta a tenyerét, a 
szekrénybe fogódzkodva. A nimfapapagáj félreugrott, olyan hangot 
adott, akár egy varjú — kár! -, s visszarepült a szobába, röppályáját 
lassan aláhulló tolldarabkák jelezték. Jánoska súlyát nem bírták a 
tiplik, a kredencdarab elhagyta helyét, a mosogatóra, onnét pedig a 
linóleumos padlóra zuhant, Jánoskával együtt. Durranás, csattanás, 
csörömpölés. Du-dumm! - az oldalán fekve hallgatta önnön 


szívverését. Irp, trp, trp, trp, trp! — a madár elhúzott fölötte, 
szeretett volna landolni megint azon a fennsíkon, ám ott már csak a 
szekrény hűlt helyét találta, így átvitorlázó-repülőzött egy másik 
magaslatra, a félig nyitott ablak szélére. 

Úristen... ha kirepül innen, Bogarték megölnek! - Jánoska föl 
akart ugrani. Bordái mintha lángra gyúltak volna. Eltörtem 
néhányat, gondolta búsan. Az utóbbi évtizedben elég sokszor 
zuhant le innen-onnan, többször mutatott a röntgen repedt vagy 
törött bordákat. Rosszabb esetben dislocatiót is. Egy ízben félni 
kellett, hogy a helyéből kifordult tízedik átszúrja a tüdőt, végül 


mégsem. 

Jánoskának ebben a pillanatban fölrémlett Alexa, amint arra 
inti, figyeljen oda az égi jelekre. Törik a bordám... az 
oldalbordám... — nem értette, idáig miért nem jutott eszébe ez az 
összefüggés. 


Finom mozdulattal fölnyúlt, lassan behajtotta a nyitott 
ablakszárnyat. Christiane utazott a tetején, s mielőtt végzetesen 
odaszorult volna a lába a kerethez, elrugaszkodott, lassú 
csapásokkal a szobába röpült. Jánoska homloka verejtékezett, de 
most valami furcsa, súrű nedvességet érzett rajta. Odanyúlt. Ami 
sok, az sok... lekakilt. Vagy csak lepisilt? Ezek nem pisilnek. Mit 
szépítsük? Le vagyok én szarva. Milyen égi jel jöhet még? 

Másfél órába telt, amíg sikerült valamelyest rendeznie a 
sorokat.  Visszacsavarozta a szekrényt. Leltárt készített az 
összetörött poharakról, hogy beszerezhesse őket, szerencsére a lista 
nem volt túl hosszú ahhoz képest, amilyen lehetne. Kitakarította a 
kalickát. Ugyanazzal a lendülettel a lakást is tisztára porszívózta. 
Kezét bekötötte. Bordáit végigtapogatta, megállapította, dislocatio 
nincs, talán törés sincs, csak repedés vagy zúzódás. Ha laza 
tartásban ült a széken, kevésbé fájt. Ideje az íróasztal elé telepedni, 
és csinálni valami hasznosat. 


Egyetlen problémát nem sikerült megoldania: visszaterelni a 
madarat a börtönébe. Amíg minden ajtó-ablak csukva, hadd 
repkedjen a piszok. De ha összeszarja a bútorok tetejét, akkor... 
nos, akkor azok is le lesznek szarva, és kész. Ő madaruk. Majd azért 
lemosom. 

A madárról eszébe jutott Alexa. Alexa Madara. Istenem, de 
hiányzik! - az asztal lapjára csapott. Már a mozdulat közepén 
átvillant az agyán, nehogy ezt is széttörjed, te ökör! — ujjai lelassulva 
vágódtak a simára gyalult deszkára. 

Mély sóhajtással, mely ásításban végződött, maga elé húzta a 
számítógépét. Aztán inkább az irattartókban kotorászott. Kezébe 
akadt a Moleskine, melyet azért hozott magával, hogy szokásos és 
szertartásos útinaplóját beleírja. Amióta ezt a különleges noteszt — 
Hemingway és Picasso legendás jegyzőkönyvét —- Budapesten is 
beszerezhette, csak ilyet használt. Valahányszor hosszabb időt 
tölthetett külföldön, mindig megörökítette, amit átélt. Eleinte azért, 
hogy az otthon maradottaknak pontos beszámolóval szolgálhasson. 
Utóbb már csak megszokásból. 

Lepattintotta a fekete gumiszálat a Moleskine-ról. A belső 
borítóra angol nyelvű címkét nyomtattak, e szöveggel: , Elvesztés 
esetén, legyen szíves, juttassa vissza: F— " Beírta a nevét és a 
mobiltelefonszámát. Címet nem, hiszen az ittenit vagy a hazait? 
Mindegy, telefonáljanak. Alább ezt olvashatta: , Fölajánlott jutalom: 
$  ——— " Odafirkantotta: 10. Majd meggondolta magát, legyen 20. 
Hátha fontos jegyzetek lesznek a kockás lapokon, mire elveszti. 

Dr Mester János németországi útinaplója. Berlin, Prenzlauer Berg, 
Raucherstrasse 33. 2006 szeptember 19., kedd. 

Várt egy kicsit, és hozzábiggyesztette, jobb híján: 

Vilhelmina és Diana napja. 

(Goethe nagy előszeretettel írt efféle keltezést. Gyümölcsoltó 
Boldogasszony napján.) 


Annyi minden történt vele, amióta ideérkezett, hogy a 
szénakazalban nem találta az első szálat. Kár, hogy a korábbi 
naplóit nem hozta el. Volt vagy két tucat. Legalább a fele 
németországi.  Germániai utazások. Utazások  Germániában. 
Számlálgatta. Eddig kilenc németországi naplót készített. Látta 
maga előtt a különféle füzeteket és jegyzőkönyveket. Agyába ötlött 
az 1959-es naptár, melyet az apja adott oda neki, amikor az év eltelt, 
hogy rajzolgasson bele. A napok nevét magyarul, angolul és 
németül is odanyomtatták. Jánoska onnan tanulta meg. Sonnabend 
- abban a fekete műbőr kötésű könyvecskében így hívták a 
szombatot. A Samstagra ma sem áll rá a szája. 

Dienstag van. (z Szolgálat napja.) Milyen szolgálatot tehetnék, 
és kinek? 

Magadnak.  Kiszabadulhatnál a csávából amely elől 
idemenekültél, ebbe a multikulti városba, ahol azonban a 
nemzetköziségből neked csak a szagok jutnak. Vacogsz és 
szorongsz a dohos, túlságosan tágas, kongóan üres lakásban, mert 
lélekben otthon maradtál, Alexával és a zsebibabákkal. Ideje 
megkeresned bátorságod barlangját, és fölrajzolni a falára a lehető 
legélénkebb színekkel: mi lesz veled, ha Alexával nincs tovább. 

Egyedül kell élnem, és az — áthúzta. 

Én költözöm el, vagy ő? Hová? 

Mi lesz Sanyikával és Jucikával? Mért nem nőhetnek föl úgy, hogy 
legyen apjuk és anyjuk, együtt? 

Mért kell minden házasságnak elszaródnia? 

Hol rontottam el? 

Van-e még út visszafele? 

Csak legalább fölhívhatnám Alexát, de megígértem, nem zaklatom. Ő 
nem jelentkezik. Éli világát. Lehet, hogy minden este azzal a sráccal... Kire 
hagyja a gyerekeket? Az anyjára. Vagy az egyik testvérére. Bár őket még 
sose kérte ilyesmire. 


Mire észbe kapott, megnyomta mobilján az ötös gombot, 
melyre még Alexa programozta be a saját számát. A telefonban 
hosszabb ideig tétova szöszmötölés neszeit hallhatta. Végül 
kicsöngött. Na. Kettő. Három. Négy. Vedd már föl! Hat. Hét. Nyolc. 
Naaa!!! Bekapcsolt Alexa üzenetrögzítője. , Köszi, hogy hívtál. 
Hagyj egy szép üzenetet nekem" —-— bítfíp. Jánoska mellkasában 
labdányivá duzzadt valami. A szívére tippelt. Alexa hangja 
fölkavarta. Üzenet helyett újrahívta. Többször egymás után. 

Mintha önkielégítenél. Foglalkozz inkább a naplóddal. 
Cirógatta Hemingway és Picasso legendás jegyzőkönyvét. A lapok 
simaságáról vakon is megmondta volna, hogy nem a magyar 
papírgyárak terméke. Kétoldalt a notesz sarkait gondosan 
lekerekítették, meggátolva a szamárfülek keletkezését, amelyektől 
Jánoska irtózott. Ha valamelyik füzetébe véletlenül gyűrt egyet, 
percekig nyomogatta a lap másik oldalát a körmével, hogy 
lehetőség szerint eltüntesse. Meg nem történtté tenni, ez az, amire 
vágyott. Még a szamárfülekkel se sikerült soha, gondolta savanyún. 

Tapintatos pittyegés: a telefonja. Fölkapta boldogan: Alexa, 
szia! — rikkantotta, a természetesnél hangosabban. Szevasz, így 
Alexa, színtelenül, hogy vagy? 

Jánoska rosszat sejtett. A nyelvébe harapott, hogy ne zúdítson 
egész szonettet a feleségére. Ehelyett: Megvagyok, dünnyögte 
várakozón, és a srácok? Az oviban... olyan ééédesek! - ez a húzott 
ééé ismét megdagasztotta Jánoska mellkasában a kőlabdát. Alexa 
kivárt, figyelj csak, mondanom kell valamit, beszéltem vele. Kivel? 
Ne értetlenkedj, hát Vele! — itt már nem a tenger csobogott, hanem 
az ingerültség óceánja. Igen... — Jánoska rettegett. Találkozni 
szeretnénk, de mint tudod, nincs kire hagynom a gyerekeket, ezért 
érdeklődöm, nagyon zavarna, ha idejönne? Hová? Te, mért 
nehezíted, ide, ahol lakom, a lakásunkba! 


Kérdések özöne döngött Jánoska agyában, de hogyan? mit 
képzeltek? míg a kisgyerekeink alszanak a szobájukban, ti szépen a 
nappaliban... hogy jut ilyen eszedbe? miért kínzol halálra? — 
egyiket se merte föltenni. Egy idegen ember hangján szólalt meg: 
Rendben... ha így akarod. Köszönöm, csak főzök neki, eszünk, 
beszélgetünk, ennyi. Jó, motyogta Jánoska, s hiába vájta fogsorát a 
nyelvébe, annyi kicsúszott, panaszos gyerekhangon: Nagyon 
hiányzol. 

Csönd. Alexa persze sose hazudik. Jánoska , te is7-ben nem 
reménykedhetett. Beérte volna a leghaloványabb célzással. Vicces 
utalással. Picinyke jelzéssel. Semmi. Váltottak még néhány szót 
kényszerű hétköznapi ügyekről. Végül Alexa rakta le, három 
semleges vagy inkább gépies szóval. , Puszi, vigyázz magadra." 
Marha jó. Minek vigyázzak? Nem ér az életem fabatkát se. 
Különben is. Ha Vele akar randizni, mit érdekli, vigyázok-e 
magamra? Épp ez az. Nem érdekli. Kifejezte érthetően. Ő érdekli. 
Az a Másik. Annak főz. Annak csobog. 

Ááááááááááááááááá!  — Jánoska akkorát ordított, hogy 
Christiane rémült segélycsirregéssel visszaszállt a konyhába. Dögölj 
meg, te rohadt madár. 

Vége. Vége. Vége. Vége. Vége. Vége. Vége. Vége. Vége. Vége. Vége. 
Vége. Vége. Vége. Vége. Vége. Vége. Vége. Vége. Vége. Vége. Vége. Vége. 
Vége. Vége. Vége. Vége. Vége. Vége. 

Akár egy sormintát, úgy rajzolta a szavakat, alsótagozatos 
zsinórbetűkkel. Mire jó ez, te segg. Kár a drága papírért és a zöld 
Pelikán tintáért. Írjál végre valamit, aminek volna értelme. 

Jolanda 

Döbbenten meredt a névre. Pardon, ez a kezem volt, nem pedig 
a... Jolanda férjes asszony, gyerekekkel. Német. Itt él. Nyitott 
házasságban. Én a hó végén hazamegyek. Jolanda már a múlt. 
Félmúlt. Befejezett jelen. Ha itt volna Alexa, föl se vetődik, hogy 


bármi történjék köztünk. Kérdés, hogy a dolgok jelenlegi állásánál 
miként hat, mikor majd elmesélem odahaza. 

Elmesélem? Illene. Alexa megtisztel föltétlen őszinteségével, 
viszonoznom kell. Csakhogy éppen azzal tesz tönkre, a 
rendíthetetlen igazmondással. 

Nocsak. Azt szeretnéd, ha inkább a hátad mögött intézné 
erotikus ügyleteit? Nem, az se volna jó. 

DE AKKOR MII AKARSZ? 

Akarni már rég nem tudok, csak szeretni. Azt szeretném, ha nem 
vágyna más pasikra, hanem csak rám, és élhetnénk együtt a zsebibabákkal a 
világ végéig. Addig nem kell — elég lesz az én végemig. 

Tíz év után ez az opció, úgy látszik, nincs. Neked nincs. Nektek 
nincs. 

Amúgy állati röhejes vagy, megdugtad Jolandát, hogy kettéállt 
a fületek, és azon nyimvorogsz, hogy Alexa főzni akar, s 
beszélgetni... Jó, lehet, hogy továbbmennek. Elcsattan egy-két csók, 
összekeveredik a  nyáluk. Vagy... megteszik, és más is 
összekeveredik. Végül izomrángások, aztán, ha szerencséd van, 
Alexa megint veled csinálja mindezt, hiszen alapjában véve szeret! 
Mitől lettél ilyen féltékeny hülye állat? 

Talán mert két kisgyerekkel más életmódot reméltél. Békés 
öregséget. Nyugalmas boldogságot. Ach, kicsi asszony csókkal 
várjon a falvédőn, mi? 

Most már sehogy se jó. Beszélnünk kéne. Ha tudunk még. Valamiben 
megállapodni. 

Ugyan, miben lehet itt még megállapodni? 

Hagyni kéne a berlinezést a francba, autóba vágódni, 
hazarobogni, tisztázni, melyek azok a szálak, amelyek épen 
maradtak. Elegek-e ahhoz, hogy tartsák életünk gombját. Ó, de 
most nem lehet, Alexa már biztosan megbeszélte a randit Vele. 

Te hülye vagy? Miért mondtad, hogy nem zavar? Minek adod a 
bankot örökké, ahelyett, hogy kifejeznéd, amit érzel? Nem csoda, ha 
elege van belőled. 

Nekem is elegem van magamból. Most pedig abbahagyom a 
nyavalygást, és megkezdem berlini útinaplómat. 

Időszámítás után kettőezerhatban, szeptember elsején (Egyed és Egon) 
a Nap kelt hat óra kettőkor, lement hét óra huszonötkor, ezt a 
zsebnaptáramból másolom ide. Én pedig Békásmegyeren lementem 
hajnalban a ház elé, beültem a Fordba, elindultam Berlin felé. Éjfélkor 
akartam, de nem sikerült. Így legalább láthattam annak a szomszéd nőnek a 
popsiját, akit szoktam néha bámulni. Neki van a legjobb segge a 
lakótelepen. (Na ugye, hogy én is gondolok más nőkre. Talán 
leegyszerűsítené a helyzetet, ha egyszer becsöngetnék hozzá, és... Erről 
majd máskor.) 

Töltőtolla akadálytalan siklása megnyugtatta. Betűi ki-kitörtek 
a pici négyzetek kereteiből, melyeket ő gyerekkori beidegzéssel 
makacsul kockáknak nevezett. Megveregette a saját vállát. Látod- 
látod, ennyi az egész. Dolgozni kell. Szolgálni. Valamit vagy valakit. 

Szolgálunk és védünk. 

A magyar rendőrség jelmondatát, melyet önkéntelenül 
kanyarított a papírra, köröcskékkel olvashatatlanra satírozta. 

Eleddig ismeretlen galangozás hallatszott: tífí-taaa-taaa! — az 
ereszkedő dallam ismerős. Mi-szo-do. Hm... ez a bejárati csengő 
lehet. Náluk odahaza kling-klang jelezte, ha jött valaki. Nyargalt 
ajtót nyitni. 

A homályos folyosón Jolanda várakozott, enyhén lihegve. 
Lábánál elegáns, régimódi koffer. A fekete bőrt vagy műbőrt falécek 
és krómozott fémpántok merevítették. Jánoska agya végsebességbe 
kapcsolva darálta a lehetőségeket. Jolanda férjénél most telt be a 
pohár, kirúgta a nejét. Jolanda rájött, vele és csak vele akar élni. 
Jolanda nem akar vele élni, de azért ideköltözik, mert használjuk ki 


azt a kis időt — kevesebb mint két hetet —, ameddig még Berlinben 
vagyok. Jolandát agyba-főbe verte a férje, erre ő csapot-papot. Mi 
lehet még? 

Egyik változat se volt ínyére, ugyanakkor most sem az igazi 
érzéseit fejezte ki. Jolanda! — rikkantotta, akár a papagáj, s ölelésre 
tárta a karját, széles mosollyal. (Ő annak szánta.) Ne vigyorogj 
olyan kényszeredetten, barátom, inkább segíts bevinni, kurva 
nehéz. Jánoska szolgálatkészen megragadta a bőrönd fekete 
műanyag fogantyúját, rántott egyet rajta. A súlyos koffer meg se 
moccant. Hű... hogy tudtad ezt fölhozni a lépcsőn? Nehezen! — 
Jolanda besétált a nyitott ajtón. Jánoska üggyel-bajjal átráncigálta a 
bőröndöt a küszöbön. Nagyot fújt, két kézzel markolta a fogantyút. 
Sikerült a szobáig vinnie. Gerincében késdöfés, ajjaj, lumbágója 
kiújulásával számolhat. Férfiatlannak érezte volna, ha most a 
csigolyái közé akadt idegszálakkal foglalkozik, peckesre igazított 
háttal bezárta az ajtót, apró léptekkel visszatipegett Jolandához, akit 
ekkor csapott arcon a riadtan repkedő nimfapapagáj. Úristen, bejött 
egy madár! - sikította. Pontosabban itt lakik, helyesbített Jánoska, s 
óvatosan leereszkedett az egyik székre. Az asztalra könyökölt, hogy 
tehermentesítse a hátát. Maradhatsz, ameddig csak akarsz, 
dünnyögte rekedten. 

Jolanda fölnevetett, megrázta zilált sörényét, akár az ágaskodó 
lovak. Ugyan, apukám, hova gondolsz, azt hitted, bejelentés nélkül 
idetámítok a cuccommal? ez a hónap legjobb vicce! adni kéne a 
tévében! 

Jánoska ellenségesen várt, míg a nő hahotázott. Csak kiböki 
végre, hogy mi a pálya. Jolanda élvezte a helyzetet: Jópofa vagy te, 
Janoschka, de tényleg... nem volna kedved végre vetni egy 
pillantást a bőröndre? 

Jánoska erre nem számított. Pislogott a kofferra. Új darabnak 
látszott, dc$/ágának. Nyögve odahajolt, akkor vette észre, hogy egy 


portré fehér sziluettje látható rajta. Ó... ez Goethe! Idézetet 
nyomtattak alá. , Amiben az ember fehéren-feketén hisz, azt bátran 
hazaviheti." Faust I. Mit keres a költőfejedelem Jolanda bőröndjén? 

Nyisd már ki! - Jolanda megdöngette a koffert körömcipője 
hegyes orrával. Buffogott, mint a nagydob. Jánoska lapjára 
fordította, fölcsattintotta a régimódi zárakat. A bőröndben bordó 
egyenkötetek, három sorban. Előbukkant a reklámfüzetke — mely 
egy példányban már ott feküdt az íróasztalon, gondosan kisimítva. 
Egy kortárs regényből vette ki, a Senefelderstrasse sarkán lévő 
könyvesboltban. Az volt a címe: Vom Lieben und Hassen. Gyűlölök 
és szeretek. 

Lábainál hevert tehát az új müncheni kiadás, Johann Wolfgang 
Goethe összes műve. Mikor a reklámfüzetet hazahozta, tűnődött, 
megvásárolja-e a sorozatot. Mutatta Jolandának: Ie gondolatolvasó 
vagy? Jolanda nevetett, naná. 

Micsoda ajándék! Hogy lehet megköszönni? Viszonozni? 

Harminchárom darab exkluzív puha fedelű — könyv 
(Iaschenbuch). A költőóriás egész munkássága. Ijesztő és 
méltóságteljes. Az irodalmi alkotások mellett az összes napló, 
útirajz, természettudományos tanulmány, aztán a képzőművészeti 
próbálkozások, és a levelezés. Mindez díszbőröndben. Hajókoffer 
módjára fölállítva hordozható könyvespolc. Amennyiben valakinek 
okvetlenül szüksége van a Goethe-összesre, viheti magával 
mindenüvé. Valljuk meg, Jánoska azon kevesek közé tartozott, 
akiknek okvetlenül szükségük lehetett Goethére. 

Meghatottan guggolt a bőröndnél. Jézus... — elfehéredett, 
amikor látta az új reklámfüzeten, mibe kóstál egy ilyen kiadás. 
Jolandához fordult, s akadozó nyelvvel: Azonban... én ezt nem 
érdemlem meg! A nő egyetértett: Persze, hogy nem, de mit 
csináljunk, mégis megkaptad, egy ilyen régi ismerőstől 
elfogadhatod. 


Jánoska hallgatott. Jolanda oldalba bökte: Ne nézzél ennyire 
nagyon hülyén! 

A kissé külvárosian hangzó , dóóóf" visszhangzott. Hanem 
köszönjem meg, ugye? - Jánoska fölegyenesedett, ügyetlen puszit 
adott az arcára. Igen... azért ez kevés! — Jolanda szeles mozdulattal 
átölelte.  Keresztülestek a  Goethe-kofferon. Jánoska Jolandán 
landolt. A nő felnyögött: Ehhez azért már nem vagyunk elég 
fiatalok, te hülye állat. 

Jánoska lehengeredett róla, és magához szorította. 

Irp, trp, trp! 

Látta a nő válla fölött, hogy Christiane, a nimfapapagáj éles 
kanyarral beröpült a ketrecébe, s azonmód a szárnya alá dugta a 
fejét. 


VII. 


Újra rászoktam, hogy kézzel írjak naplót, egy könyvmakettbe. 
Az Akadémiai Kiadóban kaptam ajándékba. Minden kinyomtatásra 
szánt opuszból készül egy makett, pontosan olyan a mérete, a 
kötése, a papírminősége, mint amilyen a végleges lesz, de a lapok 
üresek. Ez, amelyikbe írok (méghozzá töltőtollal és zöld tintával, a 
la Kosztolányi), az idegen szavak zsebszótára lesz, sőt azóta már 
biztosan megjelent. 

Az utóbbi években szinte elfelejtettem a kézírást, annyit 
számítógépeltem. Arra lettem figyelmes, hogy alig tudom leírni a 
saját nevemet többször egymás után ugyanúgy. A bankban 
figyelmeztettek, ne variáljak, mert zárolják a számlámat. Akkor 
elővettem a régi töltőtollamat, a tintenkulit, beszereztem egy üveg 
zöld tintát, és gyakoroltam. Hamar rákaptam. Be jó is, amikor a toll 
hegye a papírra eregeti a betűkaravánt. 

Fölbukkant Huszár Gabi, oly sok év után. Urológus lett. Idáig 
sose futottunk össze, nem mozgok orvosi körökben. A bankban 
botlottam beléje. Nagyon meghízott, a hasa kibuggyant a 
nadrágból, alig ismertem rá. Hát te? - kérdeztük, kánonban. Ő 
nálunk tartja a számláit. Én meg - nebich — itt dolgozom. A 
,nebich"-et nem értette. Mondtam neki, annyit tesz zsidóul (jiddisül 
vagy héberül), hogy kínos. Nem is tudtam, hogy te zsidó vagy! — 
Huszár Gabi. Miért volnék én zsidó? Hát... ha ilyen szavakat dobsz 
be! Ne viccelj, én is úgy hallottam. Akkor jó. 

Nem bolygattam a témát, az, hogy zsidó vagyok-e, sokkal 
komplikáltabb annál, hogy csak úgy elmagyarázhatnám itt a 
bankban. Nem tudok héberül, nem járok zsinagógába, nem tartom 
a szokásokat, de az őseim egy része zsidó volt. Mi vagyok én akkor? 


Vegyes saláta. 

Ha kiderül, hogy Huszár Gabi antiszemita, nem állhatok vele 
szóba, pedig annyira örültem neki. Közbenjártam a kis hölgyeknél, 
hogy soron kívül elintézzék az ügyét, valami nyugatnémetmárka- 
átutalást. Leültünk a hallban a bőrfotelokra. Imponálni akartam 
neki, föltelefonáltam a recepcióról, és a dc$úga Német Margó tálcán 
lehozott nekünk két jó kávét. Bemutattam őket egymásnak, doktor 
Huszár Gábor, régi barátom, Német Margó, h nélkül. Huszár Gabi 
szája vidékies mosolyra húzódott, kézcsókom, kisnagysád! Nyilván 
ebben a stílben fűzi a nővérkéket. 

Német Margó a kisfőnök titkárnője, vagy inkább jobbkeze. Igen 
mutatós nő. Arra nagyon ügyel, hogy mind fölül, mind alul egy 
hajszálnyival több lógjon ki a kelleténél. Rebesgetik, hogy a 
kisfőnök rendszeresen dugja. Van Margónak férje, tagbaszakadt, 
erős, kopasz, a kisfőnök helyében aggódnék, ha tényleg. 

Német Margó elimbolygott a tűsarkain, olyan kihívóan 
riszálva, hogy Huszár Gabi, a biztonsági őr meg én hosszan 
bámultunk utána. Van neki egy bizonyos segge, az tény. Én, kérlek 
tisztelettel, megbasznám! — Huszár Gabi. 

Adott életkor elérése után az ember — a férfi — körülbelül minden nőt 
megbaszna, akinek jó a segge és a melle. Általában mégse cselekszik, csak a 
szája jár. Mitől füge, hogy melyik nőnél olyan erős a vonzás, hogy 
rámozdulunk tiszta erővel? Bár érteném. 

Goethe nyilván értette. A Wahlverwandtschaften bizonyítja, hogy azt 
is tudta, milyen kettőt szeretni egyszerre. Amibe belehalhatsz. 

Gigi például van olyan jó nő, mint Rosa Laxenburg. Mégis fejest 
ugrottam abba a colosba, reszkírozva a házasságom - majdnem 
rajtavesztettem. Ennyire idióta vagyok én? 

Ennyire idióta vagy te? — Vajda Vili. Amikor elmeséltem neki, 
hogy bevallottam Rosa Laxenburgot, pontosabban, Gigi csőbe 
húzott, és lebuktam. Mókuska, annyit se tudsz, hogy normális férfi 


körömszakadtáig tagad, akkor is, ha rajtakapják az ágyban? Ezt 
nem értettem: Hogy lehet akkor tagadni? Például azt mondod, 
drágám, ez nem az, aminek látszik! és közben sebesen tüprengsz 
valami mesén. 

Erre ugyan semmiféle mesét nem lehet kitalálni. A , tüprengsz" 
meglepett, Német Margó szokott tüprengeri, állítólag így mondják 
a falujában, az ő nyomán a bankban szájról szájra jár. Gyanút 
fogtam. Mondd csak, ismersz Német Margót? Vili tüprengett, aztán: 
Egy olyan jó alakú nő... há nélkül? hát megvolt, igen, akarod, hogy 
elmeséljem? Inkább ne. 

Istenem... Vajda Vili megkúrta, Német Margót is megkúrta. 
Most mi van? — Vili. Ugyanezt kérdeztem magamtól. Nehogy már 
féltékeny legyek a barátomra, a Margó miatt, akinek a férje tagba 
van szakadva, plusz állítólag a kisfőnök, plusz-plusz egy ismert 
rock zenész járkál be hozzá - az a mese, hogy falujabéli. Hagyjuk. 
Esélyem nála zérus. Vajda Vili hogyan jutott a csapatba? Nem néz ki 
jobban, mint én. Nálam (is) erősebben kopaszodik. A feje ettől még 
golyóbb. Szemüvege majdnem mindig törött.  Nadrágja 
harmonikázik.  Cipője  félretaposott. Ránézésre egy rakás 


szerencsétlenség. 
Vili, te mivel kábítod a nőket? - én. Kérlek szépen, 
szórakoztatom őket... nekem nincs más lehetőségem, mint 


bedumálni magamat a lábuk közé. 

Bedumálni magadat a nők lába közé? Hm. Igaz, ami igaz, Vajda Vili 
már a gimiben is nagy szövegláda volt. Ilyen egyszerű? Szórakoztatás, 
verbálisan? Azért költ is rájuk rendesen, drága étterem, virágcsokor, 
ékszerek, azt én nem engedhetem meg. 

Huszár Gabi visszafelé szedte a levegőt, amikor kiderült, hogy 
még soha nem jártam urológusnál. (Azt kérdezte, utoljára mikor.) 
Ie szerencsétlen, a negyvenedikben vagyunk, évente kell! 
Vonogattam a vállam. Hallottam, mivel jár az. El se tudtam 


képzelni, hogy Huszár Gabi vagy bárki más férfi benyúljon a 
fenekembe. Miért abból induljak ki, hogy baj van? Azért, 
drágaságom, mert ha korai fázisban találjuk a bajt, még tudunk 
rajtad segíteni! — fújtatott. Éreztem, nagyon idegesítem. Még nem 
vagyok olyan öreg! - én. De, de, de, olyan öreg vagy, orvosi 
szempontból föltétlenül! 

Erősködött, hogy ha már, akkor feküdjem be néhány napra, 
csinál egy teljes kivizsgálást, a vérnyomásom és a 
szívritmuszavarom miatt. Azt hittem, Gigi lehülyéz, amikor 
előadom neki, tévedtem: Nagyon helyes, legalább tisztán látunk! 

Eddig nem láttunk tisztán? Gigi szerint beteg vagyok? Inkább 
hipochonder, hogy rögtön ez jut eszembe. 

Legyen hát. Huszár Gabi a Baross utcában dolgozott, a 
klinikán, oda fektetett be. Kardiológust hívott. Röntgen. Vérvételek. 
EKG. Mi tagadás, végül csak a fenekembe vájta a gumikesztyűs 
mutatóujját. Kérdezte, akarok-e másik urológust. Tüprengtem. Ha 
már, akkor legyen inkább ő. Arra nem gondoltam, milyen nagy 
keze van neki. Megvizsgált egy új géppel is, amit nemrég kaptak, 
valami ultrahangos. 

Csigalassúsággal múlt a három nap. Délelőttönként a 
vizsgálatok, délután viszont csak rohadtam ott, tök feleslegesen. 
Miért nem mehetek haza, nem értettem. Végül az ügyeletes orvos, 
egy belgyógyász, a kardiológus és Huszár Gabi odajött az 
ágyamhoz, mindhárman hófehér köpenyben, gyászos arccal, 
kijelentették, hogy magas a vérnyomásom, van egy kis 
szívritmuszavarom, mely miatt idővel  pészmékerre lehet 
szükségem, és nagyobb a prosztatám az átlagosnál, ami az én 
koromban sok férfinak ekkora. A nőknek nem? - én. Térdüket 
csapkodva nevettek, azt hitték, poén, pedig csak nem kapcsoltam, 
hogy őnekik nincs. 


Az egész hercehurcának annyi haszna volt azért, hogy Huszár 
Gabi kibökte: minden vérnyomás-szabályozó gyógyszer csökkenti a 
férfierőt. Hallottam már erről, de nem esett le a tantusz. Amint 
Huszár Gabi kilépett a kórteremből, a párnát a plafonhoz vágtam. 
Eltaláltam a világítótestet, az egyik neoncső azonnal elaludt. A 
három betegtárs rosszallóan pislogott. Azt gondolhatták, hiába 
vagyok a főorvos páciense, inkább az ideg-és elmén volna a helyem, 
nem pedig az urológián. 

Ó, a kurva anyátok, drága orvosok, vajon miért nem közöltétek 
velem, hogy a tablettáitoktól rám jön az imp? Azon nyomban 
kihajítottam a két fiolát a szemétbe. Úgyis csak onnan tudtam, hogy 
magas a vérnyomásom, ha megmérte a Skoda doktornő a 
körzetiben. Hát ne mérje. Se fejfájás, se szédelgés, se feszültség — 
ezeket kérdezgetik. És ha egy kicsivel rövidebb ideig élek, de úgy, 
hogy föláll, akkor én ezt választom. Igen... amíg eszembe nem jut 
Palika. Őt azért szeretném sokáig nevelni. 

Egyre több munkát adtak a bankban, kezdtem egyenesbe jönni 
anyagilag. A sors fintora, hogy a családi kassza szempontjából nem 
volt annyira létkérdés az én bevételem. Giginek ment a bolt. Újabb 
kötőgépeket szereztek be, kibéreltek egy alagsori helyiséget 
Újpesten, az lett a Tisch kötöde. (Asztalokat kéne kötniük. Pardon.) 
Idősebb nőket fogadtak föl, ők melóztak, Gigi csak ügyintézett, 
anyagbeszerzett, szállított. Vettek az anyjával felesben egy alig 
használt Wartburg kombit, azon furikázták az árut. Tervezgették, 
hogy saját butikot nyitnak. 

Sose gondoltam volna, hogy eljön az idő, amikor a feleségem 
többet keres, mint én. Különös érzés. Nem rossz, de különös. Gigit 
igen öntudatossá tette. Kezdett parancsoló módban tárgyalni a 
beosztottaival — meg Palikával és velem. Ha szóvá tettem, letorkolt, 
hagyjam lógva, örüljek, hogy ennyi munka után egyáltalán képes 


megszólalni. Normálisan beszélni kisebb fáradság, mint rikácsolni, 
gondoltam, de nem mondtam. 

Elégedett volt velem a kisfőnök, beajánlott a nagyfőnöknek. 
Már minden anyagukat én fordítottam. Sokat tanultam. Egy idő 
után fájt leírnom Goethe nyelvén ilyesmiket, hogy mérlegkönyvi 
főösszeg. — Kitartottam, annyira jól fizettek.  Fölajánlották, 
helyezkedjem el náluk, azt nem akartam. Gyakorlatilag még soha 
nem voltam státuszban. Szerencsére az MNK Művészeti Alap 
irodalmi szakosztálya kevéssel az egyetem után fölvett, be is 
pecsételték a  személyimbe, hogy  műfordító/tag, így nem 
minősültem közveszélyes munkakerülőnek. Van olyan kolléga, aki 
nem foglalkozott ezzel, míg egyszer bevitte a rendőr. Akkor aztán 
viharos sebességgel kitöltötte a jelentkezési lapot. 

Én már nagyon megszoktam, hogy nem kell blokkolnom. 
Bemegyek, ha dolgom van, távozom, ha nincs. Ha egész nap az 
irodában ülnék, kigolyóznám magam a Gőtisták köréből. Nekem 
pedig fontos, hogy oda tartozzam. Már nem olyan fontos, mint 
régebben, de azért eléggé. Tudományos körben így is rosszallották a 
banki melót - eladom a lelkem. Nem tudják, hogy csak az agyam 
bocsátom áruba. Semmi baja nem lesz, ha végre én is rendes pénzt 
keresek vele. Nem kopik az, csak fényesedik. 

Jolandával szórványosan leveleztünk. Mióta a bankban 
ügyködtem, ide címezhette a borítékot, Vili nem volt biztonságos, 
sose lehetett tudni, mikor hajítja ki az asszony. Reménykedtem, 
hogy Jolanda előbb-utóbb fölbukkan Budapesten, vagy én 
utazhatok ki hozzá, de a lelkem mélyén éreztem, történetünknek 
vége. Jolanda évek óta együtt élt egy Wilhelm nevű krapekkal. 
Megbeszélték, amint Jolanda teherbe esik, összeházasodnak. 
Szívósan dolgoztak az ügyön - eredmény nem mutatkozott. Idővel 
orvosi segítséget vettek igénybe, hiába. 


Rejtély, miért nem voltam képes kiverni a fejemből, ilyen 
hosszú idő alatt. Valahányszor eszembe jutott, fölizgultam. Jottányit 
se halványodtak paradicsomi napjaink képei. A Haus Eichengrund 
alagsori szobája — Georgenthalban, ahová a nyugat-berlini 
ösztöndíjról szöktem át. Álmodtam róla sokszor. Közben pedig én 
tényleg szeretem Gigit. Annyival egyszerűbb volna, ha elébe 
állhatnék, és őszintén: Hidd el, veled akarom leélni a hátralévő 
életemet, veled és Palikával, de hadd kapjak egy kis szabadságot 
belőle, két hetet, jó, egyet, meglátod, ha letelik, még jobban foglak 
imádni, tejben-vajban füröszteni. 

Nnna, ez az, amit Gigivel biztosan nem lehet. München után fél 
évig üvöltözött velem. Törte a porcelánt. Fenyegetőzött. Levágja. 
Megöl. Vagy inkább magát. Mind a kettőnket. Ha nem volna Palika, 
meg is tenné, elhihetem. 

Elhittem. 

Azt sem érti, miért nem vagyok képes úriember módjára 
intézni az ilyesmit, ahogyan az ő apja, akinek szintén megvoltak a 
kis ügyei — a férfi mind állat —, de abból semmit se hozott haza, és 
amíg kinn nem felejtette magát, a mamának nem fájt, nem kellett 
foglalkoznia vele! — ököllel ütötte a konyhaasztalt. Ingerelt a 
dörömbölés, lefogtam. Akkor a mellkasomat bokszolta, míg félre 
nem toltam. Már én is ordítottam: Leszakad a pofám, most meg az 
apád a bezzeg-gyerek, aki itthagyott titeket a szarban, a nagyszerű 
férjeddel együtt? különben te akartad tudni, hogy mi volt, te húztál 
be a csőbe a kotonos trükköddel! Én semmiről nem akarok tudni, 
visította Gigi, de ha ennyire látszik rajtad, nincs választásom! 

Szent esküvéssel megfogadtam, többé semmit be nem vallok, 
punktum. Kapja csak meg, amit kért. 

Annyival egyszerűbb volna, ha ő is megcsalna. Levezetnénk a 
gőzt. Egy a jelszónk, tartós béke, állj közénk és harcolj érte! Micsoda 
stupid szöveg. Mennyit énekeltük a gimiben, kirándulásokon és 


KISZ-táborokban. Hegyek között, völgyek között zakatol a vonat, 
én a legszebb lányok közül téged választalak! Eegen. Bár ilyen 
egyszerű volna. 

Érdekes, hogy sok évig nem hiányzott a Huszár Gabi - én se 
neki —, most meg elkezdtünk péntekezni, hármasban, Vajda Vilivel. 
Azt hittem, Gigi őrjöngeni fog, de nem bánta. Hogy ő viszont 
csütörtöközni akar a Szilvikével. (Mióta a maszek világban 
forgolódott, Szilvike lépett elő tőbarátnővé. Szilvike butikos a Fürst 
Sanyi utcában, Gigi szállít neki.) Csak bátran csütörtöközzél, 
drágaságom. 

Először az Erzsikébe jártunk, Huszár Gabi törzshelyére. Vili 
egyszer összeveszett a pincérrel, átszoktunk a Zanzibárba. Az meg 
Vili törzshelye. Hétfő, kedd, szerda, csütörtök, zanzibár. Járkáltak 
oda a nagypofájú haverjai, némelyiket állítólag rendszeresen 
követték a titkosrendőrök. Kicsit aggódtam, nehogy a végén mi is 
bekerüljünk a képbe, Vili lehurrogott, ugyan, Mókuska, már nem 
olyan időket élünk. Honnan tudod? Nem kaptam választ. Vili 
különben majdnem mindenkit ismert. A kristálykutatóból laza 
világfi lett, franc se tudja, hogyan. 

Agitált, menjünk hármasban a Hősök terére, a Nagy Imre- 
temetésre. Huszár Gabi azt mondta, nem tud, ügyeletes lesz. 
Szerintem hamukált, félt, hogy baja lehet belőle. Én azt mondtam, 
még beszéljünk róla, nincs nálam a naptáram. Én is hamukáltam. 
Hátha baj lesz belőle. Tévén néztem végig. 

Általában keveset ittam a Zanzibárban, csak egy pohár száraz 
vörösbort, nagy néha kettőt. Huszár Gabi viszont rendszeresen tajt 
siker lett — különösen, ha meghalt valaki a betegei közül. Ilyenkor 
Vajda Vili fuvarozta haza. Egy olyan estén, amikor a Gabi az asztal 
alá okádott, mert az elvesztett páciens ráadásul kiskorú volt, 
belibbent a Zanzibárba Német Margó. Kötött pulóvere cipzárja félig 
lehúzva, mindannyian megcsodálhattuk a mellét, fekete gumírozott 


nadrágja annyira feszült, hogy látnunk kellett volna a bugyija 
vonalait, de semmi. Biztosra vettem, hogy nincs rajta, tőle kitelik. 
Intettem neki, odajött az asztalunkhoz. Mi járatban? -— én. Bűfelejtő! 
- Margó. A szemében végtelen kétségbeesés. Mi a baj? — Vili. 
Elhagytak, motyogta. Ki hinné, hogy egy ilyen isteni nőt elhagy a 
férje? — én. Bár a férjemről volna szó! — Margó. 

Megnémultam. Vajda Vili rögtön bedobta magát, szorosan 
mellé ült, sugdosott a fülébe. Német Margó segélykérőn pislogott. 
Fogalmam se volt, mit tegyek. Idővel megkérdezte: Mondd, 
mennyiért vakarnád le rólam a részeg haverodat? Vili sértetten 
odébb húzódott, kérem, kérem, vakarásra semmi szükség, értek én 
a szóból. Hamarosan fizetett, kitámogatta Huszár Gabit, aki 
csókokat dobált Margónak távoztában. 

Megittam a harmadik pohár bort Német Margóval, ő újabb 
konyakot rendelt, de nem kezdte mesélni, ki hagyta el. 
Fölajánlottam, hazaviszem a kocsimon, csak az utcán jöttem rá, 
hogy pillanatnyilag nincs is kocsim. Ellopták. Szerencsére volt 
Cascóm. Még nem döntöttem el, mit vegyek, Ladát vagy Skodát. 
Legjobb lenne, ha Vajda Vili eladná nekem az ötéves Opel Mantáját, 
arra talán futná, ha megkapom a biztosítótól a pénzt. Bocsánatot 
kértem Margótól, tiszta hülye vagyok. Épp arra kanyarodott egy 
taxi, leintettem, mégis hazaviszlek. Nem tiltakozott. A Kolosy térnél 
lakott, én is kiszálltam, innen már hazabaktatok az Árpi 
fejedelemre. Tétován tipródtam, míg kereste a kulcsait. Margó rám 
nézett: Azon tüprengek, behívjalak-e! És? Nem tudom eldönteni. 

Vártam, izgatottan. Amikor előhalászta a kulcsokat a táskája 
aljáról, felém fordult: Gyere, ha nem lesz baj belőle! — leheletén 
érződtek a fél konyakok. Baj? Odahaza, asszonypajtással. Erre nem 
válaszoltam, indultam utána, olyan férfias léptekkel, amilyenek 
csak teltek tőlem. 


Ki hinné, hogy ilyen ergya ház állhat még Óbuda történelmi 
magvában. Mintha hirtelen száz évvel vissza, s száz kilométerrel 
arrább kerültünk volna, egy kihalófélben lévő faluba. Négy 
földszinti lakás, az utolsóhoz vezetett. A szűk udvaron elvadult 
gyomok, középen (használaton kívüli?) kerekes kút, omladozó 
falak, megereszkedett tető, kozmás főzelék és állott vizelet szaga. 
Nem túl romantikus, mondta ki, amire gondoltam. Erre se 
válaszoltam. Lerobbant konyhába érkeztünk, sparhelt, dikó, 
vidékies, zöldre pingált kredenc. Jobbra és balra is ajtó, az egyik 
nyilván a tiszta szoba, a másik pedig a... piszkos. Esetünkben 
inkább mind a kettő piszkos. Ma se takarított a nyanya! — már 
megint az agyamba látott. Az ő szobájába mentünk, a nyanya (a 
nagymamáját hívta így) hamarosan ránk nyitott: Jaj, azt hittem, 
egyedül vagy, Margóci! 

A ,Margóci" a Margócsy nevű kollegánkat juttatta eszembe. A 
nyanya mintha Móricz Zsigmond valamelyik regényéből toppant 
volna elő, még jó, ha legalább a férj nem tör ránk. Margó 
bemutatott, doktor Mester Jánoska, a bankból. Már megint munkát 
hoztál haza? - a nyanya, szemrehányón. Nem, most másról van szó, 
beszélgetünk! — kedvesen, de határozottan kitolta a nagyanyját, 
becsukta az ajtót. Így megy ez, mióta elhagytam azt a durva bunkó 
férjemet. 

Kénytelen volt ideköltözni a nagyanyjához. Mesélte a 
részleteket. Én meg ittam bágyadtan az Éva vermutot, amit pedig 
utálok, de csak az volt neki. Nem erre számítottam. Arra 
gondoltam, hogy megkúrom Német Margót. (Elvégre Német -— 
azoknál szokott lenni sanszom.) Ma este aligha kerülhet rá a sor. 
Gyerünk, vágj jó pofát a helyzethez. Most csak lelki szemétláda 
lehetsz. Hátha máskor. Jó tett helyébe jót várj. 

Nem bírok így élni, hajtogatta, egyszerűen nem bírok, inkább 
disszidálok. Viccelsz, Margóci, most már nem kell disszidálni, 


fogod az útleveled, és mész, inkább az a kérdés, mihez kezdesz 
odakinn. Bármi jobb, mint ez a nyomortanya a nyanyával! ha kell, 
kiállok az utcasarokra strichelni, ahhoz azért elég jó nő vagyok, 
igaz? mondd csak, Jánoska, te mennyit adnál értem? Hát, nem tom, 
én még sose fizettem nőnek ezért. Deeehogynem, asszonypajtásnak 
tejelsz havonta rendesen, vagy nem? Hát... többet keres, mint én. 
Szerencséd van. 

Titkon reménykedtem, hátha idővel mégis lesz valami. De 
Margót csak a disszidálás lehetőségei izgatták. Vedelte az undorító 
Éva vermutot, s tervezgette a jövőjét Stuttgartban, ahová egy 
barátnője keveredett, névházasság révén. lalán kerít neki is egy 
névférjet, akkor minden leegyszerűsödik a papírokkal. 

Névházasság. Nem rossz ötlet. Elképzeltem, amint Jolandával 
anyakönyvvezető elé járulunk Gothában. Vagy Weimarban. Vagy 
Georgenthalban. Úgy persze nem jutok nyugatra, csak keletre. A 
keletnémet házasságkötők is a nemzeti zászlót viselik? 

Már egy ideje nem figyeltem. Gyűrött papírlapot dugdosott az 
orrom alá, hogy ehhez mit szólok. 

PÁNEURÓRFAI PIKNIK Sopronban, a , vasfüggöny" helyén! 

Meghívjuk Önöket 1989. aug. 19-én, 15.00-tól. 

A rendezvény védnökeit: dr. Habsburg Ottó és Pozsgay Imre. 

Program: ,, Bontsd és vidd!" 

Géza azt mondta, hogy a piknik idején nyitva lesz a határ! — 
Margó. (Géza a kisfőnökünk.) Hát, nem tom! - én. Semmit se tudsz? 
azért kérdem, mert van egy keletnémet barátnőm, most Prágában, 
az NSZK követségnél sátorozik a férjével, hogy vízumot 
szerezzenek és átmehessenek végre, ha viszont Sopronnál lebontják 
a vasfüggöny maradékát, akkor nyitva lesz a határ, szabad az út! 
vagy nem? Hm, talán! - ráhagytam. Kizártnak véltem, hogy a 
határőrség átengedne bárkit, csak úgy. 


Konzultáltam Vajda Vilivel. Ő azt hallotta a barátaitól, direkt 
arra szervezik a páneurópai pikniket, hogy a nálunk összegyűlt 
endékások átszökhessenek, ez nyilt titok, és Németh Miklós azt 
mondta valamilyen szigorúan bizalmas fejtágítón az elvtársaknak, 
hogy senki nem akar vérontást a határon, ez a két Németország 
ügye, oldják meg. Én is láttam a tévében, hogy az osztrák meg a 
magyar külügyminiszter átvágta a  szögesdrótot, de arra 
gondoltam, csak a sajtónak csinálják, egy percig se hittem, hogy 
eztán mindenki oda kódoroghat, ahová kedve tartja. Volt egy nagy 
tábor, valahol Zugligeten, a Máltai Szeretetszolgálaté, azt is 
mutatták, sok NDK állampolgár táborozott benne, várták, történjék 
végre valami. Vajda Vili szerint előbb-utóbb biztosan átparentálják 
őket Ausztriába. 

Jolanda! Értesítenem kell. Kérdés, hogyan. A levelet 
fölbonthatják, a telefont lehallgathatják. Gothába kéne utaznom. 
Gigi nem tudhatja meg, hogy miért. Táviratot küldtem Jolandának 
a főpostáról. Soká tartott, mire összehoztam a három német 
mondatot. Több blankettát rontottam el. Megijeszteni nem akartam, 
rejtélyeskedni se, veszélynek kitenni a legkevésbé. Ezt írtam: 
Szeretnék villámlátogatást tenni nálad amint lehet fontos ügyben 
Stop. Mikor volna alkalmas Stop. Válasz fizetve a bankba címezd 
Stop. János Mester. 

Jolanda Trabandt három napig nem jelentkezett, már azt 
hittem, elköltözött, amikor Német Margó átadta a zöld postai 
borítékot. Jolanda nem pazarolta fölöslegesen a szavakat. Írjam 
meg, mikor megyek, vár, puszi. 

Giginek azt hazudtam, konferenciára utazom, egész könnyen 
lement a torkán. Kölcsönkértem Vajda Vili Opel Mantáját, 
kiváltottam a hitellevelet az Autóklubnál, vettem keletnémet márkát 
és csehszlovák koronát. Már csak néhány nap maradt az indulásig, 
amikor Német Margó lehívott a büfébe, mint mondta, kávézzunk, 


fontos ügyben. Lövésem se volt, mi lehet az. Hogy hallja, kocsival 
megyek, elvinném-e őt Gerába. Hülyén nézhettem, folytatta: A 
barátnőm és a férje, akikről meséltem, hogy Prágában ostromolják 
az NSZK követséget, sajnos már megint Gerában vannak, 
kénytelenek voltak hazautazni... érted! Értettem. Természetesen 
elviszlek. Köszönöm... ez nem azt jelenti, hogy lefekszem veled... 
de azt se, hogy nem! — mosolygott. Egyenletes gyöngyház fogsora 
lázba hozott, örömömben fölsikkantottam, mint egy óvodás, több 
kolléga odanézett, elvörösödtem. Margó nevetett. 

Ajánlotta, felezzük a benzinköltséget, nem fogadtam el. Az 
Opel Mantának édes mindegy, hányan ülnek benne. Terveztük, 
valahol Prága fölött állunk meg, több kolléga szerint 
Csehszlovákiában olcsóbb a szállás, mint az NDK-ban. Ezúttal nem 
a szállás ára izgatott, hanem hogy egy szobában éjszakázhatom 
Margóval. Próbáltam elhinni, hogy ő lehet a hetedik! Sajnos, 
akárhányszor erre gondoltam, jött rá a refrén: A hetedik te magad 
légy! -— két szavalóversenyen léptem föl ezzel a József Attilával 
annak idején, kevés sikerrel. Gáti tanár úr szerint az már sok volt a 
zsűrinek, hogy nemcsak mutálok, selypítek is. 

A Novotelnél vettem föl Német Margót. Amint elhelyezkedett 
az anyósülésen, kinyitotta a száját, és a határig be se csukta. Mikor 
átjutottunk Csehszlovákiába, megint kinyitotta, és szünet nélkül 
beszélt egészen addig, amíg egy benzinkútnál megálltam, fájó háttal 
és zúgó agyvelővel. Meghívtam ebédelni. Kajálás közben hallgatni 
kénytelen, gondoltam. Tévedtem. Az anyagmintás, ujjatlan pulóver 
alatt ágaskodott a melle -— a bimbók nem mutatkoztak. Talán 
elnyomja őket a cicifix. Rövid szoknyája alá be-beláthattam, ha 
hátradőlt, főleg amikor az átvetést a fordítottjára változtatta. 
Bugyija sötét, mint az éj. Nyeldekeltem. 

Ajánlotta, hogy átveszi a volánt, nem akartam rábízni Vili 
kocsiját. Imádok ilyen jó autót vezetni! — hazudtam. Hozzáfűztem: 


Ritkán van benne részem! -— ami viszont tény. Kevéssel Prága után 
megállapítottam, alaposan túljutottunk a hatszázadik kilométeren, 
fehérembertől ennél többet senki ne várjon. (Kivéve, ha hivatásos 
sofőr.) Már sajogtak a csigolyáim. Bekanyarodtam az első 
kiejthetetlen nevű faluba. Panziót nem találtunk, csak szállást, 
parasztház  oldalépületében lévő dohos szobát,  falatnyi 
zuhanyozóval és vécével, Margó legyintett, egy éjszakára mindegy. 
A rücskös arcú, a németet kerékbe törő gazda rögtön kifizettette 
velem a bért. Amikor magunkra maradtunk, Margó hanyatt vetette 
magát a göröngyös ágyon - beláttam, bugyija, mint egy fekete 
zászló -, s azt mondta: Egész úton én voltam a téma, most 
beszéljünk egy kicsit rólad, tetszem neked? Ööö... nagyon. 
Szeretnéd megrakni a nunámat? Aha - bólogattam. 

Bár én nem így mondanám. 

Istenem, ha az életben minden ilyen könnyen menne! 

Álltamból rávetettem magam. Félregurult, a helyére zuhantam. 
Fölült: A dolog lehetséges, de nem most, előbb vacsorázzunk, 
farkaséhes vagyok! Na jó. Iudakozódtam házigazdánknál, merre 
találunk vendéglőt a faluban, intett, hogy érti, azt ismételgette: 
Jawohl! - s pilla-villa összedobott egy szalonnás rántottát 
rósejbnival.  Bájernírüstükk! - mondta sajátságos kiejtéssel. 
Szerettem volna a kaját a szobába vinni, de Margó rögtön nekilátott 
a konyhaasztalon, túlzott cuppogással, ami a csehszlovák 
parasztembernek szólt, mire az egy címke nélküli zöld palackot is 
kitett, a saját borával. Arra az ecetízű löttyre már Margó se bírt 
cuppogni. Sok idő elment a vacsorával, egyre idegesebben néztem a 
falon az NDK jellegű kakukkos órát, melyből a műanyag madár 
negyedóránként előugrott huhogni. Nem baglyos óra pedig. 
Mindegy. 

Sötétedett, mire visszakerültünk a szobába. Elhatároztam, 
megvárom, míg ő kezdeményez, nehogy újra hülyét csináljak 


magamból. Izzadságszagú voltam, leheletem nehéz. Társasági 
hangon érdeklődtem, ki megy először zuhanyozni, mutatta, én. Hát 
jó. Piperetáskámmal bevonultam a fülkébe, leáztattam az út porát, 
csutakoltam a hónaljam, a fenekem, a farkam, keféltem a fogsorom, 
megborotválkoztam, nem spóroltam a dezodorral és a Fabulon 
készlettel (arcszesz, after shave, eau de cologne). 

Szóltam Margónak, hogy övé a pálya, bezárkóztam a vécébe. 
Pisilni egyszerű, de hogy kakiljak, minden áthallatszik! Ha volna itt 
mosdó, megereszthetném a vizet. Vártam, hogy odaát csobogni 
kezdjen a zuhany, de hiába, mit vacakol ez a nő? Igyekeztem 
visszatartani, nem sikerült. Annyira rotyogtam, majd elsüllyedtem 
szégyenemben. A gyanús csönd arra a képtelen föltételezésre 
indított, hogy Margó talán hallgatózik. A farkam és a fenekem ezek 
után ismételt mosásra szorul. Ha Margó végez, vissza kéne 
mennem a zuhanyba, noha már pizsamába bújtam - generálciki. 
Ekkor végre zengeni kezdtek a vízsugarak a papírvékonyságú falon 
túl. 

Sok lapot elhasználtam a leporelló-vécépapírból, tisztára 
dörgöltem magam hátul és elöl. Aztán az ágyra csücsültem. Idővel 
konstatáltam, hogy vigyázzülésben. Lazítsál, Mester János. 
Oldalamra dőltem. Csattant a retesz, Margó lépett a szobába, 
anyaszült meztelenül. Körbe penderült, mint a jégtáncosok. A bal 
mellén és a muffja fölött halványzöld tetoválás. Margó 
négykézlábra ereszkedett az ágyon, s vezényelt, akár egy 
katonatiszt: Hátulról! Haboztam: Jó, de nincs szükség zoknira? 
Nyugi, szedem a tablettát, láss hozzá végre! 

Hozzáláttam. Könnyedén csusszantam beléje, talán túlságosan 
is. Ekkora réssel még nem volt dolgom. Szokták mondani, hogy 
nem a mennyiség számít, hanem a minőség - azért ez csak többé- 
kevésbé igaz. Ha nő mondja, vigasztalásnak szánja. Ha férfi, 
mentegetőzésnek. 


Margó nem adta jelét, hogy zavarná. Iparkodtam fölnőni a 
feladathoz. Margó nyöszörgésbe fogott, arra következtettem, jó 
úton járok. Besegítettem kézzel. A célegyenesbe kanyarodtunk, 
összecsuklott a térde, hasra ereszkedett. Ekkor vettem észre, hogy 
persze a farpofák fölött is tetováltatta magát. Olyan minta zöldellt 
ottan, mint a japán tusrajzok. Még jobban begerjedtem, pedig a 
tetkó szerintem közönséges, de Margó kreol bőrén remekül festett. 
Szerettem volna soká kitartani, csak félig-meddig sikerült. Az 
idejére sem emlékszem, mikor spriccelt belőlem ilyen sok. (Pláne 
hogy az egyik prosztatagyógyszer mellékhatása, hogy csökken az 
ondó mennyisége. Margó vonzása erősebbnek bizonyult.) 

Mikor pihengettünk, hanyatt fordulva, végigjárattam a 
hüvelykujjam a zöld ábrákon. A bal mellén két madárka, összeérő 
csőrrel. Fájt, amikor csinálták? -—- én. Ugyan, Jánoska, ezek 
testmatricák, a kozmetikusomtól vettem, akinek NSZK-ból küldik 
csomagban! — mondta a fodrászüzlet címét, ahol Gigi dolgozott, 
amikor megismertem. Tehát Gigi is vehetett volna ilyeneket, ha... 
Á, valószínűbb, hogy csak mostanában találták föl. 

Még sok tervem volt, de Német Margó hálóingbe bújt: 
Megkaptad, amit akartál, vége a gyereknapnak, álmos vagyok! — a 
felejthetetlen seggét fordította felém. Cirógattam egy darabig körbe- 
karikába, hátha ihletet kap. Elaludt. Én is. 

Benzinkútnál reggeliztünk. Kérdeztem, hol találkozott Vajda 
Vilivel, Margó rázta a fejét, ilyen nevűt nem ismerek. Hát lefeküdtél 
vele! Én ugyan nem, mondom, nem ismerem! Na jó, de őszerinte... 
Margó ingatta a fejét: Most komolyan, azt hiszed, minden pasi 
meghúzott, aki dicsekszik vele? 

Vili hazudott tehát. Nekem. A legjobb barátjának. Amint hazaérek, 
beleverem az orrát, hogy dehogy volt meg neki a Német Margó. Neki nem. 
Nekem igen. 

Különben mégse. Biztonságosabb, ha ő se tud róla. 


Kelet-Németországban sokkal jobbak az utak, mint 
Csehszlovákiában. Így is a délután sűrűjében jártunk, mire Margót 
kitettem Gerában a barátnőjénél, s robogtam Gothába. 

Nehezen sikerült megtalálnom Jolanda utcáját, a járókelők 
vagy nem tudták, merre van, vagy rossz irányba küldtek. Talán 
szándékosan? Végül csak odaverekedtem magam. Jolanda az 
ablakban könyökölt. Diadalordítást hallatott, amikor meglátott. 
Lerohant hozzám. Ki akartam ugrani a kocsiból, nem bírtam, 
annyira elmerevedett a hátam a sok vezetéstől. 

Wilhelm? - én. Pszt! — Jolanda. Intett a kezével, hogy majd 
később. 

Türingiai krumplisgombócot és roston sült kolbászt készített. 
Radebergert ittunk, üvegből. A fejembe szállt. Sietve előadtam 
jövetelem célját. Mutattam a röplapot, lefordítottam szóról szóra. 
Barátaim szerint a piknik idején nyitva lesz a határ. Budapesten az a 
hír járja, hogy sok endékás készül átszökni akkor. Valószínűnek 
látszik, hogy nem fognak lőni rájuk. Ha Jolanda még mindig olyan 
nagyon szeretne az NSZK-ba disszidálni, ez jó alkalomnak 
ígérkezik. Jolanda bólintott, hallott róla, átfutott az agyán, hogy 
megpróbálná, már nincs sok vesztenivalója, a szülei után a húga is 
meghalt. Jaj, mikor, hogyan? Két hónapja, karambolozott a 
vadonatúj Irabantjával, ő volt a hibás. Száz méteren át tolta a 
roncsot a szembejövő teherautó, aminek nekiment, valószínűleg 
ijedtében kapta félre a kormányt. Mitől ijedt meg? Sose derült ki. 

A konyhát betöltötte az alkonyi homály és a ravatalozói 
hangulat. Nehéz megszólalni. Szegényke... részvétem!  — 
simogattam a kezét. Van más is... Wilhelm... börtönben. Tessék??? 
Államellenes összeesküvésért. Nnna neee... — forgott velem a szék, 
én azt hittem, azok az idők már elmúltak, úgy látszik, itt még nem. 
Wilhelm péntekenként munka után a kollégáival sörözgetett, 
mindig ugyanabban a kocsmában, ilyenkor ott is vacsorázott, 


Ketwurstot. (Iudtam, ez a hot dog keletnémet neve.) Wilhelm 
elmesélt egy viccet Walter Ulbrichtról. Valaki beköpte, az irodában 
fogták le, még tavaly, két évet kapott. Jézusom... miért nem írtad 
meg? Hülye vagy? Ja persze... legalább jó vicc volt? Fogalmam 
sincs, ha tudnám, se mondanám el, két évet ér! 

Jaj. Csönd lett. Haboztam. Jolanda már bennem se bízik? Nem 
tudtam, mit mondjak, mit tegyek. Vártam. 

Kérsz még sört? - Jolanda. Egy kicsit. Hosszabb szünet után: 
Akarsz szexelni? 

Tüprengtem. Hogy időt nyerjek: És te? Én kérdeztem előbb. 
Ami azt illeti... boldogan, ha ezzel nem okozok... nem okozunk... 
érted. Nem tudom, mit okozunk, de nagyon régen volt részem 
benne, és te viszont... már nem számítasz... érted! 

Érteni véltem. Jó, csak előbb lezuhanyoznék. Természetesen — 
Jolanda fehér frottírtörülközőt hozott, a kezembe nyomta. A 
fürdőszobában volt a vécé, így zajaimat semlegesíthettem a zuhany 
folyatásával. Huszonnégy óra leforgása alatt a második nő kérdezte 
expressis verbis, hogy akarok-e. Az egyik Német, a másik német. 
Éljen Germánia. Már csak az hiányzik, hogy Karin Wangold is 
fölbukkanjon. Igyekeztem kiseprűzni az agyamból Gigit, Margót, és 
a tömlöcben raboskodó Wilhelmet. 

Jolanda korántsem érte be egy lávaömléssel. Meg sem álltunk 
háromig. Fáradtan, gémberedett izmokkal nem reméltem, hogy 
többször is föláll, Jolanda azt mondta, bízd csak rám. Rábíztam. 

Miért épp azzal a nővel éled át a legőrületesebbet, aki 
voltaképp megvan neked, hm, gyerekkorod óta?! Bár egy másik 
országban. Ha igazán akarnád... 

Miért nem becsüljük, ami adatik, s miért mindig az kell, ami nem? 
(Még nem?) Rohadt egy lény az ember. A férfi. Azért a nők másmilyenek. 
(Azt hiszem. Remélem.) 


Kora reggel búcsúztam Jolanda Trabandttól, elérzékenyülten. 
Lehet, hogy csak belelovaltam magamat, de akkor is. Mindenben 
megállapodtunk. A piknik előtt néhány nappal Budapestre jön. 
Nálunk fog lakni. Giginek nem áruljuk el, hogy ő az. A húga nevén 
mutatkozik be. Leviszem Sopronpusztára augusztus 19-én. A többi 
már csak rajta múlik. Meg a jószerencsén. Sors bona, nihil aliud. 

Fölvettem Német Margót Gerában, s minthogy már 
harcedzettebb voltam, kevésbé zavart, hogy annyit beszél. A 
keletnémet—csehszlovák határig mindent megtudhattam a 
barátnőjéről, annak teljes családjáról, sőt a barátnő szeretőjéről is. 
Csehszlovákiában újra a Margót frissen elhagyó gazember — aki 
nem a férje — volt a téma. A részletekből kiderült, hogy bizony a 
kisfőnök kavart vele, s ígért neki válást, majd csöndes esküvőt. De 
minden férfi olyan rohadék! — Margó ököllel verte a kesztyűtartót. 
Lefogtam a kezét, Vajda Vili haragudni fog, ha tönkretesszük a 
kocsiját. Nyomtam a gázt cefetül, hátha sikerül hazaérnünk anélkül, 
hogy meg kellene állnunk valahol éjszakázni. (Győzelem. Fél 
tizenkettőkor leparkolhattam az Árpi fejedelem útján.) 

Gigivel egészen zökkenőmentesen dűlőre jutottam. Mondtam 
neki, hogy Vili egyik endékás nőismerősét, Uschi Singert kéne 
vendégül látnunk, mindössze két éjszakára. (A Singer nevet Uschi a 
férjétől kapta. Összecsengése a varrógéppel a puszta véletlen műve. 
Mint oly sok minden ezen a világon. Szegény Uschi, tett nekünk 
egy szívességet holtában.) 

Vili újabban szamizdat újságokat árult a Zanzibárban. Nem 
mondta, mennyibe kerülnek, adjak, amennyit gondolok. Kétszáz 
ficcsért vettem egy Beszélőt. 

A vasfüggöny hivatalos neve , SZ-100 típusú jelzőberendezés". Az 
MSZMP Politikai Bizottságának 1965. május 11-i döntése alapján 
építették fel 1965 és 1971 között, 246 km hosszban. Annak előtte aknamező 
is volt, 1949-től. Leszereléséről az MSZMP Politikai Bizottsága 1999. 


február 28-án határozott. 1989. május 2-án tették közhírré a döntést, 
Hegyeshalomban, több száz bel-és külföldi újságíró jelenlétében. 
Ugyanekkor végleg kikapcsolták az elektromos eszközöket. 

Levittem Jolanda Trabandtot Vajda Vili Opel Mantájában 
Sopronpusztára. Szívesen megálltam volna valahol egy parkolóban, 
de Jolanda félretolta a kezem, ehhez most túl izgatott. Megértettem. 
Noha épp azért akartam, mert én is izgatott voltam. Vili azt 
mondta, ez az utolsó eset, hogy kölcsönadja a kocsiját, vegyek már 
magamnak végre! Tényleg ideje volna. 

Az utolsó kilométereket nehezen tudtuk megtenni, NDK 
rendszámú kocsik karavánjába szorultunk, csak lépésben 
araszolhattunk előre. Az út menti kukoricásokban itt is, ott is 
elhagyott Trabantok, Wartburgok és Ladák vesztegeltek. Másutt 
kempingasztalnál és kempingszékeken egész családok üldögéltek, 
ebédeltek, iddogáltak, mintha ott laknának napok óta. 

Amikor a kocsisor végleg befulladt, Jolanda búcsúzkodott. 
Kivettük a fémkeretes hátizsákját a hátsó ülésről, mázsás súlyúnak 
éreztem, Jolanda rutinosan megtartotta, gyakran túráznak a 
barátaival. 

Édes Janoschka, nagyon hálás vagyok, de ezt most már le kell 
zárnunk, tudod, kettőnk között, le kell zárnunk végleg, szeretlek 
téged, viszont ideje, hogy komolyan vegyem magam, és Wilhelmet 
is, remélem, ha kiengedik, megtalálja a módját, hogy utánam jöjjön, 
szeretném, hogy nekem is rendes családom legyen, gyereket 
szüljek, lehetőleg kettőt, különben kifutok az időből, érted! 

Nagyon hosszú mondat lett, a végére elfogyott a levegője. 

(Egyre hosszabbak a mondataink.) 

Három gyors puszit adott, s mielőtt viszonozhattam volna, 
eltűnt az autók és az ácsorgók között. 

Kifutott az időnkből, gondoltam. 

Valami azt súgta, most láttam utoljára. 


Epeízű érzés. 
Hepi glasznoszty. 


8. 


Németország még mindig  pápalázban égett. 2006 
szeptemberének közepén XVI. Benedictus diadalmas körutat tett a 
szülőhazájában. Újságírók augusztus 5-én Castel Gandolfóban 
beszélgetést készítettek a  Szentatyával, közelgő bajorországi 
látogatásáról. A felvételt először augusztus 13-án este sugározta a 
Bayerischer Rundfunk, az ADR, a ZDF, a Deutsche Welle és a 
Vatikáni Rádió. Dr Mester Jánosnak bőven jutott az ismétlésekből. 

Aznap, amikor a pápa Münchenben tartott beszédet, Jánoska 
éppen rávette magát, hogy végre ismét megnézze Weimart. Ezúttal 
alaposan, jegyzeteket készítve. A csúcsforgalomért és a reménytelen 
dugókért az autópályán az egyházfőt okolta — a vasárnap helyett. 
Vasárnap a drága németek ész nélkül furikáznak. Mintha ingyen 
adnák itt a benzint. 

Az egész ország ma akarja megnézni Goethe és Schiller 
városát? Jánoska alig ismert rá a Weimarba vezető bekötőútra. 
Szerencsére az irányító táblák rendszere elvezette a , Parkolás 
Goethe házához" nevű zsúfolt mélygarázsba. Amint följutott a 
felszínre, csak meg kellett kerülnie egy háztömböt, és máris ott állt a 
háromszögletű Frauenplanon. Az épület mintha megváltozott 
volna, mióta utoljára látta. Elsőre nem tudta leírni a különbséget. 
Lassacskán jött rá, hogy túl kevés az ember a téren. Valahányszor 
erre járt, sor kígyózott a kapualjig. Hová lettek, akik az autókban 
ültek? 

Az előcsarnokban megvette a jegyet. A forgó fémbeeresztőre 
sem emlékezett, mely a párizsi metrót juttatta eszébe. A széles 
falépcsősor tetején, ahol a padlóban intarzia üdvözölte a látogatót — 


SALVE - utolérte az első turistacsoportot, apró termetű japánokat. 
Olyan egyszerre forgatták hazafias gyártmányú minikameráikat, 
mintha vezényszóra tennék. 

Hangari va doko deszuka? 

Hol van Magyarország? Ezt az egy japán mondatot tudta, ha 
nem számítja a Szajonárá Tokiót. Öt éve úgy nézett ki, hogy Alexa 
és Gabó részt vehet a tangó-világbajnokságon, Nagaszakiban. Alexa 
sebesen bevágott ezt-azt a Tanuljunk könnyen, gyorsan japánulból. 
Aztán mégse mehettek. Az utolsó pillanatban egy másik párt 
küldött ki a divattánc szövetség. Alexa percekig káromkodott 
lélegzetvétel nélkül. 

Jánoska balról előzte a japcsikat, és az általa jól ismert termekbe 
érkezett. Megszállta az áhítat. Johann Wolfgang von Goetheként 
lépkedett, hasát kidugva, karját hátul összefogva. Eckermann 
árnyékaként követte, s menet közben lúdtollal jegyzetelt, 
hordozható írópulton, ez arra a tálcára emlékeztetett, amelyről 
Jánoska gyerekkorában árulták a perecet a mozikban. 

Nézze, Eckermannkám, az rendben van, hogy ötcsillagos 
látnivalót csináltak a házamból, hadd lássa a jónép, hol éltem és 
alkottam, de azért nem ártana megszabni, egyszerre hányan 
jöhetnek be, nemde? túlzás, hogy ennyi idegent kerülgessek a saját 
otthonomban! " Eckermann buzgón helyeselt, : miközben 
szemvillanásnyi időre se hagyta abba a körmölést. 

Látogatását rövidebbre fogta, mint tervezte, maga sem értette, 
miért. Talán, mert egyedül vagyok... nincs kinek magyaráznom. 
Alexának az utóbbi időkben már agyára ment vele. Ha olyasmit 
láttak, ami Jánoska felségterületébe tartozott, azonnal szolgálatba 
helyezte magát, tanári köpennyel és mutogatópálcával. Néhány éve, 
még a gyerekek világrajövetele előtt, elhozta Alexát Weimarba. 
Sistergő lelkesedéssel magyarázta, hogyan kapta a költőóriás az 
ingatlant a hercegtől, hányan laktak itt, milyen hintókkal 


közlekedett Goethe. Fölhívta a felesége figyelmét, hogy szokatlanul 
magasra tervezték a színben álló batár utasfülkéjét, Johann 
Wolfgang imbolyoghatott, méterekkel az emberek feje fölött. 

És azt, hogy a Frauenplan honnan kapta a nevét, meséltem 
már? - kérdezte mohón Alexát, s választ se várva belecsapott volna, 
mint Goethe kocsisa a lovak közé. Mesélted, akasztotta meg Alexa, 
Jánoska, asszem, nekem te már mindent elmeséltél. Hervasztó. 

Körsétája végén betért az ajándékboltba, vett egy kitűzőt, 
SALVE fölirattal, és egy bögrét, a költő kézjegyével. Miután fizetett, 
még lement az alagsorba, a férfivécébe. Épp a piszoár közepébe 
célzott, amikor bejött egy férfi a kisfiával. Jánoska megtántorodott — 
kiköpött Sanyika. Az ív szaggatottá vált, s a piszoár mellé 
permetezett. A férfi hátrébb ugrott, rántotta magával a fiát: Vigyázz! 
— mintha attól tartana, hogy Jánoska levizeli. Ez a veszély nem állt 
fönn, Jánoska saját magát vizelte le. Nem kicsit. A fiúcska 
rászögezte a mutatóujját: Odass, micsinál a bácsi! — csiripelte alsó- 
szászországi kiejtéssel. Jánoska elvörösödött, s kézmosás nélkül 
távozott az illemhelyről. Az előtérben megállt, a falnak 
támaszkodott, összeszedte magát. 

A bácsi bekoszolja a falat! — cérnahang. A kisfiú követte. Az 
apja a fülkéből szólongatta: Wolfi! hol vagy? gyere vissza!!! Kint 
várok, felelte a srác. Iudod, hogy a Goethe is Wolfi? — érdeklődött 
Jánoska mézesmázosan. Naná, gondolod, hogy te vagy az első, aki 
szól? — a négy év körüliek nyughatatlanságával birizgálni kezdte a 
tűzjelzőt. Inkább ne, mert szirénázni fog! — Jánoska félretolta a 
gomb közeléből az ismerősen forró és maszatos ujjacskákat. Wolfi 
incselkedő arccal visszanyomta a tenyerét a gomb fölé. Süket vagy 
te? — ez pontosan úgy hangzott, ahogyan Sanyikát intette volna 
rendre. Jánoska és Wolfi keze harcolt, mintha a szkander 
gyerekváltozatát játszanák. A srác tenyere hirtelen kisiklott a 
fogásból, és Jánoska ugyanazzal a lendülettel megnyomta a vörös 


gombot. Felbőgött a sziréna, a várhatónál sokkal erőteljesebben. 
Látod, erről beszéltem! — nyögte Jánoska. 

le nyomtad meg! — Wolfi ujja ismét rámeredt. Ekkor lépett ki a 
férfi az ajtón, nedves kezét törölgetve vászon zsebkendőjébe, úgy 
látszik, ő se szerette a hőt fúvó kézszárító automatát. Papi, a bácsi 
megnyomta a gombot! - jelentette a csöppnyi gazember, álnok 
tekintettel. 

Nem maradt más, mint fölszaladni a lépcsőn, a hosszú pulthoz. 
Mögötte két asszony ugrott talpra a forgatható székből, kánonban 
kiabálva: Tűz van! tűz van! a látogatók azonnal hagyják el az 
épületet! Időbe telt, mire Jánoskának sikerült elmagyaráznia, hogy a 
gomb csupán véletlenül nyomódott be, nincs semmi baj. A két 
asszony hiába kalapálta a számítógépek billentyűzetét, a bömbölő 
szirénát nem sikerült elhallgattatniuk. Jánoska több száz eurós 
büntetésre számított, ám csak lesújtó pillantásokat kapott. Ügetve 
menekült bálványa otthonából. Folytatta a weimari látnivalók 
kipipálását. Tervezte, hogy a közelben lévő buchenwaldi lágert is 
megnézi, ahogyan szokta. Ám délutánra úgy érezte, most nem 
képes rá. Az emberbőrből készített lámpaernyők már fölbukkantak 
az agyában, meg a gyerekcipők. Istenem, Sanyika, Jucika... — 
könnyei a kormány alsó részére csöpögtek. Az a kisfiú a vécében... 
de átölelte volna. 

A buchenwaldi haláltábor a térképek többségén nincs 
föltüntetve, nevét a nácik találták ki, kamutflálás céljából, valójában 
az  Etter-hegységben található. Rémlett, hogy Ettersburg a 
legközelebbi település. Mindegy. Te hülye, mikor jössz erre megint? 
- kérdezte valaki a gyomrában. Kuss legyen ott benn! - erőnek 
erejével kényszerítette magát, hogy másra gondoljon. Tessék. 
Gondoljak a pápára. XVI. Benedictus. Benedikt. Benedek. 

Tíz nappal később Goethével és XVI. Benedictussal álmodott. A 
pápa arról beszélt a költőnek, méghozzá magyarul, hogy budapesti 


látogatását személyes motívum is indokolja. Hanghordozása 
valamelyest Strényi professzoréra emlékeztetett. Még egyszer látni 
akarom azokat a helyeket, ahol felnőttem, és látni akarom azokat a 
személyeket, akikkel kapcsolatban álltam, tehát mindazokat, akik 
alakították életemet. Johann Wolfgang csodálkozott, hát Őszentsége 
nem Németországban született? Dehogynem, München közelében, 
máig van ott egy házikóm, gondos kezek tartják rendben, persze, ne 
akkorára gondoljon uraságod, mint az ön frauenplani palotája, ez 
tényleg házacska. Jó, de akkor honnan tud magyarul? Ahonnan ön, 
válaszolta a pápa, közismert mosolyával. Na jó, de én tiszteletbeli 
magyar vagyok, Gőte János Farkasnak neveznek! - a költőfejedelem 
váratlanul igazi ordas farkassá változott, csattogtatta félelmetes 
fogsorát, s vadul morgott. Minket azért ne harapjon meg! — a pápa 
sátánúző mozdulatot tett. Amelyik farkas ugat, az nem harap! - így 
Jánoska, képen kívülről. A pápa jóváhagyón bólogatott: Keresni kell 
az utakat, amelyek a jövő felé vezetnek, és a jövő felé vezető utakat 
aligha találjuk meg, ha nem kapunk felülről jövő fényt. 

Jánoska ekkor tért magához, örömmel tapasztalva, hogy 
felülről jövő tény szúr a szemébe. Ez azonban mégsem az a fény 
volt, amelyre XVI. Benedictus célzott, a magasra nőtt erkélyajtón át 
a nap sugarai égették az arcát. A subaszőnyegen hevert, 
elgémberedve. Bal karján Jolanda feje. Nem először aludt nála a 
Raucheren. Wilhelm a jelek szerint tényleg tűri. Két középkorú test 
a felülről jövő tényben, gondolta Jánoska csüggedten. 

Jóreggelt, hogy vagy? - Jolanda ásított. Jánoska félt válaszolni. 
Nem is tudta pontosan, hogyan volt. Visszaélesedtek az éjszaka 
képei. Adódott olyan pillanat hajnaltájt, amikor ő hanyatt feküdt a 
subaszőnyegen, Jolanda, aki az imént még meglovagolta, most 
szintén hanyatt dőlt, de rajta, fejjel lefelé. Ő úgy érezte, letörik a 
farka. Még szerencse, hogy nincs benne csont, mint bizonyos 
állatoknak. 


Jolanda őstehetség volt az ágyban. A jelek szerint szőnyegen is. 
Most azonban ideje volna fölkelnie, és angolosan távoznia. Milyen 
lehet a németes távozás? Talán katonás. Hapták, bokacsattintás, 
tisztelgés, hátra arc. Elképzelte. Jolanda enyhén lógó melle -— na ja, 
két gyerek után - ritmusra lengett. Fekve nem látszott az 
ereszkedés. Bimbói az évek múlásával megnőttek, udvaruk 
valamelyest sötétedett és szélesedett. 

Furdal a lelkiismeret, szívecském? - Jolanda. Muszáj ezt 
most... nem szép tőled. Miért, tőled szép, hogy ennyire fancsali 
pofát vágsz egy ilyen éjszaka után?! Igazad van, bocsánatot kérek. 
Te ne kérj bocsánatot, csak lazítsál! Jánoska megfogadta a tanácsot. 
Rázogatta elgémberedett tagjait, aztán fölült. Jolanda értett a 
gesztusból, mindjárt összeszedem magam, ne félj, nem maradok a 
nyakadon! 

Amikor felöltözve, kisminkelve búcsúpuszit nyomott Jánoska 
szájára, odasúgta: Azt hittem, jobban fogsz örülni. Jánoska azt hitte, 
a szexre érti, örültem én, hidd el, élveztem nagyon... Jolanda 
közbevágott: a Goethe-összesnek a díszbőröndben, te golyhó! — 
leszaladt a nyikorgó falépcsőn. Ó, köszönöm, szívből köszönöm! — 
kiáltotta Jánoska a visszhangzó lépcsőháznak. Föltárult az övével 
szemközti ajtó. Lennon-szemüveges, kölyökfrizurás, 
gimnazistaforma lány jött elő a zajra. Jánoska felöltötte 
legnyájasabbik orcáját: Jónapot, Jánosch Mester vagyok, itt lakom 
magával szemközt a hó végéig! — kézfogásra lendült a karja. A lány 
óvatosan hátrébb húzódott, mögötte fölbukkant egy hasonló fruska, 
ugyancsak drótkeretes szemüvegben, valamivel hosszabb hajjal: 
Örvendünk, mondta hűvösen, és a térdével berúgta az ajtót. 

MIi a fene, ezek talán leszbik? — nem volna nagy meglepetés itt, 
a Prenzlauer Bergben. Jánoska is visszahúzódott az előszobába. 
Amikor a tükörben megpillantotta magát, rögtön rájött, nem (csak) 
erről van szó. Ő ugyanis egy szál alsógatyában lépett ki a fordulóra, 


azonkívül csupán a hanyagul a nyakába vetett selyemsálból állt az 
öltözéke. Cingár testét a pici pocak karikatúrává alakította. E 
hanyag eleganciától és a nem túl férfias testtől sokat látott heterók is 
hátrahőkölnének. 

Azért mondhattál volna valami kedveset Jolandának. Ő nem 
tehet róla, hogy ekkora csávába keveredtél. Hülyébb pókok maguk 
ellen szőnek hálót. Te a lehető leghülyébb pók vagy. Gyomra éles 
szúrásokkal jelezte, hogy a fekélyt aligha úszhatja meg. Egész 
életében az emésztőszervébe préselte le mindazt, ami fájt vagy 
nyomasztotta. Ienyerét óvatosan a hasára eresztette. 

Másfél órán át pácolódott a kádban, fülig süppedve a forró 
vízben. Ha kihűlt, eresztett hozzá, hogy újra égesse. Jólesett neki a 
tűz. Alexa szerint az hiányzik belőle. Ámbár Alexának egész listája 
volt arról, hogy mi a baj vele. 1. A férje őt gúzsba köti. 2. Állandóan 
nyomja-zsarolja lelki terrorista eszközökkel. 3. Vélhetőleg azért 
folyamodik ehhez a megoldáshoz, mert érzelmi analfabéta. Íme a 
három fő ok, amiért Alexa fuldoklik mellette. Ezek miatt vágyódik 
más férfiakra. Olyanokra, akik nem kötik gúzsba, nem nyomják- 
zsarolják lelki terrorista eszközökkel, és nem érzelmi analfabéták. 
Jánoska tehetetlenül ingatta a fejét. Úgy szerette volna megérteni, 
mi a büdös francot jelent ez. 

Nem én kötlek gúzsba, hanem ilyen a párkapcsolat, és ilyen a 
gyerekes szülők sorsa! — bőgte felháborodva. Alexa hangja japán 
dárdává hegyesült: Tessék! beszélhetek én neki! annyira se 
hajlandó, hogy átgondolja, amit ugatok! Jánoska talpra ugrott: 
Honnan veszed, hogy nem gondolom át? átgondolom! csak nem 
értek vele egyet! Alexa is fölpattant, ne beszélj úgy, mintha üzleti 
tárgyaláson volnál, mi az, hogy nem értesz egyet? legalább 
kalandvágyból vizsgáld meg, mi van, ha igazam van? ne féljél már 
annyira attól, hogy valami esetleg rossz! különben, ha rossz, az a 
baj, nem pedig az, ha valaki végre kimondja! ennyit se tudsz? te 


aztán valóban érzelmi analfabéta vagy, seggfej! Ie vagy a seggfej!!! 
Tényleg??? — Alexa faképnél hagyta, bumm! - a konyhaajtó, bumm! 
— a fürdőszobáé. 

Tiszta óvoda. 

Bazmeg! - Jánoska szíve egyensúlyát vesztő madárként 
verdesett a bordák alatt, míg fel-alá járkált békásmegyeri 
konyhájukban. Itt, a Raucherstrasse 33.-ban, amint az emlékezetébe 
idézte a veszekedést, a madár lejjebb hullott, a gyomorszájába, az 
ott veszteglő tűzgömbhöz. Ha nem vigyáz, megég. Hm, tűzmadár. 
Ó... — csikorgatta fogait. A Madár az ő szótárukban mást jelentett, 
mint tudjuk. Alexa édes Madara... 

Nnna. Képzeljük el, hogy Alexa nincs. Életedből kiradírozódik. 
Ottmarad a békásmegyeri hajlékban, Sanyikával és Jucikával, te 
pedig újrakezded, albérlőként. Nem vagy olyan hitvány, hogy az 
ingatlan árának felét követeljed tőle. Lemondasz róla. 

Amióta Alexának pasizhatnékja támadt, tíz évetek szinte 
minden elemében kimutatja, mekkora farok voltál. De ha akkora 
farok voltál, ahogyan most állítja, akkor nem is várhatott tőled 
okosabb reakciókat. Akár meg is bocsáthatná a múltbéli bűnöket. 

Jánoska egy vita során kimondta ezt, Alexa fölpattant: Na itt a 
vége ennek a beszélgetésnek! — elrohant. Jánoska megalázottan és 
megnyomorítottan ült a kemény konyhai széken. Legszívesebben 
utánaszaladt volna, de sejtette, közel a pillanat, amikor nem bír 
magával, és megüti. Akkor aztán tényleg vége mindennek. Egy 
középkorú Gőtista nem bántalmazhatja testileg a feleségét. Levegő, 
levegő, beszív, kifúj, higgad, higgad. 

Ha Alexa félbeszakította vagy faképnél hagyta, Jánoskában 
vízimalomként darált a méltatlankodás. Mi a lófütty, mért ő dönti 
el, hol a vége? Mi a lófüttyöt képzel ez, ha ellentmondanak neki, 
azzal torolja meg, hogy távozik a dialógusból? Ki a lófüttynek 
gondolja magát? —- addig hergelődött, míg végül fölpattant, hogy 


Alexa után menjen a hálóba. Nincs olyan rossz helyzet ezen a 
világon, amelyet ne lehetne tovább rontani. Alexa őrjöngött, miért 
nem hagysz már békén? szállj le! nem akarok veled érintkezni! húzz 
el innen!!! 

Bazmeg, ez bekattant, gondolta Jánoska, hova húzzak egy 
házgyári lakásban? Így végződtek a kísérletek, hogy megbeszéljék. 
Úgy tetszett, mintha ebben a mederben hullámzana a kapcsolatuk - 
a víz tajtékos, a szél ádáz, a halak döglenek -— hosszú esztendők óta. 

Jánoskának egy dátum  kitörölhetetlenül  beleégett a 
számmemóriát tökéletesen nélkülöző agyába. Alexa ügyei, már ami 
a tényleges akciókat illeti, idén márciusban kezdődtek. Március 
elsején töltött együtt hosszabb időt azzal a krapekkal, akinek 
Jánoska a nevét sem akarja leírni. Magában úgy szólította: Ess. (S, 
mint seggfej). 

Ess már akkor Alexa tartozéka volt, amikor Jánoska 
megismerte. Van egy bizonyos fiú, mesélte Alexa, szerelmük 
hajnalán, akivel nem tudom, hányadán állok. Bulin találkoztunk, 
első látásra az volt az érzésem, íme életem pasija. Nem voltam 
gátlásos, odaálltam elébe bemutatkozni. Másodszorra sem értettem 
a srác nevét, mire legyintett. Távozáskor egy taxiba ügyeskedtem 
magam vele, s megadtam a telefonszámom. Ő soha nem adta meg 
az övét, sem a lakcímét. Nagyjából havi rendszerességgel 
megnyomta a kaputelefonomat, késő este. Mindig fölengedtem, és 
akkor kínlódtunk, mert se beszélgetni, se dugni nem tudtunk 
rendesen, lényegében sorba álltam, hogy leszophassam. Mért nem 
rúgtad ki? -— Jánoska. Sokszor gondoltam rá, de nem bírtam... 
egyszer azért szerettem volna megmutatni, milyen az, ha én 
elélvezek, istenigazából. Ezek szerint nem? Hát, vele nem nagyon... 
talán egyszer... abban se vagyok egészen biztos, és akkor is úgy, 
hogy mind a kettőnk kezétől, szóval... érted. 


Jánoska álmában se gondolta, hogy ennyi év múltán Ess újra 
fölbukkan az életükben. Hogyan jöhet a képbe egy ilyen szarházi? 

Véletlenül futottak össze, táncversenyen, Debrecenben, ahol 
Alexa szerencsét próbált. Gabó sajnos megbetegedett, így alkalmi 
partnerrel. Kevés idejük volt összeszokni, elszúrták, a döntőbe nem 
jutottak be. Alexa a bárban búslakodott, itta a két deci rozékat. Ess 
odaült mellé a pulthoz. Alexa heves szemrehányásokkal illette, 
amiért annak idején egyszerűen fölszívódott. Ess azt állította, Alexa 
pattintotta le. Én? mikor? hogyan?? Hát, bejelentetted, hogy tök 
szerelmes vagy abba a Gőtistába. 

Alexában, mint mesélte, fölszikrázott a vágy. Ess, akiből egy 
modern táncegyüttes zenei vezetője lett, a csoportja néhány tagját 
kísérte el a versenyre. Azok se jutottak be. Látta Alexa föllépését. 
Alexa mohón kérdezgette, hol szúrta el, Ess megmondta neki. Nincs 
önbizalma, márpedig ha valakinek nincs, az minden mozdulatán 
érződik. Alexa igazat adott neki, és már ott, a bárpultnál 
megcsókolta. Később a harmadik emeleti folyosó kiszögellésében 
találtak két fotelt, egy asztalt, és kellő félhomályt, ott aztán történt 
ez meg az. Jánoska izgatott kérdéseire Alexa csupán annyit felelt: 
Petting. 

Petting, a kurva anyátok! - Jánoska szédült. Ess madár, 
bazmeg. 

Az volt a legfurcsább, hogy Alexa a bánat vagy búnbánat 
legcsekélyebb jelét se mutatta. A szemrehányás-áradatot szinte 
elutasítóan hallgatta végig. Jánoska addig őrjöngött, míg alig kapott 
levegőt, s aggasztóan dadogott. Képtelenségnek érezte, hogy 
miközben ő a gyerekekre vigyáz odahaza, hogy Alexa nyugodtan 
hódolhasson a szenvedélyének és versenyezhessen, addig azzal a 
seggfejjel... hogyan tehet ővele ilyet? azt hiszi, neki mindent 
szabad? 


Higgadj le, és mondd meg, jobban éreznéd magad, ha azt 
hallanád, őrülten kívánok egy fiút, legszívesebben szétszedném, de 
a kedvedért jókislány maradtam, és nem csináltam semmit? ilyen 
nő kéne neked? tényleg erre vágysz? 

Jánoska úgy érezte, mintha frontálisan ütközött volna az 
autópályán, a semmiből hirtelen odaereszkedő vastag betontfallal. 
Durr. Tehetetlenül rázta magát, a bokájától a fejéig. Nem, én azt 
szeretném, ha csak engem kívánnál! — suttogta. Ne légy gyerek, ez 
sajnos már nincs, örülj, hogy ilyen sok évig volt, hidd el, nekem se 
népünnepély, de akármilyen fájdalmas, az érzéseiről az ember nem 
tehet, ha elfojtja, még nagyobb baj lesz, kérlek, szépen kérlek, add 
vissza a szabadságomat! -— megfogta Jánoska vállát, mintha rázni 
akarná. Mit akarsz? - Jánoska, dühödt bika módjára. Süket vagy? 
szexuális szabadságot! hogy oda mehessek, ahova akarok, és ne 
kelljen mindig azt éreznem, rab vagyok, a te rabod! Úristen, így 
érzed, mellettem, aki semmiben nem gátol?! Dehogynem, Jánoska, 
gátolsz, büntetsz, zsarolsz, nyomsz, csak nagyon kifinomultak az 
eszközeid. 

Napokig nem álltak szóba egymással. Alexa találkozgatott 
Essel, beszélgettek, átölelték egymást, csókolóztak, más nem 
történt, mert Alexa megmondta neki, hogy azzal nagyon 
megbántanának valakit. Ess zokszó nélkül elfogadta. Kifejezésre 
juttatta, akkor inkább tíz évig ne találkozzanak. Alexa búsan 
beletörődött. Ám egy-egy e-mail vagy sms erejéig csak jelentkezett 
nála, . Jánoska — úgy vélte. — mondvacsinált — ürügyekkel. 
Munkalehetőségről hallott, jelezte Essnek, hiszen olyan rosszul 
keres. Nem jutott eszébe egy ritka táncfigura neve, megkérdezte. 
Fölhívta a figyelmét előadásokra. 

Jánoska duzzogott, dühöngött. Magában már úgy titulálta Esst: 
Esess. Nem segített. Semmi nem segített, Alexa távolodott tőle, s 
hogy milyen sebesen, azt alig érzékelte. Ialán nem volt bátorsága 


észrevenni. Pedig jobban tette volna, ha figyel. Dr Mester János 
azonban vészhelyzetben soha nem tud eszénél maradni. Az ő 
érzékei és képességei csak akkor működnek jól, amikor a szénája 
rendben van. Ha ugyan egyáltalán. 

Ekkor következett a Féltékenység Éjszakája. Amikor Alexa 
bezárkózott a fürdőszobába, hosszan zuhanyozott, mosta és 
szárította a haját, s közben gyerekhangon dudorászott, Jánoska öt 
körömmel karmolta az alkarját. Nagyon haragudott, amiért nem 
tud elég mély árkokat vájni önmagába. Alig-alig vérzett. A sírás se 
ment, noha attól is remélte, hogy megkönnyebbül. A tűzgömb 
döngölte a gyomorfalát. 

Alexa előzőleg bejelentette: Este elmegyek. Jánoska nem kapott 
levegőt: Mi van? csak így? és ha én nem maradok itt? ha nem 
vigyázok a gyerekeidre? Akkor természetesen lemondom, és 
megyek holnap, vagy amikor vállalod! — Alexa bebújt a konok 
mosolya mögé. Ilyenkor lehetett tudni, hogy nem tágít. Jánoska 
toppantott: Ha ez az utolsó szavad, akkor mennyééé baszni, a kurva 
anyádat, és többé haza se gyere! Alexa bólogatott, azt nem 
ígérhetem, de hidd el, annak is eljön az ideje! 

Mielőtt kilépett az ajtón, odajött a Jánoska által megfürdetett, 
vacsorázó gyerekekhez, elbúcsúzni. A mama hova megy? - 
Sanyika. Jánoska úgy bökött a feleségére, mint a cirkuszi artista a 
partnerére, ez az ő ügye. Edd meg, amit főztél, gondolta. Anyuka, 
majadjáj itt! — kérte Jucika. Sajnos, most mennem kell. De hova 
mész? Mondjuk úgy, hogy beszélgetek egy régi barátommal! -— 
Alexa csókokat osztogatott a gyerekeknek. Végül Jánoskát is 
átölelte: Jó éjszakát! — elviharzott. Sanyika és Jucika követelte a 
megszokott rítust, föl kellett állítani őket a nagyszobában a 
radiátorra, onnan integettek le anyának. Alexa most föl se nézett, 
csak beült a vén Ford kombiba, s kilőtt a parkolóhelyről. Rengeteget 
maszekolt (gyerekeket tanított úszni), hogy saját autót vehessen, 


sokszor elmondta, ez a függetlensége záloga. Nesze neked, zálog. 
Megy baszélgetni... 

Jánoska csak ködösen emlékszik, hogyan tudta megetetni a 
kisfiát és a kislányát, hogyan mesélt nekik, s hogyan mondta el 
velük a szertartásos imát, amelyet Alexa szokott. Énistenem, 
jóistenem, lecsukódik már a szemem, de a tiéd nyitva atyám, amíg 
alszom, vigyázz reám, és vigyázz a papára, mamára, dédire, 
nagyira... — a hosszú fölsorolásban szerepelt a teljes rokonság és 
baráti kör, majd így zárult: ... és mindenkire, akit szeretünk, ámen. 
Sanyika és Jucika még egy mesét követelt, Jánoska megadóan 
fölolvasta nekik valamelyik Boribont. 

Jobban tettem volna, ha végtelenre nyújtom a mesélést, 
gondolta, amikor kilépett a gyerekszobából. Most aztán mi a szart 
csináljak? Képzelete gyötrő következetességgel röpült Alexa 
nyomában. Sejtette, Ess otthona közelében találkoznak. Attól azért 
több saroknyira, hiszen Ess nős, másfél éves gyerekkel, csakhogy a 
saját életéről sose beszél Alexának. Ami a legfurcsább, Alexa ebben 
semmi kivetnivalót nem talál. Ess nem akarja kiadni a feleségét. 
Érdekes, te viszont bátran kiadsz engem, ugye??? Az egész más. 

Ilyen mondatok hallatán Jánoska csak visítani képes. Minden, 
amit Alexa tesz, az egyrészt rendben van, másrészt egész más. 
Hülye állat! kegyetlen barom! rohadt dög! - az átkozódást csak úgy 
bírta abbahagyni, hogy öt körmével az arcát is végigszántotta, 
függőlegesen, majd keresztbe. Ez már vérzett rendesen. 

Mikor Sanyika és Jucika elcsöndesedett, háromnegyed tízet 
mutatott a videó digitális órája. 9:45. Jánoska ráfüggesztette a 
tekintetét. Várta a 46-ot. Mi van már, elromlott? Közelebb lépett, 
odaguggolt. Gyeee-rünk! Végre-valahára ugrott a szám. Hogy 
fogom kibírni ezt az éjszakát? 

Ekkor vetődött föl benne, hogy Alexa talán haza se jön. Ha 
mégis, nem a férjéhez, hanem csupán a gyerekeihez. Tegyük föl, 


hogy egyre azért befut. Az annyi, mint három óra és tizenhárom 
perc. Mert még mindig csak 9:47. Ó, az isten verje meg... — öklével 
kalapálta a padlót, míg bírták a csontok az igénybevételt. 

Sajgó kézzel ballagott a nagyszobába. Halkan döngicsélt a tévé, 
még mindig ment a videón az Egy bogár élete. Jucika általában ezt 
akarja. Sanyika a Shreket. Karácsonyra megkapják a Shrek 2-t, de 
azt már DVD-n. Alexának olyan DVD-lejátszót vett, amelyik 
rögzíteni is tud, becsomagolva kushadt a szekrényben. Együtt 
leszünk még? - annyira fájt ez a kérdés, hogy lehuppant a vastag, 
kék négyzetmintás IKEA szőnyegre. Kikapcsolta a rajzfilmet. 
Váltogatta a csatornákat. Sehol nem állapodott meg. Mennyi 
ökörség. Aki föltalálta a televíziót, huszonöt botütést érdemel. 

Elzárta a készüléket. Becsámpázott a  dolgozóodújába. 
Bámészkodott. A maga barkácsolta berendezéssel a lehető legtöbbet 
hozta ki a térből, pici íróasztal, könyvespolcok a falon, szekrényke, 
méretre szabott szivacslap, amelyre leheveredhet, ha beletörődik, 
hogy nem nyújthatja ki a lábát. Légszomj tört rá, föl kellett állnia, s 
kilépni a szűk ajtón. A nagyszoba erkélyére ment. Fújt az arcába az 
éjszakai szél. Jaj, jaj. Hátralesett a válla fölött a videóra. 9:49. Ó, 
bazmeg. El vagyok veszve teljesen. Megharapta az ajkát. Leszakad 
az egész húsdarab, ahogyan a fogsorok záródnak benne - képzelte. 
De vér csurgott a szájába, ragacsosan és síkosan. 

MIi a lófaszt csinálok én itt éjfélig? 

Újra a tévé elé ült. Nem kapcsolta be. A gyerekek lágy 
szuszogása átszűrődött a résre nyitott ajtón. Az igazak álmát 
alusszák, gondolta. Én mért nem tudom az igazak álmát aludni? 
Mert nem tartozom az igazak közé. Altató! - ügetett a 
dolgozólyukába. Tartott a felső fiókban egy levél Stilnoxot, nehéz 
nap éjszakájára. Lesz ennél nehezebb? Csak egyetlen tabletta 
maradt. Sanyika fogmosó poharát töltötte tele vízzel, úgy vette be, 
az ő poharát az esti fürdésnél eljátszották a gyerekek, sehol se 


találta. Jólesett Sanyika illata, melyet a műanyag megőrzött. 
Drágáim... - ellágyult, a gyerekszobába settenkedett, a 
padlószőnyegre kuporodott, nézte a fiát, amint a majmára borulva 
szuszogott, s a lányát, aki az ujját szopta. Életemnek két értelme is 
van. Plusz Palika, az három, beletörődhetnék, hogy negyedik már 
nincsen. 

Órákig — ücsörgött ottan, reményei szerint. — Amikor 
visszaslattyogott a nagyszobába, csüggedten vette tudomásul, hogy 
10:04. Ne basszad már a rezet, dolgozzál, folyton azért rinyálsz, 
hogy nincs időd, tessék, most tiéd az egész éjszaka! 

Visszatért odvába, áram alá helyezte hordozható számítógépét, 
mert az eleme már olyan avétos, hogy örökké lemerül. Nézzük, 
miből élünk. Egy cikket akart lefordítani a Goethe Intézet 
havilapjába, melyre egy német irodalomtörténeti folyóiratban 
bukkant. Szerzője, akit Jánoska különböző  konferenciákról 
felületesen ismert, azt bizonygatta, hogy Johann Wolfgang Goethe 
kezéhez nem kevés vér tapadt. Politikusként hozott olyan döntést 
egyedül vagy testület tagjaként, melynek következtében bizonyos 
embereket kivégeztek. Többek között egy nőt, akinek csak annyi 
bűne volt, hogy úgy járt, mint Margit a Faustban. Idézett több 
német és külföldi Gőtistát. Magyarországról természetesen Strényi 
professzort. Az ő álláspontja ekként sommázható: Iudunk róla, de 
nem ezért szeretjük. Micsoda smokk. A fejem rá, hogy nem tudott 
róla. És nem is szereti a mestert. Csak élni szeret belőle. 

Már biztosan együtt vannak. Ess átöleli Alexát. Iapogatja. 
Csókolóznak... minimum! - Jánoska fölugrott, fejét alaposan 
beverte a plafonra csavarozott fadobozba, melyben a régi, még a 
számítógép-korszak előtti írásainak másolatát tárolta, időrendbe 
rakva. Naccerű, most már a fejtetőm is vérzik? — ujjaival tapogatta. 
Mit szólna Alexa, ha a földön hevernék vérbe fagyva, amikor befut. 
Ott tart már, hogy a kötelező rémület és döbbenet múltával kissé 


megkönnyebbülne? Ó, hogy száradna le mind a két lába! - Jánoska 
agyában föltűnt a felesége, mankókkal, kóróvá göcsörtösödött alsó 
végtagokkal, nem, inkább... ezt azért ne. 

Sehogy se bírt odafigyelni a német szövegre. Visszaküldte a 
fájlt a megfelelő dossziéba. Ha volna állandó internetük, 
barangolhatna. De csak telefonos tárcsázással juthatott a 
világhálóra, nem akarta pocsékolni a pénzét cél és értelem híján. 
Leveleit még a szerkesztőségben elolvasta-megválaszolta. 

Akkor viszont mi legyen? 

Mit csináljak? 

Kezdett hatni az altató, érezte a fejében a növekvő súlyt, ágyba 
bújt, ruhástul. Szeme zárult, eszmélete fokozatosan kihunyt. 
Álmában a tengeren hajózott, nagy viharban, zátonyok közt. Mire 
hajótörést szenvedett volna, fölébredt. Hirtelenjében nem tudta, hol 
van. Rövid tapogatózással megállapította, hogy az ágy előtt, a 
földön. Gyakran legurult, ha elég mélyen aludt. 

Villanyt gyújtott. A vekker  kárörvendőn vigyorgott. 
Háromnegyed tizenegy. Nem hiszem el, mért nem bírtam aludni, 
legalább éjfélig? Ha volna még Stilnox, bekapnék négyet-ötöt. 
Nyöszörgött. Verejtékben úszott. Megint be a gyerekekhez. Át a 
tévé elé. Ki a konyhába. Vissza a tévé elé. Ide-oda. Körbe-körbe. 
Míg állni látszék az idő... bár a téboly haladt. 

Fülelt, elég mélyen alszik-e Sanyika és Jucika. A neszekből úgy 
ítélte, igen. Nyitotta a bejárati ajtót. Elébb résre hagyta, aztán 
mégiscsak bezárta kulccsal. Lerohant egy emeletet, csattogó 
strandpapucsban, becsöngetett a tangás szomszédnőhöz. Gyorsan 
nyílt az ajtó. Jánoska elpirult, mert a nő ujjatlan trikóban és 
tangában állt a küszöbön. Jánoska bemutatkozott, s minden erejével 
arra kényszerítette magát, hogy ne a tangát bámulja, amelyen -— 
ennyit első pillantásra észrevett — Snoopy kutyák integettek. Altatót 
szeretnék kérni kölcsön! — hadarta. A nő biccentett, hátralépett, 


Jánoska így zavartalanul megnézhette a fenekét. Ennyire gömbölyűt 
és feszeset rég látott. Élőben soha. Igyekezett nem nyelni. 

Tessék! — a nő fél levél Eunoctint nyomott a kezébe. Köszönöm. 
Gyógyszert nem szabad! Tudom, csak elfelejtettem. A nő ekkor jött 
rá, milyen kihívóan ruhátlan, bocsika! — mindkét kezével eltakarta 
magát. Ugyan, én kérek bocsánatot! - Jánoska, a becsukódó ajtónak. 
Visszaloholt a lakásba. Sanyika és Jucika ugyanolyan édesdeden 
szundikált, mint amikor itthagyta őket. Bevett két Eunoctint, s 
kapcsolgatta a tévécsatornákat. Gyötrő képek zizegtek az agyában, 
Alexa és Ess... Hess madár! (Az S-modell reklámjának dallamára.) 

Ezúttal az IKEA szőnyegen ébredt, hasmánt. A készüléken 
monoszkóp, a hozzá tartozó sivítással. Kikapcsolta. 01:31. Körbejárt 
a lakásban. Alexának se híre, se hamva. Dühtől tolulásosan 
káromkodott, válogatás nélkül, szidta valamennyi érintett kurva 
anyját. Berohant a táskájához, kirántotta a mobiltelefonját. Nincs 
üzenet. Nincs nem fogadott hívás. Tárcsázta Alexát. Aki azonnal 
beleszólt. Szia. Hol vagy? Öt percre a kaputól, taxiban. Taxiban, 
ismételte Jánoska metsző gúnnyal, és a kocsid? Mindjárt otthon 
leszek! — Alexa bontotta a vonalat. 

Jánoska föl-alázott a lakás helyiségeiben, mint egy rabságba 
ejtett állat. Végtelennek tetszett a további nyolc perc, mire 
csikordult a kulcs a zárban. Habozott, rohanjon-e Alexa elébe, vagy 
maradjon inkább a nagyszobában. Végül besettenkedett a hálóba. 
Tettette, hogy alszik. Mire jó ez? nyolc perce hívtad! barom... — 
vissza a nagyszobába. 

Alexa frissnek látszott, de a szeméről itt-ott lepergett a festék. 
Adott egy puszit a férjének, s szótlanul bevonult a fürdőszobába. 
Hát ez nem igaz, élve akar fölboncolni! — Jánoska kalapáló szívvel 
várta, hogy a felesége előkeveredjen. Sokáig hiába. Hallhatta 
valamivel később, amint Alexa becsusszan a hálóban a paplan alá. 
Ő is odaszaladt, ledőlt a saját felére. Alexa sokáig tartotta a csöndet. 


Aztán: Mit akarsz tudni? Jánoska arcán valamennyi izom remegett 
a sötétben: Mindent. Hát... megtörtént. Jánoska gyomrában és 
beleiben délszláv siratóasszonyok kórusa kántált. Összeszedte 
magát: És milyen volt? Újabb, soha véget nem érő szünet után: Jó. 
Nagyon jó. 

Dögölj meg! -— vonította Jánoska. Iermészetesen... vállalom a 
következményeket, de majd holnap, most alszom, szia! — Alexa a 
másik oldalára fordult, egyenletes lélegzetvétele jelezte, nem tréfál. 
És én hogy a francba aludjak? Nem kapott választ. 

A siratóasszonyok idegtépő jajgatása Berlinbe is elkísérte 
Jánoskát. le hülye fasz! -— ripakodott önmagára, gondolj Jolandára! 
annyira zavar téged, hogy Alexa ezt-azt nem veled bonyolított, 
hanem azzal a seggfejjel? 

A kérdésre nincs jó válasz. Jánoska ezen körülbelül századszor 
rágódott. Most épp a berlini fürdőkádban, az elhűlt vízben. 
Vacogva kikászálódott, —— vörösre —— dörzsölte —— magát a 
frottírtörülközővel. Jól van, Alexa... bár el tudnálak felejteni 
mindörökre. Sejtette, nem így lesz. 

Reggelig forgolódott. 

Másnap délelőtt a Gibraltarban találkozott Vajda Vilivel. A 
kristálynövesztő végighallgatta, és így szólt: Törődj bele, öregem, 
hogy egy életet nem lehet leélni néhány nagy krízis és katasztrófa 
híján. Neked alig jutott, itt a te időd, szenvedjél emelt fővel, örülj, 
hogy nem betegség, nem a gyerekeid, nem emberhalál! 

Végre valami, amibe kapaszkodhatom! - Jánoska Vili vállára 
engedte a tenyerét, hálával és baráti szeretettel. Vajda Vili úgy 
rántotta el magát, mintha homoszexuális közeledéstől tartana. 
Jánoska elnevette magát: Nyugi, én még mindig a lányokat. Gut... 
ezt azért reméltem! - a kristálynövesztő összevonta szemöldökét. 


VIII. 


Egyszer csak be kellett látnom: lassan nincs élő ember a 
földkerekségen, aki még mindig a Commodore 64-et használná, 
rajtam kívül. A kilencvenes évek közepén járunk, teljesen elavult. 
Vajda Vili már rég áttért az IBM-re. De mi lesz a sok-sok anyaggal, 
amit a Commodore-ral írtam? Vili kinevetett, ahogyan szokott: 
Nyugi, öregem, van egy kis szoftverem meg egy drótom, azzal 
minden átmenthető, ha rászánod az időt. 

Irigyeltem Vajda Vilit. Az életstílusát. A külföldi sikereit. A 
számítógépeit. (Nem úgy, hogy neki ne legyen, hanem hogy én is 
szeretnék.) A hordozhatót mindig viszi magával. Két és fél évembe 
telt, mire a Commodore szett darabjait egyenként megvettem, s a 
fölöslegessé vált részeket visszaszolgáltattam. Amikor átadtam az 
utolsót, a központi egységet -— a zongorát, ahogyan ő hívta -, 
körberöhögött, ne strapáld magad, öregem, régóta nem használok 
ilyen játékszereket. Toll a fülébe. Az enyémbe is. Kár, hogy mindig 
le vagyok maradva egy brosúrával. Néha kettővel. 

Értettem, hogy korszerűtlen, zavart, hogy nem adhattam le az 
anyagomat diszken, mert a Commodore-ét a kutya se fogadta el, de 
olyan nehezen tanultam meg használni, most kezdjem elölről? 
Vajda Vili szerint a fejlett számítógép onnan ismerszik meg, hogy 
nincs mit tanulni, self-explanatory. Amióta meg-meghívják az USÁ- 
ba, Vili előszeretettel dob be angol szavakat. Huszár Gabi szerint 
mucsai kiejtéssel. 

Semmiképp sem akartam megválni az én 
sorhajókapitányomtól (a Commodore Vili szerint ezt jelenti, meg 
jachtklubvezetőt), amíg A színpadi Goethe nincsen kész. A könyv 
utolsó, VIII. részén dolgoztam, életveszélyes volna most átnyergelni 


az IBM-re. Úgy járnék a legjobban, ha külföldön venném, és 
besíbolnám a vámon, ebből következett, hogy csak a hordozható 
gép jöhetett számításba. Vajda Vili szerint ezer nyugatnémet 
márkából megoldható. Fölajánlotta, ugorjunk ki Münchenbe vagy 
Bécsbe, ismer egy jó boltot a Mariahilferen. Halogattam. Még nem 
volt együtt az ezer márka. 

Rosszul álltam. A bankot egy könnyelmű pillanatomban 
otthagytam. Besokalltam a pénzügyi bikkfanyelv fordításától. 
Eszembe jutott Dénes. Meg a mérlegkönyvi főösszeg. Milyen igaza 
volt. Plusz több időt akartam szentelni A színpadi Goethére. Más 
Gőtisták főállásban azok, napi nyolc órát áldoznak a mesterre. 
Komoly eredményt nem lehet félkézzel. 

Adódott a bázeli konferencia, bár a címe lehangolt, Goethe a 
világ színpadain. Sejtettem, mire elkészülök a könyvvel, erre a 
szimpóziumra már a kutya se fog emlékezni, de szíven üti az 
embert, ha mások is az ő témájában nyomulnak. A konferencián 
tanulmányok sorozata hangzik majd el Goethe és a színház 
tárgykörében, mindegy, legalább helyes úton járok, ha most ez van 
a levegőben. Amennyiben föltűnést kelt, amit beadok, jól is üthet ki. 
Megjelölöm a terepet, mint a kutyák. Noha a német nyelvterület 
Gőtistáival szemben egy kelet-európai -— balkáni - eleve esélytelen. 
A terep az ő pisijüktől iszamós. 

Föl, Bázelba tehát. Hogy meghallgassam Bázel harangjait. 
Terveztem, hogy  Dornachba is ellátogatok.  Dornach tíz 
kilométernyire van a várostól, megnéztem a térképen, alatta. A 
Jura-hegységben. Ott a Goetheanum, az úgynevezett antropozófia 
fellegvára. Csupán ködös fogalmaim voltak erről a tudományról és 
Rudolf Steinerről, de aminek Goethéhez köze van, azt egy 
Gőtistának látnia kell. 

A bázeli konferenciát Strényi professzornak köszönhettem. 
Minthogy lepasszolta nekem, sejthettem volna, hogy nem nagy 


durranás. Az időpont egybeesett a berlini kongresszuséval, ami 
talán a legfontosabb esemény a szakmában, oda bezzeg saját magát 
küldte a professzor. A napidíjat az akadémia biztosította, a hotelt a 
svájciak. Még soha nem jártam Svájcban. Goethe járt Svájcban. Is. 
Elképzelhető, hogy itt az alkalom: meg kéne vennem a 
számítógépet. Bár Ferihegyen csak úgy csempészhetem be, ha a 
bőröndömben utazik, ki tudja, túléli-e, ahogyan a reptéri munkások 
dobálják. 

Tétováztam, örüljek vagy bánkódjam, amikor kiderült, hogy a 
konferencia résztvevői közül nem mindenkit helyeztek el Bázelban 
- engem például Dornachba vittek mikrobusszal, lehet, hogy itt 
olcsóbb a hotel. Vélhetőleg a másodosztályúak kerültek ide, Kelet- 
Európa nagybecsű szakemberei. Gondolom, az ázsiaiakkal együtt — 
ha ugyan vannak Gőtisták Ázsiában, én még nem hallottam róluk. 
A szálló nullacsillagos, de egészen jó. Kipakoltam. Láttam a 
teraszról, hogy a Goetheanum sétatávolságra van. Az a legokosabb, 
ha mindjárt átmegyek, ki tudja, mennyi időm lesz, csak három 
napra jöttem. 

Tátva maradt a szám a hót modern épület láttán. 
Huszonegyedik század. Az ismertetőből megtudhattam, ez a 
második Goetheanum. Az első fából épült, valaki fölgyújtotta 1922- 
ben. Steiner hívei az antropozófia ellenségeit gyanúsították, jobb 
ötlet híján. Sajnos, a  Faustot a nagy  színházteremben 
misztériumjátékká egyszerűsítve szokták játszani, alapos 
húzásokkal csonkolva, amivel semmiképp nem tudok egyetérteni. 

Fogamhoz vertem a garast, az IBM lebegett a szemem előtt. A 
nullacsillagos szálloda személyzete úgy viselkedett, mintha a bécsi 
Hotel Imperialban volnék, éreztették a vendéggel, hogy nem 
szeretik errefelé a szobai zugevőt. Márpedig én bevittem 
nejlonzacskóban a kenyeret, a mortadellát és a tejet. Sajnálom. A 
pindurka jégszekrény tetején angol és német nyelvű tábla hirdette, 


hogy aki , saját" élelmiszert tart a jégszekrényben, azzal felárat 
fizettetnek. Nyilván több áram kell, ha egy szál kolbász is hűl 
odabenn. Kurva anyátok! -— mindenesetre csak annyi felvágottat 
vettem, amennyit meg tudtam enni, a szemetet becsomagoltam, az 
irattáskámban vittem ki, utcai hulladékkosárba dobtam, nesztek, 
svájciak! Tehettek egy szívességet. 

Második este a szoba teraszán fogyasztottam el szerény 
vacsorámat, melyhez ezúttal egy palack bort is vettem a boltban. 
Szépen besötétedett, a csillagok fokozatosan kapcsoltak magasabb 
fényerőbe, mintha égi kéz nyomná fel a potmétert. Lent, a sarki 
kerthelyiségben másodpercre tízig szólt a szalonzenekar, melynek 
fő hangszere a tangóharmonika. Jódliztak irgalmatlanul az 
énekesek. Tízkor beállt a csönd. 

Nem sokra rá úgy megijedtem, hogy talpra kellett ugranom, 
durva Zajok, kíméletlen csattanás, dörrenés, üvegszilánkok 
záporozása az aszfaltra. Kiléptem a teraszra, fekete bogárhátú 
Volkswagen ütközött egy nála nem sokkal kisebb 
motorkerékpárral. Hú. A motoros a járda szélén landolt, hanyatt, 
sötét bőrruhában és bukósisakban, mint egy űrlény. A 
kerthelyiségből előjött néhány ember, lerakták a literes 
söröskrigliket a kerítés terméskő talapzatának peremére, egyikük az 
út innenső oldalára állt, s a szemközti autóparkolóba terelte a 
szórványos forgalmat, másikuk a túlvégen intézte ugyanezt. Ketten 
leguggoltak a motoros mellé, nagy fájdalma nem lehetett, higgadtan 
gesztikulálva magyarázott valamit a betonon fekve, nyilván azért 
maradt eredeti pózában, hogy megkönnyítse a percek alatt ideérő 
rendőrök helyszínelését. Villogtak a kék fények, valamiképpen 
erősebben, mint nálunk. A VW sofőrje sem idegeskedett, csak akkor 
szállt ki a kocsiból, amikor a rendőrök erre kérték. Egyetlen ingerült 
szó nem esett, egyetlen kapkodó mozdulat nem látszott. 

Ez az ország működik, gondoltam. 


Ez az ország működik! - mondta valaki, magyarul. Tisztán 
csengő női hang, friss, mint a... — keresgéltem a jelzőt, Johann 
Wolfgang Goethétől kölcsönöztem: Mint a hajnali harangszó. A 
szomszédos teraszon hosszú hajú lány bámészkodott a 
muskátlizuhatagból, mely az én teraszom mellvédjét is beborította. 
Többé-kevésbé az egész épületet. 

Maga magyar? - a lány. Igaz, ami igaz... — nyújtottam a 
tenyerem: dr Mester János. Dózsa Alexa! — férfias kézfogása volt. 
Ekkor vettem észre, hogy bár felül vastag pulóvert viselt, alul csak 
bugyit, nem tangát, fekete csipkéset, mely keveset takart. 
Elvörösödtem. A lány nevetett: Sajnálom, ha zavarba hoztam, 
egyetlen nadrág van nálam, és leettem mustárral. Értem... én 
Gőtista vagyok, mondtam idétlenül. Én inkább fuvolás! — kis szünet 
után hozzáfűzte, ez vicc akart lenni, csak az a baj, hogy őneki nincs 
humorérzéke. 

Nem tudtam hova tenni. Incselkedik velem? Vagy unatkozik? 

Az erkélyeket mécsre emlékeztető, sárga körtés falikarok 
világították meg. Alexa haja mintha lángra kapott volna tőlük. 
(Reggel, nappali fénynél láthattam, olyan árnyalatú, mint a pezsgő a 
tiszta pohárban.) Két keze röpködött a muskátlik fölött, állandóan 
gesztikulált, míg beszélt. Nem a Goethe-kongresszusra jött, hanem 
az antropozófiai vándorgyűlésre, a saját költségén, apai 
nagyanyjától örökölte a steinerizmust, az anyja hithű katolikusként 
borzad ezektől a tanoktól az ördög művének tekinti, de 
képtelenség, hogy ne legyen reinkarnáció, egészen biztos, hogy 
mindenkivel, akivel dolgunk van ebben az életünkben, volt már 
dolgunk az előzőben is. 

Gyorsan beszélt, és ritkán tett pontot. Azon kaptam magam, hogy én 
is gyorsan beszélek, és én is ritkán teszek pontot. Levegő után kapkodok. 
Igen, ez az alapélmény. 


Nagy, zöld szemében parányi briliánsok villogtak, a sárga 
körték visszfényei. Árnyalatnyi kétségem se volt, hogy igaza van, 
mi ketten se most találkoztunk először, bizonyára akadt már 
dolgunk egymással, valahol, valamikor. Hátha lesz is. 

Csak a bátorság hiányzott, hogy azonmód átugorjam a két, V 
alakban összehajló mellvédet és a  muskátliözönt, mindent 
elkövettem, hogy nyújtsam a beszélgetést, egészen addig, amíg a 
lány hatalmasat ásított. Álmos? - én, búsan. Nem, fázom, tudja, ha 
fázom, ásítok. És mit csinál, ha álmos? Alszom! — Alexa búcsút 
intett mind a tíz ujjával, visszahúzódott a szobájába. 

Húsz-harmincszor elképzeltem, — hogyan alakulna, ha 
bekopogtatnék az ajtaján, kezemben egy üveg borral, de... éjnek 
évadján, egy vadidegen, fiatal lányhoz... negyvenöt éves vagyok, 
képtelenség. Fél órát verdengtem a teraszon, fázott a lábam, nem 
bántam. 

Kopogtak a szobám ajtaján. Alexa állt a folyosó barna 


szőnyegpadlóján, hófehér  frottírtörülközőből rögtönzött 
szoknyában, mezítláb, kezében egy üveg bor és dugóhúzó. Pohara 
van? Hát, fogpohár. A minibárt nézte már? - leguggolt a 


szekrényke elé, kivette a  borospoharakat. Mire igyunk? 
Összeszedtem magam: Ránk! 

A vékony falú poharak dallamosan csöndültek össze. Eddig 
megvolnánk, gondoltam, most aztán? - izzadni kezdett a 
homlokom és a hátam. Szégyelltem magam, mi a keserves 
istennyila folyik itt? Eszembe jutott, ma este még föl kéne hívnom 
Gigit, megígértem neki, haragudni fog, ha nem jelentkezem. 

Zavarba hoztam? - Alexa. Persze, de mért kérdezi, úgyis tudja. 
Csak érdeklődöm! - leheveredett a földre: Imádok a parkettán 
feküdni, maga nem? 

Még mindig álltam, mint aki karót nyelt, erre odatérdeltem, 
aztán az oldalamra dőltem,  könyökömre támaszkodtam, 


gyönyörködtem, minden tetszett ezen a lányon, még az is, amit ő a 
hajnalba nyúló beszélgetésben fitymált, például hogy nincs dereka, 
ferde a gerince, a combja hátsó felén akad rengemény. 

Kit érdekel, maga egyszerűen csodálatos, suttogtam. Mért 
suttog, ketten vagyunk! - nézett rám azokkal a szemekkel, 
melyekről az agyamban elragadtatott operakórus zengte: Zöld tó, 
tiszta tó, benne az élet vize árad! 

De persze maga nős! — Alexa. Igen... zavarja? Ha magát nem! 

Valóban, gondoltam. Itt van az eb sírja. Kit ne zavarna, hogy 
nős, amikor épp... Rágtam a szám szélét. 

Alexa elmesélte az életét egy szuszra. Tanár, testnevelő, téefet 
végzett, eredetileg atlétának készült, de számára nem a tanítás a 
fontos, hanem a tánc, az argentin tangó, mert a tangó maga az élet, 
a rögtönzés, a szenvedély, a közös rezgés egy másik emberi lénnyel, 
és akinek olyan szerencséje van, hogy Gabó a partnere, az előtt 
nincsen lehetetlen, máris A kategóriásak, most a Sondernklasse a 
cél, aztán a világbajnokság, ami nem annyira elérhetetlen, mint 
ahogyan hangzik, hiszen van magyar tangóvilágbajnok, kétszeres. 
Sajnos, ő, Alexa kevéssé versenyző alkat, ezért is foglalkozik 
színpadi tánccal, show-tánccal, ez a hivatalos neve, Jánoska el se 
tudja képzelni, milyen bonyolult a kasztrendszer a táncosok 
világában, ha csak azt vesszük, hány szövetség alakult idehaza is, 
van külön versenytánc szövetség és moderntánc szövetség, aztán 
sporttánc szövetség és divattánc szövetség, az argentin tangó a 
divattánchoz tartozik, a szambával és a szalszával, de már az 
európai tangó nem, kész röhej. 

Tátva maradt a szám. Sok mindent föltételeztem volna róla, 
csak argentin tangót nem, az antropozófia a testneveléssel is elég 
furcsa párosítás. Agyamban vetíteni kezdték Az utolsó tangó 
Párizsbant, Alexa lejtett át a nagy tükrös terem közepén a 
partnerével, Gabóval, aki félig Marlon Brandóra hasonlított, félig 


Gabriel Garcia Márguezre, persze, huszonévesen, Alexa hófehér 
muszlinruhában, Gabó  szénfekete  szmokingban, egymás 
tekintetébe feledkezve siklottak, mintha korcsolyáznának, és sírt 
köröttük a zene. Elszomorodtam. Ez a szép pár nyilván civilben is... 
Semmi esélyem. 

Csak az a baj, hogy Gabó egy másik lánnyal tango nuevózik is, 
ráadásul nemcsak divattáncos, amellett zenekarban játszik, csellón, 
főleg — persze Piazzolát, nagyon elfoglalt!  - Alexa. 
Megkönnyebbültem, talán mégse... mégis... Alexa vonogatta a 
vállát, az ember csak magára számíthat, ezért dolgoztam ki 
szólóprodukciókat, színpadra, van egy számom, álló ruhafogassal 
táncolok, meghódítom, és amikor már az enyém, rútul elhagyom, 
hat és fél perc, egyszer fölléptem Szegeden egy pincebárban, ahol 
szoktak rendezni mindenféle esteket, és azt írta rólam a 
Délmagyarország, hogy én lehetek a tangó Isadora Duncanje, ami 
hízelgő, de hülyeség, mert ő mezítláb táncolt, nekem meg 
csináltatnom kell a tangócipőket, vagy hozatnom Argentínából, az 
se drágább, harmincezerbe kerül egy pár, és fél év alatt gajra megy, 
ehhez jönnek a ruhák, az argentin tangósok elég konzervatívak, 
csak két szín elfogadott, a vörös és a fekete... — Alexa tűnődött, 
majd mosolyogva: Stendhal. 

Még Stendhal is? Ujjongtam. Mintha egy ismeretlen földrészre 
kerültem volna, pionírként. Doktor Livingstone, ha nem tévedek! 

Alexa meg akarta mutatni a zsebmagnóján a szólószám 
kísérőzenéjét. A drót végén lógó pici membránok állandóan kiestek, 
a szivacsborítót már rég elvesztette róluk. Mekkora füle van!— 
bedugta a lyukba a mutatóujját. Még sose mondták, hogy nagy 
fülem volna! - haboztam, jó ez, vagy rossz. Nem a kagyló, a nyílás! 
— az erős köröm egyre mélyebbre hatolt, úgy éreztem, szétrobban a 
kürt, próbatételnek tekintettem, hogy kibírjam. 


Fú, de sűrű a fülzsírja! — Alexa szétkente az ujján. Ilyet se 
hallottam még. Hogy a fülzsír valamilyen. Az ember igyekszik a 
gusztustalan testnedveket eltávolítani, s a továbbiakban úgy tenni, 
mintha nem léteznének, ki foglalkoznia azzal, súrű vagy híg? Ennek 
fényében érthetetlen, hogy bizonyos elégedettséggel nyugtáztam a 
kijelentést, ha sűrű, az talán nem baj, micsoda nő, a fülzsírom is 
érdekli! Rám tört a vágy, hogy Alexa fülébe dugjam valamimet 
(persze, nem tettem), utána sorra vehetném az összes többi nyílását, 
külön-külön vagy egyszerre. Letorkoltam magam, te ökör, ez egy 
fiatal lány, fütyül a te bizonytalan férfiasságodra, talán csak 
szórakozik veled, óvatosság, barátom. 

Hiába csitítottam magamat (hm, magomat), minden sejtem 
táncot járt az izgalomtól. Ugyanakkor a célszerszám tetszhalottként 
gubbasztott. Ki érti ezt? Én nem. 

Alexa az elejére tekerte a szalagot, visszanyomta a fülembe a 
membránokat. Iaktus közepe, tangóharmonika sírt, hegedű kiabált 
segítségért, gordonka vigasztalt, gitárhúrok megbízható csattogása 
adta a ritmust, nagybőgő szomorkodott legalul. Ez nem egy 
Orguesta lípica, mondta Alexa, a kelleténél harsányabban, hogy 
túlkiabálja a zenét, hiányzik a zongora, kevés a vonós, és csak egy 
bandoneón van, de azért szívfájdító, mint minden Piazzolla. Rám 
jött a táncolhatnék és a mélabú. 

Bandoneón, az mi? Amit a magyarok tangóharmonikának 
hívnak, arra hasonlít, de billentyűk nincsenek, csak nyomógombok, 
magyarázta Alexa. Később behozta a folyosóról az állófogast, nem 
pontosan olyan, mint az ő kelléke, de azért megteszi, a saját fülébe 
dugta a kis membránokat, és eltáncolta a száma közepét. Alig 
bírtam veszteg maradni, olyan erotikus látvány volt, ahogyan 
kerülgette a függőleges faoszlopot, majd fokozatosan magához 
vonta. Egy körforgás során a derekára csomózott frottírtörülköző 
leröpült róla. Alexa lefékezett, lihegett, kikapcsolta a magnót: 


Oppardon. Nem ment a törülközőért, az ágyra ült. Törölgette 
magáról az izzadságot, a válláról, és a hasáról is, benyúlva a vastag 
pulóver alá. 

A torkomon akadt az ádámcsutkám. Alexa combján 
szokatlanul mély és hosszú a függőleges vágás az izmok között. A 
szerelem árka, gondoltam. Ach. El vagyok veszve teljesen. 

Nem tudom fölidézni, megmoccantam-e. Alexa mindenesetre 
félretolt: Na, tegyük el magunkat holnapra, jó? -— kilibbent a 
szobából. Amikor zárult mögötte az ajtó, már féltem, csak 
álmodtam. De az állófogast otthagyta. Bizonyíték. Sejtettem, ezen az 
éjszakán aligha bírok aludni. 

DÓZSA ALEXA 

Testnevelő tanár, antropozófus, a tangó jövendő Isadora Duncanje. 

Szép. Csakhogy. 

A lányom lehetne, ha idejében nekilátok. 

E gondolat súlyos terhével a nyakamban kivittem az üveget a 
teraszra, megittam a maradék bort, néztem lefelé, a muskátlis 
ládára könyökölve. Ha elveszíteném az egyensúlyom, vagy 
kiugranék innen az ötödikről, föltehetően véget érnék. 

Válni... megint?! — beleborzongtam. Az isten verjen meg. 
(Fölösleges kérni, így lesz.) 

Álmatlanul forgolódtam, a nyitott erkélyajtón át durva, 
egészséges férfihorkolás hatolt be. A nálam húsz évvel fiatalabb 
lány horkol ilyen kegyetlenül? Eegen. 

Találkoztunk a reggelinél. A hátralévő harminchét óra minden 
percét egymásnak adtuk. Nemcsak gyönyörű, okos is. A szobájában 
vacsoráztunk. A szőnyegen heverve, a dohányzóasztal mentén. 
Lehetőségeimhez képest tékozlóan bevásároltam a sarki boltban. 
Arra nem számítottam, hogy miután megterítettem s kipakoltam a 
legdrágább fölvágottakat és sajtokat, Alexa kényszeredett mosollyal 


külön papírtálcára lökdösi őket: Hozzáért a hús, én már nem eszem 
meg. 

Sejthettem volna, hogy étkezési szokásai is különösek, ahogyan 
minden, ami vele kapcsolatos. Meglepő. Kiszámíthatatlan. Őrült. 

És nincs benne rendszer. 

Nagyon zavarba jönne, ha megcsókolnám? -— Alexa, teli szájjal. 
Nem tudtam, mit feleljek, végül: Most rögtön, vagy előbb lenyeli a 
sajtot? Egyelőre csak érdeklődöm! —- Alexa mosolygott. Ezt sem 
értettem, mi a különbség az érdeklődés és a kérdés között. Akkor 
csókolózni akar, vagy csak provokálni egy nála húsz évvel idősebb 
férfit? 

Alexa jól megrágta a svájci sajtot (Appenzeller), lenyelte, ivott 
rá két korty svájci bort (Fendant), azután odahajolt az asztal fölött, a 
fejem két oldalról átfogta, akár egy labdát, és magához húzott. 
Nyelve úgy tapogatózott körbe a számban, ahogyan a vakok 
ismerkednek, lassan, alaposan, kíváncsian.  Iulajdonképpen 
érdeklődött, ezúttal is. Hát, maga nemigen tud csókolózni! — 
jelentette ki. (Na, ezt már hallottam.) Akkor... tanítson meg! 

Óvatosan vetkőztettem, nem akartam elhinni, hogy sikerül. Két 
pici melle dölyfösen meredt előre, kiszabadulván a pulóver alól. 

Alexa, később: Tinédzserkoromban az egész családom 
paráztatott, hogy nincs mellem, nincs derekam, sokáig ezért féltem 
a fiúktól... míg aztán kiderült, hogy sok férfinak a kis cici tetszik, 
azóta büszke vagyok rájuk. 

Nekem is a kis cici tetszik, mondtam bamba mosollyal. 

Alexának a dornachi hotelszoba szőnyegén semmi kifogása 
nem volt az ellen, hogy lefeküdjünk. Sőt, tulképp inkább ő 
kezdeményezte. Már meztelenek voltunk, egymástól harminc 
centiméterre, de még nem történt semmi, csak a kezek bizonytalan 
vándorútja erre meg arra. Képtelen voltam máshová nézni - a 
punciját is pezsgőszínű selyemszálak borították. Alattuk a 


rózsaszárnyak, ünnepi díszben. (Azon az éjszakán neveztük el 
Madárnak. Valójában ő nevezte el. Mondván, hogy ez egy lusta 
Madár, de végül magasra száll. Hajrá, Madár! — gondoltam én. 
Hajrá, katona! — biztattam a saját harcosomat.) 

Alexa a bal mutató-és a hüvelykujjából képzett karikába 
nyomta a kotont, s belefújt. Mindig van nála , zokni", magyarázta, 
kötelező felszerelés, mint autóban az elakadást jelző háromszög. 
Később láthattam, a villamosbérletében is tart egyet. Jobb kezével 
megfogott, és a természettudományos kíváncsiság hangján: Biztos, 
hogy meg akar engem dugni? 

Mert sajnos a katonám (mely utóbb az alexai keresztségben a 
Mánuel nevet kapta) nem látszott bősz harcosnak, inkább tétova 
páciensnek az SZIK fehér padján. Biztos! — legalább a hangom 
kemény volt. 

Alexa munkába vette Mánuelt. Idővel tettre kész indiánná nőtt, 
ficánkolt, amikor az ügyes ujjak ráhúzhatták az elakadást jelző 
háromszöget. Csingacsguk kiügetett a sziklás hegytetőre, magasra 
emelt dárdával, paripája úszott a levegőben, átszállt a szakadék 
fölött. Uff! 

Amikor levegőhöz jutottam, szerettem volna mondani valami 
rendkívülit, semmi nem jutott az eszembe. Alexa lehúzta rólam a 
zoknit, vizsgálta a tartalmát: Azt a... de sűrű. lehát ez is sűrű, 
gondoltam, jó tudni. A hasamon nyugtatta a fejét, fürtjei 
csiklandoztak. Nyomom? - Alexa. Nyomott, de letagadtam, nem 
akartam, hogy elvegye onnan. 

Gyönyörűen adta oda magát nekem, dünnyögte. Azt hittem, 
rosszul hallok, a világon semmit nem csináltam, csak élveztem, 
hogy játszott rajtam, mint egy zeneszerszámon. Én idáig azt hittem, 
a nők adják oda magukat a behatoló férfinak. 

Jó íze van! — Alexa. Hát... ez igazán kedves... és voltaképpen... 
milyen? Olajzöld, felelte a művelt tornatanárnő. Majd hozzáfűzte: 


Imádok szopni. Ezt is emésztenem kellett. Van olyan, hogy a nő 
nem azért csinálja, mert örömet akar szerezni a pasinak? Azaz nem 
szívesség, hanem őneki is élvezet? 

Maga mit szeretne most? — Alexa. Én... és maga? Én kérdeztem 
előbb! — rám villantotta nagy, zöld szemét, a reflektorpár elvakított. 
A vállgödrébe fúrtam a fejem: Azt szeretném, amit maga. Akkor jó, 
mer én mindent. (Ekkor még nem tudtam, Alexa szótárában a 
,minden" a teljes erotikus étlapot jelenti, csúcspontján a 
hagyományos szeretkezéssel.) 

Később rávett, hogy öltözzünk föl, menjünk sétálni. A hotel 
mögötti füves domboldal tetején megállt: Most pedig legurulunk! 
Vonakodtam, de nem volt apelláta, a nedves talajra húzott, s úgy 
hengergetett le, mint egy összecsavart szőnyeget, ő is görgött 
mögöttem, karnyújtásnyira, a domb tövében nekem ütközött. 
Összeölelkeztünk. Dugja be az ujját! — lehúzta a cipzárt a nadrágján, 
melyen még látszott a sárga folt. A mustár. A bugyi gumija vágta a 
kezem fejét, nem törődtem vele, bedugtam az ujjam. Mozgattam. 
Egy kis dombot érintettem ott fönt. Hupát, melyen a füvet lenyírták. 
Nincs egy hosszabb? - Alexa. Bevetettem a középsőt, annál 
hosszabb nincsen, Alexa sóhajtozott, nyögdécselt, egyre mélyebbről 
törtek fel a hangok, egyre erősebben, míg már sikítozott, alattam 
rángva. Csillagszóró, akkora, mint egy jegenyefa. Sose láttam- 
hallottam-tapasztaltam ehhez hasonlót. Nem ám abbahagyni, szólt 
rám. Újra a hupának nyomtam az ujjam, egyszerre selymes és 
dörzsölős. A jegenye még kétszer lobbant lángra. 

Hát, én nem hiszlek el! Azt felelte, én se téged. (Így kezdtünk 
tegeződni.) 

Mesélte, attól tartott, hogy csúnya a lábam, olyan öreges, 
girbegurba körmökkel, ehhez képest boldogító meglepetés a 
gyereklábam a rövidke ujjakkal. Idáig arról sem értesültem, hogy 
gyereklábam van. Téboly, hogy egy huszonöt éves lány így 


odalegyen értem, negyvenöt vagyok, csúnya, és sose voltam túl jó 
az ágyban. Míg őróla csak túlzófokban beszélhetek. De nem találok 
szavakat. 

Nemcsak szavakat nem találtam, magamat se. Külön 
repülőkön jöttünk haza. Zsebemet égette a névjegye. 

Most mi lesz? 

Mi legyen? 

Az volna bölcs, ha a pici kartonlapocskát képes volnék apró 
darabokra szaggatni, s a repülő kerek ablakán kiszórni a szélbe. De 
ha a gép ablaka kinyílna, valószínűleg lezuhannánk. 

Mindenképp lezuhanok. 

Ne pánikolj, te ostoba, örülj, hogy volt három napod, nem 
evilági, érd be ennyivel, több nem jár. Menj haza a feleségedhez és a 
fiadhoz, folytasd az életed, ennek a kapcsolatnak úgysincs 
perspektívája, kizárt, hogy egy ilyen rendkívüli lány veled 
maradjon. Légy erős. Megfogtam a jobb kezem a ballal, mind a 
kettő jéghideg. Alexa többször mondta, milyen forró a kezem — 
nélküle nem. Vészesen remegtek az ujjaim, kértem a sztyuvitól egy 
minikonyakot, józanul nem bírom. 

A névjegyet se széttépni, sem a szemétbe dobni nem voltam 
képes, jól eldugtam az íróasztalom legrendetlenebb fiókjában. 
Próbáltam visszatérni a régi kerékvágásba. Összpontosítottam 
mindarra a jóra, amit Gigi és Palika jelent. És persze Gőte János 
Farkas, akihez béke és nyugalom kell, nem földrengés. Igyekeztem 
bebeszélni magamnak, hogy a földrengések és a lávaömlések 
természete éppen az, hogy pusztító erejűek, ám csak rövid ideig 
tartanak. Hiába, két nap múltán fölhívtam. 

Sokáig tétováztam, beírjam-e a naplómba Alexát. Most már az 
új laptopban vezetem a naplóm. Bázelben vásároltam, Alexa 
segítségével, rábeszélt az Apple Macintoshra. Egyszer én is 


ugorhatok vakon. Powerbook. Olyan kicsi és vékony, hogy befér az 
aktatáskámba. Meglátni és megszeretni pillanat műve volt. 

Welcome to Macintosh! 

A naplót jól eldugtam, a MUNKA dossziéban, JEGYZETEK 
alatt egy AAA nevű file-ba, az elejére odamásoltam A színpadi 
Goethe vázlatait, így, ha Gigi kutatna a gépemben, és véletlenül 
behívná, azt lássa. Annyi türelme biztosan nincs, hogy a végét is 
megnézze. 

Érdekes, hogy a naplóimba soha nem kerülnek be a plátói 
szerelmek. Mert az világos, hogy Palika miért nem, róla a 
gyerekfüzetbe jegyzeteltem. Mikor szólalt meg először, hány kiló, 
mi a kedvenc játéka. Édes szófacsarásai. Ez a legüdítőbb olvasmány 
a világon. Majd egyszer nekiadom.  Ialán a huszadik 
születésnapjára. 

Ami a plátói szerelmeket illeti, Goethének is akadt néhány. 
Pedig neki aztán volt bátorsága mindenhez. 

Mennyire sóvárogtam példának okáért Zsuzsi kolléganője, 
Virág után. Ha kettesben maradhattunk volna, legalább egyszer! 
Hátha benne lett volna. Pasija nem lévén, föl-fölugrott hozzánk 
munka után, pletyiztek a konyhában. Voltak mások is. A 
leghuzamosabban Ildikó, a német tanszékről, adódtak félhivatalos 
ügyeink, de még egy kávéra se hívtam meg, a férje vízipólóedző, 
közel két méter, sebhelyes arcú, akár egy indián. Na jó, de például 
Szilvit, Gigi barátnőjét miért csak lopva stírölöm? Hibátlan az 
alakja, a fél életét kocogással és aerobikozással tölti — évek óta 
elvált. 

Gyáva egy alak vagyok, a selyemsálaimban és az örökké félrecsúszó 
szemtüvegemben. 

Talán még nem késő. 

Még összeszedhetem magamat. 

ALEXA 


9. 


Dr Mester János képes volt úgy dédelgetni a bőrönd-Goethét, 
mint egy háziállatot. A raucherstrasse-i lakásban az ebédlőasztalon 
tartotta. Féltő gonddal tisztogatta. Simogatta a koffert, ujját 
végighúzta a merevítő léceken és a krómozott pántokon. Fölállította 
a súlyos tárgyat a  reklámfüzet  fotójának megfelelően, 
könyvespolcként, de nem a padlón, ahogyan a fényképen látható, 
hanem az asztal lapján. Meggörbült alatta. Így nem kellett 
hajolgatnia. Sem elébe térdepelni, amit Johann Wolfgang Goethe 
vélhetőleg elvárt volna tőle. 

Kivette valamelyik híres művet, belelapozott, megszagolta, 
majd visszadugta a helyére. Úgy bánt a bordó kötetekkel, mint a 
hímes tojással. Elképzelte, hol fogja tartani odahaza. Ámbár... van-e 
ott otthon még, ahol... 

Próbált berendezni képzeletben egy átlagosan elhanyagolt, 
másfél szobás házgyári lakást, nem Békásmegyeren, hanem az 
Árpád híd budai lábánál, a saját bútoraival. Melyek azok? Minden 
közös, te marha. Akkor az IKEA termékcsaláddal. Annyi pénzed 
nem lesz. Jó... bizományi áruházakból. Az eredménytől fölfordult a 
gyomra. Ütött-kopott. Szedett-vedett. Hm, amilyen én vagyok. Újra 
a bőröndhöz hajolt, a bordó kötetek friss nyomdaillatával 
gyógyítgatta magát. Bal kezével birizgálta a nyakán az 
elmaradhatatlan selyemkendőt. Gyerekkorában is mindig kellett 
neki egy ilyen fényes anyag, azzal babázott, bungyurgatta, 
becézgette. Úgy hívta: simongó. 

Már harmadik napja kényeztette Jolanda drága ajándékát, 
amikor rádöbbent, még egyet sem olvasott el a harminchárom 


kötetből. Pedig mi másra volna való? Hiába, most nulla kedvet 
érzett Johann Wolfgang von Goethe remekműveihez. Szépen 
vagyunk. Egy Gőtista, akinek nem akaródzik Goethét olvasnia. 

Talán föl kéne tennem a kérdést, mivégre áldoztam az egész életemet 
őreá? 

Igen, de mi másra áldoztam volna? 

Visszavezette magát a gyerekkorába. Kezdetben, elemistaként 
mindenkinek azt mondta, vegyészmérnök akar lenni. Mert 
karácsonyra A kis vegyészt kapta. Nagyalakú doboz, benne 
vegyszerek, kémcsövek tartóval, pipetta, keverőedény, és írásos 
útmutató a kísérletekhez. Jánoskának sikerült fölrobbantania egy 
vájdlingot a konyhában, barnára mocskolódott a sparhelt fölött a fal 
és a plafon. A gimnáziumi években már fogorvosnak készült, mint 
a nagybátyja. De néhány csepp vér láttán is elájult. Maradt a 
bölcsészkar, kizárásos alapon. A gyakorló tanításon látványosan 
fölsült. Óráján a gyerekek azonnal beszélgetni kezdtek, dobálóztak, 
s ő akármit csinált, nem figyeltek rá. Évfolyamtársainak trükkjei — 
egészen halkan beszélni, fejesvonalzóval ütni az asztalt, kipécézni a 
főkolompost - látványosan kudarcot vallottak, ha ő próbálkozott 
velük. A róla írott véleményben eltanácsolták az oktatástól. Nem 
vette a szívére, addigra ő már régen eltanácsolta magát. Mi maradt? 
Értelmiségi segédmunkák, fordítás, szakszerkesztés. És persze 
Goethe. 

Elővette a Moleskine füzetet. Remélte, ha kiönti a szívét a 
papírra, könnyebb lesz. De nem könnyű kiönteni. Sormintát 
rajzolgatott. Megvert az Isten — ezt nem akarta odakörmölni. Eszébe 
jutott Alexa. Jutásra semmi szükség, Alexa ott vesztegelt az 
agyában, akár egy bizonytalan időre hátrahagyott helyőrség. 
Moccart a keze, hogy beírja naplófüzetébe, csupa kis betűvel: alexa. 
Töltőtolla a papír fölött körözött. Nem szállt le. 


Jolanda Trabandt jutott eszébe. Ugyan... mit akarnék egy 
kétgyerekes családanyától, a nyitott házasságával? Semmit. Akkor 
mért fogadom el szexuális adományait és a méregdrága ajándékot? 

Mért, mért, mért. 

Azért, mert gyönge vagy, hogy visszautasítsad. Mert újabban 
senki nem lep meg olyasmivel, amitől eláll a szavad. Mert úgy 
játszik rajtad az ágyban, sőt, a szőnyegen vagy az asztalon, hogy 
darabokra hullsz. Mert eléri, hogy egyszerre jussatok föl a Mont 
Blanc-ra. Mert. . . Jolanda, az Jolanda. 

Csakhogy te Alexába vagy szerelmes. 

Biztos? 

Ezek után is? 

Biztos a halál. Egyre pontosabban tudom, hogy nem tudok semmit. 
Nem szeretek így élni. Az se száz százalék, hogy szeretek élni. Persze ha 
Sanyikára és Jucikára gondolok, nincs kétségem, föl kéne nevelnem őket, 
ahhoz pedig legkevesebb húsz évre van még szükségem. Akkor leszek 76... 
rémes. Alexának igaza van, nem ülhet veszteg a fenekén, ezzel a kilátással. 
Ő akkor még csak ötvenhat lesz. Jó, más a női 56, és más a férfi, de ahogy 
Alexát elnézed, neki alig árt a kor. Inkább használ. Vagy csak te látod így, 
elvakultságodban? Szerinted Jolandának is alig árt a kor. Jó, jó, mindegy. 

A második ,jó"-t áthúzta. Alexa szokta így zárni a 
telefonbeszélgetést, ha elvesztette a türelmét: Jó, jó, szia, szia. 
Márpedig ahogyan múlnak az évek, egyre hamarább veszti el. Talán 
az lesz a határpont, amikor beköszönt a hármas korszak: Jó, jó, jó, 
szia, szia, szia. 

Újabb sormintát gyártott. Nem örült, amikor látta, hogy gót A 
betűkből képzi a cirádát. Igazságérzete kedvéért rajzolt egyet J-kből 
is, az nem sikerült olyan jól. Fölkapta a mobilját, tárcsázta Alexát. 
Kicsöngött. Nem vette föl. A kurva anyját, nyilván most is... — 
lenyomta a piros gombot. Hátha mellément, újrahívta. Most tíz 
csöngetésig várt, hiába. Elhajította a telefonját, csattanva landolt a 


sarokban, három darabra esett szét. Jól nézek ki, ha tönkretettem, itt 
leszek egyedül, minden kapcsolatom megszakad a külvilággal... — 
rohant érte. Ne őrülj meg teljesen. 

Tíz évvel ezelőtt azt se tudtad, hogy létezik mobil. Igen, de 
ebben a lakásban nincsen vonalas. Na és? Gyerekkorodban nálatok 
se volt. Majd lemész szépen a nyilvános telefonhoz. Mely a 
Raucheren nem fülkében található, hanem házfalon. Ahogyan a 
kávéházakban és éttermekben. 

A pici monitor átlátszó fedlapja megrepedt, más komolyabb 
kár nem érte a készüléket. Egy nem fogadott hívás. Alexa száma!!! 
gyerünk, gyerünk. 

Szia, Jánoska! — Alexa most rögtön fölvette. Szia, kerestél. Nem, 
te kerestél, én csak visszahívtalak. Jánoska elővette legbúgóbb 
hangját: Igen, mert... hiányzol, nagyon. Alexa: Értem! Hm... te erre 
csak ennyit mondasz? Hallod! -— Alexa, mintha északi sarki szelek 
fújnának körülötte. Jó, rendben van, csak... Alexa, mínusz 
harmincon: Mit csak? Semmi. 

Jánoska arra gondolt, ettől a jegességtől falra mászik ebben az 
idegen lakásban, ahol megint tökéletesen elfeledkezett a madárról. 
Amint letették, nyargalt a kalickához. Christiane félrehajtott fejjel 
nézett rá, nagyon szemrehányórn, és csirregett. No persze, se magja, 
se vize, se tisztasága. Adott a nimfapapagájnak enni, inni, a 
kialmozást máskorra halasztotta. Láthatod, Christiane, magamnak 
se takarítok. 

Húzzak múr el innen a vérbe. Menjek a Stiftung könyvtárába. Vagy 
hívjam meg ebédre Jolandát? Minek? A házasságomról beszélnék, nem esne 
jól egyikünknek se, pláne németül. Scheiden lassen. Brrr... találj ki valami 
mást, gyerünk, gyerünk! dojsan-dojsan! 

A ,,dojsan-dojsan!" Jucika gyerekszlengje. Jánoska szeme 
bepárásodott. Jucikám! Sanyikám! Képzeletben borzolgatta a 
hajukat. Akármikor lépett a lakásba, ha otthon volt a két gyerek, 


előfutottak: Papa, papa! Jánoska térdre vetette magát, átölelte mind 
a kettőt, a fejecskék a vállára hajoltak. A tökéletes boldogság 
állapota. Ehhez képest mért olyan lényeges, hogy Alexa mit csinál a 
micsodájával? 

Hát... lényeges. 

Férfiúi hiúság? Hatalmi harc? Irigység? Féltékenység? — utóbbi 
kettő mindenesetre szinonima, bizonyos indoeurópai nyelvekben a 
szó is azonos. 

Kimenekült a szabadba. A tárolóból előszedte a bringát. A zár 
fémpöckét a lakásban felejtette, vissza kellett mennie érte. Nem ült 
nyeregbe, áttolta az úttesten. Csak a Gibraltárig jutott. Blokkolta a 
hátsó kereket, leült a járdán foszladozó kanapék egyikére. 
Didergett. 

Mi lehet az Oktober-Klubbal? 

Tippje se volt, honnét e gondolat. Vagy tíz éve nem bukkant föl 
az agyában sem a keletnémet proteszt szong (akkoriban úgy hívták: 
pol-beat) csoport, se bármi velük kapcsolatos. Rejtélyes az agy 
működése, állapította meg, majd rögtön törölte ezt a súlyos 
közhelyet, a rákövetkezővel együtt. (Nem rejtélyesebb, mint a 
szívé.) Jó lesz vigyázni, hanyatlik a színvonalad. Atlasz, hanyatlasz. 
Mit szólna ehhez a rímhez Goethe? Pergette az emlékezetében 
Goethe, Schiller és Heine verseit, hogy ilyesfélére bukkanjon. 
Lehetne végezni egy komparatív vizsgálatot a magyar és a német 
költészet rímtechnikájáról. Egyszerűbb volna összevetni Goethe és 
egy magyar költő sorvégeit. Goethe és Arany. Vagy Petőfi. Esetleg 
Goethe-Schiller, Petőfi-Arany. Megkönnyítené a dolgot, ha volna 
Schiller-, Petőfi-és Arany-bőrönd is. 

Jánoska úgy döntött, máma már nem fázik tovább, bement a 
kávéház barlangra emlékeztető termébe. A magas, jószagú, fiús 
pincérlány állt a pult mögött. Mit adjak? — kérdezte, Jánoska érzése 
szerint talán túl széles mosollyal. Latte macchiato! — Jánoska. Pedig 


égett a gyomra nagy lánggal. Intett a lánynak, kapcsolja be az 
időmérőt, s odaült a középső számítógéphez internetezni. A német 
Google kereső téglalapjába bepötyögtette: Oktober-Klub. Rengeteg 
hivatkozás jött fel. Ráklikkelt az elsőre. Aus Wikipedia, der freien 
Enzyklopádie. Elolvasta az Oktober-Klub történetét a szabad 
lexikonban, melynek szócikkeit bárki továbbírhatja. Goethe 
életének és munkásságának itteni ismertetésébe dr Mester János is 
belecsempészett ezt-azt. Senkinek sem árulta el, de önmagáról is 
elhelyezett egy rövid szakmai életrajzot, ki tudja, mire lesz még jó. 
Az Oktober-Klubról szóló szöveget a Moleskine-ba jegyezte. Maga 
sem értette, miért. 

A hatvanas években kísérletként jött létre az NDK-ban az énekes 
mozgalom, a keletnémet fiatalok igyekeztek átvenni az USA folk-és protest 
song dalait, amelyeket saját tartalommal próbáltak megtölteni. 1966-ban 
alakult Berlinben az úgynevezett Hootenanny-Klub, s gyorsan népszerűvé 
vált. A Párt és az FDJ közreműködésével alakult át Oktober-Klubbá, 
melynek tagjai azután állandó szereplői lettek a hivatalos párt-és állami 
ünnepségeknek, megmozdulásoknak. 

Jánoska erős kísértést érzett, hogy betoldja: A klub évente 
rendezett nemzetközi dalfesztivált, a résztvevők között találjuk a 
magyar Barikád együttest, melynek egyik szövegét dr Mester János 
fordította németre (lásd a szócikkét a Wikipedia enciklopédiában). 

Az Oktober-Klub alapítói többek között: Reinhold Andert, Georg 
Bach, Rene Büttner, Jörn Fechner, Sabine Fehse, Wolfgang Gregor, 
Reinhard Heinemann, Achim Hürtgen, Lutz Kirchenwitz, Nora Löhr, Bert 
Ostberg, Tatjana Phillip, föllépett velük Jürgen Piíppig, Bettina Wegner, 
Gisela Steineckert és Tamara Danz is. Leghíresebb dalaik — Sag mir, wo 
Du stehst; Wir sind überall — máig se merültek feledésbe. 

Jánoska a nevek többségére, az arcoknak csak a harmadára 
emlékezett. Tovább  búvárkodott a világhálón, hamarosan 
megtalálta Jürgen Pippig honlapját. Öreg playboy lett belőle. 


Hogy belőlem öreg micsoda lett, az még eldöntendő. 

Ekkor vette észre, hogy nemcsak a latte macchiato volt a jobb 
könyökénél az asztalon, de a fiús pincérnő álla is. Oktober-Klub? — 
mutatóujja megérintette a monitoron Jürgen Pippig szemüvegét: 
Téged az Oktober-Klub érdekel? Jánoska bólintott: Igen, valaha 
régen ismertem őket. Én is! — a pincérnő. Ne viccelj, te még meg se 
születtél, amikor ezek voltak itt a sztárok. Igen, de benne volt a 
mamám is. Tééényleg? melyik? - Jánoska legörgette a Wikipediából 
a névsort. A lány rövidre vágott körme újra a monitorra koccant. 
Saját körme, gondolta Jánoska. Tiszta, egészséges, bár talán a 
kelleténél fehérebb. Sokat mossa. Vagy sokat mosogat itt. Hogy is 
hívják? Rita. 

A mama nincs kiírva! — Rita csalódottan nézte a képernyőt: 
Mért kellett kihagyni pont a mamát? Mi a neve? Ingrid, Ingrid 
Schalowitz. 

Ez ismerősen csöngött. De nem eléggé. Ingrid Schalowitz, 
ismételte Jánoska szolgálatkészen, szép név. Aha, jó duma! —-— 
Ritából kibuggyant a nevetés. Jánoska igyekezett vele nevetni. Rita 
abbahagyta: Neked ugye bajod van? Jánoska nem válaszolt, 
csattogtatta az egeret. A képernyőn az  Oktober-Klub 
megrendelhető CD-jének borítója. Da sind wir aber immer noch... 
Még mindig itt vagyunk.  Toronyházak rideg erdeje, a 
legmagasabbnak a tetején reklámtábla: Amiga (a kiadó neve). Alatta 
kifeszített poszter: Húsz éve: Oktober-Klub. A lemez 1985-ben jelent 
meg, még kapható, internetes rendelés esetén hat euróért. A helyes 
szöveg most, 2006-ban az volna: Negyven éve Oktober-Klub. 
Jézusom. 

Egy másik honlapon fölfedezte, hogy az Oktober-Klub ma 
délután háromkor nyilvános koncertet ad a Frankfurter Tornál, 
valamiféle tiltakozó gyűlésen. Mi ellen tudnak ezek még tiltakozni? 


Hol a Frankfurter Tor? — kérdezte Jánoska Ritától. Nem messze 
innét, néhány megálló a Danzigeren a villamossal lefelé, arra már 
Petersburgernek hívják. Volna kedved eljönni velem a tiltakozó 
gyűlésre, hogy megnézzük az Oktober-Klubot? Ez komoly? - 
elővillantak Rita erős, fehér fogai. Vérkomoly! - Jánoska tett egy 
kézmozdulatot. Túl lendületeset. Földöntötte a hosszú poharat. 
Nem végzett félmunkát. Mind a ketten deréktól térdig úsztak a 
világosbarna meleg löttyben. Klassz! — Rita talpra ugrott: Gyere! — 
húzta föl a székről a kezénél fogva, be a pult mögé. Jánoska követte, 
mint autót az utánfutó. Átsiklottak a konyhán, ahol egyetlen göthös 
fiú sürgölődött a platniknál, a sistergő serpenyő láttán Jánoska 
megállapította, valaki ham and eggs-et rendelt, talán ketten is. Rita 
vitte tovább, a túlsó ajtón át egy háromszögletű helyiségbe. Itt 
olyasféle szürke bádogszekrények sorakoztak, mint a teniszpályák 
öltözőjében. Oldalt férfi és női mosdó. Rita kopott cejgnadrágot 
kerített: Remélem, rád megy! 

Jánoskának a tisztálkodás a rossz szagú fülkében korántsem 
esett olyan jól, mint a pajzán gondolat, hogy a lány gatyájába 
bújhat. De tévedett. A cejgnadrágba másfélszer belefért, sebaj, az 
övtartóba valaki spárgát bújtatott, jól meghurkolta a derekán, jó lesz 
hazáig, csak az út túloldalára kell átmennie. Elképzelte, milyen 
lenne, ha fölvihetné Ritát. Még sose volt dolga ilyen fiatal nővel. Bár 
amikor Alexát megismerte... csakhogy akkor ő még csak negyvenöt 
volt. Nagy különbség. Nem is nő ez, inkább lány, akármilyen 
hosszúra nőtt. Nála magasabbal se volt még dolga. (Ámbár Rosa 
Laxenburg jól megnőtt. De nem ennyire.) Ágaskodnia kéne. Amíg 
vízszintesbe nem kerülnek. Fék! fék! te szerencsétlen! mért állna le 
veled? biztosan megvan a magához való esze. 

Rita szakasztott olyan farmerban került elő, mint amilyenben 
volt. Úgy látszik, ez a mmunkaruhája, tart belőle a szekrényében. AII 
right? — angolra váltott. All right, ismételte Jánoska bávatagon, 


nedves nadrágja a bal karján lógott, messze eltartotta magától. A 
pincérlány vezette vissza, Jánoska a fiús hátsóra meredve követte. 
Egyetlen deka fölösleget se látott. Kemények lehetnek a fardombok. 
A mell helyén semmi nem domborodott. Bimbója azért csak van. 
Halvány rózsaszín lehet. Szívesen megtapogatnám, gondolta. 
Visszaült a számítógéphez. 

A másik pincérlány - Ritához képest törpe — már letörölte az 
asztalt, eltávolította a piszkos poharat. Amint észrevette Jánoskát, 
odavitt neki egy új latte macchiatót: A ház ajándéka! Köszönöm — 
Jánoska újra a billentyűzetre eresztette az ujjait. Jobbra sandított. 
Rita odacsüccsent mellé: Te ugye cseh vagy? Deeehogy! - Jánoska 
hangsúlya olyanra sikeredett, mintha csehnek lenni kivételes 
szégyen volna. Visszakérdezett: Miért, te cseh vagy? Deeehogy! én 
félig dán! nem látszik rajtam? Ööö... azt hiszem, még sosem 
találkoztam dánnal. Kevesen vagyunk, az igaz, én már itt születtem, 
az apukám kapott állást egy zenekarban. Az jó. Hát, gyöngén 
fizetik... akkor te mi vagy? Magyar! - Jánoska, rövid szünet után. 
Az jó! 

Jó a fenét. Dánnak lenni biztosan jobb. Jánoska ezt inkább 
megtartotta magának. Kiszállt a Google-ból, kész vagyok. Arra 
célzott, hogy a lány zárja le a fizetős periódusát. Nem számít, ez is a 
ház ajándéka, ma kényeztetünk, tehetek érted még valamit? 

Jánoska tétovázott. Ha volna benned kakaó, azt mondanád, 
bele a szemébe, hogy... de nincs. Krákogott: Éppenséggel... ami azt 
illeti... Ritának ehhez nem volt türelme: Szeretnél megfarkalni? 
Jánoska bénultan hallgatott. A lány sürgette: Nos, igen vagy nem? 
Igen, persze, bár én... Rita biccentett, ahogy gondolod. Egyszóval... 
arra célzol... talán esetleg... lehetséges? Rita a térdére eresztette a 
tenyerét: Az attól függ. Ööö... mitől? Hogy van-e rá százhúsz 
Ajród. 


Százhúsz Ajró, ismételte, mintha memorizálná, azt hittem... 
eszembe se jutott, hogy te... A pincérlány pajkosan félrehajtotta a 
fejét: Apuskám, én egyetemre járok, a szüleim nem támogatnak, 
valahogyan meg kell oldanom. Igen, értem... ezek szerint... 
százhúszért bárkivel? Nem, ha lelkizni is kell, akkor százötven! 
Jánoska fontolgatta a hírt. Rita hozzáfűzte: Ez vicc volt. 

Ha vicc, mért nem nevetek. Úgy látszik, nem értem a dán 
humort. 

Ne kókadj le azért, vedd úgy, hogy nem szóltam semmit! — 
Rita. Jánoska hümmögött. Nehéz volt úgy venni. Méregette a lány 
keskeny vállait, laposságát és nyurgaságát, azért a férfiak nem 
ilyennek álmodják az izét... a nőt, aki mindenben benne van, 
készpénzfizetés ellenében. Ámbár a pasik erotikus vágyai közt 
gyakran ott a pedofília, a hosszúra nőtt pincérlány a valószínűleg 
szőrtelen vágatával e kívánalmaknak megfelel. 

Te magyar, te mivel foglalkozol? — Rita. Goethét kutatom. 
Micsodát? 

Egy réges-régi mondat visszhangzott Jánoska agyában. 

Ki a franc az a Goethe? 

(Wer zum Teufel ist Goethe?) 

Johann Wolfgang Goethe munkáit és életét tanulmányozom! — 
Jánoska, mintha pódiumon állna. Aha! - Rita fintora sejteni 
engedte, ennél jobbra számított. Természetesen tudod, hogy ki volt 
Goethe!? Természetesen, azt még az óvodások is tudják. 

Natürlich. 

Jánoska köszönte a kávékat és a netezést, visszatért a lakásba. 
Ott jött rá, hogy a bringát a Gibraltar előtt hagyta a járdán. Sebaj, 
majd később leugrom érte. Akkor a kölcsöngatyát is visszavihetem. 

Levette a cejget, összehajtogatta. Bedobta kávétól csöpögő 
nadrágját a mosógépbe, magára húzta a másikat. Vigyázni kell, 


harmadik nincs. Odaült az íróasztalhoz. A dossziék tartalmát 
rendezgette. 

Goethe és Napóleon egyetlenegyszer találkozott egymással. Amikor a 
nagy költő távozott a nagy hadvezértől, ő a környezetéhez fordult, és ezt 
mondta: , Íme, ilyen az ember." 

Később azért elmegyek a Frankfurter Torhoz, megnézem az 
Oktober-Klubot. Hátha látok valakit a régiek közül. Vicces volna, ha 
Rita mamája is föllépne. 

Föl kéne hívnom Vajda Vilit, hátha eljön velem. Vagy átugrik 
este egy üveg borral. Hadd mesélje el a kristálynövesztést 
századszor. Tele fogja cigizni a lakást. Annyi baj legyen. Jobb a bűz, 
mint a büdös magány. 

Goethe nehezen viselte, hogy Schiller körül mindig nagy a 
dohányfüst, kényes szem nehezen bírja. Az is zavarta, hogy legjobb 
munkatársa keze ügyében állandóan ott a borostiveg vagy a pálinkás flaska. 

Vajda Vili nem vette föl. Növeszti a kristályt, vagy mi a Írász? 

Schillert Goethe modora, túl szabatos eleganciája bosszantotta. A 
világirodalom legjobb, legeredményesebb párosává lettek, de közös sikereik 
időszakában se jutott eszükbe tegeződni. Schiller Goethét kegyelmes úrnak 
(Herr Exzellenz), Goethe Schillert doktor úrnak (Herr Doktor) nevezte. 
Goethe ragaszkodott ehhez, minthogy ő valóban miniszter volt, Schiller 
pedig orvos. 


IX. 


Totál kiakadtam, amikor a Népszabadságban olvastam, hogy 
meghalt Jolánka, a dr Ráth Rudolf professzor Jolánkája, a Rudi 
bácsié. Hosszú szenvedés után, ez nyilván azt jelenti, hogy a 
legrondább betegségben, szegényke. Sajnos, a kapcsolatunk régóta 
megszakadt, számolgattam, mióta nem jártam náluk, vagy húsz 
éve, elborzadtam, szörnyű ember vagyok, hálátlan, hútlen, léha. 

Kimentem a temetésre, Rudi bácsi alig változott, csak a gyér haj 
tűnt el végleg impozáns koponyájáról, keményen tartotta magát, 
noha szünet nélkül folyt a könnye. Sorba kellett állni a 
részvétnyilvánításhoz. Számítottam szemrehányásfélére, de csak 
megszorította a kezem, és így szólt: Tégedet, Jánoska, kiváltképp 
szeretett. 

Kiváltképp, istenem, Jolánka szavajárása volt, Goethe kiváltképp 
kedves nekem, mondta, még Georgenthalban, vagy épp Weimarban. 

Rudi bácsi vállon veregetett, ha időm engedi, látogassam meg, 
mostanában nagyon egyedül van, adott egy névjegyet, aszerint már 
nem a Fillér utca alján laknak - lakik, hanem Leányfalun. A másik 
meglepetés: Rudi bácsinak mobiltelefonja is volt, úgy képzeltem, 
idegenkedik a technika vívmányaitól, talán az egyetemen adták 
neki. Én csak tavaly karácsonyra kaptam Alexától, pedig nem 
idegenkedem a technika vívmányaitól — sajnáltam rá a pénzt, 
gondoltam, aki nagyon akar, elér a vonalason. 

Néhány hónap múltán fölhívtam Rudi bácsit, örvendezett, vár 
a hétvégén, szombat vagy vasárnap, ebéd, vacsora, uzsonna, 
amihez kedvem van. Jó, de nem egyedül mennék. Persze, hozzad a 
családodat is. Ami azt illeti, már... Rudi bácsi közbevágott: Persze, 


látod, vénkoromra milyen buta lettem, hallottam hírét, jöhetsz, 
akivel akarsz! 

Kifelé a Szentendrei úton elmeséltem Alexának, amit tudnia 
érdemes Ráthékról. Hamar megtaláltuk a házat, a Duna-menti 
soron, a vaskapun zománcozott tábla: NYITVA. HA NEM FÉLSZ A 
KUTYÁTÓL, GYERE BE! Nyomultam előre, remélve, hogy nem egy 
rottweiler vagy kaukázusi juhász ugrik rám, éles fogsorát 
csattogtatva. Közönséges farkaskutya rohant felém, a nyelve 
lobogott, láncot húzott maga után, ha egy kis szerencsém van, és 
néhány lépéssel hátrébb állok meg, lefékezi, így azonban mellső 
lábaival vállon taszított, hanyatt estem, ő pedig rám. Behunytam a 
szemem, vártam a halálos marást. Nyugi, kutyuska, most már 
leszállhatsz róla, nem harap a bácsi! — Alexa. Mire a vadállat 
leügetett agyomromról, s Alexa két lába közé nyomult, ő simogatta, 
az eb farkát csóválva élvezte. Mire föltápászkodtam, előkocogott 
Rudi bácsi, piros kötényben - A LEGJOBB KUKIA! - és 
gumicsizmában: Szelíd, mint a bárány, csak valamilyen félreértés 
folytán imádja az embereket. Na, köszönöm. 

A kutyát Gaiusnak hívták. Rudi bácsi elmagyarázta, Gaius 
nemcsak a szerelem istene, hanem egy bizonyos jogtudor is volt a 
második században, akinek a tanításai rakták le a római jog 
alapköveit. Rémlett, mintha annak idején hallottam volna róla 
Zsuzsitól. Igen, de ő nem a jogtudorról beszélt, hanem hogy a 
rómaiaknál a házasság igen egyszerűen köttetett, kiment az ifjú pár 
a vízpartra -— tenger az igazi, de folyó is megteszi —, és így szólt a 
férfi: Ubi tu Gaia, ego sum Gaius. (Ahol te Gaia vagy, ott én Gaius.) 
Mire a nő: Ubi tu Gaius, ego sum Gaia. Arról, hogy a válás hasonló 
egyszerűséggel zajlott-e a rómaiaknál, nem esett szó. 

Gaius, a farkaskutya éles lánccsörgés közepette visszahúzódott 
a házába, mi meg Rudi bácsiéba. Valaha a fiamék nyaralója volt ez, 
amikor megszületett a harmadik gyerekük, mi kiköltöztünk, és 


átadtuk nekik a Fillér utcai lakást! — Rudi bácsi hellyel kínált a 
beüvegezett, fűtött verandán. Nagy, átlátszó ajtajú kályha ontotta itt 
a meleget, a régimódi szeneskannának támasztott lapát és 
piszkavas olyan fényesre tisztítva (szidolozva?) csillogott, hogy enni 
lehetett volna velük. 

sőbb lettek radiátorok. Gyerekkoromban cserépkályha és termokoksz 
volt nálunk, csak ké 

Annyira szerettem volna még egy kicsit életben tartani! — Rudi 
bácsi. Jolánkám mindig arról beszélt, hogy ha megéri a 
huszonegyedik századot, akkor elégedetten zárja sorait... csak 
három hónapon múlott, három szerencsétlen hónapon, annyi 
maradt a kétezerből, és már eltemettük... ne féljetek, mindjárt 
összeszedem magam. Papír zsebkendővel törölgette a szeme alját. 
Valóban összeszedte magát: Nemsoká vacsorázunk... hogy is 
hívnak tégedet? -— Alexára nézett. Dózsa Alexa. Szép neved van, de 
vajon attól a Dózsától származol? Ki tudja, Alexa megrántotta a 
vállát, mindenesetre tüzesek vagyunk. Házasok is vagytok? Még 
nem. Hanem? - Rudi bácsi, bosszúsan. Hanem szerelmesek! — 
Alexa. Fülig, tettem hozzá. Világos... és a kis Zsuzsikával mi lett? 
Hm, elváltunk. Őmiatta? — Rudi bácsi az orrával bökött Alexa felé. 
Deeehogy, a Gigi miatt, aki a második feleségem, és Alexa lesz a 
harmadik. Szépen vagyunk, így kéred meg a kezem? - Alexa 
bosszúsnak látszott, ám én tudtam, ilyen, amikor évődik. 

Dr Ráth Rudolf, a római jogi tanszék vezetője (már nem, év 
elején nyugdíjaztatta magát, ezt később tudtam meg) úgy kérdezett, 
mintha vizsgáztatna: Mióta ismeritek egymást?  Kánonban 
feleltünk. Négy éve — én. Öt éve — Alexa. Öt év nem volt elegendő 
idő, hogy összeházasodjatok? Hát, előbb még el kellett válnom, 
tudod, hogy van az, Rudi bácsi. Nem tudom, Jánoska, én még sose 
váltam. Mázlista, dünnyögtem. Alexa járomcsontja kifehéredett, 
ami nála a közelgő dühkitörés biztos jele — szívesen visszaszívtam 


volna a mázlistát. Rudi bácsi megkérte, hogy segítsen teríteni, így a 
viharátvonulás elmaradt. 

Szerelmünk illegális korszaka majdnem egy évig tartott, 
képtelen voltam tudomásul venni, hogy döntenem kell, minden 
este azzal a reménykedéssel feküdtem le, hátha megoldódik, mire 
fölébredek. Nem bírtam Gigi szemébe nézni, két évtized 
egyszerűen kötelez. Még kevésbé bírtam Palika szemébe nézni, egy 
gimnazista fiú az anyjával azonosul. De világos volt, hogy Alexa 
nélkül nem létezhetem. 

Meg kell a szívnek szakadni. 

Beállt az állandó krízis. (Görögül azt jelenti: döntés.) Lassan, 
fokozatosan távolodtam régi életemtől. A második régitől. 

Végre-valahára elköltöztem hazulról. Palikának a Hungária 
kávéház karzatán tártam föl a helyzetem: Van egy lány... egy nő... 
beleszerelmesedtem, mit tehetnék? Sejtettem, nyugtázta felnőtt 
komolysággal, és akkor most? És akkor most elmegyek, de téged 
ugyanúgy szeretlek, mint... Félbeszakított: Nem kell a púder, édes 
apukám, szar ügy, hogy elhagyod a mamát egy fiatalabb pipiért. 
Elképzeltem Alexát pipiként, sehogyan se ment. Elképzeltem, hogy 
pofon vágom a fiamat, amiért látatlanban sértegeti, az se ment. 

Átmenetileg Vajda Vili garzonjában dekkoltam, ő már a 
második feleségéhez cuccolt. Onnan járkáltam Alexa albérletébe, a 
Tétényi útra. Eladtam a Ford Escortot, és később, hozzátéve a 
váláskor Gigitől kapott pénzt, plusz a fölvett OTP-hitelt, megvettem 
a békásmegyeri lakást. Szerettem volna, ha Palika odaszokik, de 
Alexa nem tette könnyűvé a jelenlétét, haragudott rá, amiért 
minden alkalommal az anyja pártjára állt, tulajdonképpen 
elvtelenül. Ámbár az is egy elv, hogy egy gimnazista fiú 
oroszlánként védi az anyját, függetlenül a tényektől. 

Összepakolni a régi életed, már megint, az a legszarabb, 
berakni a banános dobozokba a kézirataidat, az igaziakat, meg a 


mágneslemezeket, újra kézbe venni a régi naplóidat, a füzeteket, a 
könyvmakettet, s úgyszintén a diszket, mely most már az AAA 
nevet viseli. Alexa, Alexa, Alexa. Reménykedtél, hogy Gigi nem 
állít be, amíg csomagolsz. 

Kínos dilemma a könyvtár, csak azt akartam elvinni, ami 
személyesen hozzám tartozik, nem volna jó érzés, ha Palika üresen 
tátongó polcok között élne, különben is, a tanulmányaihoz szüksége 
lesz az alapművekre. Ráadásul legutóbb épp Palika rakta rendbe a 
könyveket a festés-mázolás után, egy osztálytársával, csekély 
pénzjutalom ellenében. De basszus, elhagyni a kedves köteteidet 
sem éppen fölemelő érzés. Odalép az ember, mert tudja, Hesse 
regényeit hol találja, aztán tétován lefékez a keze — upsz, az egy 
másik lakásban, másik életben volt. Szar ügy. 

Alexa unszolására beiratkoztam angol nyelvtanfolyamra. Az 
ember nem élhet angol nélkül a huszonegyedik században. Az a 
világnyelv. A németek is tudnak angolul, viszont az angolok 
nemigen tudnak németül! — Alexa. Igazat adtam neki, sajnos, a 
kiejtésem csapnivaló, és ez az idegeimre megy. 

Sikerült állást találnom, a kapitalizmus farkastörvényei közt 
egyszerűen nem ment tovább a szabadúszás, olvasószerkesztő 
lettem egy napilapnál, ez ugyan többé-kevésbé kötött munkaidővel 
járt, de azért blokkolnom nem kellett, beértem reggel, amikor 
tudtam, s kora délután hazamehettem, ha mindent átnéztem és 
leadtam. Nem bántam, hogy kevesebb időm jutott kutatásra és 
könyvtárazásra, A színpadi Goethe olyan langyos fogadtatást 
kapott, hogy elcsüggedtem. Voltaképp nem is kapott fogadtatást. 
Két kurta recenzió és egy említés, slussz. Megértettem, hogy ami 
engem érdekel, az még Gőtista körökben se kelt figyelmet. Miért 
csodálkozom? A drága mester színpadi műveit Magyarországon 
csupán kivételképpen játsszák. 


Megharagudtam Goethére, oly sok időt pazaroltam rá eddigi 
életemben — érje be ennyivel, most ő következik, tegyen valamit értem. 
Addig nem leszünk beszélő viszonyban. (Vicc, rossz vicc.) Talán lord 
Byronnal kéne foglalkoznom, ha már egyszer angolul tanulok, Goethével is 
akkor kezdtem, amikor némettudásom még nem volt elég acélos. Lord 
Byron az egyetlen, akit Goethe a kortársai közül feltétel nélkül tisztelt és 
becsült. 

A sok olvasástól a gyatra minőségű monitorokon rohamosan 
gyöngült a látásom, vészesen emelkedtek a dioptriák, a fene egye 
meg, a vastag szemüvegek eltorzították az arcom, úgy néztem ki, 
mint egy partra vetett hal. Alexa rábeszélésére áttértem a 
kontaktlencsére, nehezen szoktam meg, kezdetben, amikor 
betettem, úgy éreztem, mintha ki kéne nyomnom a saját szemem, 
sokat könnyeztem. Váltogatom a szemüveggel. 

Jolánka is kontaktlencsézett, mesélte Rudi bácsi, de ő 
hiúságból, nők, ugyebár! Jánoska is hiúságból, férfiak, ugyebár! — 
Alexa. Rudi bácsi elnevette magát. Láttam, Alexa tetszik neki, ez 
boldoggá tett. Rácponty volt a vacsora, dr Ráth Rudolf módra, ami 
azt jelenti, hogy szeletelt kemény tojást is rakott bele. Utána házilag 
szedett diót kaptunk, mézzel, Rudi bácsi a tőle megszokott 
technikával, hármat összeszorítva törte. Rosszat sejtettem. És 
csakugyan, kikanyargott a héjak közül az első kukac. Iudtam, mi 
következik. Rudi bácsi bekapta. Alexa csiklandósan nevetett, 
keresett egy másikat, és azt ő kapta be (vegetáriánius létére!): 
Dióízű... kóstold meg, Jánoska! Kösz, inkább nem. 

Büszke voltam rá nagyon. 

Ez volt a kétezredik év legszebb estéje. Amikor besötétedett, 
Rudi bácsi petróleumlámpát gyújtott. Még annak a szaga is jólesett. 
Mint mondta, takarékosságból használja, sokkal olcsóbb, mint a 
villanyáram. Játszottam a gondolattal, hogy beszerezzek egy 
petróleumlámpát, ez aztán feledésbe merült. 


Rudi bácsit soha többé nem láttuk. Megérte a huszonegyedik 
századot, ám rögtön az elején követte Jolánkáját, szerettem volna 
kimenni a temetésére, de megígértem Alexának, hogy én viszem 
Bécsbe, a próbatáncra (Alexa úgy ejti, ódisn), azt semmiképp nem 
mondhattam le. Elkéredzkedett az iskolából. Az igazgatónője 
kelletlenül adta neki ezeket a szabadnapokat, szerencsére most ő az 
egyetlen tesitanár az iskolában, és aznap úgyis csak egy órája lett 
volna. Ekkor már megvettem a Ford Fiestát. (Lízing.) Még soha 
ebben a büdös életben nem volt új kocsim, vadiúj, amelyet én 
vezethetek ki a telepről. Megvadított a nyers illat, melyet még 
hetekig éreztem, ha beültem. 

Küldtünk gyásztáviratot Rudi bácsi fiának és lányának. Jaj-jaj, 
hogy elbasztam ezt is, miért nem járkáltam hozzájuk, amíg Jolánka 
élt, amíg lehetett volna, miért nem vittem ki Gigit, hogy 
megismerhessék, és főleg Palikát. Ezt már nem tehetem jóvá — ezt 
se. Pedig Jolánka tényleg szeretett. Kiváltképp. Mennyit 
összenyafogtam mindenkinek, hogy árva vagyok, ő anyám helyett 
anyám lett volna, ha engedem. 

A próbatáncot egy lerobbant templomnak látszó épület 
alagsorában tartották, Bécs negyedik kerületének peremén, nehezen 
találtam oda, kis híján elkéstünk, Alexa rém ideges volt, 
hátramászott a kocsiban, ott öltözött át, s kezdte a 
sztreccsgyakorlatokat, amelyekkel bemelegít. Kussoltam, ilyenkor 
életveszélyes megszólalni.  Kitettem a keresett házszámnál, 
köröztem, sehogy se találtam helyet a Ford Fiestának, pedig nem 
valami nagy autó. Hogyan állnak meg a bécsiek? Rejtély. Végül 
bekanyarodtam egy parkolóházba, noha sejtettem, alaposan 
megvágnak, szerencsére ezerötszáz schillinget hoztam magammal, 
az ember legyen óvatos, amikor külföldre megy. Alexa ezt a 
gondolatot utálja, kiabál, ha ilyesmit hall tőlem, ő kockáztató típus. 
Kíváncsi vagyok, hogyan oldaná meg a nehéz helyzeteket, ha én 


nem volnék vele. Mindegy, vele vagyok. Arra hivatkozik, hogy 
addig is megoldotta, míg összekerültünk, ez biztosan igaz, de azért 
én is könnyebben kockáztatnék, ha számíthatnék rá, hogy ő készül 
helyettem a váratlan problémákra. Mint mondjuk az, ha az új Ford 
Fiestának kilyukad a kipufogója, hálisten, a bécsi próbatánc előtt 
egy nappal, nem pedig alatta. Errefelé méregdrágák a szervizek. 
Nincs, ami ne volna itt méregdrága annak, aki forintban keresi a 
pénzt. 

Mire leslattyogtam az alagsorba a fekete vaslépcsőn, már ott 
hajladoztak az előtérben a táncosnők. Egy argentin rendező akart 
táncszínházi előadást álmodni a Faustból. Mi másból? Szegény 
Goethe, ha ezt tudná. Szerintem rezzenéstelen arccal követelné a 
tantiemet. Csakhogy százhatvannyolc éve halott, többszörösen letelt 
a jogdíjköteles időszak. 

Alexa tudta valahonnan, hogy Mephistót egy színes bőrű latin- 
amerikai nő fogja táncolni, Faustot pedig a rendező testvérbátyja, 
továbbá hogy a latin-amerikai nő vagy a báty, vagy a rendező 
szeretője. Elképzeltem Faust és Mephisto első találkozását argentin 
tangóban, vörös rózsával a szájban. Kíváncsi volnék, levágják-e a 
töviseket? Talán nem, hadd szúrjon - a tangó maga az élet. Azt is 
mondják, hogy három perc szerelem. Nincsen szerelem tövis 
nélkül. 

Margit és Márta hiányzott még a produkcióból, ezekre 
hirdették a próbatáncot, kettőt-kettőt akartak fölvenni, hogy dupla 
szereposztásban — játszhnassák — a darabot.  Megszámoltam, 
huszonheten hajladoztak a falra erősített tükör és korlát előtt, 
közülük négyet szerződtetnek. Ha csak most válogatnak, jók az 
esélyek, gondoltam bizakodva. 

Annyira szeretném, hogy Alexának sikerüljön, megérdemli, 
sokat gyötri magát táncórákkal, konditeremmel, fekvőtámasszal, 
guggolásokkal... apró lánykora óta készül arra, hogy a világot 


jelentő deszkákra lépjen. Ez volna a legideálisabb pillanat. 
Harmincéves. Már tapasztalt, de még nagyon fiatal. Ha tényleg 
gyereket akar szülni, a biológiai órája is ketyeg. Az ő számítása 
szerint még öt éve van arra, hogy befusson. 

Leültem hátul az alacsony tornapadra, igyekeztem észrevétlen 
maradni, büszke voltam, hogy Alexa az én szerelmem, nézzétek, 
irigyeljétek, fiatal, okos, szép, izgalmas. De kényelmetlennek 
éreztem a jégapuka szerepét. Láttam, más hülye palik is elkísérték a 
csajukat, s általában náluk idegesebben várták, mi lesz. 

Mennyi botláb! Nem akartam elkiabálni, de titkon biztosra 
vettem, hogy Alexa bekerül a négybe, a többiek szinte kivétel nélkül 
üres (hogy ne mondjam: buta) tekintetű kamaszlánynak tűntek, 
márpedig a színpadon fontos, amit a szem sugároz, vagy nem? Ha 
primitívebben akarnám kifejezni: Alexa volt a legjobb nő a 
választékban, az is számít, plusz beszél angolul, németül is ért. 
Középső és mutatóujjam ikszbe hajlítottam, angolszász módra 
szurkolva neki. 

Harmadiknak szólították. Két perc után már jött is ki, s berúgta 
maga mögött a vasajtót. A durva döndülésből pontosan értettem, 
mi történt. Hát igen, igen... na de nem! — ez szokott történni 
Alexával, elismerik a tehetségét, a szakmai tudását, a 
gondolkodását, ám úgy döntenek, nem elég fiatal már ahhoz, hogy 
most kezdje színpadi pályafutását. És ez így megy öt éve, amióta 
ismerem. Tény, hogy túl önérzetes, protekciót nem kér, 
következésképp nem is kap. Isteni csodában bízik, ám az Isten 
csodatételét annyian kérik azonos pillanatban, hogy aligha volna 
módja egy ilyen alagsorban fölbukkanni. 

Alexa gyorsan átöltözött, mehettünk Isten híre nélkül haza. 
Kullogtunk a parkolóházhoz, vert seregként. Nem engedte, hogy a 
sportszatyrát én vigyem, magát büntette a cipeléssel. Ha legalább 
jól csináltam volna! -— ismételgette. Az első lépéssorozat nem 


sikerült, ez annyira kizökkentette, hogy inkább megállt, kérdezte, 
kezdheti-e újra, nem lett volna szabad, de erősebbnek bizonyult a 
kalandvágya. 

Mindig erősebbnek bizonyul a kalandvágya a realitásérzékénél. 

Bólintottak, csak tessék, látta, már nem figyeltek rá. Vigasztalni 
akartam, nézd, azt mondták, amit szoktak, hogy a harminc egy 
kicsit sok, tehát nem számít, sikerült-e a lépéssorozat. Rám rivallt: 
Nekem csak az számít, hogy sikerült-e, hogy én megtettem-e 
mindent, hogy megmutattam-e, amit tudok, mert akkor hiába 
igazságtalanok, az az ő saruk! hihetetlen, hogy ezt te nem érted! — 
otthagyott, rohant előre a járdán, pedig fogalma se volt, merre van a 
parkolóház, a tömött sportzsák nagyon húzhatta a vállát, 
mostanában sokat fájlalta a gerincét, szívesen átvettem volna, de 
nem mertem szólni, ha őrjöng, okosabb befognom a számat. 

Némán ült mellettem Békásmegyerig. Örültem, hogy mindjárt 
hazaérünk. Szeretek itt lakni, csak a neve nem tetszik, a megyert 
még el tudom fogadri, ha arra gondolok, milyen fáradtan verték föl 
a sátrakat a Duna északi partjain (v. ö. Káposztásmegyer) a 
honfoglaló magyarok, vagyis a Megyer törzsbe tartozók, de miért 
éppen békás, amikor én a békák gondolatától is öklendezem? 
Békésmegyer jobb volna. Alexa persze a Harcosmegyer híve, 
szerinte a rám jellemző folyamatos konfliktuskerülés voltaképpen 
őszintétlenség, előbb-utóbb megbetegít. Hát, lehetséges, én akkor is 
gyűlölöm a vitát, a marakodást, az ajtócsapkodást. 

És ha mindig így lesz? Ha sose választják ki? Akkor nekem végem. 
Márpedig ő se fiatalodik. Öt éve nem sikerült betörnie. Mi a garancia, hogy 
a következő ötben sikerül? 

Este Palikát vártam vacsorára, az utolsó percben lemondta, 
még szerencse, hogy nem kértem meg Alexát, főzzön valamit. 
Aznap volt az ötvenedik születésnapom. Alexa nagy bulit akart, 
elkottyantotta, . lebeszéltem, nem vagyok én party animal, 


ünnepeljünk inkább szűk családi körben. Ami a próbatánc miatt 
tolódott szombatra. Alexa azért átadta az ajándékait: hosszú ujjú 
pamuttrikó, VIRGIN felirattal (az aszcendensemre célzott), egy 
könyv a barokkról, amit kértem, és egy bekeretezett montázs: HOW 
I MARRIED A VIRGO. Fotók, róla és rólam. Azt próbálta ábrázolni 
a képekkel, milyen precíz vagyok én - szerinte túlságosan. Vicces 
tabló lett, tanulságos. Koccintottunk fehérborral, aztán hamar 
lefeküdt, fájt a feje. Föltételeztem, a kudarc fájt neki. 

Palika sokáig ellenséges volt Alexával, értettem, Alexa is 
ellenséges volt Palikával, ezt is értettem. Palika eleinte egy követ fújt 
az anyjával, Giginek az volt a köve, hogy Alexa egy büdös kurva, 
aki elcsábította az ő szegény, ártatlan férjecskéjét. Normális, hogy 
Palika az anyjának ad igazat, nem szabad rá haragudnom ezért. 
Gigi különben is lehúzhatja magát a vécén az erkölcsi 
prédikációival, alig egy évre rá, hogy elköltöztem, összeállt a Stollár 
Misivel, aki a szűkebb baráti körébe tartozott — és persze nős volt! 
Van egy kor, ami után nagyjából mindenki nős — vagy férjezett —, 
aki még nem vált el. (Özvegyek erősítik a szabályt.) 

Alexa haragudott rám, amiért följárkáltam Gigihez, az se 
tetszett neki, hogy elmentem a születésnapi partijára, azért pedig 
kifejezetten tüzet okádott, mert elfogadtam tőle karácsonyra a 
norvég mintás pulóvert. Milyen alapon vesz neked az a tehén 
ajándékot, pláne ruhadarabot, az intim tárgy! Jó, én is túlzásnak 
éreztem a norvég mintás pulóvert, sose hordtam, hamar 
elajándékoztam, de úgy voltam vele, hadd csinálja, ha akarja. 
Értettem Alexát is — mindenkit megértek, a fene egye meg. Viszont 
mi már együtt laktunk, azt hittem, édes mindegy, Gigi vásárol-e 
nekem bármit. Alexa azzal vádolt, hogy nem állok ki mellette, 
például két évig el se váltam. Most épp a jogi procedúra hiányzik 
neked? - én. Igenis, az hiányzik, ki hallott már olyat, hogy 
otthagyod a családodat, de mégse válsz el. Rendben, elváltam, 


akkor egy darabig béke volt, hamarosan rákezdte, hogy 
házasodjunk össze. Úgyis gyereket akarunk, mondta vacsora 
közben. Gyereket akarunk??? — torkomon akadt a falat. Persze hogy 
gyereket akarunk, mi más értelme lehet a tartós párkapcsolatnak? 

Éppenséggel tudtam volna sorolni néhányat, nem tettem, csak 
annyit mondtam, hogy az én life programomban több gyerek nem 
szerepel, túl öregnek érzem magam. Alexa bólogatott, teljesen 
világos, el tudom fogadni, de azt meg neked kell elfogadnod, hogy 
engem az Isten is anyának teremtett, és ha te nem akarsz tőlem 
gyereket, valaki mást leszek kénytelen apává tenni. Szóval... ha 
nem akarok gyereket, inkább lekoptatsz? Alexa félrehajtotta a fejét, 
mint az alvó baglyok: Hát, mérlegelnem kell, hogy esetleg igen, 
nagyon sajnálom... vagy el tudnád fogadni, hogy valaki mástól 
essem teherbe, de azért maradjunk együtt? 

Sarokba szorított, beláttam, harmincéves, miért kéne 
lemondania az anyaságról, csupáncsak azért, mert én hússzal 
idősebb vagyok? Kell hoznom egy felnőtt döntést: vagy lemondok 
róla, vagy még szorosabbra fűződünk. 

Házasodni, harmadszor??? 

Aznap este, mire Alexa hazáért az iskolából, égtek a gyertyák a 
konyhaasztalon. Vacsorát főztem. Megkértem a kezét. Várnunk 
kellett harminc napot, aztán a Bakáts téri anyakönyvvezető elébe 
járulhattunk. Az én tanúm természetesen Palika volt, az övé a 
mamája. Aki ekkor végre talán megbocsátotta nekem, hogy 
elcsábítottam a kislányát. 

Lbi tu Gaia, ego sum Gaius. 

Kezdtük a gyerekcsinálást. Alexa biztosra vette, hogy kis 
csapatom legrátermettebb harcosa azonnal célba ér, hiszen az ő 
petesejtje tárt karokkal várja. Elbúsult, mikor a havi érzés mégis 
beköszöntött. Upsz. 


Vigasztaltam, nem kell rögtön az első hónapban tízes kört 
dobnunk. Majd a másodikban, válaszolta.  Harmadikban. 
Negyedikben. Az ötödikben már sírt. Mi baj lehet, amikor olyan 
egészségesen élek? — üres arccal bámult a semmibe. Már nem 
bírtam földeríteni. Időnként rám támadt: Ie vagy az oka, nem is 
akarod igazán! 

Ebben volt némi igazság, főleg eleinte. Aggódva gondoltam 
arra, hogy megint kezdődik a gyereksírás, az éjszakázás, a 
pelenkázás, habár a mostani eldobható papírpelusokkal azért más 
káposzta, mint Palika bébikorában azokkal az undorító fehér 
rongyokkal. Akkor épp nem lehetett kapni pelenkát Budapesten, 
Pozsonyba utaztam, vettem negyven darabot, utóbb kiderült, hogy 
hatvanat kellett volna, és hogy a csehszlovák pelenkákat 
elfelejtették gyárilag beszegni, kénytelen voltam hazatrógerolni a 
kölcsönzőből egy varrógépet, s nagy nehézségek -— valamint néhány 
szúrt ujjseb — árán beszegni őket, úgy, ahogy. 

Az se boldogított, hogy a terhesség átmenetileg eltorzítja a 
gyönyörű alakját, ha nincs szerencséje, hibátlan lábai vizesedni 
fognak, gerince fájni. Amint a baba világra jön, átmegy szoptatós 
anyaállatba (a tehén szótól azért tartózkodnék). Ilyen önző mégse 
lehetek, mondogattam magamnak, majd visszafogy utána, ennyire 
sportos test gyorsabban bárki másnál, az ő gyöngyházfényű hasfala 
biztosan nem marad olyan buggyos, mint Gigié. 

Az idő múlásával egyenes arányban fokozatosan én is akarni kezdtem, 
hogy végre megfoganjon. Szívből, igazán. 

Vajda Vili révén ismerkedtem meg a Zanzibárban Zizivel, a 
színházrendezővel. Azért lett Zizi, mert őszerinte mindenki zizi 
(gyagyás). Majdnem mindenki. Ez a Zizi kért meg, hogy poroljam le 
a Stuart Mária fordítását, színre vinné, talán Veszprémben. 
Húzódoztam, milyen alapon piszkálhatnék bele Homálynoky, a 
mára elfeledett költő magyarításába? Azon az alapon, hogy élő 


ember nem beszél így, főleg ma élő! — Zizi. Jó, de németül se 
beszélnek úgy, ahogyan Friedrich Schiller megírta 1801-ben, mégse 
akarják leporolni. Az más, a német közönség béketűrőbb, mint a 
magyar, ők úgy tartják, a színházban a néző megkapja az érzést, 
utána hazamegy, és elolvashatja a darabot. 

Ógtam-mógtam, végigböngésztem a példányt ilyen szemmel, 
valaki (később derült ki, hogy a dramaturg) alaposan meghúzta, a 
kisebb szerepek ugrottak. Szabad ilyet csinálni? Amikor 
megtudtam, milyen tisztes a honor, úgy döntöttem, nem szabad, de 
lehet. Átfésülgettem a veretes mondatokat, igyekeztem, hogy 
javaslataimmal ne sokat rontsak rajtuk. Zizi elégedett volt, a 
Zanzibárban kihirdette: Ez az ember egy zseni! ennek örömére 
mindenki a vendégem egy rundra! - fölajánlása értékét 
csökkentette, hogy rajtunk kívül csak egy háromtagú asztaltársaság 
üldögélt ott. 

Másnap Zizi telefonált, hogy a Máriát játszó művésznő 
szeretne velem beszélni a szövegről. Nem tetszik neki? Dehogynem, 
csak van néhány jelentéktelen kérése. Hát jó. 

Kissé meglepett, hogy Herceg Andrea művésznő egyik randit 
mondta le a másik után, ennyire azért nem érek rá. Az is, hogy 
előbb a Pilvax kávéházba hívott, aztán telefonált, mégis inkább 
merjek föl hozzá, az Anker közbe. Az egész lakása egyetlen tágas 
konyhának látszott, hosszában és keresztben is széles pult tagolta, 
az innenső részben ebédlőasztal tíz székkel, és ülőgarnitúra, a 
túlsóban akkora kerek ágy, amekkorát még csak filmen láttam. 

A művésznő gésának öltözött, mélykék selyemkimonó, fehér 
topánka, a haját két fekete pálcikával tűzte föl, amilyennel a kínai 
étteremben esznek. Platinaszőke gésa? Kicsit zavarban voltam, 
ritkán találkozik az ember szemtől szembe művészekkel, pláne 
művésznőkkel, akiket csak a filmvásznon vagy a színpadon láthat. 
Teát főzött. 


Már tudtam Zizitől, hogy szakmai körökben kishercegnek 
becézik, s azt is, hogy a kishercegnek van a legjobb segge az 
évjáratában, az a legerősebb része. (Fejben tehát kevésbé izmos.) Az 
évjárat legjobb segge — ez azért megmozgatta a képzeletem. Ültem a 
kanapén rémülten, jaj, ha műbőr, baj lesz, belepnek a ragyák, talán 
egy fővárosi színésznőnek telik igazi bőrre. Vártam, bökje ki, hogy 
voltaképpen mit akar, tekintetében inkább kíváncsiságot láttam, 
mint butaságot. Beszélni kezdtem a darabról, remélve, hogy tudok 
neki újat mondani. 

Stuart Mária szenvedélyes, gyönyörű, nemes és bátor. Önnön 
könnyelműségének, érzelmi túlfűtöttségének áldozata. Erzsébet bölcs, 
hidegvérű és tapasztalt, de a természete zsarnoki, némi gonoszságtól se 
mentes. Alapjában véve féltékeny Máriára, miközben úgy tesz, mintha 
következetesen képviselné az államérdeket. Mária végül vértanúvá 
magasztosul, ő a morális győztes. 

Ezt kimásoltam neki egy monográfiából, hogy örüljön (a végén 
elfelejtettem odaadni), ajánlottam, olvassa el Stefan Zweig regényét 
Stuart Máriáról, abból megkaphatja a történelmi hátteret. Zvejk? — 
ismételte, mint egy káromkodást. Upsz. Legyintettem, nem érdekes, 
majd inkább elmondom magának a lényeget. Iegezzél, hívhatsz 
Andinak! Jó, akkor te meg Jánosnak. 

Eddig megvolnánk, kavargattam a forró teát. Kérdezgetett, 
honnan tudok ilyen jól németül, mi a szakterületem, Goethe 
hallatán fölélénkült, játszott a Clavigóban főiskolás korában. 
Schillerrel nem is foglalkozol? — Andi. De, most igen. Akkor jó! — 
fölhúzta lábait a kanapé túlsó oldalán, s Madame Récamier pózába 
helyezkedett. A talpa egy centi híján a térdemhez ért. Lestem, 
látszik-e a kimonó alatt az évjárat legjobb segge. Rám szólt: Ne a 
combomat bámuljad, ha hozzád beszélek, okés? Bocs... ami azt 
illeti, nem a combodat bámultam. Hanem? Izé... a popsidat. 
Popsimat? - hátravetett fejjel kacagott: Miért nem mindjárt 


popimat? Hát... a seggedet, na! Okés, figyelj ide! — zavaros 
elmélkedésbe fogott Stuart Mária és Angliai Erzsébet harcáról. 
Máriát, a skótok királynőjét tizenkilenc évig tartja rabságban 
Erzsébet, nyilvánvaló, hogy kettejük küzdelméről szól a színmű, 
nem értem, miért húztad meg Stuart Mária szövegét annyira, hogy 
kevesebb maradt nekem, mint Erzsébetnek, és hová lett a kivégzés, 
ahol Mária végre megmutathatná a bátorságát, a fölényét, az 
erkölcsi nagyságát, erre feleljél! 

Mit felelhettem volna? Figyelj csak, a példányt a dramaturg 
készítette, ő húzta meg bátran és durván Friedrich Schillert, annak 
ellenére, hogy a szakirodalom úgy tartja, a Stuart Mária a tökéletes 
sűrítés iskolapéldája, három nap a cselekmény, Schillernek mégis 
sikerül két teljes élet ábrázolása. Andi gyanakodva hallgatott, 
szóval, neked semmi közöd a húzásokhoz? Az égvilágon semmi, én 
csak a fordítást aktualizáltam egy kicsit. 

Láttam a szemében, hogy elkedvetlenedett, nem a megfelelő 
embert teáztatja, bűvölgeti, kár volt gésává alakulnia, én akkor se 
teljesíthetném a kérését, ha — meztelenül — fogad, hogy 
megszemlélhessem az évjárat legjobb seggét. Odalibbent a pulthoz 
még egy kis teáért, jól kidolgozott csípőmozgása jelezte, tisztában 
van e vélekedéssel. Leszerepeltem, mehetek, gondoltam, de nem 
voltam képes fölállni — más szempontból annál inkább, takargattam 
a zakóm szélével. Andi, szeretnék valamit mondani. Igen? — a válla 
mögül nézett vissza, mintha pontosan tudná, mi következik, arcán 
át is futott valami unalomféle. (Ah, nem bírom, szétszednek a 
férfiak!) Krákogtam egyet, és puff a közepébe: Megőrülök érted! 

Mind a ketten csodálkoztunk, tudtuk, ennél azért ravaszabbul 
szokták a férfiak jelezni, hogy kefélni akarnak. Andi lötyögtette a 
teát a csészéjében: le, neked erekciód van? Tétován bólogattam. Ó, 
szegénykém, ne haragudj, de a pasim olyan féltékeny, hogy ha 
gyanakszik, mejjporral indít, érted! (Nem értettem, mondta, hogy ez 


egy Molnár Ferenc-darabból van, amiben szintén játszott.) Viszont 
akkor miért hívtál ide? Beszélgetni azért szabad... okosabb, ha most 
mész! 

Kaptam búcsúpuszit. Baszni azért nem szabad, tájékoztattam a 
littgombokat. Hová tetted az eszed? Egy ilyen színésznő a legjobb 
pasikból válogathat, labdába se rúghatsz nála. Tulképp nem is izgat 
annyira. Akkor miért csináltad? Csak úgy... sportból... már az is 
szép, hogy volt bátorságom megpróbálni. Próba, balszerencse. 

Azt hittem, többé nem látom, a sors azonban úgy akarta, hogy 
újra találkozzam Herceg Andi művésznővel. Volt egy megbeszélés 
Zizi lakásán, négy-öt színésszel, a díszlet-és a jelmeztervezővel, 
meg persze a dramaturggal, láttam, Andi megértette, mi a teendője, 
egész idő alatt incselkedett a szakállas sráccal, aki egyik cigarettáról 
a másikra gyújtott. Hogy aztán visszakerült-e valamennyi a húzott 
szövegből, fogalmam sincs, csak egy órát tudtam maradni. 
Egyébként is az az érzésem támadt, hogy Zizi azért beszél ennyit a 
Stuart Máriáról, mert egyre kisebb az esélye, hogy megrendezhesse. 
Andi épp akkor jött ki az előszobába, amikor vettem a kabátom, a 
vécét kereste, cuppanós puszit adott: De kár, hogy már mész! Én... 
boldogan randiznék veled, dünnyögtem. Nem válaszolt, magára 
húzta az ajtót, csattant a retesz odabenn. Cukkol? Most mindjárt 
letolja a bugyiját, gondoltam, s kirohantam a gangra, a 
konyhaszagba. 

Összefutottunk a Zanzibárban is, két pasival jött, vagy inkább 
táncolt be, másutt alapozhattak már, gyanúsan csillogott a szemük. 
Andi megint a nyakamba ugrott, tisztán éreztem a két mellét. Mi 
van veled, kis Gőte? — így indított, s bemutatta a két pasast, az egyik 
a dramaturg (nem ismertem rá, levágatta a szakállát), a másik egy 
újságíró. Volt hármunkban közös. Szíves-örömest baszélgettünk 
volna a drága művésznővel. A dramaturg, valamilyen Lajos, talán 


már megtette? á, nem, de láttam, ő jutott legközelebb a 
célszalaghoz. 

A Művész cukrászdában is egymásba botlottunk, én Alexára 
vártam, aki a balettintézetben gyakorolt a mesterével, kapott egy kis 
szerepet . Veszprémben, a Romeo és  Júliában, melyet 
táncjelenetekkel akartak színpadra állítani. Nincsenek kis szerepek, 
csak kis táncosok! — Alexa. (Meg kis Gőték.) Capuletné cselédlányát 
osztották rá, arra készült, hogy majd kiragyog az előadásból, 
mindössze két-három perces színpadi jelenlét állt rendelkezésére, a 
koncepció szerint az álomjelenetekben a prózai színészeket 
fölváltották a táncosok. A többiek balettosok voltak, egyedül Alexa 
jött az argentin tangó világából, ez erősítette az önbizalmát. Gabót is 
megnézték a válogatáson, de ő nem kellett, most először fordult elő, 
hogy Alexa lekörözte. 

Szorítottam neki. Féltem, ha sűrűn járogat Veszprémbe, 
kirúgják az iskolából, de ő derűlátón állt hozzá: Az előadások este 
lesznek, csak a próbák vannak nappal! Igen, de egy teljes hónapig! 
Nem érdekes, fő, hogy beüssön a dolog, majd talál másik állást, ha 
ugyan akar még tanítani. 

Hát megint? — Herceg Andi a Művészben. Nyakbaugrás, cupp- 
cupp: Ha még egyszer összefutunk, zálogot adsz, okés? — lengette a 
mutatóujját, mintha fenyegetne. Ekkor vettem észre, hogy vörösre 
sírta a szemét. Valami baj van? Á, semmi, csak éppen összedőlt a 
magánéletem, mint a kártyavár, ne is beszéljünk róla, szia-mia, 
puszi-muszi! - kipenderült az utcára. Lökött ez, de nem kicsit. 

Amikor Alexa kezdte az ingajáratot Veszprémbe - sikerült egy 
hónap fizetés nélküli szabadságot kapnia az iskolában -—, feleség és 
kocsi nélkül maradtam, mind a kettő nagyon hiányzott. Míg a 
harmincnégyes busz döcögött befelé a reggeli csúcsforgalomban, s 
nem éppen jó szagú útitársakhoz passzírozódtam, úgy éreztem, 
kirügyezem az idegességtől. 


Ezekben a napokban történt, hogy a tetszhalott, Stuart Mária 
egészen váratlanul életre kelt, Zizi telefonált, föltétlenül legyek ott 
az olvasópróbán. Milyen olvasópróbán? Hármat találgathatsz, 
baszod. Bár basznám! -— igyekeztem fölvenni a léha színművészeti 
stílt. . Basszad akkor, de gyere le. Hova? Veszprémbe. 
Veszprémbe??? Berúgtál, vagy öreg vagy, hogy ennyire lelassultál? 

Veszprém. Míg Alexa táncpróbál, Herceg Andi olvasópróbál. 
Upsz. A végén még összebarátnőzik magukat. 

Ha csak tehettem, lezúztam Veszprémbe Alexával, mint 
ingyividuálnüj sofjőr. A megyei könyvtárban töltöttem azokat az 
órákat, jegyzeteltem, fordítottam, olvasgattam. Amikor végre eljött 
az ideje, behajtottam a kocsival hátulról a kőkapun, a színház 
fenekéhez, vártam, hogy Alexa nedves hajjal leszaladjon a lépcsőn, 
a nagy sporttáskájával, az itt-ott átvizesedő pólóban — zuhanyozás 
után nincs türelme törülközni. Pestig mesélte, mi volt a próbán, 
fölvillanyozta, hogy elégedettek vele, lelombozta a rendező és a 
koreográfus fafejűsége. Partnerei, a kis táncosok, húsz körüli 
ostobácska fiúk és lányok. Az egyik csajtól megkérdezte, miért 
mosolyog, amikor a tragédia végén járnak, az nagy szemeket 
meresztett: Hát ez tragédia? 

Egyszer zárva találtam a könyvtárat, beázás miatt. A 
színházzal szemközti könyvesboltban letelepedtem a földre, 
törökülésben, a polcnak vetettem a hátam, nézegettem a Német 
lovagköltők című antológia nyomdaillatú példányát, itt találtam, 
azt se tudtam, hogy megjelent. Fordítottam bele néhány verset, de 
se tiszteletpéldány, se honorárium, így megy ez a fapados 
kapitalizmusban, fuss a pénzed után, ha van kedved. Először a saját 
munkáimat olvastam el, némelyik egész tisztességesre sikeredett, 
sajnos, nem mind. 

Te is itt vagy? — mellém s félig rám huppant valaki, cupp-cupp. 
Andi? (Magamba fojtottam a kérdést, hogy hát te mit keresel itt? — 


egy könyvesboltban, ugyebár.) Tiszta feketében volt. Miért jársz 
mindig feketében? — kérdeztem Csehovval. Gyászolom az életemet, 
válaszolta ugyanonnan, játszotta a szerepet már, mesélte valamikor. 
Gubbasztottunk a padlón, a vállunk összeért, Andi erős parfümje 
kiszorította a nyomdafesték szagát. Ma van a születésnapom, 
dünnyögte búsan. Ez ilyen rossz hír? Igen, mert még senki nem 
köszöntött föl. A pasid se? Pont össze vagyunk balhézva. Szar 
ügy... ha megfelel, én szívesen felköszöntelek. Tényleg? Mit 
hülyéskedsz, tudod, hogy mennyire... Lehűtött a hangja: Ezt már 
megbeszéltük! Kár. Andi vállat vont: Na jó, igyunk valamit... hová 
menjünk? Haboztam: Hova lehet? Kávéházba, italboltba, étterembe. 
Előredőltem: Legyek őszinte? szívesebben volnék veled kettesben... 
noha már megbeszéltük. Most ő habozott: Tudod mit, ma van a 
születésnapom... gyere, de nem ígérek semmit! 

Követtem, a színészházba vitt, verejtékeztem a gondolattól, 
hogy Alexa vagy bárki más meglát minket, pláne hogy a művésznő 
nem ígért semmit. Rossz üzlet lebukni egy születésnapi 
köszöntésért. Az is eszembe jutott, hogy ha alkoholt iszom, és a 
visszaúton megállít a rendőr, bevonhatják a jogsimat. Mire 
fölértünk a másodikra, a falatnyi garzonba, már-már haragudtam 
rá, úgyis csak cukkol. Essünk túl a koccintáson, aztán hadd menjek 
dolgomra. 

Különös itallal kínált, nem árultam el, hogy még soha nem 
kóstoltam.  Cointreau. Ő  ,kointrú"-nak ejtette. (Nincs arra 
jogszabály, hogy mindenkinek tudnia kell idegen nyelveket.) 
Boldog születésnapot! - az övéhez csaptam a kupicámat. 
Fölhajtottuk, pikáns likőr, bírnék nélküle élni, de azért ízlett. Cupp- 
cupp, a vállamba kapaszkodva átölelt, én is átkaroltam, éreztem a 
melltartója pántját, szorongatni kezdtem, akkor a teste kissé 
megmerevedett. Jó, jó, megbeszéltük! - mondtam epésen. 
Hallgassál... legyen má egy kis türelmed! 


Türelmem volt, időm nem. Az órámra sandítottam, Alexa 
hetvenöt perc múlva leszalad a lépcsőn, addigra ott kell ülnöm a 
Fordban. Libidómnak a ,má" többet ártott, mint a , kointrú", Andi 
illata és érintése viszont elbódított. Kész vagyok, nyögtem. Tudom, 
súgta ő. Már csókolóztunk, a nyelve sokkal nagyobb volt, mint 
amire számítottam, abba a kicsi szájába hogy fér bele? Döntöttem 
volna rá az ágyra, megállított: Pillanat, én egy hosszú kapcsolat 
végén vagyok, nem biztos, hogy akarom. Hát... értem, hazudtam. 

Nem értettem. Ha nem akarja, jobb, ha megyek. Maradtam. Az 
ágyra ült, én mellé, rágtam a szám, az éjjeliszekrényre pillantottam, 
a régimódi vekkeróra mellett két fehér golyót láttam, vékony 
nejlonzsineggel összekötve. A hatvanas években volt divat az 
ilyesmi, csattogtatták a tizenévesek, megfogtam: Tikitaki? Andi 
kivette a kezemből: Nem, gésagolyók. Bamba arckifejezésem láttán: 
Ne mondd má, hogy még nem láttál ilyet! Őszintén szólva, még 
soha... mire való? Ezt nem hiszem el, tényleg nem tudod? Ráztam a 
fejem, kutattam az emlékezetemben, gésagolyó, várjunk csak, 
nyilván valami... Maszturbálásra való, mondta Andi, karcosan. 
Hm... tehát mint a vibrátor? - igyekeztem természetes maradni. 
Dehogy, a vibrátor az egy műfasz, elemekkel, okés? ezt meg csak 
úgy föl kell dugni, a keleti nők tudják mozgatni a hüvelyükben 
körbe-körbe. És te? — a hangom kibicsaklott. Én még csak föl-le, föl- 
le, de majd még gyakorolom. 

Föl-le, föl-le, döngölt bennem a vágy dugattyúja, Andi ölébe 
hanyatlottam, becsúsztattam a kezem a melléhez, vártam, hogy 
lefogjon. Engedte, bár ő semmit se csinált. A fekete garbója alá 
siklattam a fejem, érdekes melltartója volt, csak alul támasztott, 
szabadon hozzáférhettem a bimbóihoz, mélybarnák voltak, 
rovátkásak, mint a fatörzsek. Szopogattam, egyiket, másikat, 
egyiket, másikat, számítva rá, hogy rögtön leforráz vagy főbe kólint, 
ehelyett nyögdécselni kezdett: Ó, Jancsika, ó, Jancsika, mit csinász 


má velem? Agyamban fölharsant a gyerekkórus: Hej, Jancsika, 
Jancsika, mé nem nőttél nagyobbra! 

Nőttem pedig, amennyit nőhettem. Andi lehúzta a cipzárom, 
kivette, a gyűrűi horzsoltak, de jólesett. Cibáltam róla a garbót, a 
nadrágszoknyát sehogy se bírtam, nem segített, így csak benyúltam 
a bugyijába, élő gésagolyónak képzelve az ujjam, mindenekelőtt 
hátra igyekeztem, a nemzedék legjobb seggéhez, szó mi szó, feszes, 
sima, kerek. Szerettem volna kitartani, mint Eger hős védői, nem 
sokáig bírtam. A bőrére fröccsent a forró fehérségem Ő nem jutott 
föl a csúcsra, s hiába akartam vetkőztetni, ellenállt: Én most beérem 
ennyivel, még nem zártam le teljesen. Micsodát? Ne tegyed má az 
agyad, mondtam, hogy tartós kapcsolat végén vagyok. Ja. 

Papír — zsebkendővel törölgette — magát, — s lelohadt 
célszerszámom. Nagyon köszönöm, súgtam a fülébe. A vekkerre 
pillantottam, mintegy hét perce léptünk be az ajtón. Sietve öltözött. 
Nekem csak a cipzárt kellett fölhúznom, arra összpontosítottam, 
hogy mégiscsak megkaptam Herceg Andi művésznőt, többé- 
kevésbé. Amint lehet, lécelek. 

Azonban hosszú lelkizés következett. Hogy őneki nem szokása 
nős pasikkal hetyegni. Főleg nem olyannal, akinek a felesége pont 
itt próbál a színházban, most nagyon szégyelli magát a Zoli -— a 
tartós kapcsolat — előtt, neki azért még nem mondta meg, hogy 
vége, volt róla szó, de nem zárták le az ügyet egyértelműen, ő a 
maga részéről szereti tisztességesen intézni a magánéletét. A Zoli 
ugyan szintén nős, de ő legalább külön él a feleségétől. Nem 
titkolja, a szája íze szerinti hapi vagyok, ennek ellenére úgy érzi, 
jelen körülmények között mégse folytathatjuk. Okés? 

Vonogattam a vállam, tulképp ki vagyok fizetve, gondoltam. 
Andi, rendben van, ha mégis másképp gondolod, hívj föl! — így én. 
Jancsika, nem foglak fölhívni! — így ő. Cupp-cupp, rohantam, 
legjobbkor érkeztem, épp mikor magamra csaptam a Ford ajtaját, 


Alexa megjelent a művészbejáró üvegajtajában, forgatta a fejét, 
hogy merre vagyok. Odasiklottam a kocsival a lépcsők elé, csorgott 
a víz a hátam gödrében, reméltem, Andi parfümje nem ragadt rám 
annyira, hogy lebukjam. 

Megúsztam. Még kétszer szexeltem a szép seggű művésznővel, 
egyszer ugyanott, egyszer a pesti lakásán. Mikor onnan hazaértem, 
Alexa az előszobában várt. Gyere a konyhába, kérdezni akarok 
valamit. Leültünk, egymással szemben. Nézett egy darabig a nagy 
zöld szemével, tudtam, bajban vagyok. Mind a két tenyerét az 
asztalra fektette. Rövid leszek, kezdte, a Herceg Andi a szeretőd? 

Se köpni, se nyelni. Rám rivallt: Ne dumálj mellé, tudod, hogy 
azt nem bírom! Ööö... nem... igen... nemigen. Te szemét tetű, hogy 
lehetsz ilyen rohadék? kiteszel annak, hogy a büfében pofán 
röhögjön? megállapodtunk a teljes igazmondásban! azt hitted, nem 
derül ki? mindig minden kiderül! takarodjál az életemből, de 
rögtön! -— fölpattant, elrohant, ki a lakásból, le a lépcsőházban. 

Egy világ omlott össze bennem, nem értettem, hogyan 
juthattam odáig, hogy annyira fontos legyen az a néhány közepes 
dugás, hogyan tehettem kockára miattuk Alexát, nem ember az 
ilyen, hanem állat! 

Fuss utána, kérj bocsánatot, meséld el az igazat, ereszkedj 
térdre! — éreztem, az kevés lesz. Próbáld négykézláb vagy hason 
csúszva. 


10. 


2006. szeptember 22. Mit írjak, kedves naplóm? Próbálom elfogadni, 
hogy berlini hónapom hamarosan befejeződik. Nem oldott meg semmit. 

Dr Mester János azon merengett, örüljön vagy szomorkodjék. 
Örült. És szomorkodott. Az első három héten úgy érezte, sose telik 
el. Aztán, amikor már csak napjai maradtak, hirtelen váltás: szaladt 
az idő. Ehhez hasonlatosan teltek újabban az évek is, 
háromnegyedük csigamódra, a maradék, mint a jaguár. Jaguár, 
fegruár. 

Az utolsó héten szakadatlanul búcsúzkodott. Auf Wiedersehen, 
mondta mindenkinek és mindennek. A lépcsők nyikorgó 
deszkáinak. Az ismerős kutyának a sarki pizzázóban. A templom 
hólyagos vakolatú kapujának. Az olívaolaj-bolt szemüveges 
tulajdonosának, ez a bőrkötényes férfi — fiú inkább - vette át 
Jánoska postáját. Mind a három levelét. A háziaknak érkezett 
táskányi borítékkal, újsággal és reklámmal együtt. 

Mit kap egy ember négy hét külföldi tartózkodás idején 
hagyományos postai úton? 

EGY. Értesítést a magyarországi kiadójától. Kiadója — ez túl 
fennkölten hangzik. Goethének volt kiadója. Jánoskát inkább csak 
megjelentették néha, minden esetben úgy, mintha szívességet 
tennének neki. Vagy inkább Goethének. Goethe-tanulmányt és - 
szakkönyvet ki kell adni azért! — az egyik mélabús szerkesztőnő, 
orrszívogatással kísérve. Hogyhogy azért? -— Jánoska ezt nem bírta 
megspórolni a mélabús szerkesztőnőnek. Noha sejtette a választ. 
Azért, mert néha - ritkán -— kapunk rá támogatást a pénzosztó 
kuratóriumoktól. Egy tekintélyes kiadónak szüksége van néhány 


komoly kötetre, amelyeket ugyan a kutya sem olvas, de lehet 
villogtatni a pénzosztó kuratóriumoknál. 

A magad portáján! Te is Goethét villogtatod, ha akarsz valamit. 
Majdnem a teljes publikációs listádat a Mesternek köszönheted. 
Rosszabb vagy, mint Johann Peter Eckermann, aki az egész életét 
föladta Goethe egyetlen füttyentésére. Kertelés nélkül ki kell 
mondanom, az a kívánságom, hogy ezen a télen maradjon nálam 
Weimarban! - Goethe, Eckermann szerint, 1823. szeptember 
tizenötödikén, hétfőn. A meghatott krónikás csapot-papot felejtve 
teljesítette a kérést. Akár egy engedelmes tizenkilencedik századi 
feleség. Goethe lakást ígért neki, meg azt, hogy egyetlen üres 
pillanata se lesz. Javadalmazást nem helyezett kilátásba. Eckermann 
odahurcolkodott, s a következő szűk évtizedben Goethével kelt és 
feküdt. Anyagi lehetőségei olyan sanyarúak maradtak, hogy szíve 
választottját sokáig nem tudta elvenni. Mire sikerült, már csak rövid 
ideig lehettek boldogok, Johanna fiút szült neki, s hamar meghalt. 
Eckermann sorsa csak akkor fordult valamivel jobbra, amikor a 
hercegtől soványka kegydíjat kapott, a Goethe-hagyaték egyik 
gondozójaként. Miután a költő a herceg adományozta díszsírhelyre 
költözött, Schiller oldalára. Schiller a koporsóban már nem 
dohányzott. Mindenesetre Jánoska páros monográfiáját kettejükről 
a kiadó az aláírt és lepecsételt szerződés ellenére visszautasította. 
Azt írták, jelenleg nincsen rá módjuk, noha a kézirat... — gépies bók. 

KETTŐ. Meghívást kapott a göttingai egyetem finnugor 
tanszékére, dombornyomású borítékban. Fölkérjük Herr Janos 
Mester urat, látogasson el hozzánk, és tartson előadást készülő 
munkájáról, illetve Goethe hatásáról a magyar irodalomban. A 
publikum elsősorban diákjainkból tevődik össze. Honorárium 
fizetésére jelenleg sajnos nincsen módunk - Jánoska ezt a fordulatot 
túlontúl ismerte. A levelet aláíró hölggyel találkozott már, legutóbb 
a budapesti Goethe Intézetben. Megnézte a térképen Göttingát. 


Hannover alatt. Háromórás autózás, legalább. Ha szerencsésen 
sikerül kikeverednie Berlinből a körgyűrűn. Eszébe jutott Johann 
Peter Eckermann, aki saját állítása szerint Goethe hívására 
elgyalogolt Göttingából Weimarba. Az se kicsi séta. Eckermann 
rutinos baktató volt. Egy másik följegyzése szerint negyven (!) 
kilométert gyalogolt a hóban Hannoverbe, 1815-ben. A maratoni táv 
se sokkal több. Azt futják. Bár nem a hóban. És nem satnya 
irodalmárok. Milyen volna eltalpalni Berlinből Göttingába egy 
hátizsákkal? Több napi járóföld. Alhatnék szénakazlakban vagy 
jászolokban. De néhány magyar szakos diák kedvéért... — inkább 
kimentem magam. Ezt, rá nem jellemzőn, idáig halogatta. Most már 
helyesebb úgy tenni, mintha meg se kapta volna a levelet. Az a 
csoda, hogy megkapta, hiszen a neve nem szerepel sem a 
lakónévsorban, sem a postaládán. 

HÁROM. Alexa... Jánoska déltájt vette át. Estig nem volt 
bátorsága fölbontani. Alexa a kanárisárga borítékot használta, 
melyre feladóként rányomtatták a nevét - Jánoska csináltatta neki, 
vagy öt karácsonnyal ezelőtt. Addigra beköszöntött az elektromos 
üzenetek kora, így a jelek szerint még maradt a százas készletből. 
Ha ez volna az utolsó, akkor Alexa átlagosan húsz hagyományos 
levelet küldött évente. Három darab százforintos bélyeget 
ragasztott rá, tehát nem ment a postára, csak úgy találomra 
odanyalta a bérmentesítést, enyhén túlfizetve. A százas bélyegeket 
is Jánoska vette neki, hogy ne kelljen várakoznia a zsúfolt 
békásmegyeri postahivatalokban. 

Kedves Jan, 

Jánoska libabőrös lett. Szerelmük hajnalán szólította így Alexa, 
s hosszabb ideje már nem. Egy ideje sehogyan se hív. Ezt mért nem 
vetted észre? 

Nehéz ezt így, bocsáss meg, jobb volna élőben, de te ott, én itt. 
Gondolom, mostanára beletörődtél, hogy nem utaztam ki hozzád Berlinbe 


Jucikával és Sanyikával, még látogatóba se, nehéz döntés volt, mert értem, 
hogy ezzel te el vagy szakítva a gyerekeidtől. De értsed meg, hogy ha 
kimegyek, engedelmeskedem farkcsóválva, mint egy tizenkilencedik századi 
feleség, neked talán olyan kéne, egy Christiana Vulpius. 

Jánoska fölordított: Christiane! E-vel a végén!! Ennyit se 
sikerült megtanulnod tőlem, te tornatanár!!! — átjavította e-re. A toll 
hegye kiszakította a kanárisárga levélpapírt, melynek jobb felső 
sarkába ugyancsak odanyomtatták Alexa nevét és címét, pergamon 
betűtípussal. Jelenleg az még Jánoska címe is volt. 

Gőte mellett Christiana elhízott, pedig neki nem számított, mesélted 
(sajnos, nem egyszer, nem kétszer ), hogy Gőtének tetszett dagadtan. De én 
S kategóriás táncos vagyok, és testnevelő tanár, az én hasam nem lehet 
hájas, nem is lóghat, abba belehalok, kár, hogy ezt sosem értetted meg, csak 
hajtogatod mindig, hogy így is teccem. Nekem nem teccem! Az az igazság, 
hogy melletted semmi tervemet nem tudtam kivitelezni, és nem te vagy a 
hibás, hanem én, már rég el kellett volna hagyjalak, de épp az, hogy 
szerettelek, nem akartam fájdalmat okozni, és nem tudtam, hogy te vagy a 
baj, hogy te gyalulsz le. Megbénítasz, sajnos, nem tehetünk róla, ez így 
van. 

Akármi lesz, csak megköszönhetem az együtt töltött éveket, Jucikát és 
Sanyikát, a mi kapcsolatunk célja biztosan ők voltak, de ők már 
megvannak, és én nem akarok tovább úgy élni, ahogyan eddig, nem bírok, 
kérlek, fogadd el ezt, gyere haza, és beszéljük meg, mit építünk a romokon, 
mert a házasságunk végleg és visszavonhatatlanul összeomlott. Sajnálom 
nagyon, hogy ezt levélben kell megírnom neked, még egyszer bocsánatot 
kérek, de nem vagyok képes tovább hitegetni magamat, és téged se. 

Ha még szocializmus volna, most menedékjogot kérhetnék a 
nyugatnémet hatóságoktól. Amilyen pechem van, Kelet-Berlinben 
volnék, a Prenzlauer Berg odatartozott. 

A folyamatos  búcsúsorozat keretében  elbiciklizett a 
Bernauerstrasséra, . megnézni a  mementóul állva hagyott 


faldarabokat. A Goethe Stiftung könyvtárosától hallotta, azért van 
olyan távol egymástól a villamos két sínpárja a Bernauerstrassén, 
mert a közbülső széles sávon állt a fal. Jánoska odaképzelte. Kelet- 
Berlinben menni lehetett a villamossal, Nyugat-Berlinben jönni... 
Biztosan megoldották, a németek utolérhetetlenek, ha szervezni 
kell. (Itt most jó volna, ha nem jutnának eszedbe a haláltáborok.) 

Középre várta a falat, s egyszer csak ott volt, az út bal oldalán. 
Agyonpingálva, ahogyan a televízióban mutatták annak idején, 
amikor a keletnémetek megrohamozták, fölmásztak a tetejére, 
összefestették, csákánnyal és kalapáccsal ütögették, euforikus 
állapotban sikítoztak, mintha szilveszter volna. 

Die Mauer. 

Jánoska látta elégszer, amíg állt, kettészelve a várost, de 
akkoriban nem mehetett közel hozzá. Simán lelőtték volna a 
keletnémet strázsák. 

Gyötri egy különös emlék. Mikor az Oktober-Klub fesztiváljára 
utaztatta ide a KISZ, elvitték a zenekart és a sleppet a 
Brandenburger Torhoz. Zord FDJ cerberusok terelték őket a 
Brandenburgi Kapu egyik lábába, mintha ház volna, rémlik, hogy 
liften jutottak a fölső, vízszintes részbe, ez nem biztos, homályosak 
a képek. Valamiféle nem hivatalos múzeumba kerültek, két-három 
szoba az egész. Iudtukra adták, ez a kiállítás nem nyitott a 
nagyközönség számára, csak befolyásos elvtársak és nagybecsű 
külföldi vendégek láthatják. Minden mozdulat és hangsúly azt 
sugallta, érezzék magukat megtisztelve. 

Fotókat és tárgyakat mutogatott az idegenvezető, amelyek azt 
dokumentálták, miként próbálnak egyes gonosz keletnémet 
állampolgárok átszökni a bűnös nyugatra. Autó csomagtartójába 
vagy — műszerfalába rejtőzve.  Házilag barkácsolt repülő 
alkalmatosságon. Alpinista drótkötéllel. Föld alatti folyosót ásva. 
Amikor eleget szörnyülködhettek az ungarische Delegation tagjai, 


még följebb másztak, ki a Kapu tetejére, melyről, akár egy óriási 
teraszról, átláthattak Nyugat-Berlinbe. 

A fal kanyarodott, hogy a Brandenburgi Kaput — mely inkább 
diadalív — megkerülje. A túloldalon egy póznán fehér tábla állt, 
azzal a felirattal: A Fal áldozatai — a szöveg mögött szám, Jánoska 
emlékezete szerint ezres nagyságrendű. Nyugat-Berlin kerek térrel 
kezdődött odaát, melybe széles, kihalt sugárút futott. Ezen egy 
szögletes jármű közelgett, fényűzőn kivilágítva — nem hasonlított 
arra, amit Jánoska autóbusznak tudott, vagyis a kor ormótlan 
Ikaruszaira. Beért a kerek térségre, lassított, megállt, a Kapuval egy 
vonalban. 

Turisták. Jól öltözött, nyugat-berlini vagy nyugatnémet 
emberek, esetleg külföldiek. Eljöttek Fal-és Kelet-nézőbe. Nekik is 
magyarázott egy idegenvezető, kezében mikrofonnal. A Kapu 
tetején csönd lett, a magyar delegáció farkasszemezett a busz 
utasaival. Közülük néhányan, éltesebb hölgyek, bizonytalanul 
átintegettek. Jánoska önkéntelenül viszonozta a gesztust. Az FDJ 
emberei azonnal beterelték őket a teraszról, folytatódott a 
propagandaszöveg, mi mindent meg nem tesznek a nyugatiak, 
hogy aláássák a DDR békéjét, zavartalan fejlődését, erősbödő 
nemzetközi tekintélyét. 

Olyan mélyen belevésődött az idegrendszerébe ez az egész, 
hogy akár eskü alatt vallaná, pontosan így esett. Ám amióta a falat 
ledöntötték, legalább négyszer vándorolt el a Brandenburger 
Torhoz, a saját szemével láthatta, egyik lába sem elég vastag ahhoz, 
hogy abban lift működhessen. Többször tudakozódott, senki nem 
erősítette meg, hogy bárminő múzeum lett volna a Kapuban. 
Zavarba ejtő, hogy a kör alakú térség és a sugárút viszont létezik, 
de nem egészen ott. 

Álmodta? Összekopírozta a máshol lévő múzeumot a 
Brandenburger Torral? A diadalívhez akkor csak különleges 


határsávengedéllyel juthattak, hosszabb séta után az Unter den 
Lindenen. Több épület olyan kristálytisztán megmaradt Jánoska 
agyában a hatvanas évekből, hogy le tudná rajzolni. Azok nagyjából 
most is ugyanúgy néztek ki. Mintha a tölgyfák se változtak volna, 
sem a magasságuk, sem a törzsvastagságuk, ami képtelenség. 

Most, hogy berlini futása rövidesen lezárul (fejezetvég), a 
reggelek még nehezebbek voltak, mint eladdig. Az éjjeli 
hánykolódásokat megszokta, soha nem tartozott a jó alvók közé. 
Már a gyerekkori táborozások idején elcsodálkozott, micsoda? a 
többi gyerek egyvégtében álomban tölti az egész éjszakát?? Arról 
nem beszélve, hogy szünet nélkül hortyognak. Ilyen nincs, 
gondolta. Az apja ritkán horkolt, akkor is csupán percekig, fölriadt 
a saját neszeire. Igaz, nagyon keveset aludt. Ki-kiült az ágy szélére, 
nyújtott tartásban, így jobban kapott levegőt. 

Az első ember, akinek a lóbőrhúzását rendszeresen hallgatni 
kényszerült, Alexa volt. Egyedül hallgatom nejem hortyogását. 
Miért szörcsög egy fiatal nő gégéje ilyen erősen? Alexának volt rá 
magyarázata (ahogyan mindenre): Nyilvánvaló, valamit nem 
mondok ki, azért horkolok, azért is köhögök. 

Most, hogy éppenséggel kimondott ezt-azt (mindent?), szóban 
és írásban, igazán semmi oka a horkolásra. Amikor Jánoska utoljára 
otthon aludt, még ugyanolyan zaj volt a hálószobában. Azóta 
változhatott a helyzet. Bár a telefonban Alexa köhécselt, mint annak 
előtte. Kaméliás hölgy. Á, az sosem ordítana torkaszakadtából. 
Alexa szerint addig jó, amíg ő ordítani képes Jánoskával, eszerint 
még vannak érzelmei iránta. Óriási. 

Dr Mester Jánosban egy rémült fölismerés körvonalazódott. 
Mióta Berlinben tartózkodott, szinte állandóan fájt a torka, harákolt 
és köhögött. A fűtetlen lakást hibáztatta. Mi van, ha inkább azért, 
mert te se mondasz ki valamit? Talán abban az esetben horkolnál is. 


Ki tudja, hátha horkolsz? Megkérdezhetnéd Christianét, a 
nimfapapagájt. Egy ideje újra elhanyagolod. 

Míg a madarat szabadon eresztette, hogy a kalickáját rendbe 
rakja, orv kíméletlenséggel tört rá a zsebibabák hiánya, a vágy, 
hogy átölelje őket. Sanyikám! -— búgta panaszosan a madárnak. 
Christiane félrehajtott fővel, gyanakodva figyelt. Jucikám! — ezt már 
elnyomta a sírás. A madár ettől ideges lett, ilyesféle hangot adott: 
Váú, váú! - és fölszárnyalt a karnisra. Váú? ugatni is tudsz? Egy 
idegen nyelven beszélő német papagáj. Miaú! -— bőgte neki teljes 
átéléssel. A madár nem méltatta válaszra. Jánoska nyitva hagyta a 
kalickát: Majd vonulj be, ha olyanod lesz. Pá. 

Szépen elkúrtad itt ezt a hónapot. El kellett volna utaznod 
Frankfurtba és Lipcsébe. Járhattál volna szorgosabban a Stiftung 
könyvtárába, buzgó hivatalnokként többre jutottál volna, mint az 
éjjel-nappali filozofálással szétrombolódott házasságodon. Ki az a 
címeres ökör, aki épp Berlinben, Európa legizgalmasabb 
fővárosában folyatja el az idejét lelkizéssel? Bújjál már ki a 
fájdalmad mókuskerekéből, csináljál valami értelmeset! 

Na ja. Ha én azt tudnám, mi az, aminek lenne értelme ebben az 
életemben. Ha én azt tudnám, hogy volt értelme valaminek. 
Bárminek. 

Gőtében már nem bízott. A NAGY embert oly sok nagyember 
méltatta, kutatta, értékelte, és oly sok közepes ember írta róla tele a 
könyvtárat, és oly sok kisember hajózott a farvizein, hogy ebbe a 
tömegbe tartozni akkor se túl boldogító, ha valaki nem a legutolsó 
csoportba sorolódik. 

Kurva Gőte. 

Jánoska munkatervében szerepelt, hogy megvizsgálja az 
Eckermann-kéziratok eredetijét. Ez elmaradt. Majd legközelebb. 


Vagy... 


Johann Peter Eckermann volt az első a komoly Gőtézők 
sorában. Nagyobb rakás szerencsétlenség lehetett nálam is. 
Mindjárt a könyve elején azt írja, hogy ő a hétszázkilencvenes évek 
elején jött a világra. Még abban se volt biztos, hogy mikor született? 
Vagy mi ez, kóros álszerénység? Születésem pontos időpontja 
érdektelen, hiszen én nem számítok, csak a Mester!? 

Kurva Eckermann. 

Eredetileg költő akart lenni... Na ja, ki nem? Remegett a lába 
szára, ha a kurva Goethe közelében lehetett. Mindent följegyzett, 
amit a mester diktált. Meg amit nem. Ezt-azt utóbb vetett papírra. 
Itt-ott áthímezte a tényeket. Goethe halála után négy évvel adta ki 
az első két kötetet, s további tizenkét év múltán a harmadikat. Mi a 
lószart gennyezett rajtuk annyit? lIervezett egy negyediket is, 
dolgozott hat évig - hat évig! -, de nem tudta befejezni, 1854-ben 
meghalt. 

Eckermann szerint 1823. október 19-én hívták először a Goethe- 
házba ebédre. A költő, ha jól számolom, ekkor hetvennégy éves. 
Épp túlesett a mélységes csalódáson, hogy a tizenhét éves Ulrike 
Levetzow kisasszony kosarat adott neki, noha maga a herceg kérte 
meg a kezét öreg barátja számára, kegydíjat helyezve kilátásba arra 
az esetre, ha a jövendőbeli férj meghal. Hiába, Ulrike 
tántoríthatatlan, anyja közbenjárása ellenére. (Mint utóbb kiderült, 
Ulrikét nemcsak Goethe nem izgatta, más férfi sem. A Szent Sír 
alapítvány irgalmas nővéreként halt meg, közel százévesen.) 
Kisvártatva befut Maria Szymanowszka, a híres zongoraművésznő, 
játszik Goethe házában, az agg mester vele is kavar egyet, ő már 
idősebb — huszonnyolc. 

Az első ebéden jelen volt Goethe fiának sógornője és a kis 
Walter, a költő unokája. , Tehát kellemesen egymás közt voltunk." 
Fordította Györffy Miklós. , Goethe igazi családatyaként viselkedett, 
minden fogást ő tálalt, sült szárnyast darabolt, méghozzá 


különleges ügyességgel, és nem felejtett el közbe-közbe töltögetni 
sem." A költőfejedelem a főpincér szerepéber, a rá jellemző divatos 
öltözetben. , Goethe többnyire hallgatott, csak olykor-olykor szólalt 
meg egy-egy sokatmondó, közbevetett megjegyzés erejéig. Közben 
bele-belepillantott az újságokba, és felolvasott néhány részletet, 
főleg a görögök sikereiről." Dúlt a görögök szabadságharca a 
törökök ellen. Goethe rábeszélte Eckermannt, mihamarább tanuljon 
meg angolul, főképp lord Byron kedvéért. A weimari nyelvtanárok 
kiejtése azonban nem jó, fogadjon fel egy britet. 

Ebéd után Goethe bemutatott néhány kísérletet a színelmélet 
köréből." Amelyekből Johann Peter Eckermann mukkot sem értett, 
ezt azonban nem kötötte a mester orrára. Írásban fogadkozott, 
iparkodni fog, hogy idővel kiismerje magát ebben a tudományban 
is. Vajon a hölgyek mit szóltak a kísérlethez? Nyíltan vagy lopva 
ásítoztak? És mi járhatott a kurva Goethe fejében, amikor ezt szánta 
mulatságul? Nem tanult a kudarcból: Ulrike von Levetzowot kőtani 
kiselőadásokkal próbálta elkápráztatni, s ritka ásványokkal 
ajándékozta meg. Végül áttért a csokoládéra, de az átmenet 
kedvéért rejtett alá egy követ is. Vagy fordítva. 

Hülye vén fasz. 

Ijesztő, hogy olykor már nem utálom Johann Wolfgangot. 

Gyűlölöm. 

De miért? Ialán a nagysága idegesít? Idegesít a nagyság, mint 
olyan? Saját  kicsinységem miatt? Ezen érdemes volna 
morfondíroznom. Majd egyszer. Higgadtabb aggyal. 

Gyerünk, fogjál valamibe! Rendezd a papírjaidat, ha jobb nem 
jut eszedbe. 

Leült az íróasztalhoz. Erős vágy kélt benne, hogy a dossziéit 
lángra lobbantsa. Az egész lakással együtt. Máglyahalál. Mit szólna 
Alexa? Pláne ha az újságból értesülne róla. Az MTI jelenti: Dr 
Mester János, neves  Goethe-kutató váratlanul elhalálozott 


Berlinben, amikor az általa bérelt lakás ismeretlen okból leégett. A 
német rendőrség még nyomoz az ügyben. A Magyar Germanisták 
Egyesülete saját halottjának tekinti. Á... Talán a lap, ahol 
olvasószerkesztek... ugyan, azoknak nem számítok, német multi a 
tulajdonos, sose költene ilyesmire. Alexa lesz kénytelen a zsebébe 
nyúlni. Hajdani közös zsebünkbe. Mennyibe fáj manapság egy 
temetés? Biztos nem olcsó. 

Akinek két kicsi gyereke van, annak élnie kell. Plusz Palika! 
Jánoska rájött, hogy a nagyfiáról mintha megfeledkezett volna, 
Berlinből csak egyszer hívta föl, és váltottak néhány sms-t. Palika 
már felnőtt, nevelése rég befejeződött. Eltartása még nem egészen. 
Jánoskának egyre nehezebben sikerült előteremtenie azokat az 
összegeket, amelyeket titokban a fiának adhatott. Néhány hónapja 
úgy nézett ki, ez a probléma megoldódik, Palika elutazott 
Amerikába, szerencsét próbálni, oda Jánoska nem utalt. 

Palika idehaza jogi diplomát szerzett, de nem találta a helyét. 
Előbb bíróságon gyakornokoskodott, aztán ügyvédi irodában. 
Végül úgy döntött, a nemzetközi jog az ő világa. Próbált állást 
szerezni magának Brüsszelben, az EU-központban, s amikor nem 
jött . össze, — amerikai —— vízumért —— folyamodott. — Jánoska 
aggodalmaskodása idegesítette, ugyan apu, az is csak egy ország! 
Na igen, de milyen nagy, és milyen messze van. Azt már föl se 
vetette a fiának, mennyire szorong, nehogy az iraki háború miatt a 
terroristák... — jobb az ilyen mondatokat be se fejezni. Még jobb el 
se kezdeni. 

Palika talán már csak akkor kerül pénzbe, amikor hazalátogat, 
gondolta dr Mester János, amikor a Ferihegyi reptéren a srác eltűnt 
a pultok mögötti folyosón. Szégyellte magát, amiért ez egyáltalán 
eszébe jutott. De épp nagyon le volt égve. 

Dr Mester Pál minden különösebb baj nélkül boldogult az 
USÁ-ban. Csak épp a kinti munkáit is unta. Idővel hazaköltözött, s 


nem volt hajlandó beszámolni amerikai élete részleteiről. Ez jó lecke 
volt, mindössze ennyit mondott az apjának. Pénzt azonban többé 
nem fogadott el. Egy német nagyvállalat budapesti részlegének jogi 
osztályán kapott állást. Kezdődik, gondolta Jánoska. 

Készítgette a bekezdést, miként adja a fia tudtára, hogy válnia 
kell, megint. Palika annak idején simán lehülyézte, amiért elvette 
Alexát: Sose nő be a fejed lágya! 

Az órájára pillantott. Atyavilág, elkésem! - Jolandáékkal beszélt 
meg randevút délre a Friedrichstrassén, a Check Point Charlie-nál. 
Bele kell húznia, hogy odaérjen. 

Néhány napja, amikor a Frankfurter Tornál elvegyült a 
tömegben, mindenre számított, csak arra nem, hogy Jolandába és a 
férjébe ütközik. Wilhelm haja ritkult, szakállában vörös és fehér 
szálak keveredtek. Szeme valahogyan kihűlt. Ő köszönt először: 
Hallo, Janoschka! Jolanda túljátszotta: Nahát, micsoda meglepetés! 
- cupp, cupp. Hát ti mit kerestek itt? — Jánoska is túljátszotta. 
Wilhelm javíthatatlan, még mindig tagja a pártnak! — Jolanda. A 
férje hurkapálcára ragasztott kartontáblát tartott: Es lebe die Partei 
des Demokratischen Sozialismus! 

Éljen a Demokratikus Szocialista Párt... kenyéren és vízen! — 
Jánoska, magyarul. Mit mondasz? - Jolanda. Semmit. 

Az alkalmi színpadon már elhangzottak a beszédek, néhány 
pocakos öregúr lépett a mikrofonokhoz, nyakukban gitárral, s 
rákezdtek a ,Zág mír wó du stészt"-re. Az Oktober-Klubosok. 
Egyik se tűnt ismerősnek. 

Hülye vén faszok. 

( Vagyunk.) 

Menjünk innen, kérte Jolandáékat. A tüntetők és a külső 
sávokat elfoglaló kamionok, amelyeket a szervezők és a tévések 
parkoltak oda, teljes közlekedési káoszt okoztak. Jánoskáék 
mellékutcákon át evickéltek ki a frontvonalból. Wilhelm egy 


kávézóba terelte őket, amelyen zöld vibráló neonbetűk hirdették a 
nevét: Bio. Valószínűleg semmi olyat nem tartanak, ami nekem 
ízlik, gondolta Jánoska. Erről megint Alexa jutott eszébe, ő imádja a 
biopiacot és az erre szakosodott üzleteket. 

A biokakaóhoz Wilhelm biomutffint rendelt, kakaósat, diósat és 
vaníliásat. Erősködött, hogy Jánoska kóstolgassa végig: Ugye, 
milyen finom? Jánoska bávatagon bólogatott. 

Mire észbekapott volna, már a kerek műmárvány. asztalra 
zúdult belőle egész bánatos története Alexával. Vagy félóráig 
mondta, elenyésző számú lélegzetvétellel. Wilhelm szolidárisan 
figyelt. Jolanda egyre sértettebben. Jánoska lórúgásként döbbent rá: 
Jolandát korántsem avatta be ezekbe a részletekbe, s egyáltalán nem 
a legújabb fejleményekbe. Te korlátolt szarvasmarha, éppen akkor 
öntöd ki a szíved, amikor itt a férje, aki többé-kevésbé tud arról... 
tud rólatok - mondat közepén némult el. Zihálva próbált 
visszatérni az átlagos ritmusú tüdőhasználathoz és pulzushoz. 
Vérnyomása fölső számértéke száznyolcvan körül járhatott. Ma be 
se vette az orvosságát. 

Mindent elfelejtek. Mindent összekeverek. Mindent elrontok. 

Várakozásával ellentétben sem a nő, sem a férfi nem 
haragudott meg rá. Jánoska, hogy témát váltson, tőlük is 
érdeklődött a Brandenburger Tor múzeumáról. Nem hallottak róla. 
Fölajánlották, hétfőn elviszik a Fal Múzeumba. Még ők se jártak 
benne. Így van ez, ami az orrod előtt hever, nem izgat annyira! — 
Wilhelm. Jánoska behúzta a fejét. 

Mire Jánoska odaért a Check Point Charlie-hoz, Jolanda ezúttal 
is megváltotta a jegyeket. A többemeletes múzeumban Jánoska 
viszontláthatta a fotók és tárgyak egy részét, amelyek szerinte — 
nem volt képes beletörődni, hogy téved - hatvanhétben még a 
Brandenburgi Kapuban voltak. Vásárolt egy darabkát a lebontott 
falból. Jolanda kettőt, a gyerekeinek. Szerinted eredeti? — Jánoska. 


Kétlem! -— Jolanda. Akkor miért veszed meg? A srácoknak édes 
mindegy, hogy eredeti-e. Jánoska bólintott, s kért még egyet, 
Palikának. 

Jolanda páros puszival búcsúzott, Wilhelm integetett a 
háttérben. Jánoska érezte, a nő a zsebébe dugott valamit. Csak az U- 
Bahn peronján vette elő. Az egyik belépti jegy volt. Filctollal ez állt 
a szélén: Látlak még, amíg itt vagy, te szarházi?! Gyorsan küldött 
neki egy sms-t: Mikor érsz rá? A válasz -— szemben az U-Bahnnal — 
pillanatok alatt befutott: Nem vetted még észre, hogy neked mindig 
szabaddá teszem magam, te mocsok! — az utolsó szót Jolanda 
hibásan írta. Moscok. (Ez persze Jánoska műfordítása.) 

Igaza van. Hálátlan moscok vagyok én. 

Sanyika ősszel született. Szeptember elején. Jucika december 
30-án. Idén Sanyika zsúrját Alexa nagy kegyesen augusztus végére 
szervezte, hogy Jánoska ne maradjon le róla. Háromkor érkezett az 
első kisfiú, Sanyika óvodás társa. Azután percenként jött a többi 
vendég. A lakás dugig telt, amikor a gyerekeknek még a harmada 
se futott be. Általában két szülővel. És mindenki maradt. Jánoska 
egyre kilátástalanabbul játszotta a gondos házigazda szerepét. 
Félidőben elfogytak a műanyag tányérok és poharak, Alexa nem 
szerette a fölösleget. Ezúttal erősen alákalkulálta a szükségletet. 
Gazdára talált a konyhaszekrény teljes tartalma is. Bocs, ti már 
egyetek kézzel! — ajánlotta Alexa azoknak, akiknek semmi nem 
jutott. Csöppet se vicces, gondolta Jánoska. A felnőttek közül 
többen a lépcsőházban dohányoztak, emiatt a szomszédból átjött 
panaszkodni a pofaszakállas, ferde vállú családfő, ujjatlan trikóban. 
Jánoska izzadt, sörrel kínálta, és bocsánatot kért. De nem kapott. 
Mert nem tudott elég időt szánni a kedvetlen szomszédra, újra meg 
újra csöngettek. Biztos benne, Mester úr, hogy szabad ennyi embert 
meghívni a panelba? nem fél, hogy leszakad a födém? - a szomszéd 
férfi. Jánoska sóhajtozott. Miben vagyok én biztos? 


Abban, hogy mindent megtettem a születésnap érdekében. 
Derekasan. Keményen. Állítólag a magánérintkezésben ezek voltak 
Johann Wolfgang Goethe kedvenc szavai. A , derekas" és a 
kemény". Hiába, Alexa nem volt elégedett. Amikor az utolsó 
házaspár is elköszönt a copfos kislánnyal, még be se csapódott 
utánuk a liftajtó, már rákezdte. Mért nem beszélgettél a szülőkkel? 
Mért nem építetted föl a vasúti sínt a gyerekszobában? Mért nem 
kínálgattad a bort? 

Csöppet sem érdekelték a válaszaid. Például, hogy a bor az 
első órában elfogyott. Azt a két üveget, amit valamelyik vendég 
hozott, s a konyhaszekrény peremére állított, nem vetted észre. A 
gyerekszobában talpalatnyi hely se maradt  sínépítéshez. 
Beszélgettél, amennyire módod nyílott rá. 

Csináltam, ahogy tudtam, aki tudja, csinálja jobban. (Fölirat egy 
kódex elején az anonim szerző tollából.) 

Jánoska megfürdette Sanyikát és Jucikát, pizsamát adott rájuk, 
ügyelt a fogmosásukra, majd átengedte őket az anyjuknak, mesére 
és imádkozásra. 

Amikor Alexa előbukkant a gyerekszobából, csapzottan és üres 
arccal, Jánoska tudta, okosabb gyorsan kitűnni a képből. Elkésett. 
Beszélnünk kell! — Alexa. Ajjaj... — Jánoska fegyelmezésre számító 
ebként kullogott utána. Alexa a nagyszoba kanapéjára ült: 
Elbasztad a születésnapot is. Én??? Igen, te, ne tégy úgy, mintha 
nem tudnád! Jánoska, akadozó nyelvvel: Nem teszek úgy, mintha 
nem tudnám... nem tudom. Tééényleg? nem vetted észre, hogy 
még egyáltalán nem voltam kész, és te már jöttél a tortával? 
mondtam, hogy kell nekem öt perc, amíg beállítom a zenét, 
meggyújtom a gyertyákat, odakészítem a tányérokat, a nagy kést, a 
vizestálat, a szalvétákat, satöbbi, azt is megmondtam, hogy 
csengetek, ha jöhetsz, erre se szó, se beszéd, betalpalsz a két 
tortával, égő gyertyákkal, mint egy hazajáró lélek, mi ütött beléd? 


Jánoska szédelgett: Alexa, azt mondtad, öt perc, csing-csöng, 
ebből nem lehetett érteni, hogy csengetni fogsz! Dehogynem 
lehetett, mindenki értené, csak te nem! ez vár ránk, sose fogsz 
érteni! és ha elmesélem, mit csináltál, csak az izgat, hogy ne te 
legyél a hibás! szörnyű érzés, hogy meg se hallgatod! végig se 
gondolod! hát énnekem nincs társam! én csak magamra 
számíthatok! mit keresek itt melletted? ha nem volnának a 
gyerekek... Jánoska közbevágott: Iudom, már rég elhagytál volna. 

Alexa kőszemmel bámult rá, és bólogatott: Nem ronthatom el 
az életüket, nem vehetem a lelkemre, hogy a két szülőjük nélkül 
ébredjenek föl, különben is, hová mehetnénk? nincs más, egyelőre 
itt kell maradnunk. Velük nem teheted, de velem bármit, ugye? — 
zihált. Alexa, higgadtabban: Ne is haragudj, vagy haragudj, ha 
akarsz, nem tudok tovább úgy élni veled, ahogyan eddig, 
rögzítenünk kell a szabályokat. 

Dr Mester János sejtette, őneki semmi jó nem lesz ezekben a 
szabályokban. Eltalálta. Alexa kifejtette, haragszik rá. Évek óta 
haragszik. Úgy érzi, Jánoska legyalulta az érzéseit. Mert nem 
érzelmi lény. Erről aligha tehet, de mindegy, ki a hibás. Ő már nem 
szerelmes Jánoskába, hosszabb ideje. Nem is kívánja. Jánoska ne 
szóljon közbe, való igaz, hogy néha jó vele a szex, de azt ő csak 
elfogadja, soha nincs olyan érzése, hogy meg kéne érintenie, 
magától eszébe se jutna. Ő mást kíván. 

Esset, ugye? — szúrta közbe Jánoska. Semmi közöd hozzá! — 
Alexa, akár a sorozatvető üteg: Amit nem veled csinálok, az az én 
saját külön bejáratú szexuális életem, már nincs kedvem beszámolni 
róla! És az őszinteség, amihez annyira ragaszkodtál? - Jánoska úgy 
ordított, hogy elcsuklott a hangja. Már nem ragaszkodom, jelentette 
ki Alexa szárazon, nem is várom el, szabadságot akarok, oda 
menni, ahova akarok, azzal lenni, akivel akarok, egyszóval, nyitott 
házasságot. 


Jánoska ízlelgette a szót. Mindenki vígan kavar, de közben 
mégis lakjunk együtt?! Igen, kábé így, másra nem vagyok hajlandó, 
nem akarom, hogy bilincsbe verjél, hogy lecsiszold az érzéseimet. . . 
Jánoska nem bírta tovább: Én csiszolom le a te érzéseidet? nem 
inkább te az enyémeket??? Ha így van, cselekedjél! — Alexa 
szomorúnak, egyszersmind megkönnyebbültnek látszott. Jánoska 
fölpattant, s ideodázva üvöltötte: Ezt akarod? te ütődött! tényleg ezt 
akarod? egy ilyen seggfej miatt??? Ne nyilatkozzál te arról, hogy ki 
kicsoda és milyen! — Alexa túlüvöltötte. A szomszédok, élükön a 
pofaszakállas férfival, átkopogtak. Panelben nem lehet ilyen 
torokszakadtából veszekedni. Jánoska nem is tudott volna már, a 
hangja cserben hagyta, csak meleg légoszlop jött ki a torkán, rekedt 
sziszegés: Mért nem mondtad ezt, mielőtt összeházasodtunk? 
Igazad van... mondanom kellett volna, de akkor még nem állt össze 
bennem. Szégyelld magad, mit képzelsz, teneked mindent szabad? 
egy felnőtt azért szokta tudni, mit érez! és meg is mondja!!! Alexa 
ingatta a fejét: Most mondom. 

Olyan ridegnek és részvétlennek látta a feleségét, hogy 
megrémült. Istenem, fogalmam sincs, kivel éltem ilyen sokáig... — 
feltört belőle a zokogás, minden igyekezete ellenére. E védtelen 
állapotában érte a kegyelemdöfés: Nézd meg, mi lett belőled, sírós 
öregasszony, mért kellenél nekem, te hülye vén fasz! 

Nem akart hinni a fülének. 

Hülye vén fasz??? 

Csakugyan ezt mondta? 

Itt tartunk? 

Reszketett a fölháborodástól. Kirontott a lakásból, bevágta az 
ajtót. Hééé, fölébreszted a gyerekeket! — szállt utána Alexa hangja. 

Kettesével vette a fokokat a sötét lépcsőházban. Amikor leért a 
földszintre, rájött, nincs nála se kulcs, se pénztárca. Mindegy, ezek 
után nem mehet vissza. Szaladt bele az éjszakába. 


Mi az ótvaros francot csináljak? 

Fázott. Éhes volt. Kifacsart. Istenem, hát válni kell, megint... 
Elképzelte, miként rakja össze a cuccát bőröndökbe és dobozokba. 
Rutinos költözőként nagy élelmiszerboltok üzemi bejáratánál 
szokta elkérincsélni a banános dobozokat a segédmunkásoktól. 
Régebben egy kis jattért könnyebben odaadták, mint manapság, 
most már a használt göngyöleg is érték. 

Ha egyedül maradsz, újra elveszted életed egy szakaszát. Az 
előző kettő az előző két feleségednél maradt. Ők emlékeztek 
helyetted mindarra, amit együtt csináltatok. Életed többi darabkáját 
meg annál a hét nőnél hagytad, akikkel kapcsolatba kerültél? Talán 
csak részben. Különben most nem volna nálad semmi tebelőled. 

De így már csak ők illeszthetnének össze téged. Ha ez 
egyáltalán lehetséges. Nincs is többé egész. Csak a darabok. A 
ripityára tört cserepek. 

Ebből menekültem ide, Berlinbe. Ul6tazások Germániában. Ilyen 
címmel Goethe mért nem írt könyvet? Épp eleget jött-ment 
Németországban. Vége a hónapnak, haza kell térnem. Haza?! Van-e ott 
haza még, ahol — 

Ezt már mondtad. Gondoltad. Írtad. Idézted. 

Kipillantott , az — ablakon. A  Raucherstrasse hármas 
kereszteződésében kavargott a köd. Úgy érezte, a koponyájában is. 
Fázott. Hideg van itt már fűtés nélkül. Az olvasólámpa sivár fénye 
egy alig észrevehetően reszkető végtagra vetült. Átlósan hevert a 
jegyzőkönyv kockás lapján. Nem akarta elhinni, hogy ez az ő keze. 
Girbegurba ároksorok, megrendítő sűrűségben. Három ér 
kanyargott át a kéztetőn, itt is, ott is földuzzadva, akár a 
szabályozatlan folyók.  Letaposott legelőre hasonlított a 
meghatározhatatlan színű szőrzet, ősz, barna és kese. Az ujjak 
püffedtek, s amint abbamaradt a remegés, öt duzzadt holttest 
feküdt ott. A hüvelyk ráncai a legmélyebbek, a köröm lemeze 


hosszanti csatornák mentén tagozódik, mintha lombfűrész vágta 
rések hegedtek volna be. Atyaúristen, így megvénült a kezem? Is??? 

Igaza volna Alexának? 

Megfordította, s vizsgálat alá vette a tenyerét. Az nem látszott 
annyira öregnek, noha az ujjak hosszanti erezete azokra az orvosi 
képekre hasonlított, amelyeken az emberi testet bőr nélkül 
ábrázolják. 

Hülye vén fasz. 

Most, hogy leírta, kissé megkönnyebbült. 

Mi más volnál, ötvenhat évesen? 

Közeledvén a negyvenhez, egy borús őszi reggelen az arcára 
pillantott a fürdőszoba tükrében, borotválkozás előtt. Az apja nézett 
vissza rá. Jánoska megrémült. Az apját rögtön aggastyánnak látta, 
amikor először fölfigyelt rá. Azt hitte, ennél nincs rosszabb. 
Tévedett. Közeledvén az ötvenhez, egy borús őszi reggelen 
belenézett a fürdőszobába tükrébe, borotválkozás után. Immár az 
anyja nézett vissza rá. 

Hülye vén pina? 

Percekig csak azt ismételgette: Kurvaélet. De nem írta le. 
Inkább a többit is kihúzta. Hagyjuk a durva szavakat másra. Engem 
vigyen föl a padlásra. 

Német dalocskákat dudorászott. Wenn ich kum, wenn ich kum, 
wenn ich wida-wida kum. Lábával dobolt a hajópadlón. Homlokát 
ráncolta, orrát grimaszolta. 

Egy mondat zsolozsmázott az agyában. Alexától hallotta. 
Százszor. Lehet, hogy csak ezerszer. 

Én bolond vagyok. 

Ich auch, gondolta Jánoska Berlinben, a Prezlauer Bergben, a 
Raucherstrasse 33.-ban. Am 28 September, 2006, Donnerstag. A Nap 
kél 06:38-kor, nyugszik18:30-kor. Vencel napja. Félhold. 

Kurva nehéz lesz csillagszóró nélkül élni. 


Fontolgatta az öngyilkosság elfogadhatóbb módjait. Á... egy 
kisgyerekes apa? Marad az élve gyötrődés. Vagy a tetszhalál. 

Alexa kedves műsorszáma volt a mondj-le-róla. Vagy hússzor 
mesélte a fagyis sztorit, állítása szerint akkor döbbent rá erre az 
életigazságra. Előző (Jánoskán kívül egyetlen) tartós kapcsolata, 
Imi, örökké nyilvános helyeken randevúzott vele. Mindig késett. 
Soha nem fizetett helyette, azt mondta, a női egyenjogúság lábbal 
tiprása, ha a pasi állja a cechet. Hollandusul oldották meg - felezték 
a számlát. Időbe tellett, mire Alexa észrevette, hogy Imi általában 
úgy ügyeskedik, hogy valamivel kevesebbet adjon bele. Anyagias 
barom. Törzshelye a mekdodó volt, ez - tekintettel Alexa 
vegetarianizmusára -— sok feszültséget okozott. Alexa rajongott a 
fagylaltért, főleg a mekdodó fagyiért. Makulátlan ízlése ritka 
ficamaként. Rajongott érte, de iparkodott tartózkodni tőle, vigyázva 
vonalaira. Gyakran átfutott a fején, miután befejezték a kajálást, 
hogy milyen jólesne egy vaníliafagyi eperöntettel. (Mekdodó- 
specialitás.) Ritkán állt be érte a sorba újra. Legerősebben egy 
tavaszi szerda délutánon vágyódott rá, a korai vacsi után, a Móricz 
Zsigmond téri mekdodóban. Imi elment pisilni. Alexa vívódott. 
Volt pénze, ideje, kedve, s volt ereje, hogy még aznap este lefussa 
azt a pici súlytöbbletet. Mégis lemondott róla. És Imi, a fösvény, a 
szívtelen, az érzéketlen - visszafelé hozott egyet Alexának, kifizetni 
se hagyta. Amiről tehát lemondunk, teljes meggyőződéssel, azt 
előbb-utóbb megkapjuk! Persze, haszonlesőn nem működik. Ha 
kijelentjük, úristen, már soha nem akarom, hogy Volvóm legyen, 
attól nem gurul egy a házunk elé. Csak hogyha tiszta lélekkel, 
komoly elhatározással, a remény szikrája nélkül. 

Jánoska maga elé húzta a Moleskine-t. Mit veszthetek? 

Lemondok rólad, alexa. 

Lemondok róla dalexa. 

Lemondok ról adalexa. 


Lemondok ró ladalexa. 

Lemondok r óladalexa. 

Lemondokróladalexa. 

Tétovázott, írja-e százszor egymás alá. Minek. Vagy működik, 
és akkor elég ennyi, vagy nem, akkor meg fölösleges. 

Alexa abban is hitt, hogy amit kimondunk, megvalósul. Pláne 
amit leírunk. Jánoska a válás lehetőségeit nem taglalta 
naplófüzetében. Egyet biztosan tudott. Ha — akkor több pénzre lesz 
szüksége. Sokkal többre. 

Johann Wolfgang Goethe nem tartotta el Eckermannt. Mondhatni, 
kihasználta. 

Johann Wolfgang Goethe engem se tart el. De ki se használ. 

1828. október 11-én, szombaton, a költőfejedelem csodálatos 
szőlőt tálalt föl az étkezés végén. Átnyújtott egy fürtöt hű 
krónikásának. — Eckermann pedig lejegyezte:  — , Jóízűen 
elfogyasztottam a Goethe kezéből való szőlőfürtöt, és immár 
testben-lélekben ott éreztem magam a közelében." 

Jánoska régóta nem érezte magát Goethe közelében. Talán így 
erkölcstelen is volna megélni belőle. Elképzelte, milyen lenne, ha az 
aszott ujjak etetnék. Bármivel. Enyhe hányingere támadt. 

Ha igazán szeretsz, semmivel nem etetsz. (Fölirat a berlini 
állatkertben.) 

Összecsukta a naplóját, ráhúzta a fekete gumiszalagot. 

Goethe kifejezett féltékenységgel ügyelt arra, hogy Eckermann 
kizárólag az ő irodalmi szolgája maradjon. 1823. november 24-én, 
pénteken a lelkére kötötte: , Ha történetesen irodalmi ajánlatot 
kapna valaki mástól, utasítsa vissza, vagy legalábbis szóljon előtte 
nekem; ugyanis ha már egyszer velem áll kapcsolatban, nem 
szívesen venném, ha másokkal is kapcsolatba lépne." Na ja. 

Jánoska biciklin indult el a Raucherból, maga se tudta, hová. 
Újabb búcsú Berlintől. Nyomta a pedált, amennyire csak bírta. Ez a 


rohadt város a végzetem. Ez a rohadt város, és ez a rohadt ország. 
Itt fogantam, a kurva életbe. Apám elhozta magával anyámat 
Georgenthalba, kéthetes nyaralásra (tavaszolásra) az egyetemi 
üdülőbe. Ahol később én is keféltem eleget (szerencsére Jolanda 
nem esett teherbe). Anélkül, hogy tudtam volna, foganásom 
helyszínén. Apa csak anya halála utána mondta el ezt az intim 
tényt. Mellbe vágott. A sors rímei tudnak fájni. 

Szegény apa! Mit szólna ahhoz, hogy életem fontos nőivel 
kapcsolatban mindig van német szál? És mit szólna Palikához? 
Jogász lett, mint a nagyapja. Mit szólna Sanyikához és Jucikához? A 
szerelmeimhez? A feleségeimhez? 

Ha már itt fogantam ebben az országban, itt is kéne halnom 
megfele. Érjen önmagába az ív. Zengjen össze a kezdet és a vég. 
Záruljon a kör. 

Ende schlecht, alles schlecht. Minden rossz, ha rossz a vége. 

Stílusosabb volna egy idézet a Faustból. Mars haza, nyisd ki a 
bőröndöt, vedd elő a drámákat. 

Alexa a legizgalmasabb nő a feleségeid közül. Egyszersmind a 
legelviselhetetlenebb. A legjobb - a legrosszabb? Szakadj már el 
tőle, legalább erre a kis időre, amíg még itt vagy Berlinben! 

Ekkor ért az Alexre. A germán kurva anyátok! 

Van egy bőröndöm Berlinben, énekelte Hildegard Knef egy elhúzó 
autó rádiójából vagy magnójáról vagy DVD-lejátszójáról. Nekem több is, 
gondolta Jánoska. 

A piros lámpánál vesztegelt kicsit. A Világórára bambult. 
Hatvanhétben megtanulta a budapesti sort. Ugyanazt mutatják az 
órák az alábbi városokban: Amsterdam, Berlin, Brüssel, Budapest, 
Madrid, Paris, Prag, Stockholm, Warschau, Oslo, Koppenhagen, 
Wien, Bern, Pressburg, Belgrad, Rom, Tunis, Kinshasa. 

A többi bringás már elhúzott, egy ideje zölden világított a 
lámpa. Jánoska latolgatta, hajtson keresztül a sárgán, vagy várja 


meg a következő zöldet. Akkor pillantotta meg a nőt. A 
békásmegyeri szomszéd??? Mindenesetre a vajszínű nadrágban. 
Biciklin. És persze átdereng a tanga. 

Utánaeredt. Talán csak hasonlít rá. A nő komoly iramot diktált, 
Jánoska alig tudta beérni. Amikor már mellette pedálozott, oldalt 
fordította a fejét, rámosolygott. Jánoska ekkor rohant neki valami 
rideg és kemény tárgynak. Villanyoszlop. Négyszögletű. Szürke. 
Éles. 

A csattanás a  gerincvelejéig visszhangzott.  Eszmélete 
kicsusszant az idegrendszeréből, mint tubusból a mustár. 

Úgyse halhatok meg — még nincs vége a regénynek. 

Csak el ne bízd magad. Ilyesfajta regényeknek ritkán van 
rendes végük. Hirtelen abbamaradnak. 


Alexa szerint a való világban mindennek transzcendens oka és 
magyarázata van, ez figyelemre méltó gondolat, ha nem terjesztjük 
ki a hétköznapok összes eseményére. Alexa persze kiterjeszti. Én 
szívesen hinnék Istenben, reinkarnációban, asztrológiában, el- 
eljátszom a gondolattal, hátha tényleg láthatatlan erők kezében 
vagyunk, de attól tartok, nincs remény, hogy így legyen, magunk 
irányítjuk a sorsunkat, amennyire lehet, és ha egyszer meghalunk, 
sötétség, végleg, semmi más, elporladunk, a lelkünknek sanyi. 

Azért az nem lehet véletlen, hogy mind a ketten Szüzek vagyunk, így 
vagy úgy, Goethe meg én, szüzek és Johannok. 

Goethe, a szűz (aszcendense skorpió, és az a jellemző rá), úgy 
tartotta, istenhívő, ám minden jel arra mutat, hogy ez az egyetlen 
témakör, amelyben nem volt bátorsága vagy kedve szembeszegülni 
a korával. Szabadkőműves mivoltáról se feledkezzünk el. 

Én, a vízöntő (aszcendensem szűz, és az a jellemző rám), 
magamtól földhözragadt kis materialista volnék, miért van az, hogy 
amikor Alexa eszmefuttatásait hallgatom, elbizonytalanodom? 

A 2005-ös évben sok egészségügyi bajjal küszködtem, azzal 
indult, hogy levált a porc a térdemen, a teniszpartnereim 
ajánlgatták, operáltassam meg, most már olyan lézeres izével 
secperc alatt megy, csak egy pici lyukat fúrnak, rutinműtét, én azért 
halogattam. Kértem Alexát, csináljon nekem ólomecetes borogatást, 
erre hozta A betegség mint szimbólum című könyvet (írta Ruediger 
Dahlke), fölolvasta belőle, hogy a porcszövet a hídépítés, a 
kötöttség és az ifjúság anyaga a szervezetben, ha tehát nekem fáj, 
tűnődjem el azon, hogy baj van a kapcsolatteremtő képességemmel, 
netán nem bírom már a kötöttséget, illetve oda a fiatalságom. 


Dühbe gurultam, olyan változat nincs, hogy egyszerűen csak válik 
lefele a porc, minden hátsó gondolat nélkül? Ja, ha te nem akarsz 
meggyógyulni, az más, kár hátsó gondolatnak nevezni azt, ami 
egyszerűen tény. Micsoda, mért volna okvetlenül tény az, amit egy 
Dahlke nevű német pasas összeírt, hogy sok pénzt keressen? Alexa 
majdnem lerúgta a fejemet: Genyóság mindig a rosszat föltételezni 
másokról, nyilván azért ez az első tipped, mert te nagyon anyagias 
vagy, Dahlkénak igazán nincs már szüksége pénzre, őszinte hitből 
és elkötelezettségből ír, segíteni akar embertársainak, bár te 
mondhatnád el ugyanezt magadról! Kétszer akartam közbevágni, 
mind a kétszer akkorát csapott az asztalra, hogy elhallgattatott. 

Csapkod, ha netalántán mondani szeretnék valamit, mint 
Hruscsov az ENSZ-ben, nevetséges, közben rólam állítja, hogy 
nincs vitakultúrám. 

Százszor megfogadtam: mindent ráhagyok, sajnos, egyszer ez 
is kicsusszant a számon. Fölcsattant: Köszönöm, nekem bólogató 
Jánosra nincs szükségem! lehetetlenség, hogy ezt még ne tudnád 
rólam, ennyi év után! 

Még túl sem estem a térdoperáción, a fogaim is bedobták a 
törülközőt. Idegölés, gyökérkezelés, korona, híd, egy vagyonba fájt, 
és rengeteg időbe. Alexától megkaptam a magamét: A fog az életerő 
jelképe, a fogíny az ősbizalomé, ha orvosolni akarjuk, keressük meg 
elvesztett bizalmunkat és önbizalmunkat, nézzünk szembe 
problémáinkkal, rágjuk meg őket. 

Sajnálom, nekem a dr Hárfás jobban bejön. (Ő a fogorvosunk.) 

Ez örökös vitatéma, ha a zsebibabák neadjisten betegek, 
kihívom a gyerekorvost, fölírja a szirupot, a tablettát, megveszem a 
patikában, Alexa mindent elkövet, hogy ne adjuk be nekik, e téren 
azonban tántoríthatatlan vagyok, amit a doktornő mond, az legyen 
szentírás, ha már ötezret kap minden egyes vizitért. 


A zsebibabáknak ugyanúgy külön füzetet nyitottam, mint annak 
idején Palikának. 

Alexával mi lányt vártunk. Eszter, Júlia, Nóra. Aznap, mikor a 
teszt kimutatta a terhességet, halat rántottam, túrós csuszát 
készítettem, mint Pék Mária a feledésbe merült regényben, 
gyertyákat gyújtottam, pezsgőt bontottam, mint Rick a híres 
filmben, Alexa táncra perdült, mint Isadora Duncan egy másikban, 
megfogtam a karját: A kismama üljön le, és egyék, bon appétit! 
enjoy! 

Kérdezték az ultrahangon, megmondják-e, fiú vagy lány, Alexa 
nem akarta. 

Sanyika kettő és fél kilóval született, ötvennégy centisen. (2002. 
szeptember 4.) 

Az orvosok nagyobb babára számítottak, mert a mama 
tizenkilenc kilót szedett magára, mi elégedettek voltunk, Alexa nem 
vajúdott sokáig, amikor rászólt a nőgyógyásza: Nyomjon, aranyom! 
- Alexa megfeszítette a hasizmait, és a gyerekre úgyszólván vetődni 
kellett. 

Hasfájós kisfiúval zűrösek az éjszakák, rosszul bírtam, Alexa 
még rosszabbul, szeretett volna azonnal testedzésbe fogni, hogy 
megszabaduljon a súlyfeleslegétől, de amíg szoptatott, nem lehetett, 
tiltotta az orvos, idő se jutott rá. A babaprocesszálások közt soha 
nem maradt másfél óránál több, pedig alaposan bedobtam magam. 
Mindig fölkeltem vele,  odakészítettem a  szoptatópárnát, 
büfiztettem, kifőztem az üres üvegeket, szereltem a fejőgépet, 
amelyet a kórháztól béreltünk, kontakthibásat adtak, hogy 
fordulnának föl! -— éjnek évadján ezt nem így fejeztem ki, 
káromkodtam, mint egy zupás őrmester. Sajátságos, hogy amíg az 
ember kamasz, nagy előszeretettel használ durva szavakat, ezzel is 
jelezni akarja, ő már felnőtt, aztán, amikor tapasztalja, hogy ettől 
semmi nem jobb, leszokik a káromkodásról, én mindenesetre hamar 


meguntam, s attól fogva törekedtem a választékos beszédre. 
Közeledvén az ötvenhez, rejtélyes okból újra rám találtak a 
négybetűs szavak, sokkal többször buknak ki a számon, mint 
régebben, egy kicsit szégyellem. (SHII, FUCK.) 

Szoptatás közben az anyukák nem esnek teherbe, véli a népi 
bölcsesség és Alexa nőgyógyásza, no, hát ez tévedés, amilyen 
nehezen akadt be Sanyika, olyan észrevétlenül fogant a második. 
Így lesznek az utolsókból elsők. Ezúttal fiút vártunk. Péter, Szilárd, 
Rudolf. 

Jucika jött, három kiló tíz, ötvenkét centi. (2003. december 30.) 

Végtelennek tűnő másodpercekbe telt, mire kegyeskedett 
fölsírni, lusta kislány, jól megijesztett. Alexa kettőzött figyelemmel 
vigyázott a terhesség alatt, így is tizennyolc kilót szedett föl, illetve 
nem is egészen annyit, korántsem a versenysúlyáról indult, sebaj, 
ha Jucika szoptatását befejezi, leadhatja az egészet. Egyet fizet, 
kettőt kap. 

Sanyika szinte rögtön fölébredt, amikor a babát processzáltuk, 
mihelyt  odaraktam Alexa  cicijére, a  kisfiammal kellett 
foglalkoznom, jó lett volna, ha máshol alhat, de békásmegyeri 
otthonunkban erre nincs mód, hacsak le nem mondok a 
dolgozólyukamról, amit erősen fontolgattam. Már kevés időm jutott 
Goethére, Schillerre vagy bárki másra, az olvasószerkesztést is alig 
bírtam ellátni, gyakran megesett, hogy a deszkre bukott a fejem, 
szundítottam egy félórácskát, míg valaki tapintatosan fölébresztett. 
Általában Marianna volt ez a valaki, a belpol rovat titkárnője, aki 
innen viszegette a kávékat a nagyságos szerkesztő uraknak a 
negyedikre. 

Türelmesnek kéne lennem Alexával, a két gyerek kiszívja 
minden energiáját, világos, hogy rám úgyszólván semmi nem 
marad. 


Egyre gyötröttebbek voltunk, egyre ingerültebbek, büszke 
lehetnék magamra, bírom úgy, mint ő, aki sportos és fiatal, pedig én 
már kinn vagyok a klasszikus apa-korból, a zsebibabák nyugodtan 
lehetnének az unokáim, sokszor azt is hiszik a játszótéren, ilyenkor 
bólogatok, a nagyapjuk is vagyok, úgysincs más jelentkező e 
feladatkörre, Palikát gondolják kispapának, ha velünk van, 
alaposan megváltozott, mióta testvérkéket kapott, rendszeresen jön 
hozzánk babázni, segít, mint egy felnőtt, hm, hát felnőtt, 
nemzetközi kereskedelmi joggal foglalkozik, komoly ember, nem 
olyan másodosztályú értelmiségi segédmunkás, mint az apja. 

A szerkesztőségben néha szóba elegyedtünk Mariannával, 
mondta, hogy Marianne Faithfull a kedvence, csodálkozott, hogy 
még sose hallottam róla, behozott két DVD-t, édes lány, mármint 
Marianna, magas, vékony, mint egy ceruza, a szája kissé ferde, a 
fogsora is, elképzeltem, milyen lehet az ágyban, tudhat valamit 
azokkal a hosszú ujjakkal, soha véget nem érő combja harmadáig 
tartottak a kantáros kötött szoknyák, mintha kinőtte volna őket, 
mesélte, hogy a nagyanyja készíti ezeket, régebben sálat és sapkát 
gyártott neki, minden születésnapra és karácsonyra, amikor már 
volt belőle hét-hét, diplomatikusan jelezte, ennyi elég, a nagyi nem 
sértődött meg, áttért a kantáros szoknyákra. 

Többször megkísértett, hogy... igen, de házinyúlra nem 
lövünk. Persze, biccentett Vajda Vili, kivéve, amikor mégis. Nem... 
Marianna jegyben jár valakivel! — én. Öcsém, ezt mondod?! Hagyjál 
lógva. 

A szerkiben egy születésnapi konyakozás után elvörösödve 
bevallottam Mariannának, hogy a szememmel levetkőztettem 
néhányszor. Persze, mert férfiból vagy! — kuncogott. A nők nem 
vetkőztetnek szemmel? Hát, megnézzük azért a seggeteket, de 
minket inkább az érdekel, milyenek lesztek, amikor büszke hímből 
boldog kisfiúkká váltok a kezeink között. Jó tudni. Alexa kezei 


között egy ideje nem válhattam boldog kisfiúvá, a veszekedésektől 
bús férfi lett belőlem. Panaszkodni akartam. 

Fölhívtam  Gabót, szeretnék vele beszélni, csodálkozott, 
mondta, hogy ha elugrom a próba végén Alexáért az Oktogon lánc 
Centrumba, ihatunk egyet hármasban, igen, de én négyszemközt 
szeretném, még jobban csodálkozott, okker, lehet úgy is. Érthető, 
hogy meglepődött, még soha nem akartam vele beszélni, barátkozni 
sem, egyrészt Alexa táncpartnere, az ilyen munkakapcsolatba ne 
nyomakodjon bele a férj, másrészt Gabó meleg, minden 
fölvilágosultságom és liberalizmusom ellenére kicsit zavarban 
vagyok vele, sose tudom, nem bántom-e meg valamivel, jobb a 
békesség, pedig rém szimpatikus, és olyan kifinomult, mint... na 
például ezt se szabad, hogy mint egy nő, mert igenis vannak 
kifinomult férfiak, szerintem én is. 

Hol találkozzunk, várjunk csak, nem akartam olyan helyen, 
ahová Alexával is járok, Gabókám, mondd megg te. Okker, akkor a... 
hát... a Giginél, a varrodában. A Giginél? te ismered?? Hogyne 
ismerném, mindenki ismeri, csodás a pizzája, frissen süti. A 
pizzája??? — nem értettem, a volt feleségem pizzát süt a varrodában, 
és erről én ne tudnék? Eszembe jutott: De már nincs neki varrodája, 
csak ruhaszalonjai! Ruhaszalonjai? a Giginek? ezt nem hiszem el! — 
Gabó is hüledezett. 

És ez így ment még egy darabig, végül leesett a tantusz 
mindkettőnknél, a Varroda tudniillik egy divatos pizzéria a Blaha 
Lujza tér tájékán, annak a tulajdonosa a Gigi, aki nem azonos az én 
előző feleségemmel, valójában Zsigmond, de mindenki úgy 
emlegeti, hogy a pizzériás Gigi, ő is  versenytáncos, ami 
étteremtulajként persze sokkal könnyebb. 

Gabó már a teraszon várt, koktélt ivott, a hosszúkás pohárból 
pici papír napernyő állt ki, nem gondoltam volna, hogy egy táncos 
alkoholt ihat, így kezdtem, épp csak hogy ne legyen csönd, ja, Gabó 


mutatta az italt, ez szűz Mojito, nincs benne nafta. Én is olyat 
kértem a pizzériás Gigitől, aki aznap személyesen szolgált föl, Gabó 
bemutatott, mint az Alexa férje, Gigi nagyon örült, Alexa igazán 
remek ember és remek táncos, már jókat beszélgettek. Hol? — ez úgy 
hangzott, mintha féltékeny volnék, pedig gyanítottam, hogy a 
pizzériás Gigi sem a nőket kedveli (ha magamtól nem jövök rá, 
elárulja a bejáratnál a rózsaszín háromszög, hogy ez buzibár, bocs a 
pórias kifejezésért). Itt, felelte a pizzériás Gigi, Alexa törzsvendég... 
ez neked újság? - bizonytalanul pislogott rám, és Gabóra is. 
Szoktunk itt kajálni néha a nejeddel, dünnyögte Gabó. 

Soká tartott, mire képes voltam a tárgyra térni. Gabó, 
bizonyára észrevetted már, milyen feszült az utóbbi időben Alexa. 
Ja... beavatott. És mi a véleményed? — kérdeztem óvatosan. János 
mester, ne haragudjál, de én sose szólok bele másnak a 
magánéletébe, különben se lehetek mind a kettőtök lelki társa, 
szerintem természetes, hogy inkább Alexának nyújtom ezt a 
szervizt. Értem, akkor ne is beszéljek erről? Beszélni lehet, csak ne 
akarjad, hogy állást foglaljak, okker? Jó, ne foglaljál állást... elég, ha 
megértesz... valakinek végre el kell mondanom, olyan tanácstalan 
vagyok! Ki nem tanácstalan? — Gabó megpaskolta a vállam, nem 
esett jól, Goethére tereltem a szót, már nem volt világos, miért 
gondoltam, hogy segíthetne rajtam, talán azért, mert ők olyan 
érzékenyek és megértők. (Alexának nem mondtam el, hogy 
találkoztunk, ötvenöt éves vagyok, lehetnek azért titkaim.) 

Rászoktam a biliárdozásra, amióta a Zanzibár hátsó termében 
fölállítottak egy asztalt, pool a rendes neve, két kettes csapatot 
alkottunk, Vajda Vili, Huszár Gabi, Palika meg én, eleinte mindig 
vesztettünk, de aztán Palika belejött, vásárolt magának egy saját 
dákót, és kiegyenlítődtek az erőviszonyok, azt hiszem, ha végre én 
is belejönnék, mindig nyernénk, vennem kéne egy saját dákót. 


Palika sokszor elhozta Magdit, a lány oldalt támasztotta a falat, 
Palika dákótokja mellett, kezében söröskriglivel, eszméletlen, 
mennyi elfért a hasában annak a törékeny kiscsajnak, néha egész 
este egy büdös szót se szólt, mi sem őhozzá, mégis boldognak 
látszott. 

Jólesett a zanzibározás, vagy talán csak kiszabadulni az örökös 
kaki-és pisiszagból, Alexa biztatott, menjek nyugodtan, de úgy 
láttam, nem örül, ha magára hagyom, hetenként egy-két esténél 
többször nem csatlakoztam Viliékhez, pedig ők belőtték a hétfő- 
szerda-pénteket, amikor otthon maradtam, Palika amerikai haverja 
helyettesített, a Mark, Mark Angus. Viliék örökké cukkolták Palikát, 
minek jött haza az USÁ-ból, egykedvűen tűrte, a barátjára mutatott: 
Ha neki, az amcsinak megfelel Budapest, rólam szálljatok le, old 
boyok. Mark Angus egy nagy sörgyár vezérképviselője volt 
Magyarországon, soha nem az ő sörüket ittuk, hogy bosszantsuk. 

Palika unta a munkahelyét, azt mondta, főhivatású bikkfavágó 
lett belőle (a jogi bikkfanyelvre célzott), próbált váltani, állandóan 
önéletrajzokat írt, több nyelven, postázta itthoni és külföldi 
nagyvállalatokhoz. Megint ki akarsz menni? — én. Miért ne, EU- 
polgárok vagyunk, nincsenek határok! 

Vannak azért, bennem biztosan. 

Állásinterjúra hívta egy német cég Rostockba, nem örültem, 
hogy olyan messze kerül, ha őt választják, hallgattam erről, hirtelen 
ötlettől vezérelve fölajánlottam, kiviszem, szabadkozott, Magdival 
menne. Magdi is befér. 

Alexa nem értette, miért akarok annyit autózni, repülőgép 
nincs? Van, csak bonya, át kell szállni, meg minden. Aha, Alexa 
szája elkeskenyedett, és gondolod, az nem bonya, hogy itt maradok 
a zsebibabákkal? Nyilván az is bonya, viszont nem túl gyakran 
fordul elő, hogy szívességet tehetek Palikának. Micsoda? te 
szívességet teszel a saját fiadnak? ilyet még sose hallottam! és ő 


elfogadja, hogy miatta szívjak? Alexa, ne hülyéskedj, ha neked el 
kell utaznod a tánc miatt, akkor meg én maradok itt a 
zsebibabákkal, tehát én szívok, ez ilyen sport! Persze, csak az 
munka, a rostocki kirándulás viszont élvezkedés! De a fiamról van 
szó, az ég szerelmére! Erre hivatkoznod unfair, miközben a másik 
fiadat hagyod itt, meg a lányodat! Te is a fiadat meg a lányodat 
hagyod itt, és azért nem csak munkáról volt szó, például ugye 
Jungstadtban! Mi volt Jungstadtban? - Alexa orra, mint egy 
közeledő vitorlásé. Nagyon jól tudod te, hogy mi volt Jungstadtban! 

Sértetten elfordult, mosogatott, ellenségesen zörögtek az 
edények. Könnyebb a tevének átmennie a tű fokán, mint Alexát 
ráébreszteni, hogy nincs igaza. 

Soha nem említettem a naplómban, hogy mi történt 
Jungstadtban, nem is akarom, kár volt szóba hoznom, Alexa úgy 
tesz, mintha az én becsípődésem volna, hogy időnként eszembe jut. 

Az történt Jungstadtban, hogy megcsalt egy osztrák táncossal. 
Az a srác tíz évvel volt fiatalabb nálam, Alexa szerint nem számított 
megcsalásnak, hiszen mielőtt ágyba bújt vele, hazatelefonált, és 
bejelentette. Van valami, mondta. Micsoda? Van egy fiú! - 
hallatszott, ahogyan kifújta a levegőt. Milyen fiú? Egy osztrák fiú, és 
volt valami. Milyen valami? Csókolóztunk. 

Elgyöngült a térdem, a padlóra ereszkedtem: Akkor most mi 
lesz? Alexa felfortyant: Honnan tudjam? Ööö... lefekszel vele? Ha 
úgy alakul, igen. Följajdultam. Alexa, mérgesen: Most mi a baj, arról 
volt szó, hogy nem hiszel a nemi szervek magántulajdonában! Igen, 
de... igen. Képtelen voltam mást kinyögni, pláne hogy rövid úton 
elköszönt, bontotta a vonalat. 

Kurvaélet! azt tíz évvel ezelőtt mondtam! vagy kilenc! akkor 
még csak kóstolgattuk egymást, időközben összeházasodtunk, és 
született kettő darab zsebibabánk, az isten szerelmére! ki számít 
arra, hogy egy kétgyerekes családanya... éppenséggel... hallottunk 


már effélét, van minden, tipikus krízisperiódus, amikor az édesanya 
fölemelheti a fejét a fejő-, a mosó-és a turmixgépből, s végre újra 
nőnek érezheti magát... tudtam én, de gyanútlanná váltam, 
elkényelmesedtem. 

Amikor — Alexa hazajött Jungstadtból,  — keseregtem, 
mérgelődtem, fájtam - az, hogy kidobjam, vagy legalább pofán 
vágjam, nem jutott eszembe, jó, eszembe jutott, de nem vitt rá a 
lélek, reménykedtem, hogy csak egyszeri eset. Hiába kértem, Alexa 
semmiféle ígéretet nem tett: Sajnálom, ha valakit megkívánok, nem 
fogom elfojtani, az elfojtástól az ember megbetegszik. Őrjöngtem, 
akkor erre számítsak? mindenkivel összefekszel, akire kedved 
szottyan? Alexa bólintott: Naná, mért, te nem így csinálod? Én nem, 
én még sose csaltalak meg téged! Valóban? és a Herceg Andi 
művésznővel mi a faszt csináltál? Ja, az... én csak egyszer, 
egyetlenegyszer... ki emlékszik már arra? Én! - Alexa, 
nyomatékkal. 

Rostock ügyében a sarkamra álltam, kiviszem a nagyfiam, és 
kész. Palika bérelt lakásánál vettem föl őket, Magdi csak hátizsákot 
hozott, Palika nagy sportszatyrot, bejött nekem, hogy a kiscsaj 
minimalista, volt dolgom épp elég nővel, aki az egész 
konyhakredencet szerette magával vinni, ha utaztunk. Reméltem, 
sikerül eljutnom Drezdáig, mielőtt ránk sötétedik, tudtam, a 
legnehezebb szakasz a német határ előtt a hegyi kanyargós Teplice 
tájékán, nem sikerült, Lovosicében aludtunk, csak háromágyas 
szobát kaptunk, néztem Magdira kérdőn, intett, jó lesz, ez is 
tetszett, éjszaka kicsit hallgatóztam, igazán nem volt mit, 
hortyogtak. 

Rostockban kitettem őket az Am Strandén a Mönchentornál, 
onnan sétatáv a Neuer Markt, arrafelé volt a panzió, ahol szobát 
foglaltak, és a multi irodája is, reggel lesz az állásinterjú, 
megbeszéltük, hogy két nap múlva ugyanitt találkozunk. Ez a 


Hanza-város még sokat őrzött az endéká bájból, a szocialista 
Németország — fontos  (hadi?)kikötője volt. — Fontolgattam, 
megnézzem-e a belvárosát, aztán inkább indultam kifelé, s 
nyugatnak, Kühlpunktba tartottam, hadd lássam még egyszer, 
abban az életszakaszban vagyok, amikor az ember újra kíváncsi a 
gyerekkorára, már odahaza fölvetődött bennem, hogy elugorhatnék 
Kühlpunktba, persze Jolandával volna az igazi. Ha felhívnám, 
eljönne velem? Franc tudja, ha igen, biztosan lefekszünk, gondolom 
én, nem akartam megcsalni Alexát, most semmiképp se. 

Jó sokat autóztam - a térképen rövidebbnek látszott a távolság 
-, és nem találtam! pedig pontosan tudtam, hol az elágazás, ki is 
írták, lejutottam a tengerhez, egyik falu a másik után, csak pünkt a 
Kühlpunkt nincs meg! hová lett? alaposan beépült a part, annak 
idején sokkal elhagyatottabb volt. Megálltam, hogy fürödjem, de 
csak térdig tudtam bemenni, a víz semmit se melegedett azóta. 
Öcsém... negyvennyolc éve. 

Hirtelen ráismertem, már egybeépült a szomszédos 
településsel. Merre van a tábor? azt se találtam — háromszor húztam 
el mellette, nagyon összement, számítottam rá, de hogy ennyire? a 
deszkakerítést lebonthatták, kőalapzaton zöldre festett témlándzsák 
álltak a helyén, a terület üresnek látszott, talán mert ősz van. 

A német fák mintha később hullajtanák el a leveleiket, mint a 
magyarok, de már így is félig kopárak, elfáradtam, a kerítés 
peremére ültem. Alig akartam elhinni: Jolanda hiányzott, persze 
Alexa is hiányzott, nem beszélve a zsebibabákról, és Palikáról. Ami 
azt illeti, Magdira is többet gondoltam a kelleténél, reggel a 
lovosicei ramaty Gasthausban láttam félmeztelenül, amikor 
kilibbent a mosdó mellől, értékeltem, hogy nem csinált ügyet belőle, 
természetes mosollyal félrefordult. 

Vágytam erre a néhány napra, amit egyedül tölthetek 
Germániában, nem értettem, mi a túró akkor ez a mélabú, 


reméltem, — csak — Kühlpunkt  eljelentéktelenedésének szól. 
Anklamban éjszakáztam, és magamnak is pirulva vallom be, 
háromszor Alabátyáztam, tisztára mint egy kamasz, Magdira, 
Jolandára, Alexára. 

Hajnalban naplót írtam a notebookomba, meg akartam 
fogalmazni, milyen érzés volt Kühlpunkt, nem sikerült, összevissza 
keveredtek a gondolataim, minduntalan visszafelé szálltak az 
időben és a térben. Úgy döntöttem, lezúzok Berlinbe, hajtottam a 
kilencvenhatos úton, már Neubrandenburgnál sírni tudtam volna, 
olyan egyedül éreztem magam. Ide-oda autózni Németországban jó 
mulatság, hálisten, most az egyszer van elég Ajróm, hogy ne 
szenvedjek hiányt semmiben, gyerünk hát, lazítsál, Mester János, 
élvezd a szabadságot, turistáskodjál, bámészkodjál, töltődj fel — 
mért markolod olyan búsan a kormányt, mint akinek nem jutott 
dinnyeföld? 

Úgy tudtam, vannak barátaim Berlinben, most, amikor égető 
szükségem lett volna egyre, aki befogad éjszakára, világossá vált, 
hogy nincsenek, még ismerőseim sincsenek, marad a Youth Hostel, 
az Ifjúsági Szálló, ahol nappal nem maradhat az ember, lehet, hogy 
ehhez már túl öreg vagyok, talán be sem engednek. Kár volt 
aggódnom, a sörtehajú férfi, aki a portás és a mindenes szerepét 
játszotta, rám se pillantott, amikor átvette a pénzt. Tizennégy ágyas 
szobába kerültem, megbántam, ha nem fizettem volna ki előre, 
menekülök onnét, jóformán le se hunytam a szemem, annyira 
idegesítettek a neszek és zajok, ez nem fehérembernek való. 

Délelőtt megnéztem a Zsidó Múzeumot, aztán elhagytam 
Berlint, legszívesebben Weimarba autóztam volna, de azt ígértem 
Palikának, hogy leviszem őket, őrület volna kétszer, jobb ötlet híján 
indultam vissza északnak, az E-ötvenötösön, megálltam mindenütt, 
Wittstock, Freyenstein, Krakow am See, errefelé nincsenek 
látnivalók, legalábbis olyasmi, ami engem érdekelne. Loptam a 


napot, hegyeztem a zabot, hámoztam a rozsot, tízpercenként 
fontolgattam, fölhívjam-e Alexát, nem mertem, nem akartam, nem 
tartottam helyesnek - természetesen fölhívtam, üzenetrögzítő, 
ahhoz nem volt kedvem. 

A Plauer See partján heverésztem, nem magyaroknak való a víz 
hőfoka (hűsfoka), fölhajtottam a nadrágom, belelőgattam a lábam 
egy stégről, a nap csak hunyorgott, alaktalan felhők húztak át a bús 
égen, hanyatt feküdtem, ráérek, hosszú évek óta először, ürüljön ki 
az agyam és a szívem. Borzolták a tó közepéről a szárazföldre tartó 
szelek a szőrt az alkaromon, behunytam a szemem, égő olimpiai 
karikák, a nap visszfénye, nyitottam, zártam, már tíz karika, már 
huszonnégy, már rengeteg. 

Alexára gondoltam, a karikák mögött átúszott a térben egy 
görnyedt alak valamiféle rúdon, ach, boszorkány, a seprűjén, az én 
kis táncos lábú feleségem volna? oh boy. 

Fölültem, valami furcsa, eleinte nem tudtam, mi, a nyakamhoz 
nyúltam, fázott, jaj, elvesztettem a selyemsálam! égi jel? Indultam 
vissza a kocsihoz, cipőm a kezemben, zoknim a zsebember, jólesett 
tapodni a finom, szemcsés homokon, végigvizsgáltam a terepet, a 
sálam nem találtam, pedig ezt a jin-jang mintásat nagyon szerettem, 
Alexa hozta Jungstadtból. Jungstadt... talán ideje volt elveszítenem. 

A jin-jangnak sanyi. 

Végre-valahára mehettem Palikáért és Magdiért, ott ültek egy 
padon, hárman, egy lánnyal, kérdeztem, sikerült-e az interjú, Palika 
vonogatta a vállát, majd írnak levelet. Bemutatták a lányt, 
Hamburger Klára, Magdi barátnője. Hamburger, ajjaj! — így én. 
Félreértett: Igen, de engem nem muszáj megenni! Intettem, hogy 
rendben, gondoltam, e névvel veszélyes lehet. 

Hamburger Klára pillanatnyilag Schwerinben lakott, jönne 
velünk haza Budapestre, ha nem bánnám, állja a benzinköltség 
negyedét. Ugyan, minek, a kocsi nem fogyaszt többet, ha négyen 


ülnek benne! — adtam a bankot (szerintem valamivel többet 
fogyaszt, de mindegy, kicsire nem adunk, nagy meg nem számít), 
Klára  szabódott, hálálkodott, nyilván nincs sok pénze, 
bébiszitterkedik, gyakorlatilag nyomorog. Miért nem jössz haza 
akkor? - én. Itt jobb! — Klára, határozottan. 

Három napunk maradt, gondoltam, menjünk föl a 
nyaralósávba, kézenfekvő úti cél lett volna Warnemünde, mégis 
inkább az öböl túlsó szarvát választottam, mert odaát valószínűleg 
kevesebben lesznek, fölhúztam a  százötösön,  Bentwisch, 
Rövershagern, aztán balkanyar, kilenc kilométer a bícsig, melyet már 
a németek is így mondanak, pedig van rá szavuk, der 
Meeresstrand. 

A visszapillantó tükörben néha összeakadt a pillantásunk 
Klárával, na klar, egykorúnak látszott Magdival, pedig mint 
kiderült, huszonnégy, a sportos alkat tette, meg a kölyökfrizura. A 
parkolóban hagytuk az autót, a lányok elszaladtak a 
vetkőzőkabinba, mi Palikával csak letoltuk a nadrágot, s a törülköző 
takarásában magunkra tornáztuk az úszógatyát. A víz ugyanolyan 
csípős volt, mint Kühlpunktban, Magdi és Klára összekapaszkodva, 
visongva szaladt bele, buja látvány két sikító lány bikiniben, 
testüket még nem kóstolta meg az idő. 

Pechesek a németek, legalábbis a tengereikkel, Palika csak 
derékig mártózott bele, én térdig, ettünk a parton, zacskóból, utána 
ejtőztünk, nem találtam a helyem, mondtam Palikának, egy életem, 
egy halálom, én azért úszom egyet, gyönyörű hullámok tarajozták a 
tengert, vétek kihagyni, szörfölőket képzeltem oda, Beach Boys- 
számok szóltak a fejemben. Jövök én is! — Palika. Futottunk a vízbe, 
mint a darált jég, mikor a köldökömig ért, azt hittem, lefagy a 
tököm, mindjárt megszokom, fejest kéne ugrani, sóhajtottam, példát 
mutattam (talán a csajok előtt akartam figurázni), hasasra 
sikeredett, vac-vac, szabályos gyorsúszó tempókkal törtem előre, a 


hullámok alatt átfúrtam magam, kettő között tartottam a hármas 
levegővételt, Palika néhány méterrel mögöttem csapkodott, 
valamiféle kutyaúszással. 

Hasítottam a vizet, egy Mark Spitz vagyok, egy Johnny 
Weissmüller, én Tarzan, te Jane! nyitottam a szám, hogy rikoltsak, 
mint a dzsungel ura, nyeltem néhányat a sós tengerből, 
fulladoztam, öklendeztem, a hátamra fordultam, láttam, a fiam egy 
emeletnyi hullám tetejéről bucskázik alá, mely folytatja útját a part 
felé, bentről mind óriásibbak görögtek ránk, ideje visszafordulni, 
mutattam Palikának, gyerünk ki, sokkal beljebb jöttünk, mint 
képzeltem, a lányok pici játékfigurának látszottak a pokrócon, 
tempóztam egyenletesen, beosztva a levegőt, a fiam közvetlenül 
mellettem, egy pillanatra összeért a kezünk. 

Igen, de jottányit se haladtunk kifelé, mi ez? magasabb 
fokozatba kapcsoltam, bármekkora erővel nyomultam előre, nem 
közeledett a part, sőt! mintha a rajtunk átcsapó hullámhegyek 
valamiképpen befelé tolnának. Papa, nem tudok kiúszni! — lihegte 
Palika, rémülettől torzuló arccal. Add a kezed! — megragadtam, 
húztam magam után, teljes erőmmel rúgtam hátra a talpam, löktem 
a karommal a vizet, igaz, már csak ballal, matrózúszás, gondoltam, 
nyugalom, nyugalom, ismételgettem némán, aki elveszti a fejét, 
annak vége, próbáltam kissé átlós irányban haladni, ez jó 
megoldásnak tűnt, ám csupán egy darabig, ahogyan fogyott 
belőlem az energia, úgy lassultam, s megint álltunk, vagy 
sodródtunk befelé. Segítség! — kiáltottam, de minthogy én magam 
se hallottam, nem sokat remélhettem tőle. 

Nem tudom, meddig kínlódtam ott, a végén már Palika fejével 
a vállamon, amikor dübörgés — mellénk siklott egy hajónak kicsi, 
csónaknak nagy jármű, egyenruhások húztak be minket, a német 
vízirendőrség, a szánkba diktáltak egy-egy pofa konyakot. Mikor 
láttam, Palikámnak kutyabaja, válaszoltam a kérdéseikre. Mit 


keresünk itt? Úsztunk. Nem figyelmeztettek a szállodában, hogy a 
második hullámverésen túlmenni tilos és életveszélyes? Mi nem 
vagyunk szállodában, csak úgy fürödtünk. A kihallgató rendőr 
megvetően ciccegett: Túúúristák... — fölvette a jegyzőkönyvet, 
aláírtuk, addigra a sekélyben fékezett a hajóka, a lányok 
csodálkoztak, hogy járművön érkezünk. Elfáradtunk, hívtunk egy 
taxit! — én. Palika vigyorgott, beszélni nem volt ereje, a kocsiban 
azonnal elaludt, imádkoztam, hogy szárazföldi rendőr ne állítson 
meg, a szonda kimutatná a konyakot, és a zsaru nem hinné el, hogy 
egy vízikollégája töltötte a számba. 

Ha ezt Gigi megtudja... ne tudja meg soha. 

Amikor bejelentettem, hogy Weimar a következő úti cél, 
Hamburger Klára tapsikolt: Johann Wolfgang Goethéről írom a 
diplomamunkám! Tééényleg? — ki se néztem volna belőle. Persze. 
Német szakos vagy? Igen, de csak harmadszorra vettek föl. Mi a 
pontos témád? Johann Wolfgang Goethe és a nők. Viccelsz... én egy 
csomó cikket írtam erről. Tééényleg? ki se néztem volna magából! 
Eddig azt hittem, tegeződünk! - igyekeztem, hogy ne sértődjem 
meg, furcsálltam, hogy egy német szakos most hall először a 
szakdolgozata tárgyába vágó szövegeimről, nyilván azért, mert 
könyv alakban nem adták ki, ideje volna, Goethe és a nők, jó cím, az 
enyém az lehetne: Goethe összes szerelme. Vagy Goethe összes 
románca. 

Soha nem élveztem annyira, hogy a költőfejedelem városában 
járkálhatok, mint ezúttal, amikor három figyelmes ifjú emberre 
zúdíthattam mindazt, amit Goethéről és Weimarról egy élet alatt 
összeszedegettem, még Palika is érdeklődve hallgatott, őneki nem 
szokása, az irodalom, mint olyan, hidegen hagyja, valahányszor 
regényeket, novellákat vagy verseket ajánlgattam, vonogatta a 
vállát: Papa, kinek lesz attól gyereke, ha elolvasom? 


Kinek lesz gyereke a költészettől? hülye kérdés, vélhetőleg a 
költő feleségének, vagy a szeretőjének, esetleg neki magának, ha női 
költő. 

Klára egészen másképp fogta föl Goethét és a nőügyeit, mint 
én, feminista szempontból elemezte, lerántotta a leplet Goethéről, 
az emberről, hímsovinisztának bélyegezte, és pálcát tört felette. 
Örültem, hogy nem zavarja az én vizeimet, eldöntöttem, záros 
határidőn belül megírom a Goethe összes románca című könyvem 
(magamban , Goethe-összes"7-ként emlegettem). 

Az első magyar benzinkútnál tankoltunk, Palika kávézott a 
lányokkal, én újságot akartam venni, amikor külföldről jövök haza, 
mindig rám tör a híréhség, hátha valami nagyon fontos történt 
Magyarországon, amiről lemaradtam, de itt csak helyi lapokat 
láttam, meg a bulvárt minden mennyiségben, címlapjukon az 
obligát meztelen nővel, az egyiknek az elején azt olvashattam, hogy 
a vihar emberéletet is követelt, tragédia a Tisza mentén, már 
nyúltam, hogy kivegyem, amikor egy rossz szagú ember simán 
odébb tolt, ennyire sürgős? — gondoltam epésen, utána meg azt, 
hogy talán ő még hosszabb külföldi tartózkodás után tért be ide, 
még vadabb híréhséggel, igen ám, de a Playboy kellett neki, meg a 
Penthouse, ez a sietség oka, néztem, rögtön a vécébe veszi-e az 
útját, nem, visszakacsázott a kocsijához, egy horpadt orrú, öreg 
Volkswagenhez - ekkor ismertem rá, te jó világ, Császár professzor, 
Goethe debreceni helytartója, azaz csak volt, nemrég hallottam, 
hogy nyugdíjazták. Istenem... megöregedett, szétesett, állítólag 
sokat iszik, amióta elvált. 

Istenem, Istenem... kár, hogy... miért... miért nem adál 
szárnyat. 

Mázlisan alakultak a dolgok, kivételesen, mihelyt hazaértünk, 
az asztalomon várt a hivatalos értesítés: megkaptam az egy 
hónapos kutató-ösztöndíjat Berlinbe, jövő ősszel mehetek, addig 


össze kéne gyűjtenem minden anyagot, ami Budapesten 
hozzáférhető. Palika (szerencsére?) nem kapta meg a rostocki állást, 
az egyik szemem sírt, de kettő nevetett — legalább itt marad nekem, 
és Giginek, akivel madarat lehetett volna fogatni, biztosra vette, 
hogy Palika kint ragad örökre, talál egy nett német csajt, gyártják a 
német babákat. Gigi, amióta ez a lehetőség fölvetődött, mondogatta, 
hogy ő nem távunokákat akar, hanem rendeseket, hát, éppenséggel 
a derék német babák is lehetnek rendes unokák, mindegy, jobb ez 
így. 

Kapcsolatom Gigivel normalizálódott, úgyannyira, hogy 
fölajánlotta, dolgozzam neki, már volt vagy fél tucat divatszalonja, 
én nem tudom, hány, elég, ha ő tudja, mióta a mamája meghalt, 
egyedül vezette a vállalkozást, valahogy káeftékbe rakta a 
szalonokat, évről évre szaporodtak az üzleti kapcsolatai osztrák és 
német cégekkel, intézzem én a levelezést, fordítást, és tolmácsoljak, 
ha kell, olykor-olykor utazzam ki helyette. Bőkezű ajánlatának 
köszönhetően lassan abbahagyhatom a rosszul fizető értelmiségi 
segédmunkákat, idővel talán még a lapnál is fölmondhatok, már 
nagyon unom mások stilisztikai hibáinak javítgatását. Bár azért erős 
mérget nem vennék rá, hogy Gigi nagyvonalúsági rohama örökké 
tart. 

Örültem, hogy így megbékélt velem az előző nőm, Alexa 
viszont zúgolódott: Csak nem akarsz a volt feleséged rabszolgája 
lenni? Nem, a munkatársa. Pontosan tudod, hogy ilyen nincs! 
Látod, hogy van, édes mindegy, ki a főnököm, ha jól megfizet. Te 
ilyen anyagias vagy? Jaj, Alexa, miért kell így... — ezt már a hátának 
mondtam. 

Azon is megbántódott, hogy elvesztettem a jin-jang 
selyemsálat, pedig az csak egy tárgy, és aki nem anyagias, nem 
ragaszkodik a tárgyakhoz se, két tucat selyemsál lóg a szekrényem 
ajtaján, a ftémrúdon. 


Igyekeztem kivonni magamat a veszekedésekből, pláne amikor 
Sanyika és Jucika is ott volt, ha bírtam lelkierővel, nem ellenkeztem, 
ráhagytam - de ki bírná a végtelenségig? szilárdan elhatároztam, 
legyen övé az utolsó szó, könnyebb mondani, mint csinálni. 

Legyen tiéd az utolsó szó! Apám szállt ki így a vitákból, amitől anyám 
majd megőrült, akkor ez mégse jó, viszont örökké tusakodni se jó, az én 
napi konfliktus-szükségletem zérus — kelepcemadár. 

Fölhívott egy fiatal lány, mikor mutathatná meg a szöveget. 
Milyen szöveget? A diplomamunkát! - ebből jöttem rá, hogy 
Hamburger Klára az: Hát maga nem ment vissza Schwerinbe? 
Nem, ezt a szemesztert itthon kell töltenem, a vizsgák és a védés 
miatt. 

A Zanzibárba hívtam, egy pénteki biliárdozás elé, átadta a 
feketébe kötött disszertációt, Johann Wolfgang Goethe és a női nem, 
rendelt egy B-52-est. Ilyen keményen alkoholizál? — én. Eddig azt 
hittem, tegeződünk! - Klára. Röhögtünk, kértem magamnak is egy 
B-52-est, bevallottam, hogy most először, általában józan életet élek, 
koccintottunk, pertut ittunk, noha már tegeződtünk. 

Mesélt a családjáról, Hamburger nagypapa a zsidó hitközség 
ügyvédje volt Hannoverben, onnét küldték Magyarországra, egy 
hagyatéki ügyben, itt aztán Carl Hamburger megismerkedett a 
nagymamával, aki még úgy írta a nevét: Clara. Carl Hamburgert és 
Pollack Clarát a soproni főrabbi adta össze, mert soproni a család. 
És mi lett azután? — én. Haláltábor! 

Zavarba jöttem e témától, megígértem, hogy záros határidőn 
belül elolvasom a disszertációját, és jelentkezem. Vajda Vili, Huszár 
Gabi és Palika már várt rám a biliárdasztalnál. Amikor 
csatlakoztam, Vili tette az epés megjegyzéseket, hogy milyen 
ropogós csibét lőttem magamnak, Palikára pillantottam, a fiam nem 
zavartatta magát. Ez nem az, aminek látszik! — mondtam Vilinek 
határozottan, s kezembe vettem a dákót. Magdi a szokott helyén 


támasztotta a falat, Klára melléje állt, nézték a játékot, pusmogtak 
egy picit, és itták a feles söröket, tud szlopálni ez a nemzedék, az 
biztos. 

Elfelejtkeztem Kláráról és a szövegéről, amikor rám telefonált, 
bűnbánón átfutottam, tetszett, hogy olyan harciasan védi az igazát, 
zavart, hogy elég lazán veszi a források megjelölését, s olykor 
tényként kezeli a saját hipotéziseit. Hallottam Palikától, hogy már 
sikeresen megvédte a disszertációját, tulképp mindegy tehát, nem 
fogok okoskodni, megdicsérem, visszaadom, kész. Ezúttal is a 
Zanzibárban találkoztunk. Biliárd előtt nem ért rá, odajött a végére, 
aznap kivételesen nyertünk Palikával, B-52-est rendeltem az egész 
társaságnak, Vajda Vili kért még egy rundot, vegyes érzelmekkel 
figyeltem, amint Palika fölhajtotta, nézheti-e a szülő tétlen, hogy a 
fia lerészegedik? szerencsére Palikámnak meg se kottyant a két 
koktél. 

Félreültünk Klárával, sokáig nem szólaltam meg, most is szíven 
ütött a természetes szépsége, ne, ezt ne, a lányom lehetne, gáz, hogy 
Alexa is a lányom lehetne, bár ahhoz húszéves koromban kellett 
volna anyává tennem valakit, Klára még egy nemzedékkel lejjebb 
van, vérgáz. 

Dicsértem a témaválasztását, a stílusát, az arányérzékét, a bátor 
elméleteit (nem hazudtam, de nem is mondtam igazat), ami 
kevésbé tetszett, arról hallgattam, s hogy ő mennyivel jobban 
tetszett a szövegénél, arról még mélyebben, láttam, a szaténblúz 
alatt cicifix nuku, kirajzolódtak a csónakos bimbók. Szép - de nem 
nekem! 

Ez meg az anyám, bemondta a néprádió, még óvodás lehettem: Jó 
ebédhez szól a nóta! De nem nekem! — a mama kikapcsolta, utálta a 
cigányzenét. Én is utálom, anyai örökség. 

Klára hamarosan elment, föllélegeztem, egy gonddal kevesebb, 
különben is, ha már a legfiatalabb nemzedékre fáj a fogam, 


Marianna a szerkiben jobban izgatott, talán a magassága miatt, de 
nem startoltam őrá se, nincs szükség semmi bonyára. Csak lassan, 
okosan, édes Jancsi fiam. (Öregesen? Rémesen hangzik.) 

Néhány hét múlva Klára megint lejött a biliárdra, gondoltam, a 
Magdival akar libázni, Palika azt mondta a klotyóban, amikor 
egymás mellett csurgattunk: Apafej (újabban így szólít), emelem a 
kalapom, te bejössz a Klárinak! Ne etessél, Palimadár (újabban így 
szólítom). Bizonykodott, hogy ez komoly, szavát se hittem, figyelni 
kezdtem, mi tagadás, Klári néha-néha rajtam felejtgette a szemét, ha 
visszanéztem, gyorsan elkapta, öcsém! egy ilyen csitri! ez nem lehet 
igaz, vén kecske is megnyalja a sót, azért képzelgek, Palika biztos 
csak cukkolt, kiadtam a parancsot az agyamnak: töröl-töröl, 
sebesen. Néha engedelmeskedik, máskor (például most) nem. 

Magdi születésnapján alaposan bekoktéloztunk mindannyian, 
megjelent az asztalunknál a Zanzibár tulaja, egy tagbaszakadt 
kopasz pasi, hogy viselkedjünk, vagy baj lesz, kicsit hepciáskodtam, 
aztán kiszédelegtünk az utcára. Vajda Vili a vállamra csapott: 
Szokjunk vissza az Erzsikébe? Ne, ott nincs biliárdasztal! — sárosnak 
éreztem magam, nyilvános helyen tényleg viselkedni kell, 
tipródtunk egy darabig, Palikám a kezembe csúsztatott valamit, 
kulcscsomó. Mi ez? A kecóm kulcsa. Minek? Pszt... szükség 
esetére... a Klári benne volna a tutiba, úgy nézem. 

Mire észbe kaptam, már csak ketten tántorogtunk a járdán, 
Klára tudta az utat Palikámhoz, Ó u. 5. V. 1., alig bírtam fölmászni a 
lépcsőn, lift nincs, ziháltam az előszobában. Mire vársz, Jánoska? — 
Klára. Meg kéne találnom a villanykapcsolót. Ráér! — belém karolt, 
húzott befelé az egyetlen szobába, észbontó csattanás, csörömpölés, 
lazán kiütötte a könyökével a szárnyasajtó üvegtábláját, szívbajt 
kaptam, hátha baja esett, végigtapogattam, üvegszilánkok a vállán, 
a hátán. Egyben vagy? - én. Igen, és te? Kösz, nagyjából. 


Hamarosan gyertyát gyújtott, Palikánál halogén izzók adták a 
fényt, a kapcsolók nem a falon, hanem a konnektorokba dugott 
drótokon keresendők. Az ágyra huppantunk, alacsony, japán 
fekhely, futom vagy futon, hepehupás, okosabb lett volna előbb 
lerázni magunkról az üvegdarabkákat, itt-ott megsebezte a 
bőrünket, nem éreztük, csak amikor minden megtörtént. Klára bőre 
sima volt, pedig a hasa csupa pattanás, vagy inkább pörsenés. 
Második bakfiskor, mondta, és lenyalta rólam a vért. Odébb 
húzódtam, képtelen voltam elhinni, hogy ezt is élvezi. Klára 
morogva visszatartott, naaa, bizarr, de kurvára jólesik! 

Kannibál, gondoltam. Bizarr vagy se, nekem is nagyon jólesett 
—- minden, amit csináltunk, úgy látszik, vannak azért lányok Alexán 
kívül is, akik szeretnek furulyázni, és ízlik nekik. Klára csúcspontjai 
enyhe remegések voltak, Alexa csillagszórásához képest alig 
észrevehetőek, hagyjuk, ez úgyis csak a mai estének szól, kizárt, 
hogy folytatása legyen. 

Tévedtem, Klára hetenként egyszer jelentkezett, úgy hívott, 
Mesti, sőt Mestike (ettől elfolytam, mint az olvadt viasz), én meg őt 
Klárisnak. Idővel bevallotta, eleinte nem tudott velem elélvezni, 
csodálkoztam, mégse pattintottál le? Tudod, a nőknek elsőre ritkán 
megy, nem olyan könnyű, elsőre levetkőzni se könnyű, de valahogy 
lehet sejteni, ha egy hapival össze fog jönni. Aha, értem... és mért 
nem szóltál, próbálhattam volna másképp. Minek, nem a te hibád, 
hogy lassú vagyok. 

Ennek azért örültem, annyi minden az én hibám. 

Ha Palika kecója nem volt üres, Kláris az egyik barátnőjéhez 
vitt (reméltem, nem Magdihoz), elkérte a kulcsot, full service. 
Klárisnak Budapesten már nem volt lakása, a szüleinél dekkolt, a 
terv az, hogy visszamegy Schwerinbe. Kérdeztem, voltaképpen mit 
akar tőlem. Visszakérdezett: Szerinted? De mért épp egy ilyen vén 


ürgével? Nekem a kortársaim egyszerűen nem jönnek be, csak a 
kefe érdekli őket. 

Lapítottam, engem is csak a kefe érdekelt. Mégse volnék 
annyira öreg? Próbáltam szokni a gondolatot, hogy huszonéves a 
szeretőm (ő úgy mondta, baszóbarátok lettünk), aki mindenben 
benne van, abban is, ami eszembe se jutna. 

Csöndes kis jubileum. 

Hamburger Kláris: X. 

A tizedik. 

Szó alig esett köztünk, minden másodpercet kihasználtunk, 
feketére keféltük egymást. 

Míg beütött a ménkű. 

Attól fogva azt feleltem, amikor hívott, hogy sajnos, nem érek 
rá — az igazat nem voltam képes tudtára adni, a harmadiknál leesett 
neki a tantusz, többé nem keresett a drága kis Hamburger Klára, a 
pörsenéses hasával. Egyszer még találkoztunk, a Bécsi úton, a 
gyógyszertár előtt, tripla puszival jelezte, hogy nincs harag, 
kíváncsi lettem volna, most ki a baszóbarátja, ilyet persze nem 
kérdez az ember. Mondta, hogy a Paradigma könyvesboltba jött, ha 
ráérek, kísérjem el. 

Füstölő illatú, félhomályos helyiség, a polcokon ezoterikus 
irodalom minden mennyiségben, asztrológia, ji-king, agykontroll, 
zsúrkocsikon gyöngyök, láncok, féldrágakövek, biztosra vettem, 
hogy Alexa is idejár, reméltem, most nem bukkan föl, a belső 
teremben a padlóra dobott párnákra ültünk. Mióta letipliztél, úgy 
élek, mint egy zárdaszűz... hó végén megyek vissza Schwerinbe. 
Megint bébiszittelni? Igen, de egy másik csecsemőhöz, akinél 
voltam, azt már beadták az óvodába. 

Mielőtt elváltunk, a kezembe nyomott egy könyvet, Peter 
Orban: A családból fakadó erő, hogy erre nekem is nagy szükségem 


van, ki akartam fizetni, de nem engedte, ajándék, beleírt egy sort: 
Klárisok a nyakadon, és a dátumot. 

Hetekkel azelőtt Alexa késő este jött haza Debrecenből, a 
táncversenyről, szóba sem állt velem, az ágyba zuhant: Szia, 
jóéjszakát... majd holnap mondanom kell valamit. . . -— már aludt is. 

Hát, Jánoskám, beütött a mennykő! -— kezdte reggel. Nem 
értettem. Lehajtotta a fejét: Azt hiszem, beleszerettem valakibe. 
Kibe??? Nem mindegy? Mindegy, de szeretném tudni! Akkor se 
mondom meg, véletlenül futottunk össze, Debrecenben. 

Világvége, összeomlottam. 

Pedig csak csókolóztak a bárban. Aztán a folyosó 
kiszögellésében pettingeltek. Minden csöpp vérem az agyamba 
gyűlt, ott dobolt, olyasmit rikácsoltam, hogy ez a hála, amiért 
mindig hűséges voltam hozzá. Pofán röhögött, ezt te se gondolod 
komolyan! Tudom, most jössz a Herceg Andival! Nem jövök, 
pillanatnyilag nekem édes mindegy, hogy hányszor keféltél félre, 
már nem számít! rájöttem, ő az életem pasija! rögtön tudtam, 
amikor először megpillantottam, halálosan bele vagyok zúgva a... — 
és elhangzott Ess neve. 

Azt hittem, megzavarodom, Ess? a múltból? a régmúltból? aki 
már akkor, amikor összetalálkoztunk? 

Igen. Pontosan őbelé botlott Alexa Debrecenben. Átkoztam 
magamat, tisztán emlékeztem, föl akartam ajánlani, hogy leviszem 
Debrecenbe, de kire hagyhatnám a gyerekeket, jobban kellett volna 
erőlködnöm. 

És akkor most... mi lesz? — nyögtem. Nem tudom, de ne ülj itt, 
Mester János, mint akit pofán öntöttek szarral. Mit érdekel az téged, 
ha már nem szeretsz? Ki mondta, hogy nem szeretlek? — átölelt, 
szorosan: Téged szeretlek a legjobban, a gyerekeim után, csak 
éppen... hidd el, nekem is szörnyű, ez erősebb nálam... gyere! — 
fölpattant, húzott a kezénél fogva. Várjál, hálóingben vagy! Kit 


érdekel? -— szaladt, én utána, le a ház elé, át az úton, már tudtam, a 
sarki gyorsbütfébe megyünk, ahol mindig parkolt néhány kamion. 
Nagyon megbámulták Alexát, ritkán járnak ide nők, s ha mégis, 
nem lobogó hálóingben, pláne nem mezítláb, ő csak nevetett, a 
pultossal tegező viszonyban volt, a ház specialitását kérte 
mindkettőnknek, a rozsdás bundáskenyeret, mely a belesütött 
vöröspaprika-szeletekről kapta a nevét. Míg sercegett az olaj, Alexa 
megcsókolt - őrület, éppen most! -, és így szólt: Mindig tudtad, 
hogy bolond vagyok... de valld be, azért ez tetszik neked! 
Igyekeztem megfeledkezni Essről, az egész életemről, a pofánkba 
bámuló sofőrökről, és csókoltam, ahogy bírtam. 

Azt hittem, talán... esetleg rájött, hogy... De nem. Semleges 
hangon érdeklődött, otthon vagyok-e aznap este, mert programja 
volna. Rám ne számíts! — faképnél hagytam a hálóingében, láttam, 
épp most rakja oda a pultos a két rozsdás bundáskenyeret elébe. 

Nem mentem vissza a lakásba, de a szerkesztőségbe se 
jutottam el aznap, beteget jelentettem. Fogalmam sincs, merre 
kódorogtam, rémlik, hogy az amfiteátrumnál heverésztem egy 
darabig a zavaros füvön, a többi méla csönd. 

Amint lehetett, beültem a Zanzibárba, biliárd-nap volt, 
nélkülem, elrángattam Vajda Vilit az asztaltól, rázúdítottam a 
bánatom. 

Panaszkönyv. 

Nyugalom, mondta Vili, amikor szóhoz juthatott, egy ilyen Ess 
bőven belefér, Alexának is lehet ferde útja. Jézusom, hát te 
melyikünk barátja vagy, kinek az oldalán állsz? A tiéden. Akkor 
mért nem érted meg, hogy mindennek vége! előbb-utóbb elhagy, 
pedig annyira szeretem! vele akarom leélni a maradék életem! 
annyira igyekeztem, mindent megtettem, hogy neki jó legyen! 
Tényleg? és a német muff Gothából? Jolanda tényleg nem számít... 
őt még gyerekkoromból. És mi van Német Margóval? Jaj, a 


Margó... te honnan tudsz erről? És mi van a drága Hamburger 
Klárával? Jaj, hát az csak... Vajda Vili a vállamra csapott: le fasz, 
Alexa is mondhatná, hogy jaj, hát az csak! 


HUSZONEGY 


Rázzák a karodat, nógatnak, figyeljél oda. 

Mennyenek annyukba, gondolod. Ialán mondod is. 

Kérdezik többször, mi a neved. Doktor Mester János, 
megjegyezhetnék végre. 

Hogy tudsz-e németül? 

Persze. 

Hogy akkor válaszoljál egész mondatokban. 

Mi ez, nyelvóra? 

Békén hagynak. Elhomályosulnak. 

Megint itt vannak, most azt akarják, hogy számoljál. 

Minek? 

Nincs magyarázat, nem tágítanak, számolni! 

Tessék, ha ez a mániátok. 

Egy. 

Két. 

Hár. 

Négy. 

Nem jut eszedbe a folytatás. Talán ennyi elég nekik. 

Rád szólnak megint, hogy számoljál. 

Női hang: Számol ő doktor úr, magyarul számol. 

Férfihang: Hogy érzi magát? 

Furcsán. Azt ismételgeted: Köszönöm. Danke schön. 
Köszönöm. Danke schön. Fogalmad sincs, mit köszönsz. 
Abbahagyod. 

Megint a számolást forszírozzák. 

Nesztek. 


Egy. 


Kettő. 

Három. 

Négy. 

Öt. 

Most itt akadsz el. 

Süppedsz a sárba. Hóba. Vattába. 

Fölötted fehér az égbolt. Csupa repedés. A nap keskeny 
téglalap formájú, és rácsos. 

Hol vagyok, kérdezed újra meg újra a homályos arcoktól. 

Biztatnak, pihenjél inkább. 

Nem vagy fáradt, csak elvesztél az időben és a térben. 

Amikor eszméleted kitisztult, Jolanda könnyáztatta arcát 
láttad. Beszélt hozzád. Nem értetted. Aztán számolt veled: Hat, hét, 
nolc, kilenc, tíc! Csodálkoztál, jé... te tudsz magyarul? Ezt meg ő 
nem értette. 

Világosodott lassacskán az elméd. Jolanda tudtodra adta, a 
kedvedért megtanulta a számokat magyarul. Nem most. Még annak 
idején Budapesten, a panzióban, a pincérlánytól. Meghatódtál: 
Miért nem mondtad soha? Azt felelte, meglepetésnek szánta, várta 
az alkalmat. 

A mobilod segítségével kerítették elő, az övé volt az utolsó 
németországi szám, amit hívtál. Már emlékszel, biciklibaleseted 
volt. Megrepedt a koponyád, összevissza pólyázták. Géztojás. 
Tapogatod. Jól nézel ki. A hangfoszlányokból rekonstruálod, az 
orvosok aggódtak, megsérült-e az agyad. Azért számoltattak, azért 
kérdezgették, mi a neved, hol laksz. 

Ki vagy te. 

Belédhasított a rémület, fapados repjegyed dátuma nem 
módosítható! Fogalmad se volt, mióta élesztgettek-ápolgattak itt, 
azt se tudtad, hol. Kérdezted, milyen nap van ma, Alexa 
megmondta. Semmi baj, a holnaputáni gépre szól a jegyed. 


Elégedetten a párnára hanyatlottál. Álom, álom, édes álom. De 
miért nincs itt villany? 

Állj az egész! úgy látszik, még nem vagy eszednél, Alexa nincs 
itt. Jolanda hajolt föléd, nyilvánvalóan Berlinben, valamiféle 
klinikán. Mert karamboloztál a villanyoszloppal. Szó sincs 
semmiféle repjegyről, kocsival jöttél, egy hónapra. Letelt. 
Hamarjában képtelen vagy fölidézni, mikorra tervezted, hogy 
hazahúzol. Halló, Mester lakás! ébresztő! 

Jolanda szóval tartott. Hogy érzed magad? Szarul, de büszkén. 
Fölültél az ágyban, a fejedben égő vízisikló tekergett. Odalépett egy 
fityulás apáca, talán mégis álmodod ezt az egészet, visszanyomott a 
párnára. Herr Meszternek agyrázkódása van, azzal nem szabad 
izegni-mozogni. A válladnál fogva leszíjaztak. Óriási. Mint a 
bolondokat. 

Agyrázkódás.  Totálkár. Mindenkinek elmondtad, aki 
fölbukkant az ágyadnál, hogy neked most már sietned kell haza, 
megígérted a feleségeidnek. Pardon, bocsánat, a gyerekeidnek, és a 
feleségednek. Odanyomult egy csomó fehérköpenyes, elöl egy 
nagyhasú, biztos ő a professzor, a főorvos. Kinevetett: Herr Meszter 
számítson még jó néhány nap fekvésre. Hát pontosan ez az, amire 
nem számítasz, mivel neked haza kell utaznod, de rögtön! vegyék 
le ezeket a szíjakat, míg úriember módjára kéred! Ezen az egész 
csapat jót kacagott. Mérgelődtél, mi olyan vicces? Addigra 
kifordultak a kórteremből. 

Kétágyas szoba, de egyedül vagy. A másik ágyon Alexa ül, 
lóbálja a lábát. Nem, Jolanda az. Alexát tényleg álmodtad. Az élet 
álom. Mintha ezt Goethe írta volna valahol. Illetve dehogyis. Bár 
majdnem mindent az a gané írt valahol. Halálra kínoz az égő 
vízisikló. Talán nem is egy. Egész família. Kereshetnének tágasabb 
lakóhelyet, mint a te szerencsétlen koponyád. Hess! 


Másnap reggelre összeszedted magad. Láttad, minden ápolónő 
fityulás apáca, egyházi kórházban lehetsz. Szépen kérted az egyiket, 
küldje ide hozzád az ügyeletes orvost. Megígérte. Semmi nem 
történt. Mikor már ferdén sütött be a szédelgő őszi nap a homályos 
ablakon, fölbukkant Jolanda. Remélted, majd ő elintézi. Puszit adott 
a homlokodra, és mondta, hogy mindjárt itt lesz a Götz főorvos úr, 
megbeszélheted vele, hogyan tovább. Átölelted. Angyal vagy, 
súgtad a fülébe. Végigfutott sajgó agyadon, hogy talán őt kellett 
volna feleségül venned. Akkor minden másképp... Ó, persze, akkor 
most ő unna, ő gyötörne a nyitott házassággal. Ezt inkább 
meghagyod Wilhelmnek. 

Götz főorvos odahúzott egy széket. Megkérted, engedjen 
szabadon, nem vagy te közveszélyes őrült! A testes doktor, akinek 
vöröspozsgás feje szép kertről és nehéz német sörökről árulkodott, 
kioldotta a csatokat, elismerte, közveszély nem volt, csak önveszély, 
aki agyrázkódással fölkel, annak sokáig számolnia kell rémes 
fejftájásokkal, ezt akarták megspórolni neked. Hálálkodtál, és 
elmagyaráztad, hogy haza kell menned, ezer nyomós okból. 
Repülőre ülni Herr Meszter állapotában nem ajánlatos, mondotta 
gondterhelten. Semmi baj, kocsival mész. De nem is vezethetsz! 
Majd más vezet. 

Azt hitted, mindent megoldottál, ám Götz főorvos után egy 
gombafejű (Beatles-rajongó?) szemüveges nő telepedett az ágyad 
mellé a székre, ő a kórház gazdasági osztályáról jött, az iránt 
tudakozódott, mi a helyzet a biztosításoddal. Áldottad az eszed, 
hogy bármennyire cikizte Alexa az elővigyázatosságodat, egy 
hónapos utasbiztosítást kötöttél az autóklub Visegrádi utcai 
irodájában. Csak éppen... hamarjában fogalmad se volt, hol lehet a 
kötvény. A Raucherstrasse 33.-ban, az fix, de azon belül? Vélhetőleg 
a hordozható számítógép táskájának oldalzsebében, ott tárolod a 
fontosabb okmányokat. Jolanda első szóra vállalta, hogy behozza. 


Csüggedten tért vissza, nem találta. Akkor mi lesz? Legföljebb 
kifizetjük, így Jolanda. 

Merengtél, név szerint kik fizetik ki? De hallgattál. Az a fő, 
hogy szabaduljál innen, a többi majd elrendeződik. Esküvel 
fogadtad, hogy még ma este behozod a kötvényt. Jolanda 
kezességet vállalt érted. Alá kellett írnod egy csomó hivatalos 
papírt, csakis a saját felelősségedre, und so weiter. A kötést a 
koponyádon kicserélték egy kisebbre. Olyasféleképpen állt rajtad, 
mint Björn Borg híres fejpántja, azzal a különbséggel, hogy a te 
hajad se nem hosszú szőke, se nem sűrű. 

Álltál a kórház előtt, az íves kocsibehajtónál, vártad, hogy 
Jolanda a parkolóból ideguruljon az Opeljével. Támasztottad 
Bogartné romos biciklijét, amelyet a mentő német precizitással 
behozott a kórházba. Az alagsorban tárolták, s nyugta ellenében 
adták ki. Az épület főszárnyához kis kápolna simult, tornyán kettős 
kereszttel. Azt nézegetted, amikor rájöttél hogy a kötvény a 
válltáskád cipzáros rekeszében lehet, a legeslegfontosabb iratok 
között. És tényleg. Mázli, hogy nem lopták el, amikor... ugyan, itt 
nem lopnak. Mázli, hogy nem veszett el. A biciklit a 
tetőcsomagtartóra pókoztátok, aztán visszamentél, beadtad a 
gombafejű szemüveges nőnek. Csináltassál kontaktlencsét esztéká 
alapon, dünnyögted magyarul. 

Összepakoltál a Raucherstrasse 33.-ban. Kitakarítottál. Jolanda 
segített. Kérdezte, akarod-e, hogy veled aludjon, még egyszer 
utoljára. Az , utoljára" mindig megrémít, bólintottál, noha jobban 
szerettél volna egyedül maradni. Jolanda telefonált Wilhelmnek, és 
kiment a konyhába, hogy a jégszekrényben lévő maradékokból 
megfőzze az utolsó vacsorát. Ie pedig alaposan rendbe raktad a 
nimfapapagáj ketrecét, készítettél neki elegendő magot, ivó-és 
fürdővizet, ezzel kihúzza, Bogarték a hétvégén jönnek haza a 
nyaralásból. Egymásra pakoltad a postát, a legutolsó adaggal 


érkezett a Német Háziorvosok Lapja. Járatják? minek? Belelapoztál. 
A vezető anyag címe: A nők könnyebben lépnek félre. Az annyát. 
Mérget vettél volna az ellenkezőjére. 

Egy nemzetközi tudóscsoport jutott erre a meghökkentő 
eredményre, miután kérdőíves kutatást végzett, reprezentatív 
mintán. A megkérdezett párok válaszaiból az derült ki, hogy a nők 
sokkal gyakrabban fontolgatják, hogy engedjenek a csábításnak, 
még akkor is, ha a társuk csak egy napra utazott el, a kísértés a 
távol töltött idő hosszával arányosan erősödik. Te jó világ... Ennek 
az a tudományos magyarázata, hogy a természetben évmilliók óta 
zajlik a spermiumok háborúja, vagyis a küzdelem az örökség 
továbbadásáért. Az állatvilágban igen sok párzás után (madarak 
esetében húsz is lehet) a legerősebb és legellenállóbb spermium 
termékenyíti meg a nőstényt. E biológiai törvény valamiféle emléke 
az emberi génekben is fönnmaradhatott, a nők ösztönösen 
hajlamosabbak arra, hogy ne csak a párjukkal feküdjenek le. 
Atyaúristen. Akkor ezért zúdít olyan ádáz össztüzet az egyház a 
szexre, a tisztelendő urak mindig tudták, ha a nőkön múlna, volna 
paráználkodás feszt. 

A drága természettudósok is bekaphatják. 

Visszadobtad a Német Háziorvosok Lapját a stósz tetejére. 

Írtál egy szívhez szóló levelet Bogartéknak. Köszönetet 
mondtál, prímán érezted magad az otthonukban, füllentetted. 
Szabadkoztál, amiért Bogartné biciklijét tönkretetted, és nem 
maradt időd megcsináltatni, mind a két kerékből nyolcas lett, a 
kormány elgörbült. Reméled, ez a kétszáz Ajró fedezi a javítást, ha 
nem, jelentkezzenek. Telefonszámok, e-mail-cím. Auf baldiges 
Wiedersehen! Noha sejtetted, közeli viszontlátásra kevés az esély. 
Már azon is csodálkoznál, ha találkoznátok még ebben az életben. 

Lélekben már Magyarországon voltál. Nem tudtál figyelni sem 
a vacsorára, pedig ránézésre ínycsiklandónak tűnt, se Jolandára, aki 


szintén, a testhez simuló selyemruhájában. Nem zúgolódott, amiért 
magadba vonultál. Olasz vörösbort ittatok, ő hozta egy korábbi 
alkalommal. Koccintottatok. A szebb jövőre, mondta Jolanda. A 
még ennél is szebbre? Félreértett. Kérdezte, amiatt vagy-e szomorú, 
mert itt kell hagynod őt, vagy mert itt kell hagynod Berlint, vagy 
mert itt kell hagynod Goethét. Vonogattad a vállad, Goethe nincs 
itt... viszem haza a bőröndben! 

Azért mondtad, hogy örüljön. 

Örült. 

Már nem voltak vele terveid, de amikor melléd bújt az ágyban, 
működtek az ösztönök. Drága Jolanda. Drága, drága Jolanda 
Trabandt. Talán most csináltad vele utoljára. Nem bántad. Mégis, 
sajgott valamiképpen. 

Reggel, mire fölébredtél, már eltűnt. Egy papírszalvétát 
hagyott a konyhaasztalon, Bogartné folyós  golyóstollával 
firkantotta rá: Szia, édes kedves Janoschka, vigyázzál a vezetéssel, a 
német autópályákon sok az állat, kérek egy sms-t, ha épségben 
hazaértél, tartsál meg jó emlékezetedben! Csók. JT. 

Csók. MJ. 

Eddig nem tűnt föl, hogy mindkettőtök monogramjában ott a J. 

Jé. Játék. Jó. Jel. Juj. 

Nehéz utad volt, sok sávlezárással, eltereléssel, dugóval. Az 
osztrák és a magyar autópályákon se kevés az állat. Lüktetett az 
agyad, ahogy Götz főorvos megjósolta. Fájt a gerinced, szúrt a 
szíved. Erről nem volt szó. Le van szarva. A forgalomra figyeltél. 

Már égtek Budapest fényei, amikor az Osztyapenkó-szoborhoz 
értél, pontosabban a hűlt helyéhez. Annyira összetorlódtak a 
kocsik, hogy csak lépésben haladhattatok. Végül meg kellett 
állnotok. Baleset? Bekapcsoltad a rádiót. A Bartókot. Egy öntudatos 
férfi ezt olvasta, hangosan zörgő papírról, alaposan megrágva a 
szavakat: Hősünk a Vénusz-hegyben, a szerelem istennőjének 


barlangjában tölti napjait. Vágyik azonban az emberek közé, és 
elhagyja Vénusz birodalmát. Nagy szeretettel üdvözlik Wartburg 
várában, ahol régebben ő volt a dalnokversenyek egyik 
legsikeresebb résztvevője. Különösen Erzsébet, Hermann őrgróf 
unokahúga örül Tannháuser visszatértének. 

Nem volt türelmed Wagnerhez. Alig vártad, hogy hazaérjél. 
Ötvenhét percbe tellett. A cuccot fölhordod később. A lift rossz. 
Rohantál fel a lépcsőn, ami nem ajánlott agyrázkódás esetén. A 
lakás üres. Hol lehetnek? Igaz, kibírtad, hogy ne telefonálj, ne 
küldjél  sms-t, féltél, ha Alexa megbánt, képes vagy és 
visszafordulsz. De kezdettől úgy volt, hogy szeptember utolsó 
napján térsz haza. Csak nincs valami baj? 

A fürdőszobában találtad őket. Sanyikád már kiszállt a vízből, 
fehér törülközőbe csavarodva ugrált. Jucikád még a kádban, 
Palikád locsolgatta rá a vizet, és gügyögött neki. Alexád a gyerekek 
pizsamáját hajtotta szét a fiókos szekrény tetején. Papa, mi van a 
fejeden, kérdezte Sanyikád. Magyaráztad, semmi baj, csak 
nekimentél egy villanyoszlopnak, és bekötötték... nem tetszik? De, 
jó! Követelte, hogy az ő fejét is pólyázd be, adtál neki egy 
teniszfejpántot, Björn Borgosat. Alexa egyetlen szót se vesztegetett 
arra, hogy mi történt a fejeddel. Meglapogattad Palika vállát, 
szerbusz, rézbőrű testvérkém, nem is tudtam, hogy átjössz! Szevasz, 
apafej. Mi járatban nálunk? Semmiben, csak úgy adódott, spontán. 

Azok a legjobb dolgok, amelyek csak úgy adódnak, spontán. 

Palika lejött veled a kocsihoz, segített felvinni a csomagokat. A 
Goethe-bőröndöt te akartad, noha úgy érezted, sérvet kapsz. Fönt 
megmutattad neki. Álmélkodott. Alexa nem esett hasra, újabb 
kisded játék, dünnyögte. Kérdezte, hol akarod tartani. Csakis a 
dolgozódban. Rögtön be is vitted. 

Átadtad az ajándékaidat. Sanyikádnak távirányítós autót 
hoztál. Jucikádnak emeletes babaházat. Palikádnak  iPodot. 


Alexának MP3-lejátszót. 

A tökéletes boldogság: a három gyereked, gondoltad. Már a 
fejed se fájt. Alexa aznap este mintha szerette volna Palikát. Egy 
kicsit. Vacsorát készített, egyszerűbbet, mint Jolanda, mégis jobban 
ízlett. Belaktatok rendesen. Palika elég sokáig maradt, ittatok 
vörösbort, szivaroztatok a folyosón. Röhincséltetek, mintha 
gimnazista osztálytársak volnátok. 

Amikor kettesben maradtatok Alexával, rögtön lefeküdtetek. 
Sajnos, nem egymással. Pedig amikor előálltál a titkos főajándékkal, 
s a nyakába akasztottad az aranyláncot a medállal (az általa oly 
sokszor húzott Tarot kártyafigurát, a Bolondot vésték bele), nagyon 
meghatódott. Aztán nyomban elaludt. Hallgattad a szuszogását, 
majd a hortyogását. Virrasztottál, szúrós  elégedetlenséggel. 
Annyira vártad, hogy itt légy az ágyban vele. Benne. Hát, talán 
majd holnap. 

Reggel azonban a morgós Alexa ébredt melletted. A bezáruló. 
A tüskés. Tudtad, tizenegykor van az első órája, talán beszélhettek. 
Mogorván. öltöztette a gyerekeket. Ajánlottad, beviszed őket a 
kollektívumba. A kollektívumon Alexa régebben mindig nevetett, 
most pofákat vágott, meg kéne újítanod a szókészletedet, a 
kollektívumot Gigitől hoztad. Szállj már le Gigiről, mondtad, a 
kelleténél mérgesebben. Mind a ketten megsértődtetek. Hagytad, 
hogy búcsú nélkül kiterelje a lakásból Sanyikát és Jucikát. Nézted 
az ablakból, ahogyan beszíjazza őket az öreg Fordba hátulra, a 
hiper-szuper (és méregdrága) Isofix gyerekülésekbe, amelyek, ha 
így folytatja, értékesebbek lesznek, mint az autó maga. Alexa nem 
vigyáz a kocsijára. Újabb horpadásokat és húzásokat fedeztél föl, 
több emeletnyi távolságból. 

Vártad, hogy hazaérjen. Nem jött. Fél tízkor hívtad a mobilján. 
Nem vette föl. Elfogott a kétségbeesés. Újra hívtad. Kinyomott. 

Egy hónap után se kíváncsi rád. 


Bevonultál dolgozóodvadba. Nagyot rúgtál Goethébe. A 
Goethe-összesbe. A fekete bőröndbe. Neked fájt jobban. Az oldalára 
állítva kinyitottad, ahogy kell. Végighúztad az ujjad a bordó kötetek 
gerincén. Na, barátom, Wolfgang, úgy látom, kettesben leszünk. 
Szeretnél kijönni a kofferből? Hallgatás, beleegyezés. Egyenként 
előhúztad Goethe összes művét, tornyokba raktad magad körül a 
kiszálasodott szőnyegen. Ha egyedül maradsz, talán mégis 
nekilátsz, hogy szép sorban végigolvasd az egészet, időrendben. 

Tipped se volt, mit kezdjél ezzel a nappal, ha már Alexázni 
nem lehet. Fölhívtad Gigit. Mesélted neki a balesetet. Sopánkodott, 
hogy miért nem vigyázol magadra. Annyi baj legyen, felelted, 
Sanyikának nagyon tetszett. Kérdezte, mikor állsz munkába. A 
lapnál vagy nálad? Gigi nevetett, nálam, nagyon fölgyűlt a 
levelezés. Akkor holnap. 

Picit megvigasztalódva raktad le a kagylót. Kereseted tehát van 
még, hála előző feleségednek. Jólesett végre régimódi vonalas 
telefonon beszélned, a mobilt sose szeretted. Nem jó fogni, még a te 
özönvíz előtti Nokiád is túl kicsi. Ialán azért ejted le folyton. 

Alexa kora délután jött haza. A kanapéra telepedett, egy vaskos 
dossziéval. Kérdezted, mi az. Koreográfia, százszor mondtam már. 
Hogy mondhattad, amikor most kérdeztem először? Ugyan-ugyan, 
évezredek óta ebben tartom a koreográfiákat. Alexa, nem hagynád 
egy kicsit a francba a táncterveket, és foglalkoznál velem, egy 
hónap után? Most nem érek rá, felelte.  Hidegzuhany. 
Visszaslattyogtál a  dolgozódba. Jobb ötleted nem lévén, 
összeszedted a Goethe-köteteket, a bőröndbe raktad őket, a lista 
szerint. Megint kimentél Alexához: Neked egy csöppet se 
hiányoztam? 

Okosabban teszed, ha tartod a szádat. Mert azt felelte, jól 
megvoltak nélküled, őneki végre jutott elég ideje a dolgaira. 
Agyadba forró ólom ömlött, fejhangon rikácsoltál, szóval, miattam 


nem jut időd a dolgaidra? normális vagy te? azért csak több időd 
marad, amikor én viszem őket a kollektívumba, én vagyok velük, 
ha később jössz haza az iskolából, vagy ha el akarsz menni este 
azzal a hülyével... Alexa karvalyként csapott le rád: Honnan veszed 
a bátorságot, hogy hülyézd, amikor nem is ismered! ő a legokosabb 
ember, akivel találkoztam! 

Már ordított. Már ordítottál: Jó, akkor menjél hozzá! menjél 
innen! menjél a francba!!! Alexa lehiggadt: Rendben, ámbár azt 
hittem, ez az én otthonom is, nem mondhatod meg, mikor merjek, 
mikor maradjak. 

Elakadtál. Meredtél a feleségedre, közben ziháltál, hosszú 
futástól kimerült állatként. Biztosra vetted, ahányszor csak tehette, 
Essel smirglizett. Nyilván áthívta az anyját vagy a testvérét, esetleg 
Palikát, szépen megmosakodott, tiszta bugyit vett, sminkelt, és... 
Körmeid a tenyeredbe vájtad. Nem hittél a fülednek, amikor ezt 
hallottad: Különben nyugi, problémáid egyelőre megoldódtak, jól 
beégtem. Tessék?! Becsajozott. Micsoda? Te süket vagy? becsajozott! 
fütyül rám!!! 

Eee... ez igaz? A szád megformálta a kérdést, szerencsére nem 
jöttek ki rajta a szavak. Fölösleges. Alexa mindig az igazat mondja, 
mint tudjuk. 

De azért ne örülj annyira, folytatta, ha arra gondolok, hogy 
hátralévő életemben örökké csak veled kell lefeküdnöm, 
megfulladok! megfulladok, érted? — mind a két kezével torkon 
ragadta magát. Főbekólintva nézted. Kérdezted, akkor mi lesz. 
Alexa egészen nyugodtan kijelentette, megpróbálkozhatnátok a 
nyitott házassággal, amiről már beszéltetek. Fölvonítottál: Nem 
beszéltünk, te beszéltél! Sajnálom, ha nem akarod, akkor lehet, hogy 
tisztességesebb, ha elválunk. 

Még sosem éreztél ilyen erős vágyat, hogy megragadd Alexát, 
és üssed, amíg lélegzik. Megragadtad. Nyakon csókoltad. Hanyatt 


döntötted a pamlagon. Lecibáltad róla a ruhát. Ellenkezett. Aztán 
bénultan tűrte. Végül a régi Alexává változott. Mánuel tette a 
dolgát. Ügyeskedtek az érzelmes virslik. A Madár fölszállt az égbe. 
Szórta a csillagokat, többször, kitartóan. 

Alexa boldoggá tett. 

Aztán boldogtalanná. 

Dugni azért még tudunk, dünnyögte elégedetten, a 
fürdőszobába menet. 

Dugrni. Azért. Még... 

Megtörölted a szemed, hogy ne lássa elgyöngülésed, ha 
visszajön. Nem jött vissza. Hallottad a pénzdarabok fémes pengését 
a padlócsempén, Alexa ji-kingezett a fürdőszobában. Már fejből 
tudja a hatvannégy ji-king jelet, a könyvre sincs szüksége, csak a 
három érmére. A zsebében tartja, egy pici fehér selyemzacskóban. 
Eredetileg gyűrű volt benne, te vetted neki, a harmincadik 
születésnapjára. Ganz egal. A múlt nem segít. Éljél a jelenben, 
ahogyan Ruediger Dahlke ajánlja. 

A következő estéket átmarakodtátok. És átdugtátok, utána. 
Minél vadabb volt a vita, annál hevesebb a szex. Ami Alexa szerint 
nem jelent semmit. Valamit azért mégis. Vagy nem?! Egyre 
bizonytalanabb lettél. Alexa szóvá is tette, idegesíti a 
tutyimutyiságod. Visszavágtál, ő tart bizonytalanságban! Ő ugyan 
nem, megmondta, mi a két lehetőség, neked kell választanod. De 
miért neked kéne, amikor őneki van problémája, te élnél vele 
boldogan. Ezzel felbőszítetted, abban a langyos vízben akarsz 
dagonyázni, amiben addig tespedtetek, míg Ess föl nem tűnt újra a 
színen? Nem volt az olyan langyos, vetetted ellene. Rosszkedvűen 
bólogatott, de igen. 

Aztán csak kibökted végre, hogy a válás szar, a nyitott 
házasság is szar. Két szar közül melyiket? Válni nem akarsz... 
nyitott házasságot sem akarsz. Alexa érdeklődött, azon a hangján, 


amelytől falra másztál: Miért, nem volna jó más puncikba 
bemenned? pláne ha utána mindig visszajöhetsz az enyémbe? 
Dölyfösen kijelentetted, neked más punci nem kell, csak az övé! 
Remélted, nem szakad rád a plafon. Könnyű neked, mondta Alexa, 
te ötvenhat vagy, kidugtad magad, azért azt nem akarhatod, hogy 
én harminchat évesen lehúzzam a redőnyt, különben sem így 
szerződtünk, az elején azt hazudtad, nem vagy féltékeny típus, nem 
hiszel a nemi szervek magántulajdonában. 

Érezted, szép lassan mész a csőbe, még akkor is, ha nem ő húz 
bele. Te nem hazudtál, komolyan gondoltad, hiszen nem nyomoztál 
utána, hagytad, hogy elmenjen Esshez, akármennyire fájt, íme 
bizonyság Isten és ember előtt! Jó, de állati féltékeny voltál, igaz? 
pontosan úgy, mint bárki más! 

Mit felelhetnél erre? Rágtad a szád, míg Alexa rá nem ütött, és 
folytatta: Azt is nagyon szeretném tudni, mivel magyarázható, hogy 
olyan monogám lettél, bezzeg az első két feleségedet fűvel-fával 
csaltad! Honnét veszed? Beszéltem velük. 

Büdöskurvaélet. Míg te Berlinben voltál, Alexa fölhívta Zsuzsit 
és Gigit, összegyűltek a Centrálban, alaposan kidumáltak téged. 

Feleségkonferencia. 

Zsuzsi végre elmesélhette Giginek, mekkora szemétláda vagy. 
És Gigi, az a Gigi, aki már a munkaadód is, boldogan tromfolt. 
Érdekes, a telefonban erről egy rohadt szót se szólt. Micsoda 
sunyiság. laglalták a viselt dolgaid. A rossz tulajdonságaid. A 
szexuális szokásaid. Kifigurázták a rendmániád. Egymás szavába 
vágva ócsároltak. Röhögtek rajtad. Teljes egyetértésben. Alexa 
jelezte, ő bizony félrelép, Zsuzsi és Gigi szívből sajnálta, hogy ők 
nem tették. Illetve nem elégszer. 

Ó, de megalázó. Hogy így kell értesülnöd róla. Egyáltalán, 
miféle idea, hogy a volt feleségek összedugják a fejüket a 
mostanival, és együtt köszörülik rajtad a nyelvüket? Mintha már 


eltemettek volna. Gyászruhában képzelted őket a 
feleségkonferenciára, a műmárvány asztal köré. Alexa azt is 
megkérdezte tőlük, mi a véleményük a csókolózásodról. Szo-szo, 
mondta Zsuzsi. Azt sose tanultál meg rendesen, mondta Gigi. 

Alexa triumfált, látod, hülyének néztél, pedig az előző két 
feleségednek ugyanez a véleménye, te mindig arra hivatkoztál, 
hogy még soha senki nem panaszkodott, így higgyen neked az 
ember! 

Ami azt illeti, előző feleségeid tényleg nem panaszkodtak. De 
azért... rémlik, hogy elhangzott már ilyesmi. Valahol, valamikor. 

Du küsst nicht richtig. Na ja. 

Beállított Palikám. Alexa elő se jött a hálószobából. Csináltál 
neki sonkás tojást. Megvacsoráztál másodszor is, hogy ne kelljen 
egyedül ennie. Hallgattatok, mint dinnye a fűben. Kérdezted a 
fiadtól, tudja-e, mi folyik itt. Azt mondta, váltok. Itt az ideje, fűzte 
hozzá, lököttek vagytok mind a ketten. Ráförmedtél, nem beszélhet 
így az apjával. Palika vállat vont, különben Vajda Vilitől hallotta. Az 
meg mért ilyen pletykás vénasszony? Palika nem válaszolt. Hamar 
elment. Rá mindig számíthatsz azért, így búcsúzott. 

Mindig. Azért... 

Sejtetted, korai még, de jelentkeztél a teniszpartnereidnél, 
itthon vagy. Hívtak rögtön párosba a Tromosra. Szereted azt a 
pályát, van medence, játék után ellazíthatod az izmaidat néhány 
hosszal. Ha túl lusta vagy az úszáshoz, marad a brüggölő, ázhatsz a 
forró . vízben. TIalán ez az utolsó szezon, hogy még 
beszemtelenkedhettek ide, a német cég, amely megvette az 
Elektromos Műveket, előbb-utóbb kiutálja a hozzátok hasonló 
amatőröket, jól fizető külföldi turisták lepik el a létesítményt, a 
közeli szállodákból. 

Ebben a partiban rajtad kívül kiöregedett sportolók játszanak, 
volt vízilabdás, öttusázó, kosaras, focista. Ie vagy a tartalék, akkor 


szólnak, hogy gyere le, ha valamelyikük nem ér rá. Gyakran 
szólnak. Idősebbek nálad tízzel-tizenöttel, mégis erősebbek, 
szívósabbak. Az öltözőben feltűnt, hogy mind a két bokádat sötét 
kukacokra emlékeztető erek lepték be. Eddig észre se vetted. 
Magasra húztad a fehér zokni szárát, hogy eltakarja. Az apád 
bokája ez. De hát ő már tényleg nagyon öreg volt! Azazhogy... 
éppen annyi éves, mint te most. Amikor végleg a kórházba 
költözött. Onnan pedig, kilenc hónap után, a temetőbe. 

Számítottál rá, hogy szarul játszol, agyrázkódás és hosszú 
szünet után. Berlinben egyszer se volt ütő a kezedben. Pocsék 
hangulatod tovább rontotta esélyeidet. A tenisz akkor megy, ha 
fizikailag egyben vagy, s a lelked tiszta. Cukkoltak. Máskor is 
cukkoltak. Most a szívedre vetted. Fejpántszerű kötésedről 
megállapították, legalább valami összetartja azt a hülye fejedet. Ha 
már annyi eszed sincs, hogy előre nézz a bringán. Partnered, az 
öttusaedző, minden rontásod után megjegyezte, hogy lehúzod a 
sárba. Röstelkedtél. Könnyek ültek ki a szemed sarkába, szétkented 
a tréningfölsőd ujjával. 

Működött a szabadtéri büfé. Zuhanyozás után leültél Ubival, a 
vízilabdással. Ő sörözött, te narancslét ittál. Erős kísértést éreztél, 
hogy beavasd. Babonából nem tetted. A kimondott szavak sokszor 
valóra válnak. Hátha megoldódik még. Ubi figyelmesen nézett, és 
azt kérdezte tőled: mi az, öreg? Semmi. Semmi rossz, vagy semmi 
jó? Valahogy így, ilyen sorrendben, felelted, azt hitted, fifikásan. Ha 
tehetek valamit érted, tudod, hol találsz! Ubi átölelt, és ment a 
dolgára serényen. Vagyis a Duna túlpartjára, a masszőrhöz. Ha nem 
gyúratja át magát tenisz után, másnap alig tud kikelni az ágyból. 

Nem volt kedved föltápászkodni. Erőd se. Minden tagod fájt. 
Be kellett volna melegítened. Kiszámítottad, pontosan huszonöt éve 
csatlakoztál a rögeszmés teniszezők szektájához. Ennyi idő alatt 
akár meg is tanulhattál volna játszani. Előírásszerűen szerválni. 


Lecsapni, ollóval. Pörgetni erővel. Hát, lassan tanulsz, gyorsan 
felejtesz. 

Este, mikor a gyerekeket megfürdetted, s Alexa befejezte a 
meseolvasást a szobájukban, ültetek egymással szemben a 
konyhában. A szokott lemezt raktátok föl. Nőttön nőtt a hangerő, 
örülhettek a szomszédok. Alexa sorolta, mi mindent rontottál el tíz 
év alatt. Te pedig igyekeztél bebizonyítani, hogy valamennyi tétel 
az ő hibája volt. Úgy érezted, csapdába kerültél. Már semmi nem 
tetszik neki, ami veled kapcsolatos. Sóhajtott, fölösleges állandóan 
védekezned, nem bíróság előtt állsz, inkább figyelj egy kicsit, essen 
le a tantusz, a ti kettőtök kapcsolatában már nincs erő, nincs élet, 
hiába szeretitek egymást még mindig. 

Kétségbeesetten elébe térdeltél, drága Alexa, nyugodj meg... 
Félbeszakított, legalább azt ne mondjad, hogy nyugodjon meg, mert 
attól olyan ideges lesz, hogy darabokra töri az összes tányért és 
poharat, ég a ház, és teneked csak az a fontos, hogy ő nyugodjon 
meg, hihetetlen, de min csodálkozik, ez megy hosszú évek óta, 
érzelmi téren sosem számíthatott rád, világos, hogy mást kénytelen 
keresni, aki igazi lelki társa lehet. Ekkor sajnos kiszaladt belőled, 
hogy és aztán ez az igazi lelki társ szépen becsajozik, mert 
alapjában véve ő is csak dugni akar! 

Visszakézből pofon vágott, most aztán tényleg elszakadt a húr, 
Mester János! Hasra vetette magát a szőnyegen. Intett, hogy hagyd 
békén. Kimentél a konyhából. Az orrod alatt zsolozsmáztad a 
magadét. Ezt már nem lehet kibírni. Betelt a pohár. Törje csak 
darabokra a tányérokat és a poharakat, majd vehet másikat, addigra 
úgyse leszel itt. Azt hiszi, neki mindent szabad. Azt hiszi, csak 
veled nehéz. Majd meglátja, milyen nehéz lesz neki egyedül ővele. 

Utad a gardróbba vitt. Levetted a kerekes utazóbőröndöt, 
hajigáltad bele a pólóidat, a nadrágjaidat, az alsóneműt, két pár 
cipőt. Az öltönyödért majd visszajössz. Kihúztad a közlekedő 


folyosóra. Dolgozódban összeszedted, ami kell, a notebookot, a 
legfontosabb jegyzeteidet, füzeteidet, meg néhány könyvet. 
Mindent a bőröndbe raktál. Ennyi most elég. Bezártad Goethe 
kofferjét, ezt nem hagyod itt, képes és kidobja. Viszed, dafke. Noha 
Goethe művei sokkalta súlyosabbak, mint a sebtiben összehányt 
cuccaid. Hiába, mindig ő a győztes. 

Kicipelted a két csomagot az előszobába, fölvetted a 
viharkabátod, a táskádat a vállszíjjal átlósan akasztottad magadra, 
hogy ne zavarjon majd a trógerolásban. Bementél a gyerekszobába. 
Sanyika és Jucika még ébren volt. Alexa már ott ült a sarokban a 
fölfújható fotelon. Sanyika szopta az ujját, Jucika játszott Kangával 
és Zsebibabával. Megcsókoltad őket némán. A papa hova megy, 
kérdezte Sanyika. Nem tudom, felelte Alexa, de elhagy minket. 
Csönd lett. Jucika felkönyökölt, és azt mondta: De én nem akalom, 
hogy a papa elmenjen! 

Nyelted a könnyeid. Néztek rád a gyerekeid, mintha máris 
idegen volnál. Jucika túrta az orrát, és kijelentette, gondolkoztam, 
és most mál lendben van, mehet a papa, csak kélek puszit! 

Indul a puszient expressz, súgtad, ahogyan szoktad. 
Agyoncsókolgattad mind a kettőt. 

Nem emlékszel, hogyan jutottál az előszobába. Vártál, sokáig, 
hátha Alexa mégis utánad jön. Arra várhattál. Kiléptél az ajtón, 
egyik kezedben az utazóbőrönd, másikban a Goethe-összes, 
nyakadban a számítógép és a táskád. 

Most aztán merre? Hová? 

A bőröndöt guríthattad volna, ha csak az van nálad. Így 
emelted mind a kettőt. Elkínlódtad magad a liftig. 

Vajda Vili? Huszár Gabi? Palika? 

Amint beléptél a fülkébe, rájöttél, hogy a mobilodat otthagytad. 
Föl se hívhatsz senkit. Príma. Az alattatok lévő emeleten kiszálltál. 
Hátha. 


A csöngővel egybeöntött fémkeretben névjegy: Wagner 
Richárd. Erre nem emlékszel. Becsöngettél. Ta-ta-ta-tamm! Nem 
Wagner, Beethoven, gondoltad. A szomszéd nő résre nyitotta az 
ajtót, s köszönés helyett: Megint altató kell? Makogtál, nem, 
ezúttal... őszintén szólva, az a helyzet... Együttérző mosollyal 
biccentett: Tipli van? Bólogattál, bejöhetnék? Ha nagyon akarsz, a 
nő félreállt, mi van a fejeden? Kötés, kis baleset ért, még Berlinben, 
semmiség. 

Eddig az ajtó takarta, most láthattad, zöld tréningalsóban volt, 
mezítláb, és fekete pólóban, amelyen vajszínű négyzetekben az állt: 
BERLIN. Még ez is. 

Körvonalaztad a helyzeted, valószínű a válás, szállást kérnél 
egy éjszakára, ha lehetne. Titkon nézegetted a testét, immár nem 
először. Még mindig az előszobában álltatok, melyről a konyhába 
vezető ajtót leakasztották. A nő egyik lábát behajtotta, mint a 
gólyák, s hogy időt nyerjen, nyújtotta a kezét, Noémi. Megfogtad, 
ráztad, dr Mester János. Tudom, üljél le, felőlem maradhatsz, de 
délelőtt el kell menned, mer dolgozok. 

A fémlábú ülőkére ereszkedtél, bárszékre hasonlított, 
alacsonyabb kivitelben. Hálálkodtál. Hagyjad, majd egyszer én is 
kérni fogok tőled valamit. Erről a Keresztapa jutott eszedbe. Marlon 
Brando. Mit csinálna a nagy Brando a helyedben? 

Képzeletben fönn jártál Alexánál. Őrjítően hiányzott. Ez lesz, 
csak fokozódó mértékben. 

Éppen vasaltam, mondta a nő, mindjárt befejezem. A 
nappaliban állt a vasalova, rajta egy erősen dekoltált fekete ruha, és 
a gőzölgő vasaló. Noémi odalépett. Csöndesen döngicsélt a 
televízió. Amerikai akciófilm. Csattogtak a kemény pofonok, e 
hangerőnél csettintéseknek tűntek. Nézted a berendezést. A lámpa 
velencei  csillárimitáció, üvegből. Az ülőgarnitúra vérvörös, 


bolyhos. A falakon félmeztelen modellek színes fotói, tükrös 
keretben. 

Az a gyanúd támadt, hogy ez a nő esetleg... lehet, hogy call 
girl? Na és ha az, akkor mi van? Tyuhahé, rókaprém, más is kurva, 
nemcsak én. Ezt sem a rohadt Goethe írta. 

Noémi kérdezte, éhes vagy-e. Nem tudnál enni, késő van már. 
Akarsz lefeküdni? Úgy tettél, mintha a kétértelműséget észre se 
vennéd, igen, hosszú nehéz napod volt. Oké, csak ezt befejezi. 
Kombinék, harisnyák és tangák simultak a vasaló fémtapla alá, 
melyből gombnyomásra gőzfelleg csapott ki, pftffff. 

Hátradőltél a kanapén. A fejed le-lecsuklott. El-elnyomott a 
buzgóság, pedig Noémi szinte folyamatosan beszélt hozzád. Tudja 
ő, hogy van az. Sajnos, a pasiknak idővel elondósodik az agyuk, 
már semmi más nem izgatja őket, mint a muff, a mások mutffja, és 
akkor előbb-utóbb tipliznek. Bágyadtan ellenkeztél, nálatok pont 
fordítva, a feleségednek ondósodott el az agya. Noémi fölkacagott, 
ki se néztem belőle! 

Hogy ébren tartsad magad, megkérdezted, ki volna a 
névtáblán szereplő Wagner Richárd. Senki, folyton beszóltak a 
kaputelefonon mocsokságokat, gondoltam, jobb a békesség. Miért 
szóltak be? Szerinted? Hát... tippem sincs. A nevem miatt. Azért, 
hogy Noémi? Dehogy, a vezetéknevem miatt, Leszba vagyok, 
Leszba Noémi, érted, Leszba, Lesz baszás, Leszbi, lesz, de nővel. 
Leszba Noémi, motyogtad, mért nem változtatsz nevet? Buzira, mi? 
Nem, hanem mondjuk... TIanga Noémi. Kapsz egyet! Várjunk 
csak... mindjárt kitalálom, szerintem tartsuk meg az L betűt, hogy 
stimmeljen a monogram az ágyneműn és az étkészleten. Noémi 
vigyorgott, ne röhögtessél, mert cserepes a szám, mikor volt 
énnekem monogramos bármim, a seggemen kívül? Letolta a zöld 
tréningalsót. Előbukkant a tanga, s izmos fenekén a két cirádás 
betű: L N. Zavaromban letegeztem, minek tetováltattad oda, hogy 


el ne vesszél? Nem, ezt is az egyik balfék pasi miatt, mer őt meg 
Láng Norbertnak hívták. 

Végig kellett hallgatnod Láng Norbert összes disznóságát. 
Házasságot ígért a rohadék, közbe még el se vált. A végén Leszba 
Noémi kénytelen volt kihajítani. A cuccaival együtt, de úgy 
képzeljed, hogy egyenként, zutty, az ablakon át, az úttestre! 

Alig vártad, hogy kinyissa végre a kanapét, s megágyazzon. 
Fölajánlottad, hálából te gondoskodsz reggeliről, leugrasz kakaóért, 
friss zsömléért. Noémi vállat vont, ő a maga részéről tizenegy előtt 
nem kel föl, reggelizni sose szokott, csak egy kávét iszik, tejszínnel, 
cukor nélkül. 

Amikor sötét lett a szobában, nyikorogtak alattad a rugók. Úgy 
érezted, meg vannak számlálva a napjaid. 

Próbáltad derűlátóbban fölfogni. A német orvosokra gondoltál. 
Amíg a számolás tart, addig az élet is. 

Egy. 

Két. 

Hár. 

Négy. 

Öt. 

Hogyan tovább? 

Goethe, bazd meg, adjál tanácsot. Küldjél jelet, hogy hallasz 
engem, ha már lecipeltem ide a kurva nehéz könyveidet. Legalább 
azt mondd meg, mit tegyek, hogy végre elalhassak. Míg várni 
kellett, leragadt a szemem, most meg fetrengek itt, izzadságomban 
úszva. 

Csörömpölt és rotyogott az agyad. Mintha forrna a 
koponyádban a víz, a fedőt emelgetve. 

Kélt benned halovány remény, Noémi talán megszán, és behív 
magához. Egy gyors baráti smirglizés biztosan álomba ringatna. A 


tangájáról fantáziáltál. Meg arról, amit ápol, s eltakar. Hát, nem 
sokat, kilátszik-áttetszik a lényeg. 

Akármi is Noémi foglalkozása, őbenne van tartás. 

Tebenned nincs. 

Aludjál. 

Gyerünk. 

Aludj, édesem, már. 

Sechs. 

Sieben. 

Acht. 

Neun. 

Zehn. 

Legyen már alvás, egy-kettő! 

Próbáld római számokkal, Dummkopf. 

VI. 


Bár volna a fejeden egy villanykapcsoló, csak odanyúlnál, és 
katt, szundi. 

Az isten szerelmére, milyen számok vannak még?! 

Huszonegy. 

Nnna. 

Hhhhhh. 

Fölkelsz és jársz. 

Reméled, nem hallatszanak be a neszek a hálófülkébe. 

A nyitott ablakhoz lépsz. Odalenn némán várják az autók a 
reggelt a parkolóban. Az utca túloldalán a játszótér, sokat 
legeltetted ott Sanyikát és Jucikát. Este a terepet átveszik a 


kutyások, a többi lakó haragszik rájuk, mert az ebek összekakálnak 
mindent. 

Kedved támad lemenni. De túl bonyolult volna, nincs kulcsod. 
Talán az előszobában lóg, mint nálatok. 

Igazán csak az hiányzik, hogy Alexa észrevegyen az ablakból. 

Kikönyökölsz. 

Most veszed észre a hintáknál azokat az embereket. Három- 
négy család. Papa, mama, gyerekek. Furcsamód a szülők ülnek a 
hintán, s a srácok lökik őket. Miért nem dugják ágyba a kölköket 
ilyen kései órán? 

Választasz magadnak egy családot. 

Hasonlítanak rátok? Talán igen. Minden boldogtalan család 
egyforma. De ezek boldognak látszanak. 

Fogadást kötsz. Ha a nő száll ki előbb a hintából, azonnal el 
kell válnod, irány az ügyvéd. Ha a férfi, akkor még van remény. 
Drukkolsz, a fejed jobbra-balra leng az ő ingásuk ritmusára. 

Különösnek találod, hogy nem nyikorognak a láncok. 
Akárhányszor levitted Sanyikát és Jucikát, majd megőrültél a 
fémvisítástól. 

Figyelmed a lélegzetvételedre összpontosítod 

Áramlik a levegő be, ki, be ki 

Komolyan veszed az oxigént, hátha ő is komolyan vesz téged 

Próbálod szemmel tartani azt a négy helyet, ahol a nő és a férfi 
a körív legmagasabb pontjába ér elöl s hátul 

rémlik, mintha foszforeszkáló csikot húzna a hinta az 
éjszakában 

lehet, hogy káprázik a szemed 

de már Alexa röpköd odalenn 

már te hintázol mellette 

gyerekeitek sikongatva lökdösnek titeket a magasba 

mélyül a csönd, sűrűsödik a holdfény 


tisztán láthatod a főszereplők arcát 

a szemük csukva 

föl, le, föl, le 

hagynod kell magadnak elegendő időt 
nehéz fölfognod 

tudomásul venned 

hogy előző feleségeid is ott hintáznak 
teljes egyetértésben 

mellettük még sokan 

szerelmeid, szeretőid 

asszonyaid, nőid 

föl le föl le 

ő hagyott el vagy te hagytad el 
fájdalmat okoztál vagy fájdalmat okozott 
tettes voltál vagy áldozat 

a lelked pontosan tudja ezt 

és most figyelj arra 

aki számít 

aki még nem múlt vagy régmúlt hanem jelen 
talán befejezett jelen 

de mindenképp jelen még 

gondolj az általad ütött sebekre 

érezd ahogyan fájnak 

gondolj az általa ütött sebekre 

érezd ahogyan fájnak 

és most fordulj oda hozzá 

lélegezz mélyeket 

szólítsad meg 

alexa 

mondanom kell valami fontosat 

többé nem felejtem el mindazt a szépet 


ami összekötött minket 

többé nem felejtem el 

milyen sokat kaptam tőled 
megadtál nekem mindent 

amit adni tudtál 

lehet hogy néha úgy éreztem 
nem elég 

lehet hogy sokszor haragudtam 
de akire haragszunk 

azt örökre az életünk részévé tesszük 
már nincs más választásom 
búcsút veszek tőled 

mindent megköszönök 

és elengedlek 

azt is elengedem ami fájt 

ami kínzott 

ami meggyötört 

akárhogyan is volt 

amit neked adtam szívesen adtam 
amit nekem adtál megtartom 
vállalom a felelősséget 

és visszaadom abból a te részed 
örökké az maradsz bennem aki voltál 
megkapod a szívemben 

a téged megillető díszhelyet 
mást mondani nem tudok 

talán visszanyerjük a békénket 
s akkor az is mindegy 
elválunk-e egymástól 

vagy megpróbáljuk 

folytatni 


vagy újrakezdeni 

legyen ahogyan lennie kell 
és már nincsen több szó 
de még bejárod a teret utoljára 
az otthont 

ahol annyira szerettél 
annyira szeretted 

annyira szerettek 

annyira szerettetek 
beszívod a szagokat 

érzed az ízeket 

megnézel mindent alaposan 
az egészet és a részeket 
bútort 

lámpát 

függönyt 

gépet 

szőnyeget 

edényt 

tányért 

képet 

ceruzát 

könyvet 

rajzot 

fotót 

ujjnyomokat 

végül a fénynek is búcsút intesz 
a villanyórához lépsz 
lecsapod 

katt 

s reménykedsz 


hogy soká nem ébredsz föl 


A regényben tisztelettel kölcsönvettem (azaz átírtam) 
néhány bekezdést Peter Orban A családból fakadó erő 
című munkájából. Danke schön. VM 

